
Prolog 


Coşmarul Paulei Grey începu exact la ora 22.00, într-o 
noapte geroasă de februarie, pe Albemarle Street, în 
centrul cartierului Mayfair din Londra. 

Tocmai ieşea din Hotelul Brown's, strângându-şi gulerul 
paltonului în jurul gâtului cu mâna stângă şi având poşeta 
de umăr atârnată de braţul drept. Un taxi opri lângă 
bordura trotuarului şi, după ce deschise uşa cu o smucitură 
violentă, pasagerul sări precipitat din el. Era Cord Dillon, 
directorul-adjunct al C.I.A. Ultima persoană din lume pe 
care se aştepta să o vadă la ora aceea. Bărbatul se opri 
brusc lângă ea. 

— Paula, îndepărtează-te de mine. Ai putea muri şi tu. 

— Cord, ce naiba’... 

— Cadillacul acela care se apropie. Sunt câţiva tipi care 
încearcă să mă lichideze... 

— Vino pe aici. Cunosc oraşul mai bine decât tine. Fără 
comentarii! 

Paula îl înşfăcă de braţ pe masivul american, îl ghidă iute 
pe stradă, încercând să se îndepărteze de automobilul care 
se apropia. In timp ce îl zorea pe Dillon, geamul din spate al 
maşinii, aflat în dreptul lor, coborî. În acea frântură de 
secundă zări un bărbat chel cu un pistol în mână. 

Un taxi luă faţa Cadillacului, făcându-l să încetinească. Se 
aflau deja dincolo de faţada Hotelului Brown’s. Paula îl 
împinse pe Dillon într-un intrând, mai mult sau mai puţin 
sigur, aflat în faţa unei vitrine mari. Poc! Nu auzi zgomotul 
împuşcăturii. 

Aruncând o privire în spate, văzu o gaură în sticla vitrinei. 
O porţiune uriaşă de formă triunghiulară se prăbuşi imediat 
spre interior, fiind astfel feriţi de cioburi. 

— Nu te opri, spuse ea poruncitor. In faţa automobilului 
tocmai a apărut un camion. 

— Mai bine lasă-mă singur... 

— Taci. Nu te opri! repetă ea. N-am auzit împuşcătura. 

— Au arme cu amortizor. 

După ce ajunseră la o intersecţie în formă de T, ea îl zori 
să traverseze strada şi o cotiră pe Grafton Street. Era de 
neînchipuit să încerci un asasinat în Mayfair. La această oră 
din noapte, Albemarle Street era de obicei o oază de linişte. 
Doar câteva automobile parcate. Nimeni pe jos - în nici un 
caz pe un asemenea ger. Toate clădirile erau cufundate în 
întuneric, mai puţin hotelul. Când pierdură din vedere 
Albemarle Street, Paula auzi motorul unui vehicul venind 
din spatele lor. Un taxi cu farurile stinse. li făcu semn să 
oprească. 

— Gara Victoria, ceru ea şoferului. 

— Urcaţi, vă rog. 

Erau deja înăuntru, cu uşa închisă. Taxiul porni. Paula 
aruncă o privire în urmă. Cadillacul dăduse colţul. Şoferul îi 
văzuse luând taxiul. Paula scoase o bancnotă de zece lire 
din portofel. Aplecându-se în faţă, o strecură prin spaţiul gol 
din geamul ce-i separa de taximetrist. 

— Acesta e bacşişul. Avem în spate un Cadillac alb. Te 
rog să-l ameţeşti până ajungem la Victoria. Soţul meu e pe 
urmele noastre. 

— Am priceput, doamnă. Se face. 

Taximetristul cu accent cockney vâri bancnota într-un 
buzunar interior, ridică geamul despărțitor şi acceleră. 
Paula nu reuşi să mai identifice străzile de pe ruta 
întortocheată aleasă de om, gonind pe străzi lăturalnice, 
luând curbele în mare viteză. Când privi din nou în spate, 
nu văzu nici urmă de Cadillac şi scoase un oftat de uşurare. 

— De ce Gara Victoria? întrebă Dillon. 

— Nu vreau să-i duc la Park Crescent. 

— Ştiu de cartierul general al lui Tweed. 

— Lasă asta în grija mea. 

— Ai armă? întrebă ea în şoaptă. 

— Da. 

Ea băgă mâna într-o despărţitură ascunsă a genţii de 
umăr şi apucă patul unui Browning de 32 mm. Se uită scurt 
la Dillon. Chipul lui colţuros, bine bărbierit îi era extrem de 
familiar. Observă o idee de alb în părul lui şi trăsăturile 
obosite. 

— Mai bine-mi dai mie arma, sugeră el. 

— Nu. Lasă-mi-o mie. Eşti cam nedormit, aşa-i? 

— Am ajuns la Heathrow direct de la Montreal. Cât a ţinut 
zborul n-am închis un ochi. l-am spionat tot timpul pe 
ceilalţi pasageri. 

— De ce de la Montreal? 

— Am bănuit că vor urmări cursele de la Washington spre 
Londra. De aceea am zburat întâi spre Montreal. 

— Cine te urmăreşte? 

— O mică armată. Să lăsăm asta până ajungem la 
Tweed... 

Ajunşi la Gara Victoria, ea plăti cursa şi îl conduse pe 
Dillon în clădirea uriaşă ca o peşteră. În jur, foarte puţină 
lume. Un bătrân îmbrăcat sărăcăcios stătea pe o bancă şi 
bea bere direct din sticlă. Cercetă persoanele, apoi îl 
conduse pe american pe acelaşi drum pe care veniseră. 

— Acum ce-ai de gând? vru el să ştie. i 

— Voiam ca taxiul care ne-a adus până aici să plece. In 
timp ce intrăm în gară am văzut un pasager urcându-se în 
el. Mai sunt maşini. Luăm una până la Crescent Park. 

Dillon purta un palton din păr de cămilă şi ducea o valiză 
diplomat mare. În jur de patruzeci de ani, avea fălcile 
masive, nas bine conturat şi o gură ce sugera hotărâre. Era 
un american tipic din multe puncte de vedere: înalt, cu 

umeri laţi, constituţia fizică a unui fundaş de fotbal. Cât 
dură noua cursă, el recăzu în muţenie. Paula simţi că era 
cam la capătul puterilor şi îi respectă tăcerea. Verifică de 
câteva ori dacă scăpaseră de urmăritori. Nici urmă de 
Cadillac. 

Când dădură colţul spre Park Crescent îl plăti generos pe 
şofer. Coborâră şi ea deschise uşa grea alături de care, pe 
Zid, se găsea o placă metalică pe care scria: General & 
Cumbria Assurance. Când intrară, George, paznicul de 
serviciu, stătea la birou. 

— Sper că Tweed e în birou, da? se interesă ea. 

— Da. Împreună cu Bob Newman. 

— Roag-o pe Monica să-l anunţe pe Tweed că urcăm la 
el. Domnul este Cord Dillon. 

— Mi-aduc aminte de domnul Dillon. 

— Şi eu te ţin minte, şmechere, mormăi americanul. 

— Te trădează încordarea prin care ai trecut, îl apostrofă 
Paula în timp ce urcau scările. 

Când ea deschise uşa de la primul etaj, îl găsiră pe 
Tweed la birou, aşezat pe un fotoliu rotativ, ţinându-şi 
mâinile împreunate la ceafă. Era de statură medie, atent 
bărbierit, avea o vârstă greu de precizat; purta ochelari cu 
rame groase. Directorul-adjunct al SIS era un bărbat prin 
dreptul căruia puteai trece pe stradă fără să-l remarci, 
element ce se dovedise nepreţuit în activitatea lui. Se ridică 
pentru a le strânge mâinile, examinându-l cu ochi 
pătrunzători pe vizitator în timp ce îl invită să se aşeze pe 
un scaun plasat cu faţa spre birou. 

— Arăţi cam terminat, Cord. 

— Aşa e. O să-ţi spun mai multe după ce o să mă mai 
dezmeticesc. 

— Pe Monica o cunoşti, nu? 

Dillon se răsuci şi avu în faţa ochilor o femeie mărunţică, 


1 Fotbal american! 

de vârstă medie care îşi ţinea părul cărunt strâns în coc. 
Era asistenta lui Tweed de ani buni; se aşeză la biroul ei, pe 
care se aflau câteva telefoane, un fax şi un computer. 

— Cred că ar trebui să te ţin minte, Monica. Nu pricep de 
ce lucrezi în continuare pentru acest monstru. 

— Cafea? întrebă ea, ridicându-se. Cum o mai bei acum? 

— Neagră precum păcatul, mârâi Dillon. Şi în oraşul 
acesta găseşti multă cafea provenind din State. 

— Şi acesta ce fel de păcat e? vru să ştie Bob Newman. 

Corespondent în străinătate cunoscut în întreaga lume, 
Newman avea până în patruzeci de ani, părul blond şi un 
surâs strâmb pe chipul cu trăsături bine conturate. Şi el 
bărbierit perfect, avea în jur de un metru nouăzeci, era bine 
clădit - un bărbat pe care femeile îl considerau foarte 
atrăgător, un avantaj de care profita doar ocazional. Fusese 
îndelung verificat; lucrase cu Tweed la câteva cazuri 
periculoase. 

— Bună, Bob. Nu ne-am văzut cam de mult, spuse. Dillon 
apoi tăcu o clipă. De data asta păcatul înseamnă o haită de 
ucigaşi profesionişti infiltraţi pe căi oculte în ţara voastră, 
folosind arme dintre cele mai perfecţionate. 

— Numeşte-mi una dintre aceste căi. 

— Ruta preferată este Washington - Paris, cu avionul. 
Apoi sosesc în Anglia pe calea ferată, cu Eurostar-ul. 

— De ce în felul acesta? 

— Îşi închipuie, probabil, că dacă vin cu trenul controalele 
sunt mai superficiale. Se îmbracă la fel ca orice britanic, în 
„uniforma” de zi cu zi a oamenilor de afaceri. Costum negru 
ca noaptea, cravată de-ţi ia ochii. Au pus la punct metoda 
asta. Costume de diferite mărimi sunt cumpărate de aici şi 
expediate în Statele Unite. Au paşapoarte diplomatice 
americane. 

— Poftim cafeaua, îl întrerupse Monica, după ce revenise 
cu tava. 

— Mulţumesc. Chiar aveam nevoie de una. 

— Cât o bei, poate mă laşi să le povestesc lui Tweed şi 
Bob cum am ajuns să ne întâlnim, îi sugeră Paula. 

Le explică, după care Dillon dădu din cap în semn de 
aprobare. Paula avea darul de a prezenta evenimente 
complicate într-un mod succint. Tweed o privea cum stătea 
la birou, cu mâinile împreunate în poală. Rămăsese foarte 
calmă, stăpânită. 

— A fost noroc chior să ies chiar atunci din Hotelul 
Brown's, încheie ea. Avusesem întâlnire cu un informator, 
apoi am aşteptat zece minute ca să-i las omului timp să 
plece fără a risca să fim zăriţi împreună. 

— Cord, cred c-ar fi bine să te scoatem din Londra, 
propuse Tweed. Imediat. Bob, l-ai putea conduce până la 
buncărul din Kent? Cord, presupun că ţi-ai lăsat bagajele 
jos, da? 

— Au rămas pe caruselul de la Heathrow. Am socotit că 
era preferabil să iau repede un taxi până la Brown’s. Imi 
amintisem că apelaţi deseori la serviciile lui. Intenţionam să 
vă telefonez de acolo. Nu voiam să risc venind aici cu 
oamenii aceia după mine. lar valiza mea ducă-se naibii! 

— Erau marcaje de identificare pe valiză sau înăuntru? 
insistă Tweed. 

— Nu. Pe eticheta anexată sunt trecute doar numărul 
zborului şi destinaţia. Înăuntru nimic identificabil. 

— Atunci am face bine să plecăm spre Kent, propuse 
Newman, ridicându-se. Mergem cu Mercedesul meu. 

— Nu te pripi. Aşteaptă. 

Tweed scoase dintr-un sertar un binoclu pentru vedere 
nocturnă şi se apropie de fereastra mare mascată de 
draperiile trase. 

— Monica, stinge lumina, te rog. 

După ce încăperea rămase în întuneric, trase puţin 
draperia deoparte şi privi prin binoclu. Gestul său dăduse 
naştere unui moment de încordare. Rămaseră cu toţii 
nemişcaţi, însă Paula se afla destul de aproape pentru a 

putea privi peste umărul lui. În biroul mare ce dădea spre 
Regent Park, profilat la distanță, tăcerea părea 
amenințătoare. 

— Ai reţinut numărul de înmatriculare al acelui Cadillac? 
întrebă Tweed. 

— Sigur. 

Îl reproduse din memorie. Tweed îl chemă pe Newman și- 
i întinse binoclul. Apoi se întoarse fără nici un cuvânt la 
birou şi se aşeză. 

— Acelaşi automobil stă parcat pe strada principală de la 
intrarea de pe dreapta în Park Crescent. In el sunt patru 
oameni, în mod evident, urmăresc această clădire. 

— les şi le cer să plece de acolo. Au parcat ilegal, anunţă 
Newman, după ce privi prin binoclu. 

— Nu poţi face asta, îl informă Tweed. Paula, ai verificat 
şi tu dacă e aceeaşi maşină? 

— Da, e aceeaşi. 

După ce trase draperiile cu grijă, ea îi înapoie binoclul lui 
Tweed. Monica aprinse din nou lumina. Rămaseră privindu- 
se unii pe alţii, apoi Dillon spuse: 

— Suntem blocaţi aici. 

— Îi fac eu pe ticăloşi să plece de acolo, insistă Newman. 

— Nu se poate, repetă Tweed. Automobilul are număr 
diplomatic. 

— lar şobolanii din ea sigur au paşapoarte diplomatice, le 
zise Dillon. Înainte de a părăsi Washingtonul am auzit că 
personalul de la ambasada din Grosvenor Square crescuse 
cu încă două sute de persoane. Toţi cu paşapoarte 
diplomatice. 

— Tot mai vrei să-l duci pe Cord la buncăr? se interesă 
Newman. 

— Da. Cât mai repede. 

— Atunci plecăm chiar acum. O să-ţi schimbăm 
înfăţişarea. Ridicându-se, Newman îl studie pe american. 
Suntem cam de aceeaşi statură - poţi lua pardesiul meu. 

Paltonul acela din păr de cămilă te-ar da imediat de gol. 

— lar bereta lui Marler e în dulap, ciripi Paula, după care 
veni cu ea în mână. S-ar putea să fie cam strâmtă, dar va fi 
folositoare. 

— Şi păşeşte mai rar, Cord, sugeră Tweed. Uită mersul 
tău obişnuit. Fă paşi mai mărunți. Limbajul trupului 
trădează pe oricine. 

— O să bag valiza diplomat într-o geantă de pânză, hotărî 
Monica. 

— Şi o s-o duc eu, interveni Newman. 

— Harry, spuse Tweed la telefon. Avem o problemă 
urgentă. Scoatem discret pe cineva din clădire, cu maşina 
lui Newman. Într-un Cadillac alb parcat pe strada principală 
se află patru pistolari. Nu cred că vor îndrăzni să deschidă 
focul asupra vizitatorului nostru, deşi au făcut asta pe 
Albemarle Street. 

— O să aştept afară cu o grenadă-fumigenă. 

— Foloseşte-o doar în caz de nevoie. Sunt puşi pe rele. 

Ajuns în cadrul uşii, Dillon spuse peste umăr: 

— M-ar împuşca dacă ar putea. Şi am o mulţime de 
lucruri să vă spun. 

— Îi povesteşti lui Bob, în drum către buncăr. O să-mi 
transmită el. Dacă e nevoie, te pot suna eu acolo pe o linie 
sigură. Duceţi-vă! 

Bereta era cam strâmtă, însă ascundea bine părul 
americanului. Pardesiul dat de Newman i se potrivea mai 
bine. Paltonul din păr de cămilă rămase pe un scaun. 
Ochelarii cu rame groase puşi la dispoziţie de Paula stăteau 
comod pe nasul lui spart. După ce primise telefonul lui 
Tweed, paznicul George aştepta lângă uşă. 

— Unde-i Harry Butler? întrebă Newman, ţinând la 
subsuoară valiza diplomat vârâtă în geanta din pânză. 

— A ieşit afară, raportă George. A zis că se duce să facă 
o mică plimbare... 

Butler, un bărbat solid, având un pistol automat Walther 

de 9 mm prins în tocul de la şold, ţinea în mâna dreaptă o 
grenadă-fumigenă, ascunsă sub canadiană. Ajunsese cam 
la jumătatea distanţei dintre clădire şi Cadillacul parcat 
când Newman ieşi din clădire, descuie uşa Mercedesului şi îl 
pofti pe Dillon pe locul din dreapta lui. Din nefericire, din 
cauza extenuării probabil, americanul uită să păşească 
altfel decât îi era obiceiul. 

După ce Newman porni motorul, Butler simţi tentaţia de 
a azvârli fumigena în automobilul parcat. Amintindu-şi 
ordinul clar dat de Tweed, puse frâu ispitei până când 
lucrurile luară o întorsătură neplăcută. Newman ieşi în 
viteză din strada Crescent, coti pe drumul principal, în 
direcţie opusă faţă de locul de oprire al inamicului. După ce 
procedă astfel, şoferul Cadillacului, care rămăsese cu 
motorul în funcţiune, porni imediat după el. 

— Vin după noi, spuse Dillon, care se răsucise pe scaun. 

— Lasă-i. Avem destul timp să-i facem să ne piardă urmă 
în drum spre sud... 


— Situaţia pare să devină din ce în ce mai periculoasă, îi 
spuse Paula lui Tweed după ce plecară cei doi. 

— Devine interesantă în orice caz, răspunse Tweed, 
stând relaxat pe fotoliu, ţinându-şi din nou mâinile 
împreunate la ceafă. 

— Interesantă? Două sute de oameni trimişi la Ambasada 
SUA. O tentativă clară de a-l asasina pe directorul-adjunct 
al CIA în mijlocul Londrei, folosind o maşină americană cu 
numere diplomatice. O altă hoardă de ucigaşi care zboară 
spre Paris, apoi sosesc aici cu Eurostar-ul. lar tu spui doar 
că e interesant? 

— Am nevoie de mai multe informaţii pentru a înţelege 
ce se întâmplă. Cord Dillon ne poate pune la curent prin 
discuţia pe care o va avea cu Newman. 

— De ce te-ai mai căznit să înfiinţezi buncărul din Kent? E 
aproape un cartier general de rezervă. 

— Tocmai asta şi este. În caz că trebuie să o ştergem 
rapid de aici. 

— Situaţia începe să mă alarmeze. Ai sosit de la 
Washington abia de câteva zile. Dar n-ai părut deloc 
surprins când a apărut Dillon. 

— Am aflat un zvon de la un informator despre sosirea lui 
Cord şi anume că urmează să fie înlocuit de cineva pe 
nume Ed Osborne. Un domn dur, care nu ştie ce e mila. 

— Chiar voiam să te întreb, continuă Paula, Marler unde 
e? 

— La Paris pentru a vorbi cu câţiva informatori. Urmează 
să se întoarcă în câteva zile. 

— lar tu vei face pe secretosul cu mine dacă te voi 
întreba ce încearcă Marler să afle. 

— Întâmplător, spuse Tweed visător, am constatat că 
Washingtonul e în mare fierbere. Motivul nu mi-e cunoscut 
ori n-a vrut nimeni să-l spună. Un vulcan pe cale să erupă... 

— Nu mi-ai răspuns la întrebare. 

— A, Marler? 

Tweed îşi reţinu un căscat. 

— Încearcă să descopere cine l-a asasinat pe primul- 
ministru al nostru săptămâna trecută. 

— Traficul de aici e la fel ca în Los Angeles, se lamentă 
Dillon. lar Cadillacul ne-a ajuns din urmă, e la trei maşini în 
spate. 

Newman îşi conducea Mercedesul prin mijlocul unei 
aglomerări de maşini ce goneau prin noaptea fără lună. 
Alese atent prilejul pentru a efectua manevra în momentul 
în care era mascat de un camion de mare tonaj şi coti brusc 
pe bandă pentru a o lua pe un drum la stânga. Urcară un 
deal pe un drum de ieşire de pe autostradă şi lăsară în 
urmă traficul aglomerat. 

— Am mers pe Autostrada 20 spre sud, explică Newman. 
Îmbulzeala de la această oră târzie se datora accidentului 
care ne-a reţinut la început. Acum amărâţii de pe 
autostradă apasă pe accelerator şi vor ajunge acasă cu 
câteva ore mai târziu decât de obicei. 

Privi încă o dată în oglinda retrovizoare. 

— Am scăpat de Cadillac. 

— Dar încotro mergem? 

— Spre Canterbury, evident. Dar nu acolo trebuie să 
ajungem. Aşa că la următorul sens giratoriu ne întoarcem şi 
revenim pe Autostrada 20. Vreau să intru la intersecţia 8. 
Poţi vorbi sau eşti prea obosit? 

— Cred că nu. La Washington se întâmplă lucruri stranii. 
O delegaţie enormă e în drum spre Marea Britanie; o parte 
a şi sosit. 

— Dă-mi câteva nume. 

— Sharon Mandeville, de exemplu. Va ocupa un post 

oarecare la ambasada din Grosvenor Square. 

— Numele ei a apărut cam des în ziare. Fata e prietenă 
cu preşedintele? 

— Nici vorbă. E prea inteligentă pentru a risca să o irite 
pe soţia preşedintelui. Are multă influenţă. Altul care vine e 
chiar Morgenstern, adăugă Dillon. 

— A, secretarul de stat?! Personaj important. A plecat în 
Statele Unite din Europa, când era tânăr. Se spune că, dacă 
s-ar fi născut în America, ar fi devenit preşedinte într-o 
bună zi. E la fel de abil ca şi Kissinger şi are aceeaşi 
educaţie. 

— Uite şi sensul giratoriu; putem întoarce şi reveni pe 
autostradă... 

Zecile de faruri străluceau ca ochii tigrilor porniţi la 
vânătoare. Una lângă alta, aproape atingându-se, maşinile 
din torentul acela goneau spre sud într-o viteză nebună, 
riscând permanent. Ştiind că e în întârziere, fiecare şofer 
părea să fi abandonat orice precauţie din dorinţa de a 
ajunge cât mai curând acasă. 

— N-am mai văzut aşa ceva, comentă Dillon, aruncând o 
privire înapoi. Seamănă cu un câmp de luptă. 

— Şi căutai inamicul? 

— Nu. Cred că i-am păcălit definitiv. 

— Nu fi chiar atât de sigur... 

Ajunseră la intersecţia 8, părăsiră autostrada şi intrară pe 
un drum de ţară. Neaşteptata linişte şi pustietatea nocturnă 
li se părură deconcertante. Uşurat, Dillon se lăsă moale pe 
scaun. Newton ieşi de pe drum şi o luă pe un drumeag 
pustiu, tivit de garduri vii; aprinse faza mare a farurilor 
când se apropiară de o serie de curbe strânse. 

— Mai vine cineva important de la Washington? întrebă 
Newton. 

— Da. Ed Osborne, ţărănoiul care mi-a luat postul. Un tip 
dur. Periculos. Niciodată nu ştii ce gândeşte. 

— Ai vreo idee de ce au încercat să te ucidă pe strada 

Albemarle? 

— Ştiu prea multe. Verificând o mulţime de oameni, mi- 
am băgat nasul cam peste tot. Se plănuieşte o operaţiune 
de anvergură, dar n-am reuşit să prind firul. 

Newman îşi dădu seama că tovarăşul său făcea eforturi 
mari pentru a se concentra. Americanul era în pragul 
epuizării totale. Rulaseră destul de mult pe drumul de ţară 
pustiu fără să întâlnească nici o altă maşină, când farurile 
luminară un indicator rutier. PARHAM. 

— E un sat vechi, explică Newman. Mai există unul cu 
acelaşi nume în Suffolk, dacă nu mă înşel. lar la trei mile 
spre nord se găseşte un hotel foarte bun, Chilton Park. 
Tweed a stat acolo... 

Se întrerupse brusc în clipa când luară o curbă şi făcu 
luminile mai mici, încetinind. 

— He, he! la te uite cine se află în faţa noastră! Cadillacul 
cel alb. 

— N-ai să-mi dai şi mie o armă? mârâi Dillon, revenind la 
starea de alertă de mai devreme. 

— Am doar pistolul meu Smith & Wesson de 38 mm şi nu 
ţi-l dau. Nu trebuie să declanşăm un război aici. 

— Cei din Cadillac ne vor vedea. 

— Nu prea cred. Am mai trecut prin situaţii ca aceasta. O 
maşină urmăreşte o alta, îi pierde urma. După aceea, 
ocupanţii nu privesc decât înainte. Rareori se uită îndărăt. 
Ar fi însă interesant să aflăm încotro se îndreaptă. 

Parham era un sat cu oameni foarte activi. Chiar şi la 
acea oră se vedeau lumini în bodegi şi restaurante. 
Cadillacul merse încet pe o stradă îngustă, mărginită pe 
ambele părţi de case văruite în alb şi acoperite cu şindrilă. 
Newman cunoştea bine localitatea desenată ca o tablă de 
şah, cu piaţete ce dădeau una în alta, un sat vechi, tipic 
pentru acea zonă. Cât fuseseră pe drumul deschis simţiseră 
vântul îngheţat şi tăios, dar satul, prin modul de dispunere 
a caselor, le oferea acum adăpost. 


20 


— S-ar părea că au ajuns undeva, comentă Dillon. 

— Să aflăm unde... 

Toată lumea stătea la căldură. Pe străzile înguste şi 
pustii, iluminate din loc în loc de felinare de epocă nu se 
vedea ţipenie de om. Urmăriră Cadillacul până într-o 
piaţetă, apoi acesta intră într-una şi mai mică. Newman îşi 
parcă automobilul lângă trotuar. 

— Am ajuns la o fundătură. Să mergem pe jos. 

— E-al naibii de frig, remarcă Dillon, rămas pe pavajul din 
piatră cubică. 

— ÎI simţi pentru că eşti epuizat. Bine, dar unde s-au dus? 

Pornind înainte, Newman furişă o privire după colţ, spre o 
piaţetă mai mică. Cadillacul oprise într-o margine, în faţa 
unor porţi înalte care nu lăsau să se vadă ceea ce se afla 
dincolo de ele. Clădirea era ascunsă de ziduri vechi din 
cărămidă înalte de aproape trei metri şi jumătate. Prin 
fereastra din partea şoferului apăru un braţ. Porţile uriaşe 
se deschiseră automat înspre înăuntru. 

— Straniu, şopti Newman către Dillon, care privea peste 
umărul lui stâng. Sunt comandate electronic, iar şoferul are 
şmecheria care le acţionează. 

Urmăriră automobilul rulând lin pe un drum de acces în 
curbă. La capătul acestuia zăriră pentru câteva clipe un 
conac mare, cu aspect sumbru, construit din piatră şi cu 
turnulețe la fiecare colţ. Toate ferestrele erau mascate de 
obloane trase şi nu se văzu nici un semn că în acel conac ar 
fi locuit cineva - până când uşa principală se deschise şi 
lumina dinăuntru se revărsă pe aleea de acces. Apoi porţile 
se închiseră, iar conacul le dispăru din faţa ochilor. 

— Să ne uităm mai de aproape, sugeră Newman. 

Se strecurară în piaţă şi observară că şi celelalte trei 
laturi ale ei erau mărginite de ziduri uriaşe din cărămidă 
care aproape că ascundeau casele mari dinapoia lor. 
Newman îi întinse lui Dillon o pereche de mănuși şi-i spuse 
să le pună în mâini. Americanul tremura de frig şi oboseală. 


21 


Când ajunseră în apropierea conacului în curtea căruia 
dispăruse Cadillacul, Newman scoase o lanternă. Porţile 
confecţionate din bare metalice înalte erau căptuşite cu foi 
de tablă pe partea cealaltă, descurajând orice încercare de 
a privi înăuntru. Pe stâlpul din cărămidă din partea dreaptă 
se afla o placă metalică pe care, după ce Newman aprinse 
lanterna, văzură scris un nume: /rongates. 

— Să ne întoarcem la maşină, şopti Newman. 

Se urcară în Mercedes, bucurându-se de căldura dată de 
radiatoare. Newman lăsase motorul să meargă pentru cazul 
în care ar fi trebuit să o şteargă în grabă. Reveniră în piaţa 
mare, găsiră altă ieşire, după care lăsară imediat în urmă 
satul Parham, revenind în pustietatea peisajului rural, şi 
merseră pe un alt drum de ţară fără a întâlni nici o altă 
maşină. 

— lrongates, spuse Newman, mai mult către sine. Ştiu 
cine locuieşte acolo. Sir Guy Strangeways. Şi-a petrecut mai 
bine de douăzeci de ani în Statele Unite, unde şi-a făcut un 
imperiu imobiliar. N-am avut prilejul să-l întâlnesc. 

— Eu da, recunoscu Dillon. Un mahăr. A stabilit contacte 
exact cu cine trebuie dintre senatori. Banii trec din mână în 
mână şi el obţine întotdeauna aprobările necesare pentru 
ca, după ce cumpără o clădire veche, să construiască un 
zgârie nori după ce o demolează. E în America de multă 
vreme, dar tot britanic a rămas. 

— N-a cerut naturalizarea? 

— Cred că aşa-i socoteşti pe toţi americanii, o adunătură 
de naturalizaţi. 

— Mereu am respectat părerile pe care le au oamenii 
despre ei înşişi, îi întoarse gluma Newman. 

Se părea că Dillon se trezise de-a binelea dacă era în 
stare de vorbe de duh. Pesemne că era urmarea plimbării 
făcute prin aerul geros al nopţii, socoti Newman. Continuară 
să ruleze prin întuneric şi fumară fiecare câte o ţigară. 
Dillon privi spre stânga lui. Răsărise luna care lumina un şir 

de dealuri joase care se pierdeau în depărtare. 

— Credeam că partea asta a Angliei e mai netedă, zise 
el. 

— Chiar e. Aşteaptă până ajungem la Ashford. E un oraş 
foarte obişnuit, dar greu de traversat dacă nu-l cunoşti. 
Trebuie să intri pe culoarul corect, altfel te îndepărtezi prea 
mult de drumul tău. 

Newman intrase pe o şosea lată care se întindea spre sud 
cât vedeau cu ochii. La ora aceea traficul era ca şi 
inexistent. Nu întâlniră aproape nici un sat. Trecură pe 
lângă Ashford, acum pustiu, şi continuară să gonească pe 
şosea. Dillon înţelese ce voise Newman să-i spună. Peisajul 
era neted ca o masă de biliard. De o parte şi de alta a 
şoselei defilau câmpii ce se pierdeau în zare. Când se 
apropiară de un indicator rutier, Newman încetini. 
Ivychurch. Coti spre stânga, ieşind de pe autostradă şi rulă 
încet pe un drum îngust şi presărat cu multe curbe. 
Ivychurch însemna o biserică, o mână de case de ţară, în 
rest nimic. 

— Ce e buncărul? întrebă Dillon. 

— Vei vedea când ajungem acolo. 

— Acum unde ne aflăm? 

— Într-un loc unde te vei simţi în siguranţă, îl lămuri 
Newman. 

— Asta-mi spune totul. 

— Pistolarii din Cadillac nu au cum să ne găsească aici. 

— Nu-i ştii pe băieţii aceia. 

— Ba poate că da, îi replică Newman. Să ne oprim o clipă. 
Hai să coborâm puţin. 

Trăgându-şi din nou mânuşile lui Newman pe mâini, 
Dillon se dădu jos din automobil. Vântul se oprise, aerul 
nopţii era neclintit. În jur plutea o tăcere grea ce părea să-l 
strivească. Garduri vii dezgolite de frunze şi împletituri de 
rămurele pipernicite mărgineau drumul. Dincolo de ele se 
vedea câmpul neted ca în palmă întinzându-se parcă la 

infinit. Ici şi colo peisajul era punctat de câte un copac 
desfrunzit, cu ramurile ca nişte degete descărnate ce voiau 
să se agaţe de cer. Nicăieri nu se vedea vreun semn de 
viaţă. 

— E mult prea linişte aici pentru gustul meu, comentă 
Dillon. Mi-aduce aminte de anumite zone din vest, unde m- 
am născut. Unde naiba suntem? 

— Undeva în Romney Marsh!, spuse Newman, care îl 
ajunse din urmă. Pe partea dinspre noi a gardului viu se află 
o rigolă, un şanţ de evacuare a apei - găseşti aşa ceva 
pretutindeni. 

— Aş prefera să mă-ntorc la maşină. Şi-acum unde 
mergem? 

— Mai adânc în mlaştină... 

Dillon pierdu numărul bifurcaţiilor pustii prin care 
treceau. Newman părea să ştie drumul chiar şi cu luminile 
stinse. Nu întâlniră nici o altă maşină şi trecură prin două 
sate minuscule, iar în ferestrele caselor ghemuite nu zăriră 
nici o lumină. Lui Dillon i se păru cea mai dezolantă regiune 
în care ajunsese vreodată. Oare aveau să ajungă vreodată 
la acel misterios buncăr? 

— O să stau mult aici? întrebă el într-un târziu fără pic de 
entuziasm. 

— Vei fi în siguranţă. Aceasta este tema exerciţiului 
nostru. 

— O să am cu cine schimba o vorbă? 

— Da. Aproape am ajuns. 

In faţa lor, retrasă faţă de drum, pe cerul nopţii se profila 
sumbră o formă ciudată. O moară impunătoare şi rotundă, 
ale cărei aripi stăteau nemişcate. Dillon rămase cu privirea 
fixată pe acel prim semn de civilizaţie. 

— Ce e chestia aceea? 

— O moară de vânt. Singura din Romney Marsh, din câte 

cunosc. E înaltă cât o clădire cu cinci etaje şi se spune că 
priveliştea din vârful ei este copleşitoare. 

— Am zărit o lumină la fereastra din vârful ei. Acum s-a 
stins. Ai idee cine locuieşte acolo? 

— Un sihastru, din câte-am înţeles. Nu primeşte pe 
nimeni acolo. Am ajuns aproape de buncăr. Nu-i prea 
departe de mare. Uneori pâcla, ceața, se lasă asupra 
întregii zone. Când se întâmpla asta, atmosfera devine ca-n 
filmele cu fantome. 

— Nici acum nu pare altfel... 

Newman încetinise într-atât încât păreau că se târăsc pe 
drum. Mai luară o curbă destul de largă, ajungând la ceea 
ce semăna cu poarta unei ferme vechi care bloca un 
drumeag ce trecea printr-o spărtură a gardului viu. Când 
ajunse în faţa porţii Newman opri şi semnaliză cu farurile de 
câteva ori. Poarta se mişcă spre interior, după ce maşina 
înaintă pe drum, se închise în urma lor. 

— Ca să nu uit..., spuse Dillon. Cei de la Washington au 
trimis la ambasadă şi o echipă de super experţi în 
comunicaţii. N-am habar de ce. 

— E bine de ştiut. 

La capătul drumului se înălța clădirea unei ferme mari. 
Trei laturi ale ei delimitau o curte pietruită în care Newman 
intră cu maşina. Coborâră şi, aproape simultan, se deschise 
o uşă a fermei şi, în cadrul ei, profilată în lumina ce venea 
din interior, apăru o femeie scundă şi plinuţă de vreo 
cincizeci de ani. Purta o rochie dintr-un material cu 
imprimeu floral şi pe deasupra avea un şorţ. Aşa îşi imagina 
Dillon o soţie tipică de fermier din Anglia. 

Femeia avea obrajii îmbujoraţi ca nişte mere şi un 
zâmbet cald. Îşi ţinea părul încărunţit strâns într-un coc, 
amintindu-i americanului de coafura Monicăi. li invită pe 
oaspeţi înăuntru şi Newman o bătu uşor şi afectuos pe fund. 

— Cord, aceasta ţi-e gazda. Doamna Carson. Ea e şefa 
buncărului şi noi executăm ordinele ei. Domnul Cord Dillon 

- proaspăt sosit din Statele Unite, îl prezentă Newman. N-a 
dormit de câteva zile şi e flămând ca un vânător ghinionist, 
pariez. 

— Uşa aceea e placată cu tablă groasă de oţel, constată 
Dillon când doamna Carson o închise şi se ocupă apoi de 
cele trei încuietori foarte complicate. 

— În spatele storurilor de la fiecare fereastră este geam 
incasabil, îl lămuri Newman. 

— Toată chestia asta seamănă cu o adunătură de barăci, 
dar se dovedeşte a fi o adevărată fortăreață. Cine o apără 
dacă ne atacă cineva? 

— Eu, preciză doamna Carson. Dar nu cred că ne va găsi 
cineva aici. 

Dillon o măsură neiîncrezător. Expresia ei deveni mai 
hotărâtă când îşi strecură mâna înăuntrul unei sacoşe mari 
din pânză, cocoţată pe un raft şi scoase o armă automată 
Heckler & Koch. Cu dexteritate introduse un încărcător 
apoi, zâmbind, se uită la Newman. 

— E de încredere? 

— Absolut. Şi s-ar putea să rămână o vreme aici. E fugărit 
de nişte ucigaşi. 

— Atunci ai face mai bine să ţii asta aproape, spuse ea, 
înmânându-i arma lui Dillon. Ştii s-o foloseşti? se interesă 
ea. 

— Ştie foarte bine, o asigură Newman. 

— Mai am una pregătită într-un dulap de bucătărie, îi 
explică ea oaspetelui. lar în pivniţă avem un adevărat 
arsenal. Pistoale, mitraliere, bombe-fumigene, grenade. O 
să ţi le arăt, iar după aceea mâncăm de seară. Mi-a 
telefonat Tweed să-mi spună că nu ţi-ar strica o masă bună 
şi caldă, gătită de o gospodină... 

Ajunseră într-o bucătărie mare în care se putea lua micul 
dejun, unde găsiră o masă de lemn pregătită pentru trei 
persoane. Ambianţa era caldă, plăcută; Dillon sesiză un 
zumzăit slab. 

— Aveţi şi aer condiţionat, Dumnezeule! 

— Bineînţeles, Îi răspunse Newman. Instalaţia e 
alimentată de propriul nostru generator. Avem şi unul de 
rezervă, în caz că pică acesta. 

— Obişnuieşti să bei? întrebă doamna Carson. N-am 
Bourbon, dar ţi-aş putea oferi un scotch dublu. După cum 
arăţi, cred că o să-i faci faţă. 

— Sigur că da. Mulţumesc. 

— Eu nu vreau nimic, interveni Newman. S-ar putea să 
plec înapoi chiar în seara asta. O să ştiu sigur după ce 
vorbesc cu Tweed. 

Gazda se îndepărtă cu paşi iuți să vadă ce se întâmplă pe 
maşina de gătit, ridică uşor capacul de pe câteva cratiţe şi 
amestecă fără grabă. Apoi deschise uşa unui dulap şi aduse 
o sticlă de whisky foarte scump, apoi turnă generos într-un 
pahar pe care apoi îl întinse oaspetelui. 

— Bea asta. Masa de seară încă nu-i gata. Până atunci 
să-ţi arăt dormitorul de la subsol. 

— Exact ce-mi trebuia, spuse Dillon şi luă o înghiţitură 
zdravănă. Punctul slab al acestui loc este că un grup de 
oameni înarmaţi ar putea ocoli poarta aceea, strecurându- 
se peste gardul viu. Ar înconjura ferma fără să ne dăm 
seama ce se petrece. 

— Ba nu, îl contrazise tăios doamna Carson. la priveşte 
aici. ` 

Şi deschise un panou mare din metal aflat pe perete. In 
spatele acestuia se vedea o serie de ferestruici ca nişte 
hublouri, fiecare având înscris deasupra câte un număr. 

— De jur împrejurul gardului viu am întins sârmă prin 
care trece curent electric. Dacă apare vreun intrus, se 
porneşte alarma. Nu trebuie decât să verific tabloul şi 
numărul care e aprins îmi spune din ce direcţie vin. Odată, 
trei tineri au încercat să dea o spargere. Ştiam unde, i-am 
urmărit prin binoclu venind, am ieşit afară şi i-am 
întâmpinat cu un tun cu apă miniatural. E atât de puternic, 

încât i-am pus la pământ când am îndreptat jetul spre ei. 

Şi mai era şi iarnă, aşa că i-am udat cu apă îngheţată. 
Doar cu fuga au scăpat, ţi-o jur. 

— Sunt uluit, recunoscu Dillon. 

— O fi din cauza băuturii, sugeră doamna Carson, luându- 
| peste picior. Acum urmează-mă... 

Apropiindu-se de celălalt perete, apăsă un buton. O 
porţiune a zidului glisă în lateral, dând la iveală un spaţiu 
de trecere. Prevenindu-l pe Dillon să fie atent la trepte, 
aprinse lumina şi porni înaintea lui coborând pe o scară din 
beton care avea balustradă de o parte şi de alta. 

Subsolul era vast, iar camerele dădeau una în alta. 
Podelele, zidurile şi tavanul arcuit ca al unui tunel erau 
vopsite în alb. Subsolul nu era rudimentar, ba dimpotrivă. 
După ce deschise o uşă, Doamna Carson îşi invită 
vizitatorul într-un dormitor mobilat elegant, înzestrat şi cu o 
baie modernă. Lui Dillon nu-i veni să creadă nici după ce 
femeia îl îndrumă spre alte încăperi. Scoase apoi două chei, 
descuie o uşă din oţel şi lumina dinăuntru se aprinse 
automat. 

— Arsenalul. 

După ce trecu în revistă rastelele care conţineau o mare 
varietate de arme şi grenade, Dillon rămase cu totul uimit. 
Sub fiecare rastel se mai afla câte un raft pe care se vedea 
muniţia potrivită. După ce termină turul, o văzu pe doamna 
Carson verificându-şi ceasul. 

— Cred că v-a trebuit un secol pentru a excava atâta 
pământ. 

— Nu, nici vorbă, îi explică Newman. Locul acesta a fost 
folosit de contrabandiştii de odinioară. Beciul şi încăperile 
de la subsol au fost doar modernizate. Marler s-a ocupat de 
lucrări. 

— E greu să păstrezi un asemenea secret. Muncitorii au 
gură slobodă. 

— Nu şi cei care au lucrat aici. Marler i-a recrutat din 

Europa de Est. l-a adus în secret, la bordul unor mici 
şlepuri, numai noaptea. Habar n-aveau unde se află. Marler 
se descurca în limba lor. Mulţi erau mineri - obişnuiţi să 
muncească în subteran. N-au plecat de aici decât după ce 
au terminat treaba. Au fost transportaţi în secret în locul de 
unde fuseseră aduşi, primind câte un pumn de dolari, 
moneda lor preferată. Pentru operaţiunile tehnice mai 
sofisticate am folosit specialişti de la Park Crescent şi de la 
centrul de pregătire din Surrey. 

— Sunteţi în stare să sporovăiţi toată noaptea, iar 
mâncarea mea se răceşte, spuse doamna Carson cu glas 
sever. 

— Cum se comentează în America asasinarea primului 
nostru ministru? îl întrebă Newman pe Cord în timp ce 
urcau scările, urmând-o pe Carson. 

— Unii au împrăştiat zvonul că ar fi opera unei facţiuni a 
IRA. 

— Care sunt aceşti „unii”? 

— Tot soiul de consilieri partizani de la vârf. Din 
întâmplare, o asemenea echipă a sosit şi la ambasadă. 
Experţi în televiziune, radio şi Internet. Habar n-am ce 
caută aici. Se pune la cale ceva de proporții. 

Dillon bău ce mai rămăsese în pahar. 

— Şi când spun „de la vârf” ştiu ce vorbesc - recrutaţi din 
sectorul industrial privat. 

— Şi ce fac aceşti consilieri în America? întrebă Newman 
când intrară în bucătărie. 

— Spală creiere. Motiv pentru care preşedintele se mai 
află încă la Casa Albă. 

— la nu mai clevetiţi, vă rog, le porunci doamna Carson. 
E gata masa. Sper că-ţi place friptura de vacă şi pudding-ul 
cu carne, domnule Dillon. 

— Pune-mă la încercare. Şi spune-mi pe nume: Cord. 

— Trebuie să-l sun pe Tweed din biroul de aici, îi spuse 
Newman femeii. S-ar putea să nu am timp de masă. Mă- 

ntorc într-o clipă. 

Deschise o altă uşă, iar după ce aprinse lumina, intră 
într-o cameră strâmtă. Închizând uşa, se aşeză pe scaun 
rotativ aflat lângă birou. Pe tăblia acestuia se găseau un 
telefon, maşina de scris la care doamna Carson îşi redacta 
rapoartele; fax nu era. Măsurile de securitate de la buncăr 
erau foarte stricte. Imediat ce Monica îi răspunse, ceru să 
discute cu Tweed. 

— Eram pe linie, auzi el vocea acestuia. 

— Fii precaut. Nu sunt convins că telefonul acesta mai e 
sigur. 

Newman nu uitase afirmaţia lui Dillon în legătură cu 
sosirea unei echipe de experţi în telecomunicaţii la 
Grosvenor Park. 

— Am sosit cu pachetul. 

— Ceva date importante? 

— Da, dar nu cred că ţi le transmit prin telefon. Mi-am 
propus să revin imediat. Ţi le comunic mâine dimineaţă. 

— Aş prefera în seara asta. Te aştept. 

— Am plecat... 

Revenind în camera cealaltă, îl găsi pe Dillon devorând 
mâncarea pregătită de doamna Carson cu o poftă de 
invidiat. Ea îi umpluse din nou paharul cu whisky şi mânca 
şi ea o porţie mai modestă. Aroma mâncării îl făcu brusc pe 
Newman să se simtă flămând. Pe lângă faptul că se 
dovedea o trăgătoare neîntrecută, ştiind să folosească 
multe tipuri de arme, doamna Carson era o gospodină 
excelentă. 

— Regret, spuse el, dar trebuie să plec de îndată la 
Londra. Cord, am jos o garderobă întreagă, inclusiv 
pijamale şi trusă de bărbierit. Vei găsi tot ce-ţi trebuie. 

— Prietene, îţi mulţumesc că m-ai adus aici. 

Dillon se ridicase în picioare, ţinând încă şervetul în 
stânga şi îi întinse lui Newman cealaltă mână. 

— Cât o să rămân în buncăr? 

— Până vei putea ieşi fără probleme. În jurul fermei sunt 
vreo şase hectare de teren. Doamna Carson o să-ţi arate 
proprietatea. O să-ţi dea nişte haine vechi de muncă, în caz 
că te vede cineva. Vor crede că eşti vreun salahor. 

— N-aş face rău să exersez niţel accentul de ţărănoi. 

Doamna Carson punea farfuriile în cuptorul cu 
microunde. Apoi scoase nişte chei pentru a-i deschide lui 
Newman. 

_ — Cord, înainte de a pleca, aş vrea să te mai întreb ceva. 
In legătură cu tot ce ai remarcat în ultima vreme şi ceea ce 
ţi s-a întâmplat... Ai idee ce-i cu toată agitația asta? 

— Afacerea asta sinistră este un mister pentru mine. 

Doamna Carson mai stinse din lumini înainte de a 
deschide uşa principală. Newman o îmbrăţişa, apoi ieşi în 
aerul rece care îi tăia respiraţia şi se îndreptă spre 
automobil. Conduse cu spatele pe drumul pe care venise şi 
doamna Carson se sincroniză perfect cu el, deschizându-i 
poarta la momentul potrivit. 

Lăsând fermă în urmă, aprinse faza mare a farurilor. În 
vreme ce se strecură prin labirintul de drumuri, se străduia 
să fie atent la felul cum conducea, dar mintea îi era mai 
mult la cele spuse de Dillon. De ce avea sentimentul de 
catastrofă iminentă? 

Când intră la miezul nopţii în biroul lui Tweed, Newman 
găsi o atmosferă încordată. Paula şi Monica stăteau tăcute 
la birourile lor. Tweed era pe scaunul său puţin aplecat în 
faţă şi discuta cu un bărbat în jur de treizeci de ani pe care 
Newman îl detesta: Basil Windermere. 

Marler, un membru esenţial al echipei lui Tweed, 
considerat cel mai bun ţintaş din vestul Europei, stătea în 
picioare, rezemat de perete, fumând o ţigaretă lungă. Mai 
scund decât Newman - avea un metru optzeci şi doi Marler 
era zvelt şi, ca de obicei, îmbrăcat cu eleganţă. Purta un 
costum cenuşiu din stofă cadrilată, dungile pantalonilor 
erau tăioase ca briciul, cămaşa albă proaspăt luată de la 
curăţătorie, iar cravata bleu din mătase avea un model 
delicat cu zale de lanţ. Avea părul negru îngrijit tuns, iar 
expresia de pe faţa bărbierită atent sugera că era cufundat 
în gânduri şi nu acordă atenţie celor ce se discutau. 

— Cred că-l cunoşti pe Basil, spuse Tweed. 

— Ne-am mai văzut, răspunse Newman fără entuziasm. 

— Mă bucur să te revăd, amice. 

Windermere îi întinse mâna, însă Newman ignoră gestul. 

— Ce adunătură de păsări de noapte suntem, continuă el 
cu un glas moale care le făcea pe multe femei să cadă pe 
spate. Am venit să-i vând un pont lui Tweed. Am auzit şi eu 
prin relaţiile mele că Sharon Mandeville este asigurată 
pentru frumuşica sumă de treizeci de milioane de dolari. 

— Credeam că-i în America, minţi Newman. 

— Dragul meu prieten, eşti cel mai tare corespondent din 


32 


lume. Credeam că eşti la curent. Încântătoarea Sharon se 
află printre noi. Are nu ştiu ce treabă importantă la 
ambasadă. De aceea ne-am gândit imediat la Tweed. 
Compania lui se ocupă de asigurarea protecţiei persoanelor 
deosebite, ca să nu fie răpite. 

Asta venea ca o confirmare a faptului că Windermere 
habar n-avea că placa de metal pe care scria General & 
Cumbria Assurance reprezenta doar o acoperire pentru 
cartierul general secret al SIS. Se mulţumi să dea aprobator 
din cap. Windermere se întoarse din nou spre Tweed. 

— Cam duc lipsă de lichidităţi, făcu el şi-şi frecă degetele 
în mod semnificativ. Ceva bani sigur şi-ar găsi destinaţia 
imediat. 

— Şi cine propune plata acestei prime enorme? se 
interesă Tweed. 

— După toate probabilitățile, ultimul ei prieten miliardar 
din Statele Unite ale Americii. 

— După toate probabilitățile? Băiatul ăsta n-are şi el un 
nume? 

— Regret, dar aşa departe n-am mers. 

— Poate că nici amicul acesta fără nume n-a ajuns prea 
departe. Poate că doar trage speranţe. 

— Vă deranjează dacă fumez? 

Windermere scoase din buzunar o tabacheră din aur şi, 
cu un gest studiat, îşi alese o ţigară. Pe capac se vedea 
gravată o coroană regală. O imitație, fără îndoială, socoti 
Newman. Potrivită cu proprietarul. 

Se ştia că Windermere trăia pe spinarea femeilor bogate. 
Cândva manechin, avea un metru şi nouăzeci şi se îngrijea 
să-şi păstreze ţinuta la un club de sănătate. Tot aici 
cunoştea şi femeile susceptibile de a fi tapate de bani. 
Purta un costum alb din pânză, lucru ridicol pentru acea 
perioadă a anului. Afişa un zâmbet permanent, care lui 
Newman îi părea mai curând un rânjet. Avea părul bogat şi 
des şi trăsături prea aproape de perfecţiune. 

— Şi cum ai intrat în posesia acestei informaţii? încercă 
Tweed să-l descoasă. 

— Am întâlnit-o la o petrecere, cum altfel? E o femeie cu 
totul deosebită, te dă gata. Şi inteligentă pe deasupra. Mi-a 
zis în cursul discuţiei. Cred că i-a plăcut de mine. Mi-am 
permis să aduc vorba de instituţia dumneavoastră. 

— Cine a pronunţat numele meu? 

— Ea, ca să fiu cinstit. Sper că nu vă deranjează. 

— Să n-o mai faci, îl sfătui Tweed. Nu-mi trâmbiţez 
pretutindeni afacerile. 

— Vreo şansă să mă aleg cu un comision? 

— Sigur că nu. Informaţia e prea sărăcuţă. 

— Câteva sute de lire m-ar face un om fericit. 

— Incearcă-ţi norocul la loterie. 

— Cred c-ar fi mai bine să vă transmit toată dragostea 
mea şi să plec, spuse Windermere şi se ridică. 

Ideea că era privit cu ostilitate se conturase abia acum în 
mintea lui greoaie, gândi Newman. 

— Am avut un palton când am intrat. 

Monica tocmai lua paltonul din cuier. l-I întinse pur şi 
simplu, fără a face nici măcar gestul de a-l ajuta să se 
îmbrace. Windermere rămase foarte ţeapăn, făcând ochii 
roată prin biroul cu aspect spartan. Newman îşi dădu 
seama de ce Windermere părea atrăgător pentru un anumit 
soi de femei. 

— Cred că nu te cunosc, remarcă Windermere, 
adresându-se lui Marler. 

— Exact. 

— Şi ce doamnă încântătoare, urmă Windermere, 
măsurând-o pe Paula. 

Ea stătea cu capul aplecat asupra unor documente. Lăsă 
impresia că nu-l aude. 

— O să te însoţească Newman până la uşă, îl anunţă 
Tweed. 

— Să păstrăm legătura, frumoşilor... 

Newman deschisese deja uşa. După ce o închise şi-l urmă 
pe vizitator pe scări, Windermere începu să vorbească 
peste umăr. 

— Ascultă, Bob, poate bem ceva împreună într-o seară. 

— Poate. 

— Merg mereu la Bentleys, pe strada Swallow. Mă găseşti 
acolo în jur de 20.00. In barul lor somptuos de la parter. 

— George, strigă Newman, oaspetele nostru pleacă, te 
rog să descui uşa. 

Windermere se opri în faţa intrării doar ca să-şi încheie 
paltonul până sus. După ce aruncă o privire către Park 
Crescent, Newman rămase înăuntru. Văzându-l pe George 
încuind uşa, reveni în goană în biroul lui Tweed. Acesta 
părea iritat. 

— De ce Dumnezeu i-ai permis acestui gigolo să intre? 
întrebă el. 

— Ca să văd dacă-mi poate servi vreo informaţie, îi 
răspunse Tweed. 

— În legătură cu asigurarea lui Sharon Madeville pentru 
suma de treizeci de milioane, vrei să zici? 

— Nu, asta-i o tâmpenie. Motivul venirii lui aici e să vadă 
ce personal avem, să identifice cât de mulţi posibil. Marler 
s-a prins de asta, la fel şi Paula. Prin urmare, cine ar putea 
fi atât de dornic să penetreze instituţia noastră? 

— Sharon Mandeville, sugeră Newman. 

— Nu neapărat. Windermere pălăvrăgeşte mult, dar 
habar n-are care-i realitatea. Poate că nici n-a cunoscut-o 
pe această apetisantă Sharon, după cum a descris-o. 

— Atunci, îi replică Newman, poate vrei să ştii că toată 
lumea care iese din această clădire este fotografiată. De 
data asta pe drumul principal e parcat un Lincoln 
Continental. Am surprins un tip îndreptând aparatul către 
Windermere chiar când pleca. 

— Te-a surprins şi pe tine? se interesă Tweed. 

— Nu, eu m-am tras deoparte. 

— Nu pricep, protestă Paula. Întâi un Cadillac, iar acum 
un Lincoln Continental. Dacă banda e formată din 
americani, normal ar fi să folosească maşini britanice. De 
ce americane? 

— Ca să ne intimideze, spuse Tweed. Mă aştept ca 
demonstraţia lor să devină mai dură, mai agresivă. Dar de- 
ajuns cu asta! Marler a descoperit cine l-a asasinat pe 
primul-ministru. 


— Până la un punct, mormăi Marler cu accentul lui 
căutat. Abia m-am întors de la Paris, îi explică el lui 
Newman. Cât am stat în „veselul Paris”, cum îi spun 
yankeii, i-am întâlnit pe trei dintre informatorii mei în 
zonele mai deocheate din oraş. Primii doi nici măcar n-au 
fost în stare să-mi spună nici măcar în ce zi eram. 

— Nu ştiau nimic? interveni Newman. 

— Intrebarea îi speria de moarte. Apoi l-am întâlnit pe 
Ureche într-un alt bar de la periferie. 

— Ureche? întrebă nedumerită Paula. 

— Aşa-i poreclit în lumea interlopă franceză. Joacă pe 
două fronturi. Pentru bani, fireşte. Prin fronturi m-am referit 
la poliţie şi la lumea interlopă. Chestiile astea sunt absolut 
confidenţiale. 

— Face un joc primejdios, comentă Newman. 

— Cu mare pricepere, îl asigură Marler. L-a ajutat pe 
prefectul Parisului să arunce după gratii câţiva sabotori 
periculoşi, îndeosebi din Algeria. Îl cam chinuie patriotismul 
pe acest Ureche. 

— Şi el a rămas mut când i-ai pus întrebarea? sugeră 
Newman. 

— Nici gând. Doar a dublat onorariul obişnuit, lucru pe 
care l-am acceptat bucuros. Acest asasin e al naibii de bun. 
L-a ucis pe ministrul francez acum câteva săptămâni, cel 
care a ţinut o cuvântare foarte dură, atacându-i pe 
americani şi acuzându-i că încearcă să preia conducerea 

lumii. Cu o lună înainte l-a doborât pe Heinz Keller, 
politicianul german care avea vederi antiamericane şi care, 
într-o bună zi, putea deveni cancelar al Germaniei. 

— După câte se pare, omul acesta e american, îşi dădu 
Paula cu părerea. 

— Tocmai, că nu, o corectă Marler. Lucrurile se leagă, 
dacă te gândeşti mai bine. Dacă ar fi prins, cei de la 
Washington ar atrage asupra lor atenţia lumii întregi. S-ar 
părea că amicii noştri de peste ocean au început să 
gândească foarte complicat. Sau, mai bine zis, diabolic. 

— Avem vreun nume? îl îmboldi Newman nerăbdător. 

— Cum să nu? spuse Marler cu dezinvoltură. | se spune 
Fantoma. 


— Sună sinistru, afirmă Paula. 

— Sinistru, o aprobă Marler, deosebit de abil şi 
profesionist. L-a asasinat pe primul-ministru, care avea o 
gardă numeroasă. După aceea, cei de la Serviciul Special n- 
au descoperit ce armă s-a folosit. Imaginaţi-vă ce înseamnă 
să faci arma să dispară când armata aceea de oameni de 
securitate verificau pe oricine puteau. lar locul de unde a 
tras este acoperişul unei magazii folosite pentru 
depozitarea cărţilor. O copie a asasinatului de la Dallas de 
care am cam uitat. 

— Ureche are vreun indiciu privind naționalitatea omului 
nostru? insistă Newman. 

— Zice că este european; ar putea fi chiar englez. Ureche 
a accentuat că acesta e doar un zvon. Nu ştia dacă e 
adevărat. 

— Deci identitatea lui rămâne cu totul necunoscută? 
întrebă Newman. 

— Exact. Se zvoneşte că are o mulţime de prietene. 
Ureche a precizat că şi acesta e doar un zvon. 

— Aşadar n-avem nici un nume. 

— Nici unul. Deocamdată. Ureche o să se intereseze. 

Vorbeşte engleza bine. O să mă caute aici dacă mai află 
ceva. Monica, el o să folosească numele de Maurice şi va 
lăsa un mesaj. Poate doar o adresă şi o oră. 

— Alte indicii? 

— Numai unul, care ne putea pune pe o pistă greşită. 
Ureche zicea că omul e plătit în dolari. Ar putea fi doar praf 
în ochi. Probabil că o altă ţară îl plăteşte. 

— Ai făcut o treabă bună, conchise Tweed. Acum cred că 
s-ar cuveni să auzim ce are Bob de spus. 

Se uită la Marler. 

— Tocmai s-a întors de la buncăr, unde l-a însoţit pe Cord 
Dillon. Dacă mă gândesc bine, ar fi preferabil ca Paula să te 
pună la curent. leri seară a trăit o mică aventură. 

— Mică... repetă Paula cu ironie în glas. Se poate spune şi 
aşa. Dar, în fine... 

Newman şi Marler o priviră atenţi cât ea le povesti 
experienţa cu Cord Dillon. Începu cu momentul ieșirii ei din 
hotelul de pe strada Albemarle. Newman socoti încă o dată 
că Paula era o femeie foarte atrăgătoare. In jur de patruzeci 
de ani, zveltă şi cu picioare lungi şi frumoase, având părul 
negru cu o strălucire naturală, ajungându-i până aproape 
de guler. Avea un chip cu o osatură bine precizată şi o 
bărbie ce-i trăda hotărârea. Vocea îi era delicată, însă ei 
auziră cu claritate fiecare cuvânt spus de ea. Era îmbrăcată 
cu un taior elegant de culoare bleumarin. Bărbaţii întorceau 
capul pe stradă după ea. Dar, mai presus de acestea, era 
extraordinar de pricepută şi avea un curaj deosebit. 

— Asta-i tot, încheie ea. Şi-aş spune că e de ajuns. 

— Bună chestie, comentă Marler, strângând-o uşor de 
umăr. 

— Dacă spui tu. 

— Acum e rândul lui Bob să ne pună la curent, sugeră 
Tweed. 

În vreme ce Newman descria tot ce se întâmplase de 
când plecase cu Dillon spre buncăr îşi notă câteva lucruri. 

Monica înregistră întreaga relatare, la fel cum procedase şi 
în cazul Paulei. 

— Asta-i tot, sfârşi Newman, ca s-o citez pe Paula. 

— E chiar mult, constată Tweed. Unele elemente sunt 
tare supărătoare. Acum avem cam mulţi participanţi la 
acest joc sumbru. Monica, te-aş ruga să începi prin a face 
descrierile acestor oameni: Jefferson Morgenstern, 
stimabilul secretar de stat, pe care îl cunosc, Ed Osborne, 
noul director-adjunct al CIA... Amândoi se află acum în 
Londra. Sir Guy Strangewavys, care locuieşte la conacul 
numit lrongates din Parham. Şi... 

Făcu o pauză. 

— Sharon Mandeville. Toată biografia, care ar putea fi 
interesantă... 

Rămase cu ochii pironiţi în tavan. 

— Trece-l pe listă şi pe Basil Windermere, te rog... 

— O să încep chiar în noaptea asta, îl anunţă Monica. 
New Yorkul e cu cinci ore în urmă şi unele cunoştinţe de-ale 
mele lucrează până târziu. Apoi la San Francisco - ei sunt 
cu opt ore în urmă, aşa că o să-mi contactez oamenii de 
acolo. Nu mă privi aşa. Sunt proaspătă ca o floare. 

Telefonul sună. Monica ridică receptorul, puse palma 
peste microfon şi privi spre Marler. 

— Pentru tine. Te caută Maurice... 

— Marler. Unde eşti? 

— La un telefon public de la Heathrow. Trebuie să te văd 
urgent. 

— Aşteaptă puţin. 

Marler acoperi receptorul. Apoi vorbi cu Tweed, foarte 
precipitat: 

— Ureche a apărut la Heathrow. Vrea să discute cu mine. 
Poate veni aici? Ştie că lucrez pentru o companie de 
asigurări. 

— Da. Spune-i să ia un taxi. Îl poţi primi în sala de 
aşteptare. 

În clipa în care Marler încheie scurta convorbire, dându-i 
adresa lui Ureche, Tweed îşi aduse aminte. Făcu un gest 
către fereastră acoperită de draperie. 

— Trebuie să scăpăm de Lincoln, şi încă repede. Dacă 
rămâne acolo îl vor fotografia pe Ureche. 

— Mă ocup eu de asta, spuse Newman ridicându-se de pe 
scaun. O să provoc un accident. O să iau maşina cu 
tracţiune faţă-spate. Poţi aduce poliţia aici cât mai curând? 

— O să-l sun pe fostul meu partener de la Scotland Yard, 
Roy Buchanan. L-am anunţat deja în legătură cu atacul din 
Albernarle Street. Nu-i prea înghite pe americani. 

Newman înşfăcă un fular şi haina de ploaie din cuier. În 
timp ce cobora scările grăbit, îşi înfăşură fularul peste 
partea de jos a feţei, acoperindu-şi nasul. Işi ridică reverele 
cu croială militară, ţâşni pe uşa principală şi dădu colţul, 
către locul unde se găsea vehiculul care avea o bară solidă 
de protecţie. 

Făcu un drum ocolitor care îl aduse înapoi pe strada 
principală. Când zări automobilul Lincoln parcat la marginea 
parcului Crescent, pe cer tocmai trecea un avion la joasă 
înălţime. Apăsă pe accelerator şi intră în spatele maşinii 
americane, zdrobindu-i portbagajul. Apoi dădu înapoi, 
smulgând cu bara de protecţie bucăţi de tablă îndoită. 

— Parcă-i făcută din poleială, spuse el mai mult pentru 
sine. 

Opri motorul şi cobori, vreme în care pasagerul cu un 
aspect fioros ieşi precipitat pe uşa din spate a Lincolnului. 
Avea nas de boxer şi faţă de subdezvoltat mintal. Era 
absolut chel. Porni legănat spre Newman, care acum 
rămase nemişcat, pentru că, lângă el, opri brusc o altă 
maşină. La volan se afla inspectorul-şef Roy Buchanan, 
avându-l alături pe sergentul Warden, un bărbat bine făcut. 

— Amice o să-ţi bag dinţii pe gât, spuse bruta cu un 
accent american destul de aspru. 

— Încearcă numai, îl întărâtă Newman. 

— Atunci, poftim. la-ţi adio de la ei. 

Newman se concentră intens. În clipa în care pumnul 
masiv zbura spre gura lui, îşi trase capul în lateral şi primi o 
parte din forţa loviturii de-a lungul fălcii. Lovitura fusese 
ratată. Nici nu încercă să răspundă pe măsură pentru că 
imediat  apărură Buchanan, însoţit îndeaproape de 
sergentul Warden. 

— Maşina asta era parcată neregulamentar, explică 
Newman. Un avion care zbura cam jos mi-a distras atenţia. 
Nu-mi amintesc să fi văzut vreo maşină parcată aici până 
acum. 

— lar eu te-am văzut atacându-l pe acest domn, spuse 
Buchanan ameninţător. 

— Tu cine dracu' mai eşti? 

— Inspector-şef Buchanan de la Departamentul de 
Cercetări Penale... 

— Am paşaport diplomatic, aşa că fă-ţi vânt de-aici! 

Bruta ridică degetul, vârându-i-l lui Buchanan sub nas. 
Apoi înjură fără jenă. 

— Mai bine te abţineai. Paşaport diplomatic, zici? Aşa 
cum luna e albastră. 

— Amice, ia uită-te la numărul de înmatriculare, nu se 
lasă omul intimidat. Are număr rezervat pentru corpul 
diplomatic. 

În depărtare Newman auzi sirenele maşinilor de poliţie 
apropiindu-se. Buchanan îşi încrucişă braţele pe piept şi 
rămase cu privirea la individ. Curând apărură trei maşini de 
poliţie care opriră şi formară un cerc în jurul Lincolnului. 
Buchanan era un bărbat înalt şi deşirat în vârstă de până în 
cincizeci de ani, îmbrăcat cu un costum de culoare închisă. 
Pe chipul lui ce vădea inteligenţa apăru un zâmbet ironic. 
Atitudinea lui degajată îi tulbura mai întotdeauna pe 
răufăcători. 

— Cred că te cunosc de undeva, spuse el, adresându-se 
individului. Un atac armat asupra unei bănci din City, în 

urmă cu o lună. Nu s-au furat bani, ci numai documente de 
securitate privind o serie de cetăţeni de vază ai Marii 
Britanii. Unul dintre atacatori a fost surprins pe banda 
video. Arăta exact ca tine. Ţi-aş fi recunoscător dacă mi-ai 
spune cum te cheamă. 

— Uită-te şi singur, i-o tăie americanul. Hank Walty. 

Impinse paşaportul diplomatic sub nasul lui Buchanan. 

— Cunoscut şi sub numele de Diamond Waltz, remarcă 
Newman. la te uită ce de inele sclipitoare pe degetele 
boante. Imitaţii, presupun. 

— Imitaţii? zise Waltz şi îşi încleşta pumnii. Mai vrei una? 

— Potoleşte-te, amice. 

Unul dintre poliţiştii care săriseră în grabă din maşini 
stătea foarte aproape de american. In timp ce Buchanan 
studia paşaportul, şoferul Lincolnului cobori şi se apropie de 
ei. 

Înalt, cu înfăţişare de fundaş de fotbal american, 
atitudinea lui se dovedea diferită de aceea a lui Waltz. 
Purtând un costum extrem de elegant, zâmbi împăciuitor şi, 
cu un suav accent american, spuse: 

— Bună seara. Imi pare rău că am provocat necazuri. lar 
Hank e cam iute la mânie. Ţine mult la automobil; în mod 
normal, el conduce. 

— Serios? 

— Hank, acum inspectorul o să-ţi înapoieze paşaportul şi 
sugerez să intri în maşină. De fiecare dată când deschizi 
gura, spui câte o prostie. 

— Sunteţi amabil să-mi spuneţi numele dumneavoastră? 
întrebă Buchanan autoritar. 

— Bineînţeles. De ce nu? Sunt Chuck Venacki. Ataşat la 
Ambasada SUA. 

— Ce sarcini aveţi, domnule? îl întrebă Buchanan. 

— Relaţii publice. 

— Diamond Waltz n-o să vă slujească prea mult în 
această privinţă. 

— Hank Waltz. E doar paza de corp. Noul ambasador 
american a primit mesaje de ameninţare. Vreţi să-mi vedeţi 
paşaportul? 

— Nu cred că va fi nevoie. 

În timp ce Buchanan spunea acestea, în spatele lor se 
auzi un huruit puternic de motor. Newman aruncă o privire 
peste umăr şi văzu un vehicul mare oprind aproape de ei. 
Câţiva oameni în salopete săriră din vehicul şi înconjurară 
automobilul. 

— Îmi puteţi spune ce se întâmplă? se interesă Venacki 
politicos. 

— Sigur. Lincolnul acela blochează drumul. Utilajul de 
transport îl va ridica pentru a-l duce de aici. Vă voi chema 
un taxi. 

— A şi sosit, interveni Newman, făcând semn taxiului să 
oprească. 

— Prea bine. 

Buchanan îl măsură cu răceală pe Venacki. 

— Acesta vă va duce unde aveţi treabă. 

— lar automobilul? 

— Vă fi depus lângă ambasada dumneavoastră. Ca 
alternativă, ar putea fi dus la un service pentru a vedea 
dacă e posibilă repararea lui. 

— Nu, mulţumesc, se grăbi să spună Venacki. La 
Grosvenor Square e foarte bine. 

— În acest caz, sugerez ca dumneavoastră patru să vă 
urcați în taxi. Aş dori să mai spun că, dacă n-ar fi avut 
paşaport diplomatic, Diamond Waltz ar fi fost arestat sub 
acuzaţia de atac armat. Incidentul a avut loc în urmă cu o 
lună. 

— Vă mulţumesc pentru ajutor, domnule inspector-şef. 

— Vă sfătuiesc să plecaţi imediat. Şoferul taxiului a pornit 
deja contorul. 


Buchanan se oferise să-l conducă acasă pe Tweed. Dădu 

câteva ordine şi lucrătorii interveniră rapid, urcând 
automobilul avariat la bordul camionului. Ceva mai 
devreme, Newman trebuise să-şi pună mănuşile pentru a 
scoate tablele smulse de pe Lincoln. Automobilul de teren 
era în stare perfectă. 

— Am văzut că lumina e încă aprinsă în biroul lui, spuse 
Buchanan în timp ce urcau scările. Ar fi timpul să se ducă 
acasă. 

— Cred că ai dreptate, îl aprobă Tweed când îi făcu 
propunerea. Monica rămâne să verifice nişte nume pe carei 
le-am dat. lar Roy îmi poate povesti ce s-a întâmplat pe 
stradă, plus că mai am şi eu să-i spun câte ceva. 

— Şi Paula? întrebă Newman în vreme ce cobora scările 
cu Buchanan. 

— Rămâne şi ea... 

Aceasta fusese sugestia lui Marler. 

— Ureche s-ar simţi mai în largul lui dacă aş avea-o pe 
Paula alături de mine în sala de aşteptare, îi explică el lui 
Tweed. E mai degajat în compania femeilor. Vreau să spun, 
în prezenţa celor câteva în care are încredere. 

— S-ar putea să nu aibă încredere în mine, zise Paula. 

— Ba da. Are o capacitate remarcabilă de a cântări 
oamenii. Şi o percepţie uimitoare în ce priveşte caracterele. 
Asta numai dacă mai poţi rezista. 

— Abia aştept să-l cunosc pe Ureche, îi răspunse ea. 

După ce Newman părăsise clădirea împreună cu Tweed şi 
Buchanan, Marler pregăti decorul pentru sosirea lui Ureche. 
Dădu iama în dulăpiorul de băuturi al lui Howard, directorul. 
Luă trei pahare şi o sticlă de vin alb şi le duse la parter, 
aşezându-le pe masa de lemn din sala de aşteptare. Apoi îl 
deranjă pe George. 

— Mă ocup eu de uşa principală. Tu mergi sus şi simte-te 
ca acasă în vreun birou. Dar nu în al lui Tweed. 

— Eu trebuie să păzesc uşa, protestă fostul sergent, cu 
faţa uşor congestionată. 

— Ştiu, dar va veni cineva care nu vrea să fie recunoscut. 

— Cum doreşti. 

— Aşa... 

După ce Paula se aşeză pe unul dintre cele trei scaune 
din jurul mesei, Marler aşteptă la biroul lui George, trăgând 
cu urechea pentru a surprinde sosirea taxiului. Cu toate 
acestea, o jumătate de oră mai târziu cineva sună la uşă. 
Marler se uită prin vizorul montat în uşa masivă şi rămase 
surprins, apoi deschise, îl îndrumă pe Ureche către sala de 
aşteptare şi închise uşa. 

— Ea este Paula. Sper că nu te deranjează dacă stă cu 
noi. 

Paula îl măsura din privire pe vizitator. Nu se aşteptase 
ca el să fie atât de scund. Fără a depăşi un metru şaizeci şi 
cinci, bărbatul intrase târându-şi uşor picioarele, iar acum o 
studia prin ochelarii cu lentile groase, aşezaţi pe nasul 
coroiat. Îşi scoase ochelarii şi aruncă o privire scurtă spre 

Marler, după care o fixă din nou pe Paula. 

— M-am deghizat, explică el. Frumos nume, Paula, 
continuă el încă privind-o insistent, într-un mod care ei nui 
se păru deloc jignitor. 

Fără ochelari, devenise cu totul altă persoană. Nasul 
părea şi mai coroiat, gura exprima fermitate, la fel ca şi 
bărbia ascuţită. Avea pomeţii proeminenţi, iar sprâncenele 
negre şi stufoase erau răsucite în sus. El îi părea Paulei un 
personaj dickensian. 

— Voi fi foarte încântat dacă doamna va fi de faţă, rosti el 
cu siguranţă. Îmi plac hainele dumneavoastră, îi spuse el 
Paulei. Elegante, fără a fi genul celor care seduc bărbaţii. 

— Chiar că spune ce are pe suflet, interveni Marler 
imediat. 

— M-a convins că are un minunat simţ al umorului, râse 
Paula. M-a descris perfect. 

— Şi pantofi foarte practici. Pentru mers silențios şi 
pentru alergat. 

Nimic nu-i scapă, gândi Paula, care stătea cu picioarele 
încrucişate, lăsând la vedere talpa unuia dintre pantofi. 
Explicaţia lui reprezenta exact motivul pentru care ea purta 
acel gen de pantofi. Marler trase un scaun pentru vizitator. 
Acesta îi întinse mâna Paulei şi i-o strânse cu fermitate. 

— Kurt Schwartz. 

— Nu cred că te vei supăra dacă-i spun Paulei că 
„reşedinţa” ta este în Elveţia. La Basel. 

Marler se aşeză astfel încât să-i aibă pe amândoi în faţă. 
Ureche puse pe podea o geantă veche de voiaj pe care o 
avea cu el. Purta o haină de vânt ponosită care avea câteva 
petice pe mâneci şi o pereche de pantaloni care văzuseră şi 
vremuri mai bune. În afara nasului ascuţit, mărul lui Adam, 
proeminent, întărea impresia de personaj dintr-un roman de 
Dickens. Ridică sticla de vin, aruncă o privire la etichetă şi o 
aşeză la loc. 

— Nu-i rău, dar putea fi şi mai bun, i se adresă el lui 

Marler. 

— Nu-i nevoie să bei. 

— Ar fi nepoliticos. Şi-aş dori să toastez în sănătatea 
acestei doamne fermecătoare. 

— O să ajungi departe cu astfel de măguliri. Unde ai găsit 
hainele astea amărâte? Arăţi ca un vagabond. 

— În drumul de la aeroport am văzut un magazin de 
vechituri. l-am spus şoferului să mă lase acolo. Aveau o 
mulţime de haine folosite. În apropiere am găsit o toaletă 
publică. Am intrat în ea după ce am plecat din magazin şi 
m-am schimbat într-o cabină. 

— Kurt, vorbeşti foarte bine engleza, îl complimentă 
Paula 

— Demult am trăit vreo doi ani în cartierul Hammersmith. 
Mai există? 

— Da, din nefericire. 

— Păi Hammersmith e ca Hampstead în comparaţie cu 
jumătate din Paris. Turiştii nu văd cocioabele pe care eu le 
ştiu atât de bine. 

Îl urmări chinuindu-se cu un tirbuşon pentru a scoate 
dopul sticlei. 

— Acum aş putea scoate dopul acela cu dinţii. Poate ai 
tăi sunt falşi. 

— Ajunge cu gluma. 

Marler turnă vin. Ureche ridică paharul. 

— Pentru Paula, o viaţă lungă şi fericită! 

— Mulţumesc, spuse ea şi ciocniră paharele. 

— Şi ce-ai făcut cu hainele în care erai îmbrăcat? îl 
întrebă Marler. 

— Le-am pus în geanta de pânză care stă lângă scaunul 
meu. 

Se aplecă, scoase o beretă neagră şi şi-o potrivi peste 
părul negru şi bogat. Omul continuă să-i evoce Paulei un 
personaj din Dickens. Până şi vocea sugera lui guturală, dar 
caldă. 

— Bun, să redevenim serioşi. 

— Tocmai de aceea te afli aici, îi răspunse Marler. 

— Americanii au transferat electronic o sută de milioane 
de dolari într-un cont de la Zürcher Kredit Bank, 
Bankverein. 

— Asta e la Basel? 

— Da. 

— Eşti sigur de informaţia asta? 

— Bineînţeles. N-ar trebui să vă spun, dar am un 
informator care e casier la banca aceea. Contra unui 
onorariu. 

— Uimitor, recunoscu Paula. 

— Mai au şi un fel de bază în zonă. Nu în oraş. 

Se întoarse către Paula. 

— Probabil ştii că oraşul e unic. Acolo se întâlnesc trei 
tări: Elveţia, Germania şi Franţa. Te poţi strecura peste 
graniţă cu uşurinţă. Au o unitate undeva, dar nu în oraş, 
repeta el. Aşa că următoarea mea misiune e să depistez 
baza asta, zise sorbind din vin. Vă voi informa când o 
descopăr. Vinul ăsta nu-i rău. 

— Asta înseamnă că ar mai dori, spuse Marler, umplându- 
i paharul. Şi ai face bine să fii precaut. Indivizii ăştia violenţi 
bântuie peste tot. 

— Întotdeauna este aşa. 

— Ai telefonat foarte târziu de la Heathrow, observă 
Marler pe un ton degajat. Ultimul avion de la Paris sosise 
de-un veac. 

— Am fost urmărit. A trebuit să scap de codiţă înainte de 
a veni aici. M-am dus către parcarea multietajată. In cele 
din urmă, m-am ascuns după o maşină şi m-a pierdut din 
ochi. Dar am fost foarte atent, am aşteptat mult până să 
plec de acolo. După aceea v-am telefonat. 

— Cum de te-a depistat agentul de filaj? 

— A fost, din întâmplare, în acelaşi avion. Şi am făcut o 
greşeală grosolană. Vorbisem cu însoţitoarea de bord în 

franceză Apoi ea a scăpat o tavă pe jos şi eu i-am zis: „Nu 
te agita. Te ajut eu să le culegi.” Asta în engleză. Cred că 
individul m-a auzit. Aşa te trădezi până la urmă. Pură 
întâmplare... 

— Mai ai alte informaţii despre Fantomă? 

— Ajungeam şi la asta. Zvonurile că ar fi englez s-au 
întețit. Dar tot vorbe sunt. N-am prins nici un nume. Şi e un 
tip precaut. 

— Sunt convins, îl aprobă Marler. L-a asasinat pe primul- 
ministru aici. Oamenii de la serviciul de securitate abia 
acum cred că au găsit locul de unde a tras: acoperişul unui 
depozit. Dacă acela e, n-a lăsat nimic în urmă, nici un 
cartuş gol, nimic. 

— La fel ca şi atunci când i-a ucis pe german, Heinz 
Keller, şi pe ministrul francez. Nu trebuie uitat că poate fi 
francez, german sau chiar uzbec. 

— Cum pleci de aici? E cam târziu. 

— E uşor, spuse Kurt. Sunt multe zone, nu departe de 
aici, cu hoteluri ieftine. Primeşti o cameră pentru o noapte, 
cu condiţia să plăteşti înainte. 

— Ai mai fost pe-aici - vreau să zic la Londra - recent, nu- 
i aşa? intui Paula. 

— Isteaţă doamnă, zise Kurt şi zâmbi, răsucindu-şi 
buzele, strâmbându-le puţin; însă gestul fu cald. Da, am 
mai fost. În câteva rânduri. 

— Asta nu mi-ai zis-o când ne-am întâlnit la Paris, spuse 
Marler pe un ton tăios. 

— De ce-aş fi făcut-o? Când nu-s sigur de ce am aflat? Vă 
dau informaţii numai după ce le verific atent. Doar pentru 
asta sunt plătit. Ar fi necinstit să procedez altfel. Eu vă spun 
însă că aici se întâmplă ceva foarte ciudat şi primejdios. 
Anglia se confruntă cu cel mai mare duşman de la Hitler 
încoace. 

— Uite ce vă propun, spuse Paula cu hotărâre, mergem 
toţi trei în apartamentul meu din Fulham Road. N-o să-mi ia 

mult să pregătesc ceva de mâncare şi mi-e o foame... Kurt, 
cred că şi ţie îţi este. 

— Şi eu sunt lihnit, minţi Marler. După aceea, îl duc pe 
Kurt să doarmă la mine. Am un dormitor de oaspeţi. Şi nici 
nu-i departe de apartamentul Paulei. 

— Nu protestă, spuse Paula cu glas sever când Kurt 
deschise gura să refuze. 

— Mă dau bătut, zise Kurt ridicându-şi ambele braţe în 
aer. Şi vă sunt recunoscător... 

Călători alături de Paula în Fordul ei, iar Marler îi urmă cu 
maşina lui tip combi. Pe drum, Paula constată că vorbele lui 
Kurt continuau să-i răsune în minte. 

„„. aici se întâmplă ceva foarte ciudat şi primejdios. Anglia 
se confruntă cu cel mai mare duşman de la Hitler încoace. 

— Sharon Mandeville, anunţă Monica. Să pornim de la 
profilul pe care i l-am alcătuit din datele pe care le 
deţinem... 

Era dimineaţă, Paula le pregătise masa celor doi oaspeţi 
ai ei. Newman stătea impasibil în fotoliu, ţinându-şi 
picioarele lungi încrucişate. Paula disimulă un căscat; se 
afla la biroul ei, iar Tweed era puţin aplecat în faţă pe 
scaunul rotativ. 

— Sharon are patruzeci şi doi de ani, dar pare mai 
tânără, începu Monica. Am obţinut o fotografie recentă de-a 
ei de la editorul unei reviste de modă, care mi-e prieten. 
lat-o! 

Newman luă fotografia din mâna ei. Aşezându-se la loc, 
studie imaginea de bună calitate. Apoi fluieră, după care i-o 
întinse lui Tweed. 

— O blondă trăsnet. 

— Enigmatică, nu se putu abţine Tweed. Am întâlnit-o la 
o petrecere la Washington. Nu în ultima mea vizită acolo. 
Asta a fost acum trei săptămâni, spuse apoi i-o trecu Paulei. 
Ce părere ai? 

— Greu de spus, recunoscu ea într-un târziu. Fotografiile 
pot fi înşelătoare. 

— Dacă-mi daţi voie, o să continuu, zise Monica 
nerăbdătoare. Sharon s-a născut la Washington. Deci e 
cetăţean american. Mama - englezoaică, tatăl - industriaş 
american plin de bani. Sharon a studiat în Anglia, apoi în 
Statele Unite. Când avea cincisprezece ani, toţi trei s-au 

mutat aici. Se pare că tatăl ei şi-a închipuit că va face mai 
mulţi bani în Marea Britanie. A pierdut totul la bursă şi apoi 
s-au întors cu toţii în State. Curând după aceea, părinţii ei 
au murit într-un accident de automobil. Sharon avea 
optsprezece ani. Un an mai târziu s-a căsătorit cu un 
petrolist texan milionar. Au semnat un acord prenupţial. 
Douăzeci de luni mai târziu, ea a divorţat şi a devenit o 
femeie bogată. 

— Datorită aranjamentului? sugeră Tweed. 

— Exact, confirmă Monica. Se profilează un model. S-a 
recăsătorit de trei ori, întotdeauna cu milionari sau, într-un 
caz, cu un miliardar. De fiecare dată a existat câte un 
aranjament prenupţial care prevedea o sumă generoasă 
pentru ea. Acum poate că este cea mai bogată femeie din 
America. 

— E o căutătoare de aur, constată Newman. 

— Nu neapărat, obiecta Tweed. Nu mi s-a părut chiar aşa 
când am cunoscut-o. Trebuie să ţii seama că Statele Unite 
sunt ca o junglă. Bărbaţii bogaţi îşi tratează soțiile ca pe 
nişte trofee, însă de multe ori sunt meschini şi neserioşi. 
Pesemne că Sharon a descoperit asta, ceea ce explică şi 
contractele prenupţiale. 

— Dacă-mi permiteţi, se repezi Monica. Prin urmare, 
acum e singură, lăsând în urmă patru soţi. După cea de-a 
patra nereuşită - dacă poate fi numită astfel - şi-a 
cumpărat un apartament în cartierul de lux Chevvy Chase 
şi îşi face de lucru prin înalta societate din Washington. S-a 
împrietenit cu soţia preşedintelui şi i s-au încredinţat 
diferite misiuni. 

— AŞ zice că Newman a avut dreptate. Căutătoare de 
aur, zise Marler. 

Apăruse în birou cu câteva minute mai înainte, salutase 
din cap şi-şi luase poziţia obişnuită, rezemându-se de 
perete. 

— Şi foarte atrăgătoare, încheie el, înapoind fotografia. 

— După o fotografie nu poţi spune niciodată cum e 
persoana, protestă Paula. 

— In ce-l priveşte pe Jefferson Morgenstern, secretar de 
stat, continua Monica, e mai greu. O să ajung şi la el, dar 
m-am concentrat asupra lui Sharon. După cum sunt sigură 
că ştiţi, Morgenstern e originar din Europa. Nu sunt sigură 
de unde. Numele lui adevărat e Gerhard Morgenstern. 
Acum se află la Ambasada SUA de aici, ca şi Sharon. 

— Te-ai descurcat foarte bine, o încurajă Tweed. 

— Incă n-am terminat. Sir Guy Strangeways, care 
locuieşte la lrongates, în Parham, s-a îmbogăţit construind 
clădiri în America. Fost ofiţer în Regimentul de Gardă, a 
rămas un adevărat britanic. A stat în America douăzeci de 
ani şi câtva timp a locuit în Washington. Călătoreşte mult în 
întreaga lume. Exista lacune misterioase privind adresa lui 
în anumite perioade. Amănunte, mai târziu. 

— Când s-a întors în Anglia? întrebă Tweed. Acum trei 
săptămâni, când am vizitat Washingtonul, era încă acolo. 

— S-a întors acum două săptămâni. A fost o plecare 
precipitată. 

— Interesant, remarcă Tweed. 

— lar acum, Ed Osborne, urmă Monica. Este cel mai 
ciudat din toată gaşca. Mama lui a fost englezoaică şi tatăl 
american. S-a născut la New York, în Hoboken. N-aş spune 
că e locul cel mai curat din lume. Tatăl lui a fost un lăcătuş 
fără prea mare noroc. Şi-a trăit copilăria în sărăcie. Apoi, 
doar Dumnezeu ştie cum, a ajuns la Harvard. După aceea - 
multe pete albe în biografia lui. Nu se ştie dacă a rămas în 
America sau undeva în străinătate. Apoi a intrat în CIA şi a 
avansat vertiginos. Voi continua verificarea. 

— Continuă să sapi, îi sugeră Tweed. 

— În sfârşit, Basil Windermere. A fost exmatriculat din 
şcoala particulară Tonbridge când a fost prins împreună cu 
o minoră. Abia am început să-i fac dosarul. Deocamdată, 
atât. 

— Deci, Tweed, spuse Marler, care e reacţia ta? 

— Ameninţare. 

— Cum de-ţi dai seama de asta? îl întrebă Paula. 

— Al şaselea simţ... 

— lar devii enigmatic. 

Imediat ce spusese asta înţelese că Tweed şi Kurt 
Schwartz aveau ceva în comun. Niciodată nu-şi dădeau pe 
faţă gândurile până ce nu erau siguri. Doar bănuiau de ce 
lucrurile stăteau aşa. Tweed avea grijă să nu îndrepte 
echipa în nici o direcţie până ce nu era convins că a 
priceput ceea ce se întâmplă. Acest lucru făcea ca membrii 
echipei să acţioneze independent, ajungând la propriile lor 
concluzii. 

— Pur şi simplu, n-am suficiente informaţii pentru a 
formula ceva coerent, spuse Tweed, răspunzând observaţiei 
Paulei. Apropo, veţi constata că unii oameni-cheie de aici 
au dispărut. Astă-noapte i-am trimis la buncăr: o echipă de 
bază, dacă vreţi. 

— Ai spus asta atât de degajat, constată Newman. Când 
vorbeşti astfel înseamnă că e vorba de o urgenţă majoră. 

— Chiar şi este. 

— Am o idee, zise Newman. Basil Windermere a venit cu 
ideea să ne întâlnim într-un bar în cursul serii. Nu l-am 
încurajat, dar cred că o să stau la palavre cu el. Poate că 
asta o va ajuta pe Monica să-i completeze dosarul. 

— Bună idee, se declară Tweed de acord. 

— Dacă asta-i tot, cred că o s-o şterg, spuse Marler. 

— Altă idee bună. Ştiu că trebuie să recuperezi în privinţa 
somnului. Aşa că du-te acasă şi odihneşte-te. 

— O clipă, îi răspunse Marler. Patul tău de campanie e 
rezemat de perete, în spatele Paulei. 

— Am observat şi eu, confirmă Paula. Am socotit că-i mai 
bine să nu pun întrebări. 

— Bravo, dar eu am făcut-o, insistă Marler. Tweed, Bob 
mi-a zis că ai plecat acasă curând după miezul nopţii. 

— Exact. 

— Atunci de ce este patul tău scos din dulap? 

— E greşeala mea, interveni Monica. Am reuşit să trimit 
aşternuturile la spălătorie, apoi aţi dat buzna cu toţii înainte 
de a putea pune patul la loc. 

— Mărturisesc, spuse Tweed, mimând sfiala. Pe la miezul 
nopţii m-am întors de acasă cu taxiul. Voiam să mai fac 
recomandări membrilor echipei care aveau să plece la 
buncăr. Fuseseră anunţaţi dinainte. 

— Ca să nu ştim noi, îl acuză Marler. 

— Ca să nu mă văd silit să răspund la prea multe 
întrebări acum când ne pregătim de plecare. După aceea 
am dormit aici, în loc să mă întorc acasă. lar acum, plecaţi 
cu toţii la treabă! 


Telefonul sună înainte că vreunul să apuce a ieşi din 
birou. Monica răspunse şi se încruntă, după care privi către 
Tweed. 

— George spune că Ed Osborne e jos. Domnul vrea să 
discute cu tine. 

— Atunci să-l trimită sus. Mai rămâneţi şi voi. 

— Cum naiba a aflat adresa noastră? întrebă Newman. 

— Cord n-o fi avut probabil timp să şteargă anumite 
informaţii confidenţiale din computerul de la Langley, 
Virginia. 

In birou se înstăpâni o atmosferă de nelinişte. Doar 
Tweed părea să fie detaşat şi netulburat. Ridică doar 
privirea când George deschise uşa şi americanul fioros de 
peste un metru nouăzeci dădu năvală în birou. Parcă s-ar fi 
năpustit un uragan. Proaspătul sosit era impresionant din 
toate punctele de vedere, radiind o energie debordantă. 
Părul lui bogat era înspicat cu fire cărunte, avea o expresie 
dominatoare pe faţă, ochii albaştri şi glaciali trecând în 
revistă întreaga încăpere. Impresiona prin sprâncenele albe 
şi stufoase, nasul lat şi drept şi gura cu buze strânse. 

Privirea lui rămase aţintită asupra Paulei. _ 

— Bună, scumpo! Arăâţi grozav astăzi. Impreună am face 
o pereche minunată. 

— Nu prea cred, domnule Osborne, îi răspunse ea cu 
răceală. 

— Tu trebuie că eşti Tweed. 

Se răsuci întinse mâna şi păru surprins când îi prinse 
mâna lui Tweed şi i-o strânse cu forţa unei prese. 
Strânsoarea lui Tweed fusese la fel de puternică. 

— Mai bine aţi lua loc, îl invită Tweed pe vizitator. Prefer 
să mi se telefoneze pentru fixarea unei întâlniri. 

— Pierdere de timp. Eu trec peste convenienţele astea. 

Osborne se lăsă greu într-un fotoliu. Newman se aşezase 
din nou pe scaunul din apropierea americanului. Acesta îşi 
ridică picioarele şi îşi aşeză pe marginea biroului labele 
încălţate în pantofi enormi. Newman se aplecă în faţă, 
apucă ambele picioare de gleznele încrucişate şi le lăsă să 
cadă pe podea. 

— Prin locurile astea nu prea procedăm aşa, explică el. 
Tinem la bunele maniere. 

— Aşa n-ajungeţi nicăieri. Lumea se schimbă. Ţineţi pasul 
cu ea, altfel rămâneţi pe dinafară. 

— Marea Britanie există de ceva vreme. Adunătura 
voastră de state e pe planetă numai de vreo două sute de 
ani. 

— Tu eşti Bob Newman, corespondentul de presă. Sper 
să ne înţelegem bine. Dacă vei dori vreodată să-mi iei un 
interviu, sunt disponibil. Ţi-aş putea oferi lucruri despre 
care să scrii. La ambasadă s-a înfiinţat un grup numit 
Departamentul Executiv de Acţiune. N-am habar cu ce se 
ocupă - asta, dacă fac ceva anume. Ai putea face o 
investigaţie pe tema asta, doar ca să te distrezi. | se zice 
DEA. Eu sunt noul director-adjunct al CIA. Mi-au dat slujba 
pe tavă după plecarea lui Cord Dillon. Să nu uiţi: DEA. 

— Voi, americanii, vă daţi în vânt după prescurtări, 

comentă Newman. 

— Câştigăm timp. Ne place să ne mişcăm rapid. Mă 
găseşti la ambasadă. 

— Domnule Osborne, poate ne lămuriţi în legătură cu 
prezenţa dumneavoastră aici, sugeră Tweed. 

— Sigur. De ce nu? Dar cine e tipul acela subţiratic şi 
străveziu care reazemă zidul? 

— A venit şi el la o ceaşcă de cafea, zise Newman. 

— Nici mie nu mi-ar strica una. 

Monica se ridică alene de pe scaunul ei. Tweed făcu un 
semn aprobator din cap. Osborne se răsuci pe scaun şi se 
holbă la ea. 

— Neagră, scumpo. N-o strica punând în ea lapte sau 
zahăr. 

Cu buzele strânse, Monica părăsi biroul. Sper să nu pună 
otravă în ea, gândi Marler. Deşi n-ar fi o idee tocmai rea. 

— De ce mă aflu aici? întrebă Osborne cu vocea lui gravă 
şi agresivă. Avem relaţii deosebite cu voi, britanicii. Eu cred 
că ele trebuie întărite. O cooperare mai bună şi mai 
strânsă... Ar trebui să facem mai multe schimburi de 
informaţii privind ceea ce se petrece în lume. După cum 
văd eu lucrurile, suntem parteneri fireşti. Trebuie să ne 
aşezăm în aceeaşi bancă. Să fim amici la cataramă. 

— De ce? întrebă Tweed. 

— Avem aceleaşi probleme. Ţara voastră a fost invadată 
de mulţi indivizi periculoşi. 

— Am băgat de seamă, îl informă Newman. 

— Oamenii Mafiei din Europa de Est. Sabotori din 
grupările musulmane fanatice. La fel şi în Statele Unite. Se 
infiltrează pe la graniţa cu Mexicul şi Canada. A se vedea 
bomba plasată la World Trade Center din New York. Trebuie 
să preluăm controlul asupra acestei situaţii înainte ca ţările 
noastre să fie azvârlite în haos. 

Osborne luă o înghiţitură sănătoasă din cafeaua pe care 
Monica i-o aşezase pe birou, în dreptul lui. Se strâmbă şi 

tuşi scurt. 

— Parc-ar fi smoală. 

— E cafeaua tare pe care aţi comandat-o, spuse Monica 
şi se aşeză la computer. 

— Ar omori şi-un taur. 

— Controlaţi-vă limbajul, îl preveni Tweed. Avem doamne 
de faţă. 

— lar ele probabil că vorbesc mai urât decât mine. 

— Mă îndoiesc de asta, interveni Newman. 

— la mai du-te naibii! 

— Dacă nu sunteţi în stare să vă stăpâniţi izbucnirile, v- 
aş sugera să vă ridicaţi şi să plecaţi, îl puse la punct 
Newman. 

— Domnule Osborne... începu Tweed. 

— Ed. 

— Dacă există probleme pe care ar trebui să le discutăm 
vă sugerez să stabilim o întâlnire cum se cuvine. 

— La ambasadă, mârâi Osborne. Când? 

— Când se va ivi ocazia vă vom contacta. Vă sunt 
recunoscător că v-aţi deranjat până aici să mă vedeţi. 

— Prieteni, cred c-a venit momentul să vă las. 

Osborne, care purta un bluzon larg, cu fermoarul tras pe 
jumătate, lăsând să se vadă un pulover în multe culori 
trăsnite şi pantaloni reiaţi, se ridică. Cu un aer calm, dădu 
roată cu ochii, rămânând cu privirea fixată asupra lui 
Marler. 

— O să te ţin minte. În caz că ne vom mai revedea. 

— Şi eu, răspunse Marler cu nepăsare. 

— Trebuie măcar să ne cunoaştem, adaugă Osborne, 
măsurându-l pe Tweed. O să ajungem să ne ştim mai bine, 
sunt convins. 

— Vă mulţumesc încă o dată că ne-aţi vizitat, îi răspunse 
Tweed. 

— Nu-i nevoie să mă conduceţi, găsesc şi singur drumul. 

După ce deschise uşa, Osborne se opri o clipă, măsurând 

încă o dată încăperea. 
— Vă doresc o zi plăcută. 


— Doamne, ce brută nenorocită, exclamă Paula. 

— American, mormăi Marler. Numai muşchi, creier deloc. 

— Eu aş spune că e extrem de periculos, îl contrazise 
Tweed, şi am face o mare greşeală subestimându-l. 

— În acest caz, spuse Newman după un moment de 
tăcere, poate că el se ocupă de toţi ucigaşii care invadează 
Londra. Ar fi în stare de-o asemenea treabă. 

— S-ar putea să ai dreptate. Mai e şi organizaţia asta 
ciudată pe care au înfiinţat-o - Departamentul Executiv de 
Acţiune. Nu-mi prea place cum sună. 

— Atâta vreme cât al doilea cuvânt nu înseamnă 
Execuţie..., gândi Paula cu voce tare. 

— Chiar că-l voi verifica pe individul acesta, îi anunţă 
Monica cu năduf. g 

— Te rog, o îndemnă Tweed. Incearcă să completezi 
petele acelea albe din biografia lui. lar acum cred că trebuie 
să vă duceţi cu toţii acasă pentru a vă odihni. Eu mai stau o 
vreme pe aici. Am cam multe la care să mă gândesc. 

— Aş mai putea rămâne câteva minute? îl rugă Paula. 
Vreau să te întreb ceva. 

— Sigur că da... 

După ce ieşiră din birou, Marler îl urmă pe Newman la 
parter şi îl însoţi până la Mercedes. Amândoi purtau 
canadiene, pentru că vântul tăios făcea să se simtă frigul. 
Pe strada ce mărgineşte Park Crescent, lumea mergea 
grăbită, cu umerii strânşi şi capetele plecate. Ca să se 
ferească de ger, unele fete îşi ţineau braţele încrucişate la 
piept. 

— Când mi-ai telefonat azi-dimineaţă, înainte de a pleca 
de acasă, ai precizat că te-ai hotărât să accepţi invitaţia lui 
Basil Windeimere de a-l întâlni la Bentleys în seara asta, 
spuse Marler. 

— Exact. La ora 20.00. În barul de la parter. De ce? 

— Aş vrea să vin şi eu. Nu cu tine, adaugă Marler, văzând 
că Newman se încruntase. 

— Windermere te va recunoaşte. 

— Ba nu. Poate că nici tu. Sper că nu te deranjează. 

— Ce-i cu interesul acesta faţă de Windermere? vru să 
ştie Newman. 

— În primul rând, ştiu din întâmplare că, în ultima vreme, 
a făcut o serie de călătorii destul de lungi în Europa. lar 
înainte de asta a fost văzut destul de des la Paris. 

— Atunci vino, spuse Newman cam cu jumătate de glas. 
Dar ai grijă să nu te faci remarcat. 

— Voi deveni Omul Invizibil. 


— Doreai să mă întrebi ceva, spuse Tweed, adresându-se 
Paulei. Dă-i drumul! 

— Buncărul acesta din Romney Marsh, pe care l-am văzut 
şi eu, bineînţeles, probabil că a fost construit în luni de zile. 
De unde a pornit ideea? Ai făcut trei călătorii la 
Washington, lucru neobişnuit pentru tine. Una în urmă cu 
câteva luni şi altele două recent. 

— Unu: buncărul s-a construit în treizeci de zile. 

— Nu-mi vine să cred. 

— Marler i-a mânat din urmă pe muncitorii aduşi din 
străinătate. A fost definitivat atât de repede graţie 
labirintului de văgăuni care existau deja în subsolul acelei 
ferme. Am aflat despre el de la un istoric. Sunt convins că a 
fost folosit cândva de către contrabandişti. Un tunel iese la 
suprafaţă sub o clopotniţă părăsită care se află nu departe 
de mare. 

— N-am văzut asta. 

— Fiindcă nu ţi l-am arătat. Uşa de la capătul tunelului 
este mascată. [i-o voi arăta când mergem acolo data 
viitoare. Mulțumită? 

— Nu. Ai lăsat deoparte partea a doua a întrebării mele. 

Am vrut să ştiu de unde a venit ideea. În urma călătoriilor 
tale la Washington? 

— Ai uitat, zâmbi Tweed. Recent, am făcut şi câteva 
deplasări la Paris. 

— lar începe, spuse Paula, adresându-se Monicăi. La fel 
de enigmatic ca şi amicul lui, Marler, comentă ea, 
întorcându-şi privirea către Tweed. 

— Cu el ce ai? Când ţi-am telefonat seara trecută, după 
ce ajunsesem acasă, mi-ai spus că vă simţiţi nemaipomenit 
toţi trei şi că oaspetele vostru are un grozav simţ al 
umorului. 

— Adevărat. A zis că pleacă în această dimineaţă. Acum 
ar cam fi timpul să plec şi eu. 

— Probabil că merge la clubul de sănătate, îl informă 
Monica pe Tweed. 

— La un club de sănătate? 

— Nu m-am deranjat să aduc vorba despre asta, spuse 
Paula, îmbrăcându-şi paltonul. Merg la club de şase luni. 

— Aerobic şi tot tacâmul, pufni Monica. A apucat-o 
pasiunea exerciţiilor. Este în cea mai mare formă şi are 
rezistenţa unui cal de povară. 

— Aici sunt de acord, spuse Tweed. 

Paula tocmai ieşea, iar el îi strigă: 

— Prietenul lui Marler a precizat cumva încotro pleacă? 

— La Paris. 


După plecarea Paulei, Tweed rămase la birou. Monica 
lucra pe computer înregistrând date pentru un profil pe 
care îl alcătuia. Nici un computer nu era conectat în reţea. 
Tweed o prevenise mai de mult să procedeze în acest fel. El 
scria grupuri de nume pe un blocnotes mare, apoi încercuia 
grupurile şi trăgea linii de la unul la altul, stabilind legături 
între ele. Apoi sună telefonul. 

— De la Ambasada SUA, îl anunţă Monica. 

— lar nenorocitul ăla de Osborne? 

— Nu. Sharon Mandeville. A zis că v-aţi cunoscut la o 
recepţie în Washington. 

— Tweed la telefon. 

— Sharon Mandeville. Nu ştiu dacă vă mai amintiţi de 
mine. Am purtat o discuţie lungă la un cocteil la 
Washington. 

Avea un glas moale, temător, cuceritor. Tweed depistă o 
nuanţă de ezitare. 

— Îmi amintesc bine de dumneavoastră, doamnă 
Mandeville. Cu ce vă pot ajuta? 

— Aş dori să discutăm personal. V-aş cere prea mult dacă 
v-aş ruga să veniţi la ambasadă? 

— Sigur că nu. Când propuneţi să ne întâlnim? 

— S-ar putea să vă fie incomod, dar mă întrebam dacă n- 
aţi putea veni chiar în această dimineaţă, la orice oră doriţi. 

— AŞ putea veni chiar acum. 

— Vă aştept. Cereţi cu mine când ajungeţi la recepţie. 
Până atunci... 

— Plec la Ambasada SUA să mă întâlnesc cu ea, o anunţă 
el pe Monica în timp ce îmbracă paltonul. 

— Să nu te laşi sedus! 

— Puțin probabil. Se potriveşte perfect cu intenţia mea 
de a pleca la Parham în această după-amiază. Vreau să port 
o discuţie mai serioasă cu Sir Guy Strangewavys. Să văd ce 
intenţii are. 

Tweed îl rugase pe şoferul taxiului să-l lase exact în faţa 
ambasadei. Luna martie sosise în forţă, iar vântul muşcător 
bătea în rafale, gata să-l doboare. Pe deasupra elegantei 
pieţe, o armată de nori întunecaţi plutea la mică înălţime, 
amenințând cu o aversă. 

Tweed se opri o clipă la un colţ şi privi admirativ la 
clădirea uriaşă, albă şi modernă, ce se vedea dinspre 
grădina centrală. Se înălța semeaţă, solidă, asemenea unui 
zid de oţel cu ferestre. Un monument închinat imensei 
puteri mondiale pe care o reprezenta. Îşi drese glasul, urcă 
scările largi şi pustii şi trecu hotărât prin uşa rotativă. După 
câţiva paşi, ajunse la biroul recepţiei. Dincolo de acesta, o 
brunetă atrăgătoare îl urmărea atentă cum se apropia. 

— Mă aşteaptă doamna Mandeville. Mă numesc Tweed. 

— Aveţi vreun act asupra dumneavoastră, domnule? 

li vorbise cu un accent american de netăgăduit. Vocea îi 
era nazală, aspră. Tweed îşi scoase portofelul, apoi un 
document care îl recomandă drept inspector-şef la General 
& Cumbria Assurance. Ea îl examină de parcă ar fi bănuit a 
fi fals, altminteri lucru adevărat. 

— Vă voi anunţa când vă poate primi. Luaţi un loc acolo. 

— Prefer să rămân aici. Întâlnirea va avea loc imediat. 

Pe faţa recepţionerei apăru o grimasă de nemulţumire. 
Se aştepta ca oamenii să-i urmeze indicaţiile. După ce vorbi 
la telefon, îi făcu semn spre lift, fără a face nici o încercare 
de a-l însoţi. 

— Luaţi liftul. Etajul unu. Camera douăzeci şi unu. Spre 

stânga, după ce coborâţi. 

— Mulţumesc. 

Aruncă o privire către un bărbat, evident paznic, deşi era 
îmbrăcat în civil. La subsuoara braţului stâng se vedea 
umflătura făcută de armă. Îl fixa cu ochi reci şi împietriţi pe 
Tweed, care flutură discret mâna spre el în timp ce se 
îndrepta spre lift. O atmosferă nu prea paşnică la 
Ambasada SUA zilele astea, gândi el, de parcă s-ar fi 
aşteptat la un atac. 

Merse degajat până la lift, apăsă butonul pentru primul 
etajul. Uşa se deschise silențios. Urcă. Etajul întâi. Uşa se 
închise la fel de discret, liftul începu să urce. Îl miră liniştea 
din această clădire. Semăna a decor pregătit pentru sosirea 
lui. 

Uşa alunecă într-o parte, fără a scoate nici ea vreun 
sunet. Păşi pe coridorul lat în tăcere, constatând că tălpile 
din cauciuc ale pantofilor amortizau orice zgomot, 
amintindu-i de lift, apoi se opri. În stânga, ceva mai departe 
pe coridor, îl văzu din spate pe Jefferson Morgenstern, 
secretar de stat, ministru de externe al Statelor Unite. 
Tweed îl recunoscuse pe bărbatul scund deoarece îl 
întâlnise la un cocteil la Washington. Morgenstern avea în 
mână un dosar gros, cu coperte negre. 

Era însoţit de doi bărbaţi înalţi, care îl încadrau pe cel mai 
puternic om al administraţiei americane. Aşteptându-se ca 
unul dintre cei trei să-l vadă dintr-o clipă în alta, Tweed 
rămase perfect nemişcat. Ceilalţi nu-l remarcaseră. Păreau 
foarte preocupaţi de ceea ce făceau. 

Oprindu-se în faţa unei uşi închise de pe partea dreaptă a 
coridorului, unul dintre asistenţi scoase o cheie, descuie şi 
Morgenstern se grăbi să intre. Întrucât nu închiseseră uşa, 
Tweed bănui că aveau să iasă imediat ce terminau de făcut 
ceea ce îşi propuseseră. Începu să meargă de-a lungul 
coridorului. 

Rărind paşii când ajunse la uşa deschisă, aruncă o privire 

înăuntru. Un seif mare cât casa de valori a unei bănci aflat 
pe un perete stătea deschis. Morgenstern se aplecă şi băgă 
dosarul înăuntru. Tweed continuă să meargă. Observase 
deja că numerele impare erau pe partea stângă. Băgase de 
seamă şi numărul camerei în care intrase Morgenstern. 
Numărul şaisprezece. În plus, văzuse că pe plăcuţa de 
metal de pe uşă stătea scris un singur cuvânt: 
SECURITATEA. 

luţi pasul. Ajungând în dreptul camerei douăzeci şi unu şi 
ridică mâna să bată. Uşa se deschise înainte ca degetele lui 
să atingă suprafaţa ei. Femeia pe care venise să o vadă îl 
conduse înăuntru şi închise uşa. Tweed intrase la adăpost 
de ochi indiscreţi, înainte ca cineva să iasă din camera 
unde se păstrau documentele ultrasecrete. 


Avu impresia că o întâlnise pe Sharon Mandeville doar cu 
o zi înainte. Atitudinea ei era reţinută, dar nestudiată. 
Tweed se gândi că arăta mai mult ca o femeie matură de 
treizeci şi cinci de ani, netrădându-şi adevărata vârstă, cea 
de patruzeci şi doi de ani. Il conduse către două scaune 
rotative tapiţate cu piele, aşezate alături de biroul masiv. 
La birou se mai afla un scaun, însă de îndată ce el se aşeză, 
ea îl ocupă pe cel de alături. 

— Vă mulţumesc că aţi venit atât de curând, spuse ea cu 
glas plăcut, fără urmă de accent american. Sunt convinsă 
că aţi dori cafea. E o zi tare friguroasă. 

— V-aş fi foarte recunoscător. 

— Neagră, dacă nu mă înşel... Fără zahăr, fără lapte. 

— Aveţi o memorie uimitoare. 

— lar dumneavoastră purtaţi acelaşi costum ca la 
Washington. Îmi plac bărbaţii eleganţi. 

— larăşi memoria... 

— Femeilor nu le scapă micile amănunte... 

În timp ce discutau, ea turnă două ceşti de cafea dintr-un 
vas argintiu aşezat pe o tavă de argint pe o măsuţă 

alăturată. Tweed avu prilejul să o studieze. Avea părul 
blond şi frumos, foarte des, aranjat în valuri şi lăsat liber 
atât cât să-i ajungă pe umeri. Ca şi la Washington, ceea ce 
îi reţinea atenţia erau ochii mari şi verzui. Avea o bărbie 
bine conturată, care nu strica nicidecum aspectul frapant al 
tenului foarte alb. Avea fruntea înaltă, gura largă, fără a 
avea buze groase. 

Înaltă de un metru optzeci, era zveltă şi purta o rochie de 
un verde pal care se potrivea bine cu ochii ei fascinanţi. 
Croiala rochiei era fără decolteu. Işi încrucişă picioarele 
frumoase, sorbi din cafea, puse ceaşca jos şi se întoarse 
spre vizitator. 

— Ce faceţi aici, dacă-mi permiteţi să întreb? începu 
Tweed. 

— E confidenţial. Nu, nu vă îngrijoraţi. Vă voi spune. De 
prima oară când ne-am întâlnit am socotit că pot avea 
încredere în dumneavoastră. 

Rămase tăcută câteva clipe. Ochii ei hipnotici îi fixară pe 
ai lui. O femeie remarcabilă, gândi Tweed. Nu era doar o 
chestiune care ţinea de frumuseţe sau de graţie a 
mişcărilor. De fiecare dată când intra într-o încăpere 
aglomerată, toţi bărbaţii se opreau din conversaţie ca să o 
urmărească cu privirea. Avea magnetism. 

— Nici măcar nu sunt sigură care e slujba mea aici, 
continuă ea. Nu ştiu de ce, dar mă înţeleg foarte bine cu 
soţia preşedintelui. Mi-a mai încredinţat diverse însărcinări 
şi în trecut. Ceea ce ştiu e că trebuie să stau cu ochii pe un 
tip pe nume Ed Osborne, noul director-adjunct al CIA. E ca 
un diamant neşlefuit, iar misiunea mea principală constă în 
a-i netezi drumul. „Nu-l lăsaţi să-i irite pe britanici”, aşa mi- 
a zis soţia preşedintelui. Detest cuvântul acesta, britanic. E 
tipic american. Probabil că Osborne va încerca să ia 
legătura cu dumneavoastră, îl preveni ea. 

— De ce-ar face-o? întrebă Tweed, făcând pe 
nevinovatul. 

— Mi-a spus că sunteţi prieten cu predecesorul lui, Cord 
Dillon. 

— Adevărat. Ce s-a întâmplat cu Dillon? 

— Cred că s-a pensionat. Şi eu i-am pus aceeaşi întrebare 
lui Ed şi nu mi-a spus decât că s-a dus la pescuit - ceea ce- 
mi sugerează multe. 

Făcu o pauză şi scoase o ţigară dintr-o tabacheră din 
argint. Tweed îşi găsi bricheta şi-i oferi foc. 

— Mulţumesc, spuse ea. 

O americancă tipică ar fi zis: „Mă descurc şi singură”, 
gândi Tweed. 

— Nu vă ofer, fiindcă ştiu că nu fumaţi, urmă ea. 

— Aţi putea alcătui un dosar întreg cu ce ştiţi despre 
mine, glumi Tweed. 

Ea se încruntă, apoi surâse. 

— V-am spus doar că ţin minte lucruri fără cine ştie ce 
importanţă. 

Cu mâna liberă îşi aranjă o şuviţă de păr. Tweed ştia că 
Sharon era blondă naturală. La Washington scosese din 
poşeta de seară două fotografii color. Una făcută la vârsta 
de doisprezece ani, cealaltă la optsprezece. Ceea ce-i sărise 
în ochi la ambele era părul blond. Ea se scuzase atunci 
pentru că i le arătase: 

— Pe acestea, de obicei, nu prea le am, explicase ea. 
Vreau să le dau cuiva care se pricepe să le înrămeze. Să nu 
uit că îmbătrânesc. 

— Nu s-ar zice. 

— Mulţumesc. 

— De ce m-aţi invitat aici? o întrebă Tweed acum. V-aş 
putea ajuta în vreo problemă? 

— Dillon sigur i-a spus soţiei preşedintelui că sunteţi o 
persoană-cheie în Anglia şi cunoaşteţi mulţi oameni. 
Washington-ul încearcă să întărească legăturile dintre cele 
două ţări. Speram că mă veţi prezenta câtorva oameni a 
căror opinie este luată în seamă în anumite momente. 

Expresia de pe faţa lui Tweed rămase neutră. Îşi sorbi 
cafeaua încet, apoi refuză alta. Privi atent camera. Pe un 
birou aşezat lateral se găsea un maldăr de dosare, unele cu 
câte o etichetă roşie. Mobila din acea încăpere era din cea 
scumpă. Ferestrele dădeau într-o stradă lăturalnică. 

— Ar trebui să vă dea un birou cu privirea spre parc, 
sugeră el. 

— ÎI prefer pe acesta mai retras. Osborne are un birou de 
mărimea unui teren de tenis ale cărui ferestre dau spre 
parc. Cum merg afacerile în asigurări? Presupun că sunteţi 
bogat. 

— Nu tocmai. Sigur nu m-aş putea compara cu 
dumneavoastră. Patru soţi trebuie să fi însemnat o viaţa 
cam agitată. 

— Cam aşa ceva, spuse ea după o pauză mai lungă. Când 
am mers - mai mult luată pe sus - în Statele Unite, mi-am 
dat seama că accentul meu britanic reprezenta un paşaport 
în faţa oamenilor de succes. Când eşti tânără, 
complimentele te dau gata. Cred că mi-am exploatat 
accentul. Vi se pare necinstit? 

— Nu. 

— Banii nu înseamnă totul. 

— Cum se face că încă vorbiţi o engleză perfectă după 
atâta vreme petrecută acolo? 

— Am venit aici frecvent. Am o casă în Dorset. Aş vrea să 
stau aici pentru totdeauna. America mi se pare încă 
imatură. V-aţi uitat la ceas. 

— Mi-a făcut plăcere să discut cu dumneavoastră. Sper 
că mă veţi ierta, dar în după-amiaza aceasta am o întâlnire 
importantă. 

— Desigur. 

De câteva clipe, pe tastatura telefonului ei licărea un led 
roşu. Îl văzuse reflectat în oglinda fixată pe uşă. Îşi luă 
paltonul de pe umeraşul pe care ea i-l aşezase când se afla 
de cealaltă parte a biroului. 

După ce ridică receptorul şi ascultă, răspunse: 

— Da. Da. Da. lar acum nu mă mai deranja! 

Sharon se ridică şi se apropie încet de el. Tweed avu din 
nou confirmarea că avea în faţă o femeie incredibil de 
elegantă. Îşi strânseră mâna. 

— Când veţi avea timp, poate ne vom întâlni din nou să 
luăm prânzul sau cina împreună şi să mai flecărim. 

— Cu mare plăcere... 

leşi pe coridor şi închise uşa; Tweed se simţi foarte 
singur. 


Pe Tweed îl tulbura ceva din atmosfera clădirii. Nu zări pe 
nimeni. Nici un sunet. Se aşteptase ca ambasada să fie în 
plină activitate, ca un stup. Se oprise, pregătindu-se să dea 
colţul spre dreapta, când uşa de pe partea opusă a 
coridorului se deschise. 

Avea în faţă un american cu o faţă lipsită de riduri şi cu o 
expresie impenetrabilă. Tweed avu convingerea că omul 
era conştient de poziţia pe care o ocupa în ierarhia 
ambasadei. Când i se adresă, Tweed se întrebă cum de 
ştiuse că va apărea pe coridor. Sharon Mandeville încheiase 
convorbirea înainte de a deschide uşa, care nu făcuse nici 
cel mai mic zgomot. 

— Tweed? întrebă americanul. 

— Da. Dumneavoastră cine sunteţi? 

— Chuck Venacki. 

Îi căzu fisa. Tweed îşi aduse aminte de relatarea făcută 
de inspectorul-şef Buchanan în legătură cu întâlnirea de 
după ciocnirea voluntară a maşinii lui cu automobilul 
Lincoln Continental în apropiere de Park Crescent. Acest 
bărbat ce impresiona prin statură afirmase că este ataşat al 
ambasadei. 

— Liftul principal cu care ai urcat nu funcţionează, spuse 
Venacki scurt. Fă la stânga, iar la capătul coridorului, din 
nou stânga. lei liftul de acolo. Există o uşă spre stradă 

lăturalnică. 

— Mulţumesc. 

Venacki nu-i auzi răspunsul. Închisese uşa în nasul lui 
Tweed. Nu-i prea vorbise cu căldură. Ca şi cum Venacki nu 
prea l-ar fi agreat. Simţise chiar o nuanţă de ostilitate. Se 
întoarse spre dreapta, îndreptându-se către liftul cu care 
urcase. 

Pe uşa închisă a liftului atârna o plăcuţă. Defect. Apăsă 
un buton. Nu se întâmplă nimic. Alături de lift se aflau 
scările largi care, bănui el, duceau către parter şi ieşire. 
Tocmai coborâse prima treaptă când privi înapoi, de-a 
lungul coridorului. Chuck Venacki era în faţa biroului, 
urmărindu-l. Dispăru instantaneu, de parcă s-ar fi repezit 
înapoi în birou. Tweed se încruntă. 

Cobori câteva paliere încet, trăgând cu urechea. Nu auzi 
nici un sunet. Ciudat. Atmosfera devenise de-a dreptul 
amenințătoare. Ajuns la capătul scărilor, observă că holul 
spaţios era pustiu, cu excepţia recepţionerei de la birou. 
Telefonul ei sună. Răspunse, trânti receptorul, se ridică şi 
dispăru pe o uşă aflată în spatele ei. Tweed se apropie iute 
de uşă. Încercă să o deschidă, însă ea nu se clinti. 

Se răsuci pe călcâie, îndreptându-se către uşa rotativă 
care dădea în piaţă. În apropierea ei se găsea un telefon. 
Era pe punctul de a trece pe lângă birou când telefonul 
sună încet. Tweed ridică receptorul. Un bărbat a cărui voce 
nu o recunoscu spuse: 

— Operaţiunea e în desfăşurare. Coordonează-te cu 
Charlie... 

Ce operaţiune? Şi cine era Charlie? Tweed se mişcă 
precipitat şi împinse uşa rotativă. Nici o mişcare. Nu putea 
ieşi pe unde venise. Intrase într-o capcană. Cu calm, 
verifică din ochi tot holul recepţiei. Nu putea lua legătura cu 
nimeni. Fără îndoială, devenise prizonier în această clădire. 

Privi afară prin uşa rotativă blocată. O limuzină lungă 
tocmai oprise în spatele unui Chrysler albastru, parcat 

lângă bordură. Fără a mai aştepta ca şoferul în uniformă să 
coboare pentru a-i deschide uşa, unul dintre pasageri sări 
afară de pe bancheta din spate, trânti uşa şi alergă pe 
scări. La sosire Tweed observase două camere video 
îndreptate spre şirurile de trepte. Îl recunoscu - din 
fotografiile publicate în ziare - pe bărbatul zvelt şi plin de 
energie care urca treptele în fugă: recent desemnatul 
ambasador al SUA. 

Fără a-l băga în seamă pe bărbatul dinăuntru, 
ambasadorul împinse uşile şi acestea se rotiră. Tweed ieşi 
afară în timp ce ambasadorul intra. După ce stătuse atât în 
atmosfera caldă şi artificială a clădirii, aerul rece şi 
proaspăt îl izbi în faţă. Se opri în capul scărilor şi verifică ce 
se petrecea pe stradă. Apoi îşi trecu o palmă peste 
creştetul capului, aşezându-şi părul răvăşit de vânt. 

Când să calce pe ultima treaptă, trei bărbaţi cu înfăţişare 
amenințătoare coborâră din Chrysler. Unul dintre ei 
deschise uşa din spate. Un altul i se adresă cu un accent 
american aspru: 

— Domnul Tweed? 

— Da... 

— Vă vom duce înapoi de unde aţi venit. Poftiţi. 

— Nu, mulţumesc... 

— Ţi-am spus să urci, amice! 

Tweed simţi ceva dur şi cu forme rotunjite împungându-l 
în spate. Doi bărbaţi îl apucară de braţe şi începură să-l 
împingă spre bancheta din spate a automobilului. La 
capătul celălalt al banchetei din spate, un individ scund şi 
chel se juca cu un pistol automat şi rânjea satisfăcut către 
Tweed. 

Deodată, Tweed îşi dădu seama că în spatele lui se 
produce agitaţie, o încăierare. Se trezi cu mâinile eliberate 
din strânsoare. Newman îl lovi pe unul dintre indivizi cu 
tocul pistolului în cap. Ţinându-şi palma încordată, Marler îl 
izbi cu cantul ei exact în gât pe celălalt ticălos. Harry Butler 

îndreptă o armă cu ţeava groasă spre interiorul 
automobilului şi apăsă pe trăgaci. Întreaga maşină se 
umplu de gaz paralizant. Înecându-se şi incapabili să mai 
vadă ceva, chelul şi şoferul aflat încă la volan se prăbuşiră. 
Newman o azvârli pe una dintre gorile, ce-şi pierduse 
cunoştinţa, pe bancheta din spate, iar Marler îl îngrămădi 
înăuntru pe celălalt. Butler, care ceva mai devreme 
fracturase falca unuia dintre atacatori, îl împinse şi pe 
acesta în maşină, mai trase încă o încărcătură de gaz în 
interior şi trânti uşa. 

— Să mergem, îi spuse Newman lui Tweed. Mercedesul e 
parcat aproape. 

— Ştiu. L-am văzut. 

— Cum de-aţi ajuns aici? întrebă Tweed în timp ce, 
avându-l la volan pe Butler, se îndreptau spre Park 
Crescent. 

— Monica, îi răspunse Newman, care rareori renunţa să 
conducă maşina, însă acum se aşezase lângă Tweed. Când 
ne-a spus că ai plecat la ambasadă am socotit că vei avea 
nevoie de ajutor. Prin oraşul nostru se-nvârt prea mulţi 
indivizi lipsiţi de maniere. 

— Ce să zic, vă mulţumesc. Nu ştiu ce-aveau de gând cu 
mine dacă le ieşea răpirea. Pesemne interogatorii, poate 
mă ucideau... 

Apoi descrise pe scurt experienţa trăită în interiorul 
ambasadei. După ce încheie, privi pe geam, constatând că 
începuse să burniţeze, ceea ce strică atmosfera londoneză. 

— Trebuie neapărat să aflăm cine-i acest Charlie. Cred că 
el ar putea fi adevăratul şef al Departamentului Executiv de 
Acţiune. 

La ora 16.00 a aceleiaşi zile, Tweed îşi pilota Fordul 
Sierra pe drumul îngust şi întortocheat, apropiindu-se de 
Parham. Alături de el, Paula stătea tăcută, simțind că, în 
timp ce conducea, Tweed era cufundat în gânduri. 

Se înserase, iar lumina farurilor străpungea întunericul. 
Pe cer se adunaseră nori întunecaţi, parcă pregătind o 
aversă. Paula observase că Tweed se uita mereu în oglinda 
retrovizoare. Încetini într-un loc izolat, de unde putea vedea 
o bună porţiune a drumului, opri pe un rond cu iarbă, 
scoase mâna stângă pe fereastra pe care o coborâse şi făcu 
semn maşinii aflate în spate să oprească. 

— Avem companie. 

— Ostilă? întrebă ea şi băgă mâna în geanta de umăr 
apucând pistolul Browning de 32 mm. 

Când ridică privirea spre Tweed care cobora din maşină, 
văzu Mercedesul lui Newman oprind în spatele lor. Pe 
bancheta din spate stăteau Harry Butler şi partenerul lui, 
Pete Nield. 

— Ce înseamnă asta? vru să ştie Tweed. 

— E simplu, îi răspunse Newman, rămas la volan. Credem 
că vei avea nevoie de protecţie. 

— Cred că, înainte de a pleca de la Park Crescent, am 
insistat asupra faptului că voi merge singur. 

— O ai pe Paula cu tine. 

— Paula l-a cunoscut pe Sir Guy Strangeways cu câtva 
timp în urmă, la o cină în Londra. S-au înţeles bine. Cred că 
ar fi mai relaxat de faţă cu Paula. Situaţia se schimbă dacă 

vă vede şi pe voi trei. Omul are tabieturi. 

— Imi dai voie să-ţi aduc aminte, spuse Newman, că, 
atunci când l-am adus pe Cord Dillon aici, am văzut 
Cadillacul acela cu patru brute de americani intrând la 
lrongates? S-ar putea ca acei domni să mai fie înăuntru. Ai 
uitat experienţa de la ambasadă? 

— Nu. Strangeways e englez. Dacă tot ai ajuns la 
Parham, găseşte un local care mai e deschis. Mergeţi să vă 
beţi ceaiul de după-amiază. 

— Ìn ţara asta nu cred că ţi se mai oferă ceaiul 
tradiţional, remarcă Nield pe un ton glumet. 

Harry Butler şi Pete Nield formau o echipă bună. 
Contrastau însă foarte mult. Butler era scund, solid, cu 
umeri largi, părul negru pieptănat simplu; era un om care 
folosea cuvintele de parcă le-ar fi prețuit ca pe bani. Pete 
Nield era zvelt, avea părul spre blond şi purta o mustață 
subţire. Spre deosebire de Butler, care îmbrăcase o haină 
de vânt cam ieftină şi o pereche de pantaloni uzaţi, Nield 
dădea importanţă înfăţişării sale. Purta un costum elegant, 
o pereche de pantofi cumpăraţi de la Aquascutum, un 
magazin scump, şi o haină de ploaie de aceeaşi 
provenienţă. Nu se sfia niciodată să-şi exprime părerile. 

— Găsiţi voi un local în Parham, îi asigură Tweed. Numai 
să staţi departe de lrongates. Vom avea o vizită fără 
evenimente. 

— Ultimele cuvinte... spuse Paula ca pentru sine. 

Revenind cu ea în maşină, Tweed porni mai departe. 
Observă în oglinda retrovizoare că Mercedesul nu se urnise. 
Paula era furioasă. 

— Nu trebuia să le vorbeşti astfel după cele întâmplate 
azi-dimineaţă. Te-au salvat de cine ştie ce nenorocire. 

— lar eu le-am mulţumit când ne-am întors la Park 
Crescent. Uite, am intrat în Parham. 

Rulară pe strada principală a vechiului sat, cotiră, 
pătrunzând în prima piaţă mai mare, apoi în alta mai mică, 

fără altă cale de acces. Nu remarcară nici un semn de viaţă 
în faţa conacului ale cărui porţi stăteau închise. Tweed opri. 

— Pe stâlpul din dreapta e un interfon. Te superi dacă te 
rog să o anunţi tu pe gazdă că am sosit? 

— Sigur că nu, răspunse ea tăios. 

Cobori nervoasă. Tweed îşi asuma un risc într-o situaţie 
care se dovedise deja extrem de periculoasă. Nu era vorba 
doar de incidentul de la Ambasada SUA. Îşi aduse aminte 
de încercarea brutală de asasinare a lui Cord Dillon chiar în 
mijlocul Londrei. Apăsă un buton plasat alături de interfon 
şi aşteptă. Un băzâit. Apoi o voce poruncitoare pe care o 
recunoscu: Strangeways. 

— Cine dracu' e? 

— Paula Grey. Sunt împreună cu domnul Tweed. Am 
înţeles că dumneavoastră... 

— Intră. 

— Porţile sunt închise. 

— Uită-te mai bine! 

Surprinse o mişcare. Porţile mari se deschideau spre 
înăuntru. Alergă spre automobil şi se aruncă pe scaun. 
Tweed porni imediat cu viteză redusă. Porţile se închiseră în 
spatele lor. 

— Ce bine sunt unse balamalele, remarcă Tweed. 

Pneurile scrâşniră pe aleea presărată cu pietriş. Tufişuri 
înalte de rododendron îi împiedicau să vadă ceva în stânga 
sau dreapta. Paula trăi o senzaţie de claustrofobie, 
simțindu-se izolată de lumea exterioară ca într-o mănăstire 
unde călugării se bucură de o proastă reputaţie. Casa, un 
conac având trei etaje şi lucarne rotunjite în acoperişul 
mansardat, ca ambrazurile unor tunuri, era aşezată la 
capătul aleii care cotea uşor. Clădirea din piatră cenuşie şi 
ternă era construită în stil gotic şi degaja un aer sumbru. 
Sub foişoarele care flancau fiecare capăt al casei, garguiele 
păreau să stea de veghe. 

— Mi-a răspuns chiar Strangewavys, spuse Paula. Avea o 

voce stranie, fără glumă. Părea un urs indispus. Atunci când 
am stat alături de el la cină s-a purtat fermecător. Mi s-a 
părut amabil şi glumeţ. 

— Interesant. 

Îşi dădu seama că Tweed o asculta doar pe jumătate. Se 
uită în sus, către foişorul din dreapta. Parcă automobilul la 
baza unor scări largi, vechi, făcute din piatră, care duceau 
spre o terasă înconjurată de o balustradă. In timp ce încuia 
maşina, Tweed ridică din nou privirea spre foişor. 

— Mi-ar fi groază să locuiesc aici, şopti Paula. 

— Nu uita că Strangewavys şi-a petrecut douăzeci de ani 
în armată, înainte de a intra în afaceri. lar anterior a urmat 
o şcoală de stat. Cu un asemenea trecut, nu mai iei seama 
la ceea ce te înconjoară. Nu te mai interesează stilul sau 
confortul. 

Uşa masivă se deschise în momentul în care ajunseră în 
faţa ei. În cadrul ei se afla Strangeways. Înalt de un metru 
nouăzeci, bine clădit, avea faţa plină, uşor congestionată, 
nasul asemenea ciocului unui şoim; ochii negri păreau să 
impună distanţă, iar gura cu buzele strânse era accentuată 
de falca proeminentă. Avea părul cărunt şi mustaţa tunsă 
scurt. Acum stătea în faţa lor drept ca un stâlp, fiind 
îmbrăcat cu un costum sobru de culoare bleu. 

— Aţi întârziat, îi luă el în primire. 

— Am ajuns la timp. Poate nu vă merge bine ceasul, îi 
răspunse Tweed netulburat. 

— Sunt foarte mândru de punctualitatea mea, lătră 
Strangeways. În armată am învăţat asta. 

— Am un ceas Accurist, care merge după ora oficială 
Greenwich. N-aţi face rău să vă cumpăraţi unul la fel, nu se 
lăsă Tweed. Aveţi de gând să ne ţineţi toată după-amiaza în 
frig? 

— Sigur că nu. Vă rog să intraţi. 

În timp ce închidea uşa, spuse cu glas scăzut: 

— Scuze, dar ticălosul de fiu-meu a apărut pe 

neaşteptate. Vi-I voi prezenta, apoi o să-i zic să-şi vadă de 
ale lui... 

Îl urmară pe Strangeways prin holul spaţios cu un aer 
auster, având pardoseala din lemn. Singura piesă de 
mobilier era un dulap masiv din stejar, lipit de un perete. 
Nici un tablou. Strangeways deschise uşa ce dădea într-o 
încăpere mare, care nu avea covoare pe podea. Spre 
stânga, în apropierea unui perete, se vedea un birou simplu 
pe care se afla un glob de dimensiuni considerabile, având 
în spate o hartă a lumii. O masă din stejar masiv ocupa 
mijlocul camerei, iar scaunele cu speteze tari ce o 
înconjurau i se părură Paulei incomode. Interiorul casei îi 
amintea de acela al unei închisori. 

— Fiul meu, Rupert, spuse gazda, fără entuziasm. 

Un bărbat în jur de treizeci de ani stătea lăbărţat pe o 
canapea. Purta un costum de călărie cu pantalonii vârâţi în 
cizmele sclipitoare şi înalte până la genunchi. In mâna 
dreaptă ţinea cravaşa pe care o lovea uşor de coapsă. 
Cizmele se sprijineau de capătul celălalt al canapelei. 

— Da-ţi jos cizmele alea nenorocite de pe mobilă, mârâi 
Strangeways. Ţi-i prezint pe un prieten de-al meu şi pe 
asistenta lui, Paula. 

Rupert nu se grăbi să-şi coboare picioarele pe podea. Era 
înalt de un metru optzeci şi cinci şi subţire, cu părul negru 
ca pana corbului, îngrijit tuns. Se ridică. Avea nasul ca al 
tatălui său, ochii negri foarte vii şi bărbia ascuţită. O cântări 
din ochi cu obrăznicie pe Paula. Ea se încordă involuntar 
când privirea lui urcă dinspre picioarele ei, de-a lungul 
corpului, spre chip. 

— Îmi place cum arăţi, Paula. Deloc rău. 

— A fost un compliment? 

— la-o cum vrei, eu nu mă grăbesc. 

Tweed îl studie pe Rupert, care îl ignora. Strangewavys îl 
conduse pe Tweed către un scaun de lângă masă. Stând în 
picioare în spatele lui, rămase drept, cu un aer jenat. Tuşi 

semnificativ şi aruncă o privire spre Paula. 

— Nu ştiu cum să mă exprim. N-aş vrea în nici un caz să 
fiu considerat nepoliticos. 

— Dar aţi prefera să purtaţi o discuţie mai intimă, sugeră 
Paula şi surâse. 

— Scumpa mea, dacă revii în hol, pe stânga e o 
bibliotecă. Dacă te interesează cărţile, am o colecţie 
deosebită pe care am alcătuit-o de-a lungul anilor. 

— Voi fi încântată să aştept acolo. 

— Nu te grăbi. 

Se apropie de perete şi apăsă butonul unei sonerii 
demodate. 

— Intendenta casei, doamna Belloc, o să-ţi ofere ceai şi 
prăjituri. Indian, Darjeeling, Earl Grey? Cred c-ar fi bine să 
te previn că doamna Belloc e o persoană mai ciudată. 
Umblă cu un şal negru pe cap. Este harnică, dar e greu să 
găseşti servitori printre localnici pentru că ei nu o prea 
înghit. A, uite-o! 

Paula tresări. Când uşa se deschise, în cameră pătrunse o 
femeie scundă şi solidă. Şalul negru pe care îl purta îi 
ascundea mai toate trăsăturile, lăsând la vedere doar ochii 
sfredelitori şi nasul încovoiat ca pliscul unui papagal. 
Răspândea un aer sinistru. 

— M-aţi chemat, domnule? întrebă ea, adresându-se 
stăpânului casei. 

Strangeways îi spuse să servească ceaiul pentru Paula în 
bibliotecă. Cât primi instrucţiunile, doamna Belloc îl privi 
insistent pe Tweed. Apoi se retrase fără să scoată o vorbă. 

Rupert deschise din nou uşa şi făcu o plecăciune 
exagerat de curtenitoare. Le zâmbi răutăcios. Fără să mai 
arunce nici o privire peste umăr către bărbaţii din încăpere, 
închise uşa şi o ajunse pe Paula din urmă. 

— Sper că nu vrei să-ţi omori timpul în bibliotecă. Hai să 
călărim. Îţi pot oferi un cal mai ascultător. 

— Vreau să văd biblioteca. lar doamna Belloc are să-mi 

aducă ceaiul acolo. 

— N-am citit niciodată o carte întreagă, răspunse el cu un 
aer degajat, urmând-o, după care ea deschise uşa din 
stânga. 

— V-ar prinde bine dacă aţi citi câteva. 

— Văd că mă descurc şi fără ele. 

Paula intrase deja în camera spațioasă, cu pereţii străjuiţi 
de rafturi. Lângă un perete văzu o scară pe roţi, care 
înlesnea accesul la rafturile de sus. Prin cameră erau 
dispersate măsuţe de cafea în diferite stiluri, aşezate în 
apropierea unor canapele mari tapiţate în piele, care arătau 
de parcă s-ar fi aflat acolo de generaţii întregi. Camera era 
răcoroasă. Scoase o carte despre Alexandru cel Mare şi se 
aşeză la un capăt al canapelei. Rupert i se alătură. 

— O să rămâi pe cap cu doamna Belloc, baba aia 
cumplită, drept companie. Eu sunt mai amuzant. 

— Sunt convinsă. 

— Atunci procedează cum doreşti, spuse el acid. 
Îngroapă-ţi nasul într-o carte plicticoasă. Nici nu ştii ce 
pierzi. Dacă nu vrei să călăreşti, am putea merge la 
vânătoare de păsări. 

— Ideea nu mă atrage deloc. 

— Te laşi greu cucerită. 

Se ridică. 

— In cazul acesta, te las. 

Paula se simţi uşurată când Rupert părăsi camera, 
închizând uşa. Ceva îi atrase atenţia. Privi pe fereastra 
laterală, făcu o mişcare involuntară şi alergă spre nişa 
împărţită cu un şpros. Afară era Harry Butler, cu un deget 
ţinut la buze. În spatele lui, peluza frumos tunsă se întindea 
până la un gard viu, iar dincolo de acesta se află câmpul. 
Luptându-se cu închizătoarea de siguranţă învechită, Paula 
deschise fereastra. 

— Ce Dumnezeu faci acolo? 

— Sunt în recunoaştere. Şi stau cu ochii pe Tweed. 

Newman mi-a ordonat. Am sărit zidul cu ajutorul scării 
telescopice pe care o are tot timpul în portbagajul maşinii. 

— Dispari de aici! Imediat! Trebuie să sosească menajera 
cu ceaiul... 

Se chinuia să închidă fereastra, fiind pe punctul de a 
reuşi, când percepu un sunet. Nu auzise uşa deschizându- 
se însă acum îşi dădu seama de zgomotul făcut de doamna 
Belloc atunci când intrase în cealaltă încăpere. Era foşnetul 
materialului negru şi ţeapăn din care era făcută rochia. 
Paula îngheţă. 

— Dac-aş fi în pielea dumneavoastră nu m-aş lega la cap 
cu el, auzi ea recomandarea făcută de femeie pe un glas 
dogit. 

încordată, vreme de o clipă, crezu că femeia se referea la 
Butler. Apoi, pe câmpul de dincolo de gardul viu, îl zări pe 
Rupert călare pe un armăsar mare. Trase brusc de frâul 
calului. Acesta se cabră, ridicându-se în două picioare. 
Rupert rămase în şa, în timp ce armăsarul revenea cu 
picioarele din faţă pe sol, şi flutură cravaşa spre ea. 

— Se dă mare, ca de obicei, se plânse doamna Belloc. 

Paula se întoarse pe călcâie şi o văzu pe femeia scundă şi 
îmbrobodită aşezând pe o masă tava sclipitoare cu cele 
trebuincioase ceaiului. Tava părea a fi autentică şi Paula 
bănui că fusese moştenită. Îi venea greu să creadă că 
Strangeways se deranjase să o cumpere. 

— Vreţi lapte şi zahăr la ceai? 

— Doar lapte, vă rog. Sunteţi foarte amabilă. lar 
prăjiturile arată admirabil. 

Doamna Belloc nu dădu semn că ar dori să plece după ce 
Paula se aşezase. 

Închisese uşa la venire, iar acum rămăsese în picioare 
aproape de Paula, care stătea pe un colţ al canapelei şi 
gusta din ceai. Femeia îşi ţinea mâinile mari şi urâte prinse 
în dreptul taliei, iar ochii ei pătrunzători o ţintuiau pe Paula. 

— Ceaiul e perfect, spuse Paula. Mulţumesc. 

— Rupert merge des pe continent. Şi-şi ia cu el câte o 
femeie frumuşică. Are un adevărat harem de fuste. De fapt, 
sunt din acelea cu nasul pe sus, bine educate, dar fără pic 
de minte. 

— Serios? 

— Îi place să se ducă la cazinourile de acolo. Joacă pe 
rupte. Trebuie să fi cheltuit o avere. 

— Cred că-şi poate permite. 

— Nu prea cred asta. La moarte, maică-sa i-a lăsat un soi 
de rentă. Nu mi se pare că i-ar ajunge pentru felul în care 
trăieşte. 

— Înţeleg. 

Paula mâncă o prăjitură. Avu grijă să nu zică prea multe. 
Nu-i plăcea bârfa. lar, mai presus de asta, n-ar fi vrut să 
afirme ceva care să poată fi relatat tatălui lui Rupert. 

— Îi place să vâneze. Mai ales fazani. Se şi laudă cu asta. 
Mereu zice: glonţul şi fazanul. Cred c-ar fi mai bine să vă las 
singură. Eu mă duc în foişor. 

— De ce tocmai acolo? 

— Văd mai bine cu ce se îndeletniceşte Rupert. Ţineţi 
minte ce v-am spus. Feriţi-vă cât puteţi de el! 

După acest avertisment, femeia porni agale către uşă, 
ieşi din bibliotecă şi închise uşa în urma ei. Paula alese altă 
prăjitură. În timp ce mesteca, gândurile i se învălmăşeau în 
minte. În acelaşi timp, se întreba cum se înţelegea Tweed 
cu gazda sa. 


— Să vă ofer un scotch dublu? sugerase Strangeways 
imediat ce rămăseseră singuri. 

— Nu, mulţumesc. Va trebui să conduc. 

Îl urmări pe Strangeways păşind hotărât către un dulăpior 
lipit de perete. După ce scoase un pahar şi o sticlă de 
whisky scump, îşi turnă o porţie generoasă. Când sticla 
atinse marginea paharului, se auzi o serie de clinchete. Bău 
jumătate din pahar, reveni la masă şi se aşeză cu faţa spre 

Tweed. 

— Acum e mai bine. Aveam nevoie de ceva tare. 

— Vă îngrijorează ceva? 

— Tweed, ştii că am stat multă vreme în America. Acum 
pot spune că o cunosc. Am întâlnit o mulţime de oameni 
importanţi. Cunosc modul lor de gândire. Întâmplător, în 
seara asta voi lua masa cu Jefferson Morgenstern. 

— Şi el e preocupat de ceva? 

— Cred că da. Să privim chestiunea din punctul lor de 
vedere. O perspectivă de ansamblu, adică. Se simt 
încercuiți. Peste Pacific trebuie să le facă faţă chinezilor. 
Inainte te gândeai că sunt la distanţă mare, dar azi trebuie 
să iei în calcul rachetele intercontinentale. Au convingerea 
că ruşii se vor alia cu chinezii. Asta la vest. Să ne gândim 
acum la Europa şi Orientul Mijlociu. Iranul, ca să iau în 
discuţie doar un singur stat musulman, îşi construieşte un 
arsenal nuclear. Dacă se aliază cu Turcia - care ar putea 
deveni curând un stat musulman - ar putea cotropi Europa. 
După cum ştii, Turcia are o populaţie ce se apropie deo 
sută cincizeci de milioane. Mai mare decât orice naţiune din 
Occident. 

— lranul e departe de America, îl linişti Tweed, aruncând 
o privire la harta lumii aflată pe peretele din faţa lui. 

— Londra se găseşte la jumătatea distanţei dintre Beijing 
şi San Francisco, iar pe ei îi sperie Beijingul. 

— De ce aţi adus vorba de Londra? 

— E mult mai aproape de Coasta de Est a Americii. 

— De ce-ar avea asta vreo importanţă? 

— Dacă o mare putere musulmană ar prelua puterea în 
Marea Britanie, America ar rămâne o fortăreață izolată, 
ameninţată din ambele părţi. 

— Dar de ce cred ei că s-ar putea întâmpla aşa ceva? dori 
să ştie Tweed. 

— Deoarece cred că ideea Uniunii Europene este o mare 
eroare. Nenumărate naţiuni, vorbind limbi diferite, cu istorii 

diferite, multe urându-se unele pe altele în secret... Ei 
compară asta cu vechiul Imperiu Austro-Ungar - o altă 
amestecătură de naţionalităţi - care s-a prăbuşit la sfârşitul 
primului război mondial. Mai recent este exemplul 
lugoslaviei. Tot un conglomerat de naţionalităţi, fiecare cu 
limba şi religia ei... După moartea lui Tito, întreaga alcătuire 
s-a năruit ca un castel din cărţi de joc. 

— ŞI? 

— Americanii anticipează un scenariu în care o forţă 
musulmană uriaşă ar putea cuceri Europa de Vest. Să 
presupunem că Europa  federalizată este atacată. 
Imaginează-ţi indecizia celor de la Bruxelles. Nici nu s-ar 
dezmetici bine când musulmanii ar ajunge dincolo de Rin. 
Nici nu mai e cazul să afirm că ar fi de preferat orice fel de 
viaţă decât moartea. 

— În concluzie, ce-şi propun americanii să facă? 

— Au un plan. Ştiu sigur asta. Nu uita, Morgenstern s-a 
născut în Europa. A stat acolo până pe la vreo optsprezece 
ani şi apoi a plecat în Statele Unite. 

— E planul lui? 

— Nu ştiu, însă are o influenţă extraordinară la 
Washington. 

— Şi ce prevede planul lui? întrebă Tweed pe şleau. 

— Nici asta nu ştiu. Ei nu pot să-şi scoată din minte că 
sunt englez, spuse Strangeway şi îşi termină băutura. Prin 
urmare, nu mi se destăinuie. 

— Dar lăsaţi impresia că ştiţi multe. 

— Mai curând ştiu cum gândesc. Dar tu? Ai vreo idee 
încotro se îndreaptă lucrurile? 

— N-am nici un indiciu serios, răspunse Tweed evaziv. 

— Tweed, ştiu că americanii te socotesc foarte valoros, 
spuse Strangeway fără ezitare. _ 

Spunând acestea, Strangeways privi spre perete. In 
mâna dreaptă răsucea paharul. Vreme de o clipă, Tweed 
depistă la gazda sa o nuanţă de nesiguranţă, stare pe care, 

până în acea clipă, nu o arătase. 

— De ce tocmai pe mine? întrebă el. 

— Respectă perspectiva globală pe care o ai, reuşitele 
din trecut. Şi, întâi de toate, nu eşti politician. Morgenstern 
te-a descris odată ca având mintea unui om de stat. 

— Frumos din partea lui. Sunteţi de acord cu ce se 
întâmplă? 

— La naiba, nu-mi dau seama prea bine. Lumea se 
schimbă de la o zi la alta. Situaţia amenințătoare de acum e 
fără precedent. 

— Guy, de ce m-ai invitat aici? Dacă-mi pot permite să-ţi 
spun pe nume. 

— Sigur că poţi. Am simţit nevoia de a discuta cu cineva 
care să-mi confirme sau nu părerile. Să-ţi văd reacţia. Cred 
c-o să mai beau un pahar. 

— Sper să nu te superi..., spuse Tweed şi îşi verifică 
ceasul, dar curând va trebui să plec. 

Privi în jur la camera rece şi lipsită de orice urmă de 
confort. Da, totul amintea de educaţia primită într-o şcoală 
cu internat. Era o atmosferă care nu-i plăcea, o nelinişte 
care, după părerea lui, îşi avea sursa în felul de a fi al 
gazdei sale. Se simţea şi oarecum ameninţat, însă nu putea 
detecta cauza acestei senzaţii. 

— Îmi pare rău, Tweed, spuse Strangeways, revenind cu 
paharul plin. Mi-am destăinuit temerile faţă de tine. Nu-mi 
prea stă în fire. 

— De ce crezi că a fost asasinat primul-ministru? întrebă 
Tweed pe neaşteptate. 

Strangeways se aşezase. Încremeni. Lichidul din pahar se 
văluri. Apoi se ridică în picioare şi pe faţă îi apăru o 
expresie sumbră. 

— Urâtă treabă! spuse şi mai bău din pahar. Dar n-aş 
vrea să te rețin. 

ÎI însoţi pe Tweed până în holul apăsător, făcu câţiva paşi 
şi deschise uşa bibliotecii. Paula era cufundată în lectura 

cărţii. Ridică privirea şi surâse. 

— Mi-a priit tihna şi liniştea de aici. 

— Sper că Rupert nu te-a agasat? 

— Doamne, nu. 

Vorbea peste umăr, în timp ce punea volumul exact de 
unde îl luase. Strangeways o urmări cu un aer aprobator. 

— Să-ţi spun ceva, i se adresă el, eşti primul vizitator 
care, după ce a răsfoit o carte, nu o lasă pe una dintre 
canapele. Tweed pleacă... 

Traversau holul toţi trei când uşa de la intrare se 
deschise violent. Rupert intră lovindu-se uşor cu cravaşa pe 
şold. ÎI ţintui cu privirea pe Tweed. 

— Pe tine nu te cunosc. 

— Aşa e, îi răspunse Tweed tăios. 

— Însă trebuie să-mi iau rămas-bun de la atrăgătoarea 
Paula. 

— Mergi direct în camera ta! îl puse Strangewavys la 
punct. 

— Dorinţa ta e poruncă pentru mine. 

Rupert urcă în goană scările largi care făceau o curbă 
către stânga faţă de camera pe care o părăsiseră tatăl lui şi 
Tweed. În timp ce fugea răsucea cravaşa în aşa fel încât îi 
aminti Paulei de o majoretă care păşeşte în fruntea unei 
parade dinaintea unui meci important, mânuindu-şi 
bastonul. £ at/etic, gândi Paula. Apoi Rupert azvârli cravaşa 
în aer şi o prinse cu o mână în timp ce cădea în spatele lui. 
Are şi reflexe rapide, îşi zise ea. 

— O să-ţi un telefon, strigă el spre Paula. Să luăm masa 
de seară la Londra. 

Ea nu-i răspunse, Strangeways strânse din buze, apoi fiul 
lui dispăru. Uşa pe care intrase Rupert rămăsese deschisă. 
Paula mulţumi gazdei, după care Tweed, ieşind pe terasă, 
se întoarse: 

— Îţi doresc o cină plăcută cu Morgenstern. 

Strangeways nu zise nimic, mulţumindu-se să dea 

aprobator din cap, după care închise uşa. Ajuns la poalele 
scărilor, Tweed se opri o clipă şi, înainte de a se urca la 
volan, aruncă o privire pe furiş către foişorul din partea 
dreaptă a casei. 

— Cineva e cu ochii pe noi. 

— Ştiu. Doamna Belloc ţine să ne conducă din priviri. Eu 
una mă bucur că plecăm. Locul ăsta mă sperie de moarte. 

Când reveniră la Park Crescent, Tweed avu o surpriză. 

Găsise Mercedesul parcat în faţa unei ceainării din 
Parham. Newman ieşise imediat însoţit de Butler şi Nield. 
Paula simţi o uşurare văzându-l pe Nield, dar nu se 
exterioriză. În cursul călătoriei de întoarcere, Tweed 
promise să-i explice ce se întâmplase cu Strangeways când 
vor ajunge la sediu. Acest lucru o convinse pe Paula ca 
deocamdată să nu povestească nimic despre confruntarea 
ei cu Rupert. 

Vremea era uscată şi cumplit de geroasă. Tweed îşi parcă 
maşina şi intrară în sediul SIS. George, care le deschise, 
făcu un semn către sala de aşteptare. 

— N-o să ghiciţi cine vă aşteaptă. 

— Atunci nici n-o să încerc. 

Newman şi Nield se îndreptau spre scările ce duceau la 
biroul lui Tweed când George strigă după ei: 

— A sosit şi Marler. || găsiţi sus. 

Butler se opri. Nu făcu gestul de a-i urma pe ceilalţi doi la 
etajul întâi. Înainte de a porni spre uşa ce ducea la subsol, 
spuse sec: 

— Trebuie să le fac o vizită tehnicienilor. Pregătesc o 
nouă jucărie pentru Marler. 

— la spune, George, ce s-a întâmplat? îl întrebă Tweed. 
Doar Paula rămăsese. 

— N-o să ghiceşti niciodată ce mi-a zis. Inspectorul-şef 
Roy Buchanan aşteaptă de aproape o oră. M-a rugat să 
spun că nu l-am văzut dacă întreabă de el cineva de la 

Poliţia Metropolitană. 

— A zis el aşa? verifică Tweed, oarecum nedumerit. 

— Astea au fost cuvintele lui. 

— lartă-mă că te-am făcut să aştepţi atât, se scuză 
Tweed imediat ce intră în sala de aşteptare împreună cu 
Paula. Nu mi-ai telefonat să-ţi anunţi sosirea. 

— Am făcut-o deliberat. S-ar putea ca telefonul de la 
birou să-mi fie pus sub supraveghere. 

Paula îl privi întrebător pe vizitator. De obicei, tonul lui 
Buchanan era sarcastic, iar uneori înşelător de nonşalant. 
Acum însă arăta ca un om supus unor presiuni, având pe 
chip o expresie sumbră. Îşi aduse aminte cum se schimbase 
atitudinea lui Strangeways, cum amabilitatea lui ironică 
pierise, făcând loc încordării. În cursul întâlnirii de la 
lrongates i se păruse tensionat ca o coardă de chitară 
întinsă la maximum. Ce se întâmplă cu oamenii aceştia?! 

— Roy, spuse Tweed grăbit, Newman, Nield şi Marler sunt 
în biroul meu. Şi, bineînţeles, Monica. N-ai prefera să audă 
şi ei ce ai de spus? 

— Ba da. Măcar ei sunt oameni de încredere. 

După ce se aşezară cu toţii în biroul lui, Monica le sugeră 
să bea o cafea. Recunoscător, Buchanan acceptă oferta. 
Paula îşi dădu seama că Monicăi nu-i scăpase 
transformarea apărută în comportamentul inspectorului-şef. 
În mod obişnuit, oaspetele lor se aşeza foarte relaxat în 
fotoliu. Acum stătea drept şi rigid. 

— Dă-i drumul, îl invită Tweed. 

— În ţara asta se întâmplă ceva îngrozitor, începu 
Buchanan. Parc-ar fi un monstru ce-şi  încolăceşte 
tentaculele în jurul fiecărei poziţii-cheie. Mi s-a spus să nu 
mă mai ating de americani, spuse el furios. 

— În ce sens? vru Tweed să afle. 

— În primul rând, să nu deschid anchetă în privinţa 
încercării de atentat din strada Albemarle. Nu există 
martori... 

— Ba da, există! explodă Paula. Vin eu ca martor, dacă e 
Tweed de acord, vreau să zic. Dar nu pot dezvălui 
identitatea persoanei pe care au încercat să o ucidă. 

— Eu ştiu că a fost Cord Dillon, fostul director-adjunct al 
CIA, răspunse inspectorul-şef. Tweed m-a sunat acasă de la 
apartamentul lui. Eu cred că se ascunde şi alţi martori nu 
am găsit. 

— Strada era pustie, continuă Paula înfuriată. Era o 
noapte geroasă. Şi s-a petrecut puţin după ora 22.00. 
Nimeni în preajmă - lucru deloc surprinzător. 

— În al doilea rând, urmă Buchanan, mi s-a cerut să 
distrug raportul privind incidentul în care a fost implicat 
Lincolnul Continental, cel pe care Newman l-a avariat în 
faţa sediului. Din nou, /asă-i în pace pe americani! 

— Cine ţi-a ordonat asta? întrebă Tweed. 

— Chiar comisarul. M-a chemat la biroul lui azi-dimineaţă. 
La discuţie n-a mai asistat nimeni. Mi s-a părut conciliant, 
circumspect. Din nefericire, circulă zvonuri serioase că va fi 
înlocuit. Şi e cel mai bun om din ţara asta; merită să deţină 
o asemenea slujbă. 

— A fost inflexibil? sugeră Tweed. 

— Nu tocmai. M-a condus până la uşă şi mi-a zis: 
„Acţionează cum te îndeamnă conştiinţa, Roy!” 

Telefonul sună. Monica tocmai revenise şi-l servea pe 
Buchanan cu cafea. Ridică receptorul, ascultă, apoi privi 
către Tweed. 

— Îmi cer scuze că vă întrerup. La telefon e Butler, aflat 
la subsol. Susţine că are ceva urgent. 

— Ce s-a întâmplat, Harry? întrebă Tweed de la propriul 
telefon. 

— M-am gândit c-ar fi bine să ştii. Cât ai fost la lrongates 
am folosit o scară telescopică pentru a sări gardul dintr-o 
latură. Voiam să mă asigur că nu păţeşti nimic. Apoi am 
investigat prin spatele casei şi am găsit un garaj mare... 
încuiat, dar în uşile vechi era o crăpătură. Am folosit 

lanterna şi am văzut înăuntru Chryslerul în care au încercat 
să te vâre cu forţa la ambasadă. 

— Eşti sigur? 

— Acelaşi număr de înmatriculare. 

— Te-ai orientat de minune. Bună informaţie. 

În timp ce punea receptorul în furcă, Tweed îi spuse lui 
Buchanan că avea ceva ce îl putea interesa. Apoi prezentă 
încercarea de răpire şi informaţia dată de Butler în legătură 
cu Chryslerul. Atitudinea lui Buchanan suferi o schimbare. 
Se aşeză mai confortabil în fotoliu. 

— Acum am ceva de care mă pot agăța. Răpirea - ori 
încercarea - reprezintă o infracţiune gravă. Şi, Tweed, dacă 
eşti de acord, avem şi martori. Newman şi Butler ar fi de 
ajuns. 

— Se aprobă, spuse Tweed imediat. 

— Se poate să nu amesteci SIS-ul în toată povestea asta? 
întrebă Marler stând, ca de obicei, rezemat de perete. 

— Newman ar fi martorul ideal, ţinu să precizeze 
Buchanan. E cel mai cunoscut corespondent de presă din 
lume. Butler lucrează la General & Cumbria Insurance. 
Tweed este inspectorul-şef al firmei. Specialitatea sa este 
asigurarea securităţii persoanelor importante împotriva 
încercărilor de răpire. Un avocat isteţ ar putea lega toate 
itele acestea; de exemplu, o personalitate asigurată de 
către Tweed e în primejdie de a fi răpită. 

— Ai vreo idee de ce a fost asasinat primul-ministru? 
întrebă Tweed ca din senin. 

— Absolut nici una. 

— Eu cred că am. În mod normal, ştim cine i-ar fi luat 
locul, însă cabinetul şi membrii parlamentului s-au revoltat. 
Au ales pe altcineva. O persoană, evident, neutră. Cei care 
au plătit asasinul s-au bazat pe faptul că acel om va primi 
postul. 

— Diabolic, comentă Buchanan. Apropo, m-au contactat 
cei de la Interpol în legătură cu posibila identitate a 

asasinului. 

— Şi ce nume au sugerat? interveni Marler. 

— Ştiu de ce ai întrebat. Doar tu vei fi în stare să-l găseşti 
pe nemernic. Interpolul mi-a comunicat că ar putea fi 
Fantoma. Sunt convinşi că tot el i-a ucis pe germanul acela, 
Keller, şi pe ministrul francez. Apoi mi-au mai zis, 
accentuând, că ar putea fi vorba doar de un zvon, că 
Fantoma ar putea fi un englez. 

— Bun, dar ce-i cu Chryslerul? insistă Tweed. [i s-a 
ordonat să-i laşi în pace pe americani. 

— La naiba cu asta! O să obţin mandat de percheziţie 
pentru a putea intra în garajul acela. Dacă mă destituie, 
asta e. O să trimit o echipă acolo. Cred c-ar fi momentul s-o 
şterg. 

— Apără-ţi spatele, îl preveni Tweed. 

— Asta fac de ani de zile ţinând cont de unii oameni cu 
care am avut de a face. 

Buchanan se ridică, luă paltonul pe care Monica i-l 
pusese pe un umeraş în colţul de lângă uşă. 

— A, mulţumesc pentru cafea, Monica. Faci cea mai bună 
cafea din Londra. 

Cu o mână pe clanţă, se întoarse şi-i privi rapid pe 
fiecare. Chipul i se crispă. 

— Să nu faceţi ceea ce-mi revine mie. Altfel o veţi încurca 
serios... 


— Şi-a revenit total, constată Paula după ce Buchanan 
plecase. 

— O fi din cauza cafelei. 

— l-am oferit ceva de care se poate sluji, afirmă Tweed. 

— Azi-dimineaţă foarte devreme, înainte de a pleca de 
acasă, am primit un telefon, îi anunţă Newman. 

— Spune tot, îl îmboldi Paula. Pari tare mulţumit de tine. 

— Sharon Mandeville vrea să ia cina cu mine mâine 
seară. N-am idee cum de-a făcut rost de numărul meu, care 

nu e trecut în cartea de telefon. A sugerat să mergem la 
Santorini's, un local deschis recent lângă fluviu. 

— Şi intenţionezi să răspunzi invitaţiei? 

— Mă gândeam că aş putea obţine nişte informaţii de la 
ea. 

— Desigur. Fotografia aceea nemaipomenită pe care ți- 
am arătat-o n-a avut nici o legătură cu invitaţia... 

— Mă-ntreb, gândi Tweed cu voce tare, dacă nu s-a 
săturat până în gât de America. Poate s-a hotărât să se 
stabilească definitiv aici. Asta ar explica de ce şi-a 
cumpărat o casă în Dorset. În acest caz, ar fi dornică să-şi 
formeze un grup de prieteni. 

— Am verificat şi asta, interveni Monica. În realitate, a 
cumpărat un conac în Dorset. 

— Ceea ce vine în sprijinul teoriei mele, remarcă Tweed. 

— Aş face bine să mă mişc, spuse Newman, ridicându-se. 
Vreau să trec pe acasă ca să mă schimb. Trebuie să mă 
pregătesc psihic. În seara asta am întâlnire cu melcul ăla de 
Basil Windermere. 

— Cred că abia aştepţi ziua de mâine, îi spuse Paula. 
Masa la Santorini's o să te coste o avere. Bine că-ţi poţi 
permite, continuă ea să-l sâcâie. 

— Am plecat. Văd c-am devenit ţinta Paulei. _ 

Tocmai se îndrepta spre uşa când aceasta se deschise. In 
birou intră Butler aducând o cutie de carton legată cu o 
panglică roz. Îi întinse cutia lui Marler. 

— Funcţionează, îl anunţă. 

— Ce funcţionează? vru să ştie Newman. 

— Serios. 

— Vin cu tine, Bob, spuse Marler cu glas hotărât. 

leşi afară cu cutia la subsuoară. In timp ce coborau 
scările, Newman îl avertiză pe Marler că vor ieşi scântei 
dacă Windermere avea să-l recunoască. 


În sala mare a ambasadei, care dădea spre piaţă, se afla 

o masă de conferinţe. În capul ei stătea Jake Ronstadt. Înalt 
doar de un metru şaptezeci şi cinci, el reuşea să-i domine 
prin prezenţă pe cei opt americani aşezaţi de o latură şi de 
alta. Era bărbierit atent, avea capul mare, buzele subţiri, 
nasul gros şi scurt şi fălcile proeminente. Pieptul îi era cât 
un butoi, însă avea picioarele subţiri şi purta număr mic la 
pantofi. In timp ce-şi muta privirea de la un bărbat la altul, 
intimidându-i cu ochii lui împietriţi, amesteca un pachet de 
cărţi. 

— Băieți, ar trebui să munciţi mai din greu pentru 
cecurile grase pe care le încasaţi, mârâi el. Văd că trebuie 
să fac totul singur. Am întâlnit un tip care mi-a servit nişte 
informaţii despre Strangeways. A vrut cinci mii de lire 
pentru ce mi-a zis. Acum e pe fundul Tamisei. Aţi prins 
ideea? 

— Sigur, Jake. 

Toţi cei din jurul mesei răspunseseră în cor. Un grup de 
corişti cântând la unison, motivaţi de spaimă. Jake îşi văzu 
de amestecarea cărţilor. Nimeni nu-l văzuse jucând ceva. 
Era doar un obicei ciudat, făcând parte din personalitatea 
lui brutală. Avea un accent newyorkez, căpătat pe străzile 
lăturalnice unde îşi petrecuse copilăria şi vorbea cu voce 
groasă şi bubuitoare, lăsând pauze între cuvinte, de parcă 
s-ar fi adresat unei adunături de idioţi. Toţi oamenii lui 
purtau costume englezeşti sobre, de culoare neagră. El însă 
se îmbrăcase cu o haină din piele şi pantaloni tot din piele. 

— Charlie a afirmat că operaţiunea decurge prea lent. 

— Cine-i Charlie? întrebă Diamond Waltz. 

— Hank... 

Jake făcu o pauză semnificativă. Apoi zise: 

— Consider că ai pus o întrebare nelalocul ei. Cât de rece 
crezi că e la fundul fluviului? 

— Scuze, Jake, se cutremură îngrozit cheliosul Waltz. Îmi 
pare tare rău. Mare greşeală am făcut. 

— Eu nu angajez oameni ca să facă greşeli. Tacă-ţi 

fleanca! Poate că aşa o să trăieşti mai mult, Cheliuţă. 

— Mai lucrăm cu Chuck? întrebă un altul. Asta că să ştim 
pe ce picior dansăm. 

— Chuck Venacki n-a fost invitat să participe la mica 
noastră şedinţă - mă informaţi pe mine în legătură cu tot ce 
aflaţi. Uitaţi ce obiective aveţi. 

Se ridică ţinând în mână un teanc de hârtii. Păşi încet în 
jurul mesei. Se oprea în spatele fiecăruia, iar respectivul 
avea grijă să nu privească în jur. Apoi aşeză în faţa fiecăruia 
câte o filă. În afara numelor scrise pe ele, foile nu mai 
conţineau nimic. Nu aveau antet ca să poată fi identificate 
ca provenind de la ambasadă. Încheindu-şi rondul, Jake se 
lăsă greoi pe scaun, ridică pachetul de cărţi şi se pregăti să- 
şi reia îndeletnicirea. 

— Fiecare aveţi nişte nume acolo. Treaba voastră e să 
aflaţi tot ce poate fi compromiţător despre persoanele 
acelea. Toate sunt personalităţi în ţara asta. Cheliuţă, 
primul nume de pe lista ta e important. 

— Paula Grey. 

— Grozav, Cheliuţă! Eşti mare. Ştii să citeşti. Ea trebuie 
să beneficieze de tot tacâmul spre deosebire de celelalte 
nume de pe listă. Să te mişti repede. 

— Întâi o fac să vorbească, nu? spuse individul gata de 
acţiune. După aceea o arunc peste bord? 

— Ai priceput. Charlie spune că asta va afecta moralul 
şefului ei. Asta când va fi pescuită din fluviu. 

— Am şi adresa ei din Fulham. Se poate rezolva uşor. 

— Nimic nu-i uşor, zise Jake fluturând un deget gros în 
semn de avertisment pentru toţi cei din încăpere. V-am 
instruit cum să culegeţi date compromiţătoare. Unul are 
datorii la jocuri de noroc, altul îşi înşeală nevasta, e amator 
de perversiuni, e pus pe luat mită. Orice informaţie cu care 
să-i agăţăm... Astfel ca, atunci când le spunem să danseze 
cum cântăm noi, să nu facă nazuri. Aveţi fiecare adresele 
subiecţilor. Clar? 

— Foarte clar, şefu', spuse un bărbat cu trăsături ascuţite 
şi cu faţă de dur, aşezat cel mai aproape de Jake. 

— Nu-i clar, Vernon, se răsti Jake. Mai aveţi nevoie de 
ceva. 

Împinse un plic voluminos către el. 

— N-o să mai dau o dată ocol mesei. În pachetul acesta e 
câte un plic pentru fiecare dintre voi. Cu numele lui pe el. 
Înăuntru veţi găsi o fotografie a fiecărui obiectiv, bărbat sau 
femeie. Ce-ar fi să te ridici şi să le distribui? 

Jake rămase aşezat şi se apucă să amestece cărţile, iar 
Vernon se ridică, deschise pachetul, păşi în jurul mesei, 
lăsând să cadă câte un plic în faţa fiecăruia dintre colegii 
lui. Cheliuţă îl deschise pe-al său, se uită la câteva 
fotografii, apoi se încruntă. 

— Îmi daţi voie, şefu'? întrebă el agitat. 

— Dacă ai ceva de zis. 

— N-am găsit poza nici unei femei în plic. 

— Înseamnă că n-am avut poza simpaticei fâţe. Vă trebui 
să te descurci şi fără. 

— Sigur, şefu'. Când pun mâna pe ea, pot să folosesc 
depozitul acela vechi din strada Eagle, din East End? 
Vernon mi-a arătat locul în ziua în care am sosit cu 
Eurostar-ul. 

— Ideea mi se pare bună. Mă-ntreb cum de ţi-a dat ţie 
prin cap. N-o s-o audă nimeni urlând. 


— Paula, zise Tweed, ridicându-se de pe scaunul rotativ, 
am trudit destul. Ce-ai zice să mergem împreună în seara 
asta la Goodfellows? 

— Bună idee. Mulţumesc. Nu mi-ar strica puţină relaxare, 
iar Bob şi Marler sunt la barul acela pentru întâlnirea cu 
Windermere. Mă duc acasă să mă schimb, apoi vin aici şi 
plecăm împreună. 

— Eu nu mă mai schimb. Păstrez costumul elegant pe 
care l-am îmbrăcat pentru întâlnirea cu Strangeways, spuse 

Tweed. 

După ce Paula plecă, se uită spre Monica. Aceasta vorbea 
cu cineva la telefon şi îşi nota ceva într-o agendă. Punând 
receptorul în furcă, ea dădu din cap mulţumită. 

— Am vorbit cu o persoană de contact din Washington. 
Fac progrese în privinţa biografiilor. 

— Ar mai fi un element suplimentar asupra căruia aş dori 
să te concentrezi. Trebuie să ştiu care dintre persoanele ale 
căror biografii le alcătuieşti are un al doilea nume. Charlie. 
Sau Charles. 

— Englez său american? 

— Ar putea fi ori una, ori alta. Când am ridicat receptorul 
unui telefon la ambasada americană am surprins o frântură 
dintr-o discuţie. Identitatea lui ar putea reprezenta cheia a 
tot ce se întâmplă. 

— Dar ce anume se întâmplă? 

— Incă nu sunt sigur. Incep să mă tem că e în 
desfăşurare o operaţiune care va aduce necazuri ţării. Dar 
Charlie poate să mai aştepte până mâine. Acum du-te 
acasă şi odihneşte-te puţin. 

— Încă nu. Mă simt în formă. Vreau să mai lucrez puţin. O 
să-ţi placă la Goodfellows. Am auzit că e un club de noapte 
foarte elegant. Dar şi scump. Mă bucur pentru Paula. 

— Tot ce sper e să nu se supere pe mine când va vedea 
clientela de acolo. 

— De ce asta? 

— Fiindcă, din întâmplare, în prezent, localul este 
frecventat cu precădere de americani. 


Paula îşi parcă maşina în fundătura din apropierea străzii 
Fulham. Era norocoasă: beneficia de un loc de parcare 
permanent, inclus în contractul de închiriere al 
apartamentului. Ocupa etajul unei case mici şi elegante, 
împărţite în două apartamente. 

Stătea sub un felinar fixat pe zid când scăpă cheile 

maşinii pe pietrele de pavaj. Înjurând, se aplecă să le 
recupereze apoi, îndreptându-se de spate, rămase puţin pe 
loc pentru a-şi aranja părul negru şi bogat. După aceea urcă 
grăbită treptele din faţa casei, se opri din nou sub un alt 
felinar ca să-şi scoată cele două legături de chei pentru a 
descuia uşa. 

Pe celălalt trotuar al străzii Fulham, la adăpostul oferit de 
un intrând, pândea ascuns un bărbat. Felul în care se 
îmbrăcase Cheliuţă era aproape comic. Purta o pălărie 
moale din fetru, al cărui bor larg era tras peste ochi. Era 
oarecum un mod de deghizare, dar, mai curând, şi-o luase 
pentru a se apăra de frig. 

Te-am prins, Paula, îşi zise el. Nu cred ca-ti vor plăcea 
ultimele ore de viață, pe care ţi le vei petrece cu mine. Nici 
un pic. 

— Bine-ai venit, prietene! strigă Basil Windermere spre 
el. 

Newman abia intrase în barul de la parter. Răspunse 
salutului cu un gest din mână. Windermere stătea cocoţat 
pe un scaun înalt de bar. Păşind fără grabă spre el, 
Newman aruncă priviri spre perechile care mâncau la 
mesele de lângă perete. Nici urmă de Marler. Precipitat, îşi 
mută privirea de la mese. Marler era prezent, împreună cu 
o tânără. 

Practic, nici eu nu l-am recunoscut, gândi el. Marler purta 
smoching cu guler de catifea. Avea o pereche de ochelari 
cu rama groasă pe nas. Ochelarii îl schimbă total, socoti 
Newman. Nu-l mai văzuse purtând aşa ceva. Dintr-un motiv 
sau altul, haina de ploaie stătea păturită pe scaunul liber 
din imediata lui apropiere. 

— Tocmai mi-am terminat paharul, spuse Windermere 
imediat ce Newman se aşeză alături de el. 

Purta obişnuitul papion cu buline, o cămaşă roz şi un 
costum pepit. Ar fi trebuit să arate nepotrivit, însă, contrar 
aşteptărilor, îi dădeau un aer de eleganţă. Windermere 
acorda multă atenţie modului în care arăta. 

— Mai poţi răbda câteva momente? începu Windermere. 

— Să rabd? 

— Până să bei ceva. Localul e cam liniştit în seara asta. 
Propun să mergem la Goodfellows, nu departe de aici. Acolo 
avem ce vedea. 

— E frecventat de femei bogate? 

— Ai priceput, amice. 

— Atunci să mergem, se declară Newman de acord, 
ridicând glasul. g 

— În pas alegător, cum ar spune Rupert. În glumă, 
bineînțeles. 

Marler se aplecă peste masă şi, scoțând portofelul, se 
adresă discret însoţitoarei lui. Scoase o bancnotă de 
cincizeci de lire, o lăsă pe masă şi plecă. 

— Regret. Te-am prevenit că am timp doar pentru un 
păhărel. Trebuie să mă-ntorc la birou. Am fost apelat pe 
pager. 

— N-am auzit nici un sunet... 

— Nici nu trebuia. Te caut eu. 

— Nu te mai osteni. Nici măcar n-ai terminat de mâncat... 

Dar vorbea deja în gol. Încercând să-şi dea seama ce 
spusese Marler, Newman se ridică de pe scaun. 
Windermere era deja în drum spre ieşire. Marler trecu pe 
lângă Newman de parcă nu l-ar fi întâlnit niciodată. În timp 
ce-şi punea haina de ploaie, se uită afară şi încremeni. 

Pe strada îngustă zărise un bărbat scund purtând o 
pălărie moale cam ponosită, o canadiană uzată şi pantaloni 
de blugi, care scormonea într-un coş de gunoi. Ureche. 
Rămânând nevăzut, Marler continuă să-l urmărească şi-l 
văzu pornind cu o iuţeală neaşteptată. Micuţul bărbat trecu 
prin dreptul lui Marler, care întoarse capul spre stânga, să 
nu fie remarcat. Basil Windermere se îndepărtă foarte 
repede cu paşi mari. Marler rămase uimit. Ureche îl 
urmărea pe Basil Windermere. 


— Am impresia că locul acesta e plin de americani, şopti 
Paula. 

Tocmai intrau în luxosul restaurant Goodfellows. Din 
tavan atârnau candelabre. Fiecare masă era luminată de o 
veioză cu abajur de culoare roz, aşezată pe o vază scumpă, 
de bun-gust. Majoritatea meselor erau ocupate şi se auzea 

zumzetul unor conversații animate amestecate cu 
clinchetul paharelor şi tacâmurilor. 

— Avem o masă rezervată. Pe numele de Tweed, spuse 
însoţitorul Paulei către şeful de sală. 

— Lângă fereastră, domnule. Am convingerea că veţi fi 
mulţumit. 

Paula se aşeză pe scaun cu faţa spre barul din lemn de 
mahon. Aruncă o privire prin restaurant şi se bucură că se 
deranjase să se schimbe. Majoritatea bărbaţilor purtau 
haine de seară şi cravate de culoare închisă. Alţii erau în 
costume elegante şi scumpe. Femeile se îmbrăcaseră ca 
pentru o ocazie specială. Se simţea comod în rochia 
albastră cu guler înalt şi mâneci lungi. În jurul taliei avea o 
centură subţire din aur. Se uită din nou spre bar. 

— Credeam că ieşim să mai scăpăm de stres. 

— Cam asta am avut în vedere, spuse Tweed, ridicând 
ochii de pe meniu. 

— Localul e înţesat de americani. Simpaticul Ed Osborne 
s-a instalat la un capăt al barului. Am venit aici doar ca să 
vedem cine mai e nou prin oraş. 

— Vrei să-mi cer scuze? 

— Sigur că nu. 

Glasul i se înmuie: 

— |lmi pare rău că am vorbit astfel. Avem ceva de 
rezolvat. 

— Şi s-ar putea să nu prea avem mult timp la dispoziţie. 

Tweed îşi îndreptă iar atenţia către meniu, trecând în 
revistă lista de vinuri şi apoi răsfoind paginile mapei 
îmbrăcate în piele. Chelnerul apăru prompt şi Paula 
comandă un Martini sec. Tweed spuse că ar prefera un 
pahar de vin sec franțuzesc. Incă o dată, Paula privi atent 
spre bar. 

— Când ai ocazia, aruncă un ochi spre capătul îndepărtat 
al barului. Osborne discută cu un tip cu înfăţişare ciudată şi 
a făcut un gest către masa noastră. 

— Mă-ntreb cine o fi. Nu-mi prea place cum arată. 

Individul care îşi îndreptase atenţia spre Paula era scund, 
cu umeri largi, capul mare şi pieptul masiv, ca un butoi. 
Avea părul tuns scurt şi purta costum de seară. Părăsi 
barul, îşi croi drum printre mese şi se îndreptă direct spre 
ei. 

— Bună seara, prieteni. Ed Osborne mi-a sugerat să vin şi 
să vă urez bun venit amândurora. Sunt Jake Ronstadt. 

— Paula Grey, spuse Tweed. lar ca să terminăm 
prezentările, eu sunt Tweed. 

— Ai un gust deosebit în privinţa doamnelor. Să ştii că te 
invidiez. 

Se aplecă şi-şi petrecu braţul ca de urs pe după umerii 
Paulei. În sinea ei, Paula mulţumi cerului că nu avusese 
proasta inspiraţie să îmbrace o rochie fără umeri. Tweed îl 
măsura pe Ronstadt. Când a amintit numele Paulei, ochii 
mici, cu pleoape grele ale acestuia tresăriră. Doar o 
fracțiune de secundă, însă impresia lăsată fusese stranie. 

— După accent păreţi a fi din New York, îşi dădu Tweed 
cu părerea. Ce faceţi aici? Sunteţi cam departe de casă. 

— Ai nimerit-o. Sunt din New York. 

Ronstadt îi dădu drumul Paulei din strânsoare şi se 
îndreptă de spate. 

— Sunt la ambasadă. 

— Serios? insistă Tweed. În ce calitate? Ce funcţie? 

— Cred că s-ar putea numi relaţii publice. 

— Şi ce presupune asta, domnule Ronstadt? 

— Jake, te rog, spuse el cu voce bubuitoare. Eu pregătesc 
terenul, împrietenindu-mă cu oamenii pe care ambasadorul 
ar dori să-i cunoască. 

— Păi, nu văd nici un motiv pentru care ar dori să mă 
vadă. 

— Ba dimpotrivă. Tocmai de aceea m-a trimis Ed să fac 
cunoştinţă cu voi. Şi să-ţi mai spun ceva. Jefferson 
Morgenstern, secretarul de stat, e dornic să stea de vorbă 

cu tine. 

Ridică arătătorul cam gros şi-şi atinse faţa în dreptul 
nasului. 

— Ceva neoficial. Înţelegi ce vreau să zic. Dar mai bine 
vă las să savuraţi masa. Poftă mare! 

— Nu-mi place omul acesta, spuse Paula după plecarea 
lui Ronstadt. Radiază forţă fizică şi vitalitate, însă are un 
rânjet de crocodil. 

— Încă unul căruia Monica va trebui să-i descopere 
biografia, zise Tweed cu glas scăzut. Dar, judecând după 
expresia ta, bag de seamă c-ai mai depistat pe cineva la 
bar. 

— N-o să-ţi vină a crede. Bob tocmai a intrat împreună cu 
Basil Windermere. S-au aşezat la capătul celălalt al barului 
faţă de Osborne. 


— Cred că, pentru început, o să iau un scotch, spuse 
Basil în timp ce se aşeză pe scaun. 

— Tu mai faci şi altceva decât să stai pe un scaun la bar? 
îl întrebă Newman. 

— Nu, dacă nu e nevoie. Ai rămâne uimit dacă ai şti câte 
bătrâne bogate consideră că-i o plăcere să stea pe acelaşi 
scaun cu mine. Le face să se simtă din nou tinere. 

— Dacă spui tu. Un scotch şi pentru mine, se adresă el 
barmanului. Basil, ai adus vorba de un anume Rupert care 
are obiceiul să folosească expresia „în pas alergător”. 
Rupert şi mai cum? 

— Rupert  Strangeways, bineînţeles. Există doar un 
Rupert, fiul lui Strangeways. Băiatul este plin de bani. E 
unul dintre tovărăşii mei de pahar. 

— Şi în Europa? 

— Nu, zise apoi făcu o pauză. Acolo nu. Doar la noi 
acasă! 

— Noroc! Mai mergi la clubul acela de vânătoare de 
lângă Tamisa? 

— N-am mai fost de-un veac. Mă plictiseşte. Nu iese 
nimic. Nu pică doamne care să fie doldora de diamante. 
Rupert obişnuia să meargă şi el acolo. Dar s-a lăsat şi el. 

— Trăgea bine? 

— Poate glumeşti. Nimerea orice, mai puţin ţinta. Eu mai 
loveam centrul din an în Paşte. Baftă chioară. Vorbeam de 
lup şi ia te uită cine ne onorează. 

Un bărbat până în treizeci de ani, cu o expresie 
sfidătoare se aşezase pe scaunul de lângă cel al lui Basil. 
Purta un costum de seară scump, având haină cu revere 
din mătase. Barmanul apăru şi-l privi cu un aer întrebător. 

— Un scotch dublu. În pas alergător. Şi fiindcă tot ai sticla 
în mână, pregăteşte şi unul de rezervă. 

Barmanul îi aruncă lui Rupert o privire deloc prietenoasă. 
Newman încercă să găsească o modalitate de a-l scoate pe 
Basil din acel restaurant. Când intraseră, îi zărise pe Tweed 
şi pe Paula aşezaţi la o masă de lângă fereastră. Era 
convins că Basil, atras de bar ca de un magnet, nu-i văzuse. 
Trebuia să inventeze o stratagemă ca să-l convingă pe Basil 
să meargă cu el la alt local. Newman mai remarcase 
prezenţa lui Ed Osborne la celălalt capăt al barului. Se 
întrebă cine putea fi individul scund şi cu aspect fioros de 
lângă Osborne. Îşi dădu seama că, de multă vreme, nu mai 
văzuse un om cu un aer atât de ameninţător. Şansa de a-l 
urni pe Basil apăru pe neaşteptate. 

— Rupert, n-ar trebui să-i vorbeşti aşa barmanului, spuse 
Basil. Nu-i place. 

— Cine dă o para chioară pe un amărât de barman? 

— Dar nu-i demn pentru un lord ca tine, un rege al 
creaţiei, darul lui Dumnezeu pentru cazinourile din Europa. 

— Ce-ai spune dacă ţi-aş azvârli paharul pe costumul ăla 
de papiţoi? se răsti Rupert. 

— E momentul să o ştergem, să mai dăm o raită, spuse 
Newman cu fermitate, apucându-l pe Basil de braţ. 

— Cred că ai dreptate, îl aprobă Basil. 

Aruncă o căutătură spre Rupert. 

— Aici nu găseşti prea mulţi oameni de calitate. 

Rupert tocmai ridică paharul când Newman îl sculă pe 
Basil de pe scaun. La momentul potrivit. Scotchul tocmai 
inundase scaunul pe care Basil abia îl eliberase. Newman îl 
împinse departe de bar, printre mese şi ieşiră. Aerul rece îl 
izbi parcă în piept pe Basil, care se împletici nesigur. 

— E timpul să mergem acasă, insistă Newman. Şi acolo 
putem bea un păhărel. 


O oră şi jumătate mai târziu, Tweed achită nota de plată 
şi părăsi clubul împreună cu Paula. Veniseră cu taxiul şi 
Tweed căută unul pentru întoarcere. Dar, ca un făcut, nu 
zăriră nici unul. 

— Găsim un taxi şi te conduc până acasă, spuse el. 

— Nu-i nevoie. Nu-i în drumul tău. Mă urci într-unul şi o 
să mă ducă drept acasă. 

— Sigur? 

— Da. 

Tweed era cam nehotărât. Instinctul îi spunea să se ducă 
până la locuinţa ei din Fulham Road. Pe de altă parte, voia 
să revină la birou. Era aproape convins că Monica va lucra 
până spre dimineaţă la biografii. Era nerăbdător să vadă ce 
mai descoperise şi dorea să adauge şi numele lui Jake 
Ronstadt pe lista ei. Depistase ceva supărător în persoana 
americanului. 

— Ciudat, remarcă Paula, înfăşurându-şi paltonul mai 
strâns în jurul trupului pentru a se feri de frig, să apară şi 
Rupert, ca din întâmplare, în restaurant. 

— Pesemne că noaptea bântuie prin astfel de locuri. Mai 
ales unul proaspăt apărut ca Goodfellows, care s-a deschis 
doar de două luni. O fi în căutare de noi prietene. Mi-ai spus 
că la lrongates doamna Belloc a făcut aluzie la haremul lui. 

— Este tipul obişnuit de băiat de bani gata. Trândav şi 
risipitor. Părea să-l cunoască pe Windermere. 

— A tunat şi i-a adunat. Amândoi sunt nişte oameni de 
doi bani. 

— La un moment dat, mi s-a părut că situaţia se 
încinsese, spuse Paula gânditoare. Bob s-a mişcat foarte 
oportun scoţându-l pe Windermere din club. 

— Uite şi un taxi! 

Tweed îi făcu semn să oprească. Deschise uşa din spate 
şi Paula se strecură înăuntru, încântată să scape de frig. 
Tweed dădu şoferului o bancnotă ca să acopere costul şi 
bacşişul. 

— Te rog să-mi duci prietena în siguranţă la adresa pe 
care ţi-am dat-o. 

— Cu un asemenea bacşiş o duc sigur şi până la 
Singapore, domnule, îl asigură şoferul. 

— Cred că sunt tare obosită dacă am uitat atâta lucru, 
strigă Paula către Tweed după ce coborâse geamul. 
Mulţumesc pentru minunată cină. Acum mă simt foarte 
relaxată. 

Se aplecă în afară şi-l sărută pe obraz. 

— ţi mulţumesc încă o dată, zise aruncând o privire către 
pavaj. Vezi să nu te stropeşti. Văd că a plouat cât am stat în 
restaurant. 

— Noapte bună. Ne vedem mâine dimineaţă. 


După ce-l scoase de braţ pe Basil din club, Newman avu 
parte de două surprize. Insoţitorul său se îndreptă brusc, 
făcu câţiva paşi fără să se legene, după care se răsuci. 

— Nu vii? Doar ştii că apartamentul meu e în apropiere 
de Regent Street. Ne trebuie doar câteva minute ca să 
ajungem pe jos. 

Cea de-a două surpriză o trăi când privi peste drum, unde 
se afla alt restaurant. Aflat singur la o masă de lângă 
fereastră, încă purtând ochelarii cu ramă groasă, era 
Marler. Ce Dumnezeu punea la cale? 

— Ascultă, nu mai vii odată? strigă Basil din nou. E cam 

ger ca să mai stăm pe străzi. 

— Apartamentul acela al tău trebuie să fie al naibii de 
scump, făcu Newman, grăbind pasul ca să-l ajungă din 
urmă pe Basil. 

Acesta, păşind iute, nu dădea nici un semn că ar fi fost 
afectat de cantitatea de alcool pe care o băuse. Ba chiar 
îngâna un cântecel. 

— Cumplit de scump, îl aprobă pe un ton superior. Dar ce 
contează? L-am împrumutat de la o doamnă bogată care e 
plecată în străinătate. 

— Cumperi vreodată ceva cu banii tăi? vru să ştie 
Newman. 

— Dacă se poate, nu. Am ajuns. Pe strada asta 
lăturalnică. 

Newman avea senzaţia ciudată că erau urmăriţi. Aruncă 
o privire peste umăr. Nu reuşi să zărească pe nimeni. 
Straniu. În privinţa asta, instinctul lui nu dăduse niciodată 
greş. Păşiră grăbiţi pe strada îngustă. Era pustie. Basil se 
opri în faţa unei uşi şi se pipăi, căutând cheile. Newman se 
întoarse să vadă dacă Basil putea nimeri gaura cheii din 
prima încercare. Răsuci cheia fără să ezite. 

— Bob, spuse el, întorcându-se pe un călcâi. Acum, după 
ce-am ajuns aici, mă simt cam terminat. 

— Du-te direct la culcare, îl îndemnă Newman, uşurat la 
gândul că nu va fi silit să mai petreacă alte minute cu el. 
Pari tu proaspăt, dar... 

— Sunt în picioare de la 4.00 noaptea trecută - pardon, 
dimineaţa. Te superi? Mulţumesc că m-ai condus. 

— Atunci, noapte bună. 

Basil dispăru înăuntru şi închise uşa. Newman simţi 
picături de ploaie pe faţă. Se întoarse brusc şi-l văzu pe 
Marler la numai câţiva paşi depărtare. Newman surâse larg 
şi-l lovi pe Marler peste umăr. 

— Mi s-a părut mie că am o codiţă. 

— Aşa e. Dar n-am fost eu. 

— Atunci cine naiba? 

— Ureche. El l-a urmărit pe Windermere toată seara. Mă- 
ntreb de ce. 

— Şi unde-i Ureche? 

— În faţa noastră. A trecut pe lângă tine când te uitai la 
Windermere care descuia uşa. Niciodată nu-l simţi. lar de 
văzut, şi mai rar. Dar o să ne udăm leoarcă. Hai să mergem, 
poate găsim un taxi. 

Îşi ridicară gulerele hainelor de ploaie. Era o tăcere 
deplină. Nu se auzea decât răpăitul picăturilor de ploaie şi 
plescăitul făcut de pantofi prin băltoace. Newman se opri 
brusc şi rămase cu privirea aţintită înainte. O siluetă 
măruntă, cu o pălărie moale apăru ca din pământ, apoi se 
îndepărtă de ei. 

— Mă-ntreb cine-o fi. 

— Acela e Ureche. Poate vrea să-mi vorbească. Acum a 
rărit pasul. De ce oare? 

Ridică privirea şi văzu norii de furtună ce păreau să 
atârne aproape la nivelul acoperişurilor plate ale caselor 
vechi, majoritatea împărţite în apartamente ca acela în care 
locuia Basil Windermere. Un fulger orbitor, urmat aproape 
instantaneu de tunetul asurzitor îi luă prin surprindere. 

— Să se ferească de ploaie, spuse Marler. Ureche şi-a 
căutat adăpost în pragul unei uşi. 

Tocmai îşi găsiseră şi ei un loc mai ferit, aproape deo 
uşă, sub o grindă de piatră, când ploaia cuprinse întreaga 
stradă. Purtaţi de vânt, stropii de ploaie cădeau pieziş, ca o 
perdea alcătuită din fire subţiri şi argintii. De-a lungul străzii 
se formaseră adevărate torente de apă curgând pe lângă 
rigole către gurile de canalizare, iar capetele superioare ale 
burlanelor de evacuare dădeau pe afară, azvârlind cascade 
pe pavaj. 

— De aceea s-a oprit Ureche, explică Marler. Ştia ce o să 
urmeze. 

Din când în când se uita pentru a se asigura că Ureche nu 

ieşise din adăpost. Aversa de ploaie încetă la fel de brusc 
precum se pornise. Auziră cum furtuna se îndepărta spre 
est. Marler mai aruncă o privire şi rămase împietrit. 

— Ce s-a întâmplat? 

— Ureche vine încoace. Acum am înţeles cu adevărat de 
ce s-a oprit. 

— De ce? 

— Se apropie patru bărbaţi. S-ar putea ca ei să-l 
urmărească pe Ureche. 

Era prima oară când Newman detecta o nuanţă de 
îngrijorare în glasul lui Marler. Bărbatul scund se apropie cu 
repeziciune de ei. Sigur îl recunoscuse pe Marler, care între 
timp îşi scosese ochelarii. Peste umăr, făcu un gest către 
urmăritori şi dispăru într-un alt intrând. 

În spatele lui se afla un grup compact, sinistru de patru 
umbrele deschise, dedesubtul cărora nu se vedeau decât 
picioarele mişcându-se ritmic. În primele clipe, Newman nu 
reuşi să-i identifice pe oamenii care se apropiau pentru că 
toţi ţineau umbrelele mari, lăsate în jos şi aplecate în faţă, 
sub care la vedere rămăseseră doar picioarele care îi 
purtau tot mai aproape. Apoi cei doi bărbaţi din faţă ridicară 
puţin umbrelele. 

Fiecare avea în mână câte un pistol. Newman le văzu clar 
armele în momentul când ce doi trecură pe sub un felinar. 
Curând aveau să ajungă la intrândul unde se ascunsese 
Ureche. Duse mâna spre pistolul lui, un Smith & Wesson. 

— Nu-i nevoie, spuse Marler repezit. Lasă asta în seama 
mea. 

Scoase ceva din buzunarul hainei de ploaie. Newman 
constată că era o grenadă. Marler făcu un semn lateral cu 
mâna către Ureche, care îi răspunse imediat, repezindu-se 
să se ascundă în alt intrând. Lăsându-se puţin pe vine, 
Marler duse brusc în spate mâna în care strângea grenada. 
După ce apăsă pe un buton, aruncă obiectul pe pavaj care 
se rostogoli rapid către grup. 

108 


Marşul celor patru umbrele se curmă. Obiectul se apropie 
de-a dura, ajungând până în mijlocul grupului. Apoi se auzi 
o pocnitură puternică, iar cei patru bărbaţi intrară în panică, 
rupând-o la fugă în susul străzii şi dispărură după un colţ, 
agitându-şi nebuneşte umbrelele. 

— O fâsâială, remarcă Newman. Ar fi trebuit să-i sfârtece 
pe toţi. 

— N-aş crede. _ 

Ridicându-se în picioare, Marler rânji satisfăcut. Işi trase 
poalele hainei de ploaie de pe genunchi şi aşteptă ca 
Ureche să reapară. 

— Dar ce naiba a fost? întrebă Newman. 

— Una dintre ultimele jucării puse la punct de „savanţii” 
noştri din subsolul de la Park Crescent. Arată ca o grenadă 
şi imită bubuitura uneia când explodează. Se transformă în 
fragmente minuscule pe care cu greu le poţi găsi. Mai 
conţine un lichid ca un clei care stropeşte victimele din cap 
până în picioare. Nici nu-şi vor putea da seama ce este - 
pesemne vor fi convinşi că e un fel de otravă, dar nici vorbă 
de aşa ceva. Oricum n-avem nevoie de cadavre sfârtecate 
pe stradă. Am fi creat o problemă serioasă. 

— Bravo, a dat roade. Brutele par să fi dispărut de-a 
binelea. Probabil că fug spre ambasadă să fie consultaţi de 
un doctor. 

— Uite că vine şi Ureche, spuse Marler. Ţi-l voi prezenta 
ca prieten. 

Bărbatul scund se grăbi spre ei cu paşi mărunți. Aruncă 
totuşi câteva priviri peste umăr. Precaut individ, gândi 
Newman, probabil că acesta era şi motivul pentru care 
reuşea să supravieţuiască. Se apropiase de ei, însă trebuia 
să traverseze strada, de aceea mai privi o dată în urmă, 
spre colţul după care dispăruseră atacatorii. Se auzi o 
împuşcătură. Doar una. 

Ureche se împletici până la zidul unei case, alunecă în jos 
de-a lungul lui şi căzu cu picioarele larg desfăcute în faţă. 

Rămase prăbuşit acolo, nemişcat, iar Marler ţâşni spre el 
urmat îndeaproape de Newman care ţinea pistolul în mână. 
Marler se aplecă deasupra siluetei nemişcate. O pată roşie 
se lăţea pe fruntea lui. Deschise gura şi-l privi fix pe Marler. 
Sângele îl năpădi. 

— Basil... 

Un alt gâlgâit înspăimântător. 

— Schwartz... 

Apoi îngheţă. Marler îi verifică pulsul în dreptul gâtului. 
Se ridică apoi încet şi-l măsură pe Newman. În ochii lui se 
citea o mare tristeţe - sentiment pe care Newman nu-l mai 
remarcase la Marler. 

— A murit, spuse Marler încet. Nu l-a doborât unul dintre 
ticăloşii aceia; Ureche s-a uitat o clipă înapoi spre noi când 
l-a lovit glonţul. Judecând după unghiul din care a venit 
împuşcătura, glonţul a fost tras dinspre acoperişurile acelor 
case. Fantoma. 

— O să-l omor pe nenorocitul acesta când va sosi 
momentul, promise Newman. 

— Ba nu, zise Marler şi îşi lăsă palma peste mâna lui 
Newman. E omul meu. 

Taxiul care o aduse pe Paula acasă ajunse aproape de 
intrarea în apartamentul ei. Şoferul oprise cu câţiva metri 
mai departe decât ar fi trebuit. Ea cobori pe strada 
cufundată în linişte şi-i mulţumi. Se întoarse şi porni înapoi 
spre fundătură. 

Câteva maşini erau parcate neregulamentar lângă 
bordură. Acest lucru se întâmplă deseori la ore târzii, dar 
agenţii de circulaţie îşi făceau rondurile mai rar noaptea. O 
bătrână se apropie şi întinse spre ea mâna stafidită. 

— Dă-mi şi mie un bănuţ, acolo, se tângui ea cu glas 
milog. N-am mâncat de două zile. Pic de foame. 

Părul cărunt şi încâlcit al femeii arăta nespălat de cine 
ştie când. Era îmbrăcată în zdrenţe însăilate cu ace de 
siguranţă. Ochii ei mici şi rotunzi păreau înlăcrimaţi, 
trădând disperarea omului ajuns la capătul puterilor. Buzele 
subţiri îi tremurau, iar mâna întinsă tremura de frig. 

Paula încerca să facă două lucruri în acelaşi timp. Îşi 
aduse geanta de umăr în faţă, apoi se sluji de ambele mâini 
pentru a scoate o bancnotă de cinci lire din portofel. În 
ciuda oboselii, pe pavajul umed îşi văzu umbra proiectată 
de lumina unui felinar. Apoi încremeni. Erau două umbre. 

Având ambele mâini ocupate cu geanta, nu avea cum să 
bage mâna după Browning-ul pe care îl ţinea într-un 
buzunar ascuns. Se simţi apucată de gât cu brutalitate. 
Ridică un picior pentru a-l izbi în tibie pe atacator. Apoi 
omul îi apăsă o cârpă pe faţă, acoperindu-i nasul. Mirosea a 
cloroform. Paula încercă să expire forţat, însă aerul rece o 

sili să inspire. 

Imaginea bătrânei, cu dinţii stricaţi dezgoliţi într-un rânjet 
răutăcios, deveni neclară. Ca în vis, Paula percepu 
zgomotul produs de deschiderea uşii unei maşini. Apoi se 
lăsă moale şi nu mai ştiu de ea. 


Ţinea ochii închişi, fiindcă se simţea lipsită de vlagă şi 
ameţită, iar stomacul părea să-i explodeze. Îşi încordă 
voinţa pentru a-şi stăpâni tremurul din stomac. | se părea 
că stă rezemată de speteaza unui fel de canapea. Continuă 
să ţină ochii închişi. Ţesătura tapiţeriei era uzată până la 
urzeală şi simţea marginea dură a ramei împungând-o în 
spate. In acea încăpere era la fel de frig ca afară, dar se 
străduia să rămână nemişcată. 

Auzi apoi zgomotul paşilor cuiva călcând apăsat pe 
podeaua din lemn. Deschise un ochi, apoi pe amândoi. Văzu 
spatele unui bărbat scund, îndesat şi chel, care se agita de 
colo-colo. Încăperea era uriaşă, amintind de un depozit. 
Observând că individul care o luase prizonieră se întoarce, 
închise rapid ochii. 

În puţinele clipe în care îşi putuse plimba privirea prin 
depozitul unde era ţinută prizonieră observase o grindă ce 
ţinea cât toată lungimea clădirii, situată la peste trei metri 
înălţime. Se simţea adormită şi se chinuia să rămână 
trează. Peste grindă fusese trecut ceva. Auzi zdrăngănitul 
unui lanţ. 

Văzu un lanţ nou şi sclipitor, cu zale late de aproximativ 
zece centimetri lăţime. Paşii bărbatului se auziră din nou, 
de astă dată îndepărtându-se. Fără să se clintească, îşi 
încordă şi-şi destinse degetele picioarelor. Încerca să facă 
orice mişcare pentru a-şi reveni. Individul chel ţinea ceva în 
mână: un pistol automat Colt. 

Işi dădu seama că nu mai avea geanta de umăr. Acolo 
era propriul ei pistol Browning. După sunetul paşilor, 
pricepu că omul se apropia. Simti când el se opri şi rămase 

cu privirea aţintită la ea. Rămase cu ochii închişi şi-şi lăsă 
trupul lipsit de vlagă, moale. El spuse câteva vorbe. Din 
inflexiunile vulgare ale vocii înţelese că era american. 

— Trezeşte-te, madam. O să ne distrăm amândoi. 
Trebuie să-mi spui anumite lucruri. Am câteva întrebări la 
care aştept răspuns. Ce dracu’ ai păţit? Deşteptarea! 

Incepu să o lovească, peste un obraz, apoi peste celălalt, 
cu palma grea. La fiecare izbitură, ea îşi lăsa capul să se 
rostogolească într-o parte şi în cealaltă. Æ esential să-mi 
revin înainte ca el să-şi dea seama că mi-am recăpătat 
cunoştinţa, îşi repetă în gând. Omul încetă s-o mai 
pălmuiască. Trase o înjurătură cumplită. 

Se îndepărtase din nou. Paula inspiră adânc de câteva ori 
aerul rece fără să se clintească. Trebuie să-mi limpezesc 
mintea, să-mi recapăt forțele. Am nevoie de timp. Paşii se 
apropiau din nou. Nu i se mai acorda nici un răgaz. In jur 
domnea un miros stătut care sugera că în clădire nu mai 
intrase nimeni de multă vreme s-o aerisească. Păşind greu, 
bărbatul se oprise în faţa ei. 

— Trezeşte-te, mama ta de cocotă, se auzi vocea lui 
poruncitoare. Altfel, o să te trezeşti cu o găleată de apă 
rece pe tine. Dacă nu vorbeşti, indiferent ce ai tu de gând, 
tot te înmoi eu. 

În sinea ei, Paula se cutremură. Ce voia individul acela? 
Pronunţase ultime cuvinte pe un ton ameninţător. 

Apoi o apucă de umeri şi o scutură violent. Continuă să 
ţină ochii strâns închişi. Strânsoarea lui era puternică şi o 
dureau umerii. Mimând că încă nu-şi revenise, se lăsă 
zguduită. Respira rar, controlându-se, pentru a-şi face 
ordine în minte. 

— Bravo. O să te alegi cu o găleată de apă pe ochi. 

Paula gemu, se mişcă dezlânat, apoi deschise ochii. 
Individul era dizgraţios. Chelia îi strălucea în lumina 
becurilor simple ce atârnau de căpriorii clădirii. Parcă 
anticipând ceva plăcut, ochii individului sticliră. Işi scoase 

Colt-ul din centura lată de piele de sub canadiană. 

— Numai să încerci vreo şmecherie cu mine şi te alegi cu 
un glonţ drept în scăfârlie! M-auzi? 

— Unde sunt? Tu cine eşti? 

— Amicii îmi spun Cheliuţă. la ghici de ce! 

— Nu mă pot mişca. 

Rosti vorbele tărăgănat. 

— Nu te văd. Unde sunt? 

— Într-un loc unde nu vom fi tulburaţi. O să ne distrăm 
grozav împreună. 

— Sunt atât de ameţită... 

Paula închise din nou ochii. El îi administră alte câteva 
palme pe amândoi obrajii. Durerea o ajută să redevină 
lucidă. Auzi bocănitul pantofilor lui destul de aproape şi 
înţelese că omul se afla în spatele canapelei. Apoi simţi 
ceva rece şi greu în jurul gâtului. Un lanţ. Făcu un efort să- 
şi alunge spaima care ameninţa să o copleşească. Acum, 
când era în stare să gândească limpede, îşi dădu seama de 
situaţia disperată în care se găsea. Avea să moară. Răpitorii 
care aveau intenţia de a-şi elibera victimele aveau grijă să 
nu-şi arate feţele. Cheliuţă nici măcar nu încercase să şi-o 
acopere. Cu lanţul strâns în jurul gâtului, trăi senzaţia că nu 
va avea nici o şansă de scăpare. 

— Aşa. Acum te poţi ridica. Altfel, te duc târâş, ca pe un 
câine, chicoti. Un câine în lanţ - asta eşti! 

Paula deschise ochii. Omul ţinea în mână o bucată de 
lanţ. Urma să fie legat de zgarda din jurul gâtului. Îşi aşeză 
ambele palme pe canapea, ca şi cum ar fi încercat să se 
sprijine. 

— Nu pot sta în picioare. 

— Atunci o să te târâi. 

— Lasă-mă o clipă. 

— Ridică-te naibii în picioare! răcni el. 

Se înălţă greoi, mai încet decât era cazul. Rămase 
nemişcată, încordându-şi picioarele ca să-şi recapete 

vigoarea. Acum putea vedea mult mai departe. Părea să se 
afle într-un depozit, unde se păstra mobilier care nu mai 
trebuia nimănui. În jurul ei se găseau împrăştiate câteva 
canapele. Işi observă paltonul azvârlit neglijent pe spătarul 
unui scaun vechi care abia se ţinea pe picioare. De 
speteaza lui atârna geanta ei de umăr. Era sigură că 
individul nu se deranjase să cotrobăiască prin ea. Asta 
însemna că pistolul se afla încă în buzunarul ascuns. Având 
în vedere şansele de a ajunge la geantă, pistolul i se părea 
a fi la depărtare de ani-lumină. 

— Acum facem o mică plimbare, spuse Cheliuţă rânjind. 

— Nu pot sta în picioare... 

— Atunci dă-ţi drumul, urlă el. Şi o să te duc târâş. 

— O să-ncerc să merg. 

Cheliuţă ţinea în mână un capăt de lanţ. Celălalt era legat 
de zgarda din jurul gâtului ei. Zalele făceau o buclă largă 
sub bărbie. Dându-şi seama că se apropiau de grinda de 
deasupra capului, se oprea mereu după ce făcea câţiva 
paşi. In cursul acestei scurte pauze, îşi încordă muşchii, 
încercând-le forţa. 

— Hai, mergi, căţeluş, zise omul în bătaie de joc. N-am de 
gând să-mi pierd toată noaptea cu tine. 

— Nu mă ţin picioarele, minţi ea. 

— Înseamnă că o să te târâi pe podea. Cum vrei tu, 
Sscumpo. 

Paula regretă că nu putea să-i stâlcească faţa pe care se 
lăţise un rânjet. Niciodată nu mai fusese umilită astfel. Apoi, 
brusc, se simţi cuprinsă de o furie rece. Stârpitură asta, din 
Dumnezeu ştie ce cartier nenorocit... Îşi plecă ochii în jos 
pentru ca el să nu-i poată vedea expresia. Apoi, ca să-şi 
ascundă şi mai bine sentimentele, îşi lăsă capul în pământ. 

Imediat dedesubtul grinzii, pe o porţiune a podelei părea 
să se afle o trapă închisă, care ajungea până aproape de ei. 
La capătul îndepărtat, încorporată în lemn, exista o mică 
adâncitură, iar înăuntrul ei, montat la acelaşi nivel cu 

suprafaţa podelei, se vedea un mâner lat din metal. Groaza 
o cuprinse din nou, fiindcă îşi imagina ce reprezenta. lşi 
controlă teama, concentrându-se pentru a o domuoli. 

— Poftim, scumpo. Dă din picioare! 

Trase brusc de lanţ, iar ea aproape căzu la podea. 
Recăpătându-şi echilibrul, păşi înainte de bună voie, făcând 
zgomot cu tocurile pe podea. Ajunsese aproape sub grindă 
când el veni în spatele ei, având încă în mână capătul acela 
lung de lanţ. Fără să-şi dea seama, el îi ridicase deja zgarda 
din jurul gâtului şi vârâse o bucată de lanţ pe sub ea. 

— Aşa legată n-am de gând să vorbesc, se răsti ea. 

— Tacă-ţi gura aia de muiere! O să vorbeşti de n-o să te 
mai opreşti. 

Încă ţinând de capătul lanţului, omuleţul se îndreptă 
către o masă. Pe ea se afla o găleată cu apă şi un pahar. 
Adânci paharul în apă, bău puţin, îşi puse buzele groase 
încet pe marginea lui, apoi îi azvârli restul în faţă. Paula trăi 
un dublu şoc. Apa rece îi şiroia pe sub corsajul rochiei. 
Tresări de frig. Al doilea moment de stupefacţie veni în 
clipa când îşi dădu seama că lichidul de pe faţă provenea 
din paharul din care omul respingător băuse şi a cărui 
margine o atinsese cu buzele. Individul veni din nou în 
spatele ei. De astă dată îşi făcea de lucru la gleznele ei. 
Privi în jos. Omul îi trecuse lanţul în jurul fiecărei glezne, 
lăsând între picioare o buclă de aproximativ treizeci de 
centimetri. 

Se simţea ca un evadat legat cu acelaşi lanţ laolaltă cu 
alţi deţinuţi. Asta îi amplifică furia. L-aş strânge de gât cu 
propriile mâini, gândi ea. Încetul cu încetul. El apăru în faţa 
ei, având în mâini un lanţ pus în două. Rânji spre ea şi o 
atinse pe obraz. 

— E mai plăcut acum, nu, drăguţo? 

— M-aş lipsi de asemenea complimente, îl repezi ea. 

— Lasă nervii! Nu trebuie să-ţi pierzi cumpătul, o sâcâi el. 

— Aşa legată n-o să scot nici o vorbă, explodă ea. 

— Să-ţi explic cum stau lucrurile. 

Aproape jubila şi saliva de încântare. A 

— Lanţul din jurul gâtului e legat ca un laţ. Incet-încet, se 
strânge tot mai mult, până te sufoci şi mori. Mai bine ţi-ai 
folosi guriţa ca să-mi răspunzi la întrebări. Asta mi-a dat o 
idee. 

Trase pe nas, îşi umplu gura cu salivă, apoi o scuipă, 
nimerind-o în piept. Paula abia reuşi să se înfrâneze ca să 
nu se tragă înapoi de scârbă. Nu-i da satisfacţie porcului. 
Făcând câţiva paşi înapoi, el strânse capătul lung al lanţului 
şi-l aruncă în sus. Acesta trecu în zbor peste grindă, capătul 
căzu şi el îl apucă. Îngrozită, Paula înţelese ce i se pregătea. 
Îşi încleştă dinţii şi-şi încordă mâinile. 

— Hai să începem, o anunţă el. Ca la „Cine ştie, câştiga”. 
Aşa cum vezi la televizor. Întâi întrebarea, apoi răspunsul. 
Pricepi? Răspunzi la fiecare întrebare. 

— Du-mă înapoi pe canapea. După aceea stăm de vorbă. 

— l-auzi la doamna! A ajuns să-mi dea ordine. Tâmpito, 
n-ai auzit ce-am zis?! 

O lovi cu pumnul în coaste. Cu dinţii încă strânşi, ea nu 
reacţionă. Se slujise de mâna în care ţinea lanţul, astfel că 
lovitura nu avusese forţă prea mare. Apoi el se trase înapoi, 
iar ea se încordă. Continuă să-şi flexeze muşchii picioarelor. 

— Cin’ ţi-e şef? întrebă el pe neaşteptate. 

— Benson. 

— Urât. Urât din partea ta. Să-l minţi pe Cheliuţă... 

El trase de lanţ şi Paula se trezi ridicată de pe podea. 
Anticipând acest lucru, duse mâinile la gât, pe sub lanţ, 
îndepărtându-l de trahee. El continuă să o ridice tot mai sus 
până când ea ajunse cu creştetul aproape de grindă. 
Împotriva voinţei ei, Paula începu să se legene înainte şi 
înapoi. Privi în jos şi-i văzu capul chel. 

— „Legănat, încetişor”1..., îngână el cu voce spartă. 

Efortul suportat de braţe era enorm. Ştia că nu va putea 
rezista mult în asemenea condiţii. Apoi el făcu alt lucru 
anticipat de Paula. Dădu drumul lanţului, iar ea se prăvăli la 
podea. Ateriză aşa cum învățase la centrul de pregătire din 
Surrey, îndoind genunchii pentru a amortiza şocul. Se ridică 
în picioare, iar el îşi întoarse faţa dezgustătoare spre ea. 

— N-o să rezişti mult. Cum îl cheamă pe şeful tău? Asta-i 
doar prima întrebare. 

— Benson. 

— Hopa sus... 

Trăgând de lanţ, el ridică din nou, cât pe ce să atingă 
grinda cu capul, însă nu la fel de sus ca dată precedentă. 
Reîncepu să se legene. Privi în jos. Omul stătea la câţiva 
paşi depărtare de grindă. Se forţă să se legene mai amplu, 
având grijă să-şi apere gâtul de strânsoarea lanţului. Se 
legăna înainte şi înapoi, descriind un arc tot mai larg, 
ţinându-şi genunchii ridicaţi. N-ar fi reuşit să facă asta dacă 
nu ar fi făcut gimnastică aerobică şi exerciţii în mod regulat 
la sala de sport pe care o frecventa. Tocmai începea să 
descrie mişcarea de pendulare înapoi când îşi lăsă brusc 
picioarele în jos, desfăcându-le cât putu de larg. Il privi fix 
pe Cheliuţă, care se holba uimit la ea. Lanţul legat de 
gleznele ei îl izbi sub bărbie, în gâtul gros. 

El scăpă capătul pe care îl ţinea în mână, lucru pe care 
Paula îl anticipase în cazul că îi reuşea manevra. S-ar putea 
să-mi frâng şira spinării, gândi ea. Lanţul lunecă zornăind 
de pe grindă, ea plonja în spatele lui şi ateriză pe una dintre 
canapele. 

Situaţia se răsturnase. Acum ea îl ţinea într-o strânsoare 
mortală, cu lanţul petrecut pe după gât ştrangulându-l cu 
picioarele. Individul căzuse pe spate, scuturându-şi fără 


1 Vers dintr-un cântec religios din folclorul afro-american: „Legănat, 
încetişor, / Dulce car, mă du acasă; / Căci peste Iordan privind / Îngeri 
am văzut venind / Să mă ia acasă.“ (n. tr.) 

folos braţele, pe măsură ce lanţul se strângea. Izbea cu 
călcâiele în podea, încercând să scape. Unul dintre călcâie 
agăţă maneta fixată în scândura groasă de lemn. Trapa 
deasupra căreia zăcea cât era de lung se deschise cu 
partea dinspre ea. Paula îşi desfăcu brusc picioarele. Il 
eliberase. Capacul trapei alunecă în jos. Cheliuţă răcni 
îngrozit. Corpul se prăvăli, dispărând în gaura căscată larg. 
Paula auzi un pleoscăit destul de departe, apoi se lăsă 
tăcere. 

Fiindcă se silise să rămână calmă, reuşise să scape de 
lanţ mai curând decât se aşteptase. Se ridică în picioare pe 
canapea, simțind cum îi tremurau picioarele. Temătoare, se 
târî către margine şi privi în jos. Nu văzu nimic. Încercă să 
uite de durere şi merse până la scaun, de unde îşi luă 
pistolul şi lanterna. Când reveni la marginea trapei 
deschise, aprinse lanterna. Fasciculul puternic întâlni doar 
un torent de apă. Tamisa, bănui ea. Acela era locul unde ar 
fi urmat să fie ea aruncată. 

Reuşi cu greu să bage mâinile în mânecile paltonului, 
apoi ridică lanţul şi îl azvărli în apă. In spatele ei se vedea o 
uşă. Se forţă să meargă cu paşi iuți. In broască era o cheie 
ruginită. Trebui să se slujească de ambele mâini, care erau 
învineţite, pentru a o răsuci, apoi trase un drug de lemn. 
Imediat ce deschise uşa rămase cu pistolul în mână şi privi 
pe furiş afară. In cazul în care amici de-ai lui Cheliuţă 
stăteau la pândă, avea de gând să-i ucidă. 

Văzu o stradă pietruită, pustie, mărginită de clădiri sortite 
parcă demolării. Un felinar fixat pe un zid arunca un straniu 
cerc de lumină asupra unei tăblițe. Eagle Street. 

Strada se înfunda în stânga. La capătul ei curgea Tamisa, 
în a cărei apă întunecată se reflectau luminile de pe mal. 
După ce închise uşa în urmă, se întoarse şi porni spre 
dreapta. Ajunse într-o stradă mai largă, aceasta amintindu-i 
de cartierul East End. In jur nu se vedea ţipenie de om. Un 
taxi venea domol, având aprinsă lampa care semnaliza că e 

liber. 

Disperată, îi făcu semn să oprească. Şoferul încetini şi, în 
lumina felinarului, rămase uimit la vederea paltonului şi a 
pantofilor de bună calitate. 

— Ce caută o doamnă ca dumneavoastră într-un 
asemenea loc? 

— M-am certat cu prietenul. Am coborât din maşină, iar 
el a plecat mai departe. 

— Căutaţi-vă alt prieten. Încotro? 

— Park Crescent, te rog. Faţă în faţă cu Regent's Park. 

Văzând lumină în biroul lui Tweed, Paula simţi că se 
linişteşte. Bănuise că s-ar putea că el să lucreze până mai 
târziu. Când intră în încăpere, îi găsi nu numai pe Monica şi 
pe Tweed, ci şi pe Newman şi Marler. Tweed aruncă o 
privire spre ea, apoi sări de pe scaun şi se apropie. 

— Ce s-a-ntâmplat? 

— Cred că arăt cumplit... 

Se prăbuşi pe scaunul ei şi le relată aventura prin care 
trecuse. Efectul se făcea simţit abia acum. Vocea îi era 
nesigură. Sub birou, genunchii îi tremurau. Şi-i strânse, 
silindu-se să povestească mai departe. Abia începuse când 
Tweed îi ceru Monicăi să aducă o cană mare de ceai 
îndulcit; îşi dăduse seama că Paula era încă în stare de şoc. 
Mai apoi, în vreme ce Paula povestea în continuare, Monica 
îi examina degetele pe care şi le zdrelise când se zbătuse 
să ţină lanţul la distanţă de gât. Aduse trusa de prim-ajutor 
şi o unse cu o alifie calmantă pe mâini şi apoi pe gât. 

Aruncând o privire spre Tweed, Newman îşi dădu seama 
că şi el era aproape în stare de şoc. Lăsat moale pe scaun, 
Tweed era îngrozit că greşise lăsând-o pe Paula să plece 
acasă neînsoţită. La un moment dat, când Paula întoarse 
capul, Tweed se încruntă semnificativ spre Newman şi 
Marler, prevenindu-i astfel să nu aducă vorba de moartea 
lui Ureche. Paula putea afla vestea şi mai târziu, după ce 
avea să-şi revină. 

— Asta-i tot, încheie Paula după ce descrise calvarul prin 
care trecuse. Acum aş vrea să merg acasă. 

— Venim cu tine, spuse Tweed în aceeaşi clipă. Butler şi 
Nield sunt încă în clădire. Vor sta la noapte la tine. Mi-aduc 
aminte că în camera de zi ai nişte canapele. Mă-ntorc 
imediat... 

Paula încercă să protesteze, inutil însă, fiindcă el ieşise 
deja. Reveni câteva clipe mai târziu, însoţit de cei doi. Nield 
se apropie de Paula. 

— Îmi pare rău că ai suferit atât. Am conceput un plan. 
Eu şi Harry o să plecăm înaintea voastră. Vrei să-mi dai 
cheia apartamentului? Am vrea să verificăm totul la sânge 
înainte de sosirea ta. Vocea ta pare îngrozitor de obosită. 

— Eu n-am scos nici o vorbă de când ai intrat. Ai vrut, de 
fapt, să spui că arăt îngrozitor. Asta ar fi fost mai aproape 
de adevăr. Apreciez delicateţea ta, Pete. Uite cheia. 

După ce plecară cei doi, Paula zise: 

— AŞ vrea să merg la baie. Mă simt murdară. 

— Vin şi eu cu tine, o anunţă Monica. 

Rămas singur cu Newman şi Marler, Tweed spuse pe un 
ton sumbru: 

— Jake Ronstadt a pus totul la cale. 

— Am văzut cum s-a încruntat când a făcut cunoştinţă cu 
ea la restaurant; avea o căutătură sălbatică. 

— Dacă voi avea ocazia, o să-l fac praf oscior cu oscior, 
promise Newman. 

— Asta pentru început, sugeră Marler. 

În încăpere se lăsă apoi tăcerea; la zece minute după 
plecarea lui Butler şi Nield, Tweed cobori scările împreună 
cu Paula. Când aceasta din urmă reveni cu Monica, 
Newman băgă de seamă că, deşi folosise machiaj din 
belşug şi se pieptănase, Paula tot palidă arăta. 

Merseră până la apartamentul din Fulham Road cu 
Mercedesul condus de Newman. Marler stătea alături de el, 
iar Tweed se aşezase în spate, lângă Paula. Îşi petrecu 
braţul pe după umerii ei, un gest pe care ea îl aprecie. 
Urmară un traseu care străbătea câteva străzi pustii şi 


122 


întunecoase, Newman privind mereu în oglinda 
retrovizoare. 

— Suntem urmăriţi, spuse el peste umăr. De un taxi. 
Opresc aici. Mă-ntorc imediat. 

Porni înapoi pe stradă şi taxiul se apropie. Newman îi 
făcu semn să oprească. Şoferul vru să-şi continue drumul, 
apoi se răzgândi. Când Newman deschise uşa maşinii, se 
uită strâmb la el. 

— Eşti de mult în ţara asta? îl întrebă Newman, numai un 
zâmbet. 

— Sigur. Dar de ce vă interesează? 

Accentul lui aspru îl trăda drept american. Pentru a vorbi 
cu şoferul, Newman dăduse roată în fugă maşinii, ca să 
poată deschide uşa dinspre stradă. Il înşfăcă pe şofer de 
gulerul jachetei de piele şi-l smulse afară. Individul se 
desprinse din strânsoarea lui Newman şi-şi strecură o mână 
în interiorul jachetei. 

— Amice, zău că nu trebuia să faci gestul ăsta... 

Nici nu apucă să termine ce avea de spus şi pumnul 
mâinii drepte ţâşni înainte, izbind falca americanului. 
Lovitura îl lăsă inconştient pe individ. Înainte ca acesta să 
se prăvălească la pământ, Newman îl prinse în braţe şi-l 
azvârli înapoi pe scaun. Desfăcându-i fermoarul până jos, 
observă patul revolverului aflat într-un ham de umăr. După 
ce îl scotoci prin celălalt buzunar, găsi un paşaport 
diplomatic american. Opri apoi motorul, scoase cheia din 
contact şi o azvârli într-o grădină, după care se înapoie la 
Mercedesul lui. 

— Acum ne putem continua drumul, anunţă el după ce se 
aşeză la volan. 

— Deci am fost urmăriţi, comentă Tweed. Pesemne l-au 
mituit pe şoferul de taxi. 

— Ba nu, spuse Newman privind din nou în oglinda 
retrovizoare. Şoferul era american. 

Aruncă paşaportul peste umăr. 

— Convinge-te. 

— Mă-ntreb ce s-o fi întâmplat cu adevăratul şofer, gândi 
Tweed cu voce tare în vreme ce analiza paşaportul. 

— Probabil c-o fi pe fundul Tamisei, spuse Paula 
revoltată. Unde-şi aruncă toate victimele. 

— Numele trecut pe paşaport e Lew Willis, îi anunţă 
Tweed. Când ajungem la Paula, cred c-o să-i telefonez lui 
Buchanan şi-o să-l anunţ că în taxiul acela e o persoană 
suspectă. Fără paşaport, sigur are s-o încurce rău... 

La intrarea ce ducea spre apartament fură întâmpinați de 
Butler. Nield sosi cu maşina lui, parcă şi cobori. Tweed o 
rugă pe Paula să mai aştepte în automobil până termină el 
de discutat cu cei doi. Nield gesticula agitat. 

— In timp ce Harry a verificat apartamentul eu am dat o 
raită prin zonă să mă asigur că nu e nici un criminal pe-aici. 
Şi nu este. Ce-i cu apartamentul, Harry? 

— Nici o problemă. Apartamentul de la parter pare 
nelocuit. Nu-i nimeni înăuntru. Am tras toate perdelele în 
apartamentul Paulei şi am aprins doar câteva lumini, 
discret, ca să o întâmpinăm. 

— Mulţumesc, Harry, spuse Paula cu recunoştinţă. 
Femeia de la parter e plecată. Dar cum ai intrat? Am uitat 
să-ţi dau cheia de la cea de-a doua încuietoare. 

— Am folosit una din cheile universale şi gata. După cum 
stau lucrurile acum, niciodată nu eşti în deplină siguranţă. 

— Pătrundere forţată şi violare de domiciliu, încadră ea 
fapta în glumă. 

— Corect. E una din ocupațiile mele de bază. Dar văd că-i 
frig. Mai bine intră. Am pornit şi încălzirea. 

După ce urcară, Paula insistă să le ofere cafea tuturor. 
Tweed îi telefonă lui Buchanan. După ce aşeză receptorul în 
furcă, o privi pe Paula, care tocmai turna cafeaua. 

— Mai rezişti câteva minute ca să discutăm ceva? 

— Sigur că da. Sunt obosită, dar creierul încă-mi 
funcţionează. 

— Uiţi tot ce s-a petrecut pe Eagle Street. Noi nici n-am 
auzit de locul acela. Dacă i-am spune şi asta lui Buchanan, 
am fi implicaţi în cercetările pe care ar trebui să le 
desfăşoare. Nu ne putem permite să pierdem atâta timp. 
Cadavrul lui Hank nu-ştiu-cum... 

— Hank Waltz, îl ajută Newman. Cunoscut şi sub numele 
de Diamond Waltz. M-am ciocnit de el cu câteva luni în 
urmă la New York, atunci când încercam să obţin un 
interviu cu Sir Guy Strangewavys. 

— Vrei să spui că un ticălos ca acela asigura protecţia lui 
Strangeways? întrebă Tweed pe un ton neîncrezător. 

— Aşa părea... 

— Inainte de a-mi aduna puterile pentru a intra sub duş, 
o să aduc două pături pentru ca Pete şi Harry să se 
învelească dacă dorm pe canapele, spuse Paula. 

— Una e de ajuns, o contrazise Nield. O să dormim cu 
rândul. Să-l păzească Dumnezeu pe acela care va încerca 
să se strecoare înăuntru! 

— Atunci eu vă zic noapte bună, zise Paula şi se apropie 
de Tweed şi-l îmbrăţişă. Acum nu te mai frământa la gândul 
că am venit singură de la Goodfellows. Mă pot apăra şi 
singură. Am şi demonstrat-o... 

— Ceva mai devreme voiam să spun că trupul lui Hank ar 
putea apărea în Tamisa. Motiv pentru care ne prefacem că 
nu avem nici cea mai vagă idee despre asta, spuse Tweed 
după plecarea Paulei. Apropo, Bob, de unde ştii că era 
Diamond Waltz? 

— Am pus lucrurile cap la cap. În primul rând, felul în 
care l-a descris Paula. Apoi, se afla şi el în clubul 
Goodfellows în seara când ai luat masa cu Paula, iar eu 
eram la bar, alături de Basil şi de Rupert. Acum încotro 
mergem? 

— Înapoi la Park Crescent. Ne aşteaptă o noapte lungă... 

— Discutând cu Buchanan am aflat nişte veşti 
înfiorătoare, spuse Tweed, adresându-se lui Newman şi lui 

Marler, după ce se adunară cu toţii în birou. Un sindicat 
american vrea să preia controlul asupra a două mari 
cotidiene londoneze. Mai participă şi la vânzarea prin 
licitaţie a unuia dintre principalele posturi de televiziune şi 
a trei posturi de radio importante. Oferă sume atât de mari 
încât aproape sigur vor câştiga. 

— Ce înseamnă toate astea? întrebă Monica, după ce 
încheiase o convorbire telefonică şi se pregătea să dea alt 
telefon. 

— E grav. Sindicatul, după ce îşi va asigura controlul, va 
avea posibilitatea de a începe o operaţiune de spălare a 
creierelor publicului britanic. Seamănă cu filozofia 
promovată de Goebbels. 

— Groaznic, spuse Monica. 

— Operaţiunea ia proporţii de la o oră la alta, îi preveni 
Tweed. 

— Şi cum contracarăm totul? vru să ştie Newman. 

— Avem nevoie de oameni la fel de duri, dacă nu chiar 
mai nemiloşi decât adversarul, lămuri Marler lucrurile. După 
cum ştiţi, am petrecut ceva timp în East End. Pentru cazul 
că am avea nevoie de întăriri, am pregătit un grup de 
oameni din acest cartier. Sunt cunoscuţi sub numele de 
Banda lui Alf. Bătăuşi de meserie. 

— N-o să le facă faţă unora înarmaţi cu pistoale, protestă 
Tweed. 

— Serios? întrebă Marler, arborând o expresie ironică. 
Oamenii aceştia ucid dintr-o lovitură de pumn. În plus, 
undeva la ţară, i-am instruit în mânuirea grenadelor 
paralizante. Ştiu să le folosească şi pe cele tradiţionale, şi 
pe cele fumigene. Acum ştiu să folosească şi puşti 
automate sau arme uşoare. Sunt maeştri ai disimulării; se 
pot strecura pe nesimţite până lângă victimă, apoi o 
strangulează din două mişcări. 

— Impresionant. 

— Şi nu uita, ţinu Marler să-i reamintească lui Tweed, 

dacă ai citit istoria luptelor pentru Burma? din cursul celui 
de-al doilea război mondial, astfel de oameni au învins 
duşmanul. Cei numiţi cockney! În luptele purtate în junglă. 

— Deci o forţă de rezervă avem. Aproape sigur o să ne 
slujim de ei. Pun la punct un plan pentru a prelua ofensiva. 
Doar n-o să-i lăsăm pe nemernicii ăştia să facă ce vor. 
Detaliile o să vi le prezint mai târziu. 

— Era şi timpul, mormăi Marler. 

— Tweed, spuse Monica, aplecându-se peste birou. Ar fi 
cazul să te previn: Howard urmează să revină din 
străinătate. Ar putea sosi dintr-o clipă într-alta. 

— Noi plecăm acasă şi lăsăm totul în seama ta, sugeră 
Newman. 

— Sigur, aprobă Marler. 

Howard, directorul SIS, nu era prea iubit. Era un om 
îngâmfat; se plângea mereu că Tweed nu-l informa în 
detaliu în legătură cu tot ce se întâmpla. Nemulțumirea lui 
nu era chiar nejustificată: Tweed obişnuia să păstreze 
pentru sine anumite informaţii până era convins că ştia 
exact cum stau lucrurile. Telefonul sună şi Monica 
răspunse; mirată, acoperi receptorul cu mâna şi se adresă 
lui Tweed: 

— O anumită Denise Chatel. Susţine că e asistenta 
doamnei Sharon Mandeville. Întreabă dacă mai eşti aici; 
vorbeşte din maşina. Ar putea ajunge la noi peste cinci 
minute. 

— La ora asta? În fine, trebuie să aflăm tot ce pică. Cum 
ţi se pare? 

— Are o voce plăcută. Chiar încântătoare. 

Tweed o privi fix pe Monica. N-o mai auzise vreodată 
folosind astfel de cuvinte despre o altă femeie. Cu un gest 
din cap se declară de acord ca femeia de la telefon să vină. 

— Aşa, începu el după ce Monica închise telefonul, 


1 Myanmar - Birmania. 

înainte de revenirea Paulei din calvarul îndurat pe Eagle 
Street discutam despre Ureche. Imi povesteai ce i s-a 
întâmplat. 

— Încă mă mustră conştiinţa, zise Marler, că l-am 
abandonat acolo, rezemat de scări, şi că am dat un telefon 
lui Buchanan fără să dăm nici un nume, anunţându-l doar 
unde se află cadavrul. 

— Nu trebuie să te simţi vinovat, îl asigură Tweed. Nu ne 
putem permite nicicum să ne lăsăm implicaţi într-o anchetă 
a poliţiei. Eşti sigur că nu l-au ucis oamenii cu umbrele? 
Doar spuneai că erau înarmaţi. _ 

— Aveau arme uşoare, îl corectă Marler. Imi dau seama 
imediat când e vorba de glonţ de puşcă. Trebuie să fi fost 
Fantoma. 

— În plus, interveni Newman, Basil Windermere 
dispăruse în apartamentul lui cu doar câteva minute mai 
devreme. Să nu uităm că ultimele vorbe pe care le-a rostit 
Kurt Schwartz au fost Basil... Schwartz. 

— Ciudat că şi-a folosit propriul nume. Apropo, v-am spus 
că, atunci când am vizitat ambasada americană, l-am văzut 
pe Jefferrson Morgenstern, însoţit de paznici, punând un 
dosar într-un seif. Tare-aş vrea să pun mâna pe el. Cred că 
asta-i o treabă pentru Pete şi Harry. Dar ar fi nevoie de o 
diversiune. Dumnezeu ştie cum s-ar putea descurca. 

— Să incendieze clădirea aceea nenorocită, exclamă 
Monica. 

— Să ştii că n-ar fi chiar o idee rea. 

— Glumeam, protestă ea. 

— Eu nu. 

Tăcu o clipă, fiindcă o văzu pe Monica răspunzând la 
telefon. Ea îl anunţă că sosise vizitatoarea de la ambasadă. 

— Roag-o să urce, zise Tweed. 

George deschise uşa, se trase înapoi şi o închise după ce 
Denise Chatel intră, apoi rămase ca de piatră. Newman 
rămase cu ochii holbaţi, apoi se ridică în picioare. Marler se 

rezemă de perete şi îşi îndreptă spatele. Rămase şi el cu 
privirea aţintită asupra nou-sositei. Pe Tweed îl amuză 
reacţia fiecăruia. 

Denise Chatel, puţin peste treizeci de ani, era înaltă cam 
de un metru optzeci şi cinci. Avea o siluetă atrăgătoare, 
fără a fi voluptuoasă. Era brunetă şi avea părul lung. Figura 
alungită avea trăsături delicate; pe buzele ei zăbovea urma 
unui zâmbet. Purta un taior albastru mulat pe corp care îi 
venea foarte bine. Tweed se ridică şi-i întinse mâna. 

— Vă rog să luaţi loc, doamna Chatel. Mor de curiozitate 
să aflu de ce mi-aţi telefonat ca să ne întâlnim în miez de 
noapte. 

Aşezându-se, ea îşi încrucişă picioarele cu eleganţă. Nici 
Newman, nici Marler, nu-şi puteau dezlipi ochii de la ea. 

— Sunt o pasăre de noapte, ca şi dumneavoastră, 
domnule Tweed. Lucru care-i convine de minune 
domnişoarei Mandeville, căreia îi place să lucreze după ce 
majoritatea celorlalţi pleacă din ambasadă. 

— Doriţi cafea? o întrebă Newman. 

— Fac eu, spuse Monica cu jumătate de gură. 

— Ar fi foarte bine. Şi un pahar cu apă rece, dacă nu vă 
cer prea mult. 

Avea un accent american evident. Dincolo de acesta, 
Tweed detectă anumite inflexiuni deosebite. 

— Denise Chatel, gândi el cu voce tare, măsurând-o prin 
ochelarii cu rame groase. Sună a nume franțuzesc. 

— Tatăl meu a fost francez, mama americancă. Când 
aveam aproape treizeci de ani, s-au mutat la Washington 
pentru că tatălui meu i s-a oferit o slujbă bună. l-am însoţit. 

— Aţi mai revenit în Franţa de atunci? o descusu Tweed 
delicat. 

— A, de multe ori. Natura funcţiei mă obligă să merg la 
ambasada din Paris. Sharon doreşte să fie bine informată în 
legătură cu ceea ce se întâmplă în Europa, zise ea 
surâzând. Mă interogaţi? 

— M-a frapat doar neobişnuita dumneavoastră educaţie 
multinațională. Mama americancă, tatăl francez. Ce slujbă a 
deţinut? 

— A fost diplomat. 

Tweed nu ridicase privirea spre ea cât timp vorbise. 
Desenă pe un carnet cercuri care se intersectau. O anumită 
modificare apărută în glasul ei îl făcu să ridice privirea. 

— A fost? 

— A murit acum un an. Împreună cu mama. Au fost 
victimele unui accident rutier în apropiere de Washington. 

Lui Tweed i se păru că ochii ei se umeziseră de emoție. 
Ridică brusc cana de cafea, bău o gură, o puse la loc şi privi 
în jur de parcă ar fi fost încolţită. 

— Condoleanţe. Ştiu că astfel de vorbe nu înseamnă 
nimic atunci când se întâmplă o asemenea tragedie. Ce s-a 
întâmplat cu maşina sau cu maşinile implicate? Sper că nu 
vă supără întrebarea mea. 

— Nicidecum, zise şi mai luă o gură de cafea. Poliţia a 
declarat că, din câte se pare, a mai fost implicat un 
automobil. Dar acesta a dispărut. Nu l-au putut găsi nici pe 
şofer. 

— Domnişoară, interveni Marler, vreţi să luăm masa 
împreună mâine seară? 

— Pot să mă mai gândesc? 

Se întoarse să-l poată vedea mai bine. 

— Mulţumesc pentru invitaţie. 

Se răsuci apoi din nou spre Tweed, se aplecă spre el şi 
şopti: 

— Aveţi încredere în cei care sunt prezenţi? Ştiu că 
doamna care mi-a adus cafeaua nu mă agreează. 

— În cei trei de faţă am încredere absolută, răspunse el 
încet, întotdeauna am avut. 

— Mi-e teamă. Sunt înspăimântată de moarte. 

Vorbea din nou pe un ton normal. Insă în atitudinea ei se 
petrecuse o schimbare. La sosire păruse plină de viaţă, 

expansivă. Acum, când îl privea, în ochi i se citea nevoia de 
a fi ajutată. Arăta extrem de tulburată. Newman îi mai turnă 
cafea. 

— Acesta e motivul real care v-a determinat să veniţi la 
mine? întrebă Tweed. 

— Da. Mi-am găsit o scuză ca să vin - o să vă spun mai 
târziu. 

— Dar de ce tocmai la mine? 

— Cord Dillon mi-a zis că, dacă voi avea vreodată 
necazuri, sunteţi singura persoană din Londra în care pot 
avea încredere. A 

Expresia lui Tweed rămase neschimbată. Insă spusele ei 
îl tulburaseră. Prin minte îi trecură cu repeziciune o 
multitudine de gânduri, analizând o serie de posibilităţi. 
Toate amenințătoare. 

— Cum de aţi ajuns să-l cunoaşteţi pe acest om, pe Cord 
Dillon? 

— Sharon obişnuia să-l invite să vină de la Langley până 
la biroul ei din Washington. Dillon mi s-a părut un tip de 
nădejde. Odată a sosit mai devreme şi am stat de vorbă în 
biroul meu. Pe vremea aceea ştiam că Sharon avea să fie 
numită la Londra şi că o voi însoţi. 

— Ce vă sperie? 

— Cum să spun... 

Tăcu o clipă. 

— l-am văzut pe unii dintre cei care aveau să sosească la 
Londra. De când sunt aici, îi văd mereu. Îmi urmăresc orice 
pas pe care îl fac. Am constatat că telefonul mi-a fost 
interceptat. Apartamentul din Belgravia - în apropiere de 
cel al lui Sharon - a fost percheziţionat în timp ce eram la 
ambasadă. A fost o treabă făcută de profesionişti. Numai că 
o femeie observă imediat că anumite lucruri nu mai sunt 
exact aşa cum le-a lăsat ea. 

— Şi în ce fel sugeraţi să vă ajut? 

— Aş vrea să păstrăm legătura. 

Se întoarse şi-l privi pe Marler. 

— Sunt încântată să iau masa cu dumneavoastră mâine 
seară. Cum vă numiţi? 

— Alec, spuse Marler fără să se gândească prea mult, 
folosind primul nume care îi veni în minte. Mergem la 
Lanesborough. Vreţi să vă iau de acasă? 

— Nu! În nici un caz! zise alarmată. Când mă aflu acasă, 
întotdeauna sunt supravegheată. Vin eu la hotel. 

— Ora 20.00 vă convine? sugeră Marler. Aştept în bar. O 
să vin mai devreme. 

— Da, mulţumesc. 

— Poate ne spuneți cum aţi motivat vizita 
dumneavoastră aici, îi reaminti Tweed. 

— Doamne, aproape că uitasem de asta! 

Se întoarse şi-l privi pe Newman. 

— Dumneavoastră luaţi masa cu Sharon mâine seară la 
Santorini's. M-a trimis să vă anunţ că va sosi la 20.30. 

— Dar putea telefona, obiectă Tweed. 

— Mi-a spus că a încercat să vă găsească, însă telefonul 
era mereu ocupat. 

Tweed aruncă o privire spre Monica, iar ea dădu din cap 
confirmând. Toate liniile telefonice fuseseră ocupate pentru 
că ea îşi contactase legăturile din America. Incă lucra la 
dosarele cu profiluri. 

— Ar fi bine să plec, spuse vizitatoarea. Ceilalţi s-ar putea 
întreba de ce am stat atât de mult. Şi vă rog să-mi spuneţi 
pe numele mic, Denise. 

— O să te conduc până la automobil, Denise, îi sugeră 
Marler. 

— Nu! Nu face asta. S-ar putea să fi fost urmărită şi, în 
acest caz, te vor vedea. Mulţumesc oricum pentru intenţie. 

— Să ne mai cauţi, o sfătui Tweed, ridicându-se pentru a-i 
strânge mâna, care nu tremura deloc. Dacă mâine vei dori 
să-i mai spui unele lucruri lui Marler, o să-mi transmită el... 

Monica aşteptă până ce vizitatoarea plecă. Apoi începu 

să bată ritmic cu degetele pe tăblia biroului pentru a le 
atrage atenţia. 

— V-a dat gata pe toţi. 

— Nu cred, o contrazise Tweed. 

— Eu aşa zic. Recunosc, arată nemaipomenit. 

— Monica, poate că da, poate că nu. Ţi-a scăpat ceva. 

— Ce anume? 

— Din profilul pe care l-ai alcătuit pentru Sharon 
Mandeville rezultă că părinţii ei au murit într-un accident de 
automobil petrecut în Statele Unite. Am aflat acum că şi 
părinţii Denisei au murit într-un accident rutier, ca să zicem 
aşa. Asemănarea e prea mare; doar ştii că eu nu cred în 
coincidenţe. 

— Şi ce sugerezi? întrebă ea. 

— O explicaţie ar fi că, în ambele cazuri, părinţii au fost 
ucişi pentru e elimina riscul că fiicele să le spună ceva ce 
unele persoane din Washington nu doreau să se afle. 
Precizez că nu e decât primul gând ce mi-a venit. L-ai 
identificat pe Charlie? 

— Încă nu. E greu, se scuză Monica. Trebuie să primesc 
prin fax nişte copii după certificate de naştere. Mulţi părinţi 
dau copiilor câteva nume, însă aceştia folosesc doar unul, 
cel care le place mai mult. O să lămuresc şi chestiunea 
asta. 

— Sunt convins. 

Tweed reîncepu să deseneze cercuri. După câteva clipe 
privi spre Marler. 

— Basil... Schwartz... spuse fără nici o legătură. De ce 
naţionalitate era Kurt Schwartz? 

— Elvețiană, răspunse Marler fără să ezite. 

— Din ce parte a Elveţiei provenea? 

— Din zona în care se vorbeşte germana. Asta era şi 
limba lui maternă. 

— M-am prins! 

Tweed azvârli creionul pe masă. 

— Vom pleca în Elveţia. Pregăteşte-ţi haine călduroase, în 
Europa a nins abundent. 

Jake Ronstadt stătea în capul mesei de consiliu din 
încăperea spațioasă a Ambasadei SUA şi amesteca un 
pachet de cărţi. Storurile erau trase peste ferestre. În faţa 
lui se aflau opt americani, câte patru de fiecare parte a 
mesei. Departamentul Executiv de Acţiune intrase în 
şedinţă la miezul nopţii. 

— Noaptea trecută doi dintre ai noştri au dispărut, mărâi 
Jake. Nu-mi place când oamenii mei se volatilizează. Motiv 
pentru care ni s-au alăturat Brad şi Leo. 

— Ce li s-a întâmplat? întrebă Vernon, bărbatul cu oase 
delicate şi chip de dur. 

— Tacă-ţi fleanca! Ajungeam eu şi la asta. Hank Waltz a 
primit misiunea de a se ocupa de Paula Grey. Habar n-am 
dacă a reuşit. Şi nu-mi place când nu ştiu ceva sigur. Să 
ţineţi minte. Lipseşte şi Lew Willis. Am vorbit cu el pe mobil; 
după ce a răpit un taxi a urmărit doi tipi de la Crescent 
Park. Cei doi au condus nebuneşte pe tot soiul de străzi 
lăturalnice. l-a pierdut, după care s-a întors la Park 
Crescent. Apoi mi-a zis că e pe urmele a patru indivizi într- 
un Mercedes. Apoi... nimic... Fir-ar să fie. De aceea am tot 
încercat să-l contactez pe mobil; Nici un răspuns. Băieți, aţi 
face bine să pricepeţi că îmi pierd răbdarea. 

— Inţelegem, spuse Brad, un individ îndesat, cu dinţi 
mari. 

— Tu nu-nţelegi nimic pentru că nu te duce capul. Taci 
naibii din gură! 

Jake îi făcu să aştepte încordaţi în vreme ce el îşi făcu de 

lucru cu cărţile, amestecându-le. Era esenţial să le arate 
cine era şeful. 

— Eu cred c-a sosit momentul să instaurăm o atmosferă 
de teroare în toată Londra. Să ne arătăm muşchii. Să le 
demonstrăm londonezilor că poliţia lor e alcătuită din 
amatori. Pricepeţi? 

— Sigur, Jake, răspunseră cei opt în cor. Am priceput. 

— Ba n-aţi priceput nimic. De aceea o să vă explic eu. Se 
cheamă destabilizare. Pentru cei care nu ştiţi ce-nseamnă 
asta, şi mă refer la voi toţi, iată cum vor sta lucrurile. 
Plasăm bombe puternice, cu ceas, în pieţe. În ceea ce 
numesc ei supermarket-uri. Le mai plantăm în baruri, 
restaurante şi oriunde se mai adună multă lume. Britanicii 
or să ajungă să nu mai iasă din casă de frică. Asta până 
când bombele vor începe să explodeze în casele lor. 
Teroarea e o armă de temut. Acum aţi înţeles? E o idee 
grozavă. 

— Foarte bună! 

— Extraordinară! 

— incendiară! 

Fiecare se străduia să-şi întreacă tovarăşii prin folosirea 
unei expresii cât mai elocvente. Jake îi fulgeră cu privirea, 
buzele lui se strânseră sugerând disprețul. Clătină din cap 
de câteva ori şi continuă să amestece cărţile. 

— Incă n-aţi priceput tot. Când or să înceapă exploziile, 
producând numeroase victime, englezii vor fi asmuţiţi 
asupra poliţiei. De ce nu faceți nimic? lar atunci ne oferim 
noi să aducem o unitate FBI. La vreo săptămână după ce 
FBl-ul se pune, chipurile, pe urmele teroriştilor, atacurile 
încetează. Americanii sunt mai buni la chestia asta decât 
tâmpiţii de la Poliţia Metropolitană. Încredințaţi treaba FBI- 
ului, or să se milogească englezii. Şi preluăm controlul. 
Nimeni nu mai dă din clanţă. Aţi făcut un test la 
Philadelphia, unde aţi plasat bombe false în tot oraşul. Nici 
una n-a fost găsită. 

— Când începem? întrebă Brad, îndrăznind să deschidă 
gura. - 

— Curând. Intâi trebuie să mă consult cu Charlie. 
Alegerea momentului e a naibii de importantă... 


Tweed adormise pe patul pliant scos de Monica care îi 
dăduse o pernă, cearşafuri şi pături. La ora 4.00 sună 
telefonul şi el se trezi în aceeaşi clipă în care Monica 
răspunse. 

— Eşti treaz? întrebă ea încet. 

— Da. 

— La telefon e Ed Osborne. Vrea să-ţi vorbească... 

— Bine, să aştepte puţin. 

După ce îmbrăcă un halat peste pijamale, se aşeză la 
birou şi ridică receptorul. 

— Tweed. Ed, cu ce te pot ajuta? 

— Sper că nu te-am trezit. 

— Ba da. Ce s-a întâmplat? 

— Mă gândeam că ar fi timpul să purtăm o discuţie. Doar 
noi doi. Ştii bodega Raging Stag din Piccadilly? 

— Da. 

— Ne putem întâlni acolo astăzi? La amiază, să zicem? 

— Nu-mi poţi sugera despre ce e vorba? 

— Prefer să nu discut asta la telefon. 

— Atunci la prânz, la Raging Stag. 

li relată Monicăi pe scurt ce discutase cu Ed. Ea ridică din 
sprâncenele groase şi se încruntă. 

— După spectacolul pe care l-a dat aici credeam că nu 
mai vrei să asişti la un supliment. 

— Americanii sunt cam  impertinenţi. Nu asta mă 
îngrijorează. Insă cu cât pot afla mai multe în legătură cu ce 
au de gând, cu atât mai bine. Am senzaţia că suntem cam 
presaţi de timp. E 

— lţi dai seama că manifestă mare interes faţă de noi? In 
seara asta Bob ia masa cu Sharon Mandeville la Santorini's. 

lar Marler o să iasă cu Denise Chatel. 

— La asta m-am gândit şi eu. Ca să nu uit, te rog să faci 
rezervări pentru şase persoane la un zbor de dimineaţă cu 
Swissair spre Basel. Eu, Paula, Newman, Marler, Harry 
Butler şi Pete Nield. Nu sunt sigur când vom pleca, dar va fi, 
probabil, pe neaşteptate. Aşadar, faci rezervări în fiecare zi, 
apoi le anulezi şi imediat procedezi la fel pentru următoarea 
zi. Keith Kent, cel care cercetează traseul banilor, mi-a 
telefonat şi mi-a spus că la Zurcher Kredit Bank s-a deschis 
recent un cont în valoare de milioane de dolari, ceea ce 
confirmă spusele lui Schwartz. Mă-ntreb cu ce scop. 

— Cine ştie? Milioane de dolari?! E vorba de o sumă 
uriaşă. Dar în ce-l priveşte pe Osborne, am îndoieli că vei 
afla ceva de la el. 

— S-ar putea să-i scape ceva. A, şi la o oră omenească, 
să-mi faci legătura cu René Lasalle, şeful de la Direction de 
la Surveillance du Territoire, contraspionajul francez din 
Paris. 

— Se face. 

— Ai reuşit să-l identifici pe Charlie? 

— Nu. După cum ţi-am mai spus, e greu, dar sap în 
continuare. 

Telefonul sună din nou. Monica făcu o mutră acră şi 
răspunse. Expresia de nemulţumire se adânci. 

— Acum îl avem la telefon pe Roy Buchanan. Zice că e 
urgent. La ora asta! 

— Fă-mi legătura. 

— Ştiu că lucrezi toată noaptea, începu Buchanan. 

— Uneori mai încerc să şi prind câteva ore de somn. 

— Regret. S-a întâmplat ceva. Pot veni să discutăm 
acum? Cred c-ai vrea să afli şi tu vestea, îl ademeni 
Buchanan. 

— N-ar putea aştepta până dimineaţa? 

— Presupun că da. Când îţi surâde? 

— La 8.00. Pari îngrijorat. Mai aşteaptă puţin şi o să ai 

destule motive ca să te agiţi. Mai precis, dacă se verifică 
lucrurile pe care le ştiu. 
— Şi-aşa am destule dosare pe birou, i-o tăie Buchanan. 
— Fă rost de unul mai mare. La revedere... 
— lar tu ai face bine să te duci în biroul alăturat să dormi 
câteva ore, îi spuse Tweed Monicăi. 
— Bun sfat. Vorbeşti de parcă te-ai aştepta la o furtună. 
— Un uragan de forţă maximă. 


Tweed dormi doar două ore. Se trezi, cu simţurile în 
alertă, când cineva deschise uşa biroului său. Strecură 
mâna dreaptă sub pernă şi prinse între degete patul 
pistolului automat Walther de 7,65 mm. Situaţia se 
agravase şi el simţise nevoia unor măsuri de protecţie. 
Astfel, el nu prea îşi ţinea pistolul la el. 

Lumina se aprinse. Răsucit pe partea dreaptă, Tweed 
îndreptă arma spre uşă. Rămas în cadrul uşii, Howard, 
directorul de la SIS, rămase încremenit. Tweed oftă. Vâri 
arma înapoi sub pernă, se ridică din pat şi îşi luă halatul. 

— Îmi pare rău că ţi-am stricat somnul, bolborosi Howard. 
Dar George mi-a spus că mai eşti aici. 

— Sunt, după cum bine vezi. Aruncă o privire la ceas. Am 
apucat două ore de somn şi mi-ar fi suficient. Dar ce s-a 
întâmplat de bântui pe aici? Am aflat că te-ai întors din 
vacanţă. 

Se aşeză la birou, iar directorul se lăsă greu în fotoliul cel 
mai încăpător. Howard avea un metru optzeci şi opt, faţa 
plinuţă, rozalie şi bine bărbierită, părul înspicat, pieptănat 
atent. Solid, trecut de cincizeci de ani, era îmbrăcat 
impecabil cu un costum bleumarin marca Chester Barrie, 
cumpărat de la Harrods, cu o cămaşă albă ca zăpada la 
care potrivise o cravată de la Hermes. Işi lăsă un picior 
peste braţul fotoliului, poziţia lui preferată. | se adresă lui 
Tweed cu voce groasă: 

— Nu i-aş zice vacanţă. Abia m-am întors de la 

Washington. După sosire, am recuperat nesomnul de acolo 
ducându-mă la un hotel. Am luat un dejun matinal, apoi am 
venit direct aici. 

— Ce se-ntâmplă la Washington? De ce-ai fost acolo? 

Tweed îşi turnă într-un pahar din apa pe care Monica o 
lăsase într-o carafă. Sorbi din ea în vreme ce Howard îşi 
trecu o mână peste creştetul capului, un gest tipic atunci 
când îl preocupa ceva. 

— Am mers acolo la invitaţia măreţului şi influentului 
Jefferson Morgenstern, ca să aflu că el plecase valvârtej în 
Anglia. Însărcinase pe câţiva dintre oamenii lui de la vârf să 
se ocupe de mine. Am băut şi am mâncat în cele mai 
luxoase restaurante. Toţi cei cu care m-am întâlnit se 
agitau în jurul meu de parcă aş fi fost cea mai importantă 
persoană din lume. N-a fost nici pe departe primirea de 
care ne bucurăm de obicei. Toate astea m-au pus pe 
gânduri. Voiau ceva, însă niciodată n-au spus ce anume. 
Dincolo de această primire frumoasă am depistat o 
încordare. Ceea ce se-ntâmplă nu-mi miroase a bine. 

Tweed rămase surprins. De obicei, înfumuratul Howard 
nu pricepea ce se petrece. Uneori însă, avea intuiţii 
sclipitoare. Tweed mai luă o gură de apă înainte de a 
începe prezentarea situaţiei. 

— Mai curând ceea ce se întâmplă aici nu pare a fi în 
ordine. Am multe să-ţi spun... 

Lui Tweed nu-i stătea în obicei să-i raporteze totul lui 
Howard. De astă dată nu mai respecta regulă. Ar fi bine ca 
şi altcineva să cunoască problemele în caz că eu nu scap cu 
viață, gândi el. Howard îl ascultă cu mare atenţie. Ba chiar 
îşi mută piciorul de pe braţul fotoliului, aplecându-se, ca să 
fie mai aproape de Tweed. 

— Prin urmare, acum ştii cum s-au desfăşurat toate 
evenimentele, încheie Tweed. Cei de la Washington nu ti-au 
spus nimic? 

— O ţineau una şi bună cu necesitatea unor relaţii 

speciale între Marea Britanie şi America şi cu modul în care 
se prezintă situaţia mondială. De fiecare dată când îi rugăm 
să clarifice lucrurile, schimbau subiectul. 

— Interesant. Altceva? 

— Mă tot întrebau dacă ştiu unde ar putea fi Cord Dillon. 
Mi-au spus că fusese destituit pentru deturnare de fonduri. 

— Baliverne. 

— Aşa am socotit şi eu. Chiar dacă aş fi ştiut că e aici, tot 
nu le-aş fi spus. Ai afirmat că oamenii noştri importanţi sunt 
la buncăr. Acum înţeleg de ce ai creat locul acela. 

— Nu toţi oamenii-cheie, ci suficienţi ca să transforme 
locul acela într-un cartier general funcţional necunoscut de 
nimeni. 

— Cum e acest Ed Osborne cu care o să iei masa? se 
interesă Howard. 

— Mulţi americani l-ar descrie cu mândrie drept un tip 
dur. 

— Nu-mi place descrierea asta. Tweed, îţi mulţumesc 
pentru sinceritate. Pesemne că acum vrei să faci un duş şi 
să te îmbraci. 

— Da. Dar vreau să-ţi mai spun ceva înainte de a pleca. 
Am dat o fugă şi am discutat cu noul prim-ministru la 
locuinţa sa din Downing Street. Din fericire, îl cunosc de pe 
vremea când era doar membru al cabinetului. Abordează 
situaţia actuală cu multă precauţie. 

— Nu la fel gândeşti şi tu? îl întrebă Howard. 

— l-am făcut câteva recomandări. Se pare că 
Morgenstern insistă să fie primit de urgenţă. Primul- 
ministru l-a evitat până acum, declarând că-l va primi 
imediat ce-şi va găsi timp, dar deocamdată trebuie să se 
adapteze la noua funcţie. 

— Interesant, după cum spuneai şi tu adineaori. Cred că 
o să te las să continui ce-ai început. Dacă ai nevoie de 
ajutorul meu, ştii unde mă poţi găsi. Ai grijă! 

Replica aceasta constitui o nouă surpriză pentru Tweed. 

Nu-l mai văzuse niciodată pe Howard atât de săritor. Când 
reveni în birou, îmbrăcat ca de obicei, Monica se afla deja la 
birou şi vorbea la telefon. După ce termină, privi spre 
Tweed. 

— L-aş putea găsi pe Rene Lasalle de la Paris. Din câte 
ţin minte, vine devreme la birou. 

— Încearcă... 

— René, hoţoman bătrân, care-i viaţa ta? 

— Tweed, viaţa mea e un adevărat iad. Chiar aveam de 
gând să-ţi telefonez. De data asta ce doreşti? întrebă 
francezul într-o engleză perfectă. 

— Încerc să obţin informaţii despre un francez pe nume 
Chatel. Nu-i ştiu numele mic. A fost căsătorit cu o 
americancă şi are o fiică, Denise. Ai voştri l-au trimis la 
Washington ca diplomat, se pare. A murit într-un accident 
rutier, împreună cu soţia, acum aproximativ un an. 

— Linia asta e protejată? 

— Recent, intrând în birou, l-am găsit pe Harry Butler. 
Tocmai verificase telefoanele. Nu suntem ascultați. 

— Bine. Fiindcă ceea ce-ţi voi spune e strict secret. Jean 
Chatel a fost trimis la Washington ca ataşat la Ambasada 
Franţei. În realitate, era cadru al Serviciului Secret. Noi 
aflaserăm nişte zvonuri că americanii plănuiau organizarea 
unei operaţiuni de anvergură în Europa. Jean a fost trimis să 
afle despre ce e vorba. Aşa cum ai spus şi tu, a murit 
înainte de a apuca să ne transmită ce descoperise. 

— Pesemne a fost asasinat. 

— Aşa am bănuit şi noi. 

— Ne-ar fi de folos orice informaţii aveţi despre fiica lui, 
Denise. Când şi dacă poţi. la spune, de ce doreai să mă 
cauţi? întrebă Tweed. 

— Prin Paris a trecut o mică armată de americani, venind 
direct de la Washington, în drum spre Londra. Nu par turişti 
obişnuiţi, deşi asta se pretind a fi. Au cu toţii paşapoarte 
diplomatice, dar arată a profesionişti. Unii zboară cu avionul 

spre Heathrow; majoritatea vine însă cu Eurostar-ul. Când 
am prins de veste, am trimis câţiva oameni la aeroport. Cei 
de la controlul paşapoartelor le-au făcut un semn discret 
oamenilor mei, care i-au fotografiat în secret pe unii dintre 
ei. Am o colecţie întreagă de fotografii. 

— Le-aş putea vedea şi eu? Urgent. Ţi-aş fi recunoscător 
dacă mi le-ai trimite prin curier. 

— S-a făcut. Dar ce se întâmplă? Nouă nu prea ne plac 
americanii. 

— Asta încerc şi eu să aflu. Să păstrăm legătura. 

— Curierul va ajunge chiar azi. Ai grijă, prietene... 

Tweed rămase cu privirea în gol. În absenţa lui, Monica 
luase păturile, cearceafurile, pernă şi patul pliant. Apoi 
dăduse draperiile în lături. În depărtare, copacii din 
Regent's Park păreau zgribuliţi sub rafalele reci ale 
vântului. Pe stradă oamenii mergeau grăbiţi, cu capetele în 
pământ. Femeile îşi strângeau gulerele în jurul gâtului, 
încercând să se încălzească. 

— Monica, aş vrea ca şi Denise Chatel să fie inclusă pe 
lista de profiluri. Imi pare rău că-ţi fac viaţa mai grea. Ţi-am 
dat elementele principale ale biografiei ei chiar seara 
trecută înainte de a mă culca. 

— Am şi pus-o pe listă. 

— Văd că Roy Buchanan întârzie. Nu-i stă în obicei. 

— Da, aşa e. 

— Mulţumesc pentru micul dejun. Sper că Roy n-a păţit 
nimic. 


La ora 9.00, şirul lung de cumpărători se îngrămădi într- 
un mare magazin universal de pe Oxford Street. LICHIDARE 
DE STOC. NU PIERDEŢI OCAZIA. MARI REDUCERI DE 
PREŢURI. Curând, parterul gemea de lume. Cumpărătorii se 
strecurau unul pe lângă altul, înşfăcau mărfurile, apoi 
formau cozi pentru a plăti. După aceea abia îşi găseau 
drumul spre ieşire, pentru că nu mai era loc nici să arunci 

un ac. Se iscară câteva certuri între femeile care apucaseră 
acelaşi obiect şi trăgeau de el, disputându-şi-l. A 

Bomba de mare putere explodă exact la ora 9.15. Intâi fu 
o lumină orbitoare, apoi explozia asurzitoare. Suflul 
exploziei spulberă tejghelele. Peste tot, cioburi. Corpurile 
neînsufleţite căzură la podea. Cu sângele şiroind, îngroziţi şi 
şocaţi, supraviețuitorii alergau ca bezmetici. Apoi urletele. 

Mulţi dintre ei fuseseră stropiţi cu parfum din flacoanele 
pulverizate şi acum duhneau. Mulțimea se năpusti spre 
ieşiri, calcând cadavrele în picioare. Urletele sirenelor de 
ambulanţe se auzeau tot mai aproape. Urmară scene de 
agitaţie dementă. Semănau cu imaginile filmate într-un 
război de cine ştie unde. 

— Cred că ar fi bine să fac un rezumat a ceea ce s-a 
întâmplat până acum, ne-ar putea fi de ajutor ca să aşezăm 
evenimentele în ordine cronologică, dar deocamdată 
orbecăim, începu Tweed. 

În biroul lui sosiseră Newman şi Marler, iar Monica şi 
Paula se aflau la mesele lor de lucru. Roy Buchanan încă nu 
venise şi nici nu primiseră vreun mesaj de la el. Monica îi 
servise pe toţi cu cafea tare ca să nu amorţească. 

— Totul a început cu sosirea lui Cord Dillon, când Paula l- 
a salvat ca prin minune din încercarea de asasinat. Cord, 
destituit, chipurile pentru deturnare de fonduri, este la 
buncăr. Recent, l-am angajat pe Keith Kent, expert în 
depistarea surselor unor fonduri, pentru a verifica 
transferuri de bani din America. El mi-a telefonat din Elveţia 
şi mi-a sugerat să mă duc până acolo. Apoi mi-a spus că de 
la Washington s-au transferat sume uriaşe către Zurcher 
Kredit Bank din Basel. Paula, ce părere ai despre 
persoanele cu care ne-am confruntat până acum? 

— Azi o se iei masa cu Ed Osborne la un bar din 
Piccadilly. La sugestia lui. Ai mers să discuţi cu Sharon 
Mandeville. La invitaţia ei. Bob iese astă seară cu Sharon. 
La sugestia ei. Marler iese la masa cu Denise Chatel, tot în 
seara asta. Invitaţia a fost lansată de Marler, însă ea a 
acceptat fără să ezite. Toate aceste persoane sunt piese 
importante în cadrul ambasadei. Am impresia că încearcă 
să ne ducă de nas, îndrumându-ne pe o pistă greşită. 

— S-ar putea să ai dreptate, o aprobă Tweed. Acum fă- 

ne, pe scurt, portretele persoanelor implicate. 

— Ed Osborne e dur, inteligent şi primejdios. Aş spune că 
deţine o poziţie importantă în cadrul opoziţiei. Pe Sharon 
încă n-am întâlnit-o. Denise Chatel pare a fi cea mai 
agreabilă, dar şi misterioasă, astfel că, date fiind prea 
multe elemente necunoscute, ar trebui supravegheată. ŞI 
Sir Guy Strangeways pare un tip inteligent, însă face un joc 
straniu. E un mare semn de întrebare. Basil Windermere - 
un deşeu uman. Acelaşi lucru e valabil şi pentru Rupert 
Strangeways, un pierde-vară de doi bani. Sunteţi de acord? 

— Nu întru totul, dar continuă, o îndemnă Tweed. 

— Jake Ronstadt. L-am văzut doar câteva clipe, la 
Goodfellows, dar cred că e extrem de periculos. Degajă 
incredibil de multă energie. S-a purtat drăguţ atunci când a 
vorbit cu noi, dar mă-ntreb cum se poartă cu subordonații. 
Hank Waltz a încercat să mă tortureze pentru a obţine 
informaţii, mai apoi m-ar fi ucis. N-o să mai insist asupra 
acestui episod, dar el demonstrează până unde sunt dispuşi 
să meargă. Apoi avem o gloată de ucigaşi profesionişti care 
au pătruns în ţară venind prin Paris. De ce Paris? Fiindcă 
sperau să treacă pe acolo nedepistaţi. 

— Azi-dimineaţă am vorbit cu Rene Lasalle, de la DST, 
preciză Tweed. Şi pe el îl îngrijorează prezenţa americanilor 
şi-mi va trimite prin curier câteva fotografii făcute în secret. 
După ce sosesc v-aş ruga să vă aruncaţi ochii pe ele. 
Aşadar, ce se întâmplă? 

— Incearcă să-şi sporească influenţa asupra Mării Britanii. 
Asta în cel mai bun caz. 

Paula făcu o pauză. 

— Probabil plănuiesc să ocupe ţara. Poate credeţi c-am 
luat-o razna... 

Apoi tăcu, deoarece sună telefonul. Monica răspunse şi 
imediat după aceea îi anunţă că sosise inspectorul-şef Roy 
Buchanan. Tweed îi spuse Monicăi să-l invite imediat în 
biroul său. 

Toţi fură surprinşi când văzură chipul sumbru al lui 
Buchanan. La invitaţia lui Tweed, acesta se aşeză, apoi 
acceptă propunerea Monicăi de a bea o ceaşcă de cafea. 

— Chiar simţeam nevoia, spuse el şi se uită în jur. Am 
încredere în toţi cei prezenţi, de aceea voi vorbi fără să vă 
ascund nimic. N-aţi auzit ştirile? 

— Ce ştiri? se miră Tweed. Pari doborât. 

— O bombă de mare putere a explodat azi-dimineaţă 
într-un mare magazin universal din Oxford Street, când era 
mare aglomeraţie provocată de o lichidare de stoc. Bomba 
a fost plasată sub o tejghea cu parfumuri, în care se aflau 
multe cutii cu stocuri vechi. De acolo vin acum. Am închis 
toată artera de circulaţie, de aceea am întârziat. A fost 
groaznic. 

— Atacul a fost revendicat de vreo grupare rebelă a IRA? 
întrebă Marler. 

— Sigur nu. Echipa de artificieri a sosit rapid la faţa 
locului. Au găsit o a două bombă puternică, nedetonată. Au 
dezamorsat-o şi au demontat-o imediat. Mi s-a raportat că 
un dispozitiv electronic atât de complicat nu putea fi opera 
IRA. Componentele electronice sugerează tehnologie de la 
Silicon Valley, SUA. Dar închipuiţi-vă unde a fost plasată a 
doua bombă. 

— Unde? nu se putu abţine Tweed. 

— În raionul cu îmbrăcăminte şi jucării pentru copii. Şi- 
aşa sunt copii printre morţi şi răniţi. 

— Ticăloşii, explodă Newman. 

— Cum au pătruns atentatorii în magazin? întrebă Tweed. 

— Nu se ştie. Personalul care a descuiat uşile nu a 
constatat semne de forţare. În plus, indivizii au neutralizat 
sistemul de alarmă, apoi l-au repus în funcţiune, ca 
angajaţii să nu se alerteze la deschiderea magazinului. 

— Crezi că încearcă cineva să provoace panică? întrebă 
Tweed. 

— Dacă-i aşa, atunci a reuşit. Oxford Street s-a golit încă 
înainte de a lua decizia de a bloca circulaţia. Vestea s-a 
răspândit cu iuţeală fulgerului. Mulţumesc, spuse el, 
adresându-se Monicăi, care îi adusese cea de-a două 
ceaşcă de cafea. A fost o atrocitate, încheie el. 

— Ai totuşi vreo idee cine ar putea fi? insistă Tweed. 

— Nici una. Încă e prematur. 

— Roy, oricum doreai să discuţi cu mine. Despre ce 
anume? 

— În primul rând, Tamisa a aruncat un cadavru pe un 
banc de noroi, la sud de East End. Un bărbat scund, solid şi 
chel. Un anume Hank Waltz. 

— Cum de ştii cum îl chemă? 

— Avea în buzunar un paşaport diplomatic american. 

— informezi ambasada? 

— Nu, nici nu mă gândesc, spuse Buchanan vehement. 
Şi, dacă vă vine a crede, am pierdut paşaportul. Să mă 
întrebe americanii, deşi mă îndoiesc. Apoi a apărut un alt 
cadavru. 

— Tot scos din Tamisa? se miră Tweed. 

— Nu. Am primit un telefon anonim. Din anumite motive, 
am hotărât să merg personal la faţa locului. Credeam că voi 
vedea un alt american. L-am găsit pe nişte trepte în 
apropiere de Regent Street. Acesta fusese împuşcat în cap 
cu O puşcă. 

— L-aţi identificat? 

— Da. Avea asupra lui un paşaport pe numele de Kurt 
Schwartz. 

— Deci a fost asasinat? 

— Fără îndoială. Cu un singur glonţ. Oare de ce m-am 
gândit imediat la Fantoma? 

— Poate fiindcă primul-ministru, Keller din Germania şi 
ministrul francez au murit în acelaşi fel. Ceva martori? 

— Am pus echipa care mă însoțea să verifice în fiecare 
casă din zonă şi să trezească locatarii. Unul dintre ei a fost 

Basil Windermere. Ştim că trăieşte de pe urmă femeilor 
bogate. 

— Şi ce-a declarat acest Basil? 

— A zis că îl trezise un pocnet slab! Şi-a închipuit că e 
vreo maşină care dă rateuri, aşa că s-a culcat la loc. Habar 
n-avea ce oră era când s-a auzit zgomotul. 

— Dormea singur? interveni Marler. 

— Da. 

— L-aţi găsit în pijamale? insistă Marler. 

— Da. Dar de ce vă interesează atât de mult 
Windermere? 

— Să spunem că am un talent nativ de detectiv. 

— Inţeleg. 

Buchanan mai luă o înghiţitură de cafea şi zise: 

— De obicei nu prea-ţi auzeam glasul. 

— Mai am o întrebare, Roy, interveni Tweed, pentru a-l 
face pe poliţist să uite de Windermere. Chryslerul din 
garajul lui Strangewavys, la Parham. Ai reuşit să verifici 
maşina? 

— Da. Am trimis o echipă la lrongates. Au avut mandat 
de percheziţie, dar s-au purtat foarte prevenitor. Porţile de 
intrare erau încuiate. În casă, nici o lumină, deşi era 
aproape întuneric, de parcă ar fi fost noapte. Au escaladat 
un zid lateral. Un lăcătuş a descuiat lacătul de la uşile 
garajului. Nici urmă de Chrysler. 

— L-au scos la vreme. 

— Aşa s-ar părea. 

Buchanan scoase din buzunar o foaie împăturită şi i-o 
întinse lui Tweed. Asta e numai pentru tine. 

— Recunoşti vreun nume? 

— Da. Doi membri ai cabinetului, câţiva membri marcanţi 
ai parlamentului şi o serie de cunoscuţi oameni de afaceri. 

— Toţi au fost mituiţi de către americani. Am primit sume 
mari în dolari prezentate în valize diplomat. Ofițerii de la 
Brigada Specială au ţinut sub observaţie ambasada din 

Grosvenor Square. l-au urmărit pe americanii care duceau 
valizele. Aceştia s-au întâlnit cu beneficiarii mitelor în 
localuri de mâna a doua. Au băut câte ceva cu ei, apoi au 
plecat singuri, după ce au lăsat valizele rezemate de bar 
sau de piciorul mesei. După ieşirea lor, fiecare dintre cei de 
pe listă a părăsit localul cu valiza. Trei dintre ei le-au 
deschis înainte de a ieşi şi au scos câteva teancuri de 
bancnote de o sută de dolari, apoi le-au dat drumul înapoi. 
E vorba de mituirea unor oameni-cheie ai tării şi încă pe 
scară largă. 

— Situaţia devine tot mai periculoasă. 

— Ceea ce v-am spus este strict secret. 

— Şi aşa va rămâne, îl asigură Tweed. 

În aceeaşi clipă Howard intră precipitat în cameră. 
Văzându-l pe Buchanan, îşi ceru scuze. Apoi, trădându-şi 
starea de agitaţie, se adresă imediat celorlalţi: 

— Vă invit pe toţi la mine în birou. La televizor e un 
reportaj despre o bombă plasată într-un magazin din Oxford 
Street. Aţi auzit de asta? 

Paula porni în fruntea tuturor către biroul de la etaj al lui 
Howard. Newman şi Marler o urmau. Nefiind sigur dacă 
Buchanan era dispus să mai piardă timp, Tweed se întoarse 
către el. 

— Cred că o să merg cu voi, spuse polițistul. Uneori, 
criminalii simt dorinţa irezistibilă de a reveni la locul 
faptei... 

În biroul lui Howard, secretara aranjase deja scaunele, iar 
televizorul era deschis. Nimeni nu se aşeză. Rămaseră cu 
toţii în picioare, aşteptând încordaţi. 

— Cum de-au trecut cei de la televiziune de cordoane? îl 
întrebă Tweed în şoaptă. 

— Am dat ordin să fie lăsaţi. Cei care au comis această 
faptă îşi freacă probabil mâinile de încântare, socotind că 
aşa vor îngrozi populaţia. Eu cred că fapta lor va provoca 
doar dezaprobare generală şi furie. Uite că începe... 

Contrar uzanțelor, reportajul nu era însoțit de 
comentariu, amănunt care accentua ororile comise. 
Camerele de televiziune oferiră imagini panoramice din 
interiorul magazinului. Podeaua era presărată de cioburi de 
sticlă. Brancardierii le ajutau pe femeile rănite şi pe câţiva 
bărbaţi să iasă. Tejghelele şi casele de marcaj erau 
sfărâmate. Nici o piesă de mobilier nu rămăsese întreagă. 
Mai erau cumpărători, mai ales femei, care stăteau 
prăbuşite la pământ, îngrijiţi de asistente medicale şi de 
doctori. Un bărbat îşi pierduse un braţ. De pe rochia unei 
femei întinse jos se scurgea sânge, iar ea avea faţa tăiată 
de cioburi. Camerei nu-i scăpară cadavrele aruncate în 
poziţii bizare, după care înfăţişă ieşirea din magazin. 

Doi brancardieri duceau pe targă o femeie întinsă, cu 
gâtul bandajat, prin care sângele răzbătuse. Ea încercă să 
se ridice în capul oaselor, privind direct spre obiectiv, fără 
să-şi dea seama de prezenţa acestuia. 

— Soţul meu. Unde-i soţul meu? 

În spate, unde ea nu putea vedea, brancardierul care 
ţinea de un capăt al tărgii, clătina din cap în semn de 
regret. Paulei îi scăpă un oftat. 

— Of, Doamne, spuse ea în surdină. 

— Seamănă cu un câmp de bătălie, spuse Newman, 
adresându-se lui Tweed. . 

Paula dădu să plece. In cadrul uşii, Monica privea fix, 
neputând să-şi creadă ochilor. Cobori scările, urmată de 
Newman, Marler, Tweed şi Buchanan. Înainte de a intra în 
birou, polițistul îl bătu pe Tweed pe umăr. 

— Trebuie să plec. Nu s-au văzut decât oameni de pe 
ambulante şi brancardieri. Încearcă să ţii legătura cu mine. 

— Lucru valabil şi pentru tine... 

După ce intră în birou, închise uşa şi se aşeză la masa de 
lucru într-o tăcere mormântală. Monica era şocată, ţinându- 
şi mâinile în poală. Paula îşi măsură colegii, fără nici o 
vorbă. Marler, rezemat de perete, se pregătea să-şi aprindă 

o ţigară, dar socoti că e mai bine să renunţe. 

Tweed se aplecă în faţă peste birou. Rămaseră toţi cu 
privirile aţintite asupra lui, ştiind că avea să spună ceva 
foarte important. Când li se adresă, glasul lui rămase calm 
şi hotărât. 

— Vom folosi mijloace oricât de crude pentru a-i înfrânge. 

Departamentul Executiv de Acţiune se întrunise din nou 
în sala de consiliu a ambasadei. Stând în capul mesei, Jake 
amesteca pachetul de cărţi. Inainte de a spune ceva îi lăsă 
să aştepte îndelung. Pe ferestre se vedeau crengile 
copacilor din piaţă cutremurându-se în bătaia nemiloasă a 
vântului ce se înteţise în dimineaţa târzie. 

— Cred că s-ar cuveni să le adresez felicitări doar pe 
jumătate lui Vernon şi Brad. 

— De ce numai atât? întrebă indignat Vernon, individul 
slab şi cu faţa osoasă. 

— Fiindcă a doua bombă nu a explodat. Sigur ai încurcat 
firele la ceas. Dacă şi a doua era detonată, jumătate din 
lumea aflată în magazin ar fi murit. Ar fi fost de-a dreptul 
senzaţional. 

Feţele celor din jurul mesei se mohorâră. Ca de obicei, 
Jake Ronstadt era într-o dispoziţie proastă. Brad, bărbatul 
scund, cu dinţi ca de rechin, îndrăzni să deschidă gura. 

— Care e următoarea ţintă? Acum, că am pornit, ar trebui 
să mergem înainte, să băgăm groaza în englezi. 

— Poate c-ar trebui să-ţi ţii gura. M-am cam săturat de 
întreruperi. În orice caz, următoarea lovitură n-o vor da 
Vernon şi Brad. V-am dat fiecăruia dintre voi câte o listă cu 
subiecţii. Să ridice mâna cei care şi-au aruncat ochii pe ele. 

Opt oameni ridicară mâinile în aer. Rămaseră cu ele 
astfel până când Jake le făcu semn să le lase în jos. Apoi 
continuă să amestece cărţile. Vernon se întrebă dacă şeful 
lor jucase vreodată poker. Ar fi vrut să-l întrebe, dar ştia că, 

dacă ar face-o, se putea trezi cu un pumn în plină figură. 

Leo, care avea capul rotund ca o bilă, împuşcase cândva 
un sugar în ceafă. După aceea se dusese într-un barcă să 
bea câteva paharele. Îi ştia mai puţin de frică lui Jack decât 
ceilalţi. 

— Nu l-am văzut pe Ed Osborne la nici una dintre aceste 
întâlniri. 

Ronstadt se şi văzu ridicându-se, dând ocol mesei pentru 
a mătura podeaua cu Leo. Ştia însă că Bilă gândea mai 
independent şi că urmărea să-i ia locul. De aceea hotărî că 
e mai înţelept să aştepte o ocazie prielnică pentru a-l umili. 

— Ed e un tip foarte ocupat. Şi fiindcă veni vorba, şi eu 
am o mulţime de treburi. Aşadar, ideea de a continua cu 
atentatele e o tâmpenie. Londra va geme de poliţişti în 
căutarea unui indiciu, verificând toţi informatorii din lumea 
interlopă. Sunt convins că Charlie mă va aproba. 

Se ridică, etalându-şi haina de piele şi pantalonii din 
acelaşi material. Deşi nu era foarte înalt, îi domina pe 
membrii echipei prin constituţia solidă, capul mare, 
personalitatea şi expresia feţei. 

— Plecaţi dracului de aici! spuse el în încheiere şi ieşi. 


În jurul prânzului, cu excepţia Monicăi şi a Paulei, toată 
lumea plecase de la Park Crescent. Paula hotărâse să se 
lipsească de masa de prânz. După ce văzuse scenele 
transmise la emisiunea de ştiri nu se mai simţea în stare să 
mănânce nimic. Telefonul sună, Monica schimbă câteva 
cuvinte cu cineva, apoi îi spuse Paulei în grabă: 

— E doamna Carson, de la buncăr. Are necazuri cu Cord 
Dillon. Vrei să stai de vorbă cu ea? 

— Da... Paula la telefon, doamna Carson. Ce necazuri 
aveţi? 

— Dillon este neliniştit, se simte claustrat. A spus chiar că 
va veni la Londra. 

— ÎI poţi linişti până ajung acolo? 

Luase hotărârea pe moment. 

— Aţi văzut ştirile la TV? Sau le-aţi auzit la radio? 

— Nu. Lui Dillon nu-i place să urmărească ştirile. Nici mie 
nu-mi place. De ce mă-ntrebi? 

— Cord are nevoie de cineva cu care să vorbească, eu 
aşa cred. Spune-i că vin astăzi şi voi ajunge probabil spre 
după-amiază. Şi uitaţi-vă amândoi la următoarele emisiuni 
de ştiri de la TV. Vă rog, e important. 

— O să mă ocup de asta. Aştept cu nerăbdare să te văd. 
La Romney Marsh e tare linişte. 

— Monica, spuse Paula, în timp ce-şi aduna paltonul 
căptuşit cu blană şi mănuşile de conducere, ia legătura cu 
Pete Nield. Spune-i că mă-ntorc diseară, la vreme ca să 
merg cu el la Santorini's. 

— Păi, acolo iau masa Newman şi Sharon Mandeville. 

— Ştiu. Pe Denise Chatel am avut prilejul să o văd pentru 
a-mi forma o părere. Dar n-am văzut-o deloc pe Sharon. N-o 
să dau buzna peste Bob, însă o pot studia pe frumoasa 
Sharon de la distanţă. Spune-i lui Tweed că am dat o fugă 
până la buncăr să-l mai liniştesc pe Cord Dillon. Pe curând... 

Ceva mai târziu, când intră în comitatul Kent, Paula luă 
rapid o hotărâre. Parham îi era în drum. Putea trece pe la 
lrongates - cu speranţa de a sta de vorbă cu Sir Guy 
Strangeways. Când vizitase castelul acela, abia de 
schimbase câteva cuvinte cu magnatul afacerilor 
imobiliare. 


— Poftim, draga mea. Abia aştept să te văd. 

Paula rămase cu privirea fixată asupra interfonului de la 
poarta lrongates. Strangeways părea foarte bine dispus, în 
vădit contrast cu purtarea lui din cursul vizitei precedente, 
când se răstise la vizitatori tot prin interfon. Când parcă în 
apropiere de terasă, el o aştepta deja. Paula aruncă o 
ultimă privire către porţile care tocmai se închideau. 

Pe drum se simţise urmărită însă, oricât se străduise, nu 

reuşise să identifice vehiculul. Poate fusese doar o părere, 
însă ea avea convingerea că cineva stătuse cu ochii pe ea. 

— Vino înăuntru. Doamna Belloc a pregătit ceaiul. E cam 
devreme, recunosc, însă mănânci cât poţi. 

In timp ce era condusă prin holul larg şi sumbru către 
biblioteca unde aşteptase în timpul ultimei vizite, Paula îşi 
studie gazda. In ciuda aerului afabil, depistă unele semne 
de încordare. Strangewavys avea pleoapele umflate, trădând 
lipsa somnului. Glasul milităros şi răspicat pe care îl auzise 
înainte, dispăruse. Acum vorbea încet şi domol. Purta o 
haină sport cu petice din piele la coate, o pereche de 
pantaloni groşi bej şi pantofi maro lucraţi manual. Cât 
doamna Belloc îi turnă ceaiul, o privi lung, părăsind apoi 
încăperea, nu spuse nimic. 

— Ce părere aveţi de atacul cu bombă din Oxford Street? 

— Îngrozitor! De-a dreptul revoltător! 

Vocea îi tremura de indignare. 

— Îţi imaginezi, cât am fost militar, pe câmpul de luptă 
am văzut destule. Dar nu mă atingeau. Nu-ţi faci meseria 
dacă te laşi doborât, dar scene ca acelea de la TV sunt 
oribile. 

— Cine credeţi că se face vinovat? Vreo facțiune a IRA? 

— Sunt atât de multe..., spuse, apoi făcu o pauză. lar în 
lume există nenumărate organizaţii teroriste. Ar putea fi 
oricare dintre ele. 

Paula simţi că omul nu prea agrea subiectul. El îşi bău 
ceaiul şi luă o prăjitură, iar ea mânca pe săturate. 

— Mai e ceva care mă frământă, începu el. Rupert. Mare 
dezamăgire băiatul ăsta. Ştiu că aleargă după orice femeie 
frumoasă pe care-i cad ochii. Asta nu mă deranjează. S-a 
maturizat târziu. E vorba de patima jocurilor de noroc. 

— Pentru unii e o adevărata boală. 

— Eu n-am de gând să plătesc pentru dependenţa lui 
nenorocită! explodă el. lartă-mă. Am ridicat glasul. Şi-am 
vorbit urât. Nu se face în prezenţa unei doamne. În privinţa 

asta eu sunt de modă veche. 

— Apreciez asta. 

— Am primit un telefon de la un cazino din Campione. E o 
enclavă italiană din Elveţia. 

— Ştiu. Ajungi acolo luând un vapor cu aburi de la 
Lugano. 

— Ei bine, m-a căutat un tip din Campione, cerându-mi să 
achit datoria lui Rupert. O sută de mii de lire! l-am spus să- 
şi vadă de treabă, dar el a insistat că Rupert îi dăduse 
numărul meu de telefon. Eu nu dau nici un bănuţ. Mi-aş 
putea permite, dar Rupert trebuie să-şi rezolve singur 
problemele. Aşa i-am şi spus înainte de a pleca de acasă. 
M-a făcut zgârcit. Ceva mai târziu l-am sunat la Londra, 
unde are un apartament, ca să-i fac scandal. Nu mi-a 
răspuns nimeni. 

— Cred că-i foarte supărător. 

— lartă-mă, nu te-am invitat înăuntru ca să mă plâng de 
micile mele probleme. Mănâncă! 

— Aveţi multe proprietăţi imobiliare în Statele Unite. Vă 
mai întoarceţi acolo? 

— Vând totul, nici nu vreau să mai aud de America. 

— Înseamnă că sunteţi foarte ocupat. Cred că ar fi cazul 
să plec. De fapt, eu mergeam în altă parte, dar am trecut 
pe la dumneavoastră pentru că mi-era în drum. Mulţumesc 
pentru ceai şi pentru companie, desigur. Mi-a făcut o reală 
plăcere. 

— Ce frumos din partea ta! O să te conduc la maşină. 

Paula se aplecă să-şi aranjeze mai bine pantoful din 
piciorul drept. O deranja puţin şi senzaţia de disconfort se 
putea amplifica, mai ales că era piciorul pe care îl folosea la 
frână şi acceleraţie. Strangeways o ajută să îmbrace 
paltonul şi apoi traversară holul. Deschise uşa grea şi 
rămaseră în cadrul ei. Paula se mai aplecă o dată să-şi 
aranjeze pantoful. Când făcu asta, se auzi un pocnet. 

Glonţul se izbi de uşorul uşii în dreptul căreia stătuse cu o 


157 


clipă mai devreme, apoi ricoşă dincolo de aleea pentru 
maşini. Strangeways, o trase pe Paula înăuntru, după care 
închise uşa trântind-o cu piciorul. 

— Aşteaptă aici, se răsti el, scoțând nişte chei din 
buzunar. Mă duc la camera armelor. Am văzut flama de la 
gura ţevii. A venit de pe acoperişul casei de peste drum. 

Paula respiră adânc de câteva ori. Strangeways reveni 
aproape imediat cu o puşcă în mână. In ochi i se citea furia, 
dar purtarea îi rămase calmă şi controlată. Când se pregăti 
să deschidă din nou uşa, Paula îi spuse: 

— Nu vă supăraţi, aş dori să dau un telefon. 

— Nici o problemă. În bibliotecă. Te-aştept aici. 

Imediat ce intră în cameră, Paula scoase un carnet în 
care îşi notase anumite numere de telefon pe care le 
obținuse de la Monica. Unul dintre ele era cel al lui Basil 
Windermere. Tastă cifrele şi aşteptă. Auzi limpede vocea 
stilată înregistrată pe robot: 

— L-aţi apelat pe Basil. Din întâmplare, în aceste 
momente sunt foarte ocupat. Imi pare rău că nu vă pot 
răspunde personal. Vă rog să vă lăsaţi numele şi numărul 
de telefon. Voi fi încântat să vă sun cât de curând posibil. 
La revedere. 

Deci Windermere nu era în apartamentul său. Paula 
închise şi reveni în hol. Strangeways îi porunci pe un ton ce 
nu admitea replică: 

— Rămâi în hol şi nu te expune! Eu mă duc afară să fac 
cercetări. 

Deschise uşa şi ieşi hotărât afară. Când ajunse la alee, 
merse de-a lungul ei de parcă ar fi condus o divizie în luptă. 
Ţinea arma ridicată cu ţeava ţintită spre acoperişul plat al 
casei de peste drum, care se vedea peste coama zidurilor 
propriului palat. După ce parcurse câţiva metri pe alee, 
strigă peste umăr: 

— Urcă în maşină cât poţi de repede! Dar, mai întâi, 
apasă butonul roşu de lângă uşă. Să ieşi din curte în mare 

viteză. Piaţa nu e niciodată circulată. Îmi pare rău de tot ce 
s-a întâmplat. Mişcă-te... 

Paula făcu întocmai, apăsând butonul de pe tabloul de 
comenzi automate. Deschizând rapid uşa maşinii, se aruncă 
înăuntru, apoi o închise imediat, trântind-o. După ce 
apăsase pe butonul roşu, uşile începuseră să se deschidă. 
Strangeways se trase deoparte, continuând să ţină puşca în 
sus şi să verifice acoperişurile din jur. Paula apăsă puternic 
pe pedală de acceleraţie şi pneurile zvârliră în urmă pietriş 
de pe alee. Apoi ajunse în prima piaţă pustie, pătrunse în 
cea ce-a doua piaţă mai mare, goală şi aceasta. 

Incetini pentru a se orienta prin sat. Imediat ce ieşi din el, 
goni cât putu de tare. Se afla la mare depărtare de sat când 
reduse din viteză, privind mereu în oglinda retrovizoare. 
Nici urmă de alt vehicul. Însă fusese urmărită de la Londra 
până la Strangeways. 


După ce trecu de Ashford şi intră pe un drum naţional, 
plafonul de nori grei cobori tot mai mult. Alcătuind un strat 
compact şi cenuşiu, norii aduseseră întunericul mai 
devreme, astfel că Paula trebui să aprindă farurile. Încă rula 
pe drumul aproape pustiu când auzi zgomotul îndepărtat 
făcut de un elicopter care se apropia. 

Când aruncă o privire spre apus, îl zări la peste un 
kilometru depărtare şi se încruntă. Un Sikorski. Nu reuşi să 
distingă nici un semn de identificare pe fuzelaj. Se îndrepta 
direct spre ea. Începu să se frământe. Dacă îşi continua 
drumul, ar fi însemnat să îndrume aparatul spre buncăr. 

Spre stânga ei, la distanţă mare pe câmp, văzu un tractor 
nivelând arătura. O clipă după aceea, chiar lângă drum, zări 
o magazie veche, ale cărei uşi stăteau larg deschise; 
pesemne locul din care ieşise tractorul, socoti ea. Privi din 
nou spre elicopter. Tocmai dispăruse într-un nor răzleţ. 
Reacţionă imediat. 

Incetinind, trase de volan şi intră în magazia încăpătoare. 

Nările i se umplură imediat de aroma paielor aflate pe 
podea. Opri motorul şi se uită înapoi spre intrare. Era bine 
adăpostită în acel loc, astfel că, din aer, nu avea cum să fie 
zărită. Apoi auzi bătaia ritmică a motorului, semn că 
elicopterul zbura mult mai jos. 

Îşi aprinse o ţigară, lucru rar. Nici un firicel de fum nu 
avea cum să iasă din magazie. Acum elicopterul se rotea. 
La un moment dat, zgomotul păru să se audă exact de 
deasupra capului. De astă dată nu mai avea nici o îndoială 
că echipajul o căuta pe ea. . 

Frumoase zile am trăit în ultima vreme, îşi zise ea. Intăi 
lupta de pe Eagle Street. lar astăzi cineva încearcă să mă 
ucidă la Irongates. N-am nici un dubiu că țintaşul a fost 
Fantoma - dar fără nici un motiv clar, dobitocul! Acum poți 
rămâne acolo, în frig. 

Aparatul se îndepărtă mai curând decât se aşteptase, iar 
zgomotul motorului se stinse treptat. Rămase totuşi pe loc. 
Putea fi o stratagemă; indivizii se puteau întoarce foarte 
repede. După zece minute socoti că urmăritorii plecaseră. 

După ce ieşi de pe şoseaua principală şi făcu la stânga, 
unde o plăcuţă anunţa numele localităţii Ivychurch, urmă 
traseul complicat şi sinuos al drumurilor de ţară. Ştia pe 
unde să meargă, deoarece Tweed o dusese cu maşina până 
la buncăr de pe vremea când încă era în construcţie. 
Înainte de a ajunge la poarta automată despre care ştia că 
va fi deschisă de doamna Carson, trase pe stânga şi opri 
motorul. 

Trase cu urechea, încercând să depisteze zgomotul 
elicopterului. Nu auzi nimic, în schimb avu senzaţia că 
liniştea apăsătoare coboară asupra ei. De fiecare parte a 
drumului se întindea o câmpie nesfârşită, netedă ca în 
palmă. Nu se vedea nici un deal, nici un arbore. Nici un 
semn că acolo ar fi trăit cineva. Gardurile vii desfrunzite ce 
mărgineau drumul rămăseseră o încâlceală de rămurele 
dezgolite şi ţepi ascuţiţi, amintindu-i de sârma ghimpată. 

Nici un ciripit de păsărele. Simţi că o ia cu frig. Parcă aş fi în 
Deşertul Gobi, gândi ea. Probabil că aceasta era una dintre 
cele mai pustii zone din Anglia. Eu, la Romney Marsh? Nu-s 
făcută pentru asta. 

Porni motorul şi rulă mai departe. Când se apropie de 
poartă, o văzu deschizându-se. Pesemne că doamna Carson 
se folosise de binoclu şi o văzuse venind. 

— Bun venit în paradis, o întâmpină doamna Carson după 
ce parcase în curtea interioară şi coborâse. 

— După mine, ar merita un alt nume. Nu înţeleg cum de 
suporţi să locuieşti aici. 

— Citesc mult, draga mea. Hai, vino 
complet schimbat... 


A 


năuntru. Cord e 


— Bună, Paula. Mă bucur să te văd. 

Frecându-şi mâinile, Dillon se ridică de lângă focul care 
ardea viu. Aerul de afară era rece ca gheaţa, însă în cameră 
era atât de cald încât Paula îşi scoase imediat paltonul şi 
mănuşile. Dillon părea întruchiparea neliniştii şi avea o 
expresie mohorâtă. Purta un pulover pe gât şi pantaloni 
uzaţi din material reiat, haine pe care i le dăduse doamna 
Carson; şi ar fi putut trece drept un lucrător de la fermă. 

— Cum îţi merge? îl întrebă ea când el îi luă mâna 
dreaptă între palme. 

— Mă simt ca turbat. Eu şi doamna am urmărit ştirile la 
TV. Un şef de la Serviciul Explozibili a declarat că atentatul 
sigur nu a fost comis de IRA. A făcut referire la un 
declanşator electronic foarte complicat cum nu a mai văzut 
până acum. Supertehnică. Silicon Valley. 

— Ce vrei să spui? 

— Cu puţin timp înainte de a fi silit să fug pentru a 
rămâne în viaţă, am surprins o discuţie între doi oameni de 
ştiinţă de la Silicon Valley şi un tip nou, un anume Jake 
Ronstadt. Vorbeau despre un nou dispozitiv pe care-l 
perfecţionaseră - un declanşator electronic pentru bombele 

cu acţiune întârziată. 

— Crezi că asta are vreo legătură cu ceea ce ai auzit la 
TV? 

— Absolut sigur! Mi-e groază când mă gândesc că 
oamenii mei se fac răspunzători de masacrul din Oxford 
Street. Dacă aş pune mâna pe ei i-aş pune la zid şi i-aş 
împuşca eu însumi, unul câte unul. 

— Cine e acest Jake Ronstadt despre care ai adus vorba? 
întrebă ea precaută. 

— Unul dintre oamenii intraţi recent în CIA. A trecut toate 
testele grele. Cu excepţia unuia. Psihiatrul care l-a 
examinat a scris în raport că e „instabil din punct de vedere 
psihologic.” Asta ar fi trebuit să-l ţină departe de agenţie. 
Dar nu s-a întâmplat aşa. 

— N-ai vrea să mai stai aici o vreme? Tweed ar fi mult 
mai liniştit dacă ai face-o. 

— Sigur, rămân. Cred că Tweed are destule pe cap şi fără 
să fie îngrijorat ştiindu-mă expus. N-a spus-o, dar sigur se 
teme pentru mine. E o atitudine foarte omenoasă, 
recunosc. 

Paula rămase la cafea cu Dillon, sporovăind cât putu mai 
degajat. Aprecie faptul că el nu încercă în nici un fel să afle 
informaţii de la ea în legătură cu ceea ce se întâmpla. Apoi 
Paula spuse că trebuia să revină la Londra. 

— Locul acesta seamănă cu o fortăreață, zise americanul 
în timp ce o conducea spre uşă. Tweed şi, cred eu, Newman 
şi Marler ştiu să-şi facă meseria. Mijloacele de apărare din 
jurul perimetrului sunt de-a dreptul diabolice. _ 

Paula nu mai avu timp să-l întrebe la ce se referea. In 
timp ce rula pe şosea, cu sistemul de încălzire reglat la 
maximum, îşi dădu seama că prin minte îi treceau tot felul 
de gânduri, rămânând însă concentrată ca să depisteze 
elicopterul, în caz că acesta ar fi reapărut. Îşi aminti de noul 
dispozitiv de detonare despre care Dillon auzise vorbindu- 
se la Langley. Până în acel moment, nu-i venise a crede că 

un astfel de atac putea fi organizat de Washington. 

Îşi reaminti, de asemenea, ce spusese Dillon despre 
Ronstadt. Aşa cum ar fi afirmat Tweed, piesele-cheie ale 
jocului începeau să se îmbine. Insă când ajunse la Park 
Crescent descoperi că nu era pregătită pentru o asemenea 
surpriză: persoana despre care credea că e cea mai 
rezistentă din lume se afla într-o stare de semişoc. 

— Scrisoare de la un mort. 

Imediat ce intră în biroul lui Tweed, Paula simţi că 
atmosfera era stranie. Newman stătea ţeapăn pe scaun. 
Marler, rămăsese lângă perete, fără obişnuita ţigaretă în 
colţul gurii. Faţa Monicăi părea îngheţată. Tweed era la 
birou, cu mâinile împreunate pe tăblie, cu o expresie neutră 
pe chip. Nimeni nu-i adresă nici un cuvânt Paulei, cu 
excepţia celor cinci cuvinte rostite de Marler la intrarea ei. 

Traversă încet încăperea spre ea. Faţa lui avea o paloare 
pământie. Îi întinse un plic fără nici o vorbă. Apoi reveni în 
colţul lui şi rămase nemişcat. 

In picioare şi cu paltonul pe braţ, Paula nu se mişcă din 
loc. Cercetă plicul pe ambele părţi. Era un scris cu caractere 
mai puţin obişnuite; scrisoarea avea ca destinatar pe 
domnul Marler de la General & Cumbria Assurance. Băgă de 
seamă că fusese trimis din Londra şi avea un timbru foarte 
comun. Cu atenţie, scoase dinăuntru unica filă împăturită. 
Scrisul avea aceleaşi caractere. 


Stimate domnule Marler 


Foarte mare atenţie la şlepuri. Trebuie să descoperi locul 
în care se află maşinile de tipărit. 


Al dumitale, Kurt Schwartz. 


Privi din nou în jur şi introduse scrisoarea împăturită în 

plic. Apoi se apropie de Marler şi i-o înapoie. Lăsându-şi 
paltonul şi mânuşile să cadă pe birou, se lăsă moale pe 
scaun. Rămase mută, de teamă să nu spună ceva nepotrivit 
şi se simţi uşurată când Newman rupse tăcerea: 

— Normal, scrisoarea asta l-a tulburat. 

Voise să spună „răscolit”, însă considera că pe Marler nu- 
| va încânta formularea. Continuă: 

— La fel ca pe mine. Marler îl cunoaşte pe Kurt de multă 
vreme. Erau prieteni şi aveau deplină încredere unul în 
celălalt. 

— Încă un glonţ pentru Fantomă, zise Marler cu aceeaşi 
voce monotonă cu care rostise cuvintele auzite de Paula 
când intrase. 

— Amândoi ne simţim cumplit că a trebuit să-l 
abandonăm rezemat de treptele acelea. 

— Nici nu puteai proceda altfel, spuse Paula imediat. ŞI 
eu sunt dată peste cap..., spuse apoi. 

Tăcu un moment, fiindcă simţise un nod dureros în gât, 
iar ea se silea să nu se plângă. 

— Era un om extrem de agreabil. Mi-a plăcut din clipa 
când a intrat în apartamentul meu. A glumit cu mine, m-a 
făcut să râd. A avut o soartă prea crudă. Chiar macabră... 

Vocea i se stinse. 

— E vremea să plec, anunţă Marler, cu glasul lui obişnuit. 
Trebuie să fac baie ca să arăt bine. Doar am întâlnire cu 
Denise Chatel diseară. Pe curând. 

Tweed aşteptă până ce Marler plecă. Le vorbi apoi 
celorlalţi pe un ton detaşat, lăsând impresia că se reluă 
activitatea obişnuită: 

— Probabil că, până la un anumit punct, am primit 
informaţii valoroase de la Kurt. Înţeleg prea bine reacţia lui 
Marler. Kurt n-ar fi trimis scrisoarea dacă ar fi fost sigur că 
va supravieţui ca să ne transmită personal mesajul, iar 
Marler şi-a dat seama de asta. 

— Şlepuri, repetă Paula, nedumerită. Se referă oare la 

şlepurile de pe Tamisa? Şi la ce maşini de tipărit face 
aluzie? 

— N-am idee, îi răspunse Tweed. Dar vom înţelege la 
vremea potrivită. Dar spune-mi, ce-ai făcut la buncăr? 

— Va trebui să învăţ cum să-mi controlez emoția. 

Făcu o pauză, întrebându-se dacă era cazul să le 
povestească despre încercarea de atentat a cărei victimă 
fusese, fiind aproape sigură că Tweed va sări în sus de 
furie. Hotări să le prezinte toată situaţia. 

— În drum spre buncăr m-am hotărât să trec pe la... 
începu ea. 

Tweed rămase imobil că o stană de piatră, cu privirea 
aţintită asupra ei, ascultând cu atenţie. După ce ea 
termină, socoti că era cu totul nepotrivit să o admonesteze 
pentru faptul că îşi asumase un asemenea risc de una 
singură. Trecuse prin destule încercări în ultima vreme. 

— Pari sigură că glonţul îţi era destinat, observă el. 

— De ce spui asta? 

— Din felul în care ai descris incidentul, Sir Guy 
Strangeways stătea alături de tine. Eşti sigură că nu el era 
tinta? 

— La asta nu m-am gândit. Dacă tot ai adus vorba, nu 
mai ştiu ce să zic. 

— Fantoma şi-a stricat palmaresul, comentă Newman. De 
data asta a ratat, indiferent cine era vizat. 

— Foarte interesant faptul că Basil Windemure nu era 
acasă când l-ai sunat. Asta înseamnă să fii pe fază, 
constată Tweed. 

— După cum v-am spus, Cord Dillon pare mulţumit că stă 
acolo. 

— Este extrem de important ce ţi-a spus despre noul 
detonator, constată Newman pe un ton sumbru. Acum 
măcar ştim cu cine avem de a face. 

— Până la un punct, îl corectă Tweed. 

— Cum a decurs masa cu Ed Osborne? întrebă Paula. 


166 


— N-am ajuns până acolo. Tocmai mă pregăteam să ies 
când am primit un telefon de la el. Mii de scuze, chestii d- 
astea. Dacă nu mă supăr, ar dori să reprogramăm întâlnirea 
pentru astă-seară. Aceleaşi condiţii. Ora 21.00, la Raging 
Bull din Piccadilly. 

— După câte s-au întâmplat, n-ar trebui să iei cu tine o 
pază de corp? Doar au încercat să te răpească în afara 
clădirii ambasadei. A fost un lucru foarte nimerit că 
Newman şi ceilalţi erau acolo. 

— Tweed ne-a dat de înţeles că are necazuri, explică 
Newman. 

Când stătea în capul scărilor şi voia să coboare, şi-a 
trecut o palmă peste creştetul capului, ca şi cum şi-ar fi 
aranjat părul. 

— Acum trebuie să vă urez cele bune şi să plec, spuse 
Tweed ridicându-se. Vreau să-l informez pe Howard în 
legătură cu ultimele evenimente. Bob, sper să te simţi bine 
la cină cu Sharon. Paula, îţi sugerez să mergi acasă mai 
devreme, îl iei pe Pete Nield să te însoţească până acolo şi 
să verifice zona. Apoi îţi faci ceva simplu de mâncare şi te 
culci la o oră rezonabilă. 

Paula dădu din cap, fără a comenta. Nu voia să aducă 
vorba de intenţia ei de a lua masa cu Pete la Santorini's, 
pentru a vedea ce se întâmplă la masa lui Bob. Se putea 
întâmpla ca Tweed să nu fie tocmai încântat de ideea că ea 
să o verifice pe Sharon de la distanţă. Monica aşteptă până 
după plecare lui Tweed şi Newman, ultimul mergând acasă 
pentru a se pregăti de ieşirea la restaurant. 

— Nu-ţi face griji în privinţa lui Tweed, o asigură Monica 
pe Paula. Am aranjat cu Harry Butler să-şi pună cel mai bun 
costum şi să meargă în secret la Raging Stag pentru a fi cu 
ochii pe el. 


Noul restaurant Santorini's era luxos împodobit şi, în 
plus, o porţiune a lui se prelungea până deasupra fluviului. 

La ora aceea fremăta de agitaţie. Avându-l alături pe 
Newman, Sharon răspunse şefului de sală care se apropiase 
imediat ce intraseră. 

— Sharon Mandeville. Am rezervat o masă de unde se 
poate vedea fluviul. 

— Bună seara. Da, s-a făcut rezervarea. Cea mai bună 
masă, desigur. 

Sharon purta o rochie mulată pe corp, croită simplu, de 
culoare mov, care trebuie să fi costat o avere, şi pantofi 
eleganţi. Părul blond îi cădea în valuri până aproape de 
umeri. După ce porni înaintea lui Newman, mulţi bărbaţi 
întoarseră capul după ea, spre distracţia sau spre iritarea 
femeilor care îi însoțeau. E, fără îndoială, cea mai 
strălucitoare aparitie feminină din restaurant, gândi 
Newman. Şi concurente erau din belşug. 

Masa lor era aşezată în imediata apropiere a unei 
ferestre pe care se vedea fluviul. Sharon se aşeză şi îl privi 
pe Newman cu ochii ei verzi şi hipnotizanţi. Părea 
netulburată de agitația pe care o stârnise la alte mese. 

— Bob, sper că îţi place, spuse ea cu glas catifelat. 

— E perfect. Trebuie să ai un dar deosebit al convingerii 
dacă ai obţinut această masă. 

— Nu tocmai. M-am folosit de numele ambasadorului. Nu 
vreau să devin prea cunoscută. Uite c-a venit chelnerul. Să 
comandăm aperitivele. 

Era foarte calmă, aproape timidă, făcând mişcări 
stăpânite ce trădau o ţinută demnă. Îl privi pe Bob în ochi, 
fără a fi în nici un fel agresivă sau cochetă. Când sosiră 
aperitivele, ciocniră paharele. 

— Pentru o seară de care să ne amintim, închină 
Newman cu un aer expansiv. 

— Să bem pentru asta, îl aprobă ea discret. 

— Cum te descurci la ambasadă? Sunt convins că e cu 
totul altfel decât la Washington. 

— Prefer Londra. Mama a fost englezoaică, aşa că aici mă 

simt ca acasă. Washingtonul mi se pare ca o groapă cu urşi. 
Am şi o casă frumoasă în Dorset. 

— Şi totuşi majoritatea evenimentelor importante din 
viaţa ta s-au petrecut în America. 

— Te referi probabil la cei patru soţi ai mei. Mai bine să 
vedem meniul. Apropo, eşti invitatul meu. 

— Ba nu, nu se poate... 

— Sper că nu te superi, dar nu mai poţi întoarce lucrurile. 
Eu am un cont deschis aici. 

— Perfid lucrat, spuse surâzând larg. Data viitoare fac eu 
cinste. 

— Abia aştept ocazia. 

Le trebui câtva timp până consultară lista lungă. Newman 
aruncă o privire pe fereastră şi văzu un şlep masiv amarat 
peste noapte. Rămase cu ochii la el. Foarte mare atenție la 
şlepuri. Intr-o străfulgerare, îşi aduse aminte avertismentul 
din ultimul mesaj al lui Kurt. 

— Tare-aş vrea să ştiu la ce te gândeşti, spuse Sharon. 

— lartă-mă. Jocul luminilor pe apă e fascinant. 

— Visător mai eşti... 

— Da... Rochia ta este superbă. Movul ţi se potriveşte 
perfect. 

— Mulţumesc. 

Newman nu reuşi să descopere nici o inflexiune 
americană în vocea ei. Sharon avea o pronunție nealterată, 
de parcă ar fi trăit toată viaţa numai în Anglia. Vocea ei şi 
aerul stăpânit i se păreau foarte atrăgătoare. Nu trebuia să 
facă nici un efort pentru a discuta cu ea. Se simţea în largul 
lui. lar ochii verzi erau foarte frumoşi, deşi ea nu-i folosea 
ca pe o armă, aşa cum ar fi procedat multe alte femei. Cât 
mâncară din felurile pregătite excelent, vorbiră puţin. 
Privind în jur şi admirând eleganța restaurantului, Newman 
constată că majoritatea persoanelor de acolo îi displăceau. 
Sharon atacă subiectul care o frământa abia când ajunseră 
la cafea: 

— Sper că nu te deranjează, dar în seara aceasta 
îndeplinesc şi rolul de mesager. Mi s-a cerut să te întreb 
dacă n-ai fi de acord să scrii un articol în care să sugerezi 
realizarea unor relaţii mai strânse şi speciale între Marea 
Britanie şi America. 

— Pot întreba cine ţi-a cerut să faci asta? 

— Imi pare rău, Bob, dar nu pot să-ţi spun. Vine de lao 
persoană foarte importantă... 


Paula şi Pete Nield sosiseră la Santorini's cu câteva 
minute înaintea celor doi. Paula se slujise de numele lui 
Howard pentru a cere o masă mai izolată. Membru al 
câtorva cluburi, Howard putea obţine rezervări la orice 
restaurant din Londra. Masa lor se afla într-un separeu, iar 
Paula, deşi destul de departe, vedea bine până în porţiunea 
situată deasupra fluviului. 

— Ce părere ai despre ea? întrebă după ce terminară 
felul principal. 

— Creează iluzia că se înţeleg foarte bine. Ce părere am 
despre Sharon? Nu sunt sigură. E îmbrăcată minunat. Are 
gust în toate privinţele. 

— Nu asta am vrut să aflu. 

— E stăpână pe sine. Se simte ca acasă într-un asemenea 
loc. Are o tehnică neobişnuită de a impresiona bărbaţii. 

— Continuă. 

— E rece, în aparenţă foarte calmă. Ştie să asculte, iar 
asta atrage orice bărbat. Controlează situaţia, fără a lăsa 
această impresie. 

— Ce-ai vrut să spui prin „în aparenţă”? 

— Mă-ntreb cum e cu adevărat sub masca aceasta a 
stăpânirii de sine. Cu toată sinceritatea, admit că nu-s 
sigură. 

— In legătură cu ce? Nield zâmbi. Hai. Mai spune ceva. 

— Sunt pur şi simplu intriga... Nedumerită. 

— Voiai să spui intrigată, iar după aceea ai ales alt 

cuvânt. Ce anume te intrigă la ea? 

— Poate e vorba de puţină invidie, surâse Paula. E o 
femeie foarte frumoasă. 

— Cam enigmatică, aşa cum îi spui lui Tweed. Apropo, pe 
cuvântul meu, şi tu arăţi nemaipomenit. 

— Mulţumesc, Pete. 

Paula aproape roşi. 

— Vrei budincă? 

— M-am săturat. Cu ce-am mâncat acum o să rezist 
câteva zile. Mai bine continuă. 

— Mă simt la fel ca tine. Fiindcă veni vorba de Tweed, 
ştiu că restaurantul Raging Bull e deschis până târziu. S-ar 
putea să mai fie acolo. Te superi dacă ne bem cafeaua 
acolo? Simt că ar trebui să verificăm dacă există vreun 
ticălos în zonă. 

— Bună idee. O să cer nota de plată. 


Aleseseră un moment în care masa la care se aflau 
Sharon şi Newman era mascată de alţi consumatori care se 
pregăteau de plecare. Nield conduse până în Piccadilly, găsi 
probabil singurul loc liber dintr-o parcare din Mayfair şi 
profită de ocazie. Făcură restul drumului pe jos. 

Paula îşi ridică mai strâns gulerul paltonului în jurul 
gâtului. Bătea un vânt care părea să fi pornit de la Polul 
Nord. Drumul cel mai scurt îi duse pe Albemarle Street, 
care era pustie la acea oră. Asta îi reaminti de seara în care 
se ciocnise de Cord Dillon în faţa hotelului Brown's şi de 
clipa de uimire înfiorată când glonţul pornit din arma 
bărbatului aflat în Cadillac lovise vitrina din spatele lor, 
sfărâmând-o. 

Nield nu aduse vorba de acel incident, însă o luă de braţ 
pe Paula şi o făcu să meargă mai vioi. Răriră paşii când se 
apropiară de Raging Stag. Privind rapid în toate părțile, 
verificară din ochi toţi bărbaţii care se aflau în zonele mai 
puţin luminate. Piaţa Piccadilly era, de asemenea, pustie. 

Când intrară în restaurantul ce avea şi bar, Paula îşi roti 
privirea şi, în mulţimea de feţe, îl văzu pe Tweed aşezat la o 
masă aflată în spate. Stătea cu spatele la ea, iar alături de 
el se afla Ed Osborne. Nield îi zări aproape în acelaşi timp. 

— Uite două locuri libere la bar, spuse el. Le ocup eu... 

Ajunse la scaune cu două clipe înaintea altor doi bărbaţi 
care părură deranjaţi şi încercară să le ocupe cu forţa. Nield 
clătină din cap. 

— Acolo am stat până adineauri, spuse unul dintre 
bărbaţi pe un ton bătăios. 

— Regret, dar sunt cu o doamnă. Sper că nu vreţi s-o 
faceţi să stea în picioare. 

Paula îi sări în ajutor strecurându-se pe lângă cei doi şi 
aşezându-se pe unul dintre scaune. Se întoarse şi i se 
adresă celui mai puţin amabil: 

— Vă mulţumesc foarte mult. Aţi fost foarte drăguţ. 

— Te-ai descurcat de minune, o felicită Nield, după ce 
bărbaţii se îndepărtară bombănind nemulţumiţi. Ce vrei să 
bei? 

— Cred c-o să rămân la vin. Un pahar de vin demisec 
franțuzesc. 

La acea oră, localul era la fel de aglomerat ca şi 
Santorini's. Paula constată că ocupa o poziţie ideală pentru 
a supraveghea masa lui Tweed: vedea totul foarte clar 
reflectat în oglinda din spatele barului. Îşi dădu jos paltonul, 
punându-l împăturit în poală şi, curând, le sosi comanda, 
apoi ea încremeni cu paharul ridicat în aer. 

Tweed şi Osborne stăteau aproape unul de celălalt. Paula 
avu impresia că aveau o dispută amicală, fiindcă Osborne 
făcea gesturi largi cu braţele, iar Tweed dădea aprobator 
din cap. Ceea ce o făcuse să îngheţe era masiva valiză tip 
diplomat rezemată de scaunul lui Tweed. 

— S-a întâmplat ceva? o întreba Nield. 

— Nimic. 

Işi înfăşură eşarfa în jurul capului ca să-şi ascundă părul. 

Un chelner îi aduse nota de plată lui Osborne, aşezând 
deasupra ei cartea de credit, pe care acesta o ridică rapid şi 
o strecură în portofel. Nield se aplecă mai mult asupra 
barului. Purta un costum nou şi îşi dăduse seama că Paula 
nu voia ca Tweed să-i zărească. Cei doi bărbaţi care 
încercaseră să ocupe aceleaşi scaune stăteau acum în 
spatele lor cu paharele în mână şi discutau. Privind în 
oglindă Paula simţi că nimeni dintre cei care plecau nu-i 
putea vedea. Îl ghici şi pe Butler, ascuns într-un colţ. 

Osborne tocmai se ridică. Il bătu jovial pe Tweed pe umăr 
şi-şi croi drum spre ieşire, prin simpla lui statură forţându-i 
să se dea la o parte pe toţi cei care-i stăteau în cale. Nu 
purta nici măcar palton. Pesemne că masivitatea îi 
permitea să reziste frigului aproape arctic de afară, gândi 
Paula. 

— Mai stăm? întrebă Nield. 

— Dacă nu te deranjează. Doar o clipă. Mă aflu în localul 
acesta abia a două oară şi îmi place animația de aici. 

După ce Osborne ieşi, Tweed mai aşteptă la masă câteva 
momente. Când se ridică, ţinea valiza diplomat în mâna 
dreaptă. Spre deosebire de Osborne, îşi făcu loc prin 
mulţime deosebit de delicat. 

— Scuzaţi-mă... Mulţumesc... Vă rog să mă iertaţi... 

Paula simţi un fior rece pe spinare când îl văzu pe Tweed 
ieşind în noapte cu valiza. Nu ştia că el avea aşa ceva. 
Rămase locului câteva clipe, apoi îşi termină băutura. 

— Pete, dacă n-ai nimic împreună, cred că mi-e de ajuns. 

Inflexiunea vocii sau postura ei îi atrase atenţia lui Nield, 
care aşteptă până porniră spre locul unde parcaseră 
maşina, apoi o întrebă: 

— Te frământă ceva? 

— Absolut nimic. Am petrecut o noapte minunată. Îţi sunt 
recunoscătoare, Pete... 


Nield îşi închipuise că o va conduce pe Paula până la 

apartamentul ei din Fulham Road. Ea îl uimi când ajunseră 
la maşină şi se înghesuiră înăuntru ca să scape de frig. El 
porni motorul şi sistemul de încălzire. 

— Se-ncălzeşte imediat. Te duc acasă? 

— Nu, Pete. Ţi-aş rămâne îndatorată dacă m-ai lăsa la 
Park Crescent. Mai am o lucrare de terminat. O să mă duc 
singură cu maşina mea. 

— Nu mă păcăleşti! Ai nevoie de pază de corp. 

— Pete! Doar nu sunt un căţeluş care trebuie dus de lesă, 
nu se putu ea stăpâni. 

— Te preocupă ceva. O grijă împărtăşită e pe jumătate 
depăşită. 

— Îmi pare rău, Pete. lartă-mă că am luat foc. Urât din 
partea mea, după seară minunată pe care am petrecut-o 
împreună. Dar vreau să trec pe la Park Crescent. 

— Cum doreşti. Ce-ar fi ca eu să-mi continuu drumul 
până la tine, ca să verific apartamentul şi zona bine? 
Inamicul ştie unde locuieşti. 

— Ai dreptate, sigur. Îţi rămân datoare. Uite cheile de la 
apartament, ca să poţi intra. 

— Dacă nu te deranjează, o să stau până ajungi tu. 

— Nu mă deranjează deloc... 

Paula rămase tăcută tot drumul. Era furioasă pentru 
izbucnirea nelalocul ei; nu-i venea în minte nimic drept 
scuză. Apoi, când ajunseră la intrarea de la Park Crescent, îl 
sărută pe obraz pe Nield şi îi strânse mâna. In biroul lui 
Tweed se vedea lumină 

— Bună seara, Paula o întimpină George. Domnul Tweed 
s-a dus să facă baie. Monica e tot aici. 

Paula urcă scările în tăcere şi deschise uşa. Monica nu 
era acolo, pesemne urcase la etaj să-şi pregătească ceva 
de mâncare. Închise uşa şi rămase privind atentă în jur. 
Aproape trepida de emoție. Masiva valiză diplomat stătea în 
picioare sub biroul lui Tweed, cu capacul dat în lături. 
Rămasă în picioare şi fără să facă nici o mişcare, Paula 

încercă să ia o decizie. Niciodată nu avusese obiceiul să-şi 
bage nasul în treburile altora. Dar simţea că trebuie să ştie 
adevărul, altfel incertitudinea avea să o  tortureze 
necontenit. 

Aplecându-se, trase valiza spre ea. Privi înăuntru şi simţi 
că-i vine rău. Era plină cu teancuri de bancnote de câte o 
sută de dolari. Fiecare dintre teancuri era legat cu banda 
elastică. Scoţând unul afară, numără în mare grabă. O sută 
de bancnote. Având în vedere numărul de teancuri, în 
valiză se aflau zeci de mii de dolari. 

Repuse valiza la loc exact, aşa cum o găsise. Ameţită, se 
ridică. Trebuia să iasă din clădire înainte de revenirea lui 
Tweed. In seara aceasta nu avea curajul să stea faţă în faţă 
cu el. Cobori scările în fugă şi se opri doar pentru a vorbi cu 
George. 

— Să nu spui nimănui că am trecut pe aici. Tweed ştie că 
trebuia să mă culc devreme. 

— Am înţeles, domnişoară. 

După ce porni motorul, rămase nemişcată în maşină, 
aşteptând să se calmeze. Apoi conduse înapoi către 
apartamentul ei, recunoscătoare că traficul era ca şi 
inexistent, iar străzile pustii - la fel ca şi sufletul ei. 

Cam la ora la care Paula şi Nield ajunseseră la felul 
principal în restaurantul Santorini's, Marler lua masa cu 
Denise Chatel la Lanesborough. Brunetă, cu părul coafat 
perfect, purta un compleu cu pantaloni din mătase. Marler 
rămăsese impresionat de înfăţişarea ei răpitoare şi îi 
declarase acest lucru după ce se aşezaseră. 

— Frumos compliment. Îţi mulţumesc, spuse ea cu un 
zâmbet cald. Mulţumesc, Alec. 

Apoi el o rugă să aleagă vinul, iar ea se pronunţă pentru 
unul foarte bun, dar al cărui preţ nu era prea piperat. 
Discuţia se înfiripa sprinten, iar el descoperi că Denise era 
tipul de femeie despre care aveai imediat plăcuta senzaţie 
că o cunoşti dintotdeauna. Ea dădu roată cu privirea prin 
restaurant, după care îşi îndreptă ochii albaştri spre ai lui. 

— Minunat loc. Nici nu-i de mirare că e atât de populat. 

— Aici a fost un spital mare care a fost transformat în 
hotel. Nu mai vrei vin? 

Apoi trecură într-o altă încăpere pentru a-şi bea cafeaua 
şi, după ce se aşezară, ea îşi încrucişă picioarele frumoase. 

Stând alături de ea, Marler se gândi să-i adreseze un 
compliment în legătură cu ele, dar socoti că era prematur, 
având în vedere că abia se cunoscuseră. Mai apoi, o 
remarcă nevinovată de-a lui stârni un lanţ de confesiuni ale 
căror consecinţe îi era greu să le anticipeze. 

— Mi-am amintit că ai povestit despre părinţii tăi: tatăl 
francez, iar mama americancă. O combinaţie cu adevărat 
cosmopolită. 

— Da, chiar... 

Ezită. 

— Aveam intenţia să aduc vorba despre asta. Sper că nu 
vei considera acest lucru drept o încercare de a profita de 
cunoştinţele tale în materie în mod gratuit. 

— Desigur, spuse şi se aplecă în faţă, vădit interesat. 
Vreau să ştiu cât mai multe despre tine. Te ascult. 

— Când am fost la Park Crescent am afirmat că părinţii 
mei au murit într-un accident rutier. Drama s-a petrecut 
dincolo de linia de demarcaţie dintre state, în Virginia, într- 
o localitate măruntă al cărei nume ar trebui să-l scriu... 

— Poftim carneţelul, spuse el, scoţându-l din buzunar. Aş 
vrea să cunosc toate detaliile. 

— Am telefonat şerifului care se ocupă de cercetări. ÎI 
cheamă Jim Briscoe. O să scriu şi asta. Omul a fost de acord 
să mă întâlnească pentru a discuta cu el. Mi s-a părut 
destul de amabil, dar am simţit că avea anumite reţineri. 
Lucru ce nu se justifică. Mi-a zis că, din nefericire, accidente 
ca acela se petrec destul de des. L-am întrebat dacă se 
produsese într-un loc fără vizibilitate. A negat. 

— Presupun că nu ai mers pentru a vedea locul 
accidentului. 

— Ba da. La rugămintea mea, Jim Briscoe m-a dus până 
acolo. Nu se vedeau urme de frânare în apropierea podului 
unde s-a întâmplat. l-am atras atenţia asupra acestui 
element. Omul s-a arătat stânjenit din nou şi a zis că, în 
condiţii de trafic aglomerat, oricine i-ar fi putut scoate de 
pe şosea. Numai că drumul acela era unul foarte liniştit. 
Atunci mi-a venit ideea că cineva o fi şters urmele de 
pneuri de pe şosea. 

Surâse cu tristeţe: 

— O să crezi că nu sunt în toate minţile. 

— Nu, nici gând. Te cred. Cum ai dori să te ajut? 

— Păi, Sharon mi-a spus în trecere că Tweed are o firmă 
cu un profil special în domeniul asigurărilor: asigură 

personalităţi împotriva cazurilor de răpire. lar în caz că 
acestea sunt răpite, firma negociază eliberarea. Ceea ce 
înseamnă că aveţi oameni care fac investigaţii. 

— Exact asta ne este îndeletnicirea. 

— Ceva mai târziu am încercat să iau din nou legătura cu 
şeriful Briscoe. Un poliţist a cărui voce n-am recunoscut-o 
mi-a spus că acesta se pensionase înainte de termen cu 
pensie integrală. Mi s-a părut ciudat - Jim Briscoe nu părea 
să aibă mai mult de patruzeci de ani. Am zis că doresc o 
investigaţie făcută de către FBI - doar părinţii mei 
traversaseră graniţa statului. Noul şerif s-a dovedit 
nepoliticos, spunându-mi că dosarul fusese închis. Apoi a 
adăugat că puteam fi dată în judecată pentru că îi fac să 
piardă inutil timpul. 

— Ciudat, foarte ciudat. Poţi să-mi descrii locul în care s-a 
petrecut presupusul accident? 

— Da. O autostradă care traversează un pod pe deasupra 
unei văi adânci. Cam împotriva voinţei lui, şeriful Jim 
Briscoe mi-a arătat o fotografie a maşinii în care muriseră 
părinţii mei. Se vedea o adâncitură mare în partea laterală, 
ca şi cum un vehicul greu intrase în ea. lar asta se 
întâmplase exact în locul în care începea podul, de unde au 
fost azvârliți direct în gol. 

— E mare minune că maşina nu a luat foc... Sau chiara 
ars? 

— Nu. Tatăl meu avea reflexe bune. E limpede că a oprit 
motorul în momentul în care s-au prăbuşit. L-am întrebat pe 
Briscoe în legătură cu asta şi el a confirmat că motorul 
fusese oprit. 

— Ai numărul actual de telefon al lui Briscoe? 

— Nu. Însă cel care-l înlocuise a afirmat că locuieşte în 
acelaşi oraş. Numele acela greu de pronunţat pe care l-am 
scris în carnet. Mi-am mai notat numele noului şerif şi 
numărul lui de telefon. Dar poate că nu puteţi face nimic. 

— Nu fii chiar atât de sigură. 

Lui Marler îi veni o idee. 

— Dă-mi carnetul şi s-ar putea să aflu ce s-a întâmplat cu 
adevărat. Unele lucruri pe care mi le-ai spus nu sunt deloc 
normale. 

— iți dau prea multă bătaie de cap, zise ea, înapoindu-i 
carnetul. Am mai trecut şi adresa mea din Belgravia. 
Apartamentul se află alături de cel al lui Sharon. Mai e şi un 
număr de telefon pe care îl am de puţin timp. Nu e trecut în 
cartea de telefon. Am făcut-o în mod discret. Cred că cei de 
la ambasadă îmi ascultă convorbirile purtate la telefonul 
care e instalat acolo încă de la sosirea mea. 

Zâmbi din nou. 

— Serios, sunt convinsă că mă socoteşti nebună. 

— După părerea mea, cred că ai toate motivele să fii 
îngrijorată. Să văd ce pot face. 

— Să discutăm despre altceva. Oricum, nu cred că e un 
subiect prea plăcut pentru tine. 

— Ca să fiu cinstit, mă intrigă, zise el în timp ce ea îşi 
verifică ceasul. Sper că nu trebuie să pleci! 

— Ar cam trebui. Şoferul limuzinei care m-a adus aici 
aşteaptă afară de cel puţin jumătate de oră. 

După ce se îmbrăcară, Marler o conduse la maşina care 
aştepta. Inainte de a urca, ea se întoarse şi-l sărută pe 
buze. Apoi îi zâmbi foarte cald. 

— Mulţumesc, a fost o seară minunată. Aş dori tare mult 
să păstrăm legătura. 

— Sigur. 

El îi întinse o foaie pe care o rupsese dintr-un carnet şi-i 
spuse în şoaptă: 

— Ai acolo numărul meu de telefon. Dacă sunt plecat îţi 
va răspunde robotul. Spui doar Denise şi eu te voi căuta la 
numărul pe care mi l-ai dat până dau de tine. 

— Ai grijă de tine, Alec. Trăim într-o lume plină de 
primejdii. 

Paula nu reuşi să doarmă în acea noapte. Încercă, însă 
somnul nu veni. Imaginea servietei pline cu bani îi revenea 
cu insistenţă în minte. Făcu un duş, dar nici asta n-o ajută. 

In timp ce-şi făcea cafeaua, ştiind că nu va mai reuşi să 
se odihnească în acea noapte, îşi aminti ce le spusese 
inspectorul-şef Buchanan despre personalităţi importante 
ale Marii Britanii care fuseseră mituite cu sume enorme. 
Metodele folosite. Cum lucrătorii de la Brigada Antiteroristă, 
care supravegheau ambasada, îi văzuseră pe americani 
plecând cu valize diplomat, îi urmăriseră până la localurile 
unde se întâlneau cu „subiecţii”. La drept vorbind, în 
episodul petrecut în barul Raging Stag, fusese vorba de 
valiza pe care Osborne o rezemase de piciorul scaunului pe 
care stătea Tweed. 

Mintea i se învolbura. Oare Tweed considera că nu 
puteau câştiga? Trecuse de cealaltă parte? Când îşi aminti 
toate întâmplările petrecute de când îl cunoştea, acest 
lucru i se păru imposibil. Trebuia, mai curând, găsită o altă 
explicaţie - dar nu reuşea să ajungă atât de departe. 

— Mă înşel cumplit. Nu se poate altfel, zise ea cu voce 
tare. 

Însă nu era convinsă. Tweed îi recomandase întotdeauna 
să judece în funcţie de fapte. lar ea fusese martor la 
„tranzacţie.” lritată, goli în chiuvetă cafeaua pe jumătate 
băută şi-şi făcu ceai. Păşind agitată prin camera de zi, fumă 
una dintre puţinele ţigări pe care şi le permitea zilnic. 

— Mă dau bătută, spuse ea din nou cu voce tare. 

Sosi foarte devreme la Park Crescent şi se simţi uşurată 
constatând că era singură. Valiza cu bani dispăruse. Pe 
blocnotesul de pe biroul Monicăi era trecut un nume: Keith 
Kent. Basel. 

Stătea la masa de lucru când ceilalţi sosiră aproape în 
acelaşi timp. Intrând prima, Monica se aşeză la biroul ei. 
Aruncă o privire spre Paula. 

— leri, în vreme ce tu erai la Romney Marsh, Keith Kent, 
specialistul în detectarea fondurilor, l-a sunat de la Basel pe 
Tweed. A afirmat că a pătruns în contul de la Zurcher Kredit 
şi că are nevoie de ajutor. 

— Şi cum a reacţionat Tweed? 

— Când se întoarce, întreabă-l chiar tu. 

Paula mulţumi pentru recomandare. Asta îi oferea prilejul 
de a discuta cu Tweed. Dacă ar sta fără a spune ceva, el ar 
fi remarcat imediat tăcerea ei suspectă. Apoi sosi Newman. 
Era bine dispus, aproape exuberant. Zâmbi larg către Paula. 

— Grozavă dimineaţă. Nu ţi se pare că e o zi frumoasă? 

— Dimpotrivă, e cumplită, îi răspunse Paula. S-a făcut şi 
mai frig decât ieri. 

— Asta te ajută să gândeşti mai repede, spuse el şi zâmbi 
din nou, după care se lăsă să cadă pe un scaun. 

Apăru şi Marler, îmbrăcat, ca de obicei, impecabil. Purta 
un costum nou, de culoare gri. Fluturând mâna, îi salută pe 
fiecare. In acel moment intră Tweed cu paşi vioi şi, foarte 
preocupat, se aşeză la biroul lui şi apoi privi în jur. 

— Monica mi-a spus că ieri ţi-a telefonat Keith Kent din 
Basel, începu Paula, afirmând că a pătruns în contul de la 
Zurcher Kredit, deşi nu prea îmi dau seama ce înseamnă 
asta. 

— Adevărat. Lucrurile încep să se limpezească. Bob, cum 
te-ai descurcat cu Sharon Mandeville? 

— Bine. Să ştii că nu are nici urmă de accent american. 
Mi s-a părut a fi o englezoaică educată şi rezervată. 

Strângând din buze, Paula rămase cu privirea aţintită la 

el. Newman se lăsase cucerit de Sharon? Părea aproape 
sigur, dacă judeca după purtarea şi afirmaţia lui. Îşi lăsă 
ochii în jos înainte ca el să o privească direct. 

— Serios? Tweed făcu o pauză înainte de a continua. Deci 
te înţelegi bine cu ea. Există posibilitatea de a vă reîntâlni? 

— Sper că da. Da, aş spune că sunt şanse mari. 

— Atunci vei avea prilejul să afli de la ea ce se întâmplă. 
Asta în cazul că deţine informaţii, lucru puţin probabil. 

— M-a rugat să scriu un articol. Nu-i ideea ei. Vine de la 
cineva de sus şi n-a vrut să-i divulge numele. 

— Ce fel de articol? 

— O pledoarie în favoarea unor relaţii speciale, mai 
strânse între Marea Britanie şi America. 

— Zău? se miră Tweed şi pe chipul lui licări un zâmbet 
fugar. Lucrurile tind să prindă contur. Şi ai de gând să-l 
scrii? 

— Încă nu m-am hotărât. Dacă o fac, o să-ţi arăt mai întâi 
ciorna, desigur. 

— Uite c-am ajuns şi la tine, Marler, continuă Tweed. A 
fost plăcută seară cu Denise Chatel? 

— Deosebit de plăcută. A fost o încântare. Am aflat de la 
ea o istorie foarte ciudată. Sunt multe de spus. E vorba 
despre moartea părinţilor ei. 

Pe măsură ce povestea, Tweed îl urmărea din ce în ce 
mai atent. Profitând de memoria lui foarte bună, Marler 
repetă extrem de fidel cele spuse de Denise. Cu toate că 
avea de dat câteva telefoane, Monica se opri şi ea să-l 
asculte. Spre finalul relatării, Marler făcu un gest elocvent 
de renunțare. 

— M-am gândit că omul care ar putea continua 
cercetările e Cord Dillon - adică să-i prezint cazul pentru ca, 
mai apoi, el să poată telefona în America. Asta dacă nu 
consideri că totul reprezintă o risipă de energie. 

— Dimpotrivă. 

Tweed făcu din nou o pauză. 

— Ce vă spun acum e strict secret. René Lasalle de la 
DST mi-a declarat recent, la rugămintea mea, că tatăl 
Denisei a fost trimis în mod oficial ca ataşat la Ambasada 
Franţei din Washington. În realitate, era cadru al Serviciului 
Secret. A încercat să afle detalii privind unele operaţiuni 
importante pe care le puneau la cale cei de la Washington. 
A murit, împreună cu soţia, într-un accident înainte de a 
apuca să raporteze ceva. Mama şi tatăl lui Sharon au pierit 
în acelaşi mod. După cum spuneam şi atunci, nu cred în 
coincidenţe. 

— Să-l rog pe Cord să verifice? întrebă Marler. 

— Chiar te rog. Spune-i că mă interesează şi pe mine. 

Se rezemă apoi se spătarul fotoliului şi continuă: 

— Cu ani în urmă, când eram la Scotland Yard... 

— Cel mai tânăr inspector de la Omucideri pe care-l 
avuseseră ei până atunci..., continuă Paula. 

— Altceva voiam să spun. În mai toate cazurile de crimă 
pe care le-am cercetat am dat peste numele făptaşului din 
pură întâmplare. Dar măcar recunoşteam importanţa 
indiciilor aflate întâmplător. Marler a făcut acelaşi lucru 
acum. Consider că Denise i-a spus ceva deosebit de 
semnificativ pentru situaţia cu care ne confruntăm. 

— Nu pricep unde baţi, recunoscu Marler, autoironizându- 
se. 

— Tot ieri am primit prin curier de la Paris fotografiile 
americanilor care au trecut pe acolo înainte de a ajunge 
aici. 

Dintr-un sertar încuiat scoase un plic din care căzură pe 
birou câteva fotografii de dimensiuni mari. Le răspândi 
atent pe tăblie. 

— Vă rog să veniţi mai aproape şi să spuneţi dacă 
recunoaşteţi pe cineva... _ 

Se adunară în semicerc în spatele lui. Incântată că va 
avea şi altceva la care să se gândească, Paula studie 
imaginile cu mare atenţie. Apoi arătă cu degetul. 

— Acela e Hank Waltz, cel care a încercat să mă ucidă în 
Eagle Street. 

Tweed întoarse fotografia pe dos. Pe dos era trecută o 
dată. Se uită peste umăr către ea. 

— A sosit cu Eurostar-ul acum patru săptămâni. Mai uită- 
te! 

— Acesta e Chuck Venacki, spuse Newman. Chip plăcut, 
tip manierat. Oficial, ataşat al ambasadei. Ca inteligenţă, 
puţin peste Waltz. 

— Până acum nu l-am văzut, comentă Paula. 

— S-ar putea să ai prilejul. Dar atenţie! o preveni 
Newman. E inteligent, deci mai primejdios. 

— A venit acum trei săptămâni, spuse Tweed, după ce se 
uită pe spatele fotografiei. 

— lar acesta, zise Paula, punând degetul pe altă 
fotografie, e Jake Ronstadt. 

— El a sosit în urmă cu cinci săptămâni, remarcă Tweed. 
Interesant aspect. A fost în avangardă, ceea ce sugerează 
că a ajuns mai devreme pentru a pune la punct anumite 
lucruri. Pesemne Departamentul Executiv de Acţiune. 

— Lipsesc trei persoane, remarcă Paula. Denise Chatel, 
Ed Osborne şi Sharon Mandeville. Probabil că francezii nu i- 
au putut fotografia. 

— Nu cred că asta e explicaţia, se opuse Tweed. Aş zice 
mai curând că au zburat direct de la Washington până la 
Heathrow. La fel ca şi Jefferson Morgenstern, spuse, apoi se 
ridică. Ca să nu uit, o să iau masa cu el la reşedinţă astă- 
seară. Pot ajunge şi pe jos până acolo. Jefferson mi-a 
telefonat înainte de a pleca de acasă şi am acceptat fără 
ezitare. 

— Ai nevoie de pază de corp, îl sfătui Newman. 

— Nu-i adevărat. Jefferson e de modă veche. Foarte şiret 
- şi într-un asemenea post aşa trebuie să fie - dar are un 
anumit simţ al onoarei. Monica, presupun că ai continuat să 
ne faci rezervări la Swissair. 

— Zi de zi. 

— Pentru că tot sunteţi toţi aici, spuse Tweed, aruncând o 
privire către ei, sper că v-aţi pregătit bagajele cu haine 
pentru vreme rece. Aşa e? Foarte bine, pentru că mâine 
dimineaţă plecăm la Basel. 

— Pleci undeva? întrebă Monica, văzându-l pe Tweed 
îmbrăcându-şi paltonul. E cam devreme, dacă pleci cumva 
la întâlnirea cu Morgenstern. 

— Ştiu. Întâi va trebui să trec pe undeva. 

— O să-i previn pe Butler şi Nield în legătură cu plecarea, 
spuse Monica. 

— Nu-i nevoie. Ei au altceva de rezolvat aici. Vor veni la 
Basel după ce-şi termină treaba, aşa că rezervă-le locuri în 
fiecare zi. Acum trebuie să plec. Lucrurile au început să se 
precipite. 

După ce Tweed plecă, Monica trânti pixul pe tăblia 
biroului. Cu un aer iritat, încrucişă apoi mâinile pe piept. 

— Ce-ai păţit? 

— În ultima vreme Tweed mi-o face mereu. Spune că se 
va întoarce repede. Eu îl întreb unde îl pot găsi, iar el îmi 
aruncă ceva de genul: „Trebuie să ajung urgent în altă 
parte.” N-am nici o idee unde se duce. 

La biroul ei, Paulei îi trecură tot felul de gânduri prin 
minte. Se simţise mai stăpână pe sine când Tweed era aşa 
cum îl ştia, comportându-se firesc, sugerând doar rareori 
necesitatea de a acţiona sub imperiul urgenţei. 
Nemulțumirea Monicăi o făcu să-şi pună tot felul de 
întrebări. De ce devenise atât de secretos? Cu cine avea 
întâlnire? 


Marler se aşeză la biroul lui Tweed pentru a-i telefona lui 
Cord Dillon la buncăr. Îi răspunse doamna Carson, care i-l 
dădu imediat pe Dillon. 

— Cord, sunt Marler. Avem o problemă care ar putea fi de 
competenţa ta. În caz că eşti dispus să te ocupi de ea. La 

ambasadă a sosit o tânără, sub treizeci de ani. Seara 
trecută am luat masa cu ea. O cheamă Denise Chatel. |ţi 
dictez pe litere... 

Ţinând carnetul în faţă, Marler îi relată cele aflate şi-i 
dădu elementele necesare. Îi dictă şi numele orăşelului din 
Virginia unde, cu mai bine de un an în urmă, avusese loc 
accidentul fatal, precum şi tot ce-i mai spusese Denise. 
Dillon îl rugă să vorbească mai rar, ca să-şi poată nota. 

— Poţi face ceva, e vreo şansă să obţinem unele 
informaţii? încheie Marler. 

— Sigur. Mă bucur că mi-ai oferit ceva care să mă ţină 
ocupat. Când eram la Langley a trebuit să rezolv uneori 
astfel de chestiuni, să depistez vreo persoană dispărută sau 
care se ascundea. O să obţin numărul lui Jim Briscoe, chiar 
dacă s-a pensionat. În Virginia e aceeaşi oră ca la New York, 
deci cu cinci ore în urmă faţă de noi. Te pot căuta eu la Park 
Crescent? 

— Bineînţeles. Îţi rămân dator... 

— Consideră problema ca şi rezolvată. 

În stilul lui colţos, Dillon închise pe neaşteptate. Marler 
luă plicul sosit de la Paris, pe care Tweed îl lăsase pe birou. 
Rămase câtva timp analizând fiecare fotografie, memorând 
feţe şi nume. În cele din urmă, le puse înapoi în plic. 

— Îţi place nu? îl întrebă Paula. 

— E bine să-ţi cunoşti inamicii. Acum o să mă duc până la 
apartamentul meu să adun câteva lucruri pentru ceea ce 
Tweed numeşte vreme rece. Credeam că şi-aici e destul de 
frig. 

Marler nu plecă direct spre casă. Hotărâse să arunce o 
privire pe dinafară la clădirea în care locuia Denise Chatel. 
Un motiv în plus pentru a face acest lucru îl constituia şi 
faptul că Sharon Mandeville avea aceeaşi adresă. 
Considerase întotdeauna util să ştie cum sunt amplasate 
locuinţele persoanelor implicate în caz. 

În drum spre Piaţa Belgravia trebui să facă faţă traficului 

aglomerat. Ştia că nu va găsi loc de parcare, aşa că 
pătrunse cu viteză redusă în piaţă. Verificând numerele 
clădirilor, ajunse în apropiere de apartamentul Denisei şi 
văzu un camion parcat lângă trotuar. Şoferul tocmai 
schimba o roată. Marler începu să se joace cu acceleraţia, 
iar motorul scoase tot soiul de zgomote ciudate. Opri apoi 
lângă camion. Oprindu-se din treabă ca să-şi aprindă o 
ţigară, şoferul îl salută. 

— Şi tu ai necazuri, amice? 

— Îmi joacă feste motorul. Şi nu e prima oară. lar asta 
acum, când mă grăbesc. 

— Păi, maşina te lăsa când ai mai mare nevoie de ea. 

Rămas la volan, Marler privea atent intrarea care ducea 
la apartamentul domnişoarei Chatel, sperând în acelaşi 
timp că nu va apărea vreo maşina de poliţie, deoarece 
parcase ilegal. Apoi se ridică mai drept în scaun şi încetă să 
accelereze motorul. Doar lucruri ieşite din comun îl puteau 
lua pe Marler prin surprindere, însă acum nu reuşi să-şi 
reţină uimirea. Uşa apartamentului de la parter se deschise 
şi Tweed ieşi. Apoi se întoarse şi, în cadrul ei, apăru Denise. 
Mai schimbară câteva cuvinte, după care dădură mâna, iar 
Denise închise uşa. 

Marler se lăsă moale în scaun. Curând apăru un taxi liber. 
După ce aruncă o privire în jurul pieţei, Tweed îi făcu semn 
să oprească. Îi spuse ceva şoferului, urcă şi închise portiera. 
Taxiul porni şi dispăru după primul colţ de stradă. 

Marler porni motorul, dădu înapoi, făcu un semn amical 
către şoferul camionului, care îi răspunse ridicând un deget 
în sus, urându-i astfel succes. Porni prin circulaţia 
aglomerată către Park Crescent. Era una dintre puţinele 
ocazii când se simţea depăşit de situaţie. Oare ce 
Dumnezeu punea Tweed la cale?! Nu găsea nici o 
explicaţie. Hotări să păstreze pentru sine ceea ce văzuse. 


— Tweed e cu Howard, îl anunţă Monica pe Marler, când 

acesta ajunse în birou. Cred că vorbesc despre plecarea 
voastră la Basel. Am obţinut şi biletele. 

— Mulţumesc. Regret că va trebui să te rog să operezi o 
modificare. Fă-mi o rezervare la primul zbor pentru Geneva, 
pentru mâine dimineaţă. 

— De ce modificarea asta? întrebă Tweed, care tocmai 
intrase şi auzise rugămintea lui Marler. 

— E de presupus că nu avem cum să ocolim toate 
verificările de la Heathrow înainte de îmbarcare. 

— Ba nu, spuse Tweed aşezându-se la birou. Am luat 
legătura cu Jim Corcoran, vechiul meu prieten, care e şeful 
serviciului de securitate la Heathrow. Vom sări controlul 
paşapoartelor şi vama, astfel că ne vom îmbarca înaintea 
tuturor. 

— Dar tot trebuie să trecem prin detectoarele de metal, 
insistă Marler. 

— Da, aşa e. Nici măcar Jim nu ne poate ajuta în privinţa 
asta. 

— Deci vom ajunge la Basel neînarmaţi. 

— Ai dreptate. 

— Tocmai de aceea plec la Geneva. Am acolo pe cineva 
care îmi poate pune la dispoziţie un întreg arsenal. Contra 
cost, fireşte. 

— Aha, şi în aceeaşi zi vii la Basel, făcu Newman, care 
stătea comod pe un fotoliu. Cu trenul, unde nu se face nici 
un control. 

— Ai priceput, amice, îl aprobă Marler. 

— Să nu uiţi de un Browning automat pentru mine şi să 
iei muniţie din belşug, spuse Paula. 

— Trebuia să mă gândesc şi eu la asta, recunoscu Tweed, 
dar am prea multe pe cap. In seara asta o să iau masa cu 
Jefferson Morgenstern. 

— Îi spui unde plecăm? îl sâcâi Newman. 

— Bineînţeles că nu. Nu fii ridicol. 

Paula se încruntă, apoi privi în altă parte. Se întâmpla 

foarte rar ca Tweed să reacționeze temperamental. Era 
teribil de încordat. Paula începuse să aibă îndoieli tot mai 
serioase în privinţa lui. 

— Glumeam, spuse Newman împăciuitor. 

— Îmi pare rău. Trebuia să-mi dau seama, îl linişti Tweed 
cu un aer convingător. 

Telefonul sună. Monica răspunse şi-l rugă pe cel de la 
capătul firului să aştepte o clipă. Se uită la Marler, 
acoperind receptorul cu palma. 

— Pentru tine. Prietena ta, Denise Chatel. 

Tweed se ridică şi-i spuse lui Marler să vorbească de la 
telefonul lui. Când ridică receptorul, Marler observă că toţi 
cei prezenţi întorseseră capetele spre fereastră, brusc 
interesaţi de ceea ce se petrecea afară, lucru care îl amuză. 
Oare aşa socoteau ei că îi ofereau un moment de 
intimitate? 

— Bună, Denise. Sunt Alec. Ce mai face atrăgătoarea 
brunetă? 

— Bine. Mulţumesc pentru compliment. Te sun de pe linia 
specială din apartamentul meu. Ai vreo veste din Virginia? 

— Încă nu. S-ar putea să dureze o zi, două. Imediat ce 
aflu ceva, te anunţ. 

— Regret, dar nu se va putea. Tocmai de aceea ţi-am 
telefonat. La prânz, Sharon mi-a spus că azi o să plecăm la 
Basel. Vom locui la un hotel care se cheamă Three Kings. O 
să te caut după ce mă întorc, deşi nu ştiu când se va 
întâmpla asta. 

— Dar cum şi-a justificat hotărârea asta atât de subită? 

— În nici un fel. Aşa acţionează mai mereu. Trebuie să 
plec. Ai grijă de tine. 

— Şi tu la fel. Să nu aduci vorba de Virginia în prezenţa 
nimănui. 

— Promit. 

Tweed reveni la birou. Marler se duse la perete, lângă 
Paula şi se rezemă ca de obicei. Tacticos, îşi aprinse o 

ţigaretă. Nimeni nu-l întrebă de ce-i telefonase Denise, însă 
Tweed rămase cu privirea asupra lui. 

— Denise pleacă azi în străinătate, anunţă Marler într-un 
târziu. Împreună cu Sharon. 

— Deci pot să-mi iau adio de la întâlnire, comentă 
Newman. 

— Pleacă amândouă în Elveţia, continuă Marler. Mai 
precis, la Basel. Vor sta la hotelul Three Kings. 

— Unde vom locui şi noi de mâine, le spuse Tweed 
tuturor, încă o coincidenţă? Probabil. Nu e doar cel mai 
vechi hotel din Basel, ci şi cel mai bun. 

— Deci pot s-o revăd pe Sharon, remarcă Newman mai 
bine dispus. 

— Bob, spuse Tweed zâmbind. Prevăd că vom avea multe 
de făcut în Basel. N-o să ai timp prea mult pentru aventuri 
galante. 

— Spune-mi pe litere! îi întoarse el gluma. 

— N-aş vrea să te pun într-o situaţie jenantă. 

Tweed surâse iarăşi: 

— In realitate, cu cât te apropii mai mult de Sharon, cu 
atât mai încântat voi fi. E frumoasă şi mi se pare normal ca 
bărbaţii să se simtă atraşi de o asemenea femeie. S-ar 
putea ca ea să fi auzit ceva care nouă să ne fie folositor. 
Dacă e adevărat, mai curând sau mai târziu îi va scăpa 
ceva când sunteţi împreună. 

Se auzi telefonul. După ce răspunse, Monica se uită spre 
Marler. 

— Pentru tine. Cord Dillon. 

Tweed îi făcu din nou semn lui Marler să vină la biroul lui. 
Se îndreptă agale spre fereastră şi privi în depărtare. Afară 
era lapoviţă, iar ştergătoarele maşinilor ce treceau prin faţa 
clădirii funcționau din plin. 

— Marler la telefon. 

— S-ar putea să fi descoperit ceva de proporţii, cu 
rădăcini poate chiar la Washington. Am aflat numărul lui Jim 

Briscoe. l-am spus cine sunt, ce funcţie am, omiţând să-i 
spun că nu mai ocup acea poziţie. Băuse ceva, însă mintea 
îi mergea strună. E amărât până la Dumnezeu. N-are nici o 
îndoială că familia Chatel a fost asasinată. Un camion greu 
sau un alt vehicul i-a azvârlit peste parapet, în prăpastie. La 
vremea respectivă, a chemat FBl-ul şi a întocmit un raport. 
Apoi, pe nepusă masă, s-a trezit înlocuit de un alt şerif, dar 
pensionat cu drepturi depline. Raportul lui a fost tocat. 

— Zguduitoare veste... 

— Stai, că mai am ceva. La câteva săptămâni după 
pensionarea lui forţată, Briscoe stătea la un păhărel cu un 
tânăr adjunct de şerif, numit o dată cu şeriful. Flăcăul a 
avut o scăpare când Briscoe a adus vorba de cazul Chatel. 
Şeful lui îi spusese că dosarul fusese clasat şi că, dacă se 
apuca cineva să-l redeschidă, adică o anume persoană din 
Washington pe nume Charlie, va avea grijă ca amândoi să 
dispară pe vecie. Asta-mi miroase de la o poştă a 
muşamalizare. Cred că e tot ce-ţi pot oferi. 

— Mai mult decât suficient, Cord. lţi sunt recunoscător. 
Te-ai mişcat foarte repede. 

— Dacă ai ceva de rezolvat, e bine s-o faci până la capăt. 

Legătura se întrerupse, Cord considerând convorbirea 
încheiată. Marler se rezemă satisfăcut de spătar şi le spuse 
ceea ce aflase de la Dillon. Lăsându-l să continue, Tweed se 
aşeză pe colţul propriului birou, cu braţele încrucişate şi cu 
ochii ţintă la Marler. Acesta făcu un ultim gest din braţe: 

— Gata, aţi aflat totul. 

— larăşi acest Charlie, rosti Tweed încet. Monica, ştiu că 
depui toate eforturile, dar trebuie să-l identificăm cât mai 
curând pe acest domn. 

Ajunşi la jumătatea cinei servite într-o încăpere mobilată 
cu nenumărate obiecte de epocă aranjate cu un bun-gust 
desăvârşit, Jefferson Morgenstern atacă subiectul. Ceva mai 
devreme, el şi Tweed ciocniseră câte un pahar într-o altă 
cameră, iar secretarul de stat american vorbise despre 
precedenta lor întâlnire de la Washington. 

Trecut de cincizeci de ani şi uşor încărunţit, Morgenstern 
avea aproape un metru optzeci şi cinci. Atent bărbierit, cu 
obrajii plini, avea faţa lungă şi nasul proeminent, pe care se 
odihneau ochelarii fără ramă. Personalitatea lui radia 
siguranţă de sine, fără a da impresia de aroganță. Pe un ton 
grav, rostea cuvintele cu iuţeală. Ideile se înlănţuiau cu 
claritate; Tweed îl considera drept unul dintre cei mai 
inteligenţi oameni pe care îi cunoscuse. 

Avea reputaţia că îi plăcea să se afle în compania 
femeilor frumoase, cu condiţia să fie şi inteligente. Expresia 
de pe chip era în veşnică schimbare - când serioasă, când, 
după caz, prietenoasă. Era cunoscut pe plan internaţional 
drept un om care putea întoarce orice situaţie, iar abilitatea 
lui de diplomat părea copleşitoare. În ciuda şederii 
îndelungate la Washington, purtarea lui amintea mai 
curând de un european. În afară de toate acestea, poseda o 
energie ieşită din comun. 

— Tweed, cred că-ţi dai seama că lumea e în schimbare, 
începu el, iar pentru a supravieţui, trebuie să ţii pasul cu 
ea. 

— Jefferson, la ce fel de schimbări te referi? 

Tweed îşi termină cel de-al patrulea pahar de vin şi, ca 
din senin, apăru un chelner atent care îi umplu paharul, 
apoi dispăru discret. În ceea ce privea numărul paharelor, 
Tweed ţinuse pasul cu gazda sa. Avea un metabolism 
neobişnuit. Abia dacă punea picătură de alcool pe limbă 
luni în şir, apoi, când situaţia o impunea, putea bea mult 
fără ca mintea să i se tulbure câtuşi de puţin. 

— Pe de o parte, urmă Morgenstern, cred că trebuie să 
întărim relaţia privilegiată ce există între ţările noastre. În 
toate domeniile: economic, social şi politic. 

— De ce? 

— Nu te-ai schimbat deloc. Niciodată nu te sfieşti să pui 
întrebări directe. Acesta e unul dintre lucrurile care-mi plac 
la tine. La care se adaugă perspectiva ta globală. 

— Prin urmare, de ce? 

— Din punctul de vedere al celor de la Washington şi al 
lumii, în general, suntem o superputere. Între noi fie vorba, 
cred că am atins un punct mort. În Pacific ne confruntăm cu 
China. Ţara asta devine, încet dar sigur, un monstru... 

— Şi-atunci, profită Tweed de momentul de tăcere, de ce 
preşedintele vostru le furnizează chinezilor tehnologie 
avansată, fiindcă asta îi ajută să-şi construiască o uriaşă 
maşină de război? 

— Uneori uită de propriile interese. Dar ceea ce a făcut 
serveşte şi scopului de a adormi bănuielile chinezilor. lar ca 
să spunem adevărul, în prezent deţinem o tehnologie mult 
mai avansată în domeniul rachetelor decât aceea pe care 
le-am dat-o lor. Dar China are o populaţie de peste un 
miliard. Noi avem doar aproximativ două sute cincizeci de 
milioane. În cazul unei confruntări, chinezii pot pierde 
cincizeci de milioane de oameni fără să se sinchisească. 
Dacă ni s-ar întâmpla nouă aşa ceva, ar fi devastator. 

— Îţi înţeleg temerile... 

— lar dacă ne uităm spre răsărit, vedem Europa 
pierzându-şi puterea în ideea nebunească de a uni ţări, 

naţiuni, Tweed, fiecare cu limba, istoria şi mentalităţile 
specifice. Aici e toată nebunia. Istoria ne demonstrează că 
Imperiul Austro-Ungar, un conglomerat de culturi, s-a 
prăbuşit după primul război mondial. lugoslavia, alt 
amestec de naţiuni care se urau una pe alta, a fost 
menţinută aşa de către Tito. Dar Tito a murit. lugoslavia, o 
federaţie asemănătoare cu aceea propusă pentru Europa, 
s-a prăbuşit într-o baie de sânge. Imperiul sovietic e un alt 
exemplu de naţiuni variate care s-a prăbuşit în haos, 
destrămându-se. Înţelegi, sper, de ce Washingtonul este 
atât de îngrijorat în privinţa Europei. 

— Expunerea a fost foarte elocventă. 

Chelnerul veni pentru a să le umple din nou păhărele. 
Morgenstern ridică privirea şi surâse. 

— Mulţumesc, dar o să ne descurcăm singuri. Am vrea să 
nu fim tulburaţi. Voi apela la clopoțel dacă vom avea nevoie 
de ajutor. 

— Cred că îndrepţi discuţia către un anumit subiect, 
Jefferson, remarcă Tweed. 

— În plus, în afara Europei există şi alte ameninţări. 
Islamiştii militanţi îşi întăresc puterea. Turcia, care ar putea 
reveni la islamism, va avea în curând o populaţie de o sută 
cincizeci de milioane. Germania, cea mai mare naţiune 
europeană, are abia optzeci de milioane de oameni. Ar fi 
nevoie doar de un general musulman strălucit ca să avem 
un nou Mohamed, care să cucerească întreaga Europă. 
Având bazele într-o Mare Britanie ocupată, rachetele lor ar 
putea distruge toată Coasta de Est a SUA, în vreme ce 
chinezii ar face acelaşi lucru cu Coasta de Vest. Eşti de 
acord că acest lucru ar fi posibil? Nu-i deloc rău desertul, 
adăugă el. 

— E cel mai bun pe care l-am mâncat în ultimii ani. 

— lranul produce bombe nucleare, are deja sisteme de 
rachete balistice. Aliat cu Turcia, ţinând seama de populaţia 
uriaşă a Iranului, nimic nu i-ar putea sta în cale. 

— S-ar părea că cei de la Washington sunt serios 
îngrijoraţi, remarcă Tweed. 

— Şi pe bună dreptate, după cum o să-ţi explic. Marea 
Britanie, vreme de sute de ani un bastion împotriva tiraniei 
europene, este slăbită din punct de vedere militar. Nu era 
nevoie de politica aceasta. Practic, nu aveţi armată, 
posedaţi doar o idee de forţe aeriene şi o umbră a vechii 
marine. Nu cu multă vreme în urmă aţi fost factorul decisiv 
în distrugerea lui Hitler. Ce mult aţi decăzut de atunci! 

— Mi se pare greu să contrazic ceea ce spui. 

— Propun să ne mutăm în alt salon mai mic, ca să bem 
cafeaua şi lichiorul. 

— Bună idee! 

Salonul mic era tot o încăpere spațioasă şi mobilată 
luxos. Se aşezară pe canapele dispuse faţă în faţă, având 
măsuţa de cafea între ei. Ochii albaştri ai lui Morgenstern 
sclipeau de energie. 

— Ţinând seamă de toate aceste forţe înspăimântătoare 
care tind să capete putere, continuă el, avem nevoie de 
adaptare, transformare, trebuie să devenim revoluționari. 

— Simt că încet-încet devine mai clar motivul invitaţiei la 
cină, spuse Tweed, apoi sorbi din paharul cu Cointreau. 

— Eşti un om cu o intuiţie deosebită. Am remarcat 
această calitate rară atunci când ne-am întâlnit la 
Washington. 

— De ce nu l-ai invitat pe Howard la o discuţie? întrebă 
Tweed. 

Nu făcea nici o încercare de a susţine că e în fruntea unei 
companii de asigurări. Morgenstern ştia sigur că era 
director-adjunct al SIS, unde Howard era director. 

— Howard e o persoană agreabilă. 

Morgenstern făcu o pauză, prima mai lungă de până 
atunci, pentru a-şi alege atent cuvintele, apoi continuă: 

— Însă el nu are nici pe departe viziunea ta globală. Te 
considerăm drept persoana-cheie în noul sistem. 

— La ce nou sistem faci aluzie, Jefferson? 

— Am afirmat mai devreme că a sosit momentul să fim 
revoluționari, zise Morgenstern şi se aplecă spre 
interlocutor. Marea Britanie şi America trebuie să se 
contopească într-o relaţie nouă şi mult mai puternică. De 
aceea ne-am întâlnit să discutăm astă-seară. 

— Contopire? 

— Aşa cum am mai afirmat - din punct de vedere 
economic, social şi politic. 

— Înainte de a intra în detalii, aş dori să-mi răspunzi la 
câteva întrebări. Îmi închipui că ai văzut reportajele TV de 
coşmar realizate în Oxford Street după explozia acelei 
bombe? 

— Da. Am fost oripilat. Câtă sălbăticie! 

— Eu cred că unii din oamenii voştri au plasat acea 
bombă. 

— Crezi aşa ceva? întrebă Morgenstern şi se rezemă de 
spătar, părând vizibil afectat. Doar nu vorbeşti serios, 
Tweed! Nu pot crede că am auzit afirmaţia aceasta venind 
de la tine. Noi nu procedăm astfel. Pentru numele lui 
Dumnezeu, de ce-am face-o?! 

În tot acest timp Tweed îşi studiase gazda cu deosebită 
atenţie. Îşi dădea seama imediat când cineva minţea. 
Morgenstern credea ferm în ceea ce spunea. De aceea 
insistă: 

— Deţinem dovezi că în Anglia au sosit recent foarte 
mulţi dintre cei mai înrăiţi ucigaşi americani, adevăraţi 
gangsteri, folosind rute ocolitoare. 

Deschise geanta diplomat pe care o adusese cu sine, 
scoase cele câteva fotografii din plic şi le întinse pe tăblia 
măsuţei. 

— Aceştia sunt oamenii la care mă refer. 

— Trebuie să fie membri ai cartelului drogurilor din 
Medellin ori poate ai Mafiei, spuse Morgenstern, în timp ce 
se uita la poze. Nu pot decât să presupun că cineva îţi 

serveşte informaţii false. 

— N-ai văzut pe nici unul dintre aceşti oameni în 
ambasada din Grosvenor Square? 

— Doamne, nu! Absolut sigur. 

— Permite-mi să te întreb, cunoşti toate persoanele care 
lucrează la ambasadă? 

— Sigur că nu. Cum aş putea? Rolul meu e de a promova 
politica externă a ţării mele. Am birourile la etajul al doilea. 
Şi întotdeauna intru în ambasadă pe o uşă laterală pentru a 
evita fotografii. 

„Etajul al doilea.” Abia acum Tweed îşi aduse aminte că 
în America parterul este, de fapt, etajul întâi. Aşadar, în 
ziua vizitei la Sharon Mandeville, când îl văzuse din spate 
pe Morgenstern, însoţit de doi bărbaţi care asigurau paza 
de corp, la etajul întâi, din punctul lui de vedere era la 
etajul al doilea. Asta confirmă ceea ce îi spusese 
Morgenstern. Pentru a doua oară avu convingerea că gazda 
sa spunea adevărul. 

— Pe Sharon Mandeville o cunoşti? insistă Tweed. 

— Sigur. Are biroul la acelaşi etaj cu mine. Nu ştiu precis 
ce sarcini îndeplineşte, însă are legături strânse cu Casa 
Albă. E prietenă cu soţia preşedintelui. Ştii ceva, Tweed? Ai 
deveni un maestru al interogatoriilor. 

— N-am intenţia de a te jigni... 

— De ajuns, surâse Morgenstern. N-ai reuşi niciodată să 
mă jigneşti. Mai curând aş spune că te-ai putea lăsa înşelat 
de unii care încearcă să creeze o prăpastie între noi, însă 
nici eu nu pot susţine că sunt infailibil. 

— N-ai vrea să-mi explici mai amănunţit această 
contopire între ţările noastre, despre care ai vorbit acum 
câteva clipe? 

— Am zis contopire, nu uniformizare. 

— E vreo diferenţă? 

— Cred că nu. Ai ştiut că în cel de-al doilea război 
mondial, când Franţa ceda în faţa Germaniei, Churchill le-a 

oferit francezilor dubla cetăţenie? Francezii urmau să 
devină britanici şi invers. 

— Da. Am citit despre asta. Francezii au refuzat. 

— Să presupunem că Washingtonul ar face o ofertă 
similară Marii Britanii. Toţi britanicii ar deveni cetăţeni 
americani, cu toate uriaşele avantaje care ar decurge de 
aici. 

— intenţionează Washingtonul să facă o astfel de 
propunere? Sigur? 

— Ideea s-a discutat în Consiliul Naţional de Securitate. 
lar eu am prezidat acea întâlnire. 

— Tot nu mi-ai răspuns la întrebare. Dacă e sigur..., îl 
îmboldi Tweed. 

— Au fost discutate în detaliu alte aspecte ale uniunii 
celor două naţiuni. Şefii statelor majore reunite ar vedea cu 
ochi buni înfiinţarea de noi baze aeriene şi navale în Marea 
Britanie. Acest lucru ar mări raza de acţiune, să zicem, a 
rachetelor îndreptate împotriva Orientului Mijlociu cu peste 
cinci mii de kilometri. lar Coasta de Est a SUA ar fi din nou 
sigură, ferită de primejdia unui atac declanşat de puterile 
musulmane din Anglia ocupată. 

— Ce altceva s-a discutat la Washington, în spatele uşilor 
închise? întrebă Tweed. 

— S-a redactat în secret o lege specială care urmează a fi 
prezentată Congresului; prin ea Mărea Britanie ar fi 
încorporată în sistemul american. 

— Şi pentru ţara mea care sunt avantajele uriaşe de care 
vorbeai adineauri? 

— Aveţi o populaţie de peste cincizeci de milioane de 
oameni. În prezent, cel mai mare stat din SUA e California, 
cu treizeci de milioane de locuitori. Marea Britanie va fi de 
departe cel mai puternic element când va fi vorba de 
alegerea preşedintelui. Aţi beneficia de mai multe voturi 
decât oricare alt stat al uniunii. Din punctul de vedere 
american, acest lucru ar ridica procentul de voturi anglo- 

saxone. Cine ştie? În viitorul nu prea îndepărtat, un englez, 
la acea dată cetăţean american, ar putea fi ales preşedinte. 

— Eşti întotdeauna foarte convingător. 

— Sentimental vorbind, spuse Morgenstern şi se aplecă 
spre Tweed, aceasta contopire ar fi apreciată de mulţi 
americani. Ar simţi că se întorc din nou acasă. La urmă 
urmelor, republica îşi are originile în Anglia, pe vremea 
când părinţii pelerini au traversat Atlanticul. 

Morgenstern îşi turnă Grand Marnier, asta după ce 
completă paharul cu Cointreau de la Tweed. Bău jumătate 
din ce-şi turnase, apoi continuă, fără să dea semne că şi-ar 
fi diminuat energia. 

— Dacă vă lăsaţi târâţi către Europa federativă, care e 
sortită eşecului, veţi deveni nişte anonimi, fiind învinşi la 
vot în orice chestiune. Şi cu cine veţi sta la masă? Cu vechii 
duşmani. Demult aţi distrus Invincibila Armadă, trimisă 
împotriva voastră de Regele Filip al Spaniei. Unul dintre cei 
mai mari generali ai voştri, Marlborough, a sfidat puterea lui 
Ludovic al XIV-lea printr-o serie de victorii militare. Aţi 
luptat şi i-aţi înfrânt pe Kaizer şi apoi pe Adolf Hitler. 

— A fost o cină excelentă, spuse Tweed pe neaşteptate. 

În sinea lui bănuia că şeful bucătar era francez. 

— Mulţumesc pentru seara de neuitat. 

— Doar nu pleci acum?! Nu mi-ai spus părerea faţă de 
ceea ce ţi-am expus. 

— Vă propuneţi să transformați Marea Britanie în cel de- 
al cincizeci şi unulea stat al SUA... 

— Au plecat toţi acasă, spuse George când deschise uşa 
de la Park Crescent. 

Clipea ca şi cum ar fi tras un pui de somn. 

— Doar Paula e aici, zise el. 

Când Tweed deschise uşa, o găsi pe Paula aşezată la 
biroul Monicăi. Ea se uită la ceas, îl privi şi abia după aceea 
spuse: 

— Am convins-o pe Monica să plece acasă şi să se mai 
odihnească. A lucrat ca o sclavă pentru a alcătui profilurile. 
l-am promis că voi răspunde eu la telefon. Ai stat cam mult. 
După părerea mea, cina cu Morgenstern a fost cam lungă. 

— După ce am plecat de acolo am luat un taxi până în 
Downing Street. Am avut o discuţie cu primul-ministru, care 
lucrează şi el fără întrerupere. 

După ce îşi scoase paltonul, se aşeză la birou. Îşi turnă 
apă dintr-o carafă pe care, era aproape sigur, i-o lăsase 
Monica. 

— A telefonat Roy Buchanan, anunţă Paula. Când i-am 
spus că n-am idee când o să revii, mi-a spus mie ce trebuia, 
pentru că nu suferea amânare. A auzit un zvon foarte 
întemeiat cum că un sindicat american doreşte să 
achiziţioneze două cotidiene de mare tiraj, unul dintre 
posturile-cheie de televiziune şi două posturi de radio 
importante. Sumele oferite sunt uriaşe, astfel că el e 
convins că acţionarii vor accepta. 

— Ştiu. Am aflat asta de la primul-ministru. E o realitate, 
nu un zvon. 

— Şi-i lăsam să facă ce vor? 

— Primul-ministru procedează inteligent, tergiversând 
lucrurile. A aprobat desfăşurarea licitaţiilor, urmând să le 
supună spre aprobare şi Comisiei pentru Monopoluri şi 
Fuziuni. Între timp, va urmări cum folosesc americanii noua 
lor maşină de propagandă. 

— Înţeleaptă hotărâre. Cum a decurs întâlnirea cu 
Morgenstern sau preferi să nu te întreb asta? 

Paula continuă să sporovăiască. Trebuia s-o facă pentru 
a-şi ascunde îndoielile care nu-i dădeau pace în privinţa 
integrităţii lui Tweed. 

— Paula, începu el cu o expresie gravă pe chip, ceea ce-ţi 
voi spune rămâne doar între noi. O să le prezint situaţia şi 
lui Newman şi lui Marler, mai târziu, şi celorlalţi, dacă voi 
considera că trebuie să fie la curent. Camera asta a fost 
verificată în ultima vreme? 

— Cu mai puţin de o oră în urmă. A venit Harry Butler şi a 
controlat în toate colţişoarele, apoi mi-a zis că nu a găsit 
nimic. 

— O să dureze puţin cam mult. O să-ţi relatez tot ce mi-a 
spus Morgenstern... 

După ce Tweed îi prezentă cuvânt cu cuvânt discuţia de 
la masă, Paula simţi că-şi recapătă încrederea în el. Tweed 
încheie încleştându-şi degetele şi lovind cu pumnul în tăblia 
biroului. 

— Acum ştii toată istoria. Numai că eu sunt convins că 
americanii acţionează pe două planuri. 

— Ce înseamnă asta? 

— Un nivel e cel diplomatic. De asta se ocupă 
Morgenstern. Sunt sigur că mi-a spus adevărul când a 
refuzat cu vehemenţă să admită că oamenii săi ar putea 
avea vreun amestec în plasarea bombei din Oxford Street. 
Ştiindu-se că un om ca el nu ar accepta asemenea metode, 
celălalt nivel îi este inaccesibil. 

— Şi cei de-al doilea? 

— E cel la care acţionează Charlie-Ronstadt - ucigaşii a 
căror misiune e să destabilizeze Marea Britanie. Acum sunt 
convins că cele două echipe acţionează complet 
independent. Una nu ştie de existenţa celeilalte. Cineva, 
pesemne Charlie, este de o inteligenţă diabolică. Ei folosesc 
toate metodele murdare imaginabile: intimidarea, mită, 
crimele în masă şi cine mai ştie ce. Scopul e să pună Anglia 
în genunchi, iar apoi va veni propunerea contopirii cu SUA, 
care va părea atrăgătoare. S-ar putea să asistăm la sosirea 
unei echipe a FBl-ului, chipurile „pentru a face ordine.” 

— Primul-ministru ar accepta aşa ceva? 

— Nu ştiu. De asemenea, când am discutat cu el, am 
sugerat să se întreprindă măsuri pentru cazul în care s-ar 
folosi bombe logice. 

— Astea ce Dumnezeu mai sunt? se miră Paula. 

— O nouă expresie folosită de americani. Denumeşte 
tehnici noi pentru blocarea comunicaţiilor telefonice şi a 
furnizării de energie electrică în ţara pe care vor să o 
destabilizeze. Imaginează-ţi ce-ar însemna să nu poţi lua 
legătura cu nimeni, să nu ai electricitate pentru încălzit şi 
iluminat în condiţiile actuale. În acelaşi timp, ar putea 
introduce informaţii eronate în computere. De aici şi 
expresia de bombe logice. Orice logică ar fi spulberată. 

— Nu putem face nimic pentru a-i opri? 

— Ba da, cu condiţia să ne pregătim pentru 
eventualitatea unui asemenea atac. Primul-ministru a dat 
ordin armatei să apere centralele telefonice importante din 
Londra dar nu la vedere. Va fi oprită funcţionarea 
computerelor şi a faxurilor vitale. De la acest punct, 
comunicațiile se vor realiza prin intermediul unei armate de 
curieri pe motociclete. 

— A fost ideea ta? 

— Ei bine, am discutat acest aspect cu primul-ministru. 

— Şi, cu toate astea, mai plecăm mâine la Basel cu 
primul avion? 

— Bineînţeles. 

— Va fi interesant să locuim la hotelul Three Kings, am 
mai fost acolo. Ţi-aduci aminte? 

— Desigur. Ce mă intrigă este că acolo vor sta şi Sharon 
şi Denise. 

— Abia aştept să plecăm, zise Paula pe un ton visător. 

— Eu aş fi mai rezervat. Intuiţia îmi spune că vom 
pătrunde într-un adevărat infern. 


Tweed, Paula şi Newman se îmbarcară pe avionul pentru 
Basel. Jim Corcoran, un bărbat prietenos în vârstă de peste 
treizeci de ani îi conduse până la scară. Abia după aceea 
urcară şi ceilalţi pasageri. Aeronava era pe trei sferturi 
goală, şi Tweed îi oferi Paulei locul de la geam, aşezându-se 
pe celălalt fotoliu. Aflat în spatele lor, Newman se lăfăia pe 
două locuri. Cu toate că în jurul lor nu erau alţi călători, îi 
proteja pe Tweed şi Paula, pentru ca aceştia să poată 
discuta nestingheriţi. 

Tweed ţinea strâns în braţe o valiză de tip diplomat. 
Avionul survolă Franţa, îndreptându-se către Germania, 
unde pilotul avea să vireze spre sud când aveau să ajungă 
deasupra Rinului, care nu se va putea vedea. Acceptară 
amândoi băuturile oferite de însoţitoarea de bord, după 
care Paula îl sâcâi pe Tweed. 

— O să ajungi alcoolic. Bei şi acum, punând capac la vinul 
despre care spuneai că l-ai băut seara trecută. 

— Ştii bine că beau doar atunci când vreau sau trebuie şi 
în rest nu mă ating de băutură. Vrei să vezi ce am în valiză? 

— Chiar mă-ntrebam de ce o ţii aşa de strâns. 

După ce aruncă o privire peste umăr pentru a se asigura 
că însoţitoarea avea treabă spre coada avionului, Tweed 
descuie valiza şi deschise uşor capacul. Paula rămase 
înmărmurită. Era plină cu pachete de o sută de dolari 
aşezate cu meticulozitate. Sigur transferase aici banii din 
cealaltă valiză, gândi Paula. 

— Cred că ne ajunge să plătim hotelul, glumi Tweed. 

— Asta-i sigur. Dintr-o privire, aş zice că sunt vreo sută 
de mii de dolari. 

— Aproape de două sute, spuse, apoi închise capacul şi 
încuie valiza. Sunt pentru Kent Keith, care ne aşteaptă la 
aeroport în Basel. 

— A, geniul financiar. Dar la ce-i trebuie lui? 

— Să-i introducă într-un anumit cont de la Zurcher Kredit 
Bank. N-am habar cum o să procedeze, dar va efectua 
tranzacţia în aşa fel încât milioanele de dolari transferate 
de la Washington să se piardă în sistemul bancar. Asta va 
crea haos şi confuzie în mintea amicilor noştri. 

— Or să căpieze când vor afla! 

— lar asta i-ar putea determina să comită o mare 
greşeală. Văd că nu prea ai ce admira afară. 

Acum, când ştia la ce avea să servească uriaşa sumă de 
bani, Paula simţi o uşurare imensă. Apoi căzu pradă 
sentimentului de vinovăţie pentru că pusese la îndoială 
integritatea lui Tweed. 

Privi pe fereastră. De la plecare, aeronava zbura peste un 
strat gros de nori mohorâţi. Pe măsură ce se apropiau de 
Basel, acest plafon devenea şi mai compact. 

— Nu-i aşa că unul dintre motivele pentru care i-ai cerut 
lui Jim Corcoran să ne ajute să evităm punctele de control a 
fost suma asta mare de bani? 

— Exact acesta a fost motivul. Valiza a fost confecţionată 
cu câtva timp în urmă de către specialiştii noştri de la Park 
Crescent. Arată normal, dar nu conţine nici urmă de metal 
în structură. S-a folosit plastic imitând metalul. Ai observat 
că am trecut-o prin dreptul detectorului şi nu s-a auzit nici 
un piuit. lar pentru că ne însoțea Jim, nimeni nu mi-a cerut 
să o deschid. Uite c-am început coborârea. 

Cinci minute mai târziu trecură prin plafonul de nori. 
Paula privi spre sol şi oftă adânc. 

— Ai păţit ceva? o întrebă Tweed. 

— Totul e acoperit de zăpadă, nu-mi vine să cred. Eu 
ştiam că la Basel nu prea ninge. 

— Aşa este. Pare să fi nins mai mult aici decât în 
Germania. Cocoaşa aceea uriaşă e Pădurea Neagră... 


Tweed o rugase pe Monica să aranjeze să fie aşteptaţi la 
aeroport de două maşini închiriate. Basel avea un aeroport 
mic şi cochet, spre deosebire de Geneva şi Zurich, unde 
aeroporturile de altădată se extinseseră, devenind uriaşe, 
adevărate capete de linie. Când ieşiră din aeroport îl găsiră 
pe Keith Kent, care îi aştepta. 

— Bun venit în Elveţia! Localnicii spun mereu că aici nu 
ninge şi acum sunt indignaţi. Tweed, îi ai în geanta aceea 
diplomat? 

— Da, îl asigură Tweed, întinzându-i valiza. la spune, cât 
va dura până când milioanele de dolari vor dispărea fără 
urmă? 

— Câteva ore. 

Keith Kent era de înălţime medie, zvelt, bine bărbierit, 
având o faţă cu trăsături ascuţite şi ochi negri, inteligenţi. 
Avea permanent pe chip un zâmbet. Purta un costum de 
culoare închisă pe sub paltonul elegant. Cine l-ar fi întâlnit l- 
ar fi luat drept om de afaceri, probabil director de firmă. 

— N-aş vrea să vă par neprimitor, spuse el, dar vreau să 
mă apuc de treabă. Monica m-a anunţat că veţi fi cazaţi la 
Three Kings. O să vin să ne întâlnim acolo. Şedere plăcută 
şi liniştită! 

— Am o bănuială că numai liniştită nu va fi, îi răspunse 
Tweed. 

— Atunci, protejaţi-mi spatele! 

— Şi faţa, îl preveni Newman, care se alăturase grupului. 
Tweed, conduc eu una dintre maşini dacă tu şi Paula o luaţi 
pe cealaltă. Cum procedăm la hotel - ne cunoaştem în mod 
oficial? 

— N-ar avea nici un rost să pretindem că nu, mai ales că 

în hotel locuiesc Sharon şi Denise. 

Le trebui aproximativ cincisprezece minute că să ajungă 
la hotel. Prima parte a călătoriei se desfăşură de-a lungul 
unei câmpii deschise şi acoperite de zăpadă. Apoi 
pătrunseră în oraşul vechi. 

— Îmi place oraşul acesta, remarcă Paula. Are un aer atât 
de demodat... Ca să nu mai zic de străzile şi aleile înguste 
şi întortocheate. Şi, dacă-mi amintesc bine, piaţete secrete 
înconjurate din toate părţile de clădiri ce datează de secole. 

— N-ai uitat nimic, o aprobă Tweed, care conducea. 

Apropiindu-se de hotel, rulară pe o stradă străjuită de 
clădiri vechi din piatră. În stânga, la capătul străzilor 
laterale foarte scurte, Paula zări sclipirea apelor Rinului. 
Parcară în faţa hotelului, iar Newman opri în spatele lor. 
Tweed ceru portarului ca maşinile să fie plasate cât de 
aproape posibil. 

După ce intrară, prima persoană pe care Tweed o văzu 
era Sharon Mandeville. 


— Mă urmăreşti? întrebă Sharon zâmbind. 

— N-aş zice, de vreme ce te credeam la Londra, minţi 
Tweed. Nici nu speram să am o surpriză atât de plăcută. 

— la te uită! exclamă Newman. Nici nu ştii cât mă bucur 
să te revăd atât de curând, zise, sărutând-o pe obraz. Ce te 
aduce la Basel? 

— Am nişte prieteni elveţieni care m-au invitat aici. Am 
profitat de ocazie ca să stau departe de ambasadă. Nu-mi 
plac unii oameni de acolo. 

— Am uitat de bunele maniere, interveni Tweed. Sharon, 
ea e Paula, asistenta mea Paula, ţi-o prezint pe Sharon. 

— Bună ziua. 

Zâmbind cu căldură, Sharon îi strânse mâna Paulei: 

— Trebuie să fie o plăcere să lucrezi pentru un şef atât de 
bun. 

— Aşa şi este, îi răspunse Paula pe un ton neutru. 

— Bine, vă las să faceţi formalităţile de cazare, să vă 
instalaţi în camere. Poate ne întâlnim cu toţii să bem ceva 
înainte de prânz. A, Tweed, de ce spuneai c-ai venit aici? 

— Eu n-am zis nimic. Cercetez dispariţia unuia dintre 
angajaţii mei. Ultima oară când am vorbit cu el se afla la 
Basel. 

— Nu uitaţi de invitaţia mea! 

În tot acest timp, Newman o studiase cu atenţie. Ca de 
obicei, purta lucruri scumpe şi de bun-gust. De această 
dată era îmbrăcată cu un taior de culoare roşie şi avea la 
gât o eşarfă Chanel. Sharon se întoarse şi se îndepărtă. 

— Ce vreme nesuferită! Am auzit că în Germania unele 
şosele sunt blocate. Să te îmbraci bine dacă ieşi în oraş. 

Cât Tweed îşi făcu formele de cazare, Paula admiră holul 
spaţios şi elegant, de care îşi aducea aminte. Spre capătul 
din cealaltă parte a holului se vedeau măsuţe de cafea în 
apropierea cărora se găseau fotolii şi canapele îmbietoare. 
Totul degaja un aer de tihnă lipsită de lux ostentativ. 
Portarul le luase deja bagajele şi urcară împreună cu un lift 
mic. 

— Eu stau la etajul unu, îi anunţă Tweed când liftul opri. 

— Eu şi Bob avem camere la etajul doi, spuse Paula. Am 
auzit la recepţie ce număr ai. 

— Să veniţi mai târziu să stăm de vorbă. 

Tweed avea o cameră mare cu o perspectivă bună, ale 
cărei ferestre dădeau spre Rin. Întâi despachetă bagajele, 
folosind un dulap şi doar câteva sertare. În acest fel putea 
pune totul la loc imediat. Apoi se apropie de fereastră. 
Câteva minute mai târziu auzi un ciocănit în uşă. Deschise 
şi o primi pe Paula, după care reveni la fereastră. 

— Şi eu, şi Bob avem ferestrele spre fluviu. Am uitat cât 
de lat e chiar şi aici, la Basel, la sute de kilometri depărtare 
de vărsarea în mare. 

Îşi dădu seama că vorbea în gol. Tweed privea fix la un 
şlep imens care naviga în amonte pe partea dinspre hotel a 

fluviului. Îşi aminti că traficul fluvial trebuia să se 
desfăşoare pe partea apropiată când se naviga în amonte şi 
pe cea îndepărtată când navele circulau în aval. Şlepul era 
atât de mare, încât îi trebui un minut până să treacă prin 
dreptul ferestrei, intrând apoi sub arcada unui pod situat în 
dreapta hotelului. 

— Te gândeşti la altceva, constată ea. 

— Mă fascinează fluviul. A început să ningă din nou. Te 
sfătuiesc să stai în hotel, cel puţin până soseşte Marler de 
la Geneva. 

— Mie-mi convine, fiindcă sunt obosită. În ultima vreme 
am lucrat aproape fără oprire. Te superi dacă mă duc să fac 
o baie şi apoi mă culc puţin? 

— Cred că aşa ar trebui să faci. Apropo, ce părere ai de 
Sharon? 

— In aparenţă e elegantă, rezervată, dar prietenoasă. 

— In aparenţă? 

— Mi s-a părut cam misterioasă. Greu de spus în câteva 
cuvinte. 

Se auzi telefonul. Paula rămase la fereastră, iar Tweed se 
duse să răspundă. Vorbi cu voce foarte scăzută şi Paula nu 
făcu nici o încercare să tragă cu urechea. După ce puse 
receptorul în furcă, ea se îndreptă spre uşă, hotărâtă să nu 
întrebe cine telefonase. 

— A fost Arthur Beck, şeful poliţiei federale. Îl cunoşti. 

— Mi-a plăcut mereu omul acesta. Chiar tu spuneai că e 
cel mai capabil poliţist din Occident. 

— Părea foarte supărat. Vine cu avionul tocmai de la 
cartierul general ca să discute cu mine. Mi-a ordonat ca 
până la sosirea lui să nu ies din hotel. Până acum nu a mai 
procedat astfel. 

— Păi, singur ai spus că vom nimeri într-un infern. În 
clipele acelea am crezut că exagerezi. 

— Pesemne că am subapreciat pericolul. 

— Dar cum Dumnezeu de ne-a găsit Beck atât de 

repede? 

— l-a telefonat Monicăi. În mod normal nu i-ar fi spus nici 
măcar lui unde mă aflu. O s-o întreb cum de-a convins-o. Va 
ajunge aici abia peste câteva ore. 

— Atunci mă duc să fac baie şi să încerc să dorm puţin. 

— Paula, să nu părăseşti hotelul sub nici un motiv. la asta 
drept un ordin! 


Într-o stare de bună dispoziţie, Newman sosi curând după 
plecarea Paulei. Îl urmă pe Tweed până la fereastră. Primul 
şlep, pe care Paula îl urmărise împreună cu Tweed, 
transporta mărfuri în vrac. Cel pe care îl urmăreau acum, 
monstruos de mare, era petrolier. Newman fluieră 
admirativ. 

— Mare lucru să navighezi atât de departe pe Rin. Am 
întrebat recepţionera cât de sus pot merge în amonte. Din 
câte am aflat, există un port unde acostează, la marginea 
oraşului, iar de acolo nu mai au unde să meargă mai 
departe. 

— Mai e un port în aval, undeva pe malul stâng. Acolo se 
învecinează trei ţări: Elveţia, Germania şi Franţa. Dar mai 
bine ia loc. Vreau să-ţi spun ceva. 

Tweed îi relată pe scurt discuţia telefonică avută cu Beck 
şi Newman ascultă cu atenţie. Apoi îi scăpă un alt fluierat, 
dar când ridică ochii spre şeful său îşi dădu seama că 
acesta nu i se păruse nicicând mai preocupat. Tweed îşi 
stăpâni un căscat, apoi făcu o mişcare să-şi dezmorţească 
degetele. 

— Nu a făcut nici o aluzie în legătură cu ceea ce vrea să 
discute? întrebă Newman. 

— Nici un cuvânt. Nu pricep deloc ce l-a stârnit pe Beck 
în aşa măsură încât să vină tocmai de la Berna să mă vadă. 
Şi, ca să pună capac la toate, mi-a ordonat să nu ies din 
hotel. A, să nu uit... Nici tu nu părăseşti hotelul decât după 
ce aflăm ce l-a tulburat atât de mult pe Beck. E un ordin. 

— S-o anunţ şi pe Paula. 

— l-am spus deja. Mai bine las-o singură o vreme. Face 
baie şi apoi se va culca. Nici mie nu mi-ar strica puţin somn. 

— Am şi alte veşti. Şi Denise Chatel stă în hotel. Nu 
aveam cum să fiu remarcat când i-am văzut coborând din 
lift. 

— M-a prevenit Marler că va fi şi ea aici împreună cu 
Sharon. Ai fost în hol, să stai de vorbă cu Sharon? 

— Nu. M-am interesat la recepţie. A comunicat că pleacă 
la o întâlnire cu nişte prieteni. Elveţienii despre care ne-a 
spus. Cred că s-a îmbrăcat gros. Când am luat masa la 
Santorini's purta un palton din blană de samur. 

— Păi, îşi poate permite, de ce n-ar avea aşa ceva? 

Newman se mai confruntase cu astfel de ieşiri ale lui 
Tweed, când lăsase impresia că asculta tot ce i se spunea şi 
dădea răspunsuri care păreau să confirme acea părere. 
Simţi însă că acum Tweed se gândea la altceva, trecând în 
revistă ceea ce se întâmplase, legând un eveniment de 
altul şi încercând să alcătuiască un tot. 

Aveau de aşteptat. Mai întâi, apariţia lui Marler. Apoi, 
sosirea lui Beck. Şi, fireşte, acesta era calmul de dinaintea 
furtunii. Realiză că Tweed auzise fiecare cuvânt de-al lui 
când îi răspunse la întrebare. 

— Spuneai că ai văzut două persoane coborând din lift, 
când erai ascuns şi ai zărit-o pe Denise. Dar ai afirmat că 
Sharon plecase deja la întâlnirea cu prietenii ei. Şi-atunci te- 
ntreb: cine era persoana care o însoțea pe Denise? 

— Am păstrat asta la urmă, drept surpriză. 

— Atunci pune-mă la încercare. 

— Unde mai pui că locuieşte tot în hotel... Ed Osborne. 

Newman îl mişcă pe Tweed încet. Trezindu-se 
instantaneu, acesta se ridică în capul oaselor în pat. Işi 
scosese haina şi pantofii, slăbise nodul la cravată şi apoi se 
întinsese, dormind vreme de câteva ore. Spunând că nu-i 
este somn, Newman rămăsese pe scaun, pe post de pază 
de corp. Tweed privi spre fereastră şi constată că se 
întunecase. 

— Ce oră e? 

— E 16.30. 

— Doamne, n-am mai dormit niciodată aşa. 

Se duse grăbit în baie să-şi dea cu apă rece pe faţă şi să 
se pieptene. 

— Nu mi s-a mai întâmplat până acum, repetă el. 

— Asta demonstrează cât de obosit eşti. Ca şi Paula, ai 
fost permanent în acţiune. S-a trezit şi ea adineauri. O să 
coboare din clipă-n clipă. Te-am trezit pentru că a sosit 
Marler. Urcă şi el numaidecât. 

— Acum mă simt mai bine. Cred că mă pot lua la trântă 
cu lumea. 

leşi din baie cu cravata strânsă, după ce îşi pusese haina 
şi pantofii. Se aşeză pe un scaun şi-şi turnă din cafeaua pe 
care Newman o comandase după ce-l trezise. Bău două 
ceşti una după alta, prima fără zahăr, iar următoarea cu 
puţin lapte. Se auzi o bătaie la uşă şi Newman o deschise 
precaut, apoi îi făcu loc lui Marler să intre. Acesta căra două 
valize care păreau foarte grele. 

— Îmi pare rău că a durat atât. Ţinând seama de ceea ce 

duc în valize, am socotit că e mai prudent să închiriez o 
maşină de la Geneva şi să conduc până aici. 

— Ce-ai adus? întrebă Newman. 

— Îţi spun mai târziu. Am alte lucruri mai importante de 
anunţat. 

Urmă o nouă ciocănitură în uşă şi Newman îi deschise 
Paulei, care arăta proaspătă şi plină de energie. Ca şi cum 
ar fi gata să înceapă o nouă zi, gândi Tweed. Ea îl salută pe 
Marler, care îi promise să-i povestească după aceea despre 
călătorie. Aşezată alături de Tweed pe o canapea, Paula 
făcu un gest cu mâna către ureche, pentru a arăta căe 
gata să asculte. 

— Inamicul a sosit cu forţe puternice la Basel, anunţă 
Marler. 

— Exact ce ne lipsea, spuse Tweed ironic. Şi unde se 
află? 

— O să vă zic în felul meu. Am intrat în Basel şi am 
parcat în apropiere de Hauptbahnhof. Tocmai mă 
pregăteam să intru într-o benzinărie să-mi fac plinul la 
ţigări. Încă mă aflam în maşină când pe cine credeţi c-am 
văzut ieşind din Euler, un hotel de cinci stele? Pe Jake 
Ronstadt şi Chuck  Venacki. l-am recunoscut după 
fotografiile primite de la Paris. Au traversat strada şi au 
intrat în Victoria, un hotel mai mic. Am aşteptat. 

— Cum era îmbrăcat Ronstadt? întrebă Tweed. 

— Cu un palton din astrahan şi o căciulă la fel. Când a 
traversat strada păşea de parcă ar fi fost stăpânul oraşului. 
Câteva minute mai apoi a ieşit din hotelul Victoria, urmat 
de şase gorile. Toţi apar pe pozele făcute în Franţa. Toată 
banda a mers până la Hilton şi a dispărut înăuntru. După 
câte bănuiesc, s-au dus la bar. 

— O să avem necazuri, constată Tweed. 

— Asta-i puţin spus, după părerea mea. Dar am uitat o 
chestiune esenţială. Când a ieşit din hotelul Euler, Ronstadt 
a trecut pe la maşina lui, un Citroen, ca să ia ceva. După ce 

au năvălit cu toţii în Hilton, am dat o fugă şi am fixat pe 
maşină un dispozitiv isteţ pe care mi-l dăduse furnizorul 
nostru de arme. L-am lipit sub şasiu. Acum îl putem urmări. 

— Dar cum putem face asta? se interesă Paula. 

— Bună întrebare. Dar am şi un răspuns pe măsură. 
Există şi un dispozitiv de localizare pe care îl putem instala 
pe maşina ta, Tweed. Şi încă unul pentru tine, Bob. 
Recepție pe o rază de zece mile. Incredibil, nu? 

— De unde ai făcut rost de aparat? îl întrebă Newman. 

— Amicul meu din Geneva, cel care mi-a vândut armele 
şi grenadele, a intrat în afaceri cu alte produse: dispozitive 
de depistare şi urmărire. 

— Bun, dar unde mi-e Browning-ul? vru Paula să ştie. 

— Ce nerăbdătoare eşti! 

Deschizând una dintre valize, Marler scoase un pistol 
automat Browning de 32 mm, plus muniţie de rezervă şi le 
dădu Paulei. Newman întinse mâna, iar Marler îi puse în 
palmă un revolver Smith & Wesson de 38 mm şi cartuşele 
necesare. Îi oferi lui Newman şi un toc pentru şold. 

Newman îşi scoase imediat haina, îşi fixă tocul, verifică 
modul de funcţionare fără încărcător, îl încărcă şi, după ce-l 
strecură la loc, îmbrăcă haina din nou şi se încheie până 
sus. Se uită din nou către valize. 

— Ce alte comori ai mai procurat? 

— În afară echipamentului de detecție şi urmărire, arme 
Walther pentru Harry şi Pete, care urmează a sosi, grenade 
şi bombe fumigene. Avea până şi false grenade, din acelea 
derutante, aşa cum era cea pe care am aruncat-o în cei 
patru indivizi, cu puţin înainte că Ureche să fie ucis. In 
vremurile astea nu mai poţi păstra nici un secret. Îmi 
imaginasem că băieţii de la noi inventaseră ceva ce nu mai 
are nimeni. Plus o puşcă Armalite, care se poate demonta, 
cu lunetă - pentru mine. 

— Deci n-ai uitat de Fantomă? De aceea ai cumpărat 
arma. 

— N-am uitat de individ, aprobă Marler cu glas stins. 

— Ai face bine să ascunzi valizele acelea, sugeră Tweed. 
Urmează să primim vizita lui Arthur Beck. Ne-aduce veşti 
proaste. 

— Parcă nu ne ajungeau cele aduse de Marler, mormăi 
Newman. 

— Eu am venit cu informaţii, îi răspunse Marler, ridicând 
valizele. lar acum cred c-o să mă duc până în camera mea 
să le pun bine... 

— Bine măcar că Ronstadt şi oamenii lui nu ştiu că ne 
aflăm aici, remarcă Tweed. 

— Ar fi frumos să fie aşa, afirmă Paula. 

Tweed răspunse la telefonul care începuse să sune. După 
ce încheie scurtă convorbire, ridică ochii spre ceilalţi. 

— Marler a plecat la ţanc. A sosit Beck. Urcă acum. 

Zâmbind, Arthur Beck intră în cameră. Merse direct către 
Paula şi o îmbrăţişă. Între ei existase mereu o relaţie caldă. 
Zâmbetul îi dispăru de pe faţă imediat ce îşi scoase 
paltonul presărat cu fulgi de zăpadă. Refuzând propunerea 
lui Tweed de a comanda cafea proaspătă, se aşeză pe un 
fotoliu. De statură medie şi bine făcut, cu mustață îngrijită, 
Beck se apropia de cincizeci de ani; părul bogat începuse 
să-i încărunţească. Avea trăsături bine conturate şi un licăr 
ghiduş în ochii cenușii şi pătrunzători. 

— O să trec direct la subiect. Am vorbit cu Lasalle de la 
DST. Mi-a spus că o mică armată de americani cu mutre de 
gangsteri a trecut prin Europa spre Londra. Unii cu 
Eurostar-ul, alţii cu avionul. Mi-a trimis nişte fotografii de- 
ale lor, pe care mi le-a expediat prin curier. Eu le-am 
distribuit ofiţerilor din trei aeroporturi: Zurich, Geneva şi 
Basel. Pentru orice eventualitate. O parte dintre ei au sosit 
chiar ieri la Basel. Am fotografiile celor care au fost 
identificaţi. 

Scoase un plic din buzunar, i-l întinse lui Tweed, care îl 
luă şi se uită la imagini. 

— Arthur, mutrele astea ne sunt cunoscute. Rene m-a 
contactat şi pe mine sau, mai bine zis, eu l-am sunat. Mi-a 
trimis şi mie fotografiile astea. Întâmplător, ştim şi unde s- 
au cazat. Unii la hotel Euler, alţii la Victoria. 

— Eşti la curent cu tot ce se întâmplă în lumea asta 
păcătoasă. 

— E posibil ca lumea să devină şi mai păcătoasă de-atât. 

— Necazul e că nu pot face nimic. Cei de la aeroportul 
din Basel m-au informat că aveau toţi paşapoarte 
diplomatice. Atitudinea celor de la Washington începe să 
mă îngrijoreze. Ce se petrece? 

— Pe scurt, începu Tweed, America este superputerea 
acestei planete. Sunt şi ei conştienţi de acest lucru. Uneori, 
puterea dă naştere dorinţei de şi mai multă putere. Istoria e 
plină de asemenea exemple - două dintre ele ar fi Napoleon 
şi Hitler. 

— S-ar părea că Marea Britanie e în mare pericol. 

— E adevărat. Dar, din informaţiile pe care le deţin, 
există posibilitatea de a le tăia elanul aici, ca să apelez la o 
formulare plată. Mai mult ca sigur este că vom încerca. 

— Dacă vă pot ajuta cu ceva, sunt la dispoziţia voastră. O 
să rămân la Basel. Sediul poliţiei de aici e chiar peste drum. 
Pe Spiegelgasse nr. 6. Pentru moment, o să-mi stabilesc 
cartierul general acolo. Newman, am observat că ai o 
umflătura sub haină. 

— O întindere musculară, bine? A trebuit să mă bandajez. 

— Ai mare grijă de muşchiul acela, spuse Beck, surâzând 
fără umor. Acum trebuie să plec. Sunt sigur că o să aveţi 
grijă de Paula, adăugă el şi se ridică, după care îşi puse 
paltonul. 

— Mulţumesc. La o adică, Paula se cam pricepe să-şi 
poarte singură de grijă, răspunse ea zâmbind. 

— Sunt convins. 

După ce Beck plecă, Newman remarcă: 

— A făcut atâta drum aproape degeaba. 

— Nu sunt de acord, se opuse Tweed. Acum are idee 
despre ceea ce se întâmplă cu adevărat. lar dacă vom avea 
nevoie de el, ne va fi alături. Reprezintă un aliat puternic. 
Acum mă duc la un telefon public să o sun pe Monica. N-aş 
vrea ca apelul să treacă prin centrala hotelului. Plus că, 
uneori, liniile fac atingere chiar în hotel şi s-ar putea ca 
vreun oaspete să tragă cu urechea. 

— Vei fi însoţit, îl preveni Newman. Te rog să nu 
protestezi. 

În acelaşi moment Marler reveni şi bătu la uşă. Newman 
îşi ţinu pistolul la spate până ce descuie uşa şi văzu cine 
era. 

— Tweed vrea să sune de la un telefon public, îl anunţă el 
pe Marler. 

— Chiar simţeam nevoia să iau puţin aer. Am instalat 
detectoarele în maşinile voastre. Portarul mi-a arătat unde 
sunt după ce v-am descris pe amândoi şi i-am spus când aţi 
sosit. O să le puteţi vedea mai târziu. 

— Plimbarea n-o să ne fie tulburată, spuse Tweed, 
punându-şi paltonul. Din fericire, ceilalţi nu ştiu că ne aflăm 
aici. 

— E foarte frig afară, îi anunţă recepţionerul când 
ajunseră în hol. 

— Suntem obişnuiţi, glumi Tweed. Venim din Anglia. 

În rest, holul era pustiu. Oaspeţii hotelului se aflau, cu 
siguranţă, la masă. Marler trecu primul prin uşa rotativă, se 
opri când ajunse în stradă şi privi în jur. Când Tweed, Paula 
şi Newman se apropiară de el, ridică o mână, avertizându-i 
să nu mai înainteze. 

— Mi s-a părut că văd o umbră dispărând după colţ. 

— Ţi-o fi jucat imaginaţia vreo festă, spuse Paula. 
Dumnezeule, ce frig e! Atenţie pe unde călcaţi, fiindcă e 
lunecuş. 

Apoi văzură venind un tramvai vopsit în verde, tipic 

pentru Basel. Trecu prin dreptul lor cu zgomot, după care 
se îndepărtă şi traversă podul. Cu mâinile în buzunare, 
Tweed păşea în frunte. Aerul rece îi izbea în faţă. Obişnuiţi 
cu căldura din hotel, începură să simtă tot mai mult gerul. 

— O să mergem până aproape de piaţă, le spuse Tweed. 
Mi-amintesc că era un telefon pe o stradă laterală. Bine că 
am la mine o mulţime de monede elveţiene. 

După ce duduitul tramvaiului se stinse, fură învăluiţi de o 
linişte apăsătoare. Asta îi aduse aminte de tăcerea de la 
Romney Marsh când se oprise înainte de a ajunge la 
buncăr. În jur nu se vedea nici ţipenie. Strada pe care 
mergeau era mărginită pe ambele laturi de clădiri cu faţade 
din piatră. Paula se simţea prizonieră. Brusc, se opri locului. 

— Am auzit paşi. 

— Trebuie că e imaginaţia ta, făcu Marler, imitând ceea 
ce spusese ea cu câteva clipe mai devreme. 

— Eşti sigură? interveni Tweed, care ştia că ea are auzul 
foarte ascuţit. 

Se opriseră cu toţii între doi stâlpi de iluminat public. 
Paula se uită înapoi, dar nu zări pe nimeni. Marler ridică din 
umeri în semn de nerăbdare. 

— Acum mai auzi ceva? 

— Nu. S-au oprit o dată cu noi. 

— Vreau să ajung mai repede la telefonul acela, spuse 
Tweed. 

Newman porni în frunte, iar Paula şi Tweed rămaseră 
alături. Din proprie iniţiativă, Marler rămase să-i acopere. 
Ajunseră la marginea unei pieţe mari şi deschise ce dădea 
spre primărie, o clădire împodobită elegant cu simbolurile 
cantoanelor elveţiene. Marler ridică mai bine pe umăr 
bareta genţii de pânză pe care o ducea. Mai parcurseră o 
bucată de drum, după care Marler aruncă o privire peste 
umăr. El era cu ochii după siluete, fără a avea urechile 
ciulite pentru a auzi paşi. 

— O luăm pe strada asta, îi anunţă Tweed. Aici începe 

partea veche a oraşului. Uite şi cabina telefonică despre 
care vă spuneam. 

Intră în paralelipipedul din sticlă, scoase monedele din 
buzunar, apoi tastă numărul de la Park Crescent. 

— Monica, sunt Tweed. Te sun de la un telefon public. E 
mai sigur aşa... 

— Mă bucur că te aud. Aici se petrec nişte evenimente. 
Geniştii au verificat o centrală telefonică importantă, au 
găsit două bombe uriaşe şi le-au dezamorsat. La fel şi în 
biroul de sortare a corespondenţei de la Mount Pleasant. 
Insă a mai fost plasată una într-un mare magazin din 
Knightsbridge. A făcut fărâme parterul şi primul etaj. Sunt 
cel puţin cincizeci de morţi şi o mulţime de răniţi. Numărul 
morţilor creşte. Asta-i tot. 

— Mulţumesc. O să revin. 

După ce ieşi, le spuse celorlalţi ce aflase. Paula resimţi 
dureros ştirea. Rămase cu privire îndreptată spre Tweed şi 
abia îngăimă: 

— Când are să se sfârşească grozăvia asta? 

— Când o să-i lichidăm pe toţi. Să ne-ntoarcem la hotel. 
Sunt îngheţat ca un om de zăpadă. 

După ce depăşiră cu câţiva paşi capătul străzii 
lăturalnice, Marler ridică un braţ. Spuse precipitat: 

— Au revenit indivizii cu umbrele! La pământ! 

Apărut foarte aproape ca să le mai lase vreo şansă, 
grupul de patru umbrele negre, coborâte atât de jos încât îi 
ascundeau complet pe posesori, înainta spre ei. Vreme deo 
clipă, Paula rămase ca hipnotizată de acea imagine bizară - 
conurile întunecate care se apropiau de ea, marginile care 
nu se atingeau unele de celelalte, umbrelele necilintite, într- 
o aliniere perfectă. 

Se aruncă pe trotuar alături de colegii ei, care stăteau 
deja lipiţi de pavaj. Fascinată, îngrozită, ca şi cum ar fi 
urmărit un spectacol de teatru macabru, văzu cele patru 
umbrele ridicându-se într-o sincronizare fără greş, cu o 

perfecţiune solemnă, lăsându-i la vedere pe cei patru 
oameni dinapoia lor. Toţi purtau paltoane negre şi ţineau 
umbrelele în mâna stângă. Fiecare dintre ei vâri mâna 
dreaptă în geanta proprie, asemănătoare cu aceea a lui 
Marler, însă mai încăpătoare. Scoaseră cu o iuţeală 
uimitoare nişte pistoale mitralieră. Ţevile se ridicară, apoi, 
cu aceeaşi precizie militară, se îndreptară spre ţintele care 
zăceau la pământ. Paula se chinui să-şi scoată pistolul, 
ştiind, de fapt, că era prea târziu. Percepuse toate acestea 
într-o fracțiune de secundă, ca şi cum ar fi văzut simultan 
fiecare amănunt. 

In timp ce se aruncase jos, Marler vârâse o mână în 
geanta de umăr, care avea clapa deschisă. Scoase rapid o 
grenadă. Newman şuieră spre el: 

— De data asta nu mai merge cu şmecherii. Probabil că-i 
acelaşi grup... 

Paula înlemni. Anticipa deja izbiturile gloanţelor în trup. 
Marler aruncă grenada cu boltă. Aceasta zbură prin noapte, 
descriind un arc, şi căzu exact în mijlocul grupului de 
bărbaţi cu umbrele. Urmă o explozie de lumină, apoi un 
bubuit puternic la detonarea ei. 

Azvârliţi înapoi de suflu, doi dintre atacatori se bălăbăniră 
pe picioare şi se prăbuşiră la pământ cu un zgomot surd. Un 
altul încercă să înainteze puţin spre strada pustie şi căzu pe 
burtă. Cel de-al patrulea se lăsă moale de-a lungul unui zid 
şi alunecă până jos. Paula simţise trepidaţiile exploziei 
trecând prin betonul de sub ea. Trei dintre umbrele 
fuseseră sfârtecate în zeci de fărâme, iar fragmente de 
piatră din zidul clădirii învecinate zburaseră de-a latul 
străzii. În cădere, cel care se lipise de zid apucase să tragă 
o rafală scurtă, însă arma lui era îndreptată spre cer. 
Gloanţele făcură ţăndări o lampă de iluminat public, iar 
cioburile căzură ca o ploaie asupra lui. Din cei patru bărbaţi 
cu umbrele nu rămăseseră decât tot atâtea cadavre. 

— S-o ştergem cât mai repede de aici, spuse Tweed 

poruncitor, sărind cu agilitate în picioare, alunecând, apoi 
recăpătându-şi echilibrul. Sediul poliţiei e pe strada 
alăturată. S-ar putea ca zgomotul să fi fost atenuat de 
clădiri, dar nu trebuie să riscăm. Mergem pe cealaltă parte 
a străzii. 

Porni pe trotuarul de pe partea opusă alături de Paula, 
apoi Newman şi Marler îi ajunseră din urmă. Marler aruncă 
o privire spre colegul său. 

— După cum ai constatat, aceea era o grenadă 
adevărată. Fii sigur c-am cumpărat ceea ce trebuia! 

— Ne-ai salvat pielea, spuse Newman cu convingere. 

Paula îl prinse pe Tweed de braţ. Făcu un semn din cap în 
lateral. Ucigaşul care se prăbuşise la marginea trotuarului 
de vizavi era aproape cu totul ascuns de umbrela lui, 
singura care rămăsese întreagă, căzută peste cadavrul lui. 
Părea că doarme, folosind umbrela drept adăpost. 

— Ce privelişte! E aproape suprarealistă, şopti Paula. 

Apoi văzu o pată de sânge lăţită pe vitrina unui magazin 
prin dreptul căruia trecură. Era atât de frig încât sângele 
îngheţase imediat şi luase forma unei palme deschise. Se 
cutremură. Tweed o sili să se grăbească spre Three Kings. 
Se opriră puţin pentru a-şi curăța paltoanele de zăpadă, 
apoi intrară în hotelul cald şi primitor. 

Ce senzaţie dumnezeiască, îşi spuse Paula. 

Recepţionerul ieşi de după biroul lui şi apăsă butonul 
pentru etajul întâi. Apoi, cu destulă dificultate, reuşiră să-şi 
facă loc cu toţii în lift. 

— Mergem la mine. Să bem ceva, spuse Tweed. 

Luă o sticlă de vin din frapieră şi turnă în patru pahare. 
Ceilalţi îşi dezbrăcară paltoanele şi căutară unde să se 
aşeze. Tweed se lăsă pe o canapea alături de Marler, astfel 
că erau faţă în faţă cu Paula şi Newman care stăteau pe o 
altă canapea. Tweed ridică paharul: 

— Pentru supravieţuire! 

— Pentru asta chiar merită să bem, spuse Paula cu 

entuziasm. 

— Trebuie să vă cer scuze tuturor, începu Tweed, pentru 
că am fost nesăbuit. Am zis ceva de genul „suntem 
norocoşi că ceilalţi nu ştiu de prezenţa noastră aici”. Uite că 
ei ştiu. Ceea ce e foarte important. 

— Dar bineînţeles că nu vrei să ne spui de ce, îl împunse 
Paula. 

— Acum trebuie să mă gândesc la alte lucruri. 

Surâse ca să îndulcească faptul că ignorase întrebarea ei 
şi continuă: 

— Cât Bob a lipsit ca să-şi ia paltonul, am primit un 
telefon de la Keith Kent. Mâine dimineaţă vine să discute cu 
noi. 

— Stomacul meu cere ceva de mâncare, făcu Paula. 

— Bob, telefonează să ne aducă cina în cameră, spuse 
Tweed cu ton de ordin. E cam târziu, spuse, apoi mai luă o 
gură de vin. Ei, bine, de patru ticăloşi am scăpat, mulţumită 
lui Marler. Dar acesta e doar începutul. 

— Ne vor servi cina, dar mai întâi trebuie să ne vadă, 
anunţă Newman, după ce telefonă. 

— Tweed, remarcă Paula, încă nu ţi-ai dat jos paltonul. 

— Aşa e. Eram concentrat la altceva, explică el îşi dădu 
jos paltonul. Vreau ca mâine să acţionăm foarte repede. 
Presimt că mai avem puţin timp la dispoziţie. Apropo, Paula, 
mai ţii minte cele trei nume ale oraşului? 

— Cred că da, zise ea nedumerită, întâi Basel, în engleză. 
Apoi Bâle..., îl pronunţă ea pe litere. Asta e în franceză. lar 
cel de-al treilea e Ba-sel. Cam aşa s-ar pronunţa în 
germană. 

— Ba-sel, repetă Tweed. Exact. Pronunţia germană. Sună 
ca Basil, mai ales dacă ţinem seama de modul pompos în 
care Windermere îşi rosteşte numele. 

— Şi unde vrei să ajungi? întrebă Marler. 

— Basil... Schwartz. Nu asta l-ai auzit pe Ureche spunând 
înainte de a muri? 

— Ba da, întocmai. 

— Uiţi că atunci când ştie că va muri, orice om care vrea 
cu disperare să-ţi transmită ceva o face în limba lui 
maternă? Adică germana, în cazul lui Ureche. Sărmanul 
Kurt ne-a îndreptat spre acest oraş. lar acesta e motivul 
care m-a determinat să venim aici când am priceput ce 
încercase, de fapt, să spună. 

— Dar de ce să-şi folosească propriul nume? 

— Din acelaşi motiv. Gândea în germană... în germană 
schwarz înseamnă negru. De aici Schwarzwald - Pădurea 
Neagră. Făcuse afirmaţia că americanii au o bază secretă în 
apropiere de Basel. Cred că undeva în Munţii Pădurea 
Neagră. Prin urmare, următoarea noastră misiune e să o 
găsim. Dar să nu pierdem din vedere că ar putea fi bine 
păzită. 

A doua zi, Marler cobori devreme pentru a lua micul 
dejun. Trecuse întâi pe la Tweed, însă şeful lui studia o 
hartă mare a Munţilor Pădurea Neagră. li spuse lui Marler să 
meargă singur la masă, promițând că va veni şi el mai 
târziu. La acea oră matinală sufrageria era aproape pustie. 
Marler o văzu pe Denise stând singură la o masă şi se 
apropie. 

— Pot să-ţi ţin companie? întrebă el. Sau, dacă faci parte 
din categoria celor care preferă să ia dejunul singuri, 
înţeleg şi mă retrag. 

— Alec, te rog să rămâi. Sharon a plecat undeva şi a zis 
că revine mai târziu. La ora asta prefer compania cuiva. 

Marler comandă un dejun englezesc complet. O 
chelneriţă amabilă îi turnă cafea, în timp ce el rupse o chiflă 
şi începu să mănânce. Era mort de foame. Denise, băgă el 
de seamă, se mulţumise cu cafea şi cornuri. 

— Cum crezi că o să-ţi pice nişte adevăruri dure dis-de- 
dimineaţă? întrebă el încet. 

— Ai veşti pentru mine? reacţionă ea cu nerăbdare. Dacă 
da, vreau să le aflu. Sunt cât se poate de limpede la minte, 
iar asta imediat ce m-am trezit. 

— E grav ce o să-ţi spun. 

Denise purta un taior cu pantaloni din stofă groasă de 
culoare bej şi un pulover pe gât. E foarte elegantă, gândi el. 
Ea rămase cu privirea îndreptată spre el şi uită să mai 
mănânce în timp ce el îi relată ceea ce aflase de la Cord 
Dillon. Când termină de povestit, salonul se golise. Intre 

timp îi fusese adusă farfuria cu şuncă şi ouă. 

— Regret, zise el, dar nu încape nici o îndoială că e vorba 
de o crimă comisă cu sânge rece. Cei de la Washington au 
muşamalizat totul. Probabil din ordinul acelui misterios 
Charlie. N-aş fi vrut să te tulbur comunicându-ţi o 
asemenea ştire. 

— Ba nu. Asta vine să confirme bănuielile mele. Aş vrea 
să ştiu cine e acest Charlie, spuse ea furioasă. l-am mai 
auzit numele rostit o dată, la ambasadă. 

— Cine l-a pronunţat? 

— Un tip nesuferit. Mi-a spus cineva că-l cheamă Jake 
Ronstadt. Mergeam pe coridor şi, cum nu făceam nici un 
zgomot, pentru că aveam pantofi cu talpă de cauciuc, nu 
m-a simţit şi, când a ieşit dintr-un birou însoţit de cineva, l- 
am auzit spunând: „i-o repet. Întâi trebuie să mă consult 
cu Charlie.” Cu colţul ochiului l-am zărit cum se uită urât la 
mine, dar eu mi-am văzut de drum. 

— Ai idee la cine se referea? 

— Nu. E singura dată când am auzit acest nume. Mi-am 
amintit doar din cauza acelei priviri înveninate pe care mi-a 
aruncat-o acest Ronstadt când am trecut pe lângă el. 

— În fine, ştii cumva ce funcţie are Ronstadt? 

— Nu. O prietenă mi l-a arătat când eram în bufetul 
ambasadei. Mi-a spus să mă feresc de el. Auzise că e un om 
primejdios. Asta-i tot ce ştiu despre el. 

— Cred că ţi-am stricat ziua. De când am început să-ţi 
povestesc, ţi-a trecut pofta de mâncare. 

— Nu te nelinişti, Alec, spuse ea şi îi zâmbi cu delicateţe. 
E o uşurare să ştiu că bănuielile mele au fost justificate. 

Reîncepu să mănânce. 

— Şi-ţi mulţumesc din inimă că ai aflat adevărul. Am ţinut 
tare mult la ei, îndeosebi la tata. 

— Sharon ştie că sunt aici? 

— Nu. Nici eu n-am ştiut până n-ai apărut în salon. Nici 
nu are habar de existenţa ta. O să las lucrurile aşa cum 

sunt. 

— Chiar te rog. Dar de prezenţa lui Tweed în hotel are 
ştiinţă? 

— A, da, sigur. A precizat că l-a văzut cu Robert Newman. 

— Da, sigur. Tweed mi-a zis că la sosire a întâlnit-o în hol. 
Cât intenţionează să mai stea în Basel? întrebă Marler fără 
să dea impresia că-l interesează în mod deosebit. 

— N-am idee. Mă-nţeleg foarte bine cu ea, dar e cam 
rezervată. Este o englezoaică tipică. Sper că o să mă ierţi, 
dar trebuie să plec, fiindcă am ceva de terminat. Dacă eşti 
liber astă-seară, poate luăm masa undeva în oraş. 

— Abia aştept. Din păcate, şi eu sunt foarte ocupat. 
Anchetez un caz împreună cu Tweed. Dacă reuşesc să 
găsesc vreo portiţă, te caut eu. 

— Mă bucur că te-am întâlnit. Scoase un carneţel şi scrise 
grăbită ceva, apoi detaşă fila şi i-o întinse. 

— Ai acolo numărul camerei mele. Acum chiar trebuie să 
fug... 

Marler stătea cu faţa spre ieşire. Când Denise ajunse la 
uşă, Tweed apăru de cealaltă parte a ei şi o deschise, 
lăsând-o să treacă. Zâmbi şi-i spuse îndeajuns de tare, încât 
auzi şi Marler: 

— Bună dimineaţa. 

| se adresase pe un ton destul de oficial, ca şi cum 
singura întâlnire dintre ei fusese aceea din birou. 
Amintindu-şi că îl văzuse pe Tweed ieşind din apartamentul 
ei din Belgrave Square, Marler surâse discret. 

După ce se aşeză în faţa lui Marler, Tweed spuse: 

— O să apară curând şi Newman. Coboară şi Paula. 

Apoi cobori vocea: 

— Regret că am întârziat. Beck a trecut pe la mine într-o 
fugă. A trimis câţiva oameni care au fotografiile la ei să 
supravegheze hotelul Euler. Dis-de-dimineaţă, doi indivizi 
au ieşit din hotel, s-au urcat într-o maşină şi au plecat. 
Oamenii lui Beck i-au urmărit până la frontieră. După 

punctul de control, şi-au continuat drumul pe autostrada ce 
duce în Germania. 

— Pe unde trece autostrada? 

— Printr-un orăşel numit Breisach, dacă merg pe 
Autostrada nr. 5, care face la stânga. Pe de altă parte, dacă 
o iau la dreapta, pot ajunge în Freiburg. 

Tăcu o clipă. 

— Şoseaua asta merge spre Munţii Pădurea Neagră. 

— Păcat că nu i-am urmărit noi. Dar dispozitivul de 
localizare e plasat la maşina lui Ronstadt. S-ar putea să ai 
dreptate în legătură cu Munţii Pădurea Neagră. Ar fi de dorit 
să supraveghem cu schimbul hotelul, să vedem când 
pleacă Ronstadt. Cei mai potriviţi pentru treaba asta ar fi 
Newman şi cu mine, pe rând, bineînţeles. 

— Nu sunt de acord, spuse Tweed şi clătină din cap. 

Ridică apoi privirea. În restaurant intraseră Paula şi 
Newman, care se aşezară la masa lor. 

— Vreau să vă povestesc ceva, cât nu avem pe nimeni 
prin preajmă, le spuse Tweed. 

Apoi Tweed repetă ceea ce-i spusese şi lui Marler în 
legătură cu scurta vizită a lui Beck. Le prezentă apoi şi 
ideea lui Marler, precizând că o respinsese. 

— De ce? întrebă Paula. Dacă nu suntem atenţi, o să-l 
pierdem din ochi pe Ronstadt. lar după aceea nu vom putea 
găsi baza lor. 

— Ba da. Beck a venit cu o idee genială. Mi-a dat asta. 

Scoase din buzunar un mic telefon mobil, un model pe 
care Paula nu-l mai văzuse. 

— Nu am acceptat sugestia lui Marler fiindcă sunt sigur 
că vom avea nevoie de forţe numeroase după ce 
descoperim baza. Mai precis, de noi toţi. 

— Şi cum Dumnezeu o să reuşim? nu se dădu bătută 
Paula. 

— V-am spus că Beck e un tip deştept. A auzit de 
exploziile de la Londra şi, ca şi noi, e revoltat. A aranjat ca 

oamenii lui, aflaţi în maşini fără însemne polițienești, să 
supravegheze cu schimbul hotelul Euler. Cei care stau de 
pază vor fi dotați cu telefoane ca acesta. În clipa când 
Ronstadt pleacă, îl vor informa pe Beck, iar el mă va 
anunţa. 

— Şi totuşi i-am putea pierde urma lui Ronstadt, se 
încăpăţână Paula. 

— Aşteaptă până termin de vorbit. Dacă urmează acelaşi 
drum ca şi ceilalţi doi, va depăşi punctul de control de pe 
partea elveţiană înainte ca voi să puteţi ajunge pe 
Autostrada numărul 5. Beck va telefona ofițerului de la 
punctul de control şi-i va da numărul Citroenului. Acesta îl 
va opri pe Ronstadt. 

— Chiar aşa? Şi la ce-ar folosi asta? se miră Paula. 

— Ai obsesia contradicţiei în dimineaţa asta?! o sâcâi 
Tweed. 

— Îmi pare rău. Continuă, te rog. 

— Cum spuneam, ofiţerul îl va opri pe Ronstadt la punctul 
de trecere. Îi va controla maşina pe îndelete, motivând că 
efectuează controale prin sondaj, căutând droguri. Pe scurt, 
îl va ţine acolo până sosim noi. Eu şi cu tine, Paula, trebuie 
să fim în maşina din faţă. Conduc eu. Când ne apropiem de 
punctul de control, scoţi o ţigară şi o aprinzi cu eleganţă. 
Ofiţerul de acolo va şti cum arătăm - va avea Beck grijă de 
asta. 

— Foarte bună ideea lui Beck, îl aprobă Paula. Va trebui 
să ne ferim de ochii lui Ronstadt. Ticălosul ne ştie de la 
Goodfellows. 

— Cred că o rezolvăm şi pe asta. Marler, tu ne urmezi în 
maşina ta. Tare-aş vrea să-i avem cu noi pe Butler şi pe 
Nield. Butler ar putea merge cu Marler, iar Nield, cu Bob... 

Făcu o scurtă pauză, apoi rosti cu voce tare, îndreptându- 
se de spate: 

— Ancheta asta o să dureze mai mult decât am anticipat. 

Paula privi peste umăr. În salon intrase Sharon 

Mandeville, care se îndreptă direct către masa lor. 

— Tweed, credeam că o să te ţii de cuvânt, spuse ea cu 
voce scăzută. Parcă trebuia să ne întâlnim ieri la un pahar. 

— Îmi pare extrem de rău, Sharon, îi răspunse Tweed, 
ridicându-se. Am fost prins într-o discuţie de afaceri pe care 
n-am putut-o evita. 

— Te iert. Mulţumesc, Bob. Sau v-am întrerupt cumva? 

Newman se ridicase grăbit şi-i adusese un scaun pe care 
îl plasase lângă cel al lui. Sharon stătea faţă în faţă cu 
Paula. 

— Mă simt copleşită, constată Sharon. Cu atâţia bărbaţi 
în jur... 

— Sunt şi eu pe-aici, îi reaminti Paula. Îți ofer sprijin 
moral. 

— Foarte drăguţ din partea ta. 

— Arăţi minunat în costumul acesta, o flată Newman. 
Parcă eşti gata să pui bărbaţii pe jar. 

Făcea aluzie la costumul de culoare roşie pe care îl purta 
ea. Sharon îi adresă un surâs în semn că aprecia 
complimentul, apoi se încruntă şi spuse: 

— Fiindcă tot ai vorbit de jar, noaptea trecută cineva a 
încercat să incendieze ambasada din Londra. Pe ferestrele 
uneia dintre încăperi ieşea un fum gros şi se vedeau flăcări, 
de aceea au fost chemaţi pompierii; a urmat un adevărat 
haos în Grosvenor Square. 

— Cum de-ai aflat toate astea? întrebă Tweed. 

— Am telefonat la ambasadă azi-dimineaţă. Oare ce se 
petrece, fiindcă eu nu-mi dau seama? 

— Ce secţie a ambasadei a fost incendiată? se interesă 
Tweed. 

— Biroul alăturat camerei blindate de la etajul unu. Biroul 
meu a scăpat, slavă cerului. Mă bucur că n-am fost acolo. 

— Şi eu, o imită Tweed. 

— Bună, tuturor. Vă deranjează dacă vă ţin companie? se 
auzi o voce groasă venind din spatele lui Newman. 

Tweed ridică ochii. Surâse ironic. Masivul Ed Osborne se 
afla în salon. Aduse târâş un scaun, îl plasă la capătul 
mesei, se aşeză comod şi îşi împreună palmele cu un 
pocnet; pe faţa lui lată apăru un zâmbet larg. 

— Prieteni, mă bucur grozav să vă revăd, spuse el, 
uitându-se întâi la Paula, apoi la Tweed. Ce vânt vă aduce 
în acest oraş provincial? 

— Întâi de toate, îl puse Newman la punct, nu-i 
provincial. E un oraş mai vechi şi mai interesant decât 
oricare din America. 

— Răutăciosule, făcu Osborne şi îşi plesni cu palma 
încheietura celeilalte mâini. Mai tacă-ţi gura! Necazul e că, 
urmă el, aplecându-se uşor în faţă, îndată ce deschizi gura, 
spui numai ce nu trebuie. Cafea, garçon, comandă el, 
adresându-se chelneriţei. CDRP, şi pentru că nu te pricepi la 
prescurtări, asta înseamnă cât de repede posibil. 

— lar ca mic-dejun, domnule? întrebă ea îndatoritoare. 

— Doar cafea, scumpo. Nu mi-am dat seama că era o 
domnişoară, remarcă el după ce chelneriţa se îndepărtă. 
Avea părul tuns prea scurt. 

— Dar bărbaţii nu poartă fuste, îl puse la punct Paula. 

— Sigur că nu, decât dacă sunt travesti... şi se întrerupse 
brusc. Dar cred că nu-i un subiect potrivit la micul dejun, 
spuse el, privind-o apreciativ pe Paula. Vă place vacanţa 
asta aici? 

— Ne plăcea. Asta până la sosirea dumneavoastră. 

— Bun răspuns! spuse Osborne zâmbind larg. Imi plac 
doamnele care ştiu să dea replici. Trebuie să ne vedem 
între patru ochi cât de curând. 

— Nu-mi plac întâlnirile între patru ochi, îi replică Paula. 
Şi ce treburi aveţi la Base!? 

— Văd şi eu lumea. Cum de ce? făcu el şi râse gros. 
Afaceri, scumpo. Tot soiul de afaceri. 

Tweed îşi împinse scaunul înapoi. Înainte de a se ridica 
pentru a pleca, Sharon se aplecă spre el şi-i şopti la ureche: 

— Acum sper că n-o să uiţi de întâlnirea noastră pentru a 
bea ceva. Mă aştepţi la bar în jurul prânzului? 

— E perfect, îi răspunse Tweed zâmbind. 

— Hei! tună Osborne. Voi doi aveţi o relaţie secretă? 

— Scuzaţi-ne, spuse Tweed, ridicându-se. Trebuie să 
ajungem la o întâlnire. Mulţumim pentru companie, 
domnule Osborne. 

— Ed! Ţi-am mai spus că mă cheamă Ed... 

Dar ei erau deja în drum spre ieşire. Tweed o avea alături 
pe Paula, iar Newman şi Marler îi urmau îndeaproape. După 
ce închiseră uşa restaurantului, Paula nu se mai putu 
stăpâni. 

— Ce necioplit! 

— Nu-l subestima pe Osborne, o preveni Tweed. Dincolo 
de purtarea lui grosolană cred că are o minte diabolică. Nu 
mai trebuie să adaug că-i lipsit de sentimente. Sunt convins 
că poate descrie în amănunt ce poartă fiecare. Ochii nu i-au 
stat o clipă locului. 

— Ei bine, nu i-ar strica să înveţe cum să se îmbrace. 
Haina aceea ţipătoare, cămaşa în dungi, cravata în culori 
prea vii, pantalonii reiaţi fără dungă... Nimic nu se 
asortează. La fel este şi felul în care face conversaţie. Dacă 
o poţi numi aşa... 

— Putem discuta liniştiţi undeva? întrebă Marler, care îi 
ajunsese din urmă. Ce-ar fi să mergem în colţul acela? 
sugeră el. 

— Dacă ţii atât de mult, se declară Tweed de acord. 

Rămaseră cerc în jurul unei măsuţe dintr-un colţ, destul 
de departe de recepţie. Marler tocmai se pregătea să 
înceapă când făcu ochii mari. Din direcţia liftului apăruse 
Pete Nield. Răsucindu-şi mustaţa, acesta îi salută. 

— Eu şi Harry tocmai am sosit de la aeroport. 

— Uite-l şi pe aruncătorul de cuţit, îl întâmpină Marler. 

— Ce vrei să spui cu asta? întrebă Tweed. 

— Pete şi-a dovedit talentul în acest domeniu. În ultimele 

două luni a exersat aruncarea cu cuțitul, explică Marler 
coborând vocea. Este fantastic. M-a invitat odată să-l 
însoțesc la o bodegă de mâna a două. Se juca darts, iar 
Pete le-a făcut cinste tuturor şi apoi a întrebat dacă putea 
folosi cuțitul în locul săgeţilor. Toţi şi-au închipuit că e ţicnit, 
dar l-au lăsat să facă o încercare. S-a tras înapoi şi a 
aruncat de şase ori. Ce credeţi? De fiecare dată a nimerit 
direct în centru. Am pierdut o groază de bani. Pariasem că 
nu va putea arunca bine de la distanţa aceea. 

— S-ar putea ca asta să ne folosească, spuse Tweed. 
Bun, Marler, dar ce voiai să ne spui? 

— Ceva în legătură cu Ureche. Sărmanul Kurt... Mi-a dat o 
adresă unde l-aş putea întâlni la Basel în caz de pericol. Mi- 
a desenat o hartă. Scoase din buzunar o foaie împăturită. 

— După cum vedeţi, nu ne-ar lua decât cât o plimbare de 
cinci minute, dacă rezistaţi să urcați trepte. 

— Ce propui? 

— Să mergem acolo să vedem despre ce e vorba. Nu 
cred că acolo locuia. Dar poate a lăsat vreun mesaj pentru 
mine. 

— Cine merge cu mine? întrebă Marler, examinând harta. 

— Toţi, propuse Tweed. 

— Mai sunt ticăloşii ăia prin Basel? se interesă Nield. 

— E plin oraşul... Unii s-au cazat la Euler, alţii la Victoria. 
Două hoteluri apropiate de autostradă. 

— Ştiu unde sunt hotelurile astea. Am mai vizitat oraşul 
cu câtva timp în urmă, spuse Nield, şi ştiu locurile destul de 
bine. Din câte mi-aţi zis, cred că a fost o idee bună să 
venim aici cu toţii. Luă apoi harta de la Marler. 

— Şi care e propunerea ta? întrebă Tweed. 

— Mă duc singur până la adresa asta să arunc o privire. 
Mă-ntorc în câteva minute. Am plecat. O să sosească şi 
Harry curând. 

Tweed nu mai apucă să protesteze, fiindcă, luând harta, 
Nield se îndepărtă. Inainte de a trece prin uşa rotativă îşi 

puse paltonul pe care îl ţinuse până atunci pe braţ. Apoi 
dispăru. 

— Crezi că este o idee bună? întrebă Marler. Eu mă- 
ndoiesc. Sper să nu păţească nimic. Are harta, aşa că n- 
avem decât să aşteptăm şi să sperăm. 


În ciuda dimineţii târzii, lui Nield, care păşea hotărât de-a 
lungul străzii, i se păru că era întuneric aproape ca noaptea. 
Norii care acopereau cerul dădeau impresia că atârnă până 
aproape de acoperişurile clădirilor vechi, chiar atingându-le, 
ceea ce accentua atmosfera mohorâtă. Pe stradă nu văzu 
pe nimeni. Mai mult ca sigur că mai toţi oamenii erau la 
muncă, în birouri bine încălzite; ceilalţi stăteau cuminţi 
acasă. Liniştea era deplină. Nu auzi decât scârţâitul gheții 
de sub roţile unui tramvai care trecu pe lângă el. 

După ce ieşise din hotel, Nield o luase spre stânga. 
Pusese harta în buzunarul de la piept al hainei; îi fusese de 
ajuns să arunce o privire pe ea ca să ştie încotro să 
pornească. Trecu de treptele care duceau spre 
debarcaderul de unde, în timpul verii, turiştii puteau lua 
vaporaşe care îi duceau în scurte plimbări în susul Rinului, 
apoi traversă strada, ajunse la intrarea spre Rheinsprung, o 
stradă povârnită, rezervată doar pietonilor şi bicicliştilor. 
Ştia că acel drum avea să-l ducă, în cele din urmă la 
Munster, una dintre atracțiile Baselului, care domina fluviul 
şi oferea o privelişte impresionantă. Acum însă, călca atent 
pe panta îngheţată, privind spre dreapta. Văzu imediat 
ceea ce căuta. 

Pe plăcuţa de pe zid scria Găss/ein, ceea ce însemna că 
este o străduţă îngustă cu nenumărate trepte care urca 
printre două ziduri verticale foarte înalte. Indicatorul 
conţinea numele complet în germană, format dintr-o 
mulţime de consoane şi câteva vocale. Nield, care ştia 
această limbă, îşi traduse în minte: Aleea Celor Unsprezece 
Mii de Fecioare. Sună încurajator, îşi continuă el gândul. 

În faţă se vedeau numai trepte din piatră, urcând 
necontenit. Era foarte întuneric şi pustiu. Deşi îşi luase 
paltonul din cameră, uitase mânuşile. Începuse să simtă 
deja amorţeală în degete şi, de aceea, îşi vâri mâinile în 
buzunare. Continuă să urce treptele ce duceau parcă spre 
cer. 

In ciuda pojghiţei de gheaţă de pe trepte, continuă să 
urce fără a aluneca. Tăcerea nefirească prezenta avantajul 
că ar fi putu auzi orice sunet. Număra treptele. Până sus 
erau şaizeci şi opt. Ajuns pe ultima, se opri o clipă, ascultă 
şi privi în jur. De un zid stătea rezemată o motocicletă 
Yamaha, nou-nouţă. Pe plăcuţa de înmatriculare scria BS - 
Basel. 

Ştia că ajunsese în Martin-platz, o piaţetă neînsemnată, 
pavată cu piatră cubică, izolată de restul oraşului. Intră în 
piaţa pustie, care îţi dădea senzaţia de claustrofobie din 
cauza zidurilor înalte din jur. Nu zări pe nimeni. Ştia că 
adresa pe care o căuta se afla dincolo de locul în care era 
motocicleta cu şa foarte lată. Uşa masivă din lemn era 
închisă dar, când apăsă uşor pe clanţă, se deschise. 
Căldura dinăuntru îl învălui. Împinse uşa încet, fără să 
scoată vreun sunet. Balamalele erau bine unse. Merse 
câţiva paşi, apoi se opri. 

O femeie în vârstă, cu părul cărunt legat într-un coc şi 
purtând o rochie lungă până la călcâie, stătea pe un scaun. 
Lângă ea era un individ care arăta ca o gorilă - foarte gras 
şi masiv - şi care ţinea o ţigară aprinsă aproape de ochiul ei 
drept. Matahala purta un hanorac negru, pantaloni şi beretă 
de aceeaşi culoare. Avea un cap cât un pepene. Se răsuci 
pe călcâie şi îndreptă către Nield un pistol Magnum. Capătul 
ţevii părea cât gura unui tun. Ca mulţi bărbaţi graşi, 
individul se mişcă fulgerător. Lăsând ţigara să cadă pe 
pardoseala din piatră, făcu un salt înainte. II lovi cu ţeava 
armei în cap. Nield mişcă uşor şi rapid capul într-o parte, 
astfel că ţeava îi şterse faţa, însă forţa loviturii îl ameti. 

Matahala îl apucă de guler şi-l azvârli înapoi cu brutalitate. 
Nield se lovi cu spatele, însă ridică puţin capul în ultima 
clipă, astfel încât umerii preluară greul impactului cu zidul 
de piatră. Picioarele îi cedară şi se prăbuşi la pământ, cu 
spatele rezemat de zid. 

Era extrem de ametit, însă simţi mâna individului 
alunecând peste coaste, apoi spre picioare, în căutarea 
unei arme ascunse. Nield nu purta pistol. Ca prin ceaţă, îl 
văzu pe celălalt ridicându-se şi trupul lui i se păru enorm. 
Bruta scuipă în direcţia lui. 

— Nu mă interesează cine eşti, dar vei avea plăcerea de 
a asista cum o torturez pe idioata asta. 

Accentul lui era tipic american. 

— După ce vorbeşte, ceea ce o să facă imediat, mă ocup 
eu şi de tine. 

Nield încercă să se îndrepte de spate, dar se prăbuşi la 
loc. Pâcla de pe ochi începuse să se risipească. Se afla într- 
o încăpere rectangulară cu pereţii din piatră. Căldura venea 
de la o sobă veche de teracotă aşezată într-un colţ. 
Individul rânji, arătându-şi dinţii ascuţiţi şi buzele groase. Îşi 
aprinse încă o ţigară, o apucă între degete şi se apropie de 
bătrână cu capătul aprins îndreptat spre ea. În drum spre 
scaun trânti uşa cu piciorul. 

Nield se simți cuprins de furie, care creştea cu forța unui 
incendiu, descătuşând în el o forţă de temut. Văzu capătul 
aprins al ţigării apropiindu-se de ochiul bătrânei. Se mai 
ridică puţin până ce se rezemă de perete. Nu se mişcă prea 
mult, fiindcă acest lucru i-ar fi atras atenţia individului. Işi 
strecură mâna dreaptă spre spinare şi se aplecă puţin în 
faţă. Mâna îi ajunsese la spate. Bruta percepu mişcarea şi 
se răsuci, îndreptând pistolul spre el. 

Nield extrase cuțitul ascuţit ca un stilet din teaca legată 
în partea superioară a spatelui. Stiletul traversă camera 
fulgerător, zburând cu o forţă nebănuită. Se înfipse în gâtul 
omului. Vreme de o fracțiune de secundă nu se întâmplă 
nimic. După aceea, bestia scăpă ţigara din mână, apoi 
arma. Duse mâna spre cuţit, după care o lăsă să cadă pe 
lângă corp. Se auzi un gâlgâit. Sângele începuse să-i 
şiroiască pe gât. Căzu în faţă, sub apăsarea propriei 
greutăţi şi se izbi puternic cu capul de podea. Cuţitul 
pătrunsese până la plasele, iar vârful lui ieşea pe partea 
cealaltă a gâtului. Rămase nemişcat. 

Nield răsuflă uşurat. Uşa se deschise şi în cameră intră 
Marler cu pistolul automat Walther în mână. Era urmat de 
Tweed, Newman şi Butler. Newman evalua situaţia dintr-o 
privire rapidă şi se grăbi să-l ajute pe Nield, care se ridică 
nesigur pe picioare. Reuşi să arboreze o umbră de zâmbet. 

— În filme, cel căzut întreabă: „De ce-aţi întârziat atât?” 

— Cine e doamna? întrebă Tweed încet şi se apropie de 
ea. 

— Nu ştiu. 

Tweed o examină atent. Are mai mult de şaptezeci de 
ani, socoti el. Avea faţa brăzdată de riduri şi părul rărit, 
însă, când ridică privirea, observă că ochii căprui îi erau 
limpezi. Cu delicateţe, îi puse mâna pe umăr şi-i surâse 
compătimitor. 

— Gata, aţi scăpat. Mă înţelegeţi? 

— Inţeleg. 

— Ce s-a întâmplat? îl întrebă Tweed pe Nield. 

Dregându-şi glasul, Nield le relată în câteva cuvinte 
experienţa trăită de când ajunsese la capătul scărilor de 
piatră. În timp ce-l ascultă, Tweed se aplecă şi verifică dacă 
individul de pe podea mai avea puls. Se întoarse şi mimă 
din buze cuvântul „mort”, fără a-l rosti cu voce tare. 

— Bun, spuse Nield cu o satisfacţie morbidă. 

Continuă apoi să le expună firul evenimentelor până la 
momentul când cuțitul zburase prin aer ca o săgeată. 

— Drept la ţintă, îi şopti Marler. 

— Şi uite-aşa, încheie Nield, după ce bruta s-a prăbuşit, 
aţi dat şi voi buzna, deşi nu mai era nevoie. 

Zâmbi şi adăugă: 

— Glumesc şi eu. 

— Spuneţi-mi, cine sunteţi, o rugă Tweed pe bătrâna care 
rămăsese pe scaun. 

— Dar nu mi-aţi spus nimic despre voi, zise ea cu glas 
limpede. 

— Generalul Guisan, se prezentă Marler brusc. 

— Da, eşti cine trebuie, răspunse bătrâna. Mi-a spus Kurt 
că o să veniţi. Şi iată-vă. 

— Am venit să vă transmit o veste proastă, spuse el trist. 

— Ştiu, spuse bătrâna şi duse o mână la inimă. Am simţit. 
Kurt, soţul meu, e mort. 

— Îmi pare foarte rău. A murit instantaneu. 

— Eu sunt Helga Irina, continuă ea. Cu mulţi ani în urmă 
am trăit în Rusia. L-am întâlnit pe Kurt în bar ieftin. Ne-am 

îndrăgostit unul la altul. El bărbat inteligent era. M-a ajutat 
să fug din Moscova. Cumplită viaţa acolo. M-a dus la 
Finlanda. Traseu secret. Helsinki. Apoi Germania 
Occidentală. El venit aici, casa lui. Ne-am căsătorit. El fost 
un mare om. Spus la mine că dacă pierdut viața vine 
prietenul lui englez. ÎI cunosc dacă spune general Guisan. 
Omul acesta ca un KGB-ist urmărit pe Kurt. Într-o zi Kurt 
vorbit cu un prieten în bar. KGB-istul vede pe bărbat. După 
ce Kurt plecat, el îmbătat pe bărbat. Barmanul spus asta 
mai târziu la Kurt. La băutură spus de Irina, soția lui Kurt. 
Eu. Aşa găsit el la mine să tortureze. O săptămână mai 
apoi, prieten lui Kurt pescuit din fluviu este, cu cap 
sfărâmat. 

— Vă putem ajuta să ajungeţi acasă în siguranţă? sugeră 
Tweed. Aţi trecut prin suferinţe cumplite. Îmi pare rău. 

— Nu! făcu Irina şi sări de pe scaun şi se uită la Marler. 
Kurt spus la mine să dau carneţel negru la englezul care 
spune general Guisan. 

Se împletici la primii paşi. Tweed o prinse de braţ şi o 
ajută să meargă. După alţi câţiva paşi, reuşi să se ţină ferm 
pe picioare. Se apropie de sobă şi ridică mâna dreaptă spre 
o anumită porţiune a zidului. Degetele stafidite lucrau cu o 
agilitate uimitoare, observă Tweed, şi detaşară încet o 
piatră ce părea să fie perfect îmbinată în structura zidului. 
Părea să fi citit gândurile lui Tweed. 

— În Rusia eu fost croitoreasă. Tot ăsta făcut şi în Basel, 
după ce căsătorit Kurt. Câştig mult şi trăiesc bine. 

Dislocă piatra şi Tweed i-o luă din mână. Inapoia locului 
în care se aflase piatra se vedea o adâncitură. Vârând mâna 
înăuntru, bătrâna scoase un carneţel cu coperte negre şi 
decolorate. Traversă încăperea şi i-l întinse lui Marler. 
Rămas în spatele ei, Tweed îşi scoase portofelul şi scoase 
zece bancnote de câte o mie de franci elveţieni şi-i puse în 
buzunar. 

— Mulţumesc, spuse Marler, luând carneţelul. 

— Asta n-aş fi dat niciodată la omul care vrut să 
tortureze. Putea face orice la mine. Kurt spus că e cu 
informaţii important. 

— Trebuie să vă plătesc onorariul pe care îl merită Kurt. 

— Nu! Este cadou pentru tine. 

Aruncând o privire spre Marler, Tweed făcu un semn cu 
capul spre uşă. Era un gest pe care Marler îl pricepu 
imediat. 

— Acum vă vom duce acasă în siguranţă, o anunţă 
Tweed. 

— Nu nevoie, refuză Irina. Ştiu drum. 

— S-ar putea să mai fie alţi nenorociţi pe afară. Vă 
ducem noi până acasă, insistă el. 

— Soba! Irina se răsuci, păşi până la ea şi învârti un 
robinet. Acum se răceşte şi mergem. 

— Ne ocupăm noi de rest, promise Marler. 

— leşiţi cât mai repede, îi şopti Tweed lui Newman. Dacă 
vine cumva poliţia, va fi greu de explicat prezenţa 
cadavrului. 

— S-a făcut... 

Irina îşi ridicase paltonul care zăcea mototolit sub 
scaunul pe care stătuse. Marler presupuse că ticălosul îl 
smulsese de pe ea şi-l azvârlise acolo înainte de a se apuca 
de treabă. Aşteptă până când Tweed o conduse pe Irina 
până spre mijlocul pieţei, apoi se strecură afară. Avea 
sarcina de a-i proteja să nu fie filaţi, apoi de a rămâne 
nevăzut cât o va urmări pe lrina până acasă pentru a fi 
sigur că va ajunge nevătămată. 

— Aţi spus la un moment dat că vă cheamă Helga Irina, 
deschise Tweed vorba. Încercă să o facă să se gândească la 
altceva, sperând să uite calvarul prin care trecuse. lrina e 
nume rusesc, continuă el mergând lângă ea. Helga e 
nemtesc. Nu pricep. 

— Dumneavoastră sunteţi şeful. Şeful englezului? 

— Da. 

— Sunt recunoscătoare că salvat la mine. Am uitat 
mulţumesc la tânăr care m-a scăpat. Te rog transmiţi 
dragoste de la mine. 

— Aşa voi face. 

— Intrebai de Helga. 

Işi trecuse mâna pe sub braţul lui Tweed, iar el îşi dădu 
astfel seama că, până la urmă, ea căpătase încredere în el. 

— Mama a fost rusoaică, explică ea. A cunoscut un 
prizonier de război german care scăpat din gulagul lui 
Stalin. S-au plăcut şi i-a căsătorit în secret un preot care 
avea o biserică clandestină. Aşa că eu lrina după mama şi 
Helga de la tata. Amândoi luptat împotriva comunismului. O 
prietenă spus la mine că fost surprinşi la o întrunire şi 
încercat să fugă. Impuşcaţi amândoi şi murit. Eu aveam 
şase ani. 

Ce viață de iad au trăit unii, gândi Tweed. Tocmai 
traversaseră o altă piaţetă pustie şi ajunseseră, în cele din 
urmă, în Rheinsprung, situat pe o înălţime din apropiere de 
Munster. Irina îşi dezlipi mâna de sub braţul lui şi se opri. În 
aceeaşi clipă, el vâri bancnotele împăturite în buzunarul 
paltonului ei. Ea se încruntă, îşi strecură degetele în 
buzunar şi pipăi ce pusese el înăuntru. 

— Sunt o mulţime de bani. Prea mult. Carneţelul e cadou 
de la Kurt. Aici te las pe tine, dar dau banii înapoi. 

Tweed se îndepărtă, pentru ca ea să nu-i poată întinde 
banii. Inainte de a se pregăti să coboare spre Rheinsprung, 
drum despre care ştia că îl va duce exact până la hotel, îi 
spuse câteva cuvinte: 

— Kurt merita un onorariu mare. Ne-a transmis informaţii 
valoroase. Nu puteţi refuza ceea ce a câştigat Kurt. Aveţi 
grijă... 

După aceea porni pe strada povârnită, pavată cu piatră, 
atent să nu alunece pe gheaţă. Ştia că Marler se află 
undeva aproape, ca un om invizibil care trebuia să se 
asigure că Irina va ajunge acasă fără probleme. Ajungând la 

poalele pantei, trecu de Aleea Celor Unsprezece Mii de 
Fecioare şi se opri, fiindcă Newman apăruse ca din senin. 

— E-n drum spre casă, îl anunţă Tweed. Marler o 
urmăreşte discret ca să fie sigur că nu păţeşte nimic. 

Traversau stradă pustie, păşind peste şinele de tramvai, 
când apărură Nield şi Butler, parcă materializându-se din 
aer. Înainte de a intra în hotel le spuse: 

— Pete, ai făcut o treabă extraordinară salvând-o pe 
biata bătrână. Acum nici unul dintre voi nu trebuie să mai 
calce prin zona aceea. 

Scoase o agendă din buzunar, o deschise la o anumită 
pagină şi i-o întinse astfel lui Nield. 

— Pete, ai acolo numărul de telefon unde-l găseşti pe 
Beck. Poţi să-l suni, vorbind cu voce schimbată, pentru a-i 
da adresa de acolo? Anunţă-l că va găsi un cadavru. Să 
vorbeşti puţin, ca să nu depisteze de unde telefonezi. 

Imediat ce intră în hotel, o întâlni pe Paula, care tocmai 
cobora din lift. Ea îl anunţă cu glas scăzut: 

— A sosit Keith Kent. E-n camera ta şi mi-a zis că 
americanii şi-au ieşit din minţi. 

Paula descuie uşa cu cheia pe care i-o lăsase Tweed. Elo 
rugase să rămână în cameră pentru cazul în care Kent ar fi 
sosit în absenţa lui. O urmară cu toţii, mai puţin Nield, care 
spuse că merge până în camera lui pentru a da un telefon. 

Keith Kent se aşeză pe un fotoliu ţinând în mână un 
pahar cu brandy. Nu era nevoie de nici o prezentare. ÎI 
cunoşteau toţi pe acest vizitator. Kent ridică paharul. 

— Complimente din partea Paulei. Combustibil pentru 
încălzire centrală, cel puţin aşa mă amăgesc. 

— Am auzit că ai veşti, spuse Tweed, scoţându-şi 
paltonul, la fel ca şi ceilalţi. 

Paula îl luă să-l pună în cuier. 

— Aştept, adăugă el, aşezându-se pe un fotoliu aproape 
de Kent. 

— Cred că toată lumea vrea cafea fierbinte, nu? zise 
Paula ridicând receptorul fără a mai aştepta răspunsul lor. 

Keith Kent radia mereu un aer de calm şi era relaxat. 
Niciodată nu dădea semne de nervozitate, indiferent cât de 
încordată ar fi fost situaţia. Ca de obicei, era îmbrăcat 
elegant, având un costum bleumarin, cămaşă bleu şi o 
cravată Chanel cu păuni. 

— Cred că v-a spus Paula, începu el, că americanii sunt 
cuprinşi de panică. Purtarea lor arată că nu mai ştiu ce să 
facă. Şi asta nu le place deloc. 

— De unde ştii toate astea, Keith? 

— Azi-dimineaţă am făcut un nou drum până la Zürcher 
Kredit Bank să văd dacă s-a încheiat tranzacţia mea cu 

acea sumă de dolari. S-a vădit că nu mai era nevoie să 
discut cu funcţionara. Era ocupată, dar asta-i puţin spus, cu 
doi americani, dintre care unul bătea cu pumnul în ghişeu şi 
striga la ea. 

— Ni l-ai putea descrie? 

— Nu prea înalt. Capul mare, ras, faţă de boxer, buze 
subţiri şi fălci proeminente. Piept foarte bine dezvoltat, 
număr mic la pantofi. Păr castaniu. A aruncat o privire spre 
mine... Nişte ochi reci ca diamantul. 

— Jake Ronstadt, spuse Paula ca pentru sine. 

— Crezi că te-ar recunoaşte dacă te-ar mai vedea? îl 
întrebă Tweed. 

— Putin probabil. Purtam un fular până peste bărbie şi o 
pălărie cu borul lăsat. Ţinută firească, dacă ţinem seama de 
vreme. 

— Continuă. 

— Cum spuneam, urla la biata fată: „În contul acesta era 
o avere, iar acum tu-mi arăţi un bilanţ de cont zero.” Apoi i- 
a vorbit cu glas scăzut, dar eu am auzul bun, ştiţi doar. Apoi 
a continuat să răcnească: „Vreau să discut cu un director. 
Chiar acum. Ai priceput?” Atunci a început să bată cu 
pumnul în tejghea. Răspunsul fetei nu clarifica nimic. 

— Ce-a zis? 

— Că în bancă nu se afla nici un director, toţi fiind plecaţi 
la o şedinţă a conducerii. Când a auzit asta, individul a luat 
foc: „Pune mâna pe telefonul ăla şi cheamă un director, 
altfel fac praf tot ce vezi în jur. Nu se poate ca milioane de 
dolari să se volatilizeze fără urmă, incapabilo!” La faza asta 
eu am plecat din bancă. 

— Ai afirmat că erau doi. Cum arăta celălalt? 

— Inalt şi slab, cu o mutră colţuroasă. Celălalt îi spunea 
Vernon. 

— S-ar părea că e Vernon Kolkowski! exclamă Newman. 
Când am fost la New York mi-au fost arătate nişte fotografii 
cu tot soiul de ucigaşi. Căpitanul cu care am avut întâlnirea 

a precizat că i se spune Subţirelul şi este un ucigaş renumit. 
Nu l-au putut prinde cu nimic. Când e să depună mărturie, 
martorii sfârşesc prin a fi pescuiţi din fluviul Hudson. 

— Pare o piesă de bază pentru cei cu care ne 
confruntăm, comentă Tweed. 

— După ce am plecat de la bancă, urmă Kent, am 
aşteptat în maşină să văd dacă se mai întâmplă ceva. Am 
fost inspirat. La vreo cinci minute după aceea, tipul scund şi 
solid a ieşit ca o furtună. A traversat strada orbit de furie. O 
maşină care venea a trebuit să frâneze violent ca să-l evite. 
Americanul a trântit un pumn pe capota maşinii, l-a făcut în 
toate felurile pe şofer şi s-a dus la maşina lui. Vernon l-a 
urmat la distanţă de câţiva paşi, ca şi cum n-ar fi vrut să fie 
văzut prea aproape de el. A fost silit să se arunce în 
automobil, care a pornit atât de brusc, încât era să-l lase pe 
jos. 

— Mi-a spus Paula că americanii şi-au ieşit din minţi. 
Probabil că asta a fost exprimarea ta. 

— Asta înseamnă, spuse Kent apăsat, că trucul meu a dat 
roade. Trei milioane au dispărut ca fumul. Le-ar trebui 
săptămâni, chiar luni de zile pentru a depista unde au mers 
banii. 

— Keith, îţi mulţumesc. Ai realizat un lucru măreț. Nu uita 
să-mi trimiţi nota de plată. 

— A, vă taxez eu, nici o grijă! 

Keith îşi termină de băut branay-ul şi surâse. 

— Pot să mai stau puţin pe-aici? 

— Da. Unde te-ai cazat? 

— La Hilton. 

— Inspirată alegere! Nenorociţii stau la Euler şi la 
Victoria. 

— Te conduc eu, spuse Paula, văzându-l pe Kent că se 
ridică şi îi aduse paltonul. Cobor cu tine. 

— Mai vorbim, îi spuse Tweed la despărţire. Şi încă o 
dată, mulţumirile noastre... 

La foarte scurt timp după aceea, sosi Nield. Acceptă 
cafeaua oferită de Tweed şi se aşeză pe canapea alături de 
Newman. 

— Am aşteptat să plece Kent. l-am telefonat lui Beck, dar 
a trebuit să închid când a început să-mi pună întrebări. 
încerca să păstreze legătura, ca să depisteze de unde 
sunam. 

— Deci ai procedat cum te-am rugat, spuse Tweed. 

— Da, imediat ce a venit la telefon, i-am cerut să-şi 
noteze o adresă. Am amintit şi de cadavru. Ca să-mi schimb 
vocea, am ţinut un fular de mătase pe receptor. Apoi a 
început să tragă de timp şi am închis imediat. Nu cred că a 
durat mai mult de treizeci de secunde. 

— Foarte bine. 

Tweed ridică ochii spre Paula şi Marler, care tocmai 
intrau. 

— Deci Irina a ajuns acasă nevătămată şi fără ca tu să fii 
văzut. 

— Sigur. 

Marler se apropie de perete şi se rezemă. 

— Şi nici ea nu m-a zărit. i 

— Ce era chestia aceea cu generalul Guisan? Ințeleg că 
era o parolă. 

— Întocmai. Kurt mi-a zis odată că, dacă va muri, iar eu 
voi avea posibilitatea să ajung aici, voi găsi pe cineva în 
camera aceea şi, folosind parola asta, o să capăt nişte 
informaţii valoroase. 

— Generalul Guisan a fost comandantul Forţelor Armate 
Elveţiene în timpul celui de-al doilea război mondial, spuse 
Tweed cu un aer visător. Apelând la ameninţări foarte 
şirete, i-a împiedicat pe nazişti să invadeze Elveţia. 

Se întrerupse, deoarece sună telefonul şi Paula răspunse, 
îl repuse la loc imediat. 

— A sosit Beck. Urcă acum. 

Aşteptându-se la o adevărată furtună, Tweed se pregăti 

sufleteşte pentru a-l primi pe Beck. Însă şeful poliţiei 
elveţiene intră în cameră cu o expresie amuzată pe chip. La 
invitaţia lui Tweed se aşeză, însă refuză să bea cafea. Privi 
în jur zăbovind cu ochii asupra fiecăruia. 

— Sunteţi prezenţi cu toţii şi în ţinuta adecvată. Cred că 
aşa ar spune un englez. 

— Da, cam aşa, confirmă Tweed. 

— Nu ştiu dacă reprezintă noutăţi pentru voi, continuă 
Beck pe un ton ironic, dar azi-dimineaţă foarte devreme pe 
o stradă din apropierea lui Market-platz au fost descoperite 
patru cadavre. Americani. Toţi aveau  paşapoarte 
diplomatice asupra lor. Au fost cu toţii spulberaţi de o 
grenadă. 

— Tulburător, remarcă Tweed. 

— De aceea, înainte de ivirea zorilor am telefonat la 
Euler. Recepţionerul de noapte mă ştia după voce. l-am 
cerut să-mi dea lista americanilor care stau acolo. Mai ales 
cei sosiți recent. Doar unul avea un apartament. Mi-am 
închipuit că e şeful grupului. Un anume Jake Ronstadt. 

— Cu acest domn am purtat o scurtă discuţie când eram 
la Londra. 

— În fine, urmă Beck, am cerut să-mi facă legătura cu el. 
Nu s-a prea bucurat că l-am trezit la ora aceea. Şi mai puţin 
vesel a fost când i-am transmis vestea şi i-am citit numele 
decedaţilor. A recunoscut că făceau parte din personalul 
său, după cum s-a exprimat el. Trebuia să recunoască 
pentru că erau înregistraţi ca locuind în hotel. 

— Cum a reacţionat, Arthur? 

— Extrem de violent! l-am prins pe ticăloşii care au comis 
această crimă abominabilă? Nu? Cum adică? Va depune 
plângere la Ambasada SUA din Berna. l-am spus că va dura, 
întrucât abia am declanşat cercetările. M-a şi înjurat. Şi- 
atunci l-am întrebat cu ce se ocupau. 

— Asta cred că l-a lăsat fără grai, comentă Tweed. 

— Da' de unde... A repetat că va lua legătura cu Berna. 

Am zis că aceasta ar fi cea mai înţeleaptă hotărâre. Mi-a 
trântit receptorul în nas. 

— S-ar părea că şi-a pierdut capul. 

— Era furios la culme. La puţin timp după aceea, a trebuit 
să-i telefonez din nou. După ce-am primit un telefon 
anonim, am descoperit un alt cadavru. Mă-ntreb cine l-o fi 
ucis. Zăcea într-o cameră aproape de capătul Aleii Celor 
Unsprezece Mii de Fecioare. Avea înfipt un cuţit în gât. 
Vârful îi ieşise prin ceafă. 

— Asta cine mai era? se interesă Tweed. 

— Un alt american. Şi el avea asupra lui un paşaport 
diplomatic. Un anume Rick Sherman. Se cazase tot la Euler. 

— Şi cum a reacţionat domnul Ronstadt când l-ai 
anunţat? 

— Am crezut că face o criză de isterie. Urlând, m-a 
întrebat ce mai caut în funcţia de şef al poliţiei când Basel 
devine capitala europeană a crimei. A trântit din nou 
receptorul şi n-am mai apucat să-l sfătuiesc să ia legătura 
cu ambasada din Berna. 

— Lucrurile par să se încingă, constată Tweed. 

— Ştiu că aceşti oameni sunt gangsteri, spuse Beck, pe o 
notă sumbră. Dar trebuie totuşi să fac verificări. 

Făcu o pauză, aruncă o privire spre Newman, apoi spre 
Butler, care stăteau picior peste picior. 

— AŞ vrea să ştiu care dintre voi a ieşit din hotel azi- 
dimineaţă. Am remarcat că pantofii lui Newman sunt 
aproape uscați, însă tălpile par umede. La fel şi ale 
domnului Butler. 

— Am ieşit să luăm o gură de aer proaspăt prin zona 
Blumenrain, explică Tweed. Adevărat, a fost un frig cumplit. 
Cu ocazia asta am observat că poliţia mai ţine şlepul acela 
în partea adăpostită a falezei. 

— Trebuie să supraveghem traficul pe fluviu. Spuneai de 
Blumenrain? Păi asta e în direcţie opusă faţă de Aleea Celor 
Unsprezece Mii de Fecioare. Beck se ridică. Răspunsurile 

voastre m-au ajutat să lămuresc anumite aspecte. 

— Dacă mai ai nevoie de noi, îţi stăm la dispoziţie, spuse 
Tweed, ridicându-se în picioare. Oricând doreşti. 

Paula se pregătea să deschidă uşa, când Beck se 
întoarse. Îi zâmbi lui Tweed. 

— Apropo, s-ar părea că americanii vor trebui să mai 
amâne realizarea planurilor pe care şi le-au făcut. 

— Ce vrei să spui? 

— Păi, automobilul cu care cei doi americani au trecut 
prin punctul de control către Freiburg - şi pesemne spre 
Munţii Pădurea Neagră - s-a întors. Ofiţerul de acolo mi-a 
raportat că a avut impresia că indivizii s-au întors cam 
precipitat. Aveţi grijă de voi, vă rog... 


După ce rămaseră singuri, Tweed îşi frecă mâinile. Paula 
îi mai turnă cafea, apoi se uită la el şi spuse: 

— Pari mulţumit de tine. 

— Mulţumit, dar în nici un caz autosatisfăcut. Ştiam că 
Ronstadt va fi încolţit, cel puţin pentru o vreme. 

— Ştiai asta? se miră Paula. 

— M-am exprimat nefericit, intuiţia mi-a spus asta. 

— Dar de unde ştiai că şlepul poliţiei este tot acolo? Doar 
nu ne-am plimbat niciodată de-a lungul fluviului. 

— Dacă te apleci puţin pe fereastră, cum am făcut eu la 
sosire, îl poţi vederea. 

Privi apoi spre Nield. 

— Pete, voiam să te întreb mai devreme. Te-ai gândit să 
ştergi amprentele de pe mânerul cuţitului pe care l-ai 
aruncat în Sherman? 

— Bineînţeles. A fost cam greu din cauza poziţiei în care 
căzuse, dar m-am descurcat. 

— Fiindcă am ridicat eu puţin cadavrul, adăugă Butler. 

— Slavă cerului, răsuflă Tweed uşurat. Şi-apoi mai era 
piatra pe care Irina a scos-o din zid. 

— Pe care am pus-o foarte atent la loc, îl asigură 


247 


Newman. 

— Văd că v-aţi gândit la toate. 

— Doar asta ne e meseria, remarcă Newman. 

— Sunt convins că, mai curând sau mai târziu, Ronstadt 
şi banda lui vor pleca spre Munţii Pădurea Neagră. Înainte 
de a muri, Kurt ne-a spus că acolo au baza, însă ultimele 
evenimente, pierderea banilor de la Zurcher Kredit, la care 
se adaugă pierderea a cinci oameni în câteva ore, l-au 
debusolat pe domnul Jake Ronstadt. Asta ne oferă spaţiu de 
manevră. 

— Am ceva pentru tine, spuse Marler şi-i întinse 
carneţelul subţire cu coperte negre ce fusese scos din zid. 

Tweed tocmai se pregătea să examineze conţinutul 
acestuia când Nield interveni: 

— Am şi eu ceva pentru tine. Mă duc până în camera 
mea să-l iau. 

Tweed începuse deja să citească însemnările scurte 
scrise în engleză, când Nield reveni cu un dosar pe care i-l 
întinse. Într-o fracțiune de secundă, Tweed îşi aminti că-l 
văzuse în ambasada din Londra; Jefferson Morgenstern 
pusese dosarul într-un seif care arăta ca o casă de valori a 
unei bănci. Ridică privirea. 

— Pete, chiar e ceea ce cred eu? 

— E dosarul aflat în camera blindată de la Grosvenor 
Square, pe care ai spus că vrei să pui mâna. 

— Dar cum Dumnezeu ai reuşit? După aceea m-am 
gândit că-ţi dădusem o misiune imposibil de realizat. 

— La drept vorbind, a fost simplu, explică Nield. Mai tot 
greul a căzut pe umerii lui Harry, specialistul în spargerea 
seifurilor. Am intrat seara târziu pe o uşă ce dă într-o stradă 
lăturalnică. Harry a observat că era dotată cu un sistem de 
alarmă camuflat. l-au trebuit câteva secunde să anihileze 
sistemul şi să deschidă uşa. În clădire mai era personal. Ne- 
am strecurat pe scara de serviciu, am intrat în încăperea 
alăturată camerei blindate, am plasat o bombă specială sub 

fereastră, apoi, Harry a descuiat uşa care trebuia... 

— Pete a stat de pază, adăugă Butler, pentru ca eu să mă 
pot concentra la treaba mea. 

— Adică la deschiderea seifului. N-am mai văzut unul atât 
de mare. 

— Cu cât încearcă să le facă mai complicate, cu atât mai 
uşor sunt de deschis, observă Butler. După ce-am luat 
dosarul l-am închis la loc. 

— Asta a fost cam în momentul când a explodat bomba, 
continuă Nield. A degajat foarte multă căldură, ceea ce a 
făcut ca ferestrele să plesnească. Chestia asta era 
importantă. Bomba a scos foarte mult fum care a ieşit în 
valuri pe fereastră. Am auzit alarmele urlând, iar lumea a 
început să alerge înnebunită încoace şi încolo pe coridor. 

— Şi cum de-aţi reuşit să ieşiţi? întrebă Tweed. 

— Simplu. Am deschis fereastra când au sosit pompierii, 
adică foarte curând. l-am văzut folosind scara telescopică 
pentru a salva câteva persoane aflate la o altă fereastră. 
Am făcut semne disperate, ei au adus scara aproape şi, 
ajutaţi de un pompier am coborât, după care ne-am 
îndepărtat. Eram îmbrăcaţi cu costume negre, de felul celor 
pe care le au americanii care se dau drept englezi. Am 
mers calmi până la maşină şi ne-am întors la Park Crescent. 
Atâta tot. 

— N-aş spune că a fost chiar aşa de simplu cum vrei să 
pară. A 

Tweed deschise dosarul. In timp ce parcurgea prima filă 
se rezemă de spătar. O reciti. Apoi îşi îndreptă spatele. 

— O, Doamne! 

— Ce s-a întâmplat? 

Paula pusese întrebarea deoarece rareori îl auzea pe 
Tweed exprimându-se astfel. El rămăsese ca împietrit. li 
întinse apoi dosarul. 

— Citeşte prima foaie. Americanii au declanşat 
operațiunile mult mai repede decât am anticipat. Asta 

înseamnă că avem foarte puţin timp la dispoziţie pentru a-i 
opri. 


Uriaşa forţă operaţională înainta pe întuneric după ce 
părăsise Newport News, baza navală de pe coasta de esta 
Americii. Elementul central al acestei forţe, era giganticul 
portavion President cu deplasament de o sută zece mii de 
tone. Nava avea un echipaj de şase mii cinci sute de 
oameni la bord; era disponibilă o largă diversitate de 
rachete nucleare cu o forţă devastatoare. O astfel de navă 
nu ieşea în larg decât însoţită de o escortă puternică, 
dispusă la mare distanţă de babord şi de tribord, înapoia 
pupei şi în avangarda imensei prove. Nici o naţiune n-ar fi 
fost în stare să mobilizeze o flotă atât de perfecționată şi 
numeroasă ca aceasta ce alcătuia doar escorta 
portavionului. 

La bordul uneia dintre navele de escortă se afla o unitate 
SEAL!, alcătuită din puşcaşi marini instruiți pentru a deveni 
cei mai temuţi luptători din lume. Pe acelaşi vas se găseau 
şi ambarcaţiunile amfibii care puteau transporta luptătorii 
SEAL pe orice plajă, debarcându-i aproape de țărm, de 
unde porneau pe uscat pentru distrugerea țintelor. 

Pe puntea uriaşă a portavionului se înălța Insula - turnul 
de control, înalt de aproape paisprezece metri şi împărţit în 
etaje. President era unul dintre giuvaierele din coroana 
superputerii mondiale. Comanda acestei arme 
înspăimântătoare era asigurată de contraamiralul Joseph 
Honeywood. Înalt de peste doi metri, avea statura unui 
fundaş de fotbal american, un chip aspru şi imobil, care îl 
făcuse cunoscut în întreaga Marină a SUA sub numele de 
Stâncă. Acum stătea comod pe scaun la un etaj inferior al 
Insulei. Avea ochi albaştri, părul negru şi gesturile îi erau 


1 Prescurtare pentru Sea Air Land Forces - trupe antrenate pentru 
desant (n. tr.). 
250 


domoale şi calculate. 

Părea o persoană calmă. Nimeni nu-l văzuse vreodată 
agitându-se în vreun moment de criză. Dădea ordine 
scurte, cu glas scăzut. Detesta pe oricine se lăsa pradă 
emoţiilor pe punte, iar vinovatul era destituit imediat. 
Tocmai de aceea a surprins faptul că, imediat ce deschisese 
plicul sigilat, tresărise. Cu toate acestea, chiar dacă l-ar fi 
văzut cineva în acele momente, tot nu şi-ar fi dat seama de 
reacţia lui. Citi ordinele de două ori, apoi le înmână 
ofițerului de la Operaţiuni. 

— Bill, poate vrei să te uiţi şi tu. 

Paragraful introductiv, extrem de scurt, îl sili pe ofiţer să 
se stăpânească din răsputeri pentru a nu-şi arăta uimirea. 
Urmau instrucţiuni referitoare la drum, prin care li se 
ordona să evite orice rute circulate şi culoarele de zbor ale 
avioanelor comerciale. 

Obiectiv: Marea Britanie. Canalul Mânecii, Portsmouth. 

— Bill, spuse Stâncă, eu cred că nu ne va trebui mai mult 
de şapte zile ca să ajungem până la ţintă. 


251 


23 


— Ar fi timpul să-i ucidem pe câţiva dintre oamenii lui 
Tweed, mormăi Vernon, apoi continuă. Ba chiar să-i radem 
naibii pe toţi cu o singură bombă! Să-i trimitem sub pământ 
pe vecie. 

— Sau sub apă, spuse Ronstadt cu îndârjire în glas. Mi-ai 
dat o idee. 

Convocase o întâlnire în apartamentul lui. Sosiseră doar 
Vernon şi Brad. Recent, Ronstadt îi promovase pe cei doi, 
făcându-i adjuncţii săi. Se juca din nou cu pachetul de cărţi 
de joc. Făcuse o manevră inteligentă, socotea el. Dacă le 
încredința vreo misiune periculoasă, cei doi săreau să o 
îndeplinească, mândri nevoie mare de noua lor poziţie. lar 
asta îl scotea pe el din ecuaţie în cazul în care se întâmpla 
ceva rău. 

— Sub apă? se miră Brad. Nu pricep. 

— Nici nu m-aşteptam. Dac-ar fi fost aşa, tu stăteai pe 
scaunul meu. Vă place apartamentul? îi întrebă pe 
nepregătite. 

— E grozav, Jake, răspunse Vernon imediat. 

— Chiar că e, îl aprobă Brad. 

— Faceţi-vă treaba cum trebuie şi, poate-poate, curând o 
să aveţi şi voi unul la fel. Dar faceţi bine jocurile, repetă el, 
ridicând pachetul de cărţi în aer. Inţelegeţi ce vreau să zic, 
tonţilor? 

— Sigur, Jake, rostiră amândoi într-un glas. 

— Era o glumă, nătărăilor, se răsti Ronstadt la ei. Necazul 

e că voi doi n-aveţi nici o fărâmă de simţ al umorului. Mai 
ţineţi minte ce-am făcut anul trecut lângă Paris? Da? Mă 
uimiţi. Cred că am putea realiza acelaşi lucru şi de data 
asta. Dar avem nevoie de un ciripitor. Asta îl va convinge 
pe ticălosul de Tweed. Cred că ştiu cine ne poate ajuta. 

Ridicându-se, Ronstadt plecă de la masă, se apropie deo 
fereastră, contemplând traficul de pe stradă. Răsucea ideea 
pe toate părţile. Reveni brusc la masă, unde cei doi adjuncţi 
aşteptau. 

— Am găsit, băieţi. Ne folosim de barul de la Euler. Sper 
că aţi adus înapoi explozibilul când v-am rechemat de la 
HOllental! 

Faţa i se schimonosi într-un rânjet. 

— Am auzit că asta înseamnă Valea Iadului în germană. 
Asta o să le arătăm noi: /adul. 

Vocea îi deveni amenințătoare. 

— Grupul lui Tweed mi-a eliminat cinci oameni. 
Întotdeauna plătesc cu aceeaşi monedă. Trebuie să vă mai 
întreb o dată? Aţi adus sau nu explozibilul? 

— L-am adus, răspunse Vernon pe nerăsuflate. Avem 
suficient explozibil cât să aruncăm hotelul Three Kings până 
la cer. 

— Păi, pentru ce mi-am propus, cam de atâta avem 
nevoie. Vă dau amănuntele mai târziu. Staţi în camerele 
voastre. Să nu beţi. Mai sunteţi încă aici? Hai, că am de dat 
nişte telefoane. 

— Plecăm imediat, spuse Vernon, sărind în picioare, 
urmat îndeaproape de Brad. 

Rămas singur, Ronstadt bătu cărţile fără să-şi dea măcar 
seama ce face. Fusese silit să le spună adjuncţilor de 
pierderea celor cinci oameni. Oricum, le-ar fi observat 
curând lipsa. Ţinuse pentru sine doar vestea dezastruoasă 
de la Zürcher Kredit. Îl ameninţase pe Vernon că-l spulberă 
dacă va aduce vorba de scena la care asistase. In orice caz, 
individul habar n-avea despre ce bani se interesase. 

Îl îngrozise ideea de a-i explica lui Charlie ce se 
întâmplase. Ceea ce pusese capac la toate fusese că 
trebuise să-i ceară lui Charlie să transfere electronic alte 
fonduri din SUA către Zurcher Kredit. Charlie îi trăsese o 
săpuneală pe cinste. 

Ridicându-se din nou, se întoarse la fereastră. Trebuia să 
dea urgent câteva telefoane pentru a declanşa noua 
acţiune. Rânji imaginându-şi ce avea să se petreacă în acea 
seară. In spatele perdelei trase, flutură din mână. 

— Adio, domnule Tweed. 


Şocată, Paula rămase cu privirea ţintă la documentul pe 
care i-l dăduse Tweed. Nu-i venea să creadă ce putea să 
citească. 


COMMONWEALTH-UL BRITANIEI 
Guvernator-Tweed. 


După numele lui Tweed, urma o listă cu alte funcţii. Unul 
dintre acestea era ministrul Sănătăţii. În dreptul funcţiilor 
figurau numele unor personalităţi britanice, atât bărbaţi, cât 
şi femei. Când Tweed îi spuse Paulei să dea documentul şi 
celorlalţi, pe moment buimăcită şi neînţelegând nimic, ea 
rămase cu privirea la el. 

— Ce înseamnă asta? întrebă ea, după ce-i întinse hârtia 
lui Newman. De ce au folosit cuvântul Commonwealth? 

— Fiindcă în America există câteva state care sunt 
denumite astfel. Commonwealth-ul Virginiei, de exemplu. 
Aveţi în faţă un plan privitor la includerea Marii Britanii în 
Statele Unite. Dacă reuşesc, vom deveni cel de-al cincizeci 
şi unulea stat. 

— Chiar crezi că vor încerca să înfăptuiască aşa ceva? 

— Ştiu doar că încearcă. Morgenstern aşa a afirmat când 
am luat masa cu el. Mi-a servit o sumedenie de motive 
plauzibile, din punctul lor de vedere, pentru a-şi justifica 

intenţia. Am ascultat mai tot timpul, ca să văd până unde 
merge. Din anumite motive, Jefferson a avut mare 
încredere în mine. Asta explică şi numirea mea în funcţie 
de... guvernator. 

— Ai fi bun de aşa ceva, comentă Newman. 

— Mai curând aş şterge-o undeva decât să am de-a face 
cu planul lor. După ce veţi citi pagina aceea vă veţi da 
seama ce eforturi uriaşe trebuie să facem pentru a-i 
înfrânge. Şi am sentimentul că avem foarte puţin timp, 
ceea ce mi se pare înfiorător. 

— Dar cum să-i lovim? întrebă Marler, care tocmai 
terminase de citit. 

— În carneţelul lui, Kurt menţionează un loc numit St. 
Ursanne. Întâmplător, îl cunosc. E un sat sau un orăşel 
atrăgător, la sud de aici, în Elveţia, în zona de limbă 
franceză şi apropiat de graniţa cu Franţa. Vom merge acolo 
chiar în dimineaţa asta. 

— De ce? întrebă Paula. 

— Fiindcă în carneţel, după St. Ursanne, scrie Hotel d'Or, 
în La Ruelle. Şi un nume, Juliette Leroy. Sub ea a notat 
General Guisan. Presupun că trebuie să folosim aceeaşi 
parolă faţă de Leroy ca şi atunci când am întâlnit-o pe Irina. 
Kurt Schwartz pare să fi avut mare încredere în femei dacă 
le încredința secretele. Cu condiţia să le aleagă pe cele 
potrivite. 

— Se împrietenea cu ele repede, spuse Paula. Şi eu am 
fost atrasă de personalitatea lui când am luat masa 
împreună la mine acasă. 

— Staţi puţin, interveni Marler. Venim toţi cu tine? Ţinând 
seama de cele petrecute ieri, cred că aşa ar trebui. Dar ce 
facem cu Munţii Pădurea Neagră? Dacă Ronstadt şi ai lui 
pleacă într-acolo, nu-i vom putea urmări. 

— Deocamdată Ronstadt nu se mişcă din loc. După 
ingineria realizată de Keith, el aşteaptă sosirea altor 
fonduri. 

— Pari foarte convins de ceea ce spui, zise Paula. 

— Pariez că am dreptate. O să ne îngrijim şi de aspectul 
acesta, telefonându-i lui Beck înainte de a pleca. Ba nu, trec 
doar drumul, numai să fie acolo, şi discut personal cu el. 
Cred că l-aş putea convinge să plaseze doi ofiţeri într-o 
maşină fără însemnele poliţiei pentru a-l urmări pe 
Ronstadt. Trebuie să aflăm ce e la St. Ursanne. Am mare 
încredere în ceea ce ne-a lăsat Kurt Schwartz. 

— Când mergi să discuţi cu Beck? întrebă Newman. 

— Chiar acum. 

— Atunci vin cu tine. 

— Eşti binevenit. Restul pregătiţi-vă pentru această 
călătorie. Apropo, vom merge cu trenul. Paula, află la ce ore 
pleacă trenuri către St. Ursanne. Trebuie să schimbăm 
trenul într-o localitate pe nume Delémont. 

Sună telefonul. Paula răspunse şi rugă interlocutorul să 
aştepte o clipă. Îi întinse receptorul lui Marler. 

— Pentru tine. Denise Chatel. Spune că are veşti 
importante pentru tine. E în hotel şi ar vrea să te vadă 
imediat. 

— Roag-o să vină în camera mea. Dă-i numărul. Spune-i 
că o aştept. 

— Mă-ntreb de ce i-a spus ei că îl cheamă Alec, murmură 
Paula după plecarea lui Marler. Ce poveste ne-a servit... 

— Probabil că a fost primul nume ce i-a venit în minte, se 
pronunţă Tweed. Bob, o să aşteptăm până revine Marler. 
Mă intrigă ceea ce înţelege Denise prin important. 


— Intră, Denise, spuse Marler după ce deschise uşa 
camerei lui. Trebuie să recunosc: arăţi nemaipomenit 
îmbrăcată astfel. 

Ea purta un costum cu pantaloni de culoare bleumarin şi 
o eşarfă multicoloră la gât. Păru încântată de compliment, 
deşi nu-l acceptă. 

— Sunt simple haine de lucru, dar ţin cald. Mă grăbesc. 

— Bun, dar măcar ia loc. Vrei cafea? Cred că e încă 
fierbinte. 

— Nu, mulţumesc. ` 

Se aşeză parcă fără suflu pe un fotoliu. Işi lăsă mâinile să 
se odihnească în poală. Era agitată. 

— Nu înțeleg de ce trebuie să-ţi spun asta, dar ceea ce- 
am auzit este cumplit. 

— Te voi asculta cu răbdare. 

— Cu puţin timp în urmă, am primit un telefon de la un 
bărbat. Nu i-am recunoscut vocea. American. Nu prea mă 
pricep să povestesc. A zis că trebuie să plece în mare grabă 
şi că are un mesaj urgent de transmis din partea lui Sharon. 
Ea voia să ne Întâlnim imediat la barul hotelului Euler, aşa 
că am luat un taxi şi m-am dus acolo. 

— Cum suna vocea bărbatului? 

— Foarte politicoasă şi blândă. A vorbit însă repede. Ar fi 
trebuit să-i cer numele, însă totul s-a petrecut iute. 

— Inţeleg. Continuă. 

— Cum am ieşit, am şi avut noroc să prind un taxi care 
m-a lăsat în faţă la Euler. Am găsit barul foarte repede. Era 
aproape pustiu, dar nici urmă de Sharon. Am comandat 
cafea şi m-am aşezat într-un separeu. Mi-am închipuit că o 
fi reţinut-o ceva. Curând după aceea, au apărut doi bărbaţi 
care s-au aşezat în separeul alăturat. Tot americani. 

— l-ai mai văzut vreodată? 

— Nu, niciodată. 

— Mi i-ai putea descrie cât de cât? 

— Până la un punct. Au trecut prin dreptul meu şi apoi s- 
au aşezat alături. Ciudată pereche. Unul era scund - 
pătrăţos ar fi cuvântul potrivit. Celălalt era foarte înalt şi 
slab. Nu mi-a plăcut cum arătau. 

— Ce s-a mai întâmplat? 

Denise era tot încordată şi nu-şi găsea calmul. Cu un aer 
absent, îşi trecu degetele prin părul negru şi lung. 

— Au comandat de băut. Imediat ce au fost serviţi, au 

început să discute destul de încet, însă eu am auzit fiecare 
cuvânt. Cel slab a zis că spre sfârşitul zilei, a fost fixată o 
discuţie cu toată lumea, inclusiv cu Charlie. Va avea loc pe 
bordul unui şlep de pe Rin, pe nume Minotaur... 

— Eşti sigură că ai auzit bine numele? 

— Sigur, Alec. Minotaur. Ca în legenda despre monstrul 
din Creta. Zicea că va intra în port înainte de căderea 
întunericului, pe la ora 16.00. Întrunirea era convocată 
pentru a pune la punct un plan de distrugere a lui Tweed şi 
a întregii lui organizaţii. De aceea am zis că e 
înspăimântător. Alec, n-aş vrea să păţeşti ceva. 

— Mă mişcă grija ta pentru mine. Altceva ai mai auzit? 

— Da. Apropo, numele celui slab e Vernon. Cel scund i-a 
pronunţat numele o dată. A mai spus că îl vor vedea în 
sfârşit pe misteriosul Charlie. Apoi s-au ridicat şi au plecat. 
Cum am ieşit din hotel am avut din nou noroc. Am prins un 
taxi şi am venit să te anunţ. Dumnezeu ştie ce s-o fi 
întâmplat cu Sharon. 

— O să-i povesteşti experienţa asta? 

— Nu. Şi-aşa are destule probleme. Prietenii ei elveţieni 
se gândesc să divorţeze. Îi cunoaşte de ani de zile. Încearcă 
să-i convingă să se răzgândească. 

— Îţi rămân recunoscător, Denise, că mi-ai dat vestea 
asta. 

— Acum trebuie să plec. Sharon mi-a dat de terminat o 
mulţime de lucrări restante pe care le-a adus cu ea de la 
Londra. 

Se ridică şi când dădu să iasă pe uşă Marler o îmbrăţişă. 
Denise zâmbi şi zise: 

— Ai grijă de tine. 

— Cu experienţa pe care o am, o să supraviețuiesc. 

— A, am uitat ceva. 

Se opri puţin înainte de a deschide uşa. 

— Cel slab a zis că Jake organizează întrunirea de pe 
Minotaur... 

— Am câteva lucruri să vă spun despre ceea ce am vorbit 
cu Denise, îi anunţă Marler după ce se întoarse în camera 
lui Tweed. 

— Avem timp, îi linişti Paula. Am telefonat la gară. 
Tocmai am pierdut un tren pentru Delémont. Următorul 
pleacă abia peste o oră. 

— Avem multe de făcut până atunci, îi preveni Tweed. 
Trebuie să purtăm o discuţie cu Beck. Paula a telefonat la 
Spiegelhof - Poliţia din Basel, care îşi are sediul peste drum. 
Beck ne aşteaptă. lar acum te ascultăm, Marler. 

Cât timp Marler le relată în amănunt tot ce-i spusese 
Denise, ceilalţi îl ascultară în tăcere. Tweed se lăsă pe 
spate în fotoliu, ţinând ochii pe jumătate închişi, ca şi cum 
ar fi analizat informaţiile obţinute de Marler. Acesta termină 
şi făcu un gest cu mâna. 

— Interesant mi se pare că Charlie va fi pe şlepul acela. 
Acum avem mai multe să-i comunicăm lui Beck, remarcă 
Tweed. Marler, te înţelegi bine cu Denise, aşa e? 

— E o doamnă agreabilă. 

O anumită nuanţă din glasul lui o făcu pe Paula să-i 
arunce o privire mai atentă. Se /ăsase cucerit de Denise? 
Apoi îşi puse aceeaşi întrebare în legătură cu Newman, care 
se arăta entuziasmat de Sharon. După ce-şi puse aceste 
întrebări, Newman se adresă lui Marler: 

— Ai putea repeta descrierea făcută tipului despre care 
ea crede că e Vernon? 

— La început a spus că era foarte înalt şi slab. Mai apoi s- 
a referit la el doar ca la tipul slab. 

— Şi a susţinut că-l chema Vernon. Cred că avem de-a 
face, deocamdată de la distanţă, din fericire, cu Vernon 
Kolkowski. După descrierea făcută de Keith, el l-a însoţit pe 
Jake Ronstadt la Zurcher Kredit Bank. Vă recomand să fim 
atenţi la el, v-am spus că i-am văzut mutra într-o fotografie 
când am vizitat New York-ul. A comis deja câteva crime şi a 

scăpat de fiecare dată. 

— E timpul să mergem la Beck, spuse Tweed înviorat, 
ridicându-se. Îi iau cu mine pe Bob. Paula, mi-am notat ora 
la care pleacă trenul către St. Ursanne, în timp ce Marler 
vorbea cu Denise. Notează detaliile astea pe o hârtie şi dă- 
i-o lui Marler. Se uită apoi la Butler şi la Nield. Voi doi 
mergeţi cu Paula şi Marler, ca să ajungeţi la gară în timp 
util. Organizarea gării e cam ciudată; trebuie să vă duceţi în 
partea numită sectorul francez. Să nu vă uitaţi 
paşapoartele! Eu şi Bob vom ajunge acolo cât de repede 
putem. Avem multe de discutat cu Beck, inclusiv despre 
întâlnirea aceea de la bordul şlepului. Staţia de tramvai o 
găsiţi în apropierea locului în care am avut lupta cu 
„oamenii-umbrelă”. Până la gară merg tramvaiele 1 şi 8. 

După ce-şi puse paltonul, Tweed se opri lângă uşă. Se 
uită peste umăr către Marler. 

— Ai zis că Denise Chatel e o doamnă agreabilă. Aţi face 
bine cu toţii să vă băgaţi în cap că nu putem avea încredere 
în nimeni. În absolut nimeni. 


Aflat în apartamentul lui de la Euler, Jake Ronstadt dădu 
telefon în altă cameră a hotelului fără să se aşeze. 
Niciodată nu-i plăcuse să stea jos - asta îl făcea să devină 
neliniştit. Îi plăcea să se mişte tot timpul din vremea 
copilăriei pe care o petrecuse în Hoboken, unul dintre 
cartierele rău famate din New York. După ce primi răspuns, 
deveni precaut. Ceea ce avea de spus nu era pentru 
urechile oricui. 

— Leo, tu eşti? 

— Centralisto! strigă el pe neaşteptate. Ce-i cu legătura 
asta atât de proastă? 

Aşteptă răspuns. Nimic. Legătura era sigură. 

— Leo, ai început să trimiţi oamenii cu schimbul pentru a 
supraveghea hotelul Three Kings? 

— Sigur, şefu'. Şi acum am pe cineva. Tocmai mă 

pregăteam să cobor să-i iau locul. 

— Vedeţi că ăştia pe care îi urmărim nu-s proşti. Ar putea 
să-l vadă pe omul tău sau pe tine? 

— Nici gând. Suntem îmbrăcaţi ca nişte elveţieni. Ne 
prefacem că aşteptăm tramvaiul. E o staţie chiar lângă 
hotel. Nimeni nu bagă de seamă că nu ne urcăm. Lăsăm 
impresia că aşteptăm unul pentru altă direcţie. 

— S-ar părea că te-ai gândit bine, îl aprobă Ronstadt cam 
în silă. Coboară şi tu. Aveţi cu toţii telefoane mobile. 
Imediat ce îl vedeţi pe vreunul, mă anunţaţi. V-am dat o 
descriere a Paulei Grey şi a lui Tweed. Şi aţi văzut poze cu 
Newman la Londra. Gata, închide! Şi mişcă-te! 

Paula urcă prima în tramvai, urmată de Nield şi Butler. 
Acesta din urmă se aşeză deoparte, de parcă nu i-ar fi 
cunoscut pe ceilalţi doi, iar Nield îl imită. Tramvaiul avea 
două vagoane vopsite în verde şi era plin doar pe sfert. 

Marler urcă ultimul. li verifică din ochi pe ceilalţi pasageri 
care aşteptaseră în staţie. Păreau cu toţii localnici şi erau 
îmbrăcaţi în haine groase de iarnă. În faţa lui, un bărbat cu 
faţa ca o lună plină îşi făcu loc spre capătul din spate al 
vagonului. Marler decise să se aşeze alături de Paula. 

— Nu înţeleg, spuse ea imediat ce el se află lângă ea, de 
ce a considerat Tweed că e nevoie să-ţi comunice şi ţie 
detaliile despre tren. Doar le am eu. 

— A procedat inteligent. Când ajungem la gară, tu 
cumperi bilete pentru tine şi Nield. Eu, pentru mine şi 
Butler, asta în cazul că ne urmăreşte cineva. Nu uita că e 
foarte aproape de Euler. 

— Sigur. Cred că sunt cam adormit. Ar trebui să mă 
trezesc la realitate. 

— Îţi revii tu imediat dacă dăm de bucluc. 

— Ce-ai în geanta aceea de pe umăr? 

— Un termos cu cafea, care nu încape tot 
portocale şi mâncare. În caz că facem vreun picnic. 

— Doamne fereşte! Pe vremea asta... 

Ceva mai devreme Paula privise în faţă. Marler ştia de ce: 
treceau pe lângă locul masacrului. Tramvaiul urmă câteva 
curbe, urcând mereu. Paula îşi aduse aminte că oraşul era 
aşezat în pantă pe malul Rinului. 


A 


năuntru, 

Tramvaiul făcu o scurtă oprire la Bankverein. Uitându-se 
pe geam, Paula văzu clădirea care era sediu pentru Zurcher 
Kredit Bank. Apoi vagonul se puse în mişcare. 

Aruncă o privire spre ceilalţi pasageri. Priveau afară cu 
ochi goi, parcă de gheaţă. Pesemne e mai frig decât de 
obicei, gândi ea. Uitându-se din nou la geantă, îl întrebă pe 
Marler: 

— Doar mâncare şi băutură ai acolo? 

— Păi, spuse el tărăgănat, la fel cum i se adresase şi ea, 
mai am o armă ascunsă la fund, plus un Browning de 32 
mm, ca să nu te simţi descoperită. 

— S-ar putea să trecem prin vama franceză. Să sperăm 
că vei trece cu ele. 

— Un motiv în plus pentru a cumpăra biletele separat. 
Dacă nu trec prin vamă, nici Tweed şi nici Newman nu vor 
reuşi. 

— Aproape c-am ajuns. Nu uiţi nimic. 

— Fac eforturi. 

Aflat în partea din spate a tramvaiului, bărbatul cu faţa 
ca o lună plină scoase pe furiş telefonul din buzunar. 
Departe de ceilalţi călători, vorbi pe şoptite. Reduse 
mesajul la strictul necesar, apoi îl puse la loc. O 
recunoscuse pe Paula, datorită descrierii amănunțite pe 
care i-o dăduse Jake. 


— Cine e? se răsti Ronstadt, răspunzând la telefonul 
mobil. 

— Geo Madison. 

— Cum îţi merge Bilă? 

— Am spus că mă cheamă Leo. 

— Te-am auzit, Bilă. Treci la subiect. Ai veşti de la Three 
Kings? 

— Paula Grey, Newman, Tweed şi alţi câţiva pleacă din 
sectorul francez al gării către un sătuc numit St. Ursanne. 
Trebuie să coboare la Delemont, ca să-şi continue drumul 

cu o cursă locală. Mi-am cumpărat şi eu bilet... 

— Stai puţin. Unde naiba-i locul ăsta, St... cum ai zis tu? 

— În Jura. Spre sud. În zona franceză a Elveţiei. 

— Am priceput. 

Ronstadt consultă o hartă a Elveţiei, pe care o avea 
desfăcută pe masă. 

— Poţi să rupi biletul. 

— Ce să fac? 

— M-ai auzit bine. Fiind vorba de un tren sau două, te vor 
remarca. la un taxi până la aeroport. Acolo avem un 
elicopter, doar ştii asta. Eu o să chem pilotul. Poate urmări 
trenul şi-i vei vedea schimbând la Delémont. Mai ai recuzita 
aia la tine? 

— Da, sigur. Bastonul telescopic e la centură, împreună 
cu ochelarii negri. 

— Foloseşte-o când o să-i urmăreşti unde se vor duce. Eu 
cred că se vor întâlni cu cineva. Indiferent cine-o fi, rade-i. 
Ai înţeles? 

— Trenul pleacă peste cinci minute... 

— Bilă, rupe dracului biletul ăla! Du-te la aeroport! Ultima 
oară când mi-ai telefonat spuneai că eşti în tramvai cu ei. 
Ăştia nu-s tâmpiţi. Or să te vadă. Fă ce ţi-am zis! Direct la 
aeroport. Chiar acum! 

— Mă cheamă Leo. Dacă-mi mai spui Bilă, cu prima 
ocazie te plesnesc peste mutră. Am plecat spre aeroport. 

— Dacă mai vorbeşti cu mine aşa, îţi zbor capul ăla ca o 
bilă. 

Ronstadt trânti telefonul pe masă. Bilă închisese. 

Pe individul ăsta îl omor cu mâna mea, îşi zise el. Bilă era 
un membru al echipei pe care nu-l putea ţine în frâu. Apoi 
îşi aduse aminte că el ucisese un copil, trăgându-i un glonţ 
în ceafă. Simţi un fior rece pe şira spinării, apoi telefonă 
pilotului aflat la aeroport. 

Exista un punct de control al paşapoartelor la intrarea pe 
peronul sectorului francez al gării, însă nu era nimeni la 

ghişeu, astfel că Marler răsuflă uşurat. Cu câteva minute 
înainte de plecarea trenului, Tweed şi Newman se alăturară 
celorlalţi. Paula le dădu biletele, apoi cei trei plecară în 
fugă. Nield şi Butler se urcară în ultimul vagon, care era gol. 
Marler procedase la fel şi stătea aplecat la fereastră când 
Paula şi cei doi însoțitori ai ei sosiră în tren. 

— Pe muchie de cuţit, comentă Paula când trenul se puse 
în mişcare. 

— Aşa a zis şi Ducele de Wellington despre bătălia de la 
Waterloo, îi răspunse Tweed. 

Marler rămase la fereastră până ce trenul lăsă peronul în 
urmă. După ce se aşeză, Tweed îl întrebă ce găsise atât de 
interesant afară. 

— Am reţinut feţele pasagerilor din tramvaiul cu care am 
venit. Nici unul dintre ei nu s-a urcat în tren. 

— Deci le-am tras clapa, zise Paula. 

— Sperăm să le fi tras clapa, o corectă Tweed. 

— Niciodată nu eşti convins până la capăt, îl ironiză ea. 

— Tocmai de aceea sunt încă în viaţă. 

— Să fim optimişti, răspunse ea. Cum a mers întâlnirea 
cu Beck? 

— Am pus la punct o serie de lucruri. Trebuie să ne 
întoarcem la sediul poliţiei înainte de ora 16.00. Beck s-a 
arătat foarte săritor. 

— Cu puţin noroc, o să reuşim, spuse ea după ce-şi 
consultă un extras din mersul trenurilor. 

— De la gara St. Ursanne până în sat avem de mers zece 
minute pe jos. 

— Atunci se face, cu ceva mai mult noroc. Văd că eşti 
foarte nerăbdător s-o întâlneşti pe această Juliette Leroy la 
Hotel d'Or. 

— Am mare încredere în Kurt Schwartz. 

— Dar care a fost rezultatul discuţiei tale cu Beck? 

— S-a luat o hotărâre foarte importantă în legătură cu 
şlepul acela, Minotaur. Am aflat că vasul nu mai este folosit 

pentru transportul de mărfuri. Un întreprinzător elveţian l-a 
transformat în hotel plutitor pentru întâlniri de afaceri şi 
simpozioane. Are sală de conferinţe, bar, restaurant şi toate 
facilităţile moderne de comunicaţii. Azi, un american pe 
nume Davidson a telefonat proprietarului şi a închiriat 
şlepul pentru o săptămână. 

— Davidson? 

— Cred că acest domn este în realitate Jake Ronstadt. 
Beck intenţionează să urmărească şlepul, să urce la bord şi 
să reţină pe toată lumea pentru interogatoriu. Va pretexta 
că e în legătură cu uciderea celor patru cu umbrele. 

— În ce fel? întrebă Paula. 

— Cei patru erau înarmaţi. Toţi au locuit la Euler. E de 
ajuns ca să declanşeze o anchetă. Crede că va găsi arme şi 
asupra participanţilor la întrunire. 

— Păcat, n-o să vedem ce se întâmplă. 

— Ba da. Ne pune la dispoziţie o şalupă fără însemnele 
poliţiei. L-am rugat să-mi dea o portavoce. M-am repezit cu 
ea până la hotel şi am lăsat-o în camera mea, după care am 
gonit cu Bob spre gară cu taxiul. 

— La ce-ţi trebuie o portavoce? 

— Ar putea fi utilă... 

Tweed deveni apoi tăcut şi gânditor, astfel că Paulei nu-i 
rămase decât să privească pe fereastră. Lăsaseră oraşul în 
urmă; era o zi frumoasă şi însorită, cu cer limpede, cristalin. 
Se simţea uşurată departe de oraş. Îi plăcea Baselul, se 
îndrăgostise de el când îl vizitase cu o altă ocazie, împreună 
cu Tweed, însă, de data aceasta, o deprimau clădirile vechi 
şi întunecate care păreau apăsătoare, făcând-o să se simtă 
ca între zidurile unei fortărețe sinistre. 

Socoti că sentimentul se datora în parte vremii, în parte 
încercărilor prin care trecuseră. Indivizii cu umbrele, apoi 
salvarea în ultimul moment a Irinei, aşa cum o descrisese 
Nield. Trenul pătrunse într-un defileu adânc. De fiecare 
parte se înălţau pereţi zimţaţi de calcar. Stând aproape de 

fereastră şi privind afară, reuşi să vadă crestele, punctate 
de zăpadă. În vagon era atât de cald, încât îşi scoseseră 
paltoanele. 

— Ne aflăm în Munţii Jura, aminti Tweed. Nu au nici pe 
departe înălţimea ameţitoare a celor din regiunea Oberland 
din cantonul Berna, dar îmi plac şi cei de aici. Nu ai senzaţia 
că milioane de tone de rocă se vor prăbuşi peste tine. 

Trenul ieşi din defileu şi intrară într-o câmpie ce se 
întindea cât puteau cuprinde cu privirea. Ici şi acolo apărea 
izolată câte o fermă construită din lemn, unele având 
pasarele înclinate ce duceau către hambarele din 
apropierea casei. Contemplau acea Elveţie foarte apreciată 
de iubitorii de drumeţii. 

— S-ar părea că am scăpat de Ronstadt şi de ceata lui de 
ucigaşi, remarcă Newman. 

— În tren n-a urcat nici unul, îl aprobă Marler. 

— Mă simt şi eu în siguranţă, spuse Paula. Impăcată cu 
lumea. Uitaţi ce soare minunat. 

Nici nu terminase bine că văzu un elicopter zburând 
paralel cu trenul, aflându-se la câteva sute de metri 
depărtare. Rămase cu privirea aţintită asupra lui şi temerile 
ei reveniră. Tweed surprinse schimbarea de pe faţa ei. 

— Probabil e un elicopter de transport. Elveţienii le 
folosesc destul de mult. 

— Asta-mi aduce aminte de ceva, îi spuse Paula. Am uitat 
să-ţi spun că atunci când am mers către buncăr am auzit 
motorul unuia. Zbura drept spre mine. Eram încă departe 
de buncăr şi, la un moment dat, am văzut o magazie lângă 
şosea. Cum elicopterul intrase într-un nor, eu am intrat în 
magazia aceea şi m-am ascuns. A trebuit să aştept o 
vreme. Aparatul s-a apropiat şi, după zgomot, cred că s-a 
rotit pe deasupra. Apoi am ieşit şi nu l-am mai văzut, aşa că 
nu m-am oprit decât la Romney Marsh. 

— Ai fost înţeleaptă luându-ţi măsuri de prevedere, o 
asigură Tweed. Buncărul a devenit principalul nostru centru 

operativ. Înainte de plecare am trimis acolo personal 
suplimentar. La Park Crescent au rămas doar câţiva 
oameni. Howard a considerat că e o idee bună. Va ţine 
legătura cu cei de la buncăr. 

— Asta e o măsură extremă, îşi spuse ea părerea. De ce- 
ai apelat la ea? 

— Cred că ţi-ai dat seama că ne confruntăm cu cel mai 
puternic stat din lume. America deţine resurse nelimitate, 
sume uriaşe de bani. Mi-a trebuit ceva timp până să pricep 
că planul prevede preluarea controlului asupra Marii 
Britanii. Ideea mi se pare fără precedent. Acum sunt 
convins, mai ales după masa cu Morgenstern şi după ce am 
citit dosarul acela pe care Pete şi Harry l-au subtilizat de la 
ambasadă. Nu-i putem opri decât prin şiretlicuri şi cu mult 
noroc. Nu mai lua lucrurile în tragic, Paula. Uite că ajungem 
la Delemont, unde vom schimba trenul. Are să-ţi placă la St. 
Ursanne. 


Aflat la bordul elicopterului, Leo Madison - sau Bilă, cum 
îi spunea Ronstadt în bătaie de joc - potrivi binoclul de 
mare distanţă şi aruncă o privire rapidă la pilot. 

— De acum înainte trebuie să schimbăm tactica de zbor. 
N-aş vrea că ţintele să ne depisteze. Trenul urmează să 
intre în Delémont. Poţi menţine aparatul fix cât verific eu 
peroanele? 

Pilotul reduse viteza, rămânând în zbor fără a se mişca. 
Prin binoclu, Leo îi văzu clar pe Paula Grey, Tweed şi 
Newman coborând. Păreau însoţiţi de alţi doi bărbaţi, însă 
ei nu-i erau cunoscuţi. Prin lentile distinse chipurile celor 
trei pe care îi ştia. Îi observă traversând peronul în grabă şi 
urcând într-un tren mai scurt. Ridică binoclul de la ochi şi 
aşteptă până ce trenul se puse în mişcare. 

— Acum urmăreşte trenuleţul acela. Dar să schimbi 
unghiul de zbor. 


268 


Aveau din nou la dispoziţie un vagon gol. Când trenul ieşi 
din oraş, Paula rămase cu ochii lipiţi de geam. Peisajul era 
splendid, cu câmpuri întinse, cu petice de verdeață pe 
pantele dealurilor ale căror coame păreau nişte cocoaşe. 
Nimic nu masca priveliştea care se întindea cât putea ea 
cuprinde cu privirea. Ici şi colo apărea şi câte-un sat izolat 
cu case din lemn strânse laolaltă şi cu turla înaltă a 
bisericii. Elicopterul dispăruse. 

— Ai văzut, o calmă Newman, aparatul acela nu mai e pe 
cer. 

În momentul următor pătrunseră într-un tunel lung. Roţile 
trenului făceau un zgomot constant ca de tobă. Paula 
închise ochii şi simţi că e pe cale să adoarmă. Brusc, ieşiră 
din tunel. Redeveni atentă la tot ce o înconjura. 

În prim-plan, dealurile erau mai înalte, pantele mai 
abrupte. Nu mai apăreau sate. Văzu o maşină pe o şosea ce 
părea să meargă paralel cu calea ferată. Drumul urca. 

— A revenit, spuse ea. 

— Ce anume? întrebă Marler. 

— Elicopterul. Nu auziţi bătaia ritmică a motorului? Cred 
că zboară exact deasupra trenului. 

— Cred că ai dreptate, o aprobă Marler. 

— Serios, nu pricep cum de-au ştiut exact încotro 
mergem, interveni Nield. 

— Pete are dreptate, întări Tweed. 

Dorea să o calmeze pe Paula, însă vorbele lui nu 
reprezentau propriile gânduri. Considera că Marler avusese 
o idee bună când, ceva mai devreme, împărţise armele pe 
care le avusese în geanta de umăr. Un elicopter în 
apropiere de Romney Marsh, iar acum altul, în frumuseţea 
sălbatică a Munţilor Jura... Aşa cum declarase cu câteva 
minute în urmă, era limpede că americanii dispuneau de 
resurse nelimitate. Se uită la ceas. Curând aveau să ajungă 
la St. Ursanne. 

— Suntem aproape, anunţă Tweed. Mă bucur că vremea 

este de partea noastră. Cum spuneam, avem de mers pe 
jos vreo zece minute în pas susţinut că să ajungem în sat. 
Poate cincisprezece... 


Elicopterul se îndepărtă de tren după ce se ridică brusc 
deasupra lui. Prin această manevră pilotul spera că ţintele 
să nu-şi închipuie că fuseseră urmărite. Cu câteva clipe mai 
devreme, în timp ce dădea instrucţiuni pilotului, Leo 
îndreptase binoclul către gara minusculă - un simplu peron 
- de care se apropia garnitura. Pe plăcuţa indicatoare scria: 
St. Ursanne. 

— Să ne ţinem departe de tren, începu el. Vezi sătucul 
acela din zare? 

— Am priceput. 

— Vreau să mă laşi la sol cât mai aproape - ca să pot 
ajunge acolo pe jos. Apoi aştepţi până mă-ntorc să plecăm 
spre Basel. 

— S-a făcut. 

Elicopterul urca deja în plan vertical. Pilotul simţi că 
pasagerul se agita cam mult şi îşi scosese centura de 
siguranţă. Nu avea vreme să se uite la el, întrucât trebuia 
să se concentreze asupra manevrelor, apoi, ajuns la mare 
înălţime, se îndepărtă de calea ferată. Acum era în căutarea 
unui loc potrivit pentru aterizare. Zări un loc chiar la 
marginea satului. 

— Gata. 

— Incearcă să aterizezi înainte ca trenul să oprească în 
gară. Te anunţ eu când. 

— Am înţeles. 

Abia atunci se uită fugar la pasager şi trăi un mare şoc. 
Dacă nu l-ar fi ştiut bine, nu l-ar fi recunoscut pe Leo. 

— Parcă suntem pe altă lume, ţinu să sublinieze Tweed 
când coborâără pe peronul pustiu. 

— In afară de noi n-a mai coborât nimeni, observă Paula. 

— Păi, cine? Doar nu-i sezon. Ca să nu mai spun de oră, 
spuse Marler. . 

Tweed porni cu paşi iuți. Il urmară, mergând pe o 
pasarelă şi apoi pe un drum îngust, paralel cu gara, care 
era abrupt, având un perete de stâncă pe o parte. Nu 
văzură nici o maşină. După un cot al drumului, Tweed se 
opri o clipă şi arătă înainte. 

— St. Ursanne. 

Impresionată, Paula rămase aproape fără glas văzând 
frumuseţea peisajului scăldat de lumina soarelui. În 
depărtare, în direcţia indicată de Tweed, undeva dedesubt, 
se zărea satul cuibărit într-o vale, cu case strânse laolaltă 
Şi, ca o săgeată spre cer, clopotniţa unei biserici vechi de 
secole. O imagine idilică. Spre stânga lor, dincolo de dramul 
pustiu, terenul era extrem de abrupt. Pe fundul văii se 
întrezărea un pârâu ce şerpuia printre pajişti, după care 
trecea pe la marginea satului. Paula făcu un gest către vale. 

— Cum s-o fi numind râul? 

— Doubs, îi răspunse Tweed. Apare în cunoscutul şi 
controversatul roman Roşu şi negru de Stendhal. Să ne 
mişcăm mai repede. Simt tot mai acut că nu ne-a rămas 
prea mult timp. 

Nici nu rosti bine ultimele cuvinte şi porni înainte pe 
drumul ce devenea tot mai abrupt, repede. Ceilalţi iuţiră 

pasul pentru a se ţine după el. 

— Unde arde? întrebă Nield în glumă. 

Tweed nu-i răspunse. Părea hotărât să ajungă la 
destinaţie cât mai curând. Ceva mai jos, pe partea stângă, 
începea un trotuar, însă el nu-l luă în seamă şi continuă să 
meargă pe drum. Paula îl ajunse din urmă. În ritmul acela, 
în curând ar fi trebuit să alerge. Tweed se opri doar când 
ajunseră aproape de sat şi apărură primele case pe partea 
dreaptă, fiecare dintre ele având curţi întinse şi aşezate în 
pantă, împrejmuite cu gard. 

— De acum înainte trebuie să fim foarte precauţi, spuse 
el când ceilalţi îl ajunseră. 

— Bine măcar că a dispărut elicopterul acela, remarcă 
Paula. Mă gândeam că ar fi trebuit să-i telefonăm Juliettei 
Leroy înainte de a bate atâta drum. 

— Ar fi fost o greşeală. Ca şi Irina, cred că Leroy trebuie 
să ne vadă înainte de a vorbi. 

— Auziţi? întrebă Marler. În spatele nostru. 

— Toc... toc... toC... 

In liniştea senină a după-amiezii însorite sunetul crea o 
distonanţă ciudată. Ca la o comandă, se întoarseră cu toţii 
să privească în urmă. Un bărbat ieşea dintr-o grădină prin 
dreptul căreia trecuseră şi lovea cu bastonul uşor în 
treptele de piatră care coborau dinspre casă. Ajuns la 
poartă, se chinui puţin cu zăvorul, îl trase în lături, ieşi 
încet, apoi închise şi porni bătrâneşte spre ei. 

— Toc... toc... toc... 

Purta un palton vechi, care Paulei i se păru prea călduros 
pentru o zi atât de însorită. Omul era însă bătrân şi mergea 
uşor aplecat în faţă. Avea pe cap o pălăriuţă elveţiană cu 
boruri căzute şi pe nas o pereche de ochelari negri. În mâna 
dreaptă ţinea un baston alb, cu inele distanţate, amintind 
de un băț de bambus, care avea un dop din cauciuc în 
capăt. Continuând să meargă, omul atingea marginea 
trotuarului cu bastonul. 

— Sărmanul! E orb, şopti Paula. 

— Lăsaţi-l să treacă, sugeră Tweed. Să ne dăm la o parte 
din calea lui. 

Traversară pe partea cealaltă a drumului şi aşteptară. 
Bărbatul cu ochelari negri îşi urmă drumul încet. Rămaseră 
tăcuţi şi, când omul trecu prin dreptul lor, păru să nu-şi dea 
seama de prezenţa lor. 

Mânerul bastonului alb era curbat ca bâta unui cioban. 
Paula observă că era flexibil, mişcându-se în mână atunci 
când lovea cu el în pământ. Imediat în faţa lui se afla un 
turn vechi din piatră având o arcadă suficient de lată şi de 
înaltă pentru a permite trecerea unei căruţe. Îl urmăriră 
cum ridică bastonul şi loveşte într-un perete al arcadei, 
după care continuă să meargă. 

— Trebuie să fie localnic, spuse Paula gânditoare. 
Pesemne că se descurcă mai bine pe aici decât noi, care 
vedem. 

Rămaseră pe loc, în vreme ce omul îşi pipăia atent calea 
de-a lungul străzii. Ajunsese la o oarecare distanţă de ei 
când se opri cu spatele către ei. Scoţând o pipă veche din 
buzunar, se întoarse pe jumătate spre ei, folosi bricheta 
pentru a îndesa tutunul în ea, apoi şi-o aprinse. După aceea 
îşi văzu de drum, îndepărtându-se. 

— Să mergem mai departe, propuse Tweed. 

Când trecură pe sub arcadă Paula observă că strada 
aflată în faţa lor avea o plăcuţă plasată pe un perete. Rue 
du 23 juin. Tweed se opri alături de Paula şi se uită spre 
stânga. Câteva trepte duceau către Hôtel La Couronne. Uşa 
din capul scărilor era închisă. 

— Am putea întreba pe cineva de aici, sugeră el. 

— Nu prea cred, spuse Paula şi arătă către un bilet pus în 
geam, chiar lângă uşă. Ferme. 

Tweed ridică din umeri. Fascinată, Paula privi de-a lungul 
străzii. Casele de o parte şi de alta erau vechi, unele lipite 
între ele cu acoperişuri înclinate la diferite unghiuri făcute 

din ţiglă, îi amintea de desenele din cărţile cu basme. 
Zidurile erau tencuite şi vopsite în culori ce se armonizau 
plăcut - galben, ocru, crem şi alte nuanţe atrăgătoare. 

— Ca-n paradis, spuse ea. Şi ce linişte este! In afară de 
orbul acela, n-am văzut pe nimeni. Oare cum o să găsim 
strada aceea? 

— La Ruelle. Scrie pe plăcuţa aceea de pe zid. E o stradă 
lăturalnică. Privi de-a lungul străduţei. 

— Uite şi Hotel d'Or. La nici douăzeci de metri. 

Intrară pe stradă şi Paula îl urmă pe Tweed pe treptele ce 
dădeau spre un palier de la etajul întâi. Uşa avea perdea la 
geam. Tweed apăsă pe butonul soneriei. Uşa se deschise în 
prag apăru o femeie înaltă, zveltă, în vârstă de peste 
cincizeci de ani, dar încă atrăgătoare. li privi, apoi îşi scoase 
şorţul cu mişcări pricepute. 

— Vorbiţi englezeşte? o întrebă Tweed. 

— Da, domnule. Cu ce vă pot fi de folos? 

— Vin din partea generalului Guisan, ca să spun aşa. 

— Vă rog să intraţi, spuse ea, apoi privi către trepte. 

Newman stătea deoparte, împreună cu restul, nedorind 
să se îngrămădească pe trepte. 

— Domnii sunt prietenii dumneavoastră? 

— Sunteţi Juliette Leroy? 

— Da. 

— Da, prieteni, dar suntem cam mulţi. 

— Rugaţi-i să intre. 

Pătrunseră într-o cameră spațioasă care servea drept 
sufragerie, având barul la un capăt, alături aflându-se 
bucătăria. Pereţii şi tavanul erau cu lambriuri, ceea ce 
dădea încăperii un aer atrăgător. Pe pereţi, până în 
apropierea zonei destinate bucătăriei, stăteau agăţate 
tablouri cu rame grele şi aurite, înfăţişând peisaje din Munţii 
Jura. O masă lungă era pregătită pentru zece persoane, 
restul meselor nefiind aranjate. 

— V-am aşteptat, spuse Leroy. Albert mi-a lăsat ceva 

pentru dumneavoastră. 

— Albert? 

În vocea lui Tweed se strecură uimirea. 

— Prietenul meu se numeşte Kurt. 

— Vă rog să mă iertaţi. V-am pus la încercare. Vi-l dau 
imediat. 

Se grăbi spre bucătărie şi scoase un sertar plin cu 
tacâmuri. Ţinându-l pe tăblia bufetului, desprinse un plic de 
pe fundul sertarului, apoi i-l întinse lui Tweed. 

— Poftiţi. Veţi vedea semnătura lui Kurt pe dos. Vă este 
foame? 

— Nu vrem să abuzăm de ospitalitatea dumneavoastră... 

— V-am întrebat dacă vă e foame. 

Îl privi direct pe Tweed, iar el simţi energia pe care o 
radiau ochii ei albaştri-cenuşiu. În acelaşi timp, ea îi zâmbi 
degajat. 

— Vă place fileul de peşte cu cartofi prăjiţi? Majoritatea 
englezilor îl adoră. După cum vedeţi, masa e întinsă. 

— Cred că pentru altcineva, domnişoară. 

— Sunt văduvă. Am pregătit masa pentru un grup de 
fermieri, dar ei nu vin decât spre seară şi am mâncare 
destulă şi pentru ei, şi pentru prietenii dumneavoastră. 

Tweed aruncă o privire la ceas. Dintr-o dată, simţi că-i 
este o foame grozavă. Şi ceea ce i se oferea constituia unul 
dintre felurile lui preferate. 

— Să ştiţi că trebuie să plecăm peste cel mult o oră, 
fiindcă vrem să prindem trenul de Basel. 

— Atunci luaţi loc, vă rog. Aveţi suficient timp. 

Deja se dusese în bucătărie. Scoase câteva cratiţe şi 
deschise un frigider mare. Se aşezaseră cu toţii, când Paula 
observă că uşa de la intrare nu era bine închisă. Se duse să 
o închidă şi i se păru că surprinde silueta cuiva mişcându-se 
pe stradă. 

Deschizând uşa mai larg, ieşi pe palier. Nu zări pe 
nimeni. În apropiere, câteva alei înguste porneau dinspre 

stradă. Trebuie să fi fost o iluzie, gândi ea. Închise uşa, apoi 
se aşeză lângă Tweed. 

Farfuriile cu mâncarea mirosind apetisant le fură aşezate 
în faţă mai curând decât se aşteptase Tweed. Juliette se 
aşeză în faţa lui; nu-i scăpă faptul că el rupsese deja o felie 
de pâine. Zâmbi. 

— Vă este foame. Văd c-aţi început cu pâinea. 

— N-am mai mâncat o pâine atât de bună, răspunse el cu 
sinceritate. Sunteţi foarte amabilă, doamnă Leroy. 

— Mă bucur să aud asta. 

Privi de jur-împrejur la Newman, Nield, Butler şi Marler, 
apoi la Paula. 

— Mi se umple inima de bucurie văzându-vă cum 
mâncaţi. Vă este tuturor foame. _ 

Ce femeie de treabă, gândi Paula. Degajă seninătate. li 
place să vadă că lumea se simte bine. Mare păcat că nu 
sunt mulţi oameni ca ea pe lume. 

— Regretăm, dar trebuie să mergem, spuse Tweed ceva 
mai târziu. N-am vrea să plecăm atât de curând dar, aşa 
cum v-am spus, trebuie să prindem trenul. Ne aşteaptă 
treburi importante la Basel. 

Se ridicară de la masă lăsând farfuriile goale. Apoi avu o 
dispută amicală cu Leroy când insistă să plătească. Văzând 
că ea refuză, deveni foarte serios şi spuse apăsat: 

— Nu se poate, dumneavoastră ţineţi un restaurant. 
Trebuie să plătim. 

— Veniţi să staţi câteva zile aici. Cei care puteţi. Eu sper 
că toţi. 

Râse. 

— Atunci o să plătiţi cu vârf şi îndesat. Am zis corect? 

— Perfect englezeşte. 

Cu regret, Tweed băgă portofelul în buzunar şi făcu un 
gest de resemnare. 

— Doamnă Leroy... 

— Juliette, vă rog. 

— Juliette, vom veni să petrecem concediul în acest sat 
superb. Să ne bucurăm de talentul tău culinar. Ne-ai oferit o 
masă pe care n-o vom uita curând. 

— Mergeţi, să prindeţi trenul. Să vă ajute Dumnezeu! 

Când ajunseră la arcada de sub turn, Paula se opri câteva 
clipe şi ceilalţi fură nevoiţi să o aştepte. Privea înapoi, către 
frumosul sat. Voia să şi-l poată aduce aminte mai târziu. 
Apoi, cu părere de rău, se răsuci pe călcâie şi porni grăbită, 
alături de ceilalţi, pe drumul care părea şi mai abrupt acum, 
la urcare. Newman se opri brusc şi scăpă o înjurătură în 
surdină. 

— Ce-ai păţit? îl întrebă Paula. 

— Mi-am uitat mănuşile, cele de şofat, în restaurant. Mă- 
ntorc să le iau. Sunt cele pe care mi le-ai dăruit, Paula, de 
Crăciun. 

— O să pierzi trenul, îl preveni Tweed. 

— Ba nu. Nu uita, am sosit între primii zece la Maratonul 
Londrei. 

Începu să alerge la vale. Paula se întoarse să arunce o 
ultimă privire către St. Ursanne. Curând soarele avea să 
coboare după un munte apropiat, satul urmând să fie 
învăluit în umbră. Deocamdată, în lumina cristalină, se 
putea distinge fiecare detaliu. 

— E un sat de vis, spuse ea, după ce îşi reluă urcuşul 
alături de Tweed. Abia aştept să petrec aici câteva zile de 
vacanţă. 

— Şi eu, o aprobă Tweed. 

În urma lor, Newman, care alerga, parcursese deja 
jumătate din distanţa până la turn. Piciorul drept îi alunecă 
pe o piatră mare şi căzu lat, cât era de lung. Preluă mai tot 
impactul căzând pe antebraţe. Când dădu să se ridice, 
constată că-l durea glezna piciorului drept. Rămase în şezut 
pe drum, îşi cobori şoseta şi-şi examină piciorul. Rotind laba 
piciorului, respiră uşurat constatând că nu era nici fractură, 
nici luxaţie. Singura urmă lăsată de accident era o julitură 

fără însemnătate. 

Se ridică în picioare şi făcu o serie de mişcări. Când 
aruncă o privire înapoi spre deal îi văzu pe ceilalţi ca nişte 
siluete minuscule, apropiindu-se de curba ce ducea către 
gară. Se bucură că nu-l văzuseră căzând şi constată că 
putea merge în pas vioi către St. Ursanne. 


Toc... toc... toc... 

Juliette Leroy se încruntă auzind acel sunet ciudat 
apropiindu-se, semn că cineva urca scara. Se duse la uşă şi 
o deschise, în faţa ei se afla un bărbat cu ochelari negri şi 
ţinând un baston alb în mână. 

— lartă-mă că te deranjez, spuse el cu accent american. 
Mi-e foarte sete. Am mers mult pe jos. Îmi poţi da un pahar 
cu apă? 

— Desigur. Poftim înăuntru. 

Juliette era dezamăgită. Tocmai găsise o pereche de 
mănuşi pe un scaun. Sperase că era unul dintre noii ei 
prieteni care revenise să şi le ia. În acelaşi timp, îi era milă 
de orb. Părea tare amărât. Era un chin să trăieşti fără 
vedere. 

Toc... toc... toc... 

Se întoarse şi-l văzu pe vizitator traversând încăperea, 
ghidându-se printre mese cu ajutorul bastonului. Îşi aminti 
că citise undeva că orbii îşi dezvoltă un simţ foarte ascuţit 
al auzului. Pesemne că se orienta după sunetul paşilor ei pe 
podeaua bucătăriei. 

Stând cu spatele spre el, Juliette luă un pahar curat din 
dulap. Folosi un şervet pentru a-l şterge, deşi fusese spălat 
recent. Ţinea cu stricteţe la curăţenie. Închise robinetul 
după ce paharul se umpluse pe trei sferturi. 

În spatele ei, Leo acţiona cu repeziciune. Întorcând 
bastonul, îl luă de partea dinspre vârf. Ridicându-l, suci 
mânerul flexibil în jurul gâtului ei şi apăsă un buton care îl 
strânse fără milă. Juliette scăpă din mână paharul şi încercă 

să ţipe. Nu reuşi însă să scoată decât un sunet înecat, 
deoarece nu mai putea respira. Mânerul cauciucat se 
strânse şi mai puternic. Ea duse mâinile la gât, încercând 
să-şi vâre degetele între baston şi piele, însă, în acelaşi 
moment, Leo o smuci înapoi. 

Ea îşi pierdu echilibrul şi, în cădere, se izbi cu capul de 
tăblia dulapului şi se prăbuşi pe podea. Leo apăsă din nou 
pe buton, eliberând strânsoarea. Se aplecă deasupra 
trupului nemişcat şi-i luă pulsul. Era constant. Înjură 
cumplit. 

Aruncă o privire în jur şi văzu tablourile mari atîrnate pe 
pereţi. Mişcându-se rapid, ridică unul dintre ele şi rămase 
surprins constatând cât era de greu. În timp ce rezema 
tabloul de un dulap se gândi că acel cui era mai rezistent 
decât avea nevoie pentru a-şi îndeplini scopul. 

Scoase din buzunar un colac de frânghie subţire şi 
rezistentă ca sârma de oţel. Ţinând de capătul care avea un 
mic mâner din lemn, de grosimea unui creion, desfăşură 
frânghia. Celălalt capăt avea un cârlig. Se aplecă şi făcu un 
lat din restul frânghiei. Il trecu peste gâtul femeii care îşi 
pierduse cunoştinţa, plasând nodul la spate şi o ridică cu un 
braţ. După ce o împinse aproape de perete, prinse cârligul 
în cuiul care până atunci susţinuse tabloul. Apoi dădu 
drumul femeii care rămase atârnată. 

Calculase cu precizie lungimea frânghiei. Acum femeia 
stătea spânzurată cu picioarele la câţiva centimetri de 
podea. În acel moment redeveni conştientă pentru câteva 
momente. Leo se retrase în clipa în care ea deschise ochii, 
lovi cu călcâiele în perete, timp în care frânghia se strânse 
şi mai tare în jurul gâtului. Curând ea nu mai avu putere în 
picioare. Rămase cu ochii larg deschişi, ieşiţi din orbite. 
Atârna fără viaţă. 

Leo înşfaca bastonul, înfăşură o bandă în jurul lui şi, fiind 
telescopic, îl strânse, după care îl vâri în buzunar. Deschise 
încet uşa şi aruncă o privire afară. Nu văzu pe nimeni. 

Cobori treptele în fugă şi ajunse pe stradă. Ajuns la 
arcada de sub turn se opri o clipă şi se uită în jur. Îl văzu pe 
Newman alergând spre el, apoi prăbuşindu-se la pământ. 

Aşteptă. Alese momentul în care Newman privea în susul 
drumului şi ţâşni dincolo de arcadă, apoi coti pe o străduţă 
situată vizavi de La Ruelle. 

In acea zonă a satului, în spatele caselor, exista o pantă 
abruptă. Creasta era acoperită de o pădure deasă cu arbori 
desfrunziţi. Elicopterul care îl adusese aici se afla pe un 
platou larg şi izolat. Pe creastă găsi o cărare care trecea 
prin grădina întinsă a unei case ce părea nelocuită. Ştia că 
nu trebuie să se întoarcă pe acelaşi drum. La capătul străzii 
găsi o altă potecă mergând la deal. Socoti că nu-i va fi greu 
să găsească platoul unde îl aştepta elicopterul care avea 
să-l ducă la aeroportul din Basel. 

Paula stătea la capătul vagonului, ţinând uşa deschisă. 
Newman apăru în goană pe peron, sări pe scară şi urcă, 
apoi Paula închise uşa în timp ce trenul pornea. Cu 
sudoarea curgându-i pe faţă, Newman se prăbuşi pe un colţ 
de canapea, cu privirea pierdută. Acum se aflau cu toţii în 
tren. 

Tweed stătea în faţa lui, alături de Marler. Butler şi Nield 
erau aşezaţi pe partea opusă, dincolo de culoarul central. 
Erau singurii ocupanţi ai vagonului. Treptat, Newman îşi 
recăpătă suflul. Se şterse apoi pe faţă cu o batistă pe care o 
udă toată. 

Nu alergase niciodată atât de repede. Nici măcar la 
maraton, iar acest drum fusese numai la deal. Toţi ceilalţi 
rămaseră cu ochii pe el. Avea o senzaţie de disconfort. Ar fi 
preferat să rămână singur. Într-un târziu, Paula i se adresă 
încet: 

— Văd că ţi-ai recuperat mănuşile. 

El privi în jos. Încă ţinea mânuşile în mâna dreaptă. 
Uitase cu totul de ele. Avea sentimentul că nu se afla în 
vagon. Mintea îi rămăsese la Hotel d'Or din St. Ursanne. 
Intrase la bănuieli imediat ce văzuse uşa întredeschisă. Se 
strecurase discret pe scări cu pistolul în mână. După ce 
intrase şi văzuse scena, închisese uşa cu gesturi mecanice. 

Imaginea i se întipărise pe retină cu o precizie uimitoare. 
Trupul Juliettei atârna moale în ştreang, amintind de un 
animal sacrificat. Ochii erau larg deschişi, lipsiţi de viaţă. 
Instinctele profesionale nu-l trădaseră nici de astă dată. Se 

apucase pe dată să cerceteze încăperea, pentru a vedea 
dacă nu cumva ucigaşul mai era acolo. Apoi, cu totul inutil, 
îi atinsese gâtul pentru a-i lua pulsul. Era moartă. Îşi aminti 
că, mai întâi, ar fi trebuit să-i verifice pulsul. 

Punând pistolul înapoi în toc, îşi petrecuse o mână pe 
după cadavru, iar cu cealaltă ridicase şi eliberase cârligul. 
Rămăsese surprins constatând cât de uşoară era femeia. 
Cu delicateţe, o aşezase pe o canapea. Apoi luase un cuţit 
din bucătărie şi tăiase laţul şi scosese frânghia din jurul 
gâtului, care începuse deja să se umfle. 

Se gândise să anunţe poliţia locală. Respinsese ideea 
aproape imediat. Putea fi reţinut acolo zile în şir. Ca martor, 
dar mai curând ca suspect. lar el avea multe de făcut la 
Basel. Tweed avea nevoie de el. Atunci văzuse ceva pe 
podea sub o masă. Ridicase obiectul şi-l privise cercetător 
vreme de o clipă şi înţelesese cine o ucisese cu atâta 
brutalitate. 

Revenise pentru scurtă vreme la canapeaua pe care 
zăcea Julietta. li pusese o mâna pe faţă şi simţise un fior 
îngheţat. După aceea mişcându-se ca un robot, folosindu-şi 
batista pentru a şterge amprentele de pe mânerul cuţitului, 
deschisese uşa şi ieşise cu pistolul în mână. Era convins că 
nu-l va găsi în stradă pe ucigaş, însă simţise nevoia să 
verifice pentru orice eventualitate. Nimic. Nu văzuse pe 
nimeni. 

Apoi se uitase la ceas. Nu mai crezuse că va prinde 
trenul. Mersese grăbit până la arcadă, inspirase o dată 
adânc şi pornise să urce panta în goană. Nu se putuse 
gândi la nimic, concentrându-se asupra alergării. Acum 
şocul trecuse şi reuşea să gândească cu limpezime. 

— Paula, hai să schimbăm locurile, spuse el cu glas 
firesc. Ştiu că-ţi place să te uiţi pe fereastră. 

După ce se mutară, Paula nu privi afară. II fixă pe el. 
Newman nu avea cum să ştie că faţa lui era de o paloare 
cenuşie. Cu excepţia lui Tweed, ceilalţi se fereau să-l 

privească îl lăsau să-şi revină complet. 

— Bob, pari epuizat, constată Tweed cu degajare. S-a 
întâmplat ceva? 

— Aşa s-ar putea spune. 

— Aş vrea să ştiu ce. Când o să fii pregătit. 

Dorind s-o menajeze pe Paula, care stătea alături, povesti 
fără să insiste asupra scenei de coşmar. lIncercă să 
simplifice lucrurile. Paula trecuse deja printr-o experienţă 
traumatizantă în Eagle Street, iar apoi prin confruntarea cu 
cei patru. 

— Îmi pare rău, dar n-am veşti bune. 

— Nici nu-mi  închipuiam, spuse Tweed cu aceeaşi 
detaşare. 

— E vorba de Juliette Leroy? şopti Paula. 

— Când m-am întors am găsit-o strangulată. 

— O, nu se poate... 

Paula îşi muşcă buzele. Newman se hotărî să nu intre în 
detalii. Acestea puteau fi relatate mai târziu. În aceste 
momente, descrierea ar fi creat oroare. Se căută prin 
buzunare, sub privirile atente ale tuturor. Scoase nasturele 
pe care îl culesese de pe podea și i-l întinse lui Marler. 

— Îl recunoşti? 

— Nu cred. 

— De data asta ţi-a scăpat. 

— Nu pricep, recunoscu Marler. 

— Ucigaşul a trecut pe lângă noi înainte de a intra în St. 
Ursanne. Bătrânul orb. A jucat un teatru pe cinste. Aşa cum 
a zis şi Tweed, e clar că avem de înfruntat nişte 
profesionişti. 

— Tot nu înţeleg, repetă Marler. 

— Purta un palton vechi, cu nasturi neobişnuiţi. Se 
potriveau cu restul. Dar eu i-am remarcat, fiindcă modelul 
de pe ei era neobişnuit. Pe moment, nu mi-am dat seama. 
la mai uită-te o dată. Arată ca torţa din mâna Statuii 
Libertăţii. 

— Aşa e. 

Marler îi înapoie nasturele. 

— Şi unde l-ai găsit? 

— Sub un scaun, în încăperea unde am mâncat. Sigur a 
avut loc o încăierare. Ori pesemne că nasturele era prost 
cusut. 

— lar noi ne-am uitat la el când a trecut pe lângă noi, 
şopti Paula. Şi mi-a fost milă de el. 

— Era exact sentimentul pe care voia să-l stârnească, 
remarcă Tweed. 

— Sărmana Juliette, continuă Paula. O femeie atât de 
bună. lar eu abia aşteptam să o revăd. Sat de vis? A 
devenit un coşmar. 

Işi întoarse privirea spre fereastră. Soarele încă strălucea, 
luminând pantele ce începuseră să înverzească. Dar ceea 
ce vedea nu o impresiona. Gândurile îi reveneau mereu la 
masa pe care o luaseră la Hotel d'Or. Tweed şi Juliette se 
înţeleseseră bine şi discutaseră cu naturaleţe. Poate că, 
dacă ar fi revenit să-şi petreacă acolo o vacanţă sau două, 
Tweed s-ar fi apropiat mai mult de Juliette. Soţia lui îl 
părăsise cu ani în urmă pentru un armator milionar de 
origine greacă şi nu se deranjase să divorţeze de ea. 

Tweed privea şi el pe fereastră, având o expresie 
gânditoare pe chip. Lumina soarelui dispăru brusc. Intraseră 
în tunel. Când ieşiră din nou la lumină, Marler spuse: 

— Cu o clipă înainte ca trenul să pornească mi s-a părut 
că aud motorul unui elicopter. 

— Deci şi tu ai auzit, constată Newman. 

— Probabil că era aparatul cu care a venit asasinul, iar 
acum se întoarce. 

— Aşa m-am gândit şi eu, îl aprobă Newman. 


Reveniţi la Three Kings, Tweed o urmă pe Paula în hol şi 
rămase ca împietrit. Lângă pupitrul recepţiei era ultima 
persoană din lume pe care s-ar fi aşteptat să o întâlnească 

în acest loc: Sir Guy Strangeways. 

— Bună, prietene, îl întâmpină Strangeways. Ce mica-i 
lumea! 

— Dacă spui tu... 

— Ţi-aş fi recunoscător dacă mi-ai acorda câteva minute. 
Vrei să mergem în camera din faţa liftului? 

— Bine, dar nu pot sta mult. 

In timp ce Strangeways intra în încăperea cu mese de 
scris, Tweed reveni lângă oamenii lui, care aşteptau liftul. 
Le spuse încet: 

— Peste o jumătate de oră trebuie să fim în biroul lui 
Beck, peste drum. Mergeţi fără mine după ce vă schimbaţi. 
O să vin şi eu. Guy vrea să-mi vorbească. 

Uşa camerei era închisă. După ce intră şi o închise, îl 
văzu pe Strangeways aşezat la o masă şi scriind nervos. 
Cum nu mai era nimeni prezent, auzind zgomotul uşii, Sir 
Guy dădu drumul stiloului pe masă şi se răsuci cu scaunul, 
având o expresie de îngrijorare pe faţă. 

— Ai fost amabil să răspunzi atât de repede rugăminţii 
mele. Stai jos, te rog. 

— De unde ştiai că sunt aici? întrebă Tweed fără să se 
aşeze. 

— Secret. Regret, mi-am dat cuvântul. 

— Despre ce vrei să-mi vorbeşti? Nu am prea mult timp 
la dispoziţie. 

— Am probleme mari. 

— Nu eşti singurul. Ce te frământă, Guy? 

— Rupert, în primul rând, răspunse Strangewavys şi făcu o 
grimasă. Ţi-am spus, are datorii mari la cazinoul acela. 
Lucrurile au luat o întorsătură urâtă. Au avut tupeul de a 
mă căuta la lrongates. 

— Şi Rupert unde e? 

— Tweed, stai jos te rog. 

— Mai am la dispoziţie doar câteva minute. 

— Rupert e aici, cu mine. 

— În hotel? 

— Da. Dată fiind situaţia, am considerat că e mai bine să- 
| am sub aripa mea, ca să zic aşa. 

— S-ar putea să zboare, îl preveni Tweed. Ca să mai 
împrumute bani. 

— A încercat asta şi acasă. Nimeni n-a vrut să-i dea o 
leţcaie. N-am ştiut însă că voi fi silit să plătesc trei bilete de 
avion pentru a veni aici. 

— Dar cine e al treilea? 

— Basil Windermere. 

— Şi el are cameră în acest hotel? întrebă Tweed, abia 
reuşind să-şi ascundă iritarea. 

— Are. E tipul de om de care aş vrea să stau cât mai 
departe, dar n-am avut de ales. Rupert şi el sunt buni 
prieteni. Acum se răstesc unul la altul, gata să se încaiere, 
pentru ca, un minut mai târziu, să fie prieteni la cataramă. 
Am considerat că Rupert are nevoie de cineva de vârsta lui 
pentru a ieşi în lume. 

— Şi ce rol am eu în chestiunea asta de familie? 

— Păi... 

Strangeways puse capacul la stilou şi începu să-l 
răsucească între degete. 

— Mă gândeam că poate Bob Newman ar vrea să 
telefoneze şefului de la Campione şi să-l amenințe că va 
scrie un articol demascator. 

— Să amenințe? Dar habar n-are de locul acela. 

Aplecându-se peste marginea mesei, Tweed îşi încrucişă 
braţele şi privi fix la bărbatul îngrijorat. 

— Nu cred că acesta e motivul real care te-a îndemnat să 
afli unde mă aflu şi să urci în avion ca să mă vezi. 

— Mai e ceva. 

— i-am spus că mai am doar câteva minute la dispoziţie. 

— Mi-a telefonat Morgenstern, cerându-mi să-l întâlnesc 
la ambasadă. Ştii cum e el - vrea totul ieri, dacă nu cumva 
alaltăieri. M-am dus. Singurul subiect pe care l-a abordat, 

vorbindu-mi despre el neîncetat, a fost relaţia specială 
dintre Marea Britanie şi America, relaţie care trebuie 
întărită cu orice preţ. Şi încă repede. Consideră că asta 
reprezintă elementul-cheie al planului. Mi-a spus că te-a 
întâlnit şi că vrea să mai discute cu tine. Asta mă- 
ngrijorează. 

— De ce? 

— După cum sigur ştii, în ultima vreme, o serie de firme 
americane au preluat câteva companii britanice de 
producerea şi distribuţia energiei electrice. Dar şi companii 
de furnizare a apei potabile. Curând vor ajunge să 
controleze întreaga ţară. Ne opunem sau dansăm cum ne 
cântă ei? 

— Guy, doar ai participat la războiul din Golf. Ţi-ai pus 
vreodată întrebarea dacă e cazul să lupţi împotriva 
duşmanului sau să pactizezi cu el? 

— Dacă vedem lucrurile într-o asemenea lumină, nu 
avem de ales. Ceva mai târziu aş vrea totuşi să-ţi relatez 
ce-a mai zis Jefferson Morgenstern. 

— Mai târziu, fiindcă acum trebuie să plec. 


Tweed abia intrase în cameră, ţinând pe braţ paltonul pe 
care-l scosese ceva mai devreme, când cineva bătu la uşă. 
Era Paula, pe care o chemase de la recepţie, înainte de a 
urca în lift. Cu paltonul căptușit pe braţ, cu mănuşile într-o 
mână, se duse drept spre o măsuţă, turnă apă într-un pahar 
şi i-l dădu lui Tweed. Apoi lăsă paltonul să cadă pe un scaun 
şi-i întinse o tabletă pe care o avea în cealaltă mână. 

— Ţi-am adus o pastilă de Dramamine. la-o acum, fiindcă 
peste un sfert de oră plecăm. Ar fi trebuit s-o faci mai 
devreme. Nu m-am uitat pe fereastră, dar fluviul e destul 
de agitat şi doar ştii că nu suporţi uşor călătoria pe apă. 

— Mulţumesc. 

înghiţi tableta şi bău toată apa din pahar, apoi se aşeză. 
Paulei nu-i scăpă că Tweed părea mohorât şi veni lângă el, 

pe canapea. 

— Vrei să-mi spui ceva? 

— În primul rând, Keith ar putea veni din clipă-n clipă, i- 
am telefonat de jos. Ţin să-i arăt ce-am găsit în plicul primit 
de la Juliette. L-am deschis când veneam cu taxiul de la 
gară. 

— N-am văzut ce era înăuntru. Ştiam c-o să-mi spui la 
momentul potrivit. 

Scoţând plicul din buzunar, extrase dinăuntru două 
bancnote. 

— Uite ce-a lăsat. Nici un mesaj, ci doar astea, zise el și i 
le întinse Paulei. Ea le examină îndelung, apoi, nedumerită, 
se uită la Tweed. 

— O bancnotă de douăzeci de lire şi alta de zece?! Nu 
pricep nimic. Să fi bătut Kurt atâta drum până la Juliette 
doar ca să lase astea acolo? Pentru că abia după aceea a 
trecut numele şi adresa ei în carneţelul pe care ni l-a dat 
Irina. 

— Ne-a lăsat indicii pentru drumul pe care ar trebui să-l 
urmăm. Cred că se ştia urmărit. E doar o bănuială a mea. 
De aceea a scăpat de urmăritori şi s-a dus la St. Ursanne. 

— Doar ca să ascundă nişte bancnote obişnuite? De ce? 

— N-am idee. 

— În carneţel mai era scris ceva? 

— Da, dar acum nu avem timp să urmăm alte piste. 
Vreau să-ţi spun altceva: am stat de vorbă cu Strangeways. 

Îi relată discuţia, iar Paula îl ascultă cu atenţie, reţinând 
fiecare cuvânt. După ce Tweed încheie, ea rămase pe 
gânduri şi apoi reacţionă: 

— Se-ntâmplă ceva bizar. Puteam să-ţi spun şi eu că 
Rupert e în hotel. Are camera la acelaşi etaj cu mine. 

— Te-a văzut? 

— Nu. M-am retras rapid în cameră până a dispărut la 
capătul coridorului. Sigur nu m-a văzut. Şi cum Dumnezeu a 
aflat Strangeways unde te afli, pentru că Monica nu i-ar fi 

spus?! 

— Ti-am povestit. Nici mie nu mi-a părut bine că m-a 
găsit. Cred că e vorba de scurgere de informaţii. 

Tăcu, fiind întrerupt de soneria telefonului. Paula sări de 
pe canapea şi răspunse, apoi îl anunţă pe Tweed: 

— Keith Kent e în hol. 

— Să urce imediat, spuse şi îşi verifică ceasul. Mai avem 
cinci minute, după care trebuie să dăm fuga până la Beck. 
Bag de seamă că Marler n-a uitat ce i-am spus. Cred că a 
dat geanta unei cameriste şi a rugat-o să intre folosind 
cheia ei. 

Se apropie grăbit de o geantă din pânză care se găsea 
lângă un scaun fără spetează. O ridică şi o deschise, apoi o 
întoarse cu fundul în sus pentru a-i arăta Paulei că era 
goală. Întrebându-se ce punea Tweed la cale, ea îl urmări 
descuind un dulap şi scoțând dinăuntru o portavoce 
puternică pe care o strecură în geantă. 

— La ce-ţi trebuie portavocea? întrebă ea. 

— Sper să nu afli. Dacă ajung s-o folosesc, o voi face 
pentru a salva mulţi oameni. 

Paula nu mai apucă să ceară lămuriri pentru că se auzi 
un ciocănit discret la uşă. Îşi scoase pistolul din geanta de 
umăr. Crăpă uşa câţiva centimetri, apoi o deschise larg şi 
Keith Kent intră cu paşi mari. 

— E cald aici, observă el, scoţându-şi paltonul. Să nu 
ieşiţi afară, că e un ger cumplit. 

Zâmbi către Paula. 

— Bineînţeles, aveţi servicii de cinci stele. O să beau şi 
eu o ceaşcă de cafea, fiindcă văd că iese abur din ea. 

Paula se apropie de masă, pipăi ceainicul argintiu şi-şi 
retrase mâna imediat. Pesemne că personalul de serviciu 
adusese cafeaua şi ceştile curate imediat ce îl văzuseră pe 
Tweed revenind în hotel. Într-adevăr, beneficiau de servicii 
deosebite. Asta arăta că se observase deja cât de multă 
cafea se consuma în această cameră. Turnă o ceaşcă 


289 


pentru oaspete. 

— Mulţumesc, spuse Kent şi se aşeză. 

Goli jumătate de ceaşcă şi constată: 

— M-am mai încălzit un pic. Ei, cu ce vă pot ajuta? 

— Astea îţi spun ceva? îl întrebă Tweed întinzându-i cele 
două bancnote britanice. 

Kent le pipăi între degete. Ridicându-se, merse cu ele la 
fereastră şi le ţinu în lumină. Reveni spre canapea, se aşeză 
şi scoase o lentilă pe care şi-o puse la ochiul drept şi 
examină bancnotele încă o dată. După câteva clipe, vâri 
lentila înapoi în buzunar. 

— lartă-mă, Keith, spuse Tweed, dar peste vreo trei 
minute trebuie să plecăm. 

— N-o să vă rețin. De unde ai bancnotele? 

— Nu pot să-ţi spun. Are vreo importanţă? 

— Nu neapărat, spuse şi mai sorbi din cafea. Mă-ntrebam 
Şi eu. 

— Ce părere ai? insistă Tweed. 

— Sunt false. Hârtia pe care sunt tipărite arată bine. Nu- 
mi dau seama de unde a procurat-o cel care le-a făcut. Dar 
nu încape nici o îndoială că sunt false. Unele dintre cele mai 
bune pe care le-am văzut. Prezintă însă o eroare. 

— Un specialist de bancă ar observa asta? 

— Da, mai ales dacă mergi cu un teanc. În momentul 
când funcţionarul le-ar număra, eroarea i-ar sări în ochi. lar 
dacă ar fi introduse mai multe în circulaţie, ar fi depistate 
repede. Cu toate că-s bine executate. 

— Mulţumesc. E un pas important înainte. Keith, n-ai vrea 
să te muţi de la Hilton? Hotelul nostru e pe jumătate gol în 
perioada asta a anului. 

— Chiar acum mă duc să-mi iau lucrurile de acolo. 

— Mulţumesc încă o dată, spuse Tweed în timp ce 
îmbrăca paltonul. Acum trebuie să fugim. Înainte de 
plecare, fă-ţi rezervarea. Cere o cameră cu vedere spre Rin. 

— Cu toate facilităţile, ca să mă bucur şi eu de lux, zise 

Kent. 

Îmbarcaţi în maşini de poliţie fără însemne, plecară de la 
sediu până pe celălalt mal al Rinului. Traversară podul pe 
care Tweed îl vedea de la fereastra dormitorului când 
privea în susul fluviului. Beck se afla la volanul primului 
automobil, iar Tweed stătea în dreapta lui cu geanta din 
pânză pe genunchi. Paula şi Newman se aşezaseră pe 
bancheta din spate. Ceilalţi îi urmau într-o maşină 
asemănătoare. 

— Şlepul va cobori fluviul pe partea aceasta, explică 
Beck. Un ofiţer care supraveghează vasul mi-a raportat că 
în port au intrat câţiva bărbaţi în automobile, apoi, la 
întoarcere, în fiecare vehicul era doar şoferul. 

— Ofiţerul n-a aşteptat să vadă dacă maşinile s-au întors? 
întrebă Tweed. 

— Nu. De ce ar fi revenit atât de curând? 

— Nu ştiu, m-am gândit şi eu. 

Când ajunseră pe pod, vântul se înteţi. Paula observă că 
suprafaţa fluviului era încreţită de valuri mici şi îşi exprimă 
speranţa că tableta pe care i-o dăduse lui Tweed îşi va face 
efectul, pentru că ambarcaţiunea avea să se legene destul 
de serios. În afară de vânt, o armată de nori întunecaţi 
apăru deasupra oraşului ca un linţoliu negru. Pătrunseseră 
în partea de oraş situată pe celălalt mal, apoi cotiseră la 
dreapta; urmară o stradă ce mergea paralel cu fluviul. 

— Ai propria ambarcaţiune, aşa cum ai cerut, îi spuse lui 
Tweed. Eu o să fiu în şalupa mare, pe care am adus-o din 
port. Vor mai fi alte trei şalupe cu oamenii mei. Pe una se 

află echipament de abordare - în caz că întâmpinam 
rezistenţă când o să dau ordin ca nava Minotaur să fie 
oprită. Voi face asta ceva mai în aval, în apropierea 
portului. 

— Am la mine portavocea. Dacă dau ordin tuturor 
şalupelor să se îndepărteze în mare viteză de şlep, să o 
facă imediat. 

— Ce te-ar putea determina să ceri asta? întrebă surprins 
Beck. 

— O urgenţă sau starea de pericol. 

— Se face, dacă aşa vrei. Tu, de obicei, ştii ce vorbeşti. 
Toate  şalupele au aparate de  radiorecepţie, însă 
comandantul fiecăreia are telefon mobil, ca şi mine. 

— Ìn caz de necesitate, folosiţi celularele. Aşa vom 
comunica mai rapid. 

— Ar fi trebuit să verific mai devreme. Ai pe cineva care 
ştie să conducă o şalupă rapidă? 

— Chiar doi oameni, răspunse Tweed. Newman şi Marler. 

— Am creat un cordon polițienesc într-o porţiune a 
falezei, continuă Beck. Asta pentru a evita prezenţa 
publicului în zona în care s-au adunat şalupele noastre. 

— S-ar părea că te-ai gândit la toate. 

— Aşa credeam, până ai adus vorba de portavoce. Sper 
că operaţiunea se va desfăşura fără probleme. Îi arestăm 
pe toţi cei de la bord, declarând că avem informaţii privind 
prezenţa unei cantităţi de droguri pe navă. Îmi vor flutura 
pe sub nas paşapoartele lor diplomatice, îndeosebi 
Ronstadt, dacă e la bord. O să spun că documentele sunt 
false şi că va trebui să verific acest lucru cu autorităţile lor. 
Ronstadt îşi va închipui că mă refer la ambasada din Berna, 
însă, la vremea potrivită voi lua legătură cu Washingtonul. 
Între timp, vom interoga pasagerii. 

— Te-ai gândit bine. Ai primit vreo plângere de la 
ambasada lor? 

— N-a ciripit nimeni nimic, spuse el în glumă. Mai curând 

un denunţ. 

— E trecut de 16.00, constată Tweed. Dacă-şi respectă 
programul, Minotaur ar trebui să apară. 

— Uite c-am ajuns şi noi la debarcader. 


Spre surprinderea Paulei, Tweed se grăbi să urce la 
bordul şalupei mari ce le fusese repartizată. Apoi se 
îndreptă spre prova, ţinându-se de copastie cu o mână şi 
având portavocea în cealaltă. 

Cu toate că era amarată la debarcader, şalupa se legăna. 
Mişcarea părea să nu-l afecteze deloc. Tweed privi în susul 
fluviului pentru a zări şlepul. Celelalte patru şalupe, pline cu 
poliţişti, aşteptau să plece. 

Şalupa foarte mare pe care se afla Tweed avea puntea 
mai înălţată. Pe lături şi la pupa exista inscripţia Polizei. 
Deasupra punţii fusese montat un reflector mare şi o sirenă 
puternică. Beck se întoarse din drumul spre şalupa lui şi se 
îndreptă spre Tweed. 

— Planul e să lăsăm nava Minotaur să treacă de noi şi să 
o urmărim după ce trece de pod. Curentul e foarte puternic, 
aşa că s-ar putea să fii surprins cât de repede va ajunge la 
pod. Noroc... 

Vântul îngheţat trecea ca un cuţit prin paltonul Paulei, 
care spera ca vasul să apară cât mai curând. Apoi, de ei se 
apropie un poliţist care avea câteva mantale impermeabile 
pe braţ. Întinzându-i-le lui Newman, care ambala motorul, 
strigă tare ca să acopere zgomotul şalupei şi al vântului. 

— Îmbrăcaţi-le. Ţin de cald şi nici n-o să vă udati. 

— Mulţumim mult, spuse Newman. 

— Mă simt deja mai bine, zise Paula în timp ce îmbrăca 
mantaua. 

Tweed se aşeză ca s-o îmbrace, apoi se ridică imediat. Pe 
Rin nu mai era nici o ambarcaţiune şi nici nu văzu curioşi 
adunaţi dincolo de cordon. Vremea rece îi făcea pe oameni 
să stea în casă. 

— Uite-l că vine, strigă Tweed. 

Şlepul masiv apăru de după un cot al fluviului. Pentru 
transformarea lui în navă de pasageri, şlepul necesitase 
numeroase modificări. În copastie fuseseră montate 
hublouri care arătau ca nişte ochi uriaşi. Tweed observă că 
toate acestea aveau perdelele trase, iar în spatele lor se 
vedeau lumini. 

— Au şi muzică! exclamă el. 

— La asta nu mă aşteptam, răspunse Paula. 

— Da, nu uitaţi că acum e vas de agrement, remarcă 
Newman şi opri motorul. 

Rămăsese uimit de puterea lui. Șa/upele astea gonesc, 
nu glumă, gândi el. Acordurile valsului Dunărea A/bastră se 
auzeau tot mai puternic. Nu se prea potriveşte pe Rin, 
cugetă Paula. La bord nu se vedea nimeni, dar nici nu era 
de aşteptat ca pasagerii să se învârtă pe punte pe o 
asemenea vreme. 

— Îl văd pe timonier, anunţă Tweed. E în cabina de la 
pupă. 

— Pare singur, comentă Marler. 

— Bine, dar nu-i nevoie decât de un om pentru a conduce 
vasul, îi spuse Newman. 

Toate şalupele aveau motoarele oprite. Tweed bănui că 
Beck le ordonase oamenilor lui să păstreze tăcerea până ce 
şlepul uriaş avea să treacă de ei. Nu voia ca pasagerii să 
prindă de veste că mica lui flotă aştepta gata de ofensivă. 

Cu toate că purta mănuși, Paula simţi că degetele încep 
să-i îngheţe. Butler şi Nield, care stăteau în picioare, îşi 
loveau braţele de corp să se încălzească. Paula detectă 
încordarea şi frământarea celor aflaţi alături de ea, deşi 
aceştia încercau să şi le stăpânească. Peste câteva minute 
vor prinde toată banda de americani care împânzise oraşul. 

Când şlepul se apropie tot mai mult, Paulei i se păru mult 
mai impunător decât se aşteptase. Valurile de prova se 
rostogoleau ca o maree, făcând şalupele să se legene 

violent când ajunseră la mal. Tweed rămase în picioare, 
ţinându-se de copastie şi privind fix la matahală. 

Din câte îşi dădea ea seama, Tweed îşi concentrase 
atenţia asupra siluetei neclare a timonierului ce stătea în 
cabină. Stătea neclintit şi, la un moment dat, învârti uşor 
timonă. Nu părea să-l intereseze ce se întâmpla la babord 
sau la tribord. Concentrat, privea doar înainte, spre podul 
cu arcade mari, pe dedesubtul căruia avea să treacă. 

În cabina şalupei lui, Beck rămăsese la fel de împietrit. 
Nu se uită nici o clipă la şlepul care începuse să treacă prin 
dreptul lui. Minotaur era atât de lung încât avură impresia 
că va trece o veşnicie până ce îi va depăşi, deşi era dus cu 
viteză de curentul fluviului. Pe puntea principală se vedeau 
câteva bărci cu motor exterior. Înlocuitoare ineficiente ale 
bărcilor de salvare, gândi Paula. 

În cele din urmă, pupa şlepului apăru ameninţător parcă 
deasupra lor şi se apropie de arcul podului. Paula îl văzu pe 
Tweed punând portavocea la picioare şi ducând binoclul la 
ochi pentru a cerceta vasul. Din câte îşi dădea ea seama, îl 
avea îndreptat către cabină şi către timonierul dinăuntru. 

Şlepul depăşi podul şi se afla acum chiar în faţa hotelului 
Three Kings. Se gândi că oaspeţii care stau la fereastră au o 
imagine panoramică. Beck stătea încă drept şi nemişcat ca 
o statuie, cu ochii aţintiţi asupra şlepului care se îndepărta. 
Apoi se uită la ceas. Paula bănui că aprecia viteza vasului şi 
aştepta ca el să ajungă într-un anumit punct al fluviului. 

Când privi spre mal, Paula observă că automobilele care 
îi aduseseră nu mai erau acolo. Se întrebă unde vor cobori 
la mal. Apoi îşi aduse aminte că Beck spusese că va ordona 
şlepului să oprească undeva mai în aval, în apropierea 
portului. Asta însemna că maşinile plecaseră către acel loc, 
aşteptându-i. 

Pupa vasului nu se mai vedea. O clipă se îndoi că Beck 
organizase totul perfect. Ca şi cum i-ar fi citit gândurile, 
acesta ridică mâna dreaptă, o ţinu puţin în aer, privindu-şi 

în acelaşi timp ceasul. Motoarele şalupelor porniră să uruie, 
însă rămaseră pe loc. Apoi Beck îşi lăsă mâna în jos. 

Şalupa la bordul căreia se afla plecă imediat ce unul 
dintre oamenii lui eliberă parâma care o ţinea fixată de o 
babă de cheu. Marler desfăcu parâma în acelaşi fel şi 
ambarcaţiunea porni cu viteză în largul fluviului. Paula 
observă că, datorită curentului puternic, aveau o viteză mai 
mare decât s-ar fi aşteptat. Cu binoclul atârnat de gât şi cu 
portavocea ţinută strâns în mână, Tweed se întoarse pentru 
a striga spre Newman, care ţinea ferm volanul şalupei. 

— Bob! Depăşeşte-l pe Beck. Dă-i drumul! 

— Nu prea are încredere, aşa-i? spuse Newman către 
Marler. 

Ambală motorul mai tare şi ambarcaţiunea ţâşni brusc 
înainte, parcă zburând, astfel că Tweed trebui să se agaţe 
de copastie cu ambele mâini. Incepură să se ridice din apă, 
abia atingând valurile, timp în care Beck trecu pe sub pod. 
Newman se afla încă înapoia lui, dar şalupa condusă de el 
câştiga teren şi trecu şi ea pe sub o arcadă. La distanţă, 
Paula văzu din nou silueta şlepului pregătindu-se să treacă 
pe sub un alt pod. Tweed se întoarse iar ca să-i dea un nou 
ordin lui Newman. 

— Ţine-te cât mai aproape de mal, dar ai grijă! Şi mişcă- 
te mai repede! 

— Dar ce-şi închipuie că fac?! se răsti Newman către 
Marler. Nu vrea să şi vâslesc pentru a merge mai rapid? 

Respectând ordinul, schimbă cursul. Paula nu înţelegea 
ce plan avea Tweed în minte. Ambarcaţiunea lui Beck se 
afla aproape pe mijlocul Rinului, urmând cu stricteţe canalul 
destinat navelor ce se deplasau în aval. Paula era atât de 
concentrată urmărind ce se petrecea, încât trecură prin 
dreptul hotelului şi ea nici nu-l văzu. 

După ce schimbase cursul, lucru care îl făcuse să piardă 
câteva secunde, Newman reuşi să mai tureze motorul. 
Aşezată la fel ca toţi ceilalţi, mai puţin Tweed şi Newman, 

Paula aruncă o privire în urmă. Celelalte şalupe ale poliţiei 
goneau la mică distanţă în spatele lor. Apoi îşi aduse 
aminte că Newman participase cândva la o cursă de bărci 
cu motor în largul coastei oraşului Cannes. Cu toate că 
avusese concurenţi renumiţi, câştigase acea cursă. 

Şalupa lui Beck trecu pe sub al doilea pod. Având o 
expresie hotărâtă pe chip, Newman trecu rapid pe sub o 
arcadă şi ajunse alături de ambarcaţiunea lui Beck, 
menţinându-se însă la o distanţă care să nu devină 
periculoasă. Beck îi făcu semn să stea în urmă, însă 
Newman continuă să accelereze, depăşindu-l puţin. Paula, 
care privise înapoi, spre Newman, se întoarse cu faţa în 
direcţia de deplasare şi se sperie cât de aproape erau de 
Minotaur, care tocmai naviga prin dreptul sediului unei 
binecunoscute companii farmaceutice, aflat pe malul 
celălalt. 

Acum avea un oarecare avans faţă de Beck. Stând la 
proră, Tweed se ţinea bine de copastie cu o mână. In 
cealaltă avea binoclul, dus la ochi şi presat de faţă. Tweed îl 
văzu pe timonier părăsindu-şi cabina, aruncând peste bord 
o barcă legată de vas cu o parâmă. După aceea, lăsă să 
cadă o scară din frânghie şi începu să coboare. Tweed lăsă 
binoclul jos şi înşfăcă portavocea. 

— Nu vă mai apropiaţi de vas! Îndepărtaţi-vă de el cu cea 
mai mare viteză. MIŞCAŢI-VĂ! Îndepărtaţi-vă cât puteţi de 
repede! 

Aceste ordine rostite cu o voce ca un tunet îi aduseră 
aminte Paulei de o cuvântare înregistrată a lui Churchill. In 
clipa în care Tweed lansă avertismentul, ea îl văzu pe Beck 
telefonând de pe mobil. Timonierul ajunsese deja în barcă, 
tăiase frânghia care o lega de vas şi pornise motorul 
exterior, îndreptându-se spre țărm. 

— Ţineţi-vă bine, să nu zburaţi peste bord! strigă 
Newman. 

Paula, care se ţinea deja cu o mână de copastie, o folosi 

pe cealaltă pentru a se prinde de scaunul pe care stătea. Se 
aplecă în spate. Newman trase brusc de volan, iar barca se 
răsuci într-o întoarcere în formă de U cu o asemenea viteză 
şi atât de brusc, încât Paula îşi închipui că se vor răsturna. 
Era pentru prima oară de la începutul acţiunii că Tweed se 
aşezase, strângând între degete marginea copastiei. 

Şalupa descrise cu repeziciune un unghi de aproape 
patruzeci şi cinci de grade. Ca prin ceaţă, întocmai ca într- 
un film rulat cu acceleratorul, Paula văzu şi ambarcaţiunea 
lui Beck năpustindu-se împotriva curentului. Se întorceau şi 
celelalte bărci ale poliţiei, gonind în susul fluviului. Scutură 
din cap ca să-şi limpezească ochii, privi înapoi şi îngheţă, 
incapabilă să-şi dezlipească ochii de la acea scenă. 

Minotaurul explodă ca o bombă gigantică. Explozia se 
propagă de-a lungul fluviului. O bucată uriaşă din corpul 
navei zbură cu viteza unei rachete, razant cu apa şi izbi o 
ambarcaţiune mare ancorată la o geamandură din 
apropierea celuilalt mal. Ambarcaţiunea, din fericire fără 
pasageri la bord, dispăru cu totul. O altă secţiune a corpului 
şlepului explodă, se ridică deasupra apei, apoi plonjă, 
căzând în fluviu cam în locul în care se aflase mai devreme 
şalupa condusă de Newman. Apoi dispăru în adânc. 
Jumătate din pupă se desprinse, azvârlită şi ricoşând ca o 
pietricică pe suprafaţa apei, apoi se scufundă în locul unde, 
cu câteva secunde mai înainte, se găsise şalupa lui Beck. 

Newman terminase de executat manevra, iar acum 
gonea spre amonte pe şenalul interzis şi abia acum îi 
ajunse din urmă unda de şoc a exploziei. li izbi ca un val 
compact de aer fierbinte venit parcă dintr-un cuptor, la 
câteva momente după ce şalupa se stabilizase. Se treziră 
zgâlţâiţi într-o parte şi în alta, dar Newman continuă să 
conducă nebuneşte, îndepărtându-se de infernul creat de 
explozie. Scăpaseră şi celelalte ambarcaţiuni ale poliţiei. 

Paula simţi cum îi clănţăne dinţii - nu-şi dădu seama dacă 
din cauza fricii sau a frigului. Apoi auziră glasul stăpânit al 

lui Beck, amplificat peste apă de o portavoce. 

— Toată lumea, urmaţi-mă. Vă duc la locul de debarcare. 

— Abia aştept să simt pământul sub picioare, strigă 
Tweed, cu voce la fel de calmă ca a lui Beck. 

Când  coborâră din şalupă, simţindu-şi picioarele 
înţepenite, ambarcaţiunea lui Beck era deja amarată de 
cealaltă parte a debarcaderului. In timp ce se îndrepta spre 
Tweed să-i spună ceva, Paula privi înapoi spre fluviu. Ceea 
ce mai rămăsese din vas ardea cu flăcări înalte, sclipind 
roşiatic în semiîntuneric. Câteva nave de stins incendii, 
apărute ca din senin, înconjuraseră epava şi îndreptaseră 
jeturile de apă spre ea. 

— Ce s-a întâmplat cu pasagerii? întrebă ea. 

— N-a fost nici unul la bord, îi răspunse Tweed, altfel am 
fi văzut pe cineva pe punte. N-a avut decât timonier. Cred 
că a blocat timona pentru a menţine vasul pe un anumit 
curs, apoi a fugit cu barca. L-am zărit ajungând la mal şi 
azvârlindu-se într-un automobil care îl aştepta. Sunt convins 
că bomba a avut radiodetonator, care a fost acţionat 
imediat ce timonierul s-a îndepărtat. 

— Anticipai aşa ceva? îl întrebă Beck vizibil afectat. 

— Nu ştii la ce să te mai aştepţi. La o adică, trebuie să ne 
aşteptăm la orice. Eu am avut bănuieli din cauza modului în 
care am căpătat această informaţie. 

— Uite că ne-au sosit maşinile. l-am chemat pe şoferi prin 
mobil. Vă vor duce înapoi la hotel. Paula, ai trecut de starea 
de şoc? 

— Da. Şi îţi mulţumesc pentru grijă. Tot ce vreau e să 
beau ceva fierbinte. 

— O să găseşti la hotel. Tweed, ceva mai târziu vreau să 
purtăm o discuţie, spuse Beck destul de tăios. 

Reveniră la Three Kings şi coborâră din maşinile de 
poliţie fără însemne. Tweed se aplecă să-i spună câteva 
cuvinte lui Beck, aflat la volan, prin fereastra coborâtă. Din 
cel de-al doilea automobil coborâră Marler, Butler şi Nield, 
care rămaseră în aşteptare. _ 

— Iţi mulţumim că ne-ai adus, spuse Tweed. Imi pare rău 
că s-a dovedit a fi o farsă cumplită. 

— Mai vorbim noi despre asta, îi răspunse Beck cu 
asprime. 

Newman intră ultimul. Mai rămăsese în faţa intrării, să 
descopere vreun eventual inamic. Se părea că nu erau 
urmăriţi. Intră şi în faţă îi apăru Basil Windermere, îmbrăcat 
ca întotdeauna, foarte elegant. De astă dată purta un 
palton nou din păr de cămilă. 

— Ce mai faci, Bob? începu el. Exact cu tine voiam să mă 
întâlnesc. Ştii ceva? Hai la bar să bem un păhărel şi să 
flecărim puţin. 

Newman simţi dorinţa imperioasă de a refuza, însă era 
uimit să-l găsească aici. Tweed nu avusese timp să le spună 
de prezenţa lui Rupert şi a lui Windermere la Basel. Socoti 
că ar fi util să afle ce se petrecea. Cam în silă, acceptă 
invitaţia. In drum spre bar, care era dincolo de 
restaurantele aflate faţă în faţă, îşi dezbrăcară paltoanele. 

— Acum ce sărbătorim? întrebă Windermere. 

Se aşezaseră pe scaune comode, tapiţate cu piele roşie. 
În bar nu mai era nimeni în afară de chelneriţa blondă şi 
atrăgătoare, care se apropie imediat de ei. Windermere o 


301 


măsură din cap până în picioare cu ochi de expert. Newman 
simţi că tinerei nu-i plăcuse modul în care fusese privită. 

— Eu vreau un scotch dublu, spuse el. 

După aventură asta cred că e exact ce-mi trebuie, gândi 
el. Şi n-o să rămân mei nici o secundă mai mult decât e 
nevoie. Nu-mi place compania acestui nenorocit. 

— Noroc! Pentru prietenie eternă, amice, spuse 
Windermere, ridicând paharul. 

— Dar ce sărbătorim? întrebă Newman lipsit de 
entuziasm. 

— Faptul că suntem din nou împreună, bineînțeles. 
Trebuie să admit că arăţi grozav. 

— Ce te aduce aici? 

— Nu te dezminţi deloc, domnule Newman, corespondent 
extern extraordinaire. 

Windermere zâmbi veninos. Newman îşi dădu seama că 
nu observase niciodată că vânătorul de femei arăta ca un 
vulpoi. lar zâmbetul acela probabil că le făcea să leşine pe 
nu prea tinerele femei cu bani. 

— Întotdeauna cauţi informaţii, urmă Windermere. 

— Nu mi-ai răspuns la întrebare? Ce cauţi aici? 

— Îi ţin companie scumpului de Rupert, desigur. 

— Rupert e la Basel? 

— Mai precis, la fel ca şi mine, are o cameră în acest 
hotel. A sosit şi Sir Guy. 

— Am priceput. Plăteşte el pentru amândoi. 

— Bob, ai putea să fii mai diplomat uneori. 

— Când îmi sare în ochi, nu pot să nu spun adevărul. 

— Văd că ţi-ai terminat băutura, spuse Windermere şi o 
chemă pe chelneriţa. La fel? 

— De data asta, doar simplu. Mulţumesc. 

— Bob, ştii tu, uneori viaţa e tare grea, remarcă 
Windermere când rămaseră singuri. Nu se ştie de unde-cţi 
pică un ban. 

Windermere purta un costum Armani nou, de culoare 

albastră, o cămaşă albă şi bine apretată, precum şi o 
cravată Valentino. Stătea cu picioarele lungi larg desfăcute, 
ţinându-şi o gleznă peste cealaltă. In picioare avea pantofi 
lucraţi manual. 

— După felul în care eşti îmbrăcat aş zice că-ţi merge 
foarte bine. 

— Ei, na! Aparenţele pot să înşele. 

Işi duse un deget la nasul mare şi drept. 

— Să nu spui nimănui. |n această clipă n-am nici o 
leţcaie. Speram să mă scoţi tu din situaţia asta. Douăzeci 
de mii de lire m-ar ajuta să mă descurc. Doar cu titlu de 
împrumut, adăugă el imediat. |ţi restitui banii de îndată ce 
mă pun pe picioare. 

— Cunosc. Anul acesta. La anul. Cândva. La sfântu- 
aşteaptă. 

— Ştii bine că-ţi poţi permite, nici n-ai băga de seamă 
dacă ţi-ar lipsi din cont. Doar ai scris cartea aceea de 
succes mondial: Kruger. Eroare de computer. Ai scăpat de 
griji financiare pe viaţă. 

Cartea respectivă îl îmbogăţise, într-adevăr, pe Newman, 
dar nu avea de gând să-i confirme bănuielile. Işi termină 
scotchul şi se întoarse pe scaun privindu-l pe Windermere 
drept în ochi. 

— Basil, niciodată nu dau şi nu iau cu împrumut. E o 
deviză la care ar trebui să te gândeşti mai des. 

Chelneriţa aşeză nota de plată pe masă în dreptul lui 
Windermere pentru a o semna. Expresia de pe faţa lui 
deveni furioasă. Ridică paharul, bău ce mai rămăsese în el 
şi îl trânti pe masă. 

— Speram să mă scoţi din beleaua asta. Am restanţe la 
plata chiriei... 

— N-o să mai locuieşti în Regent Street. Te muţi şi tu în 
Clapham. 

— Ştii că nu mi-aş putea primi prietenii acolo. 

— Adică văduvele tale cu bani. Te-ai gândit vreodată să-ţi 

iei o slujbă? 

— Dacă nu te superi, spuse Windermere cu glas tăios, 
nu-mi pasă prea mult de vorbele tale. 

— Basil, nu trăim într-o lume perfectă, spuse Newman şi 
se ridică să plece. 

Windermere îl apucă de mânecă. Zâmbetul dispăruse de 
mult. Newman rămase uimit de expresia feroce de pe faţa 
lui. 

— Ai uitat de plată, făcu el, arătând către nota de pe 
masă. 

— lar tu ai uitat că am fost invitatul tău. 

Fără să mai aştepte răspuns, părăsi barul. În drum spre 
lift, deveni gânditor. Medită la conversaţia cu Basil 
Windermere. Îi reveni în minte expresia care apăruse la un 
moment dat pe faţa lui. Nu se potrivea cu impresia pe care 
şi-o formase deja despre el, cea de bărbat care trăia din 
banii femeilor bogate. Trebuia să discute asta cu Tweed. 

Tweed era singur în cameră. Făcuse o baie pe îndelete şi 
îşi schimbase hainele. Se gândea în acelaşi timp la mai 
multe lucruri. Tocmai se pregătea să-i cheme pe Newman, 
Marler şi Paula când sună telefonul. Spre surprinderea lui, 
centralista îl anunţă că Beck aştepta jos să discute cu el. 

— Rugaţi-l să vină sus... 

Beck intră cu o expresie sobră. Acceptă invitaţia lui 
Tweed de a lua loc, însă refuză cafeaua. Aşezat picior peste 
picior, rămase nemişcat, dând impresia că-şi adună 
gândurile sau că nu ştie cum să abordeze subiectul. Tweed 
se aşeză în faţa lui şi aşteptă. 

— Urâtă treabă, începu Beck. Din fericire, nu au fost 
victime, ceea ce mi se pare un miracol. 

— Ştii ce-a însemnat asta? O încercare deliberată de a 
lichida echipa mea şi pe mine. Am îndoieli că ai fi 
supravieţuit dacă nu eram eu. 

— Aşa am socotit şi eu. Tocmai am avut o discuţie 
furtunoasă cu Jake Ronstadt. L-am sunat. l-am povestit ce 

s-a întâmplat, că am intenţia de a raporta incidentul la 
Washington, împreună cu faptul că cinci dintre oamenii lui 
au fost ucişi la Basel, toţi având arme asupra lor. Nu i-a priit 
deloc. 

— Cum a reacţionat? 

— Aşa cum m-am aşteptat. A tunat şi fulgerat că n-are 
nimic de a face cu toate astea şi că posedă statut 
diplomatic. l-am tăiat-o, spunând că, după ce vorbesc cu 
Washingtonul, o să vreau neapărat să discut cu el la sediul 
poliţiei. Auzind asta, a explodat. 

— Cum adică? 

— A zis că nu mai suportă să fie hărțuit de poliţia 
elveţiană, în orice caz, va pleca definitiv peste două sau trei 
zile şi o să-şi ia şi oamenii cu el. După care mi-a închis 
telefonul. 

— Deci ai obţinut ce doreai, constată Tweed şi surâse 
ironic. Asta urmăreai. 

— Nu prea pricep ce vrei să zici. 

— Arthur, mă-nţelegi foarte bine. Apelul tău avea rostul 
de a-l sili pe Ronstadt şi ai lui să plece din ţară. Şi-ai reuşit. 

— Recunosc, m-am săturat până peste cap de violențele 
declanşate de americani. 

— În plus, zise Tweed încet, vei fi bucuros să ne vezi şi pe 
noi dispărând. 

— Nu-mi amintesc să fi spus aşa ceva. 

— Fiindcă ai tact. Dar ştii foarte bine că imediat ce 
Ronstadt şi ai lui pleacă, pesemne către Germania, noi îi 
vom urmări. 

— Treaba mea e să apăr cetăţenii elveţieni, recunoscu 
Beck. Din fericire, până acum nu s-au înregistrat victime în 
rândul populaţiei. Dar dacă se mai întâmplă nenorociri 
precum cea la care am luat parte, atunci sigur vom vedea 
şi nevinovaţi murind. 

— Cred că ai perfectă dreptate. Ai spus că Ronstadt te-a 
anunţat că va pleca peste două-trei zile. Eu consider că 

mâine o va şterge. 

— Ţin în continuare oameni care să supravegheze ieşirea 
către Autostrada 5. Când Ronstadt şi ticăloşii lui vor ajunge 
la frontieră, vor fi reţinuţi, cum am mai spus-o, sub 
pretextul că-i suspectăm de trafic de droguri. După aceea, 
te voi anunţa şi-ţi voi da timp ca să ajungi acolo şi să-i 
urmăreşti. 

— Îţi sunt recunoscător pentru asta. De-a lungul anilor 
mi-ai fost un aliat de nădejde. 

— Acelaşi lucru pot să-l afirm şi eu. Acum ar fi cazul să 
plec. Ai grijă. 

Ridicându-se în picioare, scoase un telefon mobil din 
buzunar şi-l aşeză pe masă, aproape de Tweed. 

— Ştiu că n-ai încredere în minunile astea tehnice, dar îţi 
va permite să iei urgent legătura cu mine, indiferent unde 
te-ai afla. Apropo, sunt de părere că Ronstadt e foarte şiret. 
să nu pierzi din vedere posibilitatea ca el să plece la miezul 


nopţii. 


După ce Beck plecă, Tweed îi chemă telefonic pe toţi în 
camera lui. Paula sosi prima, urmată aproape imediat de 
Newman, Marler, Butler şi Nield. Tweed comandă trei 
cafetiere pline, plus ceşti pentru şapte persoane. După 
aceea, îi telefonă şi lui Keith Kent invitându-l să îi facă o 
vizită. 

Rămase la fereastră, cu mâinile la spate, şi privi în 
noapte. Era o atitudine pe care Paula o cunoştea - mai 
stătea aşa, uneori, la Park Crescent, când analiza câte o 
problemă. 

— Cafea! exclamă ea entuziasmată. Voi vreţi? îi întrebă 
ea pe ceilalţi după ce sosiră. Cine vrea, să ridice mâna. 

Şase mâini se ridicară. Ea începu să toarne în ceşti, în 
timp ce ceilalţi căutau câte un loc să se aşeze. Keith Kent îi 
privi, constată că-i cunoscuse la Londra pe toţi cei prezenţi, 
îşi împreună mâinile şi făcu un semn în aer către ei. Lucru 


306 


neobişnuit, Marler deschise discuţia. 

— Tweed, când am ajuns cu bine la debarcader, te-am 
auzit spunându-i lui Beck de bănuielile pe care le-ai avut 
privind modul cum am primit informaţia. Te-ai referit la 
faptul că Ronstadt şi banda lui aveau să ţină o întrunire la 
bordul şlepului Minotaur. Prin urmare, te-ai referit la ceea 
ce mi-a comunicat Denise Chatel. 

— Exact, admise Tweed. 

— Crezi că a inventat ea toată povestea? 

— Nu sunt convins. Dar prea părea frumos: Denise, 
chemată de un necunoscut, spunându-i-se că Sharon vrea 
să o vadă la barul din hotelul Euler. 

— Deci nu putem avea încredere în ea? remarcă Marler, 
rezemându-se de perete. 

— Nu ne putem încrede în nimeni, spuse Tweed apăsat. 

— Am veşti pentru voi, anunţă Newman ironic. Scumpul 
de Rupert e aici. Stă tot în acest hotel. 

— Ştiu, îi răspunse Tweed. M-a anunţat Sir Guy. 

— Şi e împreună cu amicul lui, Basil, continuă Newman. 
Tot aici locuieşte. Am băut un pahar cu Basil, visul femeilor. 
Nici n-o să vă vină a crede ce voia să stoarcă de la mine... 

Le povesti ceea ce se întâmplase în bar. Le prezentă totul 
pe scurt, însă insistă asupra aspectelor mai picante. Paula 
rămase fără grai. 

— Douăzeci de mii de lire! Ce tupeu are nemernicul! 

— Nu a fost deloc încântat, îi spuse Newman, când i-am 
zis să se arunce mai bine în Rin sau ceva de genul ăsta. Am 
rămas blocat văzând ce urât s-a uitat la mine. 

— Cred că-i disperat, îşi dădu Paula cu părerea. 

— Oamenii disperaţi sunt primejdioşi, spuse Tweed 
sentenţios. Nu înţeleg însă cum de-a aflat Guy că stăm aici. 
Şi nici n-a vrut să-mi spună. 

— Oare l-a anunţat Ronstadt?! se miră Nield. Se vede de 
departe că Ronstadt nu vede cu ochi buni şederea noastră 
aici. 

— De ce ar face-o? întrebă Butler, care, de obicei, era 
taciturn. 

— Ca să mă deruteze, probabil, sugeră Tweed. Să-mi 
scape ceea ce este evident, făcându-mă să-mi dispersez 
atenţia. 

— Asta ar însemna că Strangeways e de-al lor, se opuse 
Butler. 

— Am mai spus adineauri că nu putem avea încredere în 
nimeni, le reaminti Tweed. 

— Nici măcar în Denise Chatel, constată Marler. 

— Beck a venit să discute cu mine, schimbă Tweed 
subiectul şi le relată ceea ce îi spusese şeful poliţiei 
elveţiene. Deci, dacă nu se înşeală, încheie el, ar fi bine să 
fim pregătiţi pentru a pleca dintr-un moment în altul. Vă 
recomand să vă faceţi bagajele după ce plecaţi de aici. 

— Tot mai crezi că e vorba de Munţii Pădurea Neagră? 
întrebă Newman. 

— Ar trebui să ştii şi tu asta. Ultimul cuvânt rostit de Kurt 
a fost schwartz, care, cum am mai zis, înseamnă „negru” în 
germană. Dacă ar fi să pariez, aş merge pe varianta 
Pădurea Neagră. 

Se auzi telefonul, iar Paula răspunse şi-i spuse lui Tweed 
că era Beck. 

— Da, Arthur... 

— Am ascultat prognoza meteo. Mă gândeam c-ar fi util 
să ştii că în Munţii Pădurea Neagră ninge abundent. La fel şi 
până acolo. Este neobişnuit pentru perioada asta a anului, 
dar se mai întâmplă. lar acum iartă-mă, am de lucru până 
peste cap. 

Tweed aşeză receptorul la loc. Le comunică şi celorlalţi. 
Paula oftă. 

— Asta ne mai lipsea. Dacă mai avem timp, m-aş duce 
să-mi cumpăr nişte cizme călduroase. 

— Apropo, Keith, spuse Tweed, ţi-aş fi recunoscător dacă 
ai merge cu noi. 

— Merg şi până la capătul lumii dacă sunt plătit. Dacă nu 
mai ai nevoie de mine, m-aş duce să-mi fac bagajul. 

— Bună idee. 

— Ce joc crezi că face Strangeways? întrebă Newman 
după plecarea lui Kent. 

— Asta aş vrea să ştiu şi eu, îi răspunse Tweed. O să-l fac 
cât de curând să-mi spună cine l-a informat că mă aflu aici. 
Cred că reuşesc să aflu. E într-o stare de nervi greu de 
imaginat. Când am intrat în camera de scris corespondenţa, 
mâna în care ţinea stiloul îi tremura. Apoi, ca să mascheze 
tremurul, a început să se joace cu stiloul. 

— Cred că ar fi momentul să ne întoarcem în camere să 
împachetăm, spuse Newman şi se ridică. S-ar putea ca 
Beck să aibă dreptate. Există posibilitatea ca Ronstadt s-o 
întindă în cursul nopţii. 

Paula aşteptă până plecară toţi. Stătea ghemuită ca o 
pisică într-un fotoliu. Tweed îi umplu ceaşca şi observă: 

— Te frământă ceva. 

— Da. Nu-ţi face griji dacă e cazul să plecăm pe fugă. 
Aproape că mi-am terminat de făcut bagajele. 

— Ştiind cât de metodică eşti, nici nu mă îndoiesc. Bine, 
dar ce te roade? 

— Nu mă roade. Recunosc, e o simplă curiozitate. De ce 
merge şi Keith cu noi? 

— Când eram în maşină, mergând spre debarcader, ţi-am 
spus părerea lui Keith. 

Tweed îi arătă plicul cu cele două bancnote, le scoase 
dinăuntru şi urmă: 

— Falsuri. Bine executate. Asta mă preocupă. 

— De ce? 

— Mai ţii minte scrisoarea „de dincolo de mormânt”, cum 
a numit-o Marler, a lui Kurt? Textul era scurt. Atenţie la 
şlepuri. Când eram în Anglia, am crezut că se referea la 
cele de pe Tamisa. Când am sosit aici şi le-am văzut pe cele 
de pe Rin, am început să mă gândesc ce voise să spună. 

Acum ştim. Nu ne vom da niciodată seama cum de-a intuit 
ce se va întâmpla. 

— Dar a avut dreptate. Dar ce legătură au chestiile astea 
cu bancnotele? 

— A două propoziţie din scrisoarea lui Kurt suna: Trebuie 
să găseşti tiparnițele. Cum se fac banii? Prin tipărire. Cred 
că Washingtonul a pus la cale un plan diabolic de 
destabilizare a Marii Britanii. S-ar putea să nu mai avem 
timp să intervenim şi cred că secretul se află la baza lor din 
Munţii Pădurea Neagră. 

Tweed primi o invitaţie imediat după plecarea Paulei. 
Când ridică receptorul află că-l căuta Sharon Mandeville. 
Constată că n-o văzuse mai deloc de când sosise la Basel. 

— Unii ar spune că e vina ta, îl înţepă ea în glumă. M-ai 
făcut să sper degeaba că ne vom întâlni la un pahar. 

— Tocmai mă pregăteam să-mi cer scuze pentru asta. A 
apărut ceva important de rezolvat şi a trebuit să plec 
intempestiv. 

— Te iert. Acum te-am sunat fiindcă m-am gândit că mi- 
ar face plăcere dacă ai lua masa cu mine şi cu Bob 
Newman. În hotel, dacă eşti de acord. 

— Îmi surâde ideea. La ce oră? 

— E bine la 20.00? Poate după aceea mergem şi la bar. 

— Pare un program grozav. Aş putea să-i telefonez eu lui 
Bob, ca să câştigi timp. 

— Vrei s-o faci? Eu mă pregătesc să dau o fugă până la 
prietenii mei elveţieni. Au devenit obositori, dar am promis 
că mă duc. Ne vedem diseară... 

În loc să-i spună la telefon, Tweed îl chemă pe Newman 
în cameră la el. Când acesta sosi, el privea pe fereastră. 
Apoi îi povesti de invitaţie. 

— Sper să nu te superi, spuse el, dar am acceptat în 
numele tău. 

— Bine ai făcut. Chiar mă întrebam ce mai face. 

— Mi s-a părut cam plictisită. Am avut impresia că are 
nevoie de companie. Sper să obţinem şi ceva informaţii de 
la ea. 

— Dar ce-ar putea să ne spună? 

— Poate nişte amănunte observate la ambasada din 
Londra. Acum o să cobor până la recepţie. Vreau să o întreb 
ceva pe fata de serviciu. 

— Atunci eu îmi văd de bagaje. 

— Grăbeşte-te. Ţi-am spus, Beck mi-a telefonat să mă 
anunţe că în Munţii Pădurea Neagră a nins abundent şi sunt 
aşteptate şi alte căderi de zăpadă. 

— În cazul acesta, o să avem nevoie de anvelope de 
iarnă pentru automobile. O să trec pe la Marler să-i dau 
vestea cea bună. Acum e cam greu să găsească deschisă 
vreo companie care închiriază maşini, dar poate organiza 
totul mâine dimineaţă. Nu ne rămâne decât să sperăm că 
Ronstadt şi trupa lui nu vor pleca astă-seară. Apropo, la ce 
oră e masa? 

— Ar fi trebuit să-ţi zic. La 20.00 în restaurantul principal 
şi nu uita să-ţi pui cel mai bun costum pentru Sharon. 


Tweed cobori pe scara largă în loc să ia liftul. Holul era 
pustiu. La mesele de unde se vedea Rinul nu stătea nimeni. 
Îi zâmbi recepţionerei şi i se adresă discret. 

— Cred că ai auzit de dezastrul provocat de şlepul acela 
în apropiere de port, nu? 

— Da, domnule. Toată lumea vorbeşte numai despre 
asta. Se ştie că a explodat, dar am auzit că nu au fost 
victime. 

— Exact. Nimeni. lar totul s-a datorat exploziei unui 
cazan. 

— A, deci asta a fost! 

Tweed bănui că ea va transmite mai departe informaţia 
aceasta cu prima ocazie ce i se va ivi. Astfel, zvonurile se 
vor mai domoli. 

— Cred că toţi cei care au stat la fereastra de acolo l-au 
văzut trecând, sugeră el. 

— Da, au fost doi din oaspeţii hotelului. Doamna 

Mandeville stătea la o masă din colţ când a trecut vasul. Şi 
mai era şi domnul Osborne, aflat lângă restaurant. Amândoi 
aveau binocluri. Am auzit cu toţii bubuitura - explozia 
cazanului, adică. Nu s-a mai întâmplat niciodată aşa ceva. 
Vine cineva, încheie ea în şoaptă. 

— Hei! Bună, Tweed! tună vocea lui Osborne, venind din 
spate. Te-am tot căutat, amice, zise el şi îi prinse mâna în 
semn de salut. Ar fi cazul să bem ceva împreună. Văd că 
nu-i nimeni lângă ferestre. 

— Nu prea am timp, îl preveni Tweed. 

— Întotdeauna se găseşte vreme pentru un pahar, două. 

Osborne îl conduse pe Tweed către masa din colţ unde se 
mai aşezase şi cu alte ocazii. Strigă puternic spre 
recepţionera: 

— Trimite un chelner, te rog. Toot sweet!, cum zic 
franţujii. 

— Am observat că personalul vorbeşte engleza foarte 
bine, spuse Tweed, aşezându-se la masă. 

— Mă gândeam să-mi mai exersez cunoştinţele de limbi 
străine. Când eşti la Roma... 

— AŞ vrea un pahar de vin alb franțuzesc, nu demisec, 
comandă Tweed chelnerului care apăruse imediat. 

— Nu aveţi Bourbon şi nu pricep de ce, se plânse 
Osborne. Cred că o să mă mulţumesc cu un scotch dublu, 
cu gheaţă. 

— Ai aflat de şlepul care a explodat? îl întrebă Tweed. 

— Sigur. N-a fost nevoie de intervenţia ambulanţelor, aşa 
am auzit. 

— Ed, ce cauţi la Basel? 

— Ed... E mult mai bine aşa. De ce mă aflu în oraşul 
acesta bizar? Ambasada m-a trimis să verific o firmă de 
relaţii publice. Să văd dacă-şi cunosc meseria. Mi s-au părut 
destul de buni. S-ar putea să-i angajăm pe oamenii lor 


1 Pronunţie greșită pentru tout de suite (fr.), imediat (n. tr.). 

cheie. Îi ducem la New York. Uite, au sosit băuturile. În 
sănătatea ta, Tweed! 

— Noroc. 

— Acum, după ce mi-am încheiat treaba, cred c-o să plec 
mai departe. La Freiburg, lângă Munţii Pădurea Neagră. Mi 
s-a spus că e frumos pe acolo. Hotel Schwartzwâlder Hof. 
Pe o stradă ce se numeşte Konvikstrasse. Îmi place cum 
sună: „Strada Condamnaţilor.” 

Osborne râse gros: 

— Locul care mi se potriveşte. 

— Şi când intenţionezi să mergi acolo? 

— Nu m-am hotărât. 

Tăcu o clipă. 

— S-ar putea peste câteva zile. 

Osborne îşi mută greutatea pe scaun. Scaunul scârţâi sub 
sarcina pe care trebuia să o suporte. Purta o haină crem cu 
dungi portocalii, pantaloni de un galben pai şi cămaşă albă 
cu o cravată în culori nepastelate. Îmbrăcămintea i se păru 
lui Tweed ţipătoare, aşa cum mai văzuse doar în California. 

— Dar ce te-a făcut să alegi acel hotel? întrebă Tweed. 

— A, a fost ceva interesat, spuse Osborne şi începu să 
vorbească mai încet. La ambasadă, am auzit-o pe Sharon 
că vine la Basel. Atunci am întrebat-o unde va sta şi, cam 
fără chef, mi-a povestit despre acest hotel. M-am gândit că 
o să am cu cine ieşi. Ce naiv pot să fiu... Aproape că nici n- 
am văzut-o de când am ajuns aici. Se mai întâmplă. 

— Te superi dacă te întreb ce sarcini ai la ambasadă? 

In acele momente, discuţia scăzuse în intensitate. 
Osborne îşi scoase cutia cu ţigări de foi şi-i oferi una lui 
Tweed, care refuză. Americanul îi tăie capătul cu un aer 
tacticos, o aprinse cu chibritul, plimbându-l aprins în jurul 
vârfului ţigării. 

— Înfiinţez o echipă de propagandă, spuse el într-un 
târziu. O echipă de experţi în domeniu care se află acum în 
Marea Britanie. Cred că scopul e să-i păcălească pe 

alegători, să le spele creierele, repetând aceeaşi litanie 
mereu. Seamănă cu metodele folosite de doctorul 
Goebbels, nu? Mie aşa-mi miroase. 

— lar echipa ăsta pleacă la Washington? 

— Sigur. 

Osborne se întoarse către Tweed şi-i zâmbi fără umor. 

— Dar unde în altă parte? 

— Nu Abraham Lincoln a fost cel care a zis că nu poţi 
prosti pe toată lumea la nesfârşit? Ori ceva de genul ăsta... 

— El a zis-o. 

— Şi-ţi place să faci asta? 

— Sigur, făcu el şi surâse formal. E o slujbă ca oricare 
alta. Până apare altceva. 

— Mulţumesc pentru băutură, spuse Tweed, ridicându-se. 
Scuză-mă, am ceva de rezolvat. 

— Poate mai bem în seara asta ceva împreună, strigă 
Osborne după el. 

Aşezat într-un unghi din care putea vedea tot holul, 
Tweed o zărise pe Denise Chatel ieşind din lift. intrase apoi 
în camera de scris corespondenţă. In acelaşi timp Paula 
cobora scările în urma lui. Tweed se apropie de uşa 
camerei, o deschise şi Denise se răsuci pe scaun în faţa 
unei mese, coborând tăblia. Avea o expresie uimită şi 
nesigură. Tweed se întrebă dacă nu cumva avusese 
dreptate psihiatrul care o diagnosticase ca fiind foarte 
stresată. 

— Dacă te deranjez, o să plec, spuse el. 

— Ba nu. Stai jos, te rog, răspunse ea sec. 

Era încordată, având pe chipul ei atrăgător atitudinea 
unui om urmărit. Se aşeză pe un scaun, alături de ea, şi-i 
zâmbi. 

— Cum îţi merge? Sper că dosarul din faţa ta nu e şi el de 
lucru. 

— Ba da, până la masa de prânz am de terminat o 
mulţime de lucrări. 

Rosti totul foarte precipitată. 

— Uneori am impresia că Sharon inventează lucrări ca să 
mă ţină ocupată. Dar să nu-i spui asta, bine? 

— Sigur că nu. Plânge-te că eşti obosită, că ai nevoie de 
odihnă. 

— Nu-i vede utilitatea. Şi ea munceşte continuu. Chiar şi 
când pleacă la o întâlnire îşi ia un dosar ca să poată lucra 
cât merge cu maşina. Are întotdeauna un şofer care o duce 
unde vrea. Munceşte ca o nebună. N-am mai văzut 
niciodată o femeie atât de dedicată carierei. Incepuse din 
nou să vorbească fără şir. Uneori îi admir capacitatea de 
efort. Trăieşte practic fără să doarmă. 

— Ai vorbit cu cineva în această după-amiază? Ca să mai 
schimbi atmosfera? 

— Am discutat cu personalul hotelului, inclusiv cu 
administratorul. Sunt oameni foarte sociabili. Cred c-au 
băgat de seamă că stau mai mult singură. 

— Nu l-ai întâlnit pe Marler azi? 

— Doar în trecere. Ne-am văzut pe hol, când mă duceam 
în cameră. 

— Ei bine, ţi-am oferit o mică pauză. 

Îi zâmbi din nou. 

— Cred însă că te-am întrerupt din lucru. 

— Da, ar trebui să continuu dacă e să termin. 

— Să nu te oboseşti. Acum te las. 

Tocmai urca scările spre camera lui când se întâlni cu 
Marler, care cobora. Erau singuri pe palier şi nu-i putea auzi 
nimeni. 

— Marler, înţeleg că ai întâlnit-o în trecere pe Denise 
după ce ne-am întors de la locul dezastrului. 

— În trecere e expresia potrivită. Mi-a zis „bună” şi a 
continuat să meargă spre lift. Părea extrem de ocupată. 

— Sunt sigur că ai dreptate. Îmi închipui că n-ai avut 
noroc să închiriezi automobile cu pneuri de iarnă. 

— Ba am avut baftă. Am telefonat celor care ne-au pus 

maşini la dispoziţie pe aeroport, la sosire. Tocmai se 
pregăteau să plece acasă. Am reuşit să-i conving să ne 
aducă nişte automobile pregătite de iarna - nişte maşini 
Audi albe. Se află deja în garajul hotelului. Pe celelalte le-au 
luat înapoi. 

— Deci putem pleca în orice clipă. S-ar putea ca asta să 
se întâmple cât de curând. Bravo, Marler! 

Tweed îşi continuă drumul spre cameră îngândurat. lar 
lucrurile la care se gândea îl tulburau. Denise îl prevenise 
pe Marler în legătură cu presupusa întâlnire de la bordul 
şlepului. Tot ea vorbise cu personalul hotelului după 
întoarcerea lor de pe Rin. Evident că subiectul principal de 
discuţie fusese explozia şlepului. De atunci încoace, 
întâlnindu-l pe Marler, ea schimbase cu el doar o vorbă. 
Totuşi Denise nu adusese vorba de şlep faţă de Marler şi 
nici faţă de el. 

În jurul orei 19.00, Paula umbla de una singură prin hotel. 
Voia să afle imediat noutăţile în caz că s-ar fi petrecut ceva. 

Avem două elemente ostile, îşi zise ea. Ed Osborne şi 
Denise Chatel. Din ordinul cuiva - pesemne al lui Ronstadt - 
Denise a însăilat povestea acelei presupuse întruniri de pe 
Minotaur ca să ne atragă în capcană. Trebuia să murim cu 
toții în explozie. 

Coborâse de la etajul al doilea şi începuse să meargă de- 
a lungul coridorului de la etajul unu. Deodată se deschise 
uşa camerei lui Tweed, care era mai departe în faţă, şi 
Denise ieşi, se întoarse ca să mai adauge ceva, apoi închise 
uşa. Denise păşise apoi spre Paula cu o privire pierdută. 
După aceea, trecuse pe lângă ea de parcă ar fi fost 
invizibilă. 

Ce naiba se-ntâmplă? se întrebă Paula. 

În hotel era o linişte stranie şi nu mai văzu pe nimeni. 
Continuă să umble fără ţintă. La parter, holul era pustiu, iar 
restaurantul nu se deschisese. Deschise uşa biroului şi 
aruncă o privire înăuntru. Nimeni. Se întoarse la etaj ca să 
discute cu Tweed. 

Vreme de o clipă avu impresia că scena se repetă, ca 
într-un film deraiat înainte şi înapoi. Uşa camerei lui Tweed 
se deschise, Sharon ieşi, se întoarse pentru a mai spune 
ceva, apoi o închise. Apoi se îndreptă către Paula. 

— Exact persoana pe care speram s-o întâlnesc, o 
întâmpină Sharon cu un zâmbet cald şi se opri. Pregătesc o 
mică cină la restaurant astă-seară. Bob Newman şi Tweed 


318 


au fost de acord să-mi fie oaspeţi. Aş vrea să vii şi tu. 

— Păi... 

— Nu mai sta pe gânduri, zi da. 

Sharon zâmbi şi mai cuceritor, privind-o direct în ochi pe 
Paula 

— Fie-ţi milă de mine. O femeie şi doi bărbaţi - nu prea 
se face. M-aş simţi depăşită îmi poţi oferi sprijin moral. Te 
rog! 

— Cu plăcere. Mulţumesc mult. 

— La 20.00. În restaurantul principal, nu la braseria de 
alături. 

— Voi fi acolo. 

Paula o urmări pe Sharon îndepărtându-se. Aproape că 
plutea, mergând cu ţinuta dreaptă; valurile de păr blond 
abia îi atingeau umerii. Apoi dispăru. Paula se încruntă, apoi 
îşi aduse aminte de o prietenă care o prevenise că dacă se 
mai încruntă astfel, va face riduri pe frunte. Intorcându-se, 
se apropie de camera lui Tweed, bătu, iar el strigă: 

— Intră! 

— Eu sunt. Eram în trecere, aşa că m-am gândit să văd 
ce mai faci. 

— Bine. Ştii că nu-mi prea place să întârzii la masă. 
Sharon mi-a telefonat mai devreme şi ne-a invitat pe mine 
şi pe Bob să luăm masa cu ea în hotel; îi sunt recunoscător 
că nu trebuie să ieşim din nou în frig. 

Îmbrăcase cel mai bun costum al lui, bleumarin, cu un 
model discret în romburi. Acum stătea pe o canapea şi, 
aplecat, îşi lustruia pantofii. Părea foarte relaxat. 

— M-am întâlnit întâmplător cu Sharon pe coridor, spuse 
ea aşezându-se pe braţul canapelei. M-a invitat şi pe mine 
la masă şi-am acceptat. _ 

— Mă bucur. Aşa o să fim patru. Ştii ceva? In afară de 
Sharon n-a mai telefonat nimeni. Linişte şi pace. Asta-i ceva 
nou. 

— Cred c-o să mă duc în cameră să mă schimb. 

Competiţia cu Sharon o să-mi ceară ceva eforturi. 

— Asta-i bună. Arăţi întotdeauna splendid. 

— Vă mulţumesc, domnule. 

Se aplecă şi-l sărută uşor pe obraz, apoi plecă uitându-se 
la ceas. 

Mai devreme făcuse baie, dar hotărî să mai facă un duş 
rapid. 

In hotel era foarte cald. Se îndreptă către camera de baie 
şi se opri o clipă în faţa unei oglinzi mari cât peretele. Işi 
admiră părul negru, bogat, ochii mari albaştri-cenuşiu, 
sprâncenele groase, trăsăturile bine modelate, tenul 
sănătos. 

— Eu sunt brunetă, Sharon, blondă, rosti ea cu glas tare. 
Ce anume o face pe femeia asta atât de atrăgătoare? O s-o 
studiez la masă. Ba nu! Recunoaşte: mori de invidie. 

Se auzi o bătaie în uşă. Descuie şi îl găsi pe Newman. Cu 
un zâmbet, îl invită înăuntru. Avea cel mai bun costum şi o 
cravată pe care ea n-o mai văzuse până atunci, Valentino. 
Cum de reuşea Sharon să farmece bărbaţi atât de diferiţi? 

— Am venit doar să te anunţ că Sharon ne-a invitat pe 
mine şi pe Tweed la masă. 

— M-a rugat şi pe mine să vin. Am promis că voi da curs 
invitaţiei. 

— Bravo, e de-a dreptul grozav! Chiar eram iritat că te 
vei simţi marginalizată când o să ne vezi împreună. 

— Frumos din partea ta, Bob. Acum ţi-ai luat o piatră de 
pe suflet. 

— Cred că vrei să te schimbi, aşa că nu te mai rețin. 

— Cum zici. Numai că voiam să fac un duş. 

— Atunci te las. 

— Bob, aş vrea să-ţi spun ceva înainte de a pleca. Ai 
observat că Tweed ştie uneori ce gândeşte inamicul? El 
spune că e intuiţie. 

— Da, aşa e. 

— Ei bine, eu cred că are pe cineva infiltrat în tabăra 

americanilor. 


După ce trecuse pe la Paula, Newman se îndreptă spre 
parter. Lucru neobişnuit pentru el, se opri o clipă să-şi 
verifice ţinuta într-o oglindă de pe coridor. Cravata lui 
Windermere, pe care o remarcase când băuseră la bar, îl 
făcuse să-şi scoată ultima achiziţie. Cobori, aruncă o privire 
prin hol şi regretă că nu se afla în cameră. Rupert 
Strangeways stătea singur la o masă de unde se vedea 
fluviul. 

— Hei, Newman, vino repejor să bem ceva împreună! Nici 
nu-ţi închipui ce tare mă plictisesc. 

— Dar ce te aduce la Basel? îl întrebă Newman aşezându- 
se. 

Ştia ce-i spusese Sir Guy lui Tweed, însă voia să vadă 
dacă versiunea tatălui se potrivea cu aceea a fiului. Rupert 
făcu un gest poruncitor. 

— Întâi lucrurile importante. Tocmai vine un chelner. Ce 
vrei să bei? 

— Un scotch dublu, fără gheaţă. 

O să am nevoie de tărie ca să trec prin experiența asta, 
gândi el. Rupert, îndatorat până în gât, îmbrăcase un 
smoching negru şi scump, o pereche de pantaloni negri cu 
dungi ascuţite ca briciul, o cămaşă albă apretată şi un 
papion pepit. Newman nu avea încredere în cei cărora le 
plăcea să poarte papion. 

— Pentru mine, un Martini sec, amestecat, nu mestecat, 
comandă Rupert cu un zâmbet sec. L-am admirat mereu pe 
James Bond, îi spuse el lui Newman după ce se îndepărtă 
chelnerul. Am înţeles, e slabă gluma. Poate devin mai 
sclipitor după câteva pahare. 

— Dacă-mi amintesc bine, te-am întrebat ce cauţi în 
Basel. 

— Îţi aminteşti bine. Ai o memorie uimitoare, făcu Rupert 
rânjind. Nu sunt sarcastic. Şi a asta a vrut să fie o glumă. N- 

o duc prea bine, ce să fac. 

— Îţi revii tu. Te ascult. 

— Taică-meu a îmbrăcat din nou uniforma militară, ca să 
zic aşa. Mi-a zis să vin cu el. Scopul e, bineînţeles, să mă 
ferească de ispite. Şi iată-mă, aşteptând să apară vreo tipă 
cu picioare nemaipomenite şi când colo, apari tu. Sper că 
înţelegi, n-am vrut să te jignesc. 

— Nici n-ai reuşit. Am băut ceva cu Basil ceva mai 
devreme. Cred că s-a lipit de voi fiindcă e pe gratis. 

— Ai priceput. 

Rupert îşi însoţi vorbele cu un pocnet din degete şi rânji 
ca un lup. 

— Exact aşa e. 

— Papa plăteşte toate cheltuielile lui Basil, inclusiv 
biletele de avion. Asta în ideea că am nevoie de cineva care 
să stea cu ochii pe mine. Basil a fost alesul. 

— Drept doică glumi Newman. 

— N-aş zice că e din cale afară de amuzant. Cred că asta 
ţi se trage de la activitatea de reporter. Mai toţi au un simţ 
bizar al umorului. Sigur, tu te-ai făcut om cu cartea aceea 
de succes, Kruger. Eroare de computer. Dar eu am 
cunoscut şi reporteri care-au dat-o-n bară sfârşind la un 
birou oarecare şi corectând articolele scrise de alţii. Plătiţi 
ca vai de capul lor. 

— Şi ce-ai de gând să faci când te întorci acasă? 

— Mă atrage ideea de a deveni directorul unui fond de 
întrajutorare. 

Lui Newman nu-i veni să-şi creadă urechilor. Nu-şi 
închipuia că poate auzi aşa ceva din gura lui. Crezuse că 
perspectiva de a avea o slujbă cum se cuvine nu-i trecuse 
niciodată prin cap lui Rupert. Dar asta era pentru fraieri. 

— Mă uimeşti, recunoscu Newman. 

— Îmi imaginez, prietene. Divina Paula e prin preajmă? 

— Da. 

Newman deveni circumspect. 

— Acum însă e foarte ocupată. În seara asta ia masa cu 
noi. lartă-mă, trebuie să plec, spuse Newman şi întinse 
mâna după nota de plată lăsată de chelner, pentru a o 
semna. Mă ocup eu de asta. 

— Ba nu, zise Rupert şi înşfăcă hârtia. Doar eu te-am 
invitat. 

Newman se ridică să plece. Se îndepărtase deja câţiva 
paşi când Rupert strigă după el. Se întoarse şi-l văzu pe 
Rupert zâmbind cinic. 

— Bob, când o vezi pe Paula, transmite-i salutări din 
partea mea... 


Jack Ronstadt stătea în capul mesei din apartamentul lui 
de la Euler. Era furios la culme. Vorbea foarte încet, lucru 
care îi alarmă pe cei prezenţi. Ştiau că vorba domoală era 
un semn rău. 

— Aţi zbârcit-o, începu el. În primul rând, patru oameni 
sunt făcuţi bucăţi de o grenadă. Apoi, Rick Sherman, trimis 
să stoarcă informaţii prin tortură de la baba Irina, îi rupe 
gâtul şi apoi încasează şi el un cuţit în beregată. 

Se uită la feţele încordate ale celorlalţi. 

— Mai vreţi? Tu, Vernon, ce-ai făcut? 

— Păi, şefu'... îşi drese acesta glasul, cred că vorbim 
despre şlep. 

— Păi, bineînţeles că de asta, zise el şi-şi însoţi vorbele 
cu un pumn trântit în masă. Ti-am dat sarcina de a organiza 
sfârşitul lui Tweed şi al grupului său. Şi ce-a ieşit? 

— N-a prea mers... 

— N-a prea mers, zici! 

Ronstadt făcea deja spume la gură. 

— Nu te juca cu mine. A fost o catastrofă. 

Făcu mâna pumn. Se mişcă atât de repede, încât 
aproape nimeni nu anticipă ce avea să se întâmple. Pumnul 
masiv îl izbi pe Vernon în falcă. Acesta se prăbuşi pe spate, 
cu scaun cu tot şi rămase lat pe podea. Rămase cu ochii 

închişi, simțind cum creşte furia în el. Se ridică cu greu în 
picioare, luă scaunul şi-şi reluă locul la masă. 

Ronstadt avea o expresie nepăsătoare, de parcă nu s-ar 
fi întâmplat nimic. Îşi lovise subordonatul doar cu jumătate 
din forţa cu care ar fi putut să-l pocnească. Dacă l-ar fi lovit 
cu adevărat, Vernon s-ar fi ales cu falca ruptă - însă avea 
nevoie de acest om. 

— De aceea o să plecăm, continuă el pe un ton potolit. 
Mâine, la prima oră, Vernon şi Brad să înapoieze 
automobilele. Vor închiria maşini echipate de iarnă. A nins 
mult în Munţii Pădurea Neagră. Vom pleca mâine noapte. La 
miezul nopţii. Trebuie să luăm un transport serios care ne 
aşteaptă la bază. Trebuie să ajungă în Anglia rapid, adăugă 
el şi zâmbi pentru prima oară. Aveţi întrebări? 

Se lăsă tăcere. După ce văzuseră pedeapsa administrată 
lui Vernon, nimeni nu avea chef să deschidă gura. Ronstadt 
oftă. Începu să amestece pachetul de cărţi pe care îl 
ridicase de pe masă. 

— Un tip deştept ar fi întrebat: „Dar cu armele ce 
facem?” 

— Chiar, ce facem cu armele? întrebă Vernon cu 
supuşenie. 

— Vernon, ai început să te trezeşti la realitate. 

Ronstadt întinse o mână, îl apucă pe Vernon de umăr şi-l 
strânse în semn de prietenie. 

— O să-ţi revii de tot. Mâine dimineaţă trebuie să 
aruncaţi în Rin toate armele şi explozibilul rămas. Ofiţerul 
acela de la punctul de trecere a frontierei îşi bagă nasul 
peste tot. După ce mergem dincolo, ne vom întâlni cu o 
maşină de la bază şi vom lua arme. În noaptea asta nu se 
culcă nimeni. S-ar putea să ne mai întâlnim o dată. După ce 
iau legătura cu Charlie şi obţin aprobarea... 


Paula era de mult pregătită pentru masă. Aflată încă în 
cameră, începu să se gândească la Denise Chatel. Se miră 

că rămăsese singură. S-ar fi putut supăra văzând că nu 
fusese şi ea invitată la masă. Ridică receptorul şi se adresă 
centralistei: 

— Daţi-mi camera Denisei Chatel, vă rog. 

— Regret. Nu se poate. Domnişoara Denise Chatel a 
predat camera şi a plecat. 

— A predat camera? Ce vrei să spui? 

— Acum trei sferturi de oră sau o oră mi-a cerut să-i aduc 
maşina la intrare. Apoi a predat camera. Şi a părăsit 
hotelul. 

— A spus unde poate fi găsită? 

— Nu. 

— Mulţumesc. 

Paula se grăbi să ajungă la Tweed. Ei îi deschise uşa iar 
ea se aşeză fără o vorbă. Era deconcertată. În mod normal, 
îşi forma imediat o părere când era vorba de relaţiile dintre 
oameni. Acum însă gândurile i se amestecau tulburi şi nu 
putea găsi o explicaţie. 

— Tocmai am auzit că Denise Chatel şi-a predat camera 
şi a plecat, anunţă ea. 

— Când? întrebă Tweed brusc. 

— Acum vreo oră. A cerut să i se aducă maşina, apoi a 
plecat. 

— Ai idee unde s-a dus? 

— Nici una. N-a lăsat nici o adresă. Tweed, nu mai pricep 
ce se întâmpla. 

— Bea nişte cafea... 

— Nu! Nici să n-aud! M-am săturat până peste cap de 
cafea. Şi cred că şi tu bei prea multă, iar cofeina te ţine 
mereu încordat. _ 

Tweed se aşeză pe un scaun în faţa ei. In timp ce-şi mai 
turnă cafea în ceaşcă îi aruncă o privire, apoi se concentră 
să nu toarne pe jos. Rezemându-se de spătar, sorbi. 

— lartă-mă spuse Paula. Izbucnirea asta a fost o dovadă 
de impoliteţe. Nu ştiu ce m-a apucat. 

— Prea multă cafea, zise Tweed cu un zâmbet. Newman 
şi Marler trebuie să sosească în orice clipă. Aş vrea să 
discut ceva cu ei înainte de masă, iar asta cât eşti şi tu aici. 
Trebuie să ştii şi tu. Nici nu mă surprinde că eşti derutată. 
Aşa m-am simţit şi eu, până mi-am dat seama că unii mă 
intoxică cu informaţii false. Expresia camuflaj verbal ar 
descrie mai bine noţiunea. Incearcă să ascundă faţă de 
mine cine conduce şi ce urmează să se întâmple. 

— Acum mă simt mai bine. Credeam că te refereai la 
mine. 

Nici nu termină de spus acesta că apărură Newman şi 
Marler. Paula se decise să-l anunţe pe Marler, care se 
rezemase deja de perete şi-şi aprinsese o ţigară lungă. 

— Marler, începu ea. Denise a părăsit hotelul acum mai 
puţin de o oră. A plecat singură cu o maşină. 

— Poftim?! 

Rareori se putea citi vreo reacţie pe faţa lui. Acum, însă, 
părea debusolat, neştiind ce să creadă. 

— N-a lăsat nici o adresă, deci nu avem nici o idee unde 
şi de ce a plecat atât de brusc, nimic. 

— Şi nu mi-a spus nici o vorbă. Nu pricep. 

— Explicaţia ar putea fi foarte simplă, interveni Tweed. 

ÎI privi pe Marler. 

— Astă-seară, Paula, Bob şi cu mine vom lua masa cu 
Sharon în hotel. V-aş ruga să lăsaţi totul în seama mea, îi 
preveni el. La momentul potrivit, voi aduce vorba despre 
Denise. Apropo, voi încerca un joc de putere, prin urmare, 
să nu vă arătaţi surprinşi dacă voi face afirmaţii ciudate de 
faţă cu Sharon. Acum scopul meu este de a-l deruta pe 
inamic. Cred c-o pot folosi pe Sharon fără ca ea să-şi dea 
seama. 

— Să-i informăm şi pe Pete Nield şi Harry Butler în 
legătură cu Denise şi cu toată încurcătura asta? întrebă 
Marler. 

— Chiar voiam să vă sugerez. Deocamdată s-au dus să 

testeze noile automobile echipate de iarnă. Apropo, am 
avut în hol o discuţie interesantă cu Ed Osborne. 

— Sunt convinsă că ţi-a făcut mare plăcere, comentă 
Paula. 

— A lăsat să-i scape că va pleca foarte curând la 
Freiburg, în apropiere de Munţii Pădurea Neagră. Mi-a spus 
chiar şi numele şi adresa hotelului la care va locui. 
Schwarzwâlder Hof, spuse, apoi se uită spre Paula. N-ai 
vrea să telefonezi înainte de cină şi să faci rezervări pentru 
toţi? Am notat amănuntele despre hotel şi adresa pe 
blocnotesul de acolo. 

— Să fac rezervări? Pe numele nostru? 

— Da, întocmai. Precizezi că am putea sosi mâine, dar să 
reţină camerele până ajungem acolo. Plătim chiar dacă ele 
rămân neocupate vreme de o zi, două. 

— Crezi că e o idee bună să stăm toţi în acelaşi hotel în 
zona Munţilor Pădurea Neagră? întrebă Paula, contrariată. 

— Da, consider că vom avea nevoie de forţa unită a 
tuturor. 

— Ca să nu uit, începu Newman, am băut ceva cu Rupert, 
care a lăsat impresia că ar vrea să se schimbe. 

Descrise conversaţia avută cu acesta şi toţi îl ascultară 
cu un amestec de uimire şi neîncredere. Când încheie, 
Paula izbucni: 

— Puteţi crede vreo vorbă de-a lui? Rupert să-şi ia o 
slujbă? Ar fi de neconceput. 

— Poate vrea să intre în grațiile tatălui său, îşi dădu 
Newman cu părerea. La urma urmelor, Sir Guy e milionar. 

— Tu ce părere ai? îl întrebă Paula pe Tweed. 

— Nici una. 

— Revenind la Osborne, spuse Newman, ai zis că „a lăsat 
să-i scape”, apropo de Freiburg, numele hotelului la care va 
sta şi adresa. Te-ai gândit că s-ar putea să fi „scăpat” toate 
acestea în mod deliberat? 

— Bineînţeles. 

— Atunci propun ca Paula să nu facă rezervările la hotelul 
acela. 

— Regret, Bob, eşti în minoritate. Eu comand. Vreau ca 
Paula să procedeze întocmai cum am rugat-o. 

— Nu înţeleg. 

— Mi-am închipuit că m-am exprimat foarte limpede. 

— E o capcană, protestă vehement Newman. 

— Deci o să ne lăsăm prinşi în ea. 

Când Tweed, Paula şi Newman sosiră în restaurant, 
Sharon îi aştepta deja la o masă de lângă fereastră. Pe 
masă fuseseră aşezate cărţi de vizită şi Tweed avea locul 
alături de Sharon, spre culoar. Paula trebui să stea la 
fereastră, faţă în faţă cu Sharon şi alături de Newman. 

— Cred că suntem punctuali ca ghinionul, o întâmpină 
Tweed pe Sharon. 

— Punctuali ca ghinionul, îl aprobă Sharon cu un zâmbet. 

— Nu vorbi aşa, şopti Paula. 

N-o auzi decât Newman. Îşi dădu seama că Paula era 
încordată, era la capătul răbdării. Păstra aparențele, părând 
întruchiparea stăpânirii de sine. Zâmbi şi ea către Sharon. 

— Te asigur că porţi îmbrăcămintea cea mai bine 
asortată pe care am văzut-o iarna aceasta. 

— Îţi mulţumesc, Paula. Eşti foarte generoasă cu laudele, 
spuse Sharon, apoi ridică privirea spre cei doi chelneri care 
sosiseră. Să începem. Ce vreţi ca aperitive? 

În timp ce dădeau comanda, Paula se trezi analizând-o pe 
Sharon, cu toate că, mai devreme, hotărâse să n-o facă. 
Purta o rochie verde ca smaraldul, cu guler înalt. In jurul 
taliei subţiri avea un lanţ din aur. Totul se potrivea perfect. 
Stătea foarte dreaptă, controlându-şi foarte atent ţinuta, 
dar fără să dea impresia de aroganță. 

Degajă un aer de un calm perfect, gândi Paula. Dădea 
mereu din cap, dar lent. Ochii ei verzi măsurau masa fără 
grabă şi Paula avu impresia că nu-i scăpa nici un amănunt 
în ceea ce-i privea pe oaspeţi. De asemenea, nu-şi făcea de 

lucru cu părul bogat, aşa cum procedează multe alte femei. 
Faţa cu ten curat şi trăsături frumos cizelate atrăgea 
atenţia mai tuturor bărbaţilor din chiar primul moment când 
o vedeau. Şi, cu toate acestea, cu accentul ei englezesc 
foarte sever alunga orice iluzie că ar flirta cu aceşti bărbaţi. 

— Propun să toastăm, spuse Tweed, ridicând paharul şi 
întorcându-se către Sharon. Pentru gazda noastră, una 
dintre cele mai remarcabile femei din lume. 

— Susţin din toată inima această caracterizare, spuse 
Newman imediat. 

— Mă faceţi să roşesc, răspunse Sharon, apoi sorbi din 
pahar. Am luat cina cu nenumărați oameni în America, 
urmă ea, dar până în această seară nu am avut onoarea 
unor oaspeţi atât de talentaţi şi dinamici, spuse şi o privi 
apoi direct pe Paula. Ceea ce am spus te priveşte şi pe tine. 

— Mulţumesc, dar mă tem că exagerezi. 

— Nu, americanii exagerează. 

Paula asculta cu atenţie cele spuse de Sharon cu glasul ei 
plăcut şi, în acelaşi timp, o studia. Din câte îşi dădea 
seama, Sharon vorbise sincer. Abia după aceea, Newman 
spuse ceva ce putea strica atmosfera plăcută şi destinsă. 

— Cred că tu ştii cel mai bine. La urma urmei, ai fost 
căsătorită cu patru americani. 

— Da, sigur. 

Sharon izbucni în hohote de râs, apoi se concentră 
asupra lui Newman, zâmbind. 

— E bine că tocmai tu ai adus vorba de aventurile mele - 
deşi experienţe ar fi un cuvânt mai potrivit - cu patru soţi 
americani. Când am ajuns în Statele Unite eram foarte 
tânără. Asta m-a ameţit. După un an, mi-am dat seama că 
nu-mi puteam suferi soţul. Tot timpul se lăuda cu afacerile 
lui grozave şi alerga după alte femei. Am lăsat în seama 
avocatului meu să rezolve problema divorţului. Am rămas 
înmărmurită când mi-a spus cât avea să obţină pentru 
mine. Abia atunci m-am luminat la minte. 

— În ce sens? 

— Bob, hai, fumează, dacă vrei. 

Paula îşi dădu seama că Sharon observase cum Newman 
băgase mâna în buzunar după pachetul de ţigări, apoi se 
răzgândise. Dădu recunoscător din cap, scoase o ţigară şi o 
aprinse. 

— İn ce sens? repetă Sharon. Am priceput că în America 
singurii oameni apreciaţi sunt cei bogaţi şi-atunci m-am 
gândit că dacă asta e regulă aici, o să joc potrivit ei. Încă 
eram foarte tânără. Primul meu soţ mă învățase cu lumea 
cluburilor private, a hotelurilor de cinci stele, a maşinilor de 
lux şi cu altele asemenea. Motiv pentru care am divorţat şi 
de al doilea, spuse ea şi izbucni din nou în râs. Vă 
povestesc imediat mai departe. Întâi să alegem meniul. 

Paula era fascinată. După ce amintise de căsătoriile ei, 
personalitatea acestei femei devenise dintr-o dată uimitor 
de vie. Radia vitalitate şi Paula înţelese că tot mai mulţi 
bărbaţi erau fascinaţi de ea, încă de la prima întâlnire. 

După ce toată lumea se hotărâse în privinţa felurilor 
principale, refuzând aperitivele, Sharon ceru părerea lui 
Tweed pentru alegerea vinului. După ce dădură comanda, 
ea se uită către Tweed: 

— Am vorbit prea mult. E rândul tău. 

— Ştiai că Denise Chatel şi-a plătit hotelul şi a plecat cu 
un automobil? Mi-a spus cineva înainte de masă. 

— Da, am aflat şi eu. 

Starea de vioiciune fusese înlocuită de un calm profund. 

— Nu mi-a zis nici un cuvânt, continuă ea. Nu înţeleg de 
ce-a făcut-o. Şi nici nu ştiu unde-a plecat. 

— Deci a dispărut? 

— S-a volatilizat. După ce-a lucrat cu mine vreme de doi 
ani. Sunt nedumerită şi chiar îngrijorată. 

— N-ar fi bine să anunţi poliţia? îi sugeră Tweed. 

— M-am gândit la asta, apoi am respins ideea. La urma 
urmelor, e liberă să facă ce vrea. A fost destoinică, dar 

uneori nu ştiam ce-i în capul ei. 

— Îmi pare rău c-am adus vorba despre asta, se scuză 
Tweed. Să ne vedem de ale noastre şi să continuăm. 

— Soţul numărul doi, anunţă Newman. 

— Nu se lasă, vedeţi? zise Sharon şi-şi puse mâna peste 
gură, să-şi stăpânească râsul. Chiar m-am îndrăgostit de el. 
După logodnă, m-a dus în Hawaii. Când m-am dezmeticit, 
eram căsătoriţi, iar asta - pe plajă. Totul părea foarte 
romantic. Apoi, după şase luni, alerga după alte femei. 
Avocatul, Joshua Warren, îmi devenise deja bun prieten. 
După un an mă săturasem. Joshua s-a ocupat din nou de 
toate şi iarăşi am rămas uimită de condiţiile divorţului. N-o 
să vă mai plictisesc acum cu numărul trei, fiindcă istoria s-a 
derulat la fel. 

— Unde te aflai de data asta? întrebă Newman. 

— La Washington. Necazul e că femeile necăsătorite 
devin suspecte - soțiile celor din înalta societate îşi 
închipuie că ele vor să le ia bărbaţii. Aşa se face că nu te 
invită nimeni. Mă simţeam bine şi singură; îmi place să 
citesc, dar nu-ţi poţi petrece tot timpul între cărţi, există o 
limită. Atunci Joshua m-a prezentat celui de-al patrulea 
viitor soţ. Recunosc, m-am căsătorit cu el ca să pot duce o 
viaţă socială mai deplină. Când şi acesta a luat-o razna, 
Joshua era pregătit să se ocupe de condiţiile divorţului. 

Făcu o pauză. 

— Până atunci fusesem tare naivă. Abia atunci am înţeles 
ce onorariu enorm obținea Joshua de pe urmă divorţurilor 
mele. Suficient ca să se aranjeze pe viaţă. 

Vorbi apoi foarte încet, privind fix faţa de masă: 

— Am început să mă simt ca o prostituată de lux, fiind 
manevrată de Joshua, care mi se părea a fi un proxenet. 
Aşa merg lucrurile în America, toată lumea e coruptă. De 
aceea îmi doresc să rămân în Anglia. 

Ridică ochii spre chelnerul care îi arăta o sticlă. O privi, 
apoi spuse: 

— Am comandat 1992, nu 1994, spuse ea tăios. 

— Regret, doamnă. Probabil că am înţeles greşit. 

— Am vorbit destul de limpede. 

Tweed aruncă o privire spre intrarea în hotel. Rupert şi 
Basil tocmai intrau împreună. Se apropiară pe culoar, iar 
Rupert se opri lângă masa lor. Rămăsese cu ochii la Sharon. 

— Ştiu să recunosc o frumuseţe de cum o zăresc. 

Sharon ridică ochii spre el cu un aer rece. ÎI privi apoi fix, 
după care îşi cobori ochii, strângând din buze în semn de 
iritare. 

— Bob, nu vrei să mă prezinţi? insistă Rupert. 

Basil stătea alături de el, surâzând nevinovat. Îşi aranjă 
mai bine batistă de mătase ce-i ieşea discret din buzunarul 
de la piept. 

— Nu, îi spuse Newman cu bruscheţe. Spre ştiinţa ta, 
avem o masă intimă. 

— l-auzi! Bine că n-aţi instalat cordon sanitaire cum ar 
spune franţujii. lertaţi-mă că sunt printre voi. Eu şi Basil 
suntem în drum spre bar. 

— Adăpătoarea voastră obişnuită. Vă invit să vă 
continuaţi drumul. 

Newman îşi împinsese scaunul înapoi. În caz de nevoie, 
ar fi fost gata să-l ia pe Rupert de ceafă şi să-l târască prin 
braseria de alături până la bar. Simţind că scandalul putea 
lua amploare, în aceeaşi clipă, apăru şi chelnerul. 

— E totul în regulă, sper că sunteţi mulţumiţi, da? 

— A fost grozav, îl întâmpină Rupert. Chiar vor să repete 
comanda. 

Basil interveni, trăgându-l de mânecă pe Rupert, fără a 
mai fi nevoie de intervenţia lui Newman. Basil zise ceva în 
şoaptă şi-l conduse uşurel pe Rupert spre braserie. 

— Totul s-a rezolvat, îi spuse Tweed chelnerului. Ne-aţi 
servit o masă de care o să ne amintim cu plăcere. 


1 Cordon polițienesc (fr. n. tr.). 

— Vă mulţumesc, domnule. 

Erau deja spre sfârşitul felului principal. Tweed şi 
Newman aleseseră file de paltust. Sharon şi Paula 
comandaseră frigărui de moluşte şi homar, aşezate pe un 
strat de piure cu legume mărunţite. In timpul scurtelor 
momente când nu vorbise, Sharon devorase cu delicateţe o 
bună parte a mâncării. Apoi lăsă deoparte furculiţa şi cuțitul 
şi privi spre Paula. 

— Cine era şcolarul acela needucat? 

— Rupert Strangeways. Tatăl lui e Sir Guy Strangeways. 

— L-am întâlnit de câteva ori la Washington. Adică pe Sir 
Guy, explică Sharon. Un domn agreabil. N-ar trebui s-o 
spun, dar merita o progenitură mai de treabă. 

— Asta voiam să spun şi eu, interveni Newman. În sfârşit, 
bine că a plecat... 

Se lăsă tăcere o vreme, toţi îndreptându-şi atenţia asupra 
mâncării. După ce li se servi desertul şi-l savurară, Tweed o 
întrebă pe Sharon: 

— Ai întâlnit un domn pe nume Jake Ronstadt? 

Se lăsă linişte deplină. Sharon se şterse la gură cu un 
şerveţel. Se întoarse şi-l privi pe Newman. 

— Tweed e un om extrem de interesant. Te încolţeşte cu 
întrebări dificile în momentele cele mai neaşteptate, spuse, 
apoi îi zâmbi fermecător lui Tweed. Ca un detectiv. Da, l-am 
întâlnit de două ori la ambasadă, în Londra. In trecere, de 
fiecare dată. Consider că e un individ groaznic. Parcă-i 
gangster. Nu-mi explic ce caută la ambasadă. 

— Sharon, acum nu e acolo, preciză Tweed. 

— Oh, l-au retrimis la Washington? 

— Nu, stă la Euler. 

— La Euler? 

— Un mare hotel din Basel, la mai puţin de doi kilometri 
de aici. 


1 Specie de pește din familia Pleuronectidae. 

— Mi se pare foarte ciudat. De ce la Basel? se miră 
Sharon. 

— Habar n-am. Cineva care îl cunoaşte l-a zărit şi mi-a 
comunicat. Eram curios. 

— Şi eu sunt, recunoscu ea. Ei bine, o să plec şi eu 
curând. Nu ştiu exact când. 

— Vorbeşti de plecare? o întrebă Tweed. 

— Da. 

Se întoarse şi-l privi cercetător. 

— Tocmai mă pregăteam să vă sugerez să luăm cafeaua 
la bar, împreună cu un lichior. După aceea, vă spun. 

Văzându-l pe chelner apropiindu-se, ridică ochii. 

— Ne poţi servi cafeaua la bar? La o masă liniştită, dacă 
se poate. 

— Desigur, doamnă. 

Newman se întorsese pe scaun pentru a privi spre restul 
restaurantului. Mai erau doar câteva perechi ici şi acolo. 
Apoi îl văzu pe Ed Osborne stând singur la o masă. Avea o 
expresie mohorâtă pe faţă. Newman îl salută discret. 
Aplecându-se deasupra unui ziar, Osborne se prefăcu că nu 
observă gestul. Newman se întrebă ce anume îl preocupă. 


Ceva mai devreme, conducându-l spre bar pe Rupert, 
care părea cam nesigur pe picioare, Basil trebui să-l susţină 
când trecură prin braserie. Îl găsise pe Rupert în hol, iar pe 
masa din faţa lui se aflau câteva pahare goale. 

— Mai vreau ceva de băut, bolborosi Rupert. 

— Sigur? 

— Dacă spun aşa, aşa e. Ce-i cu tine, Basil? Nu mai 
pricepi engleza standard? 

— Nu mai e standard de multă vreme. 

— Basil! se răsti Rupert destul de violent. Ce, mă-nveţi tu 
cum să vorbesc?! Înc-un scotch! Vreau să stau jos. 

Barul era pustiu. În acele clipe nu văzură pe nimeni la 
tejghea. Basil bănui că fata de acolo dusese o comandă în 

restaurant. Îl făcu pe Rupert să se mişte mai departe. Mai 
ştia o ieşire care dădea direct în stradă. 

— Ai nevoie de puţin aer proaspăt, spuse Basil cu glas 
ferm. După aceea ne întoarcem şi luăm ceva de băut. 

— Aer proaspăt? Asta nu se poate bea. Nu ştiai? 

— O să-ţi aduc ceva afară, minţi Basil. 

— Incălcăm legea elveţiană. Nu se bea pe stradă. 
Ajungem la închisoare sigur. 

— Nici nu suntem departe. 

Basil abia aştepta să-l vadă pe Rupert în stradă fără să-l 
vadă cineva care ar fi intrat în bar. Îl apucă bine pe acesta 
şi-l împinse către uşa din dos. O deschise împingând-o cu 
spatele şi-l scoase mai mult cu forţa. Aerul de afară îi izbi 
pe amândoi ca o furtună arctică. Pe Rupert îl lăsară 
picioarele. Basil îl lăsă să alunece jos până rămase proptit 
cu spinarea de o scobitură a unei arcade. Apoi îl abandonă 
acolo, convins că-şi va reveni repede. Nu avea nici o 
îndoială că Rupert se va îndrepta direct spre bar şi va 
comanda încă un pahar. 

Basil parcurse repede distanţa scurtă până la intrarea 
principală a hotelului şi luă liftul spre camera lui. Reapăru 
foarte curând. Purta un palton lung, ajungându-i până 
aproape de glezne. leşi din hotel şi se pierdu în noapte. 


Când invitaţii lui Sharon trecură prin braserie, Tweed îi 
văzu pe Nield şi Butler luând cina la o masă. Nici unul dintre 
ei nu ridică ochii şi nici nu spuse vreun cuvânt spre grup. La 
o altă masă, singur, se afla Marler. Când îi observă, ridică 
ziarul şi începu să citească. 

— Intru eu primul, spuse Newman către Sharon. Să văd 
dacă e liber. 

— Vin cu tine. Oamenii de genul acelui individ nu mă 
sperie. 

La câţiva paşi în urmă, Tweed mergea alături de Paula, 
care îi spuse cu voce scăzută: 

— Rupert pare să fi redevenit o persoană insuportabilă. 

— Sunt sceptic în legătură cu ceea ce i-a spus lui 
Newman. Dar cred mai curând că n-a fost decât o aiureală. 
Probabil că în momentele acelea chiar credea ce vorbeşte. 

— Chiar crezi asta? 

— Îmi face impresia că nici tu nu poţi interpreta vorbele 
lui. 

— Eu sunt de părere că juca teatru. Uite c-am ajuns. Şi, 
slavă Domnului, văd că nu-i nici unul pe-aici. 

Comandară lichior fetei care tocmai îşi reluă locul la bar. 
Imediat ce-i văzu, se apropie să vadă ce doresc. 

— Sharon, începu Tweed, din ceea ce ai afirmat în 
restaurant, laşi impresia că te-ai săturat de americani. 

— Sigur. Tocmai de aceea mă aflu aici. Am fost îngrozită 
auzind că Ronstadt e în oraş. Nu pot să nu lucrez dar, 
oficial, sunt aici în vacanţă. Până voi lua marea hotărâre, 
umblu de colo-colo. Vreau să scap de toate, ca să pot 
gândi. Mă atrage chiar ideea de a mă muta pentru a trăi 
permanent în Anglia. La conacul meu din Dorset. 

— Mai rămâi la Basel? 

— Nu. Simt nevoia de a schimba peisajul. Curând voi 
pleca la Freiburg şi voi sta la un hotel de cinci stele, 
Colombi. Să ştii că arăţi foarte elegant în costumul acesta. 
Păcat că buzunarul acela e cam umflat. 

Tweed duse mâna la buzunar şi scoase telefonul mobil 
primit de la Beck şi zâmbi resemnat. 

— Ar fi trebuit să-l las în cameră. L-am luat fără să-mi 
dau seama. 

Abia rosti aceste vorbe şi telefonul începu să sune. 
Ridicându-se, făcu un gest din umeri în semn de scuză. 

— lartă-mă. De obicei nu-l folosesc atunci când sunt 
oaspete într-un restaurant, dar de data aceasta... Mă întorc 
imediat. 

Se deplasă către o masă liberă, departe de grup. Abia 
după aceea răspunse. Il căuta Beck. 

— Tweed, tu eşti? 

— Tocmai m-am ridicat de la masă. 

— Te rog să vii la mine imediat. E vorba de ceva urgent. 

Reveni la masă, îşi ceru scuze, mulţumi lui Sharon pentru 
seară minunată şi pretextă că trebuie să se grăbească la o 
întâlnire. Păşi grăbit prin braserie. Marler, care îşi bea 
cafeaua, ridică privirea când Tweed trecu pe lângă el. 
Tweed tocmai intra în lift când se trezi cu Marler alături. In 
timp ce urcau, îi povesti lui Marler ce se întâmplase. 

— Vin cu tine. Nici nu încape discuţie... 

— Londra a devenit un adevărat iad, îl anunţă Beck cu 
glas sumbru. 

Tweed abia îşi scotea paltonul. Un poliţist în uniformă i-l 
luă împreună cu al lui Marler. Încăperea avea un aer 
mohorât, iar Beck stătea la un birou mare din lemn, a cărei 
tăblie era goală, cu excepţia a două telefoane şi a unui 
blocnotes pe care avea câteva însemnări. Tweed se aşeză 
în faţa lui, avându-l pe Marler alături. 

— Spune-mi, zise el. 

— În cursul dimineţii o bombă de mare putere a explodat 
într-un magazin de pe Regent Street. Rapoartele poliţiei 
afirmă că s-au înregistrat cel puţin o sută de morţi şi foarte 
mulţi răniţi. Am primit informaţia de la inspectorul - ba nu, 
acum inspector-şef - Roy Buchanan. Monica a telefonat la 
Berna. Din fericire, a vorbit cu asistentul meu, care o 
cunoaşte. El i-a dat numărul meu de aici. Ea i l-a transmis 
lui Buchanan, care mi-a telefonat mie cu rugămintea să-l 
suni. 

— Atunci o voi face de aici, dacă-mi dai voie. 

— Stai, că mai am. Buchanan a spus că un sindicat 
american de presă a cumpărat ziarul Daily Despatch. O 
condiţie a contractului a fost ca americanii să preia 
conducerea imediat după semnare. Au adus un editor şi 
primul număr scos de el are un titlu uriaş pe prima pagină - 
FBI-UL TREBUIE SĂ PREIA CONTROLUL. 

— Laţul se strânge, zise Tweed cu jumătate de glas. 

— Te pot pune în legătură cu Buchanan chiar acum. 

— Te rog... 

Marler îşi plimbă privirea prin încăpere. Pereţii erau 
zugrăviți într-un verde neplăcut. Într-un colţ erau două 
fişete metalice. Iluminatul era asigurat de două tuburi 
fluorescente suspendate de tavan. Storurile fuseseră trase. 

— Roy, sunt Tweed. 

— Te-a informat Beck? 

— Da. În legătură cu Regent Street şi preluarea ziarului 
de americani... Titlul mi se pare scârbos. 

— Deci, cam ştii cum stau lucrurile. La prânz, comisarul 
Poliţiei Metropolitane mi-a cerut să preiau funcţia de şef al 
Brigăzii Antiteroriste. l-am spus că trebuie să mi se acorde 
puteri depline. A zis că primul-ministru aprobase deja. 

— S-ar părea că primul-ministru a început să aibă 
verticalitate. 

— Regent Street a reprezentat picătura care a umplut 
paharul. S-a încercat şi distrugerea unei centrale electrice. 
O ţineam sub supraveghere. Două automobile s-au apropiat 
de ea şi au fost oprite. Şoferul din primul vehicul a coborât 
în goană, a fugit către al doilea şi a urcat. Maşina a demarat 
în viteză, un poliţist s-a aşezat în calea ei să o oprească, dar 
a fost lovit mortal. Prima maşină avea explozibil la bord, 
însă dispozitivul radio care trebuia să o detoneze a fost 
dezamorsat. 

— Ai o răspundere enormă şi multe de făcut. 

— Aşa mi-am şi dorit. Ţi-am trimis o înregistrare TV a 
unui comunicat pe care l-am făcut câtre naţiune astăzi 
după-amiază A sosit? 

— Încă nu. 

— Poate sosi din clipă în clipă. Să lăsăm la o parte 
vanitatea. Vreau să vezi cum intenţionez să tratez situaţia. 
Cum îţi merge? 

— Avem şi aici un grup de ticăloşi. S-ar părea că ne aflăm 
în ajunul unei mari bătălii. 

— Mult noroc! lartă-mă, acum trebuie să plec. 

— Ai grijă. 

Tweed puse receptorul jos. Se ridică şi rămase cu mâinile 
în buzunare şi cu privirea pierdută în spaţiu. Marler nu-şi 
amintea să-l fi văzut stând ca acum, nemişcat, şi cu o 
asemenea expresie pe chip. Imaginea îi aducea aminte de 
un desen reprezentându-l pe Bismarck. Tweed reveni la 
realitate din starea ca de transă. 

— Mulţumesc, Arthur. Îţi pot cere o favoare? Poţi cere ca 
maşina lui Marler să nu fie verificată când trecem frontiera 
spre Germania? 

— Sunt convins că n-ar transporta ceva ce eu n-aş 
aproba, zise Beck şi surâse amar. Voi preveni ofiţerul de 
serviciu să-l lase în pace. Câte maşini aveţi? 

— Doar două, răspunse Tweed. 

Beck rupse prima filă din blocnotes şi o împinse către ei. 
Apoi rostogoli un stilou de-a latul biroului. 

— Vreţi să-mi daţi numerele de înmatriculare ale 
maşinilor? 

— Le ştiu eu, zise Marler şi se apucă să le scrie. 

— O să le transmit ofițerului de la punctul de trecere a 
frontierei, le promise Beck. 

— O ultimă chestiune, Arthur, stărui Tweed. Presupun că 
rămâne valabil ce-am discutat. Mă suni pe mobil imediat ce 
Ronstadt se pune în mişcare? 

— Oricum aş fi făcut-o. Între noi fie vorba, am plasat un 
ofiţer în civil din Berna ca oaspete la Euler. El mă va 
informa când o să vadă că pleacă americanii. 

— Aş vrea să-ţi mulţumesc pentru cooperarea perfectă, 
spuse Tweed. Dacă descopăr în Munţii Pădurea Neagră 
ceea ce bănuiesc, înseamnă că ai jucat un rol esenţial în 
această operaţiune. 

— Lasă asta. 

Beck făcu o pauză. 

— Sper că eşti de acord, dar mi-am permis să-i telefonez 
vechiului meu prieten, Otto Kuhlmann, şeful de la 


340 


Kriminalpolizei din Wiesbaden. Mi-a promis că nu-ţi va sta în 
cale, ci chiar te va ajuta. . 

— Nu numai Ronstadt ştie cum să arunce năvodul. Iți 
mulţumesc încă o dată. Trebuie să mă întorc la hotel, 
fiindcă trebuie să-mi informez oamenii. 


Ronstadt stătea în barul de la Euler împreună cu Vernon. 
Erau singuri, cu excepţia barmanului, care se afla la mare 
distanţă de masa lor. Ronstadt avea pe el costumaţia lui 
preferată, o haină călduroasă din piele şi pantaloni din piele 
de aceeaşi culoare, precum şi ghete cu tălpi din cauciuc 
care nu scoteau nici un sunet când mergea. 

— Tu şi Brad aţi aruncat toate armele şi restul de 
explozibil? întrebă Ronstadt. 

— Sigur, şefu'. 

— A trebuit s-o faceţi pe lumină, bănuiesc, zise el 
nepăsător. 

—Ba nu. După căderea întunericului. Am mers în 
amonte, până am ieşit bine din Basel şi am găsit un loc 
liniştit. Nici case, nici oameni. Nimic-nimic. Am tras maşina 
cu spatele spre apă, Brad mi-a dat totul şi eu le-am azvârnlit. 

— Ştii ceva? Dacă acţionezi tot aşa, te fac adjunctul meu. 

— Credeam că sunt deja. 

— Adjunct cu delegaţie - până văd cum te mişti. Ascultă, 
Vernon, ce faci dacă vezi un şarpe mare? 

— Alerg de nu mă prinde nimeni. 

— Aşa, n-ajungi tu prea departe, Vernon. Trebuie să-i tai 
capul. 

— Nu-nţeleg unde baţi. 

— Tweed. El e capul şarpelui care îmi dă de furcă. De 
aceea, am aranjat ceva. Nu pot risca să ne urmărească 
până unde ne pregătim să plecăm. 

— Deşteaptă chestie, şefu'! Tare isteaţă! 

— Aşa gândeam şi eu, hohoti Ronstadt, scoțând un sunet 
neplăcut. Aşa gândeam şi eu... 

Tweed şi Marler plecară de la sediul poliţiei şi parcurseră 
pe jos scurta distanţă de-a lungul străzii Spiegelgasse până 
la Three Kings. Pe drum, văzură doar un tramvai în care nu 
era decât manipulantul; vagoanele străbătură cu zgomot 
stradă pe care ei trebuia să o traverseze. După ce zornăitul 
roţilor se stinse încet, simţiră tăcerea îngheţată pe care o 
asociau cu oraşul. 

Când ajunseră pe celălalt trotuar, Marler se uită în sus, 
maturând cu privirea coamele clădirilor. Erau aproape de 
intrarea principală în hotel. Tweed părea adâncit în gânduri, 
păşind mecanic şi analizând cele spuse de Buchanan. 
Ajunseră la uşa rotativă. Deodată, Marler îl apucă de braţ şi- 
| împinse cu mare forţă într-un compartiment al uşii, 
făcând-l să se rotească şi să ajungă înăuntru. În aceeaşi 
clipă un glonţ lovi pardoseala din piatră unde se aflase 
Tweed cu câteva fracțiuni de secundă mai devreme. Glonţul 
ricoşă şi se pierdu în întuneric. 

Aruncând o scurtă privire către clădirea de peste drum, 
Marler intră în hol unde Tweed îl aştepta. 

— Ce-a fost asta? 

— Un glonţ care-ţi era destinat, îi răspunse Marler încet, 
fiindcă recepţionera venea spre ei. M-aş duce după el, dar e 
agil ca un spărgător. Cred că deja a dispărut. 

— Fantoma? 

— Fără nici o îndoială. 

— Să nu le spui celorlalţi. 

Recepţionera ajunse lângă ei. Avea în mână un colet 
recomandat. Îl întinse spre Tweed, însă Marler se dovedi 
mai iute de mână. 

— Acest colet a sosit prin curier pentru domnul Tweed. Mi 
s-a zis că a întârziat avionul, fiindcă era gheaţă pe pistă. 

— Mulţumesc, spuse Tweed. 

— Îl iau în camera mea şi-l verific înainte de a-l deschide, 
zise Marler în timp ce urcau cu liftul. 

— Să vii direct în camera mea imediat ce poţi. O să-i 
chem pe toţi ceilalţi. Vreau întâi să te întreb ceva. Suntem 
pregătiţi să plecăm în câteva clipe? 

— Chiar şi mai repede. 


Paula sosi prima, iar Tweed îi dădu câteva instrucţiuni. La 
început, Paula ascultă atentă, apoi făcu ochii mări a mirare. 

— Pe lângă Schwarzwälder Hof, vreau să faci rezervări şi 
la hotelul Colombi din Freiburg. Pentru noi toţi. Le dai 
numărul cărţii mele de credit şi îi asiguri că vom plăti 
camerele, chiar dacă rămân neocupate. Motivul: nu ştim 
sigur când vom ajunge. 

— Dar de ce? vru ea să ştie. Doar Sharon va sta acolo. 

— Exact, dar nu aceasta este explicaţia. In felul acesta 
vom avea două baze în Freiburg. S-ar putea să ne fie de 
folos, pendulând între una şi cealaltă. 

— Telefonez chiar acum... 

Tweed aşteptă până ce fiecare îşi găsi un loc. După ce 
Paula încheie convorbirea, trecu la telefon şi luă legătura cu 
Keith Kent. 

— Keith, aş vrea să vii până în camera mea, ca să auzi ce 
avem de făcut. 

— În primul rând, spuse el, după ce se aşeză pe un 
scaun, Paula, m-ar interesa ce impresie ai în ce-o priveşte 
pe Sharon. Ai stat în faţa ei la masă. 

— Enigmatică. 

— Asta nu-mi spune nimic. Fii mai precisă. 

— Aş spune că are foarte multă experienţă în relaţiile cu 
oamenii. Dar nu ţine să fie în centrul atenţiei. Nu reuşesc să 
pricep ce se ascunde sub acel calm desăvârşit. Pe de altă 
parte, se dovedeşte plină de viaţă şi amuzantă. Cred că 
oscilează între a rămâne în America şi a se stabili definitiv 
în Anglia. Simt că înclină către cea de-a două variantă. Şi, 
cu siguranţă, călătoreşte mult ca să aibă o perspectivă mai 
clară asupra propriei vieţi. 

— Bob, tu ce părere ai? 

— Nu cred un cuvânt din ce-a spus. 

Se lăsă tăcere. Paula păru foarte surprinsă de reacţia lui. 
Asta era prea mult, astfel că-şi aprinse o ţigară. 

— Pe ce te bazezi, Bob? îl întrebă Tweed. 

— Glumeam. Consider că e nemaipomenită. 

— Ce anume o face atât de atrăgătoare pentru bărbaţi? 
insistă Tweed. 

— Vă spun eu, răspunse Paula. Personalitatea. Amestecul 
de răceală şi seducţie. Asta îi intrigă pe bărbaţi. Nu sunt 
niciodată siguri de relaţia cu ea. Rezultatul? Vor s-o 
cunoască mai bine. 

— Foarte incitant, recunoscu Newman. 

— Am veşti proaste pentru voi, spuse Tweed pe 
neaşteptate. Ne-au parvenit mie şi lui Marler prin Beck şi 
Roy Buchanan. 

Le povesti despre ororile ce avuseseră loc la Londra. ÎI 
ascultară într-o tăcere mormântală. Butler strânse din 
pumni de parcă ar fi dorit ca vreun inamic să-i fie prin 
preajmă ca să-l lovească. Nield închise ochii, apoi îi 
deschise, iar în ei se citea furia. 

— Trebuie să-i distrugem pe ticăloşii ăştia, exclamă 
Butler. 

— Sunt perfect de acord cu tine, îl asigură Tweed. Acum 
vă invit să urmăriţi înregistrarea video a unui anunţ 
televizat făcut de Buchanan în această după-amiază. 
Marler, vrei să te ocupi tu de asta? 

— Imediat. 

Introduse caseta în aparatul video. Luând telecomanda, 
se retrase puţin şi se aşeză pe braţul fotoliului Paulei. Ledul 
roşu al televizorului clipea deja. Apăsă pe un buton şi 
buletinul de ştiri al BBC începu. Scenele de măcel, mai 
înfiorătoare decât cele văzute în Oxford Street, fură 
precedate de un avertisment neobişnuit din partea 
prezentatorului. 

„Înainte de a vă prezenta următoarele imagini, îi rugăm 
pe cei slabi de inimă să nu privească. Recomandăm în 
special ca acest program să nu fie vizionat de copii.” 

Paula icni şi vru să închidă ochii. Se sili să se uite în 
continuare. Imaginile îi aminteau de scene ale războiului din 
Vietnam. O învălmăşeală de victime cu răni groaznice, 
brancarde după brancarde aducând trupuri care nu dădeau 
semne de viaţă. Pretutindeni haos şi sânge. O femeie apăru 
aproape târâş pe intrarea distrusă. Imediat sosi un 
brancardier care o luă de braţ cu blândeţe şi o scoase din 
raza aparatului de filmat. 

După aceste scene reveni prezentatorul, care spuse cu o 
voce solemnă: 

„Vă prezentăm o scurtă declaraţie a inspectorului-şef 
Buchanan de la Poliţia Metropolitană.” 

Pe ecran apăru imaginea lui Roy Buchanan, numai bust. 
Cu o expresie sumbră pe faţă, privind direct spre camera 
de televiziune, începu să vorbească cu voce calmă şi 
hotărâtă: 

„Doamnelor şi domnilor, comisarul Poliţiei Metropolitane 
m-a numit şef al Brigăzii Antiteroriste. Mi s-au acordat 
puteri depline pentru a solicita sprijinul oricăror alte unităţi, 
după cum voi considera necesar. Ştim că atrocitățile pe 
care le-aţi urmărit - împreună cu bombele plasate în alte 
două mari magazine din capitală - nu sunt opera IRA. Şi nici 
nu sunt atacuri declanşate de vreo sectă musulmană 
extremistă. Voi munci zi şi noapte pentru a-i vâna pe aceşti 
ucigaşi fără scrupule. Am dat ordin ca, în cazul unei 
confruntări, oamenii noştri să deschidă focul fără somaţie. 
Vreau să nu existe nici un dubiu asupra acestui aspect. Vă 
mulţumesc pentru atenţia pe care mi-aţi acordat-o.” 

— A fost foarte dur, constată Newman, după ce Marler 
închise televizorul. Slavă Domnului! Chiar vrea să facă 
ordine. 

— Şi noi la fel, spuse Tweed foarte încet. Îi vom 

extermina pe aceşti viermi. 

Marler rămase după plecarea celorlalţi care fură 
avertizaţi să nu se culce. Trebuia să fie gata de drum în 
orice clipă. 

— După ce ne-am întors de la sediul poliţiei, spuse 
Marler, m-am dus în cameră. Am telefonat imediat, cerând 
centralistei camera lui Windermere. N-am primit răspuns. 
Am sunat şi la Rupert. Din nou, nimeni. Deci amândoi erau 
plecaţi. 

— Crezi că Fantoma e vreunul dintre ei? 

— Tu nu crezi la fel? 

— Ar putea fi o a treia persoană, care încă nu a ieşit la 
vedere, zise Tweed gânditor. 

— Fantoma e un trăgător de elită, deşi a ratat de două 
ori. O dată în cazul Paulei, la lrongates, în Kent, şi a două 
oară, în seara asta. 

— Doar nu crezi că a greşit în mod deliberat, numai ca să 
mă sperie?! Şi de ce ar trebui să fie un bărbat? În ziua de 
azi sunt femei care trag la fel de bine ca bărbaţii, adăugă 
Tweed. 

— Mai curând sau mai târziu tot îl prind eu pe el - sau pe 
ea - în vizor. Încă am la mine Armalite-ul meu. 

— Apropo, când plecăm la Freiburg, lucru pe care sunt 
convins că-l vom face, vom locui la Colombi. Îmi amintesc 
cum este acolo: un hotel de cinci stele, nu departe de gară 
şi destul de aproape de marginea oraşului. Vom avea 
Schwarzwâlder Hof ca bază de rezervă, hotelul fiind situat 
în inima oraşului vechi. S-ar putea să pendulăm de colo- 
colo. În plus, să nu rămâneţi surprinşi dacă o vom întâlni pe 
Sharon când ajungem la Colombi. În cursul cinei mi-a spus 
că va locui acolo. 

— Ce gânduri are femeia asta? Am văzut-o când aţi 
trecut prin braserie către bar. 

— Încearcă să se hotărască dacă e momentul să 
părăsească America, stabilindu-se definitiv în Anglia. 

Cineva bătu la uşa. Marler o deschise şi Paula intră. 
Rămase în picioare nehotărâtă. 

— Am sosit într-un moment nepotrivit? Dacă e aşa, mă 
pot întoarce în camera mea. Eram neliniştită. Nu mai suport 
aşteptarea asta. 

— Rămâi, spuse Tweed, şi stai jos. 

Apoi se întoarse către Marler: 

— Voiam să ştiu de ce-ai întrebat de Sharon. 

— Am impresia că ordinul de a te ucide s-a transmis prin 
telefon. Asta îmi sugerează că cineva din hotel e implicat. 

— Despre ce vorbeşti? interveni Paula. Un ordin de a-l 
ucide pe Tweed? 

— Aveam de gând să-ţi povestesc mai târziu, o calmă el 
repede. Când ne întorceam de la întâlnirea cu Beck, cineva 
de peste drum a tras spre mine. A ratat, a tras la nimereală. 

— Ba era cât pe-aci, îl corectă Marler. 

— Şi-atunci de ce o bănuieşti pe Sharon? îl întrebă 
Tweed. Mai sunt şi alţii în hotel. 

— Cine, de pildă? 

— Ed Osborne. 


Jake Ronstadt îşi chemă membrii echipei la miezul nopţii 
şi vină în apartamentul lui. Aşa cum li se ordonase, erau cu 
toţii îmbrăcaţi de drum. Era un lucru neobişnuit faptul că 
stătea în picioare în capul mesei. 

— Cine naiba v-a dat voie să vă aşezaţi? se răsti el când 
ei îşi ocupară locurile ca nişte şcolari disciplinaţi. Drepţi. 
Sunteţi cumva bătrâni şi osteniţi? rânji el când îi văzu 
sărind în picioare. 

— Scuze, şefu'. N-avem nimic, se grăbi să răspundă 
Vernon. 

— Aşa şi trebuie, altfel vă treziţi cu un glonţ în ceafă şi 
azvârliţi într-un şanţ. 

Vocea i se transformă, devenind primejdios de mieroasă. 

— V-aţi făcut bagajele aşa cum am zis? Cine nu şi le-a 

făcut să ridice mâna. 

Nimeni nu făcu vreun gest. Ronstadt îi măsură încet pe 
fiecare, fulgerându-i cu privirea. Oamenii aşteptau, fără a 
îndrăzni măcar să tresară. Ronstadt li se adresă din nou, de 
astă dată cu glas potolit: 

— Plecăm, întâi la Freiburg, apoi spre Munţii Pădurea 
Neagră. V-am mai spus-o, dar, în caz că aveţi memoria 
scurtă, o să repet. Eu o să fiu în primul automobil. Vernon 
mă urmează. Vernon, după ce ajungem pe autostradă, o să- 
ţi fac semn cu braţul când trebuie să coteşti. O iei pe 
drumul lateral, opreşti lângă cele două maşini care te 
aşteaptă, transferi armele la tine, apoi revii pe autostradă 
în urma mea. Ţi se pare prea greu? 

— Apă de ploaie. 

— Atunci vâră-ţi bine în cap. Nota de plată e rezolvată, 
aşa că ce mai staţi şi vă holbaţi la mine? 


— Deci, Denise nu ţi-a telefonat după ce a plecat? întrebă 
Tweed. 

— Nu. De ce-ar fi făcut-o? răspunse Marler. Sunt ultima 
persoană pe care ar dori să o vadă. Cred că ea a însăilat 
toată istoria aceea cu şlepul Minotaur. 

— Aşa s-ar părea. _ 

Tweed încercă să-şi pună ordine în gânduri. In camera lui 
se adunaseră toţi, inclusiv Keith Kent, care părea cel mai 
degajat. La acea oră din noapte, în aer plutea o atmosferă 
de încordare, fiecare aşteptând să treacă timpul, ştiind că, 
deocamdată, nu putea face altceva. Paula stătea pe un 
fotoliu, legănându-şi picioarele încrucişate. Intinse mâna 
după geanta de umăr, unde îşi ţinea pachetul de ţigări, apoi 
socoti că ar fi mai bine să renunţe. Aşezat pe o canapea, 
Newman se uita mereu la ceas. Cei mai calmi erau Butler şi 
Nield, care discutau cu glas scăzut. 

— Mai vrea cineva cafea? întrebă Tweed. V-ar mai 
înviora. 

Nimeni nu-şi manifestă dorinţa. Newman se gândea că ar 
fi putut trage un pui de somn în camera lui. Paula se ridică, 
merse către ferestre şi, precaută, trase cu ochiul printre 
draperiile trase. Pe malul celălalt licăreau luminile de la 
geamurile câtorva case vechi, iar reflexele lor tremurau pe 
apa Rinului. Câte unii suferă de insomnie, gândi ea. Ca 
pretutindeni. 

Telefonul mobil de pe masă începu să sune. Tweed abia 
se stăpâni să nu-l înşface grăbit. Ridicându-l, simţea acut 
şase perechi de ochi urmărindu-l concentrat. 

— Alo? 

— Au plecat. Probabil au ajuns aproape de frontieră. 

— Mulţumesc. 

Vocea lui Beck se auzise foarte clar. Tweed băgă aparatul 
în buzunar şi li se adresă detaşat, de parcă ar fi plecat într- 
o călătorie de o zi către cine ştie ce staţiune. 

— A sosit momentul să plecăm. Cred că trebuie să ne 
grăbim. 


Pe Atlantic, departe deja de coasta americană, 
contraamiralul Joseph Honeywood, poreclit Stâncă, aflat la 
comanda unei forţe navale uriaşe, se aşeză mai comod pe 
scaunul lui din Insula portavionului President. Se înnoptase, 
iar lui îi plăcea să fie la comandă după căderea 
întunericului. Aceasta era perioada când puteau apărea 
surprizele. Il privi pe ofiţerul de la Operaţiuni. 

— Suntem în grafic. Ar trebui să ajungem pe poziţia 
stabilită din Canalul Mânecii peste mai puţin de patru zile. 

— Nici nu încape îndoială, domnule. 

— lar până acum am fost norocoşi, Bill. N-am fost 
detectaţi de nici o altă navă sau avion de pasageri. 

— Simt că nici nu se va întâmpla aşa ceva. Britanicii se 
vor trezi doar când ne vor vedea în largul coastelor lor. 

— Luptătorii SEAL sunt pregătiţi de acţiune? 

— Sigur. Dacă trebuie să debarce, vor mătura tot ce le 

349 


iese în cale. Abia aşteaptă să intre în luptă. 

Deplasarea cu automobilul prin Basel pe vreme de 
noapte era o experienţă bizară, se gândea Paula. Îi plăcea 
oraşul, însă noaptea, clădirile medievale, iluminate doar de 
lămpile stradale plantate din loc în loc, dădeau naştere unei 
atmosfere măreţe şi, în acelaşi timp, sinistre. La acea oră 
tramvaiele nu mai circulau, străzile rămăseseră pustii, 
umbrele se adânciseră, devenind amenințătoare. 

Era alături de Newman, aflat la volanul primei maşini. În 
spate, Tweed stătea drept, privind în toate părţile. Simţea 
fiorul adrenalinei care îl făcea să fie foarte atent şi precaut. 
Cunoştea bine străzile oraşului şi căuta orice lucru 
neobişnuit, nelalocul lui. 

— Ne apropiem de frontieră, îl preveni pe Newman după 
o vreme. 

— Marler se ţine bine de noi, nu prea aproape, dar nici 
prea departe ca să ne piardă din ochi, explică Newman, 
după ce se mai uită o dată în oglinda retrovizoare. 

Tweed aruncă o privire în urmă prin lunetă. Marler 
conducea al doilea Audi. Îi avea pe Butler şi Nield ca 
pasageri pe bancheta din spate. Locul din dreapta lui 
rămăsese liber dinadins. Încetini când văzu că maşina lui 
Newman opreşte şi făcu şi el la fel. 

Nu departe se afla punctul de trecere al frontierei. Paula 
reuşi să distingă silueta masivă a lui Jake Ronstadt la 
volanul unui Audi negru. Coborâse geamul şi părea că 
discută în contradictoriu cu ofiţerul de tură. Un alt vameş 
controla interiorul maşinii, în timp ce alţi trei bărbaţi 


351 


îmbrăcaţi cu paltoane negre rămăseseră afară. 

— Ce-i porcăria asta? întrebă Ronstadt pentru a treia 
oară. Doar v-am arătat paşaportul meu diplomatic. Nu aveţi 
dreptul să mă opriţi, ca să nu mai vorbesc de 
percheziţionarea maşinii. 

— Am primit informaţii, domnule, îi răspunse un alt 
vameş. 

— Ce informaţii, amice? 

— Nu avem voie să divulgăm sursa lor, domnule. Vreţi să 
coborâţi ca să putem controla şi în faţă? 

— Parcă am de ales?! O să raportez asta la Washington. 
Te rog să-mi dai numele. 

— Ca şef al acestui punct vamal de frontieră, sunt 
autorizat să... 

Se întrerupse, fiindcă un alt ofiţer îl trase de mânecă. Se 
îndepărtară câţiva paşi de maşină. Schimbară câteva 
cuvinte, apoi şeful Vămii avu grijă să nu privească spre 
maşina lui Newman şi Marler, parcată în întuneric. Reveni la 
Audi. 

— Dacă ar fi fost un transport mare l-am fi găsit deja. 
Sunteţi liberi să plecaţi. 

Ronstadt porni motorul. Cobori geamul şi, în momentul în 
care traversă, frontiera strigă: 

— Să-ţi vâri undeva autoritatea aia... 

Apăsă pe accelerator, mărind viteza când intră pe 
autostradă. Îl urmau alte trei automobile Audi negre. 
Aşteptând să pornească, Newman constată: 

— Patru maşini. l-am numărat, erau câte patru oameni în 
fiecare - asta înseamnă şaisprezece. Suntem depăşiţi 
numeric. 

— Asta te îngrijorează? îl întrebă Tweed. 

— Nicidecum. Ne-am mai aflat şi cu alte ocazii într-o 
astfel de situaţie. E momentul să plecăm şi noi. 

Ofiţerul le făcu semn să treacă, ba chiar îi salută. Curând 
intrară pe autostrada largă, având câte două benzi pe 

fiecare direcţie de mers, separate de o balustradă metalică 
de protecţie şi de gardul viu. Rulară prin noapte fără a 
întâlni alte maşini, iar Newman avu grijă să nu ajungă din 
urmă convoiul din faţă. Se strădui să menţină o distanţă 
convenabilă, atât cât să vadă stopurile ultimului vehicul. 
Paula ţinu ferit fasciculul lanternei asupra unei hărţi rutiere 
a zonei Schwarzwâld, hartă pe care o cumpărase din timp. 

— leşim de pe autostradă la intersecţia cu numărul 63 
pentru a ajunge la Freiburg, anunţă ea. Mai avem mult de 
mers. 

— Ajungem noi... 

Aflat în automobilul lui Ronstadt, Leo Madison, cel care o 
ucisese pe Juliette Leroy la St. Ursanne, stătea pe locul din 
dreapta. Privise mereu în urmă şi acum îşi făcea socoteli 
dacă era înţelept să deschidă gura. Hotări că era totuşi 
cazul. 

— De fiecare dată când luăm câte o curbă mai largă, am 
văzut două maşini albe în urma noastră. 

— Şi? 

— Când măreşti tu viteza, fac şi ele la fel. Când 
încetineşti, te imită. 

— Şi? 

— Cred că sunt Tweed şi oamenii lui. Eu ştiam că 
şoferilor germani le place să depăşească. 

— Asta te frământă, Bilă? 

— Mă cheamă Leo Madison. Dacă ne urmăresc până la 
destinaţie, o să avem probleme. 

— Măi, Bilă, chiar mă aşteptam ca Tweed şi ai lui să ne 
urmărească. De ce crezi că au făcut tot tamtamul acela la 
punctul de frontieră? Ne ţineau în loc pentru ca Tweed să 
poată ajunge acolo. O idee neroadă a lui Beck, şeful poliţiei. 
Mă bucur că Tweed e pe urmele noastre. Aşteptăm prilejul 
şi-i radem pe băieţi de pe faţa pământului. Mai ai şi alte idei 
în ceea ce numeşti tu creier? 

— Deocamdată nu, şefu'. 

— Ei, uite c-am ajuns la intersecţie. Aici Vernon iese pe 
drumul lateral, încarcă armele şi revine pe autostradă. Noi 
o să aşteptăm. 

Câteva minute mai apoi, încetini, cobori geamul, scoase 
braţul stâng afară şi descrise un cerc în aer. Continuă să 
încetinească până ce opri la marginea autostrăzii, lucru 
interzis. 


Tweed scosese din buzunar binoclul pentru vedere 
nocturnă, îl îndreptă asupra maşinii din fruntea convoiului 
de maşini negre când acestea intrară într-o curbă largă. Işi 
drese glasul nemulţumit şi spuse: 

— Încetinesc mult. Până acum nu au procedat aşa. 

— Ne pun la încercare, sugeră Newman. Vor să vadă 
dacă facem la fel, lucru adevărat. Se pare că Ronstadt 
bănuieşte că îl urmărim. 

— Sunt sigur de asta, îi răspunse Tweed. Cel puţin aşa 
sper. Vreau să-l ţin încordat. Keith, l-ai văzut în Zurcher 
Kredit Bank. Ce părere ţi-a lăsat? 

— Foarte încrezător în sine, extrem de dinamic, 
nerăbdător şi irascibil. 

— Acelaşi profil i-am făcut şi noi când a venit să ne 
cunoască pe mine şi pe Paula în restaurantul Santorini's. 
lrascibilitatea îl poate face să explodeze, iar când se va 
întâmpla asta, sigur va comite greşeli. Văd că acum 
convoiul s-a oprit cu totul. 

— Voi parca şi eu până aflăm ce pun la cale, zise 
Newman. Numai că e ilegal şi vom fi prinşi dacă trece vreo 
patrulă a poliţiei rutiere. 

— Atunci o să le cer să ia legătura prin staţie cu Otto 
Kuhlmann din Wiesbaden, îl asigură Tweed. In felul acesta îi 
împiedic să verifice maşina lui Marler. 

— Lui Marler nu i-ar plăcea deloc treaba asta, zise Marler 
care oprise alături şi coborâse geamul. Am venit lângă voi 
să văd ce se întâmplă. 

— N-am idee. Probabil iau nişte arme. N-au riscat să 
treacă înarmaţi prin punctul de frontieră. 

— Atunci ar fi momentul cel mai potrivit să-i lovim, îi 
îndemnă Marler. 

— Ba nu. Tragem în oameni neînarmaţi, care au 
paşapoarte diplomatice; nu avem nici o justificare. Cu toate 
că ne este prieten, până şi Kuhlmann va trebui să ne 
aresteze. 

După ce-şi scoase ochelarii, Tweed îşi apăsă mai bine pe 
ochi binoclul peste ochi. 

—A două maşină se îndepărtează singură. Ce se 
întâmplă? 

— Judecând după hartă, sunt convinsă că au oprit exact 
la intersecţia 66, spuse Paula. 

— Cred că ai dreptate. A doua maşină a ieşit pe un drum 
lăturalnic. Da, asta fac, preiau un transport de arme. 
Rămânem aici până fac ei următoarea mişcare. 

— Până una-alta, vă înapoiez arsenalul, spuse Marler. 

li dădu lui Newman un Smith & Wesson, tocul şi muniţie. 
Apoi îi întinse Paulei pistolul Browning şi gloanţe. Vârând 
mâna în geanta de pânză atârnată pe umăr, scoase două 
grenade paralizante şi i le dădu lui Newman. Luând încă 
una, i-o oferi Paulei. 

— Cred că n-o să fie nevoie. , 

— la-o. N-avem de-a face cu nişte copii nevinovați. Aştia 
sunt nişte profesionişti care ucid cu sânge rece şi cu greu 
întâlneşti unii ca ei. E mai bine aşa. 

Se uită la Keith Kent. Specialistul în finanţe stătea relaxat 
de parcă ar fi adormit. 

— Keith, te sfătuiesc să iei un pistol Walther automat. 

— Mulţumesc, dar a trecut cam multă vreme de când n- 
am mai tras cu aşa ceva. 

— Atunci ar fi mai bine să te ţinem sub cheie într-un 
dulap, comentă Marler înainte de a reveni la maşina lui. 

— Cât aşteptăm, rupse tăcerea Tweed, poate vreţi să ştiţi 

că Sharon şi-a făcut formele de ieşire din hotel cu o oră 
înaintea noastră. A plecat cu un Mercedes. 

— S-a hotărât cam în pripă să plece spre Freiburg, 
remarcă Paula. 

— Întocmai. Am aflat asta în ultimul moment, când 
achitam nota de la Three Kings. Am mai auzit că şi Ed 
Osborne a plecat cu automobilul lui. 

— Tot la Freiburg, sper că nu greşesc, spuse Paula. 
Oraşul acela are să fie foarte aglomerat. Voiam să te-ntreb 
mai devreme: ai primit vreo explicaţie de la Monica în 
legătură cu identitatea lui Charlie? 

— Monica mi-a telefonat. Foarte discret. Exprimându-se 
în aşa fel încât nimeni altcineva n-ar fi înţeles nimic, mi-a 
spus că n-a dat de urma lui Charlie. Continuă să facă 
verificări. 


Cinci minute mai târziu, Tweed privi din nou prin binoclul 
cu vizibilitate pe timp de noapte. Paula ridicase geamul 
pentru că aerul îngheţat să nu mai pătrundă în maşină, iar 
Newman lăsă motorul să funcţioneze, astfel că înăuntru se 
făcu din nou cald. Tweed îşi luă binoclul de la ochi. 

— A două maşină, cea care a ieşit de pe autostradă, a 
apărut din nou. Toţi cei patru au coborât cu câte o valiză şi 
au predat două la prima maşină şi câte una la celelalte 
două. Cred că acum sunt înarmaţi până-n dinţi. 

— Deci Marler a avut dreptate când a împărţit grenade, 
conchise Newman. Uite-i că au pornit iar. 

Aşteptă puţin, apoi demară, urmat de Marler. Paula 
reîncepu să se uite pe hartă. In faţa lor, autostrada se 
desfăşura până spre orizont. Apăruse şi luna, care cernea o 
lumină lăptoasă asupra peisajului rural. După ce trecură de 
intersecţia cu numărul 65, Newman reduse viteza. Paula 
simţi o uşoară smucitură, ridică ochii de pe hartă şi văzu 
stratul de zăpadă ce acoperea suprafaţa autostrăzii. 
Convoiul dinaintea lor încetini la câteva secunde după 

aceea. 

— Ici şi colo, sub zăpadă sunt porţiuni de gheaţă, îi 
explică Newman. 

— Nu mi-aş fi dorit să derapăm la viteza cu care mergeai, 
spuse Paula. 

— N-ar fi nici o problemă dacă stratul de gheaţă ar fi 
continuu, îi spuse Newman. În asemenea condiţii m-aş 
descurca, numai că porțiunile de gheaţă sunt presărate la 
întâmplare şi poţi intra pe una fără să-ţi dai seama. Se pare 
că şi Ronstadt a ajuns la aceeaşi concluzie. Trebuie să-i 
recunosc un merit: e un şofer priceput. 

— Pesemne că şi-a început cariera la volanul unor maşini 
folosite pentru fuga de la locul jafului, interveni Keith, care 
până atunci tăcuse. 

— Pare făcut pentru aşa ceva, îl aprobă Newman. Apoi s- 
a căţărat pe scara socială lăsând în urma lui cadavre. 

Continuară să ruleze prin noapte. Convoiul de automobile 
Audi negre încetinise. Newman bănui că nici Ronstadt nu 
dorea să derapeze pe porțiunile acelea înşelătoare. Acum, 
lumina slabă a lunii scotea în evidenţă stratul subţire de 
zăpadă de pe câmpurile ce se întindeau în zare. Pe 
bancheta din spate, Paula mai consultă o dată harta. 

— Vom depăşi curând intersecţia 65. Apoi avem destul 
de mers până la intersecţia 64, iar când ajungem la 63, 
putem intra pe drumul spre Freiburg. 

— Pot să arunc şi eu o privire pe hartă? întrebă Tweed. 

Slujindu-se de lanternă privi atent reţeaua de drumuri. Se 
baza parţial pe memorie, deşi se putea ca, de la ultima lui 
vizită prin acele locuri lucrurile să se fi schimbat. Apoi se 
adresă lui Newman: 

— Imediat ce trecem de intersecţia 65 să opreşti. Vreau 
să discut ceva cu Marler. 

— S-a făcut... 

— Am lăsat-o deja în urmă, îl informă Paula câteva 
minute mai târziu. 

— Ştiu. 

Newman reduse viteza, apoi parcă pe dreapta. Marler se 
opri imediat în spatele lor. Fără a fi chemat, veni lângă 
geamul pe care Tweed îl coborâse. Surâse şi se aplecă, 
vârând capul înăuntru. 

— Până aici totul a mers bine. Ce facem în continuare? 

— Uită-te pe hartă. 

Tweed o lumină cu lanterna, pentru ca Marler să poată 
vedea clar. 

— Dacă Ronstadt face la dreapta când ajunge la 
intersecţia cu numărul 63, lucru de care sunt aproape sigur, 
atunci intrăm pe Drumul Naţional 31, care duce direct la 
Freiburg. Aici, însă, aproape de oraş, şoseaua se bifurcă. 
Drumul din dreapta merge spre Munster, aproape de 
Schwarzwâlder Hof, unde avem asigurată cazarea, iar spre 
stânga ne duce în apropiere de Colombi, unde, iarăşi, am 
rezervat camere. Am senzaţia că o parte dintre maşinile 
care îl urmează pe Ronstadt se vor desprinde, luând-o la 
dreapta. Dacă se întâmplă aşa, Paula îţi va face trei 
semnale cu lanterna prin lunetă. Asta înseamnă că porneşti 
în urmărirea maşinilor ce se desprind de grup. Aştepţi până 
ce indivizii se cazează la Schwarzwälder Hof, apoi faceţi şi 
voi acelaşi lucru. 

— Foarte clar, răspunse Marler. lar voi cum procedaţi? 

— Îl urmărim pe Ronstadt, în caz că o ia la stânga. Putem 
lua legătura când ajungem la Colombi. 

— Bine. Mă-ntorc la maşină. 

— lar eu mă aştern la drum, anunţă Newman după ce 
Tweed ridică geamul. Acum avem o pojghiţă continuă de 
gheaţă sub zăpadă, aşa că vă sfătuiesc să vă puneţi 
centurile de siguranţă, fiindcă trebuie să-i prind din urmă. 

Imediat ce se puse în mişcare, acceleră. Din când în 
când, auzea stratul subţire de gheaţă pocnind sub pneuri, 
însă continuă să sporească viteza. Paula deveni încordată. 
După ce dăduse instrucţiunile necesare, Tweed se rezemă 

de spătar şi închise ochii în încercarea de a trage un pui de 
somn. Fu totuşi un moment, în timp ce goneau, când 
automobilul începu să derapeze. Newman lăsă vehiculul să 
alunece o vreme, ţinând mâinile relaxate pe volan. 
Ajungând aproape de bariera de protecţie, îndreptă volanul 
şi încetini uşor. 

— Uite că avem noroc, observă el, le văd stopurile. 
Liniştiţi-vă. 

— Suntem foarte aproape de intersecţia 64, îi anunţă 
Paula ceva mai târziu. 

— Acum vine, răspunse Newman. Uite c-am şi trecut de 
ea, spuse el câteva clipe mai târziu. Deci ne îndreptăm spre 
intersecţia 63, cea mai importantă. 

— Care nu e prea departe, îl preveni Paula. 

— Momentul hotărâtor, spuse Tweed, care deschisese 
ochii. 

— Ar fi nostim ca Ronstadt să o ţină tot înainte, zise 
Newman. Ne-am trezi mergând spre Mannheim. 

— Atunci n-aş şti ce să fac, recunoscu Tweed. Tot ce-am 
gândit s-ar prăbuşi. 

— Uite, intersecţia următoare, 62, duce tot la Freiburg, 
spuse Paula cu un aer optimist. 

Simţea că încordarea creată de nesiguranţă îi stăpânea 
pe toţi cei din maşină. Newman strânse mai tare volanul în 
palme. Când aruncă o privire înapoi, îl văzu pe Keith care se 
aplecase în faţă pentru a vedea mai bine înainte. Pe de altă 
parte, Tweed părea să fi devenit întruchiparea calmului, 
fiindcă stătea din nou rezemat de canapea, ţinându-şi ochii 
întredeschişi. 

— Nu îndrăznesc să mă apropii mai mult, spuse Newman. 
Ar fi convinşi că-i urmărim. 

Remarcă era inutilă. Paula îşi dădu seama că Newman 
simţise doar nevoia să spună ceva, lucru care nu-l 
caracteriza. 

— Acum se vor convinge, zise Tweed încet. 

— Ne-apropiem de intersecţia 63, anunţă Paula cu glas 
slab. 

— Văd şi eu semnele, îi răspunse Newman iritat. 

Se lăsă o tăcere sumbră. Nimeni nu mai scoase un 
cuvânt. Încordaţi, priveau cu toţii drept în faţă. 

— O să-i păcălim de-o să ne ţină minte, jubilă Ronstadt. 
Sărmanul Tweed. Nici n-o să ştie încotro s-o apuce. 

— Dacă se lasă păcăliţi, îi mai tăie din elan Leo Madison, 
aflat alături de el. 

— Bilă, nu ţi-a dat prin minte c-aş putea deschide uşa de 
pe partea ta ca să te împing afară? Cred că, în cel mai rău 
caz, o să-ţi crape tărtăcuţa. 

Madison socoti că ar fi mai bine să nu răspundă 
provocării. Pe sub costumul elegant, la centură, Ronstadt 
avea vârât un revolver. Îşi mai aminti şi de felul în care îl 
pocnise Ronstadt pe Vernon în falcă în timpul întrunirii din 
apartamentul de la Euler. Era un tip imprevizibil. 

La o oarecare distanţă în spatele convoiului de 
automobile Audi, Paula scoase un oftat de uşurare când 
maşinile din faţă cotiră la intersecţia 63, pe drumul spre 
Freiburg. Se calmă, iar Tweed o strânse de braţ. 

— O să meargă strană. 

— Nu ştiu cum de reuşeşti. Laşi impresia că-i citeşti 
gândurile lui Jake Ronstadt. Şi ţin minte că ai mai făcut-o şi 
în alte ocazii. 

— Nu-i nimic miraculos. Încerc, pur şi simplu, să mă pun 
în situaţia inamicului. Ai lanterna pregătită să-i faci semn lui 
Marler când sau dacă va fi nevoie? 

— Sunt gata. 

Se aşeză apoi mai comod şi privi peisajul scăldat în 
lumina lunii. Drumul pe care mergeau era mai îngust decât 
autostrada, însă avea o suprafaţă de rulare bună. Era ceva 

mai ridicat deasupra câmpurilor alăturate, fiind mărginită 
de arbori, acum desfrunziţi, situaţi la distanţe egale între ei, 
ca nişte santinele. Aveau impresia că rulează de-a lungul 
unui bulevard delimitat de copaci. Apoi Paula se aplecă în 
faţă, mijindu-şi ochii. Nu departe, peisajul era dominat de 
un masiv muntos impunător, acoperit de zăpadă, crestele 
părând un val uriaş împietrit. 

— Ce se vede atât de sumbru în depărtare? întrebă ea. 

— Munţii Pădurea Neagră, o lămuri Tweed. 

— Arată cam sinistru. 

— larna, după ce ninge abundent, e chiar frumos. 

— Te cred pe cuvânt, zise ea şi se concentră asupra 
hărţii. 

Nu erau departe de locul în care drumul se bifurca. Când 
privi în faţă, masivul muntos i se păru mult mai înalt şi 
ameninţător. Ceva mai aproape de ei, văzu o grupare 
compactă de clădiri parcă strânse unele într-altele. 
Deasupra lor licărea o aură slabă creată, bănui ea, de 
iluminatul stradal. Se ridică mai bine pe banchetă şi privi 
atentă spre luminile de poziţie ale convoiului care mai 
câştigase teren. 

Apoi observă maşina din frunte desprinzându-se şi cotind 
la stânga. Celelalte trei maşini o luară spre dreapta. Se 
răsuci pe banchetă. Automobilul lui Marler era foarte 
aproape. Ridicând lanterna, o aprinse şi o stinse, dând trei 
semnale luminoase. | se păru chiar că vede cum Marler dă 
din cap în semn de confirmare. 

— lar ai anticipat corect acţiunile lor, îi spuse ea lui 
Tweed. 

— Nu-mi iese întotdeauna, recunoscu el şi se aplecă 
puţin spre Newman. Bob, după ce o iei la stânga, o să 
încerc să te dirijez spre Colombi. Să sperăm că e tot la locul 
lui, adăugă el cu o tentă de umor. 

— N-o să mă îndrume şi Ronstadt dacă mă ţin aproape de 
el? 

— Dacă am dreptate, aşa va fi. Dacă te apropii prea mult, 
să-mi ceri sfatul. Şi o altă recomandare pentru toţi: după ce 
vă instalați, scoateţi-vă din bagaje minimum de 
îmbrăcăminte. S-ar putea să  părăsim hotelul pe 
neaşteptate. 

După ce Ronstadt şi oamenii lui intrară în Colombi, 
rămaseră încă zece minute pe o stradă mai puţin luminată. 
Văzură cum un angajat în uniformă luă maşina acestora 
ducând-o la garaj. Acolo unde aşteptau, clădirile înalte de 
pe ambele părţi ale străzii aruncau umbre întunecate. Prin 
contrast, intrarea iluminată feeric a hotelului li se păru 
caldă şi îmbietoare. Tweed se uită la ceas. 

— E timpul să intrăm şi noi. Să sperăm că Ronstadt şi 
gorilele lui s-au dus în camere. Dacă le e foame, probabil că 
vor cere să li se servească cina în cameră. 

După ce coborâră, bagajele le fură luate de hamali. 
Acelaşi angajat care dusese maşina lui Ronstadt încercă să 
procedeze la fel şi cu a lor. Newman interveni. 

— S-ar putea să plecăm foarte curând. Las-o aici, te rog. 

— Nu se obişnuieşte, domnule. 

— Nici eu nu sunt un om obişnuit, îi spuse Newman 
zâmbind şi îi dădu o bancnotă de o sută de mărci, punând 
astfel capăt oricărui protest. 

Tweed şi Paula intraseră în hol. În timp ce Tweed 
completa formele de cazare, Paula se uită admirativ în jur. 
Hotelul degaja un aer de lux şi de rafinament. Părăsind 
recepţia, Tweed aruncă o privire în hol şi rămase împietrit. 

— Ce s-a întâmplat? întrebă şoptit Paula, moment în care 
li se alătură şi Newman. 

— Veniţi să vedeţi cu ochii voştri. 

Tweed intră în hol cu paltonul ţinut pe braţ. Semăna cu o 
reluare a sosirii lor la Three Kings. Prima persoană pe care 
o văzură, puţin aplecată în faţă, era Sir Guy Strangewavys. 
Pe un alt scaun, în faţa lui, stătea Sharon care tocmai ridica 
paharul de pe măsuţa dintre ei. Ea ridică mirată din 

sprâncene, apoi le zâmbi seducător. 

— Ce plăcere neaşteptată! exclamă ea. Acum poţi să mă 
inviţi la o cină mâine seară. Ba nu, e aproape 6.00, ar fi 
trebuit să spun în seara aceasta. 

— Ne urmăriţi? întrebă Strangewavys brusc. 

— Deci aţi sosit împreună? 

— Nu, se grăbi Sharon să răspundă. Am venit singură cu 
Mercedesul. l-am spus lui Guy unde merg şi a zis că va veni 
şi el. Am crezut că glumeşte. Dar, după cum vedeţi, e aici. 
Vă rog să luaţi loc. Paula, sunt încântată să te revăd. ŞI 
Bob... Sunteţi toţi, putem da o petrecere. 

— Petrecere? Atât de dimineaţă? se miră Newman. 

— De ce nu? replică Sharon şi îi adresă un surâs în semn 
de invitaţie. Mi se pare partea cea mai liniştită a zilei. Mă 
dau în vânt după ea. Cei din hotel încă nu s-au trezit, aşa că 
vom fi doar noi cinci. Şampanie, Paula? 

— Nu la ora asta, mulţumesc. 

Sharon ţinea în mână o sticlă pe care o ridicase din 
frapiera argintie, iar de la o masă alăturată luă un pahar 
curat. 

— Tu bei, Bob, aşa-i? 

— Doar un pahar. S-ar putea să mă ţină treaz. Ori, poate, 
să mă adoarmă. 

— Tweed, hai şi tu! Spune-mi, cât ai dormit în ultimele 
douăzeci şi patru de ore? 

— Am moţăit puţin pe drum. 

— Mi-am închipuit eu. Sunt convinsă că noi doi avem 
ceva în comun. 

Îi zâmbi cuceritor şi îi turnă un pahar, apoi continuă: 

— Amândoi am fost înzestrați cu o putere de muncă 
extraordinară. Eu mă trezesc pe la 4.00 dimineaţa. Chiar 
mai devreme dacă trebuie. Guy, tu mai vrei? 

— Nu, mulţumesc. Cred că mă voi duce curând la 
culcare. Tweed, te-am întrebat ceva. De ce ne urmăreşti? 

— De data asta ai reformulat întrebarea, Guy. Şi eu 

voiam să te întreb acelaşi lucru. Întâi, ai sosit la Three Kingş 
din Basel aproape o dată cu noi, iar acum ai apărut şi aici. 

— Acum chiar că trebuie să merg la culcare, spuse Guy şi 
se ridică greoi de pe scaun. Pic de oboseală. Noapte bună. 

Tweed făcea comparaţie între Sharon şi Guy, care avea 
ochii umflaţi, o expresie încordată pe faţă, părând aproape 
dărâmat. Pe de altă parte, Sharon arăta proaspătă ca o 
floare. Era gata să facă faţă oricărei situaţii. O privi direct, 
iar ochii ei verzi şi luminoşi îi răspunseră. 

— Am impresia că pe Sir Guy îl îngrijorează ceva. N-ai 
observat acelaşi lucru? o întrebă el. 

— Ba da. De când s-a aşezat la masă, adică de multişor, 
nu şi-a găsit locul. S-a agitat mereu pe scaun. L-am întrebat 
direct ce problemă are, dar n-a lăsat să-i scape nici măcar o 
aluzie. A băut multă şampanie, astfel că a trebuit să mai 
comand o sticlă. A, să nu uit..., adăugă ea. Şi eu am 
contribuit substanţial la terminarea primei sticle. Dar pe Sir 
Guy sigur îl roade ceva, dar nu vrea să se destăinuie. 

— Depinde despre ce este vorba, zise Tweed, apoi sorbi 
din pahar. 

— Presupun că da. 

Sharon se uită la Paula. 

— Eşti ciudat de tăcută. Abia dacă ai scos o vorbă de 
când te-ai aşezat. 

— Imi pare rău şi îmi cer scuze pentru eventuala 
impoliteţe. Adevărul e că mi-e somn. Sper că nu vă supăraţi 
dacă urc în cameră. 

— Cred că tuturor ne-ar face bine puţin somn, zise 
Newman şi se ridică o dată cu Paula. Ne vedem mai târziu. 

— Doar n-aveţi de gând să mă lăsaţi singură? întrebă 
Sharon, privind lung către Tweed. 

— Regret, dar trebuie. Am nişte documente pe care 
trebuie să le parcurg. Aşa cum a zis şi Bob, ne mai vedem 
azi. 

— Mă abandonaţi, zise ea mimând dezamăgirea. 

— Nu pentru multă vreme. Cum aş putea? 

— Tweed, spuse ea mai tare, întrucât Tweed se 
îndepărtase deja, omul acela îngrozitor, Ed Osborne, e şi el 
cazat aici. Mă gândeam că ar fi bine să ştii. 

— Vulturii se-adună. 


— Aş vrea să veniţi la mine în cameră. Nu vă ţin mult, 
promise Tweed în timp ce urcau. Trebuie să facem nişte 
planuri pentru orice eventualitate. 

Descuie uşa camerei şi o invită pe Paula să intre prima. 
Ea privi în jur şi scoase un oftat de încântare. 

— Ce cameră frumoasă! Lux desăvârşit. 

Se aşeză pe pat, săltând de câteva ori pe el. 

— Dacă nu te grăbeşti, o să adorm aici. 

— Atunci ar trebui să-mi mut toate lucrurile în camera ta. 
Norocul meu că n-am mult bagaj! 

— De ce crezi că a venit şi Ed Osborne aici? Ştiam că va 
veni, dar ţi-a dat chiar amănunte despre Schwarzwälder 
Hof. Nici n-a adus vorba despre acest hotel. 

— Ai auzit comentariul meu când m-a prevenit Sharon. 

— Asta-mi spune multe. Pomeneai ceva despre un plan 
de urgenţă. Am înţeles că asta presupune plecarea în mare 
grabă. Eu am şi hotărât să fac doar un duş, îmi schimb 
lenjeria de corp şi dorm aşa. La plecare, o să-mi iau ceva 
gros, pantaloni şi cizme. Cred că va fi frig. 

— Chiar ger, spuse Newman. 

— Paula a atins punctul principal al planului, confirmă 
Tweed, aşezându-se pe un scaun. Să fiţi gata de plecare în 
orice moment. Cred că vom primi înştiinţarea privind 
deplasarea celorlalţi chiar de la Marler. Doar mai sunt mulţi 
adversari şi la Schwarzwâlder Hof. Aici se află numai 
Ronstadt şi trei dintre gorile. 

— Deci crezi că Marler te va suna? sugeră Newman. 

dreapta, lui Marler nu-i fusese greu să urmărească cele trei 
automobile Audi. Acum drumul nu era câtuşi de puţin uşor 
de parcurs. Intrară curând pe o porţiune întortocheată cu 
sens unic. Nu trecu mult şi Marler îşi dădu seama că 
intraseră în Altstadt - vechiul oraş Freiburg, construit cu 
secole în urmă. 

Clădirile vechi din piatră stăteau aliniate de o parte şi de 
alta a străzilor înguste. Iluminatul, asigurat de felinare de 
epocă, nu prea era puternic, dar era mulţumitor. Treceau 
dintr-o zonă dominată de umbre în alta bine iluminată. 
Intrară pe câteva străzi pavate cu piatră cubică, iar maşina 
începu să trepideze, silindu-l pe Marler să ruleze mai încet, 
lucru pe care îl făceau şi cele trei automobile din faţa lui. 
Traficul era ca şi inexistent, ceea ce era o binecuvântare, 
fiindcă nenumărate maşini erau parcate pretutindeni. 

Brusc, în lumina lunii zări turnul înalt al bisericii Munster. 
Nield, care stătea alături, nu-şi dezlipea privirea de la 
maşinile urmărite. 

— Cred că am cam ajuns. Bănuiesc că vor trage în 
parcarea aceea mare de lângă Munster. 

— Şi eu cred la fel, îl aprobă Marler. 

— Atunci aşteptăm până intră în hotel. 

— Aşa mi se pare prudent. Le lăsăm timp să-şi 
completeze formularele şi să urce în camere. Dacă s-ar 
putea, aş vrea ca voi doi să vă ţineţi mai deoparte. Asta 
înseamnă să mergeţi în camerele voastre cât eu fac 
formele, apoi să cereţi ceva de mâncare. 

— Mie-mi convine aşa, zise Butler. 

— Bună idee, se declară Nield de acord. Tu ce-o să faci? 

— Mănânc la restaurant. Cred că indivizii vor proceda la 
fel. Vreau să le rețin mutrele. 

— Îmi imaginez că n-o să fie cine ştie ce distracţie, 
comentă Nield. 

După ce-şi parcară maşinile, cei doisprezece bărbaţi 
ieşiră din Munsterplatz şi o luară pe o stradă lăturalnică. 

Marler mai aşteptă o vreme, apoi conduse până în piaţă şi- 
şi alese un loc de parcare situat la o oarecare distanţă de 
cele trei automobile negre. Se uită la ceas, mai rămaseră 
două-trei minute, apoi coborâră cu toţii, luând genţile de 
voiaj şi apucând pe aceeaşi stradă lăturalnică. 

Aceasta era foarte îngustă, pavată cu piatră şi 
întunecoasă ca o mină. Când ajunseră la capătul ei, văzură 
spre stânga luminile strălucitoare ale hotelului. Intrară şi, 
de cum deschiseră uşa, fură întâmpinați de un val de 
căldură. Marler se duse direct la recepţie. 

— Regret, dar am cam întârziat, îi spuse el funcţionarului. 
Avem rezervări făcute. 

Apoi spuse numele lor. 

— Amicii mei sunt obosiţi. Ar putea merge direct în 
camere cât completez eu formele? 

— Desigur, domnule. Poftiţi cheile lor. Acum vă rog să 
completaţi formularele... 

— Aş dori să mănânc, îi spuse Marler recepţionerului. 
Restaurantul mai e deschis? 

— Bineînţeles. Mergeţi pe acolo. Vă pot duce bagajele în 
cameră. 

— Mulţumesc. Geanta de umăr o păstrez. 

Restaurantul spaţios şi primitor era construit aproape în 
întregime din lemn. Avea lambriuri de pin, ici-colo se ridicau 
coloane de formă rectangulară din trunchiuri de pin, iar 
parchetul era făcut din acelaşi soi de lemn. Pădurea Neagră 
oferă multă cherestea, gândi Marler. Intr-o parte a 
restaurantului se găseau separeuri pentru mici petreceri, 
fiecare putând găzdui câte şase persoane. Studie meniul şi, 
când veni chelnerul, comandă ceva consistent. 

Era singur în tot restaurantul, dar situaţia se schimbă 
curând. Sorbea din vin, mânca pâine, când doisprezece 
bărbaţi cu înfăţişări dure intrară. După ce-şi roti privirea în 
jur, unul mai înalt îi dirijă către separeuri. Câţiva dintre ei 
purtau hanorace negre şi majoritatea avea pulovere groase 

din lână şi pantaloni negri din stofă groasă. 

Fără a lăsa impresia că-i studiază, îi urmări tot timpul, 
grăbindu-se să mănânce. Alături de bărbatul înalt stătea 
unul mai scund şi mai slab decât ceilalţi. Marler îl surprinse 
pe cel mărunt holbându-se la el. Când ridică privirea spre 
el, omul se uită în altă parte şi începu să-i spună ceva celui 
care părea a fi şeful grupului. 

— Vernon, spuse el încet, pe tipul din colţ, îmbrăcat 
elegant l-am mai văzut undeva. 

— Unde, Bernie? 

— Când Jake m-a pus să filez hotelul Three Kings. Jake 
mi-o descrisese pe tipa care e cu Tweed. Dacă-mi amintesc 
bine, o chema Paula Grey. 

— Şi ce-i cu asta? Spune tot! 

— Am văzut-o pe Paula asta ieşind cu încă un bărbat şi 
cu tipul de acolo. Pariez că ne spionează. 

— Eşti sigur? 

Bernie se uită din nou spre Marler, apoi îşi mută privirea 
în altă parte. Marler îi aruncase din nou o privire. Flămând, 
Bernie îşi îndesă pâine în gură. 

— Nu mai mânca aşa, se răsti Vernon. Te-am întrebat 
dacă eşti sigur. 

— Sunt. 

După ce termină de mâncat, Marler făcu un semn 
chelnerului şi îl întrebă cu voce tare în timp ce acesta se 
apropia: 

— E frig afară? Aş vrea să iau o gură de aer proaspăt 
înainte de culcare. 

— E foarte frig, îi răspunse chelnerul. 

— Cu toate astea o să mă plimb puţin. 

Semnă apoi nota de plată şi adăugă: 

— Trece nota în contul camerei. 

Cu geanta de pânză pe umăr, ieşi din restaurant şi 
pătrunse în hol. Urcă pe jos şi curând îşi găsi camera. Se 
uită cercetător, căutând un loc mai ascuns. Apoi se uită în 

baie. Plasă geanta în coşul de rufe murdare, mototoli 
câteva prosoape şi le îndesă deasupra şi puse capacul. Îşi 
lăsă paltonul în dulap. Era în stare să reziste frigului, iar 
paltonul i-ar fi limitat capacitatea de mişcare. 

Revenind la parter, trecu prin restaurant. Ceva mai 
devreme ochise o altă uşă care dădea afară. O închise după 
ce ieşi în strada îngustă, ceva mai lată decât o alee. După 
ce ieşi, Vernon se aplecă spre subordonatul lui. 

— Bernie, du-te după el. Fă-l să dispară. Dar nu în 
apropierea hotelului. 

— Nu-i treaba mea, Vernon. Eu sunt tipograf. 

— Bernie, ia fii atent la mine! Ascultă cu atenţie! Când ai 
intrat în afacerea noastră, ţin minte că Jake te-a trimis la 
Philadelphia să lichidezi un anumit individ. Acela a fost un 
exerciţiu. Lui Jake îi place că toţi să ştie să folosească arma 
la o adică. Pe tipul din Philadelphia l-ai ucis. Ai pistolul la 
tine, nu? 

— Da, îl am. Dar primesc mai mult dac-o fac? 

— Despre asta discutăm mai târziu. Du-te după el! 


După ce închise uşa restaurantului, Marler se uită la 
tăbliţa indicatoare, aceasta fiind iluminată. Munzgasse. 
Aleea era pietruită şi pustie. Porni de-a lungul ei pentru a se 
obişnui cu împrejurimile, lucru ce-i putea fi de folos mai 
târziu. Tăcerea din jur părea să sporească frigul. 

La capătul aleii destul de lungi se opri o clipă. Spre 
stânga văzu o cafenea, pe nume Wirschaft. Era închisă, ca 
mai toate localurile, de altfel. Auzi sunet de paşi în urmă lui. 
Cineva care mergea încet şi prudent. Numai că nătărăul 
avea ţinte pe tălpile bocancilor. Când se oprea nu mai 
auzea nici un zgomot. Avu grijă să nu privească în urmă. 

leşi de pe alee şi, privind înainte rămase total surprins. 
Văzuse ceva cu totul nepotrivit cu oraşul vechi: un complex 
cel puţin ciudat de case moderne din beton, cocoţate pe 
coasta abruptă a unui deal. Aşa cum arătau, păreau tipul de 

case luxoase pe care s-ar fi aşteptat să le vadă în America. 

Complexul, cu case pe fiecare parte, era împărţit în două 
secţiuni printr-un lung şir de trepte largi. În afară celor de la 
nivelul străzii, pentru a ajunge la oricare dintre case, 
trebuia să urci alte câteva trepte. În spatele caselor se aflau 
pante dens împădurite, care dominau totul. Îşi închipui că 
de aici începeau Munţii Pădurea Neagră. Auzi în continuare 
paşii în urma lui, de astă dată ceva mai grăbiţi. 

incepu să urce scările în ritm alert. Paşii se auzeau la fel 
de grăbiţi. Intorcându-se brusc, privi în jos. Era bărbatul 
mărunţel, care purta un hanorac. Marler ajunsese aproape 
în capul scărilor. Urmăritorul avea un pistol în mâna 
dreaptă. Marler surâse. 

— Ce înseamnă asta? 

— Nu ne prea plac spionii. 

— Ce te face să crezi că sunt spion? 

— Te-am văzut plecând de la Three Kings din Basel. Cu 
prietena ta, Paula Grey. 

— Sper că nu mă ameninţi, spuse Marler, încă zâmbind. 

— Am de gând să te omor. 

Marler privi insistent dincolo de omul înarmat. Apelă la 
unul dintre cele mai vechi trucuri din lume. Zâmbi din nou, 
de parcă era cel mai fericit om de pe planetă. 

— Aş vrea să ştiu cine îndreaptă arma spre mine. Ai 
cumva şi un nume? 

— Bernie Warner. Asta dacă vrei să ştii numele ultimului 
om pe care l-ai văzut pe lumea asta. 

Marler continua să privească fix dincolo de Bernie, care 
începuse să observe acest lucru. Îl deranja şi zâmbetul 
constant al lui Marler. Nimeni nu zâmbeşte când se 
aşteaptă la un glonţ în piept. Marler dădu aprobator din 
cap. 

— la-l, Mike, strigă el brusc. 

Bernie se roti, nu văzu pe nimeni în spatele lui şi se 
răsuci la loc pentru a trage, însă în cele două secunde cât îi 

trebuise lui să-şi asigure spatele, Marler sărise pe treapta 
cea mai de sus şi se azvârlise în lateral, pe după un stâlp 
din beton. Ghemuit la pământ, se trezi aproape strivit de 
nişte saci plini de gunoi, iar sub genunchi avea alţi câţiva 
saci încă nefolosiţi. Era evident că, la începutul zilei, aveau 
să sosească şi gunoierii să adune sacii. 

Urcând în salturi ultimele trepte, Bernie se opri şi roti 
ţeava pistolului către locul în care Marler stătea ascuns. Se 
auzi o împuşcătură. Pe fruntea lui Bernie apăru o pată roşie, 
ca un însemn de castă orientală. Incă ţinând pistolul 
automat în mână, Marler îl urmări pe Bernie prăbuşindu-se 
pe spate şi rămânând întins pe treptele de sus. 

Ridicându-se, cobori cele câteva trepte şi îi verifică pulsul 
în regiunea gâtului. Nimic. Marler acţionă repede. Scoase 
unul dintre sacii goi, cobori două trepte, apropiindu-se de 
capul lui Bernie. Îi vâri întâi capul în sac. Apoi îi strecură şi 
umerii înăuntru. Intâmpină ceva dificultăţi cu braţele, dar, 
până la urmă, reuşi. După aceea, ridică sacul cu grijă şi 
restul cadavrului alunecă înăuntru, lăsând destul loc la gura 
sacului. 

Bine că este scund, îşi zise Marler. 

Se sluji de batistă pentru a ridica pistolul Beretta al lui 
Bernie şi-i dădu drumul tot în sac. Se întoarse apoi la sacii 
plini, deschise unul şi luă nişte resturi menajere pe care le 
îndesă în sacul cu Bernie. Il legă, îl luă pe umăr şi-l aruncă 
printre ceilalţi saci care aşteptau să fie colectaţi. Ca ultimă 
măsură de precauţie, şterse cu batista cele câteva pete de 
sânge de pe trepte. 

Se uită încă o dată în jur, spre vile. Nici o lumină aprinsă 
la ferestre, nici un semn de viaţă. Curând avea să se 
lumineze. Chiar dacă ar fi auzit cineva zgomotul 
împuşcăturii îşi putea închipui că fusese rateul vreunui 
automobil. 

Cobori treptele aproape în fugă. Când ajunse jos, o luă 
spre stânga şi, curând, văzu o autostradă. Bănui că pe aici 

vor merge la plecarea spre Freiburg. Apoi zări ceea ce de 
fapt căuta: o gură de canalizare. Făcând ghemotoc batista 
pătată de sânge, o împinse forţat printre zăbrele. O 
cumpărase cu ocazia unei vizite la Berlin şi făcea parte 
dintr-un set. Era imposibil să devină un indiciu care să ofere 
vreo sugestie în privinţa lui. 

Întorcându-se, merse de-a lungul străzii Munzgasse către 
hotel. Intră pe aceeaşi uşă pe care ieşise. Cinci dintre 
indivizi se aflau încă într-un separeu, împreună cu cel slab, 
pe care Marler îl identificase drept şef. Apoi îşi aduse 
aminte de descrierea pe care o făcuse Keith Kent bărbatului 
care îl însoţise pe Ronstadt la Zürcher Kredit Bank: un tip 
înalt şi slăbănog, având o faţă lungă şi osoasă. Descrierea 
se potrivea. lar Newman spusese că îl cheamă Vernon 
Kolkowski. Acesta avea două halbe goale în faţă şi era la 
jumătatea celei de-a treia. Avea o privire ursuză. Expresia 
de pe faţă i se schimbă brusc la vederea lui Marler. 

— Noapte bună, le zise Marler când trecu prin dreptul 
mesei lor. Sau, mai curând, bună dimineaţa! 

Aspectul ursuz reveni pe mutra lui Vernon. Nu spuse 
nimic, urmărindu-l doar din ochi pe Marler, care se 
îndepărtă şi urcă scările până în cameră. Imediat ce descuie 
uşa, se aşeză pe pat. Işi scoase telefonul celular din 
buzunar şi, fără să consulte bucăţica de hârtie pe care i-o 
dăduse Tweed, formă numărul hotelului Colombi. li 
răspunse centralista şi-i ceru să-i dea camera lui Tweed. 

— Marler. Au fost doisprezece negri mititei. Acum mai 
sunt doar unsprezece. lar eu o să vin la Colombi să mai 
plasez o şmecherie pe maşina lui Ronstadt. Cealaltă a 
rămas pe Citroen. 

— Mulţumesc pentru informaţie. 

Încă treaz şi notându-şi ceva într-un carneţel, Tweed 
înţelese spusele lui Marler. Numărul celor din automobilele 
Audi se redusese la unsprezece. 


373 


34 


Urmările întâlnirii dintre Marler şi Bernie Warner se 
dovediră a fi mult mai grave decât s-ar fi aşteptat Jake 
Ronstadt. Aflat în luxosul dormitor de la Hotel Colombi şi 
suferind de insomnie, el rămăsese treaz mult după ce 
lumina cenuşie şi mohorâtă a zorilor cotropise oraşul 
Freiburg. Stătea pe un scaun, îmbrăcat cu un halat de baie 
oriental imprimat cu dragoni fioroşi. Nu ştia dacă era cazul 
să se mute la H6llental în ziua aceea sau să mai aştepte 
încă douăzeci şi patru de ore şi încerca să ia o hotărâre. 

Pe de o parte, se simţea în criză de timp. Pe de alta, ştia 
că oamenii lui erau extenuaţi şi cu siguranţă nu erau în cea 
mai bună formă pentru luptă. Omul cu pieptul cât un butoi 
stătea acum îndesat în fotoliu; nu prea se simţea în formă. 
lar faptul că băuse cu înghiţituri hulpave din Bourbon-ul 
tare pe care îl ţinea la şold într-un recipient, nu-l ajuta prea 
mult. 

Avusese un şoc ceva mai devreme când, ascuns în bar, îi 
văzuse pe Tweed, Newman şi Paula Grey stând de vorbă cu 
Sharon şi Sir Guy. Unde erau ceilalţi oameni ai lui Tweed? 
Îşi închipuise că se vor îndrepta cu toţii spre Schwarzwälder 
Hof. Probabil că se despărţiseră în două grupuri, ceea ce îl 
îngrijora. 

Tocmai trăgea încă o duşcă din sticlă când sună 
telefonul. Se ridică de pe fotoliu şi ridică receptorul. 

— Da? 

— Sunt Vernon, şefu'. Avem un necaz. 

— M-aş lipsi de vestea asta. Ce anume? Spune mai 

repede. 

— Bernie lipseşte. L-am căutat peste tot, dar pur şi 
simplu a dispărut... 

— Nu te cred! răcni Ronstadt. Trebuie să fie cu voi. La 
naiba, el e tipograful. Am nevoie de el ca să verifice 
calitatea. 

— Nu-l mai am. 

— Nu aşa era planul. Ce tot vorbeşti prostii? Poate ajungi 
să-mi spui şi mie ce s-a întâmplat. 

— Daţi-mi voie, şefu'. Mâncam în restaurant şi Bernie l-a 
recunoscut pe unul dintre oamenii lui Tweed. Il văzuse 
ieşind din Three Kings. M-am gândit că ar fi momentul 
potrivit să mai reducem din numărul lor. Individul acela a 
ieşit la plimbare şi l-am trimis pe Bernie după el. lar tipul s- 
a întors după jumătate de oră! Bernie n-a mai apărut. 

— Dobitocule, nu trebuia să-l trimiţi pe Bernie! 

— Doar el îl recunoscuse... 

— Zici c-ai căutat peste tot. Ce naiba să înţeleg prin asta? 
se răţoi Ronstadt. 

— Şase dintre noi au ieşit să-l caute. M-am dus şi eu. 
Brad era cât pe-aici să fie călcat de o maşină de gunoi. 

— Mai bine te călca pe tine. 

Ronstadt inspiră adânc pentru a-şi mai domoli nervii. 

— Uite ce-o să faceţi toată ziua. Absolut nimic. Pricepi? 
Staţi în camerele voastre şi aşteptaţi telefonul meu. 

— Bine, şefu'. Avem nevoie de odihnă. 

— Du-te undeva cu odihna ta. Nu înţeleg de ce-a trebuit 
să trimiţi un tipograf pentru o treabă ca asta. Omul acela 
era mult mai important decât tine, să ştii! urlă el şi trânti 
receptorul în furcă. 

Reveni la fotoliu şi se lăsă greu în el. Avea multe de 
hotărât. Era, oare, cazul să ia legătura cu Charlie? Nu! 
Charlie avea să-l pună la zid. Trebuia să respecte un 
program şi, spre furia lui neputincioasă, pierduse douăzeci 
şi patru de ore. Lucru neobişnuit pentru el, nici nu ştia sigur 

cum să procedeze în continuare. Să-i ceară lui Charlie un 
înlocuitor pentru omul pierdut? Nu! Chiar dacă ar fi riscat să 
înfrunte mânia lui Charlie, tot nu mai era timp pentru aşa 
ceva. Duse mâna spre recipientul cu băutură, apoi renunţă. 

După o baie, se va îmbrăca şi va cobori să ia micul dejun. 
Cu putină şansă, ar putea prinde de veste ce planuri avea 
Tweed. Apoi, îi veni o idee. Vor pleca spre Hâ6llental la 
miezul nopţii. Odată hotărârea luată, se simţi mai bine. 
Socoti că un duş îl va ajuta să-şi limpezească mintea, 
pentru că, deocamdată, simţea că-i plesneşte capul de 
durere. 


La trezire, Paula se simţea bine şi cu mintea limpede. Se 
uită la ceas. Era abia 9.30. Probabil că mai avea timp să 
prindă micul dejun în restaurant. Nu-i plăcea să fie servită 
în cameră - obicei american. După ce făcu un duş, se 
îmbrăcă repede şi cobori, oprindu-se o clipă la intrare. Încă 
se servea micul dejun. 

Masivul Ed Osborne, care purta un pulover pe gât din păr 
de cămilă şi pantaloni gri, stătea singur la o masă de unde 
putea ţine sub observaţie întregul restaurant. La o altă 
masă, într-un colţ, se afla Sharon, având o felie de pâine 
prăjită cu unt într-o mână, din care muşca din când în când, 
folosindu-şi cealaltă mână pentru a face nişte adnotări într- 
un dosar. Femeia asta lucrează tot timpul, gândi Paula. 
Osborne o văzu, îi aruncă o privire amenințătoare, apoi îşi 
plecă ochii asupra unui ziar. 

La o altă masă de patru persoane, îi văzu pe Tweed şi 
Newman, care îi surprinse privirea şi-i făcu semn să li se 
alăture. Se aşeză pe un scaun de unde o putea studia pe 
Sharon. 

— Când am sosit, m-am apropiat de ea şi i-am spus că, 
probabil, va lua dejunul singură în curând. A apreciat 
intuiţia mea, zise Tweed. 

— Parcă-i o  supraveghetoare de sclavi, remarcă 

Newman, numai că sclavul e chiar ea însăşi. Apropo, nu mă 
aşteptam să cobori atât de devreme. Ai reuşit să dormi? 

— Am căzut lată. Poate n-am dormit prea mult, dar simt 
că am avut cel mai odihnitor somn din ultima vreme. 

Ridică ochii, întrucât apăruse un chelner alături de ea. 

— Vreau cafea, un pahar de suc de portocale şi corturi. 
Nimic altceva, mulţumesc, spuse ea, apoi se uită spre 
Tweed. Ai idee ce-o să facem azi? 

— N-am nici o idee. Îl aştept pe Marler pentru a începe 
ceva. la te uită cine a sosit... 

Ea se uită spre intrare şi făcu ochii mari. Jake Ronstadt 
stătea în uşă, aşa cum făcuse şi ea, privind roată prin 
restaurant. Paula rămăsese însă uimită de îmbrăcămintea 
individului. Era adevărat că era ora dejunului şi că nu s-ar fi 
aşteptat ca să fie cineva îmbrăcat de seară, dar Ronstadt 
purta haină şi pantaloni din piele şi ghete cu talpă groasă. 
Pe braţul drept avea paltonul negru, iar în stânga ţinea o 
şapcă de baseball. 

— Arată de parcă ar fi pregătit de plecare, şopti Paula. 
Of, Doamne, cred că vine spre noi. 

Înainte ca Ronstadt să pornească spre masa lor, Sharon 
ridicase ochii puţin din hârtii, apoi, imediat, îşi văzu de 
lucru. Nici lui Osborne nu-i scăpase prezenţa lui Ronstadt. li 
aruncă o căutătură urâtă, apoi se întoarse la ziarul lui. 

— Salut, oameni buni! începu Ronstadt. Uite ce surpriză! 
lar tu eşti cam departe de Goodfellows, zise el, adresându- 
se Paulei. Îi întinse palma lată şi ea se văzu silită să i-o 
strângă. Hei, ai ceva forţă în mânuţa aceea. 

— Şi mi-e de folos câteodată, răspunse ea, privindu-l 
netemătoare drept în ochi. 

— Cred că îţi este. 

Chicoti, scoțând de fapt un gâlgâit ce părea să pornească 
din adâncul pieptului: 

— Scapi de admiratorii nedoriți, nu? Şi cred c-or fi destui. 

Apoi îşi îndreptă atenţia asupra lui Tweed. 

— Te mişti repede, după cum văd. 

— Şi tu la fel, i-o tăie Tweed. Dincotro vii? 

— Am fost la Basel, un oraş frumos şi liniştit, unde nu se 
întâmplă niciodată mai nimic. 

Făcu o pauză, parcă invitând pe cineva să reacționeze. 
Continuă: 

— Acum fac un tur al Germaniei. Încerc să mă destind. 
Când ajung la Londra m-aşteaptă o slujbă grozavă. 

— Ce slujbă? îl întrebă Tweed. 

— Instruirea noului personal.  Extindem ambasada. 
Londra are să devină oraşul-cheie al Occidentului. 

— Londra ar putea fi scutită de atacuri cu bombe, spuse 
Paula, ridicând glasul. Şi de victimele provocate de terorişti 
dementi. 

Cu colţul ochiului îi văzură, atât pe Sharon, cât şi pe 
Osborne care, uimiţi de vehemenţa ei, ridicară ochii. 

— Aici ai dreptate, o aprobă Ronstadt. Cred că asta i-a 
tulburat prea mult pe englezi. Vă doresc o zi plăcută, 
adăugă şi se îndreptă spre o masă izolată. 

În drum spre ea strigă destul de brutal: 

— Chelner! Vino aici! Mi-e foame. 

— Un nenorocit prost crescut şi agresiv, şuieră Paula 
printre dinţi, strângând puternic şervetul între degete ca să- 
şi recapete calmul. 

— Ei bine, s-a purtat provocator dinadins, spuse Tweed 
cu stăpânire de sine. Paula, mi-a plăcut aluzia la bombe şi 
terorişti. Ai văzut că n-a mai stat nici o clipă după aceea. 
Îmi închipui că n-a fost deloc încântat să audă toată lumea 
din restaurant ce i-ai zis. 

— Te-a durut când ţi-a strâns mâna? o întrebă Newman. 
Am remarcat că şi-a folosit toată forţa. 

— Nu. Strânsoarea mea e la fel de tare ca şi a lui. Şi am 
vrut să-l pun la încercare. S-ar putea să mă confrunt cu el 
faţă-n faţă. 

— Mai bine nu, o preveni Newman, păstrându-şi vocea 

coborâtă. Cred că şi-acum are o armă la el. 

— Şi eu am Browning-ul, nu se lăsă Paula. Lasă impresia 
că va pleca după micul dejun, ce ziceţi? 

— Nu va pleca, zise Tweed. 

— Ce te face să crezi asta? 

— Faptul că a jucat teatru ca să pară convingător. 

— Ce teatru? 

— E o stratagemă destul de ieftină, care sare în ochi. A 
vrut să ne facă să credem că va pleca peste scurt timp. Aşa 
se explică îmbrăcămintea, paltonul şi şapca de baseball. 
Dacă ar avea intenţia de a o şterge, ar încerca să 
disimuleze asta. Cred că i-am stat destul în cale. În plus, 
ceea ce mi-a spus Marler la telefon sigur l-a dat peste cap 
pe domnul Jake Ronstadt. L-a dat peste cap, dar vă 
povestesc eu mai târziu. 

— Deci mai stăm pe-aici? 

— Cel puţin până spre sfârşitul zilei, după părerea mea. 
Văd că Sharon pleacă. S-a dus deja. 

Mai luă o înghiţitură de cafea. 

— Ei, uite cine a sosit. 

Paula şi Newman priviră spre intrarea în restaurant. 
Stând în uşă şi privind în jur, îmbrăcată într-un costum de 
culoare gri-deschis, o văzură pe Denise Chatel. Într-o mână 
avea o geantă mare. După ce observă cine se afla în local, 
dispăru. 

Newman tocmai se ridica de la masă când Tweed aruncă 
o privire spre Ronstadt. Părea evident că el n-o observase 
pe Denise. Ţinând un telefon celular la ureche, îşi plecase 
capul, fiind concentrat asupra discuţiei. 

— Mă duc după ea, anunţă Newman. 

— Bună idee, aprobă Tweed. 

Se îndoi că Newman îl auzise. Fără a lăsa impresia că se 
grăbeşte, se deplasă rapid şi ieşi din restaurant. N-o zări pe 
Sharon afară, în schimb o văzu pe Denise la garderobă, 
luându-şi paltonul. Ajunse lângă ea exact la momentul 
potrivit pentru a o ajuta să-l îmbrace. Ea tresări speriată, 
după care, văzând cine era, se mai linişti. Porni spre ieşire, 
iar Newman păşi alături de ea. 

— Era în restaurant cineva a cărui figură nu ţi-a plăcut? 
întrebă el bine dispus. 

— Da. 

— Jake Ronstadt? Sau Osborne? 

— Nu vreau să discutăm despre asta. 

— Dar vrei să mănânci, nu? Putem găsi o cafenea. E plin 
Freiburgul de localuri. 

— Mor de foame, Bob. 

Ajunseseră deja în stradă. Newman simţi că Denise 
căpătase încredere în el. Cotiră la stânga şi, mergând 
repede, ea alunecă pe o porţiune cu gheaţă. El o prinse de 
braţ, ferind-o de o căzătură sigură. 

— la-mă de braţ, o invită el cu glas ferm. 

Ea îi urmă sfatul. Tremura, însă nu de frig. Purta un 

palton gros, cu guler înalt. El îi zâmbi şi continuară să 
meargă. 

— Dacă ne văd în felul acesta, oamenii vor începe să 
şuşotească. 

— Nu găsesc nimic de râs. 

— Am încercat şi eu să glumesc. 

— Bob, spuse ea şi-l privi. Nu ai palton şi e ger. Nu vrei să 
ne întoarcem ca să-ţi iei paltonul? sugeră ea lipsită de 
entuziasm. 

— Frigul nu mă sperie. Canicula cu umiditate ridicată mi 
se pare greu de îndurat. 

Spunea adevărul. În această privinţă, semăna cu Tweed, 
fiindcă şi el suporta bine frigul, însă nu şi vremea 
călduroasă şi umedă. Ajunseră în faţa unei cafenele care 
servea şi mâncare. Denise îl trase de braţ. 

— Să încercăm aici. Vreau undeva la căldură. 

Era un local vechi, cu tavanul susţinut de bârne foarte 
groase din lemn închis la culoare. Înăuntru găsiră câteva 
perechi şi, judecând după îmbrăcăminte, păreau localnici. 
Denise dădu aprobator din cap, îl trase înăuntru şi se 
îndreptă spre o masă aflată în fundul sălii. El o ajută să-şi 
dezbrace paltonul şi simţi căldura acestuia pe faţă şi mâini. 
Se aşezară faţă în faţă. 

— Când ai mâncat ultima oară? întrebă el, ridicând 
meniul de pe masă. 

— Am luat o gustare ieri după-amiază, în camera de la 
Three Kings. 

— Şi de-atunci nimic? Ce-ai zice de-o omletă mare-mare? 

— Pare grozav. Cu ciuperci, dacă au aşa ceva. Cu toate 
că şi simplă ar fi bună. Şi multă cafea cu lapte. 

Curând apăru şi chelneriţa îmbrăcată cu o bluză pepit şi 
fustă de culoare închisă. El comandă o omletă mare pentru 
Denise şi una mică pentru sine. Abia se ridicase de la micul 
dejun, dar se gândi că s-ar simţi mai în largul ei dacă ar 
mânca şi el ceva. Nu privi spre ea, ci aruncă o privire prin 

restaurant. 

— Alec e cu voi? întrebă ea pe neaşteptate. 

— Alec? 

— Marler. 

— Sigur. Mă furaseră gândurile. E în oraş, dar în altă 
parte. Regret, dar trebuie să te mulţumeşti cu mine. 

— lartă-mă, Bob. Nu am vrut să înţelegi asta. Mă simt 
bine cu tine. 

— Mulţumesc. Poftă... 

Altceva nu mai zise până le sosi comanda. Apoi el 
aşteptă până ce ea luă şi ultima fărâmă din omleta uriaşă 
pe care o mâncase cu multă pâine; o urmări cum îşi bea 
cafeaua cu lapte. Ceva mai devreme, Denise era cenușie la 
faţă, însă acum îi revenise culoarea în obraji. Se rezemă de 
spătarul scaunului şi se bătu pe burtă. 

— Nu-i prea elegant, dar mă simt bine. 

— Ai venit singură cu maşina de la Basel? 

— Da. A fost foarte obositor. Când am apărut în 
restaurant, tocmai îmi făcusem formele de cazare, bagajul 
îmi fusese dus în cameră şi primisem cheia. 

O scoase din geantă. Arătându-i-o, îl lăsă să vadă 
numărul camerei, apoi îi dădu drumul înapoi în geantă. Apoi 
el o întrebă dacă poate fuma. 

— Ba chiar poţi să-mi dai şi mie o ţigară. Mulţumesc. Ţi-a 
spus Alec de problema mea? Despre părinţii mei? 

— Da, sigur. 

— Bănuiesc că te-ntrebi ce-am făcut de ieri până acum. 
Cum se explică dispariţia şi revenirea mea. 

— Povesteşte-mi, dar numai dacă vrei. 

— Lui Marler nu i-am zis. Am păstrat secret faţă de toată 
lumea. Nu ştiam în cine pot avea încredere. Am angajat 
recent un detectiv particular foarte bun din Virginia ca să 
facă cercetări în privinţa aşa-zisului accident în care au 
murit părinţii mei. Un tip pe nume Walt Banker. El l-a vizitat 
pe Jim Briscoe, cel care m-a dus la locul tragediei, apoi a 

fost pensionat în regim de urgenţă. Banker mi-a spus că 
Briscoe şi-a schimbat părerea, afirmând acum că a fost 
accident. Banker a fost convins că omul l-a minţit. A reuşit 
să-i verifice contul din bancă locală şi a descoperit că 
primise recent cincizeci de mii de dolari. Detectivul meu 
susţine că ar fi vorba de mită oferită lui Briscoe, motiv 
pentru care acum spune că a fost un accident. 

— Dar Banker nu s-a dus la Briscoe să-l întrebe de 
proveniența acelei mari sume de bani? 

— Ba da, aşa a făcut. Lui Briscoe i-a sărit muştarul. A 
susţinut că banii reprezintă o moştenire de la un unchi. 
Banker i-a cerut numele acestui unchi. Briscoe s-a înfuriat şi 
l-a dat pe uşă afară. La câteva zile după aceea, Banker era 
cât pe ce să fie ucis. Un automobil a încercat să-l lovească, 
dar el a scăpat şi i-a luat numărul, după care l-a verificat. 

Făcu o pauză. 

— A descoperit că fusese închiriată. La Washington. 

— Interesant. Serios. Şi-acum ce-ai de gând să faci? Te 
întorci la hotel? 

— Mi-e frică, Bob. Ce-i spun lui Sharon? După ce am 
plecat de la Three Kings, am luat o cameră la un hotel 
modest, ca să-i pot telefona detectivului fără a risca să fiu 
ascultată. Se va enerva cumplit dacă îi spun. M-ar concedia 
şi nu mi-aş mai găsi altă slujbă. Mă plăteşte foarte bine. 

— De ce să nu poţi găsi altceva? Sigur există nenumărate 
posturi la Washington pentru o persoană cu experienţa ta. 

— Fiindcă vestea se va răspândi... Aş fi trecută pe lista 
neagră, fiindcă aşa se procedează la Washington. 

— Cum adică? întrebă Newman. 

— Oamenii de la vârf, precum Sharon, formează un soi 
de confrerie. Discută între ei despre angajaţi, iar dacă te 
trece cineva pe lista neagră, îţi este închisă orice uşă. 

— Serios? Şi crezi că Sharon ti-ar face aşa ceva? 

— Ştiu sigur că da. 

— Atunci uite cum procedezi. 

Newman mai luă o gură de cafea în timp ce se gândea, 
verificând în minte dacă stratagema avea vreun cusur. 

— Spui că ai ieşit la plimbare seara ca să capeţi forţe noi 
pentru a munci mai bine şi că ai fost urmărită de un bărbat 
subţire cu o faţă osoasă şi îngustă. Ţii minte până aici? 

— Da, şi după descriere, nu pare un om de treabă. 

— Nici nu e. Şi e o persoană reală. Sharon sigur l-a văzut 
la ambasada din Londra. Bărbatul acesta s-a aflat foarte 
aproape de tine - nu uita, avea un palton negru - şi atunci 
s-a apropiat o patrulă a poliţiei într-o maşină. Ai traversat 
strada şi te-ai grăbit spre hotel. Tocmai intrai când l-ai 
văzut pe acelaşi individ venind spre tine din direcţie opusă. 
Te-ai repezit în cameră, ai împachetat şi i-ai cerut portarului 
să-ţi aducă maşina. Apoi ai plecat şi ai stat câteva ore într- 
un hotel din Basel, cel la care, de fapt, te-ai cazat. Când ți- 
ai revenit, ai plecat spre Colombi. Ai reţinut? 

— Cuvânt cu cuvânt. În timp ce vorbeai chiar îmi 
imaginam totul întâmplându-se. S-ar putea ca Sharon să-mi 
pună tot felul de întrebări, fiindcă aşa e ea. 

— Să nu te abaţi deloc de la varianta asta. Nu înflori 
nimic şi nici nu mai adăuga amănunte. Dacă e nevoie, 
enervează-te şi spune-i că te-ai speriat de moarte. Poţi 
afirma chiar că încă te gândeşti să telefonezi poliţiei din 
Basel pentru a raporta incidentul. 

— S-ar putea să meargă, spuse Denise. 

— Sigur o va convinge. Acum întoarce-te singură la 
Colombi. Când ajungi acolo, cere numărul camerei unde stă 
Sharon. Găseşte-o imediat! 

— Bob, îţi rămân recunoscătoare. 

— Hai, du-te acum. 

După ce rămase singur, Newman mai bău nişte cafea şi 
se hotărî să ia legătura cu Marler. Imediat ce ieşi din 
cafenea, simţi asprimea gerului. Merse puţin pe jos şi găsi 
un magazin cu îmbrăcăminte elegantă. Intră şi-şi cumpără 
un palton şi o pereche de mânuşi. Reluându-şi plimbarea, 

trecu pe lângă localnici înfofoliţi, care păşeau cu fereală pe 
pavajul alunecos. Stratul gros de nori cenuşii coborâse 
asupra oraşului, parcă strivindu-l. Se opri să examineze o 
hartă mare a  Freiburgului şi descoperi că strada 
Konvikstrasse era în apropiere de Munster. Urmându-şi 
drumul prin labirintul de străzi, el se ghida după turla înaltă 
de la Munster. 

Când intră în Munsterplatz văzu că acolo era mai multă 
lume. Grăbindu-se pentru a se mai încălzi, se ciocni de 
câţiva oameni. Se scuză şi aceştia îşi văzură de drum 
grăbiţi. Apoi îl văzu pe Marler. Newman înlemni. Localnicii 
treceau pe lângă Marler, care păşea alene. În spatele lui, la 
mică distanţă, remarcă un bărbat cu un palton negru. 


Newman începu la rândul lui să iuţească paşii, făcându-şi 
loc cu greu printre oameni şi ciocnindu-se de ei. Şi Marler 
se oprise şi aruncase o privire peste umăr. Bărbatul cu 
capul descoperit şi îmbrăcat cu palton se întoarse şi porni 
spre marginea pieţei. Newman îl zări pătrunzând pe o alee 
îngustă, apoi oprindu-se şi întorcându-se ca şi cum ar fi 
aşteptat pe cineva, însă urmărindu-l, de fapt, pe Marler. 

Newman reuşi să-l vadă mai bine din profil. Înalt, slab şi 
cu o faţă osoasă cu trăsături necizelate. Era exact omul pe 
care i-l descrisese Denisei: Vernon Kolkowski, cel pe care 
Keith Kent îl văzuse cu Ronstadt în Zurcher Kredit Bank din 
Basel. Descrierea lui Kent se potrivea perfect. Newman se 
apropie de Marler. 

— Ai avut tovărăşie. 

— Bună dimineaţa, Bob, mormăi Marler. Ştiam şi eu. 
Acum stă pe aleea care duce spre Schwarzwâlder Hof şi e 
cu ochii pe mine, în timp ce eu urmăresc altceva. 

— Adică? 

— Uită-te pe partea cealaltă a pieţei. Cele trei Audi 
parcate unul lângă altul. Patru dintre oamenii lui Ronstadt 
se urcă într-o maşină. 

— Sunt pe picior de plecare... 

— Sigur? Dar restul unde sunt? Alţi opt, pardon, acum 
şapte. Azi-dimineaţă am avut o ciocnire cu unul dintre ei. 
De-acum încolo n-o să mai aibă prilejul. Uite-i că pleacă. 

— Şi-au luat şi bagajele? 

— Da, fiecare avea valiza lui. 

— Atunci o să stabilim un record de viteză până la 
Colombi, ca să-l anunţăm pe Tweed. Nu ne ia mult ca să 
ajungem acolo. 

— Aşa mă gândeam şi eu! 


În camera lui de la Colombi, Jake Ronstadt stătea tolănit 
pe o canapea îmbrăcată în piele. Se rezemase cu spatele 
de un braţ, ţinându-şi picioarele întinse. Nu se mai 
deranjase să-şi scoată ghetele, care se odihneau pe o pernă 
decorativă. Deodată, telefonul lui mobil începu să sune. 

— Vernon. A mers ca pe roate. 

— Nu te-nveţi minte deloc, Vernon. Vreau amănunte. 

— E vorba de planul tău. Tipul care a ieşit azi-dimineaţă, 
cel urmărit de Bernie, a coborât să ia dejunul. Eu am trimis 
patru băieţi să defileze cu valizele prin restaurant. Omul şi- 
a lăsat mâncarea neterminată şi i-a urmărit pe cei patru 
până la Audi. Apoi s-a întâlnit cu un altul de-al lor. Au rămas 
în piaţă, cu ochii pe maşina care a plecat, apoi au şters-o cu 
mare iuţeală. Crezi că vin spre tine? 

— Sigur că da, găgăuţă. 

— Să le spun celorlalţi şase să-şi facă bagajele şi să 
plecăm împreună cu Brad în maşina care a mai rămas? 

— Rămâi unde eşti până îţi spun eu ce să faci. Destupă-ţi 
urechile alea clăpăuge! răcni Ronstadt la el. 

— Bine, şefu'. 

— Dacă vă spun să staţi în camere, aşa să faceţi. Pricepi? 

— Sigur, şefu'. 

— Se mai întâmplă şi minuni. Brad şi ceilalţi trei nu merg 
la bază. Aşteaptă într-un anumit loc. 

— Brad ştie. Am însemnat locul pe hartă, mă refer la 
locul despre care mi-ai vorbit. Brad spune că, după cum 
arată, va trebuie să urce muntele pieptiş, îl preveni Vernon. 

— Asta-i problema lui. Au mâncare şi băutură? O să cam 
aştepte acolo. Până după căderea întunericului, când cele 
două Audi albe vor porni în urmărirea mea pe drumul spre 
HOllental. Brad a făcut rost de răngi? 

— Sigur, şefu'. L-am trimis eu mai devreme şi a găsit un 
magazin cu piese auto. A cumpărat trei răngi, le-a 
împachetat frumos şi le-a pus în maşină. A zis că vom avea 
de aşteptat şi va avea mult de furcă să disloce stâncile. 
Dacă mai sunt. 

— Sunt. Le-am observat ultima oară când am vizitat 
baza, la începutul anului. Nu poţi porni o avalanşă fără să 
transpiri puţin. Acum întoarce-te în cameră. 

— Acolo şi sunt. 

— Atunci culcă-te, dacă simţi nevoia. [ine telefonul 
aproape de urechile alea blegi. Dă comandă la bucătărie să 
vă pregătească pachete cu mâncare. Şi băutură, porunci 
Ronstadt. 

— Sigur, şefu'. 

— Minunat! Cred c-ai mâncat mult peşte. Am auzit că 
face bine la creier. Să mai mănânci. 

Ronstadt întrerupse legătura. Se întinse şi mai bine pe 
canapea. | se părea neobişnuit să se bucure de puţin 
confort. Rânji răutăcios şi rosti cu voce tare: 

— Frumos loc în care să-ţi închei cariera, Tweed. În Munţii 
Pădurea Neagră. 

— Nu! Absolut sigur nu! spuse Tweed. 

Cu zece minute mai devreme îi ascultase în tăcere pe 
Newman şi Marler povestind cele văzute în apropiere de 
Munster. Când sosiseră, îi găsiseră în cameră pe Paula şi pe 
Keith Kent. Newman îl lăsă pe Marler să vorbească primul. 
Apoi relată ceea ce-i spusese Denise Chatel când luaseră 
micul dejun împreună la cafenea. În timp ce asculta, Tweed 
se ridicase, apoi se apropiase de fereastră cu mâinile prinse 
la spate, uitându-se insistent la fiecare dintre vorbitori. 
Fusese atât de tranşant abia după ce Newman făcuse o 
propunere: 

— Prin urmare, cel mai bine ar fi să plecăm chiar acum şi 
să urmărim acel Audi; sunt convins că îi putem prinde din 
urmă pe drumul principal spre H5llental. 

— Dar care ne este scopul? insistă Newman ca reacţie la 
modul vehement în care Tweed respinsese ideea. Sau, mai 
bine zis, de ce respingi ideea? Au comis o greşeală 
monumentală divizându-şi forţele. Îi putem anihila până la 
ultimul. 

— Scopul meu principal este să le distrug baza. 

Tweed scoase din buzunar un plic, extrase din el cele 
două bancnote false pe care le obţinuseră la St. Ursanne. 

— Sunt sigur că americanii au întocmit un plan diabolic 
pentru a destabiliza Marea Britanie. 

— Mie nu mi se par atât de importante, spuse Paula. 

— Ba o să te convingi că sunt. Marler, mi-ai povestit cum 
l-ai eliminat pe acel Bernie Warner. N-ai observat dacă avea 

vârfurile degetelor murdare? 

— Ba da. Pe moment nu am acordat importanţă acestui 
amănunt. Erau pătate cu negru. 

— Cerneală tipografică, conchise Tweed. Pesemne că l-ai 
lichidat pe unul dintre oamenii-cheie ai lui Ronstadt. 

Vocea lui căpătă un ton mai sumbru: 

— Noi trebuie să distrugem baza. Şi singurul care ne 
poate conduce acolo este Ronstadt. De aceea, trebuie să 
aşteptăm până pleacă el spre H5llental. Marler, ai o 
cantitate suficientă de explozibil? 

— Îndeajuns cât să aruncăm în aer tot Freiburgul. 

— Bine. 

— Bob e îngrijorat fiindcă oamenii plecaţi cu automobilul 
acela ar putea organiza o ambuscadă. 

— Sunt convins de asta, îl aprobă Tweed pe un ton 
împăciuitor. Marler, cred că te poţi ocupa de asta, cât timp 
noi pornim în urmărirea lui Ronstadt. 

— Ar putea folosi arme de tipul aruncătoarelor, îi preveni 
Paula. Ştii cum sunt americanii - tot ce-i mare e şi bun, 
indiferent dacă se referă la o navă de luptă sau la o armă 
folosită de un singur om. 

— Avem şi bombe cu fumigene, chiar o mulţime, îi 
reaminti Marler. Cel care foloseşte un aruncător trebuie să 
vadă ţinta. Dacă în jurul lui cad câteva bombe din acestea, 
rămâne în ceaţă şi ţinta dispare. O să vă mai dau câteva. 

— Altă problemă: cum aflăm sigur că Ronstadt pleacă? 
insistă Newman. 

— M-am ocupat şi de asta, îl linişti Tweed. l-am telefonat 
lui Kuhlmann, şeful de la Federal Kriminalpolizei din 
Wiesbaden, după cum ştiţi, care mi-e prieten apropiat. El a 
vorbit cu directorul hotelului, spunându-i că urmăreşte nişte 
terorişti. El i-a cerut directorului să mă informeze imediat ce 
Ronstadt dă semne că ar pleca. 

— Deci chestiunea e ca şi rezolvată. 

— Revenind la acea istorie încâlcită pe care ţi-a spus-o 

Denise Chatel: dacă e adevărată, n-ar fi straniu dacă tocmai 
acel aşa-zis accident rutier în care au murit părinţii ei ar 
reprezenta cheia evenimentelor cruciale în care suntem 
prinşi? 

— Ar fi foarte ciudat, se declară de acord Newman. Dar 
nu văd cum... 

— E doar o părere neconfirmată care mi-a trecut prin 
minte în timp ce ascultăm. Şi încă nu ştim cine e acel 
misterios Charlie. Identitatea lui ne-ar oferi soluţia la toate 
întrebările. 

Ceva mai târziu, Tweed îi ceru lui Marler să se întoarcă la 
Schwarzwâlder Hof şi să-l ţină la curent cu ce se întâmplă. 
Privi apoi către ceilalţi şi spuse că voia să aibă o întâlnire 
privată cu cineva, motiv pentru care îi rugă să-l lase singur, 
urmând să le telefoneze el să le spună când să revină. 
Imediat ce rămase singur, ridică receptorul şi îl invită pe 
Guy Strangeways să treacă pe la el pentru o discuţie 
amicală. Cât aşteptă, Tweed scoase din valiză un dispozitiv 
de înregistrare şi îl încercă pentru a fi sigur că funcţiona. 


— Guy, ia loc, te rog. Doreşti cafea? 

— Nu, mulţumesc. Şi-aşa am băut prea multă la dejun. 

— Nu prea pari în apele tale, să ştii. 

Strangeways se aşezase pe un fotoliu şi se rezemase 
uşor de spătar. Tweed stătea pe un scaun în faţa lui, având 
între ei o măsuţă. Oaspetele dădea semne clare de 
epuizare nervoasă. Rămas cu privirea la Tweed, se trăgea 
mereu de mustață; întrebă cu glas aproape tremurător: 

— Ce înseamnă asta? 

— Înseamnă că mă interesează soarta ta. Ai ceva pe 
suflet, iar asta te consumă. Ne cunoaştem de multă vreme, 
ne-am văzut rar, ce e drept, dar poate vrei să mă ajuţi. 

— Dumnezeu mi-e martor că eu sunt cel care are nevoie 
de ajutor. 

Se opri o clipă, apoi limba i se dezlegă: 

— Am înjosit numele familiei mele. Asta îţi pare, probabil, 
cam de modă veche. 

— Nu. Ce s-a întâmplat? 

— Când eram în Statele Unite, mi-am asumat nişte riscuri 
într-o afacere şi aveam nevoie de bani. Doar pentru o 
perioadă, însă competiţia mă presa să iau o decizie. Tweed, 
ca să scurtez povestea, am primit jumătate de milion de 
dolari drept mită de la americani. 

— Oricine face afaceri în State poate fi contaminat de 
atmosfera de corupţie ce domină acolo. Cred că, în 
schimbul acestei sume, ai promis ceva, nu? 

— Yankeii au în plan să transforme Marea Britanie într-o 
colonie americană, izbucni el. 

Vocea lui căpătă forţă: 

— Vom deveni un stat al uniunii lor. Hawaii a fost cel de- 
al cincizecilea. Noi vom fi al cincizeci şi unulea. Mi s-a dat 
suma aceea cu condiţia ca, dacă tu refuzai să devii 
guvernator (ţineau foarte mult ca tu să accepţi), să preiau 
eu postul. Altfel, mi s-ar fi oferit un alt post important în 
Anglia. 

Se ridică şi începu să păşească apăsat în jurul camerei, 
continuând să vorbească: 

— Acum, că ţi-am spus, mă simt deja mai uşurat. Ca o 
ironie, nici n-am nevoie de banii aceia şi, de aceea, am 
încercat să-i înapoiez. Sunt încă într-un cont special pe care 
l-am deschis la Londra. 

— Ce s-a întâmplat când ai încercat să le restitui banii? 

— Mi-au arătat o fotografie făcută în secret, în care apar 
deschizând valiza în care sunt banii. Au ameninţat că vor 
trimite fotografia şi un articol demascator unor ziare de 
scandal din Marea Britanie şi ziarelor mari din New York. 
Reputația mea ar fi fost distrusă. 

— Guy, cine ţi-a dat banii? 

— Creatura aceea scârboasă, Jake Ronstadt. Un om pe 
care nu l-aş lăsa să-mi intre în casă. In fotografie el 

rânjeşte. O să înapoiez banii oricum. Am introdus o anexă în 
testamentul meu prin care am hotărât ca suma aceea să fie 
folosită în scopuri caritabile. 

Vocea îi deveni vibrantă: 

— Acum intenţionez să le dau înapoi jumătatea de milion, 
orice s-ar întâmpla. 

— Bine, dar cum vei face asta? 

— Am întrebat-o pe Sharon dacă ştie adresa personală a 
secretarului Trezoreriei din Washington. O are. Nu i-am dat 
de înţeles la ce îmi trebuie. 

— Dar, acceptând banii, ai putut intra în posesia unor 
informaţii legate de intenţiile lor, spuse Tweed încet. 

— Adevărat. 

— Prin urmare, de aceea ai acceptat presupusa mită. 
Guy, trebuie să-i înfrângem, chiar dacă suntem în ceasul al 
unsprezecelea. Am aici un aparat de înregistrare. Aş vrea 
să mai purtăm o dată aceeaşi discuţie. Imi răspunzi la 
întrebări şi explici că ai acceptat aşa-zisă mită pentru a afla 
ce puneau la cale. În felul ăsta, poţi să-mi faci declaraţia. 
Dacă procedezi astfel, mă vei ajuta enorm. 

— Sigur? 

— Nici nu-ţi închipui. Să începem... 

Tweed îi adresă aceleaşi întrebări, iar Guy îi răspunse aşa 
cum sugerase Tweed, povestind totul cu un glas puternic şi 
limpede. Urmărindu-l, Tweed rămase uimit de 
transformarea care se produsese în Guy Strangewavys. 
Părea că întinerise, devenind extrem de alert şi având ochii 
strălucitori. După ce încheiară, Tweed închise aparatul. 

— Te aştepţi la schimburi de focuri cu inamicul? întrebă 
Guy pe neaşteptate. 

— S-ar putea întâmpla şi asta. 

— Ai tot atâţia oameni câţi sunt ei? 

— Nu, suntem depăşiţi numeric, dar nu asta ne 
îngrijorează. 

— la-mă cu tine, ca să îndrept greşeală făcută. 

— Mai îmi dai timp de gândire? îi sugeră Tweed. 

— Nu crezi că o să fac faţă, aşa-i? Sunt înarmat. 

Guy scoase din tocul aflat sub haină un revolver Smith & 
Wesson de calibrul 38, arma preferată a lui Newman. Se 
apucă să descarce arma, punând cele şase cartuşe pe 
măsuţă. 

— De ce-l porţi asupra ta? întrebă Tweed calm. 

— Vreau să-mi pot purta singur de grijă dacă sunt 
încolţit. Vezi tabloul acela reprezentând un bărbat? Aceea 
este ţinta. 

Guy încărcă revolverul şi-l ridică, ţintind către tablou. 
Tweed îl urmări atent. Guy apăsă pe trăgaci de şase ori într- 
o serie neîntreruptă. Arma rămase neclintită. Demonstrația 
îl impresionă pe Tweed; nu se aştepta... În timp ce-şi 
reîncărcă revolverul şi îl vâri în toc, Guy spuse: 

— Am reuşit să fac faţă în războiul din Golf. După cum 
ştii, am fost general. Am fost în corpul de armată care a 
traversat deşertul pentru a izola toată garda prezidenţială a 
lui Saddam, prinzând-o ca într-un cleşte. Apoi, nenorociţii 
de yankei ne-au oprit. Dacă mai aveam la dispoziţie 
douăzeci şi patru de ore, l-am fi zdrobit pentru totdeauna 
pe Saddam. _ 

— Ştiu, zise Tweed. Intâi aş vrea să iau legătura cu 
oamenii mei. Îţi pot telefona mai târziu în cameră? 

— Desigur. Apropo, după ce vorbeşti cu omul tău, te rog 
să accentuezi asupra faptului că sunt gata să primesc orice 
ordin de la el. Voi sluji ca un soldat simplu şi n-o să vin cu 
sugestii decât dacă mi se va cere s-o fac. 

— O să-i spun. Revenind la acţiunea aceea nechibzuită în 
privinţa banilor, lui Sharon i-ai spus? 

— Doamne, cum să-i spun? Credeam că ai înţeles deja 
asta. Nici prin gând nu mi-a trecut. M-am destăinuit numai 
faţă de tine şi atât. Înainte de a te lăsa singur, mai amo 
problemă. 

— Ce anume? 

— Ca de obicei, Rupert. Umblă de colo-colo cu porcul ăla 
de Basil, care are o influenţă nefastă asupra lui, spuse, 
zâmbind amar. Cred că şi Rupert are o influenţă la fel de 
rea asupra lui Basil. 

— Doar nu vrei să spui că se află aici. 

— Ba da. Amândoi au camere în hotel. Au venit cu mine 
în maşină de la Basel. M-am aflat între dracu’ şi tată-său. N- 
aş fi vrut să-i iau cu mine, dar nici acolo nu voiam să-i las. 
M-am gândit că e mai bine să stau cu ochii pe ei. Acum sunt 
amândoi în bar, bineînţeles. l-am văzut acum câteva 
minute, înainte de a reveni în cameră, exact la vreme ca 
să-ţi răspund la telefon. 

— Dacă vrei să vii cu noi, va trebui să-i faci uitaţi. Asta 
dacă plecăm undeva. 

— Necazul e că Basil a închiriat o maşină de aici. Deci se 
pot deplasa. Dar sunt lucruri mai importante decât ăştia 
doi. Acum aş face bine să plec şi o să aştept telefonul tău... 

Rămas singur, Tweed o sună pe Monica de pe telefonul 
mobil lăsat de Beck. Inţelese, de cum îi auzi glasul, că era 
tulburată de ceva. 

— Tweed, e sigură linia asta? 

— Da, de ce? Ai veşti? 

— Mi-a telefonat Roy Buchanan, dar voia cu tine. După ce 
i-am spus că nu eşti disponibil, mi-a dat nişte informaţii să 
ţi le transmit. N-a mai explodat nici o bombă. Ştii de ce? 

— Dacă-mi spui tu... 

— Păi... 

— Monica, poţi aştepta puţin? Vreau să verific ceva. 
Revin într-o clipă. 

Tweed o sunase pe Monica imediat ce Guy ieşise din 
cameră. Acum avea senzaţia că pe coridor era o agitaţie 
neobişnuită. Alergă spre uşă şi o deschise. Paula era în 
dreptul ei. Avea pe chip o expresie ciudată. leşi pe coridor. 
In partea dreaptă stătea Osborne, care trăgea dintr-o ţigară 
de foi abia aprinsă. 

— Bună, Tweed. Ar cam fi vremea să bem ceva la bar. 

Osborne amintea de modul jovial şi bine dispus în care se 
comportase când îl vizitase pe Tweed la biroul său din Park 
Crescent. Îşi flutură apoi ţigara de foi în semn de salut. 

— Ce s-a întâmplat, Paula? întrebă Tweed iritat. 

— Tocmai veneam spre camera ta când am auzit două 
persoane certându-se. După voce, una era Sir Guy. Striga, 
părea foarte furios. N-am văzut-o pe cealaltă. Cearta părea 
foarte încinsă. Eram după colţ, aşa că nu puteam vedea 
nimic. Când am ajuns acolo, Sir Guy dispăruse, iar domnul 
Osborne stătea în locul în care-l vezi acum. 

— Mă cheamă Ed, spuse Osborne pe un ton amical. Bine, 
Paula? 

— Domnişoara Grey, îl repezi ea. Aţi văzut cine era pe 
coridor cu Sir Guy Strangeways? 

— Nu. Abia am ieşit din cameră. Care-i problema? 

— Nici una, spuse Tweed. Paula, vino. Tocmai discutam 
cu cineva. 

După ce intrară amândoi încuie uşa şi reveni în fugă la 
telefonul lăsat pe masă. 

— Vorbeam cu Monica. Mă ocup şi de tine imediat..., îi 
explică el Paulei. Monica, scuze pentru întrerupere. Acum 
sunt numai urechi. 

— Aşadar, Buchanan îşi foloseşte pe deplin noile 
împuterniciri. A înconjurat ambasada din Grosvenor Square 
cu o echipă numeroasă de ofiţeri în civil, toţi înarmaţi. 
Oricine iese este urmărit - pe jos, dacă merge pe stradă, cu 
maşina, dacă e cazul. De când a introdus tactica asta, nu 
au mai fost atentate cu bombă, aşa cum ţi-am spus deja. 

— Americanii n-au protestat? 

— Şi încă cum... S-a întâmplat să fie şi Buchanan în 
maşina unei echipe când a ieşit Morgenstern cu limuzina 
lui. Buchanan l-a urmărit. Morgenstern a oprit maşina şi a 
cerut să i se explice ce se petrece. Buchanan i-a spus că a 
primit o informaţie potrivit căreia nişte terorişti se 

pregătesc să plaseze o bombă în ambasadă, de aceea le 
asigura protecţia. 

— Inteligent lucrat. Faptul că plasarea de bombe a 
încetat spune ceva. 

— Acum câtva timp s-a mai încercat plasarea unei 
bombe, una puternică, într-o mare centrală telefonică. 
Artificierii au găsit-o şi au dezamorsat-o. 

— Alte evenimente? 

— Tocmai mă pregăteam să-ţi povestesc. A sosit o echipă 
de la FBI şi şi-a oferit serviciile. Buchanan a refuzat orice 
ajutor străin, iar asta nu le-a plăcut deloc. Situaţia pare să 
fie sub control, cel puţin pentru moment. 

— Mulţumesc, Monica. Notează-ţi numele hotelului şi 
numărul camerei mele, deşi s-ar putea să nu mai stau mult 
aici. O să-ţi dau numărul meu de mobil... 

Îi dădu toate informaţiile, mulţumi, încheie convorbirea şi 
se întoarse spre Paula, care se aşezase. 

— Acum câteva minute s-a petrecut ceva straniu pe 
coridor. Mi s-a părut chiar că am auzit zgomot de 
încăierare. Ai reuşit să identifici vocea celeilalte persoane 
care se certa cu Guy? întrebă Tweed. 

— Nu, era o voce pe care n-am mai auzit-o până acum. O 
voce stridentă. Vorbea obscen. 

— De bărbat sau de femeie? 

— Îmi pare rău, Tweed, n-aş putea spune. Mi s-a părut că 
vorbeşte cu accent american, dar s-ar putea să mă înşel. 
Eram departe, pe celălalt coridor, aşa că vocile se auzeau 
înăbuşit. 

— Dar sigur ai auzit glasul lui Sir Guy? 

— Absolut. E uşor de recunoscut. Mi s-a părut că-l aud 
strigând: „Să nu-mi vorbeşti în felul acesta.” Dar, iarăşi, nu 
sunt sigură. Când am dat colţul, tocmai dispărea, intrând pe 
un alt coridor. Ed Osborne stătea în faţa camerei lui. 

— De cât timp crezi că se afla acolo? 

— N-am de unde să ştiu. Părea să fi ieşit recent din 

cameră. Vârful ţigării de foi fusese tăiat şi aprins. 

— Nu-mi place asta. 

Tweed se foi pe scaunul pe care se aşezase. 

— Aşa cum am spus şi acum câteva minute, se petrece 
ceva straniu. 

Aşezată pe un fotoliu în faţa lui, cel pe care stătuse Guy, 
întinse mâna şi pipăi cafetiera de pe masă. Apoi îşi luă o 
ceaşcă şi o farfurioară. 

— Cafeaua asta pare proaspăt făcută. Bea puţin, o să te 
ajute să gândeşti mai bine. 

Paula îl urmări cum soarbe încet. Tweed privea în gol, ca 
şi cum ar fi fost cu mintea altundeva. Aşeză ceaşca pe 
masă şi spuse rar: 

— Guy tocmai plecase din camera mea. S-a oferit să ni se 
alăture pentru a ne întări forţele. Ştie în mare ce se pune la 
cale şi consideră că americanii trebuie opriţi. Apropo, 
referitor la ceea ce s-a întâmplat pe coridor, ai spus că 
cearta era „foarte încinsă”. Te refereai la Guy? 

— Nu, la persoana cu care se certa. Chiar mă gândeam... 
Nu putea fi Osborne persoana cu care se certa Guy? 

— Nu i-ai fi recunoscut vocea? 

— Nu neapărat. Nu l-am auzit niciodată vorbind furios la 
culme. 

— Da, vocea se modifică în funcţie de dispoziţia 
persoanei. 

— Ai spus că Guy vrea să fie alături de noi. E o idee 
bună? 

— Am ajuns la concluzia că asta ar reprezenta un câştig. 
Dar dacă vine, va trebui să călătorească în maşina lui 
Marler. Acolo ar încăpea al patrulea pasager. Trebuie să-i 
telefonez lui Marler, să-l pun la curent. Dacă nu-i de acord, 
Guy nu vine cu noi. 

Tweed scoase mobilul din buzunar şi-i telefonă lui Marler, 
explicându-i totul în linii mari, fără a folosi numele lui Guy. 
Apoi lăsă mobilul pe masă. 

— Marler o să mă sune de la un telefon public. Va trebui 
să aşteptăm. 

Aşteptară zece minute. În tot acest timp, nu-şi adresară 
nici un cuvânt. Paula rămase tăcută în mod deliberat. 
Tweed stătu încruntat, având o expresie ce arăta faptul că 
era foarte concentrat. Când telefonul sună, îi explică totul în 
amănunt, accentuând asupra faptului că doar el putea 
hotărî. După ce închise, îi zâmbi Paulei. 

— Marler e de acord. Mai mult, spusele lui Guy că se va 
comporta ca un soldat simplu l-au convins. lar Guy ştie cum 
se poartă un război. Cred că asta ne aşteaptă în cursul 
călătoriei noastre în Munţii Pădurea Neagră. Un război total. 

— Avem timp să mâncăm de prânz la restaurant? sugeră 
Paula. Am mâncat bine la dejun, dar mi-e foame iar. O fi din 
cauza frigului. 

— Coborâm chiar acum. 

Când ajunseră în hol, unde forfoteau cei din personalul 
hotelului, alergând care încotro şi aparent fără rost, primiră 
o veste cumplită. Şeful recepţiei se apropie în fugă de 
Tweed. Paula observă că îi tremurau mâinile. 

— Domnule Tweed, Sir Guy Strangewavys a fost împuşcat 
mortal. A ieşit să se plimbe şi şi-a uitat mănuşile pe 
tejghea. Am alergat după el şi l-am văzut prăbuşindu-se. 
Am auzit doar împuşcătura. 

Paula rămase nemişcată, aproape incapabilă să înţeleagă 
ce se întâmplase. Tweed aproape că îngheţase, având o 
expresie impenetrabilă pe faţă. Dar asta nu dură mult. Îi 
vorbi calm recepţionerului pentru a-l linişti. 

— Ai văzut pe cineva sau ceva ieşit din comun, cât ai fost 
afară? 

— N-am văzut pe nimeni, doar spatele unui Opel maro 
care a dispărut după un colţ. Dar nu pot fi sigur. 

— Unde este cadavrul? 

— Cu ajutorul câtorva oameni din personal l-am dus în 
camera de acolo, cea unde este uşa închisă. 

— Mulţumesc, spuse Tweed şi-l văzu pe Newman venind. 

In timp ce se îndreptau spre uşa închisă, Tweed o auzi pe 
Paula povestindu-i lui Newman ce se întâmplase. Tocmai 
pusese mâna pe clanţă când apăru Rupert, care îl apucă de 
braţ. 

— N-ai voie să intri acolo, mârâi Rupert. 

— Să nu te atingi de mine! zise el şi-l împinse scurt cu 
umărul. 

Izbitura îl aruncă pe Rupert cu câţiva paşi înapoi. Îşi 
recapătă echilibrul şi se repezi spre Tweed, însă Newman îl 
apucă pe Rupert din spate, răsucindu-i mâna. 

— Mă doare, se răsti acesta. 

— Dacă mai faci gesturi necugetate, o să îţi rup braţul. 

Tweed deschisese uşa şi intrase deja în cameră. Pe o 
canapea fusese aşezat un cearşaf. Îl ridică şi privi cadavrul 
întins pe spate. Cu ochii închişi, Guy părea liniştit, cu 

excepţia unui singur amănunt. În centrul frunţii avea o 
gaură urâtă, cu sângele închegat pe margini, pe unde 
pătrunsese  glonţul. Reaşeză cearşaful, părăsi camera, 
închise uşa şi se duse către recepţioner. 

— Cu cât timp în urmă s-a întâmplat asta? 

— Cu cel puţin jumătate de oră în urmă... Aşa cred, 
domnule. 

Tweed se întoarse spre Paula. O conduse departe de 
personalul hotelului care se foia prin hol, într-un colţ, pentru 
a discuta cu ea. 

— Chiar a trecut jumătate de oră? 

— Da, dacă nu chiar mai mult. După ce l-am auzit pe Sir 
Guy certându-se, tu ai stat o vreme bând cafea şi gândindu- 
te. Apoi l-ai sunat pe Marler, urmă ea cu voce joasă după 
care a trebuit să aştepţi zece minute să te sune el. După 
aceea, când ai vorbit cu el, ţi-a luat ceva timp să-i explici 
intenţia lui Sir Guy de a veni cu noi. Timpul trece mai 
repede decât ne dăm noi seama. Dacă mă gândesc mai 
bine, poate că a trecut peste jumătate de oră până să 
coborâm noi. 

— Şi-acum ce se mai întâmplă? 

Paula se răsuci şi văzu câţiva bărbaţi în uniforme albe 
venind şi aducând cu ei o brancardă. Rupert îi conduse în 
camera în care se afla tatăl lui. Tweed porni cu paşi mari, 
urmat îndeaproape de Paula şi ajunseră lângă Rupert. 

— Ce se petrece? întrebă Tweed cu glas poruncitor. 

_ — l-am chemat după ce m-am consultat cu recepţionerul. 
II duc la aeroport, dacă ţii neapărat să ştii. 

— La aeroport? De ce, pentru numele lui Dumnezeu? 

— Fiindcă acolo sunt avioane, îi răspunse Rupert pe un 
ton sarcastic. Am angajat un avion particular pentru a-l 
duce direct acasă. Ştiu că asta ar fi vrut şi el. 

— Cred că ai înnebunit. Tatăl tău a fost asasinat. Trebuie 
să i se facă autopsia aici. 

— Nu pot să las să-l măcelărească nişte doctori străini. În 

caz că nu ai priceput, sunt singura lui rudă. Voi ce vă 
amestecați? 

— Dar poliţia germană trebuie să se amestece. 

— Ei, m-am ocupat eu de amănuntul acesta. l-am 
telefonat inspectorului-şef Kuhlmann la Wiesbaden. l-am 
spus că eşti de acord să transport cadavrul direct în Marea 
Britanie. 

— Ce i-ai spus? întrebă Tweed enervându-se, ceea ce nu-i 
stătea în fire. Cum de-ai îndrăznit să te foloseşti de numele 
meu fără să-mi ceri voie? Şi ce anume a zis Kuhlmann? 

— Ceva de genul că, având în vedere situaţia actuală, va 
face o excepţie şi va trece peste formalităţi. Cu condiţia să 
primească un raport complet de la Londra, mi se pare. 

— Şi unde îl va transporta avionul acesta particular pe 
tatăl tău? 

— La Heathrow. Având în vedere circumstanţele, 
Kuhlmann a fost de acord să telefoneze controlorilor de 
zbor de aici să aprobe cursa. Sau ceva de genul ăsta. Nu- 
nţeleg de ce te văicăreşti ca o babă. Am avut impresia că 
erai prieten cu tatăl meu. 

— Şi pleci cu acelaşi avion? 

— Doamne, nu! Crezi că vreau să trec prin aşa ceva? Nu 
sunt în stare să îndur asemenea lucruri şi nici nu vreau. 

Newman făcu un gest, gata să se repeadă la Rupert. 
Paula îl apucă de mânecă, îl trase înapoi şi-i şopti ceva. In 
timpul acesta, brancardierii transportară cadavrul afară, 
către o furgonetă ce aştepta în faţa hotelului. 

— Mă gândeam să-i telefonez lui Kuhlmann pentru a-i 
spune adevărul şi a-l face să-şi schimbe dispoziţiile, rosti 
apăsat Tweed. Să ne lămurim asupra unui lucru. Dacă te 
mai slujeşti pe viitor de numele meu fără să-mi ceri voie, o 
să cer arestarea ta sub acuzaţia de inducere în eroare a 
autorităţilor. 

— Poţi să faci ce dracu' vrei! 

— Ai grijă ce scoţi pe gură, îl repezi Newman. Altfel ţi-o 

închid cu un pumn. 

— la te uită... Acum trebuie să merg cu furgoneta la 
aeroport. 

— Am de gând să-i spun şoferului că va comite o 
ilegalitate, spuse Tweed cu voce glacială. 

— Stai puţin, se grăbi să-l liniştească Paula, vorbind încet. 
Doar nu vrei să fim amestecați. N-avem destule pe cap? 
Lucruri mult mai importante de rezolvat? 

— Ai dreptate, bineînţeles, se calmă brusc Tweed. la te 
uită cine ne trece pragul! Cred c-o să am o discuţie cu el. 

Basil Windermere, purtând dezinvolt un palton din 
caşmir, tocmai apăruse la intrare. Intră în hol şi privi în jur 
la oamenii care se agitau. Tweed se duse drept spre el. 

— Tare-aş vrea să ştiu şi eu ce e cu vânzoleala asta! Şi 
ce-i cu angajaţii hotelului de stau toţi grămadă? Mi s-a 
părut, sau Rupert s-a urcat într-o furgonetă? Distracţie 
mare, nu? 

— Nu prea, îl întâmpină Tweed. Tatăl lui Rupert a fost 
asasinat. Împuşcat cu sânge rece în faţa hotelului. 

— Nu mai spune. Sunt de acord că bătrânul arăta cam 
dărâmat, dar să moară aşa... 

— Tu unde-ai fost? îl întrebă Tweed printre dinţi. 

— Am făcut un tur al oraşului. Am parcat lângă un 
magazin de modă şi m-am uitat după nişte iepşoare stilate 
care ieşiseră la cumpărături. Dar nu mi-au scăpat nici alea 
mai bătrâioare. Păreau pline de bani. 

— Am auzit că ai închiriat o maşină. E afară? 

— Aşa cred. Asta, dacă n-or fi dus-o la garaj băieţii de la 
hotel. 

— Arată-mi-o. Ce marcă e? 

— Opel. Nu-i ceva care să-ţi ia ochii. 

— Vreau s-o văd. 

Tweed făcu un semn recepţionerului-şef şi ieşiră afară 
împreună. Maşina, de culoare albastră, se mai afla în faţa 
hotelului. 

— Aceasta e maşina pe care ai văzut-o dispărând? îl 
întrebă Tweed pe om. 

— Nu ştiu sigur, domnule. Totul s-a petrecut fulgerător. 

— Ai spus un Opel maro, îi reaminti Tweed. Acesta e 
albastru. 

— Nu l-am văzut decât o clipă domnule. Mă uitam de fapt 
la cadavru. 

— Vrea să mă lămurească cineva la ce slujeşte toată 
tevatura asta? întrebă Basil. 

Tweed privi drept în ochii spălăciţi ai lui Windermere. Nu 
reuşi să depisteze nici o urmă de simţăminte umane, nici o 
reacţie în privinţa ştirii pe care acesta abia o aflase. 
Continuă să-l fixeze cu privirea în vreme ce îi răspunse: 

— Căutăm un criminal în serie. 

Apoi se întoarse cu spatele la el şi li se alătură Paulei şi 
lui Newman. Îi conduse până în camera lui, se aşeză pe un 
scaun, invitându-i să se simtă ca acasă şi scoase telefonul 
primit de la Beck. 

— Ce să înţelegem? întrebă Newman. Din nou Fantoma? 

— Sunt convins. Guy a primit glonţul exact în centrul 
frunţii. Nu aşa s-a întâmplat şi în cazul lui Kurt Schwartz? 

— Ba da. 

— Dar de ce să-l ucidă pe Guy? întrebă Paula. 

— Cred că i s-a tras de la cearta pe care am auzit-o noi 
doi pe coridor. Cred că după ce a stat o vreme în cameră, 
Guy a hotărât să iasă la o plimbare pentru a se calma. Până 
să plece, se făcuseră deja aranjamentele pentru a-l ucide. 
Cineva s-a mişcat rapid. 

În timp ce vorbea, formă un număr. 

— Marler? Mi-ai recunoscut vocea? Foarte bine. Activul 
suplimentar pe care ne gândisem să-l luăm cu noi nu maie 
disponibil. 

— Am înţeles, confirmă Marler. 

— A trebuit să fiu precaut, explică Tweed, fiindcă i-am 
telefonat la Schwarzwälder Hof. Acum o să încerc să dau de 

Roy Buchanan. Încă îi ţin minte numărul de mobil. 

— De ce el? se interesă Paula. 

— Ascultă şi vei înţelege. Asta dacă îl găsesc. 

Buchanan îi răspunse imediat şi Tweed îl anunţă că Sir 
Guy Strangeways fusese asasinat, cel mai probabil de 
Fantomă. Îl anunţă în legătură cu sosirea cadavrului la 
Heathrow şi-l întrebă dacă poate aranja ca avionul 
particular să fie primit, după care să se efectueze o 
autopsie a cadavrului. 

— După ce extrageţi glonţul, urmă Tweed, îţi sugerez să 
fie comparat cu cele care i-au ucis pe primul-ministru, pe 
bărbatul găsit în Regent Street, pe germanul Keller şi pe 
ministrul francez... 

Tweed ascultă câteva minute, răspunse scurt, ascultă din 
nou şi apoi îi mulţumi lui Buchanan, după care închise. 

— Ceva veşti de la Roy? se interesă Paula. 

— Da. Tocmai era în drum spre Heathrow, deoarece au 
primit un anunţ anonim că ar fi fost plasată o bombă la 
bordul unui avion ce pleca spre emisfera vestică. Asta 
înseamnă multe ţări. Au rămas la sol nenumărate avioane, 
iar asta a creat haos la Heathrow. O nouă stratagemă 
destabilizatoare. Roy va aştepta sosirea avionului care 
transportă cadavrul lui Guy. Cred că asta vă spune totul. 

— Am uitat să te anunţ, spuse Newman. Înainte de a 
urca, am văzut pe cineva intrând în hotel: Ed Osborne. 

— Interesant, comentă Tweed. Acum să coborâm şi să 
vedem dacă mai putem lua prânzul pentru că e târziu. Cred 
că ora plecării e foarte aproape. 


Când intrară în restaurant, chelnerii tocmai luau feţele de 
pe mesele libere, însă şeful de sală îi spuse lui Tweed că li 
se va servi prânzul. Când se îndreptară spre masa lor, 
observară că singura persoană rămasă în restaurant era 
Sharon. 

Ea ridică o mână şi o flutură în direcţia lor în semn de 

salut, apoi se întoarse la dosarul pe care îl avea în faţă. Un 
chelner îi aduse încă o cafea şi o luă pe cealaltă, care se 
răcise, probabil. După ce dădură comanda, Paula oftă. 

— Femeia asta nu se mai opreşte din lucru. Pe scaun are 
un maldăr de dosare. 

— Pune pasiune în muncă, spuse Tweed. 

— Mă-ntreb dacă a aflat de Guy. 

— Paula, problema ei... Mai curând sau mai târziu tot va 
afla. 

— Te grăbeşti, aşa-i? A 

— Da. Curând se va întuneca. Inserarea se lasă oricum 
cam pe la ora asta, dar, din cauza cerului acoperit, azi o să 
se întâmple mai devreme. 

Ca şi Paula, între pauzele în care vorbea, Tweed mânca 
grăbit. 

— Adică? întrebă ea cu fereală. 

— Cred că Ronstadt va pleca dintr-o clipă într-alta. Mă 
surprinde că n-am primit nici o veste de la Marler. Se poate 
ca la hotelul lui să fie ceva agitaţie. 

— Am terminat desertul. Am putea sări peste cafea. 

— Cred că da. 

Newman ridică ochii, deoarece în uşa restaurantului 
apăruse un bărbat înalt, cu faţa fără riduri, îmbrăcat într-un 
costum elegant, care se uita la Sharon. Ea era atât de 
cufundată în studiul dosarului, încât nu-l observă când îi 
făcu un semn discret lui Newman. 

— lertaţi-mă, spuse Newman. Mă-ntorc imediat. 

Bărbatul dispăruse. Newman îl găsi aşteptând la intrarea 
în bar. Inăuntru, Basil Windermere stătea cu spatele spre 
intrare, ţinând în mână un pahar cu băutură. Când Newman 
se apropie de el zâmbind, bărbatul înalt se deplasă puţin 
de-a lungul peretelui. 

— Ce surpriză, domnul Chuck Venacki, pe care l-am văzut 
ultima oară într-o maşină parcată lângă Park Crescent, 
supraveghindu-ne. 

— lar Bob Newman mi-a îndoit maşina cu automobilul lui 
de teren. Ai făcut o manevră foarte elegantă. 

— Ce vrei, Venacki? 

— Poţi să-mi spui Chuck. Spune-i lui Tweed să meargă 
imediat în cameră. Dar acum. 

— De ce? 

— O să afle. Nu mai aveţi timp. 

— Poţi să fii mai precis? 

— Mişcă-te, Newman, pentru numele lui Dumnezeu. 

Newman se întoarse în restaurant, se aşeză şi împinse 
farfuria cu desert deoparte. In timp ce făcea acest gest se 
apropie de Tweed. 

— Te sfătuiesc să mergi în cameră imediat. E ceva 
urgent. 

— Vin şi eu, dacă nu te superi, spuse Paula 

— Da vino. 

— Eu mă duc în camera mea, preciză Newman. Ca să ştii 
unde mă găseşti. 

Având-o pe Paula alături, Tweed ieşi cu paşi mari din 
restaurant. Aruncă o privire spre Sharon, însă ea era atât 
de absorbită de lucrări, încât nu-i remarcă. 

— Femeia asta are o putere extraordinară de 
concentrare, constată Paula în timp ce urcau. 

— Un adevărat computer ambulant, o aprobă Tweed. 

După ce ajunseră în camera lui Tweed şi încuiară uşa 
Paula puse o întrebare. Cocoţată pe braţul unui fotoliu, era 
îmbrăcată de iarnă, având jambiere şi o pereche de cizme 
cu bună aderenţă la sol accidentat. 

— Mă-ntreb cine era bărbatul acela, cel cu care s-a dus 
Bob să discute. Părea să-l cunoască 

— Probabil că vreo legătură de-a lui de pe vremea când 
era ziarist. 

— Nici tu nu crezi asta. 

— Serios, pe moment nu ştiu ce să cred. 

— Şi, mă rog, de ce trebuia neapărat să urcăm în 

cameră? 

— Nu ştiu. Am făcut cum mi s-a spus, iar în Bob am 
încredere. 

La un minut sau două după aceea sună telefonul. 

— Probabil din cauza asta. Vom afla imediat. Da, zise el, 
cine e? 

— Ronstadt a plecat acum câteva minute, cu bagaje cu 
tot. Şi-a făcut formele de plecare. 

— N-ai vrea totuşi să-ţi spui numele? 

— Exact la ţanc. Noroc. 

Tweed lăsă receptorul jos. În timp ce se îndrepta spre 
dulap să-şi ia geanta de voiaj gata făcută, spuse: 

— Plecăm. lar cel care a telefonat, oricine ar fi el, avea un 
uşor accent american. Trebuie să-i convocăm pe ceilalţi. 

Paula ajunsese deja aproape de uşă, îndreptându-se spre 
camera ei. Apoi se opri, deoarece mobilul lui Tweed 
începuse să sune. El îl scoase precipitat din buzunar. 

— Da. Cine e? 

— Eu, se auzi vocea lui Marler. Mare agitaţie aici, aşa că 
veniţi încoace. Spune-i lui Bob să parcheze la marginea 
pieţei Munster. Ştie el unde... 

— Marler a telefonat, o informă Tweed pe Paula care ieşi 
pe uşă. 

După ce lăsă geanta de voiaj să-i cadă la picioare, Tweed 
ridică receptorul şi-i apelă pe Newman şi pe Keith Kent, 
comunicându-le acelaşi lucru: 

— Coborâţi! Ne întâlnim cu bagaje cu tot în faţa hotelului, 
în drum spre maşină. Suntem la zi cu notele, astfel că plata 
îmi va lua doar câteva clipe. 

Când plecară de la hotelul Colombi părea să se fi 
înnoptat deja. Îşi ocupară aceleaşi locuri în maşină ca şi la 
venirea de la Basel. Newman conducea, având-o în dreapta 
pe Paula, care ţinea o hartă desfăcută în poală. In spate, 
Tweed stătea alături de Keith Kent. După căderea serii, 
traficul nu era intens şi, curând, se apropiară de 
Munsterplatz. Newman încetini, rămase cu luminile de 
poziţie aprinse şi opri. Apoi, pe neaşteptate, apăru şi Marler 
care discută rapid şi concis cu Newman, care coborâse 
geamul. 

— Ai ajuns la vreme. Maşina neagră a lui Ronstadt tocmai 
a plecat cu patru oameni înăuntru, între care şi Jake. Şi 
celelalte două maşini Audi ce fuseseră parcate aici au 
plecat, având la bord şapte indivizi. Sunt în faţa lui 
Ronstadt. Bob, văd că n-ai pus în funcţiune aparatul pe care 
l-am adus de la Geneva. Detectorul... 

— Aşa e, am uitat. Gata, l-am pornit. 

— Cum funcţionează? se interesă Tweed, aplecându-se în 
faţă. Nici nu l-am observat. 

Cu ajutorul unui dispozitiv magnetic, Marler fixase sub 
bord un cadran circular cu diametrul de aproximativ 
cincisprezece centimetri. Acum, fiind iluminat, se vedea că 
era împărţit cu linii fine indicând punctele cardinale. O 
lumină roşie de formă rotundă, de mărimea unei monede 
mici, se deplasa foarte încet către est. 

— Lumina aceea roşie e maşina lui Ronstadt, explică 
Marler. Ceva mai devreme, m-am strecurat în parcarea de 


408 


la Colombi. Emiţătorul încă era pe acoperişul maşinii lui. Are 
dimensiunea unui nasture de palton şi transmite semnale 
către un satelit care le retransmite către receptorul la care 
tocmai vă uitaţi. Şi al meu funcţionează la fel. Bine că 
emițătorul e negru, potrivindu-se cu culoarea maşinii. Aţi 
priceput? 

— Să presupunem că da, spuse Paula cu glas rugător. 
Fără explicaţii tehnice. 

— Nu poate merge cu viteză mare, continuă Marler. Am 
ascultat prognoza meteo: a nins din plin în Munţii Pădurea 
Neagră. Înainte de a pleca, o să joc puţin rolul de Moş 
Crăciun, zise el şi ridică geanta mare din pânză şi începu să 
le distribuie armele pe fereastră. 

— Un pistol mitralieră cu muniţie. 

— Îl iau eu, se oferi Paula. Am tras de multe ori cu el 
când am fost la pregătirea de la centrul din Surrey. 

— Mai am nişte pistoale Walther, calibrul 7,65 mm, cu 
încărcătoare de rezervă. 

— lau eu unul, zise Tweed cu glas sumbru. Am mai spus 
că viermii ăştia trebuie să dispară de pe faţa pământului. 

Keith Kent luă tot un pistol, după care Marler mai scoase 
câte ceva: 

— Grenade, bombe cu fumigene... 

— Dă-mi mie câteva, ceru Paula. . 

Le îndesă cu atenţie în geanta de umăr. Işi încărcase deja 
pistolul-mitralieră, punându-l la picioare cu ţeava îndreptată 
spre uşă. Marler îşi goli geanta şi spuse: 

— Tweed, eşti de acord să merg eu în faţă, iar Bob să mă 
urmeze? Dacă intrăm într-o ambuscadă, lucru de care sunt 
aproape convins, fiindcă, să nu uităm, o maşină a plecat în 
urmă cu o oră, mă ocup eu de ticăloşi. Bob va continua să 
ruleze ca să rămână în apropiere de Ronstadt şi de convoiul 
lui. 

Dacă ei ajung la bază, aşteptaţi-mă până vă ajung din 
urmă. Patru indivizi au plecat mai devreme şi mai sunt 

şapte cu Ronstadt, ceea ce înseamnă unsprezece. Asta 
înseamnă că sunteţi depăşiţi numeric. 

— S-ar putea să-ţi fie greu să ne găseşti, îl preveni 
Newman. 

— Ba nu. Plasez şi pe acoperişul maşinii voastre un 
emiţător. Va apărea de culoare albastră pe cadranul meu, 
aşa că, dacă funcţionează, n-o să vă pierd. Asta-i tehnologia 
modernă: o treabă cu două tăişuri. 

— Sunt de acord cu strategia ta, spuse Tweed. 

— Atunci pornesc spre terenul de vânătoare, cum s-ar 
zice. Pădurea Neagră. 

Marler se întinse peste acoperişul maşinii şi Paula auzi 
dispozitivul magnetic de fixare lipindu-se de metal. Apoi 
Marler porni în fugă spre maşina lui. Nield aştepta deja pe 
scaunul din dreapta, iar Butler stătea ghemuit pe bancheta 
din spate. Deodată Marler se întoarse grăbit spre maşina lui 
Newman. 

— Am uitat ceva, îi spuse el lui Newman, care coborâse 
din nou geamul. Când luminiţa aceea roşie începe să 
pâlpâie înseamnă că sunteţi foarte aproape de Ronstadt. 
Acum chiar că pornim... 

— Paula, făcu Tweed, uneori Marler are un mod ciudat de 
a se exprima. 

— Te referi la „terenul de vânătoare”, nu? Nu mă 
deranjează. Mă gândeam la bietul Guy. Tare-aş vrea să 
trimit câţi mai mulţi ticăloşi acolo unde a ajuns el. 


Lăsară Freiburgul în urmă mai repede decât se aşteptase 
Paula. Curând trebui să ruleze pe şoseaua acoperită cu un 
strat destul de gros de zăpadă. O dată cu căderea 
întunericului răsărise luna, revărsându-şi lumina slabă 
peste peisajul rural pustiu. Pătrunseră într-o zonă presărată 
de dealuri abrupte, acoperite de păduri compacte cu brazi 
care, unul lângă altul, păreau o armată de invazie, gata să-i 
copleşească. Cu crengile acoperite de zăpada care 


410 


strălucea în lumina lunii, semănau cu pomii de Crăciun. 

— Acum înţelegi, spuse Tweed, adresându-se Paulei, de 
ce am spus că zona e foarte frumoasă. M-asculţi? 

Ea se concentrase asupra luminiţei roşii de pe cadran şi 
avea o expresie de visare pe chip, ca şi cum ar fi fost cu 
mintea în altă parte. Scutură din cap şi privi spre Tweed. 

— Îmi pare rău, n-am fost atentă. 

— N-are importanţă. Dar la ce te gândeai? 

— La multe. De exemplu, de ce nu te-a anunţat directorul 
de la Colombi că Ronstadt a plecat? Mai ales că vorbise 
Kuhlmann cu el. 

— Poate că nu se afla la hotel în momentul acela. Ori 
poate n-a vrut să dea informaţii despre un oaspete. Dacă 
aşa stau lucrurile, nu-l învinovăţesc de nimic. Trebuie să se 
gândească şi la reputaţia hotelului. 

— Mă mai întrebam în legătură cu cei trei care călătoresc 
cu Ronstadt. Cât am stat în hotel nu i-am văzut deloc. 

— Cred că îi sileşte să stea în camerele lor. 

— Mi-am amintit ce-ai zis. Privi pe geam. E frumos, dar şi 
sinistru. Şi nici n-am întâlnit vreo maşină de când am 
plecat. Până acum, n-am văzut decât stopurile lui Marler. 

— Vine ceva din faţă, remarcă Newman. 

— Ce Dumnezeu e, Bob? 

— Un plug mare, care curăţă zăpada. Trebuie să te pleci 
în faţa disciplinei germane. Imediat s-au apucat să curețe 
şoseaua. 

— E primul pe care-l vedem, obiectă ea. 

— Nici nu-i de mirare. Nu e sezonul. Turiştii - cei care vin 
la schi, adică - nu se aşteptau să fie zăpadă la vremea asta. 
O, dar e un utilaj de-a dreptul uriaş. 

— Bob, încetineşte, ordonă Tweed. 

— Marler n-a făcut-o. 

— Am spus să încetineşti până trecem de el. Ronstadt e 
în stare de orice mârşăvie. 

Tweed coborâse geamul şi ţinea pistolul în mână. 

Instinctiv, Paula ridică pistolul mitralieră şi-l puse pe 
genunchi. Utilajul de deszăpezire se apropia, iar Newman 
respectă ordinul de a rula mai încet. Paula strânse mai bine 
arma în mâini. Plugul se apropia încet şi reuşiră să-l vadă 
pe şofer. Părea să fie atent la modul de lucru al maşinii. 
Newman încetini şi mai mult pe zăpada afânată. 

— Mai vezi pe cineva în afară de şofer? întrebă Tweed. 

— De unde stau eu, nu, îi răspunse Newman. 

Paula îl împinse uşor pe Tweed, presându-l de canapea şi 
ridică ţeava armei prin geamul deschis. Până atunci fusese 
foarte cald în maşină şi începuse să se simtă toropită. 
Acum, când aerul rece ca gheaţa pătrundea înăuntru, se 
trezise cu totul. 

Pe măsură ce se apropia, duduitul plugului care azvârlea 
mari cantităţi de zăpadă în afară şoselei deveni tot mai 
puternic. Când vehiculul ajunse în dreptul lor, şoferul îşi 
scoase şapca cu cozoroc, o flutură spre ei şi trecu mai 
departe, moment în care Paula trase arma de pe geam, 
ascunzând-o. Apoi oftă uşurată. 

— Acum ne putem destinde. 

— Ba nu, o preveni Tweed. Undeva pe drum mă aştept la 
un atac serios, aşa că fii pregătită. 

Newman mări viteza, deoarece distanţa dintre ei şi 
Marler crescuse. Ici şi colo văzură câte o casă din lemn, cu 
lumini primitoare, retrasă în raport cu şoseaua. Toate aveau 
acoperişuri cu pantă foarte pronunţată, probabil pentru a 
face să alunece mai uşor zăpada abundentă. 

Panorama era impresionantă, cu vârfuri înalte, 
înzăpezite, şi cu văi adânci între versanţi, în care erau 
grupuri de case minuscule adunate strâns laolaltă. 
Priveliştile se succedau lent, iar în lumina lunii totul părea 
paradisiac. 

— Ce paşnic arată totul, se extazie Paula. 

— Da, până acum, o atenţionă Tweed. 

— Luminiţa roşie se vede mai slab, exclamă Newman. 

Urmează aceeaşi direcţie însă, dintr-un motiv sau altul, 
Ronstadt a mărit viteza. 

— La fel şi Marler, constată Keith Kent, deschizând gura 
abia acum. 

— Accelerez şi eu, răspunse Newman, apăsând mai 
hotărât pe pedală. 

— Ne apropiem de HGllental, anunţă Paula, după ce 
consultă harta la lumina lanternei. Suntem foarte aproape 
chiar. 

Câteva momente mai târziu, intrară într-un defileu 
spectaculos. Pantele abrupte cu stânci încorsetau şoseaua 
din ambele părţi. Paula simţi cum starea de încordare 
creşte. Versanții, aproape verticali în unele locuri, păreau să 
strivească automobilul. În plus, acum înălțimile ascundeau 
luna, care lumina numai crestele, lăsând defileul într-o 
beznă adâncă. Dispăruseră şi căsuţele cochete cu lumini 
primitoare. Nu mai era decât defileul întunecat, în care se 
simțeau rupţi de restul lumii. 

— Mă-ntreb cum se descurcă Marler, spuse Newman. Nu 
ştiu de ce, dar a încetinit din nou. 


— Fii cu ochii pe versanţi, îl sfătui Marler pe Nield. 

— Exact asta şi fac. 

— Dacă au ajuns acolo sus, înseamnă că au găsit vreun 
drum pe care au urcat. Nu cred că ar lua muntele pieptiş. În 
orice caz, ar fi trebuit să-şi lase maşina pe marginea 
şoselei. 

— De ce mergem atât de încet? făcu Butler de pe 
bancheta din spate. 

— Ca să vedem pe unde au ieşit de pe şosea, îl lămuri 
Marler. 

Aprinsese faza mare ca să poată privi cât mai departe pe 
şosea. Uitându-se în sus, zări numeroase stânci enorme, 
acoperite cu zăpadă, care stăteau parcă într-un echilibru 
precar deasupra lor, o imagine nu tocmai liniştitoare. 

Verifică din nou cadranul. 

Luminiţa roşie devenise tot mai palidă, ceea ce însemna 
că americanul mărise considerabil viteza. De ce? 

Se aplecă în faţă, privind atent la panta abruptă din 
stânga şoselei. Continuă să ruleze, concentrat asupra a tot 
ce se afla în jur. Apoi constată că nu era o simplă nălucire. 
In faţă, în stânga şoselei, urcând panta, distinse urmele 
duble ale unor pneuri, foarte adânci în zăpada altfel 
neatinsă. Spori viteza. 

— Ţineţi-vă bine. Urcăm panta aceea. Acolo sunt. 
Dumnezeu ştie cât de mult deasupra noastră. 

Butler îşi ţinu respiraţia, iar Marler coti brusc, derapând 
controlat. Apăsă puternic pedala de acceleraţie şi începu să 
urce ceea ce se dovedi a fi albia unui torent având troiene 
înalte de zăpadă pe maluri. Pneurile de iarnă aderau bine la 
terenul tare ca piatra, astfel că urcau vijelios. 


Brad, un tip scund, urât, dar puternic, se cocoţase 
undeva deasupra locului în care albia torentului intra în 
şosea, urmărind autostrada prin binoclul de vedere 
nocturnă. Văzuse convoiul lui Ronstadt, alcătuit din trei 
automobile, trecând şi mergând mai departe spre H5llental. 
Brad conducea grupul de patru oameni cărora li se dăduse 
misiunea de a-l distruge pe Tweed împreună cu echipa sa. 

— Dan, strigă el către un bărbat masiv cu mustață pe 
oală, tu ai o puşcă automată. Urcă-te în copacul acela mare 
de acolo. Fă-o imediat, până nu sosesc ticăloşii ăia! 

— Buster, strigă apoi către un grăsan cu o faţă ce 
semăna cu o lespede de piatră, ia-ţi pistolul-mitralieră. 
Coboară în spatele stâncii de acolo, ca să acoperi ieşirea 
din albia torentului. Pentru orice eventualitate. 

— Bruce, strigă el din nou, eşti gata să prăvăleşti stânca 
o dată cu mine? 

Cu o constituţie impresionantă şi având o cicatrice pe 
frunte, Bruce stătea ca şi Brad pe marginea culmii de unde 

pornea panta deosebit de abruptă, însă ceva mai departe. 
Era cu mâna pe drugul de oţel cu ajutorul căruia dislocase o 
stâncă. Acum nu trebuia decât să apese bine pe capătul lui 
pentru a o face să se rostogolească spre şosea, unde avea 
să ajungă cu o viteză distrugătoare. 

Brad stătea în spatele unei stânci enorme, acoperite de 
zăpadă. Îi trebuise toată forţa pentru a o disloca, iar acum 
abia se ţinea, gata să o ia la vale. Ca şi Bruce, trebuia să 
apese pe drug pentru a o pune în mişcare. Strigă din nou 
către Bruce: 

— Nu bolovanii ăştia îi vor omori pe Tweed şi pe ai lui, 
făcându-le maşina praf. Când o vor porni la vale, vor 
produce o avalanşă, fiindcă panta de sub noi e cam 
instabilă. 


Când Marler ieşise atât de brusc de pe şosea nu avea 
cum să ştie că astfel scăpase - cel puţin pentru moment - 
de o moarte sigură. 

Cât pe ce să disloce stâncile, Brad rămase uimit de 
manevra rapidă şi neaşteptată făcută de Marler. Ceva mai 
devreme se uitase prin binoclu ca să-i cerceteze pe 
ocupanţii maşinii. Dar nici urmă de tânăra pe care i-o 
descrisese Ronstadt, nici urmă de Tweed, ale cărui 
semnalmente le ştia. Hotări de aceea să lase maşina să 
treacă. 

— Bruce! răcni el. Încă nu! Au intrat pe albie şi urcă spre 
noi. 

Îşi îndreptă atenţia asupra bărbatului cu pistolul- 
mitralieră ascuns în spatele unei stânci. 

— Buster! Aia vin încoace! Imediat ce vezi maşina, începi 
să tragi... 

Marler continuă să urce, răsucind volanul rapid, pe 
măsură ce curbele se succedau, împiedicându-l să vadă 
culmea. Pneurile de iarnă se dovediseră salvatoare, ajutând 
maşina să urce. Deocamdată se afla tot în albia mărginită 

de troiene înalte de zăpadă. 

— Valea asta blestemată este nesfârşită? exclamă Butler. 

— Trebuie să se termine undeva, strigă Marler. 

Abia rostise aceste cuvinte când luară o nouă curbă şi, 
dincolo de o poţiune impracticabilă de drum, văzură lumina 
lunii strălucind pe culme. 


Pe autostradă, Newman, îngrijorat de faptul că luminiţa 
roşie de pe cadran dădea să se stingă, acceleră. Acum 
gonea cu viteză, iar Paula privea panta abruptă din stânga 
şoselei. De-a lungul coamei văzu şiruri de stânci 
amenințătoare, ce stăteau acolo din timpuri imemoriale. 

— İl ajungem din urmă pe Ronstadt, le spuse Newman. 
Luminiţa a devenit mai clară. Dar nu mai văd stopurile lui 
Marler şi nu pricep de ce. 

— Mergi înainte, îl îndemnă Tweed. 

— Dar ce crezi că fac?! 

Ajuns aproape de capătul superior al torentului, Marler 
frână la poalele ultimei porţiuni abrupte. Lăsă motorul să 
meargă. Nu avea rost să se trezească fără mijloc de 
transport în sălbăticia acelor locuri. Gândea febril, 
încercând să se pună în situaţia duşmanilor - cum ar fi 
procedat dacă ar fi fost în locul lor - şi apoi se hotărî. 

— Aici coborâm. Nu prea mă-ncântă ce vom găsi pe 
culmea muntelui. 

— Ne dispersăm, sugeră Nield. 

— Exact. 

— Eu urc pe malul stâng, propuse Butler, care deschisese 
deja uşa. 

— Pete, noi o luăm prin dreapta. Să nu te expui prea 
repede pe culme. 

Acest schimb de cuvinte durase doar câteva secunde. 
Marler avea puşca Armalite în stânga şi un revolver 
automat Walther în dreapta. Butler începu să escaladeze 
malul stâng prin zăpada adâncă. In dreapta avea un 

Walther. Precaut, trase cu ochiul peste partea superioară a 
malului şi clipi, nevenindu-i să creadă. 

Era la doar câţiva paşi de Brad, care stătea strângând 
ranga cu ambele mâini şi cu ochii asupra celui de-al doilea 
Audi alb care se apropia în viteză. Avea nici mai mult, nici 
mai puţin de trei pistoale vârâte pe sub centura 
hanoracului. Mişcarea lui Butler îi atrase atenţia. Se 
întoarse spre stânga şi îl văzu. Acţionă greşit. Dădu drumul 
răngii şi încercă disperat să-şi scoată unul dintre pistoale de 
la brâu. 

Butler trase de trei ori. Sângele ţâşni şi se întinse într-o 
pată mare pe hanorac. Omul se împletici, rezemându-se de 
stânca dislocată, se apucă de ea căutând un sprijin, alunecă 
şi, căzând în faţă, alunecă în josul pantei. In încercarea de a 
găsi un punct de sprijin, dezechilibrase bolovanul. Stânca 
începu să se rostogolească la vale, din ce în ce mai repede. 
Brad căzuse în calea ei. Stânca trecu peste el şi, în lumina 
lunii, Butler văzu că o porţiune destul de mare a ei se 
înroşise, purtând pe ea urmele cadavrului pe care îl strivise; 
apoi se rostogoli cu zgomot de tunet spre şosea. 


Paula văzu stânca uriaşă coborând vertiginos. Calculă că 
va lovi şoseaua chiar în faţa lor. Sau îi va lovi în plin. 

— Frânează! răcni ea. 

Newman reacţionă la strigătul ei fără să-şi dea seama de 
ce şi opri maşina brusc. Aflaţi în spate, Tweed şi Kent se 
ţinură de ce apucară, dar tot fură azvârliţi în faţă, 
rămânând totuşi pe banchetă datorită centurilor de 
siguranţă fixate, care îi opriră să nu iasă prin parbriz. 
Stânca se izbi de şosea, făcu un salt şi trecu la puţină 
distanţă de botul maşinii. Îşi continuă drumul cu o viteză 
înspăimântătoare traversând şoseaua şi căzu într-o albie de 
râu, destul de departe de cealaltă bandă de circulaţie. 

— Mulţumesc, spuse Newman. 

— Cu plăcere, îi răspunse Paula. 

Apoi Newman porni cu viteză. Paula continua să se uite 
pe geam şi deodată scoase un icnet disperat. In faţa lor 
începuse să se rostogolească o altă stâncă. Vreme de o 
clipă rămase stupefiată, incapabilă să scoată o vorbă. Apoi 
răcni iar: 

— Viteză! Cât de repede poţi! 

Newman apăsă pe pedala de acceleraţie de parcă ar fi 
vrut s-o facă una cu podeaua. Automobilul porni ca din 
praştie, parcă zburând, azvârlind în urmă jeturi de zăpadă. 
Cu palmele umede de spaimă şi strânse laolaltă, urmărea 
coborârea proiectilului. Observă, de asemenea, că întreaga 
pantă părea să se fi pus în mişcare, ca o maree formată din 
zăpadă şi pietre dislocate. Cel de-al doilea bolovan 
declanşase o avalanşă. Se rugă în gând, lucru pe care 
rareori îl făcea. Newman se chinuia să menţină automobilul 
pe şosea. 

Uitându-se prin lunetă, văzu stânca lovind şoseaua în 
urma lor. Ca şi cea dinainte, căzu pe cealaltă bandă de 
circulaţie şi dispăru dincolo de marginea şoselei. Avalanşa 
se prăbuşise pe banda lor, liniştindu-se brusc şi lăsând 
cealaltă bandă relativ neacoperită. 

— Ai face mai bine să treci tu la volan, spuse Newman cu 
amabilitate, adresându-se Paulei. 

— Cred că ne apropiem de Ronstadt, se auzi vocea 
stăpânită a lui Tweed. Luminiţa roşie e foarte puternică 
acum. 


Bruce, individul cu cicatricea pe frunte, dislocase cea de- 
a doua stâncă şi imediat scoase un pistol de la centură. 
Auzise cele trei împuşcături trase de Butler. Nu-l zări pe 
Brad, însă văzu doi bărbaţi ghemuiţi în zăpadă pe partea 
dinspre el a albiei. Ridică pistolul şi-l prinse între ambele 
mâini. Se auzi o altă împuşcătură. Marler ochise cu Armalite 
şi trăsese. Pe fruntea lui Bruce apăru o pată roşie, exact în 
mijlocul  cicatricei. Rămase nemişcat o fracțiune de 

secundă, braţele îi căzură pe lângă trup, dând drumul 
pistolului, apoi se prăbuşi pe spate, rămânând cu ochii 
holbaţi către cerul luminat de lună. 

— Aveţi grijă, îi avertiză Marler. Mai sunt doi pe undeva. 

— Mi s-a părut că văd o mişcare în pădure. Mă duc prin 
învăluire, îi răspunse Nield în şoaptă. 

— Bună idee. 

Marler începu să meargă târâş de-a lungul unui şanţ 
natural către locul în care trebuise să oprească maşina. 
Nield se deplasă în altă direcţie, stând ghemuit şi alergând 
în salturi, căutând adăpost în dosul unor stânci. Observase 
că din unul dintre copaci căzuse zăpadă. De ce numai din 
acela? 

Descriind un arc de cerc, se apropie şi intră în pădure. 
Copacul care îi atrăsese atenţia avea trunchiul gros şi 
ramuri până jos, care puteau constitui o scară naturală 
pentru cel care ar fi vrut să urce cât mai sus. Găsi adăpost 
după un trunchi, nu prea departe de copacul ce-i atrăsese 
atenţia. Văzu că Marler apăruse în câmp deschis, fiind 
oarecum expus. Din copacul înalt căzură trei bucăţi 
îngheţate de zăpadă. 

Acum era convins şi, ţinând seama că Marler era 
descoperit, trebui să acţioneze imediat. Examină copacul, 
scoase o grenadă din buzunar şi o azvârli cu boltă printr-o 
spărtură în frunzişul acoperit de zăpadă. Grenada explodă 
şi Nield avu impresia că aude un strigăt slab. Apoi se 
prăbuşi cadavrul; Dan, fiind azvârlit de pe o creangă pe 
alta, se izbi de pământ, rămânând nemişcat. Puşca lui căzu 
câteva clipe mai târziu. 

Aproape în acelaşi moment Buster se ridică din spatele 
stâncii după care se ascunsese şi roti ţeava armei pentru a 
trage o rafală. Marler descărcă două gloanţe în el. Buster 
alunecă moale în zăpadă, prăbuşindu-se peste propria 
armă. 

— Cu acesta avem patru, strigă Nield. Le-am găsit şi 

maşina. 

— Scapă de ea, ordonă Marler. 

— Atunci coborâţi amândoi până la maşina noastră. 

Nield găsise uşor maşina celorlalţi. Urmărise pur şi simplu 
urmele lăsate de pneuri pe zăpadă. Oamenii lui Ronstadt o 
ascunseseră după nişte tufişuri. Deasupra ei străjuia un 
copac înalt. 

Nield găsi o adâncitură a terenului după una din stâncile 
presărate pretutindeni. Se ridică în picioare, o aruncă atent 
cu boltă, astfel încât să cadă sub rezervorul maşinii şi se 
adăposti după stânca. Auzi grenada explodând. Răsună 
apoi o altă bubuitură puternică. Rezervorul sărise în aer 
ridicând un zid de flăcări care topi instantaneu zăpada de 
pe copacul din apropiere. Privi peste stâncă. Maşina arăta 
de nerecunoscut de parcă ar fi trecut printr-un malaxor. 
Cobori de-a lungul albiei torentului şi-i găsi pe Marler la 
volan şi pe Butler în spate. Nield se aşeză în faţă, Marler 
ambală motorul pentru a urca maşina până sus, unde putea 
întoarce pentru a cobori. 

— Ciudat, puteam fi morţi cu toţii, constată Butler. 

— Nu e chiar aşa, îi răspunse Marler, pentru că 
americanii ăştia se dovedesc a fi nişte bieţi amatori când e 
vorba de tactică. 

— Dacă rulăm cu viteza asta, suntem pe cale de a pierde 
contactul cu Marler, spuse Newman. 

— Va trebui să riscăm, răspunse Tweed. Scopul e să nu-l 
pierdem din ochi pe Ronstadt. Dacă americanii plănuiesc 
ceea ce cred eu, atunci vor câştiga. Marea Britanie s-ar 
prăbuşi în haos, din care s-ar putea să nu-şi mai revină. 

— Noi suntem patru, iar ei unsprezece, nu se dădu 
Newman bătut. Şansele de a reuşi ceva sunt minime. 

— Continuă să conduci, ordonă Tweed. Nu înţeleg de ce 
am trecut de H5llental. Baza trebuie să fie în altă parte. Lui 
Kurt Schwartz i-a scăpat ceva. Cel puţin aşa cred. Scoase 
carneţelul negru pe care îl primiseră de la Irina, după ce o 
salvaseră. Paula, dă-mi şi mie puţin lanterna. 

— Ce te frământă? întrebă ea. 

— Kurt a scris H6llental pe o pagină, apoi urmează două 
pagini albe. Nu înţeleg de ce. 

— Explicaţia ar putea fi foarte simplă, zise Paula, 
întinzându-i lanterna. Mi s-a întâmplat şi mie. Dai două 
pagini fără să-ţi dai seama, lăsându-le, din greşeală, albe. 

— Sper să ai dreptate. Să verific ce scrie pe următoarea. 
A, uite. Doar un cuvânt. Schluchsee. Pare a fi un lac. 

— Dă-mi lanterna, să verific pe hartă. 

Examină harta şi aruncă o privire spre cadranul a cărei 
luminiţă roşie indica prezenţa lui Ronstadt şi a convoiului 
său. Urmări punctul luminos vreme de câteva secunde. 
Apoi spuse repede: 

— Până adineauri ne deplasăm spre sud-est, direcţia 

HOllental. Acum mergem spre est, spre Titisee, un mic lac, 
unde este şi o staţiune renumită. Curând însă urmează o 
bifurcaţie care ne poate întoarce spre sud-vest şi merge de- 
a lungul lacului. 

— Şi nu vrem asta, protestă Tweed. 

— Ce-ar fi să mă laşi să termin? replică Paula. Există şi 
Schluchsee, un lac mai mare, dar pare destul de departe. 
După ce trecem de lacul Titisee, ajungem la o altă 
bifurcaţie ce duce la Feldberg. 

— Cel mai înalt punct din Munţii Pădurea Neagră, aminti 
Tweed. Situat la o mie cinci sute de metri altitudine. lartă- 
mă, încheie el. 

— M-aş lipsi de întreruperi măcar până termin. La 
bifurcaţie, o luăm la stânga şi apoi ne îndreptăm spre sud- 
est, direct spre Schluchsee. 

— Dacă Marler nu ne mai detectează pe cadran, îi va fi 
imposibil să urmeze un traseu atât de complicat, obiectă 
Newman. 

— Vom risca, repetă Tweed. 

— Nu-mi place. Mai bine aş încetini, ca să-i ofer şansa de 
a ne ajunge din urmă, insistă Newman. 

— N-am de gând să repet ordinul, îi spuse Tweed. Treaba 
ta e să nu-l pierzi din ochi pe Ronstadt. Este un ordin. 

— N-ar fi rău dacă v-aţi mai calma puţin, sugeră Keith 
Kent. 

— Ai dreptate, îl aprobă Tweed. Încordarea asta nu ne 
ajută cu nimic. 

— În concluzie, spuse Paula, să ne liniştim, inclusiv tu, 
Tweed. 


— Îl pierdem pe Tweed, constată Marler, rulând cu mare 
viteză. Punctul albastru e din ce în ce mai palid. Va trebui 
să mergem mai repede. 

— Ca să ieşi din peisaj, îl avertiză Nield. 

— Nu prea cred, mormăi Marler. Doar am fost şi pilot de 

curse. 

— Asta nu-i pista de la Le Mans, remarcă Nield văzând că 
Marler accelerează. Mi se pare ciudat că am lăsat în urmă 
H6llental. Credeam că acolo îşi au baza. Mai încet, Marler, 
că doar nu pilotezi un avion. 

— Şi s-ar putea să fie strat de gheaţă sub zăpadă, strigă 
Butler care până atunci nu-şi exprimase temerile, din câte 
îşi amintea Nield. 

— N-o să-l dezamăgesc pe Tweed, îi anunţă Marler pe cei 
doi. Apropo, încercă el să schimbe subiectul, aţi observat 
complexul acela uimitor de clădiri din H6llental, care se 
cheamă Hofgut Stemen? 

— N-ai vrea să opreşti o clipă acolo să mâncăm ceva? 
făcu Butler. Locul părea enorm şi era luminat ca ziua. 

— M-a surprins că am văzut o mulţime de maşini parcate, 
nu se lăsă Nield. Şi am zărit şi lume mâncând într-un 
restaurant foarte şic. 

— Germani, spuse Marler, veniţi din oraşe apropiate. 
Aveau schiuri pe acoperişurile maşinilor. Probabil câţiva 
fericiţi veniţi să profite de ninsori. 

După aceea, se lăsă tăcere. Marler refuză să mai reducă 
din viteză. Spre stânga, pe versantul muntelui se întindea, 
nesfârşită, o pădure deasă de brazi. Nu întâlniră nici o altă 
maşină. Să mulțumim cerului şi pentru asta, gândi Nield. 

— Semnalul emis de maşina lui Tweed devine mai 
puternic, constată Marler pe neaşteptate. Il prindem din 
urmă. la stai puţin, văd că-şi schimbă direcţia de mers. 
Acum se-ndreaptă spre sud-vest. 

— Ajungem la o bifurcaţie, îl anunţă Nield. 

Ca şi Paula, ţinea pe genunchi harta desfăşurată şi o 
studia la lumina lanternei. Apoi privi în faţă atent, pentru a 
observa semnul ce anunţa bifurcația. 

— Acum Newman merge spre Feldberg, anunţă el. 
Punctul cel mai înalt din Munţii Pădurea Neagră. 

— Acolo zăpada e şi mai mare, comentă Butler mai mult 

pentru sine. 

— Mai încetineşte, pentru numele lui Dumnezeu, se rugă 
Nield. 

Satisfăcut că se mai apropiase de celălalt automobil, 
Marler reduse din viteza nebunească. Nield se aplecă în 
faţă, întinzând la maxim centura de siguranţă. 

— Coteşte aici. Mergem spre Titisee. 

Marler respectă indicaţia, apoi acceleră din nou. După 
câteva minute văzură în dreapta Lacul Titisee, pustiu şi 
strălucind în lumina lunii. Nield zări pe malul celălalt grupuri 
de căsuțe de vacanţă. Marler verifică din nou cadranul. 

— Acum au luat-o spre sud-est, observă el. 

— Nu se îndreaptă spre Feldberg, anunţă Nield după ce 
consultă harta. Urmează o altă bifurcaţie. Pare să se 
îndrepte spre un lac mare, Schluchsee. De ce oare? 


— Nici urmă de Marler, spuse Newman, adresându-se 
Paulei. 

— Punctul roşu a licărit, îl avertiză ea, deci cred că 
suntem prea aproape de Ronstadt. 

— Las-o mai moale, ordonă Tweed, dar ai grijă să nu-l 
pierzi. 

— Am priceput, trebuie să fac două lucruri în acelaşi 
timp, nu se dădu Newman bătut. 

Cu toate aceste încetini. Observaseră deja că drumul 
începuse să coboare. Paula se mai uită o dată la hartă. 

— Curând încep serpentinele, îl avertiză ea pe Newman. 

— Păi am mai redus deja din viteză, o asigură el. 

— Foarte bine c-ai făcut-o. 

În timp ce ea tocmai rostea ultimele cuvinte, Newman luă 
o curbă foarte strânsă, urmată imediat de alta la fel. Alături 
de el, Paula privea concentrată înainte, sperând să 
zărească o parte din lacul misterios. Atmosfera devenise 
deja mai calmă, socoti Tweed, lucru care îl mulțumea. Nu 
se ştia ce îi aştepta în continuare şi dacă vor reuşi să-l 

urmărească pe Ronstadt până la baza secretă. 

— Acum zăresc ceva. 

Nici nu termină de vorbit că Newman opri maşina. 

Punctul roşu de pe cadran, indicând poziţia lui Ronstadt 
clipea nebuneşte. Aproape că depăşise convoiul duşman. 
Paula ridică un binoclu mic pentru vedere nocturnă pe care- 
| avea atârnat la gât. Se gândi că nu mai văzuse vreun loc 
atât de pustiu. 

Erau la înălţime, iar ea privea în jos, către o mică 
porţiune a lacului. Avea senzaţia că se află într-o regiune 
nepopulată din Canada. Luna îşi pierdea din strălucire din 
cauza câtorva nori aproape transparenţi ce erau purtaţi de 
vânt prin dreptul ei. Lacul era neclintit şi întunecat. 
Suprafaţa lipsită de orice încreţitură o făcu să creadă că era 
îngheţată. Malul celălalt era mărginit de pante abrupte, 
năpădite de o pădure de brazi. 

— Vezi ceva? o întrebă Tweed. 

— Nimic. Nici un semn de viaţă sau vreo locuinţă. Absolut 
nimic. 

— Foarte promiţător. 

— Ne-a ajuns Marler din urmă, strigă Newman, căruia îi 
veni greu să-şi ascundă sentimentul de uşurare. 

— Eu cobor din maşină să mă uit mai de aproape, anunţă 
Paula. 

Se dădu jos, închise uşa uşor şi se trezi cu Marler lângă 
ea. La câţiva paşi mai în spate era parcată şi maşina, având 
aprinse doar luminile de poziţie, la fel ca şi a lor. 

— Bun, am înţeles că baza lui Ronstadt nu e în H5llental, 
remarcă Marler. 

— Nu, nu e, îi răspunse Paula. Tweed crede că ar putea fi 
pe aici. Lacul acela ciudat ce se vede jos e Schluchsee. 

— Sunt sigur că în zona asta se află baza, strigă Tweed 
pe geamul pe care îl coborâse. Kurt Schwartz face referire 
la acest loc. Mi-a scăpat însemnătatea numelui - după 
HOllental urmau două pagini albe. 

— Să ne mai apropiem, îi sugeră Paula lui Marler. Cred că 
dincolo de marginea şoselei e un drum. 

Newman oprise motorul. Se aflaseră atât de aproape de 
Ronstadt, încât acest lucru părea o decizie înţeleaptă. Se 
putea ca duşmanul să fi procedat la fel pentru a trage cu 
urechea. Făcând câţiva paşi pe drumul neamenajat, Paula 
rămase şocată de tăcerea incredibilă ce nu făcea decât să 
sporească atmosfera sinistră a acelui loc sălbatic. Simţi că 
toţi aşteptau să se petreacă ceva îngrozitor. 

O vreme se bucură de aerul rece al nopţii, cu mult sub 
zero grade, fiindcă era în plăcut contrast cu aerul închis din 
maşină, însă îşi lăsase mănuşile pe scaun, ca să poată 
manevra mai uşor binoclul şi acum începuse să-şi simtă 
degetele şi faţa îngheţate. 

— Marler, ar trebuit să te-ntreb întâi ce s-a întâmplat 
când aţi dispărut de pe şosea. Nield şi Butler au păţit ceva? 

— Sunt în cea mai bună formă. A trebuit să facem puţină 
curăţenie. Dar o să vă povestesc mai târziu. 

După ce se mai îndepărtă puţin de drum, Paula beneficie 
de o vedere panoramică, deoarece nu mai era în spatele 
pâlcului de brazi de lângă şosea. Lacul era lat, însă părea 
extrem de lung, mult mai lung decât lacul Titisee, pe care îl 
zărise mai devreme. Îl măsură de la un capăt la altul cu 
binoclul, însă tot nu văzu vreo clădire său vreun 
debarcader. Liniştea, nemişcarea, absenţa până şi a unei 
căsuțe de lemn cu luminile aprinse o înfiorau. 

— Suprafaţa lacului pare tare ca betonul, remarcă Marler. 
Ar fi un decor perfect pentru un film de groază. Cu uriaşi 
primitivi, înarmaţi cu securi pe măsură, ieşind pe furiş din 
păduri. 

— Termină, protestă Paula. Doar ştii că am o imaginaţie 
bogată. O să mi se pară că-i şi văd. 

— Ceva informaţii? întrebă Tweed care ajunsese în 
spatele lor fără să facă nici un zgomot. 

— Absolut nimic. Uită-te şi tu. 

— Mulţumesc, nu. Văd şi-aşa. N-am mai călcat de mult 
într-un loc izolat ca acesta. Mai bine haideţi la maşini. 
Punctul roşu nu mai pâlpâie, ceea ce înseamnă că Ronstadt 
a pornit din nou. 

— Aproape c-am ajuns, Bilă, îi spuse Ronstadt celui din 
dreapta lui. 

Se afla la volanul celei de-a treia maşini din convoi, 
urmându-le pe celelalte două, iar acum se hurducăiau pe 
dramul desfundat care dădea ocol lacului. Luna dispăruse 
de câteva minute după un nor, astfel că aveau farurile 
aprinse pe fază mare. Brusc, scoase un hohot gros de râs 
ce-i trăda încântarea. 

— Ce-i? făcu Leo Madison. 

— Bilă, ne merge de minune. Nu văd nici urmă de Tweed 
şi echipa lui de nenorociţi. Cred că Brad şi băieţii lui i-au 
făcut tocăniţă în H6llental. Cu sânge în loc de sos tomat. 

Hohoti din nou, scoțând un sunet hârâit: 

— la gândeşte-te la avalanşa aia prăbuşindu-se asupra 
celor două maşini. Îţi dai seama ce-a mai rămas din oamenii 
dinăuntru? Sper că şi Paula Grey a fost acolo. Grozav. 

— Da’ e ciudat că Brad şi băieţii lui nu ne-au ajuns din 
urmă, comentă Madison. 

— Le ia timp să pregătească o asemenea mâncare, râse 
din nou. Hai, că-mi place. Şi ce mâncare... Cu Paula Grey ca 
desert. 

— Sper să ai dreptate. 

— Ştii care-i problema ta, Bilă? 

— Cred c-o să mi-o spui chiar tu. 

— N-ai simţul umorului. Mai bine ţi-ai suflecă mânecile, 
prietene. Avem o groază de făcut. 

— Ce anume? 

— O să încărcăm cutii grele în trei camioane. Cred că 
Bernhard Yorcke o fi încărcat deja un camion. Avem patru 
cu totul. Cu ce-i în ele, distrugem Marea Britanie. 

— Şi cine-i Bernhard Yorcke ăsta? 

— A venit din Luxemburg cu mulţi ani în urmă. E tipograf. 
A ajuns în Elveţia de tânăr şi a rămas aici. E locul cel mai 
potrivit pentru tipografi. Elveţienii ăştia, trebuie să 
recunosc, sunt cei mai buni tipografi din lume. 

Privi prin parbriz. 

— Suntem aproape. Necazul e că Bernhard Yorcke ne 
poate face o grămadă de probleme. 

Venind din gura lui Ronstadt, Madison se întrebă cum 
Dumnezeu putea fi acest Yorcke. 

— Dar ce tipăreşte? insistă el. 

— O să vezi la faţa locului, bine? 


— Există o bază şi trebuie să fie acolo. 

— De acord, întări Tweed. 

Coborâseră şi merseseră spre sud faţă de locul din care 
Paula cercetase lacul prin binoclu. Maşina condusă de 
Newman era în faţă, urmată de cea a lui Marler. Punctul 
roşu de pe cadran strălucea atât de puternic încât trebui să 
ruleze foarte încet. Treptat, strălucirea se mai stinse. 
Newman stinse mai toate luminile şi opri brusc, din două 
motive. Ajunseseră acum aproape de marginea lacului şi 
observase o porţiune de drum ce mergea paralel cu el. 
Parcară maşinile pe stânga, la adăpostul unui pâlc de 
copaci. Apoi, cu precauţie, ieşiră în câmp deschis. 

Spre dreapta, între drum şi lac, era un zid înalt până la 
umăr. Rămaseră cu toţii nevăzuţi, uitându-se peste coama 
lui. Paula se propti cu coatele de coama zidului şi privi prin 
binoclu: baza se afla chiar în partea opusă lor, spre partea 
îndepărtată a lacului. 

La marginea apei, pe o porţiune mai ridicată, se înălța o 
clădire cu două etaje. Avea frontoane foarte mari şi, din 

câte îşi dădu ea seama, era construită din lemn. Arăta ca 
un amestec de fermă şi de reşedinţă privată. Mai devreme, 
când priviseră de sus, rămăsese ascunsă vederii din cauza 
pădurii de brazi care cobora până aproape de marginea 
ridicăturii pe care se afla clădirea. Tweed luase binoclul de 
la Marler şi îl auzi pe Newman spunând: 

— Tweed, dă-mi şi mie binocilul o clipă. 

— la-l pe-al meu, zise Paula şi i-l întinse. 

Newman îl reglă imediat şi privi, dar ţinta lui nu era casa. 
Se uita către şirul de lumini de poziţie ale automobilelor 
negre care mergeau către capătul lacului. Urmărindu-le în 
continuare, zise: 

— Rulează pe un drum lat, care merge spre partea unde 
locul se termină. După ce ajung la bază o să urmăm acelaşi 
drum. Pot conduce pe acolo şi fără să aprind farurile. 

— Cu puţin noroc, comentă Tweed, având maşini albe, s- 
ar putea să nu ne vadă. O să ne mascheze zăpada. 

— De aceea mi-ai ceru să închiriez maşini de culoare 
albă? întrebă Marler. 

— Da. Auzisem de prima ninsoare. M-am gândit că aşa ar 
fi mai puţin bătătoare la ochi şi uite că ne vor fi de folos. 

— Sigur, îl aprobă Newman, încă privind prin binoclu. Să 
sperăm că luna rămâne tot aşa, să avem o lumină difuză. 
Au ajuns la capătul lacului şi se îndepărtează de el. Acum 
sunt pe jumătate ascunşi, ceea ce înseamnă că drumul urcă 
printr-o vale. 

— Şi asta ne va sluji, interveni Marler. 

Paula stătea în picioare cu braţele încrucişate pe piept, 
încercând să se încălzească. Frigul trecea chiar şi prin 
hainele groase pe care le îmbrăcase. Rămăsese cu capul 
ridicat puţin peste coama zidului, ca să rămână ascunsă. 

— Imi aminteşte de casa aceea din Psycho, zise ea. Are 
un şir de trepte cu balustradă care duce la uşa din faţă. 
Singura diferenţă e rampa aceea mare din dreapta. Mă ia 
cu fiori. 

— O casă oarecare, o linişti Newman. 

— Rampa aceea e interesantă, remarcă Tweed, încă 
ţinând binoclul îndreptat spre casă, deoarece pe ea încap şi 
două automobile, sau chiar un camion foarte mare. 

— La ce le-ar trebui camioane acolo? întrebă Kent. 

— Ca să transporte ce se produce înăuntru. Dacă am 
dreptate, marfa de acolo e mai ucigătoare decât orice 
bombă. Clădirea arată ca un garaj uriaş, dar pot să jur că 
uşa e foarte modernă - spre deosebire de tot ce se află în 
jur. 

Paula privi cercetător lacul scăldat în lumina fantomatică. 
Luna apăru pentru scurt timp de după un nor şi constată că 
avusese dreptate. 

— Ici şi acolo de-a lungul lacului sunt mici plaje, dar n-am 
zărit nici o căsuţă de vacanţă. 

— In cursul sezonului toată lumea merge la Titisee, o 
lămuri Tweed. Uitaţi-vă, convoiul a ajuns aproape. 

— Când ajunge în preajma casei, dramul se desparte în 
trei, constată Newman. Un drum duce spre picioarele şirului 
de trepte, altul continuă până la baza acelei rampe, iar al 
treilea merge pe după casă - şi pe acolo au luat-o. N-ar fi 
vremea să pornim şi noi? 

— Să mai aşteptăm puţin, sugeră Tweed. Să-i lăsăm să 
intre. 

— Nu-i nici o lumină în toată clădirea, remarcă Paula. 

— Ba sunt mai multe, o corectă Tweed. Nu se prea văd, 
fiindcă se află jos, în subsol. Cred că au tras şi draperiile. 

— Vrei să spui că deja e cineva înăuntru? întrebă Paula. 

— Sunt convins, dar în subsol. Aşa să fie totuşi? Da, 
aproape sigur, numai dacă e suficient de spaţios. 

— Ce se află acolo? 

— Ceea ce vrem să distrugem. 

— Anume? 

— O avere, îi răspunse Tweed şi zâmbi. A sosit vremea să 
aflăm. 

Luna parcă ţinea să le fie de ajutor, luminând difuz 
întregul peisaj. Newman porni primul şi ieşi de pe şosea, 
pătrunzând pe drumul neamenajat. În spatele lui rula 
automobilul condus de Marler. Merseră cu luminile stinse, 
iar Newman, care examinase drumul reuşi să se descurce 
fără probleme. 

— Ce-ai discutat cu Tweed şi Marler înainte de plecare? îl 
întrebă Paula pe Newman. 

— Planul tactic pentru asalt, îi răspunse Tweed, de pe 
bancheta din spate. Avem mai multe variante. 

— Şi pe care aţi ales-o? 

— Tocmai mă pregăteam să-ţi spun, dar mi-ai luat-o 
înainte cu întrebarea. Trebuie să ştii şi tu la fel de bine ca şi 
ceilalţi. Bob, vrei să-i explici Paulei? 

— Noi suntem şapte, începu Newman. Am considerat că 
ei sunt unsprezece, însă lumina din subsol pe care a zărit-o 
Tweed ne sugerează că mai e încă un individ. Cel puţin, ţinu 
el să sublinieze. Calea cea mai evidentă de pătrundere ar fi 
prin spate, pe unde au mers şi maşinile. Dar mi se pare 
prea la vedere, nu crezi? 

— Da, adevărat, îi răspunse Paula. Mă gândeam să ne 
despărţim, astfel încât să înconjurăm casa. 

— Exact aşa am stabilit şi noi, spuse Newman. Keith, tu 
cobori când ajungem lângă clădire şi te strecori pe scări 
către uşa din faţă. Nu cred că se va întâmpla aşa, dar s-ar 
putea să iasă toţi pe acolo. Marler ţi-a dat încă un revolver - 
s-ar putea să nu ai timp să schimbi încărcătorul. Cum ies, 
începi să tragi în ei. 

— Cred că mă descurc, spuse Kent degajat. Cred că 
Tweed v-a povestit, sunt un ţintaş bun. Fac parte dintr-un 
club. 

— Dar noi ceilalţi? insistă Paula. 

— Marler şi Butler vor ocupa cele mai bune poziţii în 
spatele clădirii. Tweed şi Nield îl urmează pe Keith când 

acesta coboară, apoi se vor plasa pe poziţii, pe partea casei 
unde se află rampa. 

— Dar tu? 

— Eu trebuie să mă mişc. O să dau roată clădirii şi 
intervin ca întărire unde va fi nevoie. 

— Ai uitat de cineva, spuse Paula dezamăgită. Eu ce fac? 

— N-am uitat. Tu vii cu mine. 

— Ca întărire? întrebă ea cu glas ceva mai cald. 

— Sigur că nu. Ca forţă de sprijin pentru mine. 

— Elementul decisiv al strategiei noastre este să-i 
ademenim afară din clădire, interveni Tweed. Ei cunosc 
deja dispunerea încăperilor, pe când noi n-avem nici cea 
mai vagă idee. De aceea, trebuie să-i aducem pe terenul 
nostru. 

— Şi cum reuşim asta? vru să ştie Paula. 

— Sper c-aţi observat, au început să se aprindă luminile 
în interior, aşa că noi... 

— Asta arată că nu se tem de nimic, îl întrerupse 
Newman, şi ne va fi de folos. 

— Tocmai mă pregăteam să-i spun Paulei că Bob va 
arunca grenade înăuntru prin ferestre. Acest lucru îi va 
dezorienta, iar unii dintre ei vor ieşi, unde îi aşteptăm noi. 

— Isteţ gândit, spuse Paula laudativ. 

— Ajungem imediat, îi preveni Newman. 

Drumul pătrunsese pe albia unui torent, larg şi abrupt. 
Newman se simţi uşurat. Se părea că ticăloşii dinăuntru 
încă nu simţiseră apropierea lor. Ajunseră la partea 
superioară a albiei, unde drumul mergea în trei direcţii. 

— S-ar putea să nu ne audă venind, spuse Paula. Am auz 
bun şi mi se pare că disting zgomot de utilaje dinăuntru. 

— Aici coboară Keith şi Tweed, spuse Newman. Îl văd 
deja pe Nield dându-se jos pentru a vi se alătura. Keith, 
adăugă Newman, te sfătuiesc să te ghemuieşti lipit de zidul 
clădirii, între uşa principală şi rampă. Aşa vei fi mai puţin 
expus. 

— Exact aşa o să şi fac, răspunse Kent. 

La coborâre, Tweed şi Kent avură grijă să nu trântească 
uşile. Tweed avea revolverul Walther în mâna dreaptă şi 
câteva încărcătoare în stânga. Exteriorul clădirii rămăsese 
în întuneric, iar cei doi dispărură ca nişte năluci. În timp ce 
Newman rula foarte încet, Paula se aplecă şi ridică pistolul- 
mitralieră. 

— O să facem o echipă bună, zise Newman. 

— Dacă zici tu, făcu ea, încă iritată. _ 

Rulau pe drumul ce trecea pe lângă o latură a clădirii. In 
depărtare, Paula zări formele celor trei automobile negre. 
Toate fuseseră parcate cu faţa spre ei, pregătite ca pentru 
o plecare precipitată. Treceau foarte încet pe lângă perete 
când Paula strigă: 

— Opreşte! 

— De ce? 

— Opreşte! Ce, ai surzit? Am văzut un şir de trepte şi o 
uşă laterală. Eu cobor şi să nu te-aud protestând. 

Oftând, Newman opri. Nu avea rost să se certe cu Paula 
dacă aşa hotărâse ea. Pe de altă parte, avea dreptate: nu 
se aşteptaseră să găsească o intrare acolo. Ea deschise 
portiera, îi aruncă un zâmbet, se strecură afară şi o închise 
fără zgomot. El porni mai departe, urmat de maşina lui 
Marler, avându-l acum alături doar pe Butler. 

După ce rămase o clipă nemişcată pentru a se adapta la 
diferenţa de temperatură. Paula remarcă numărul mare de 
trepte, cel puţin douăsprezece, care duceau spre o uşă 
închisă. Se obişnui curând cu întunericul aproape desăvârşit 
şi observă că solul era plin de bolovani. 

Se ascunse în spatele unuia, apoi socoti că poziţia aceea 
îi va stânjeni mişcările. Trebuia să fie pregătită într-o 
fracțiune de secundă în caz că vreunul dintre ticăloşi ieşea 
afară pe neaşteptate. Pe întuneric, găsi o stâncă a cărei 
parte superioară era plată. 

Privi în spatele ei, încercând, în acelaşi timp, să surprindă 

orice zgomot. Era posibil ca indivizii să fi pus pe cineva de 
pază. Nimeni nu se gândise la asta mai devreme. Uşurată 
că nu aude nici o sunet, se aşeză pe stâncă şi aşeză 
încărcătorul de rezervă în poală, apoi ridică pistolul 
mitralieră până când ţeava rămase îndreptată spre 
platformă din faţa uşii. Cobori arma şi repetă mişcarea. 

Insuportabilă tăcerea asta, îşi zise ea. Nu se aude nimic. 
Nici măcar păsările de noapte. 

Îşi scosese mănuşa din mâna dreaptă, pentru a simţi mai 
bine trăgaciul sub deget. Avea să îngheţe, dar trebuia să 
îndure, de aceea îşi mişcă mereu degetul în jurul 
trăgaciului. 

leşiți, porcilor! zise ea şoptit. Ați ucis destui oameni cu 
bombele voastre. 


Când începu să dea roată clădirii, Newman observă că se 
mai aprinseseră lumini. Avusese un motiv întemeiat când îşi 
alesese rolul în această operaţiune. Voia să se asigure că 
fiecare se găsea pe poziţia cea mai potrivită. O văzu pe 
Paula stând pe stâncă şi oftă. Vru să se apropie de ea 
pentru a-i spune ceva, însă renunţă. Paula trecuse prin 
multe asemenea situaţii şi ştia ce face. Işi aduse aminte 
cum scăpase de Hank Waltz în magazia aceea din Eagle 
Street. ` 

Se îndreptă în direcția opusă, către spatele casei. Il găsi 
pe Marler ascuns în spatele unui copac, având arma 
pregătită. În spatele lui era Butler ghemuit la adăpostul 
unui tufiş. Amândoi supravegheau o altă ieşire, a cărei uşă 
era situată la nivelul solului. Îşi continuă inspecția către 
cealaltă latură a clădirii. 

Trăgând cu ochiul din spatele unei gherete din lemn, 
Nield îi făcu un semn cu pistolul. Ceva mai departe, în 
preajma rampei, ascuns de înălţimea ei, Tweed aştepta, 
calm, privind atent în sus, spre clădire. Nici măcar nu privi 
spre Newman, care trecu prin faţa lui şi ajunse la uşa 


435 


principală. 

Aşa cum recomandase, Keith era ceva mai sus, pe scările 
ce duceau spre uşa masivă. Stătea ghemuit, rezemat cu 
spatele de zidul clădirii şi sigur îl auzise pe Newman venind. 
Se răsuci brusc, cu pistolul îndreptat spre cel nou-venit, 
apoi îl cobori. Tweed socoti că era momentul să-i 
stârnească pe ticăloşii dinăuntru aruncând câteva grenade 
prin ferestrele luminate. 


Când intraseră în locul de parcare, Ronstadt coborâse 
primul. Pornise grăbit către uşa din spatele clădirii însoţit de 
trei oameni de-ai săi - Leo Madison, Chuck Venacki şi 
Vernon Kolkovski. Călătoriseră cu toţii în acelaşi automobil. 

— Bilă, ai văzut destui tipi duri la viaţa ta, dar pregăteşte- 
te să-l întâlneşti pe Bernhard Yorcke, îl avertiză el pe 
Madison. 

— Eu cred că nu mai am nimic nou de văzut, spuse 
Madison fără drept de apel. 

— Mai bine ţi-ai pune frâu la gura aia bogată. N-am 
apucat să termin. Yorcke are un metru şaizeci şi cinci, e 
pitic, cocoşat, dar tare ca un bivol. Se-nfurie una-două dacă 
vorbeşti ce nu trebuie. Să-i lauzi opera şi să-i spui mereu că 
e cel mai tare în meseria lui. 

— Bine, dacă spui tu... 

Ronstadt apăsă pe butonul soneriei de trei ori lung, apoi 
de două ori, după care încă o dată de trei ori. 

Aşteptară. Pierzându-şi răbdarea, Madison începu să se 
foiască. În spatele lui Ronstadt, ceilalţi rămaseră la o 
distanţă respectuoasă. Lui Ronstadt îi plăcea ca oamenii lui 
să fie politicoşi în anumite cazuri, asta însemnând că el 
trebuia să păşească în frunte, urmat de restul turmei de 
lachei. 

— Unde dracu-a dispărut? se răsti Madison. Ne ţine în 
frig. 

Abia rostise aceste cuvinte că auziră cheia răsucindu-se 

în broască. Când se deschise uşa, lumina puternică 
dinăuntru năvăli afară, orbindu-i pe toţi. Madison rămase 
fără grai. Avea în faţă un individ urât cum nu mai văzuse, 
cu o înfăţişare diavolească. 

Bernhard Yorcke avea fruntea înaltă şi părul negru, 
unsuros şi nepieptănat. Nasul îi era coroiat, ochii negri, cu o 
privire fixă şi bizară, părând ameninţători. Gura cu buze 
subţiri era răsucită într-un unghi ciudat, ceea ce crea 
impresia că zâmbea permanent în mod batjocoritor. Un 
zâmbet extrem de dizgraţios. Era bine bărbierit, iar faţa 
lungă şi triunghiulară se termina cu o bărbie ascuţită ce 
accentua înfăţişarea lui ce amintea de un vrăjitor. Vârfurile 
degetelor îi erau negre de cerneală tipografică. 

— Ai întârziat, spuse el cu glas răutăcios. 

— Îmi pare rău, îi răspunse Ronstadt zâmbindu-i. Se 
conduce greu pe vremea asta. Pe şosea e zăpadă mare şi 
gheaţă. 

— Nu mă interesează. Fă bine şi adu-ţi oamenii înăuntru, 
dar să ştii că n-am nimic de mâncare; nu-mi pot pierde 
timpul să tratez necunoscuţi. 

Yorcke vorbea în engleză, rar, articulând cu mare precizie 
şi accentuând silabele. Avea o voce piţigăiată, ceea ce nu 
făcea decât să-i întărească personalitatea ce radia un aer 
sinistru. Se dădu la o parte pentru a-i lăsa pe oamenii lui 
Ronstadt să intre, apoi încuie uşa cu mâna stângă. In 
dreapta strângea o bară lungă din metal care se termina la 
un capăt cu un vârf ascuţit. La celălalt capăt, bara avea o 
adăugire ce o făcea să semene cu o cruce. Lui Madison îi 
aminti de un pumnal înspăimântător. 

— Cred că te-ntrebi ce ţin în mână, i se adresă Yorcke lui 
Madison. 

Tipului ăsta respingător nu-i scapă nimic, gândi Madison, 
care mai aruncă o privire la bară. 

— E o sculă de-a mea. 

— Bernhard e cel mai mare tipograf din lume, bubui 

vocea lui Ronstadt. Îţi zice o zi şi treaba e sigur terminată la 
termen. 

— Ronstadt, am totul gata, confirmă Yorcke. Ba chiar am 
tipărit o cantitate mai mare. Vor ieşi acum din maşina de 
tipărit, dar, pentru asta, mă aştept la o plată suplimentară, 
bineînţeles. 

În timp ce rosti aceste cuvinte, înaintă puţin către 
Ronstadt, ţinând bara bifurcată la nivelul pieptului, de parcă 
ar fi fost gata să-l lovească. ÎI ţintui cu ochii pe Ronstadt 
care răspunse imediat, încercând să nu ia în seamă 
ameninţarea. 

— Asta o să-ţi crească onorariul. Şi n-o să-ţi capeţi plata 
în moneda pe care ai tipărit-o. 

— Nici să nu-ncerci! şuieră Yorcke. Viaţa-i aşa de scurtă... 

— Glumeam, se grăbi Ronstadt să-l liniştească. Putem 
începe încărcarea camioanelor? 

— Unul e deja încărcat. Şoferul aşteaptă să plece. 

— Spune-i, te rog, să pornească imediat. 

Oamenii lui Ronstadt începură să verifice diferite 
încăperi, în vreme ce Yorcke se apropie de un telefon 
demodat fixat pe perete şi învârti o manivelă pentru a suna 
la garaj. 

— Dave, du camionul la destinaţie. Da, chiar acum. 


Având geanta din pânză pe care o împrumutase de la 
Marler, Newman începu să dea ocol casei. Apucă o grenadă 
din geantă şi o azvârii cu putere printr-o fereastră 
iluminată. Geamul se sparse cu zgomot, iar proiectilul 
ateriză undeva înăuntru. Apoi explodă. Ferestrele se 
sfărâmară, împrăştiind nenumărate cioburi pe zăpada de 
afară. Newman se deplasase deja mai departe şi aruncă 
încă o grenadă. Alergând, continuă să arunce grenade prin 
ferestre. 

Sub rampa largă, Tweed stătea ghemuit lângă zid, cu 
pistolul pregătit. Deodată, auzi zgomotul unui motor 

puternic pornind. Ridică privirea şi văzu uşa uriaşă 
automată a garajului ridicându-se cu rapiditate. Dinăuntru 
se năpusti un camion mare şi alb, care cobori rampa în 
viteză. Ţinti şi trase, dar ştia că e inutil. Cabina în care se 
afla şoferul trecuse deja de el, apoi vehiculul luă curba 
scrâşnind, acceleră, îndreptându-se către drumul desfundat 
în mare viteză. Nield apăru alături de el. 

— L-am scăpat. Am tras, dar n-am nimerit. Unde s-ar 
putea duce? 

— Îţi zic imediat... 

Urmări camionul rulând cu viteză şi ajungând foarte 
curând la şosea, cotind stânga şi pornind în direcţia din 
care veniseră. Apoi dispăru. 

— Cred că întâi va trece prin Freiburg, zise Tweed. Poate 
găsim vreo soluţie să-l oprim mai târziu. 

Newman ţâşni pe lângă ei. Continua să fugă în jurul 
clădirii, aruncând grenade pe care le scotea din geanta 
atârnată pe umăr. Ţinti şi azvârli una pe lângă Kent, care 
stătea lipit de peretele din capul scării. Se auzi o nouă 
explozie şi cioburile zburară în toate părţile, dar nici unul nu 
nimeri în apropierea lui Tweed şi Nield. Apoi îşi continuă 
alergarea. 

Peste câteva secunde, uşa lângă care pândea Paula, se 
deschisese brusc şi dinăuntru se năpustiră trei gorile, 
trăgând la întâmplare. Paula ridicase pistolul mitralieră. 
Cobori arma; trăsese o singură rafală lungă. Cei trei aflaţi 
pe scară se rostogoliră unul după altul şi se prăbuşiră morţi. 
Tocmai reîncarca arma, aşteptându-se să mai apară şi alţii, 
când Newman apăru brusc de după colţ şi evaluă situaţia 
dintr-o privire. 

— Grozavă treabă! Să nu intri cumva! o sfătui el şi fugi 
mai departe. 

Paula aşteptă, dar nimeni nu mai încercă să iasă. Lăsă 
arma pe pământ, fiindcă i-ar fi fost greu să o folosească în 
interiorul clădirii. Ţinând pistolul strâns în ambele mâini, 

păşi până la baza treptelor şi începu să urce cu precauţie, 
ocolind cadavrele, apoi dispăru înăuntru. 

Aflat în spatele casei, la liziera pădurii, Marler aştepta 
ţinându-şi arma cu lunetă gata să tragă. Butler stătea în 
apropiere, ghemuit după un tufiş. 

— Nu-ţi dezlipi ochii de pe uşa aceea! îi strigă Marler. 

— Am înţeles. 

Cei dinăuntru declanşară atacul, dar într-un mod 
neaşteptat şi din cu totul altă direcţie decât cea anticipată. 
Deşi nu sesizaseră nici un semn de agitaţie, dinăuntru, prin 
ferestrele sparte, veni o ploaie de bombe cu fumigene. 
Marler şi Butler rămaseră pierduţi într-un nor dens de fum 
înecăcios. 

Uşa se deschise încet. Ronstadt ieşi primul, urmat de Leo 
Madison, Chuck Venacki şi Vernon Kolkovski. Erau înarmaţi 
cu pistoale, dar nici unul nu trase, fugind în schimb către 
unul dintre automobile, parcat cu faţa spre drum. Ronstadt 
deschise uşa cu precauţie, se aşeză la volan, Chuck i se 
alătură în dreapta, iar Madison şi Vernon ocupară bancheta 
din spate. Porni motorul şi acceleră. 

Tuşind, Marler ieşi din norul de fum şi-l văzu pe Newman 
apărând de după colţul casei. Ronstadt conduse maşina 
drept spre el, însă Newman sări în lături şi scăpă. Apoi 
maşina prinse viteză şi se făcu nevăzută în albia secată a 
torentului. 

Newman se ridică cu greu în picioare şi-şi dădu seama 
că-şi scrântise piciorul. Privi lung la stânca teşită unde 
trebuia să se afle Paula. Işi aruncă ochii spre uşa rămasă 
deschisă din capul scărilor. 

— Marler! strigă el. Paula a intrat. Du-te după ea, pentru 
numele lui Dumnezeu! 

— Am plecat. 


Când ajunse la uşa deschisă, Paula se opri o clipă şi trase 
cu urechea, după care aruncă o privire înăuntru. Măsură din 

ochi coridorul luminat şi pustiu. Se încruntă. Percepu un 
zgomot ciudat. Zdrang... zdrang... zdrang... 

Se auzea continuu şi venea dinspre o cameră din partea 
dreaptă a coridorului, a cărei uşă stătea deschisă. Porni 
spre cameră şi zgomotul deveni tot mai puternic. Când se 
apropie, constată că uşa groasă ca o lespede şi dată de 
perete era făcută din oţel. Privi pe după ea şi abia reuşi să- 
şi reţină o exclamaţie de uimire. Dedesubt se căsca un 
subsol foarte mare, care era, probabil, cât întreaga clădire. 

Acum pricepu de unde venea zgomotul. In subsol era o 
serie de maşini care funcționau din plin; iluminatul era 
asigurat de tuburi fluorescente suspendate de tavan. 
Dincolo de uşă, un şir de trepte având o balustradă 
metalică într-o parte coborau spre încăperea de dedesubt. 
Din hărmălaia cumplită făcută de maşini abia dacă răzbea 
în exterior vreun sunet. 

Coborând pe furiş, cercetă un privirea grupurile de 
maşini. La un capăt, se derulau câteva suluri mari de hârtie 
care deveneau perfect netede după ce pătrundeau în 
primul utilaj. Apoi fâşiile treceau printr-o serie de valţuri ce 
se roteau nebuneşte. La fel de netede, ieşeau la capătul 
celălalt, însă imprimate cu un desen care, la început, i se 
păru că seamănă cu cel al mărcilor poştale. O clipă mai 
târziu, înţelese că erau, de fapt, bancnote. Acestea îşi 
continuau drumul până ajungeau la un şir de plăci metalice 
foarte mari care urcau şi coborau, tăindu-le. 

Ajunsese aproape de ultima treaptă de jos când păşi peo 
pată de ulei. Alunecă şi, cu un gest disperat, trebui să se 
apuce de balustradă. Se izbi de metal cu corpul şi cu mâna 
în care avea pistolul. Se ridică şi-şi mişcă braţele şi 
picioarele pentru a şi le dezmorţi. Nu păţise mai nimic - i se 
mai întâmplase şi altă dată să alunece. Dar unde-i 
dispăruse pistolul? 

Lumina era suficient de puternică pentru a vedea în jur, 
însă nu-şi zări arma nicăieri. Pesemne că se rostogolise sub 

vreo maşină. Înjură în gând. Clătinând din cap ca să-şi 
limpezească gândurile, începu să păşească spre locul în 
care începea operaţiunea de tipărire a bancnotelor. 
Aproape de capătul şirului de utilaje se afla o platformă de 
beton, ridicată cu peste treizeci de centimetri deasupra 
podelei. Presupuse că slujea ca post de observaţie, astfel 
încât tipograful să poată verifica funcţionarea fără greş a 
maşinilor. 

Deodată simţi prezenţa cuiva în spatele ei. Se răsuci şi-i 
scăpă un țipăt de spaimă, fiindcă în apropierea ei stătea cel 
mai respingător individ pe care-l văzuse vreodată: pitic şi 
cocoşat, cu o faţă monstruoasă, schimonosită într-un rânjet 
ce trăda nerăbdarea de a găsi plăcere în suferinţa cuiva. În 
mâna dreaptă, ridicată deasupra capului, strângea o bară 
de metal înnegrit, cu o ţepuşă amenințătoare la capăt. 

— Eu sunt Bernhard Yorcke, răcni el, acoperind zgomotul 
făcut de maşini. Cel mai bun tipograf din lume. Ai venit să- 
mi sabotezi opera. 

— Dimpotrivă, nici n-am văzut una mai reuşită, se grăbi 
ea să spună. 

— Ba nu-i adevărat! Ai fost trimisă pentru a mi-o 
distruge. Dar o să te distrug eu mai întâi. 

— Eşti un geniu, îngăimă ea. 

— Sunt cel mai mare geniu, spuse el, apropiindu-se. 

— De aceea am venit aici. Să-ţi văd minunata operă. 

— Minti, lătră el. Ai venit s-o nimiceşti, dar o să plăteşti 
cu viaţa pentru asta. 

Paula ştia că piticul avea intenţia să-i zdrobească faţa cu 
țepuşa înspăimântătoare. Dându-se înapoi, vâri mâna în 
geanta de umăr, însă în cădere aceasta îi lunecase spre 
spate şi pipăi disperată înăuntru, fără a găsi buzunarul 
secret în care îşi ţinea Browning-ul. Băgă mâna mai adânc 
şi simţi între degete un spray. Când reuşi să-l scoată, 
individul ajunsese foarte aproape, dar ea avu timp să 
ţintească, apoi închise ochii şi apăsă pe buton. 

— Târfă nenorocită! exclamă el. 

Paula deschise ochii şi îşi dădu seama că lichidul îi 
atinsese doar ochiul drept. Piticul se holba la ea cu ochiul 
celălalt şi ridică ţepuşa pentru a o străpunge. Trăgându-se 
înapoi din faţa lui, ajunsese cu spatele la zid. 

Marler cobori treptele din câteva salturi, cu o viteză 
incredibilă, ţinând arma cu lunetă într-o mână. Nu putuse 
trage din capul scărilor, deoarece se temuse să n-o 
nimerească pe Paula. Observă pata de ulei pe care 
lunecase Paula şi sări peste ea. 

— Pocitanie scârboasă! strigă el. 

Insulta avu exact efectul pe care şi-l dorise cu atâta 
ardoare. Cât pe ce să o împungă pe Paula cu ţepuşa, Yorcke 
se răsuci. Marler folosi patul armei ca pe o bâtă şi-l lovi pe 
individ în moalele capului. Acesta se bălăbăni pe picioare, 
dându-se înapoi, încă ţinând bara de metal în mână. Işi 
simţi picioarele atingând platforma de beton şi, cu agilitate 
de necrezut, sări pe ea pentru a mai câştiga în înălţime. 
Tocmai îşi pregătea ţepuşa pentru a lovi când Marler îl izbi 
din nou cu patul armei, nimerindu-l peste nasul coroiat. 

Yorcke îşi pierdu echilibrul şi căzu pe spate, nimerind pe 
utilajul în funcţiune. Rămas lat pe foaia de hârtie, era purtat 
către primul valţ. Acesta avea un dispozitiv de siguranţă, 
care se ridica atunci când pe bandă ajungea un obiect mai 
mare. Acum acel obiect era chiar capul lui Yorcke. Valţul 
cobori cu forţă şi Marler o răsuci pe Paula, ca să nu vadă 
scena. Yorcke scoase un urlet înfiorător, care răzbătu clar, 
acoperind vuietul maşinilor. Când umerii piticului ajunseră 
în dreptul valţului acesta se ridică, apoi cobori cu precizie. 
De data aceasta, nu se mai auzi nici un răcnet şi restul 
corpului alunecă mai departe, strivit de următorul valt 
extrem de greu. Hârtia era pătată de baltă de sânge ce se 
lăţea. 

— Nu te uita, rosti grăbit Marler. 

Apoi se auziră strigaţi de cineva din capul scărilor. Urmat 

de Tweed, Newman cobori şchiopătând şi se opri când 
Marler îl avertiză în legătură cu pata de ulei. Apoi Marler, 
care o ţinea pe Paula pe după umăr, o împinse delicat către 
Newman. 

— Du-o la maşină şi rămâi cu ea. 

— Şchiopătezi, observă Paula. Te tratez eu când ajungem 
la maşină. Am o trusă de prim-ajutor. Hai! Şi nu-ţi forţa 
piciorul! 

Tweed urmări foile tipărite care continuau să treacă de la 
o maşină la alta, apoi se uită spre Marler. 

— Bancnote de zece, douăzeci şi cinci lire, constată el. 
„Dacă vrei să distrugi o naţiune, depreciază-i moneda”, 
cam aşa spus Lenin. Perfidă metodă. Americanii aveau 
intenţia să inunde Marea Britanie cu bancnote false, făcând 
oamenii să-şi piardă orice încredere în liră. Apoi americanii 
i-ar fi convins să accepte dolarul, după care ar fi preluat 
puterea. 

Ridică privirea. În capul scărilor apăruseră Kent, Butler şi 
Nield, care măsurau cu ochii subsolul uriaş. 

— Voi trei, acţionaţi doar împreună, le strigă el. Verificaţi 
fiecare încăpere din clădire şi asiguraţi-vă că n-a mai rămas 
nimeni. Dacă nu găsiţi nimic, reveniţi să-mi spuneţi, dar fiţi 
atenţi. 

— Cred că vrei să o radem cu totul de pe suprafaţa 
pământului, aşa e? întrebă Marler. 

— Cât mai repede. Din nefericire, plafonul e din beton. 

— Nu cred, spuse Marler şi urcă pe o scară ce stătea 
proptită de un perete. 

Întinzând mâna, ciocăni în tavan. Se uită spre Tweed şi 
clătină din cap: 

— Nici vorbă de beton. E un soi de polistiren, ca să 
semene cu podeaua din beton. Deasupra trebuie să fie doar 
lemn, care arde. Trebuie să mă-ntorc la maşină, ca să mai 
iau nişte materiale. Să nu te duci la capătul liniei de maşini, 
fiindcă n-o să-ţi placă priveliştea. 

După ce Marler plecă, cu pistolul în mână, Tweed porni 
spre capătul grupului de utilaje. Când văzu rămăşiţele lui 
Bernhard Yorcke, scuipate pe pardoseală de ultima dintre 
maşini, simţi că i se întoarce stomacul pe dos. Trecu de 
nişte baloturi mari, stivuite până la tavan, şi ajunse la o uşă 
largă, deschisă. Dincolo de prag, câteva trepte duceau 
către o porţiune luminată. Se trezi într-un garaj foarte 
mare, a cărui uşă cu acţionare automată rămăsese 
deschisă. 

Era cumplit de frig. Observă un comutator pe perete şi 
apasă pe el. Uşa automată cobori imediat. In garajul 
iluminat tot de tuburi fluorescente se aflau parcate trei 
camioane Mercedes, la fel ca acela pe care-l văzuse 
plecând. Întrucât uşile din spate erau date în lături, se uită 
înăuntru şi constată că erau goale. Apoi cobori treptele, 
revenind în sala maşinilor. 

Într-un sertar descoperi o întreagă colecţie de cuțite. 
Alegând unul, se aplecă şi spintecă unul dintre baloturi, iar 
o parte din conţinutul lui se revărsă pe podea. Rămase cu 
privirea la teancurile de bancnote de douăzeci de lire, 
fiecare legat cu bandă elastică. Auzi paşi apropiindu-se în 
fugă. În fruntea grupului era Kent, urmat de Nield şi Butler. 

— Veniţi să vedeţi, le strigă Tweed. Dar când ajungeţi la 
ultima maşină să vă uitaţi spre perete. 

— E curat, anunţă Nield. Nu mai e nimeni. 

— Of, Dumnezeule! exclamă Kent îngrozit. Ce e asta? 

Nu luase în seamă recomandarea lui Tweed. Acum se 
holba la ceea ce se scursese pe pardoseală din ultima 
maşină. 

— Nu mai pune atâtea întrebări, se răsti Tweed. Doar ti- 
am spus să te uiţi în altă parte. Mai bine vino să vezi astea. 

Kent dădu colţul şi se aplecă. Scoase un teanc de 
bancnote şi îndepărtă banda elastică. Pe faţă îi apăru o 
expresie sumbră. 

— Alte falsuri. Nici nu-i nevoie să-mi pun ochelarii. Sunt 

foarte bine făcute, dar dacă ştii ce să cauţi, îţi dai seama 
imediat că sunt falsificate. 

— Deci, imediat ce ştirea s-ar fi răspândit, orice casier de 
bancă, proprietar de magazin şi cumpărător şi-ar fi dat 
seama că sunt în posesia unor bani fără nici o valoare, nu? 

— Cam aşa s-ar fi întâmplat, îl aprobă Kent. După aceea, 
panică generală. 

Ridicând de pe podea cuțitul pe care îl folosise Tweed, 
spintecă încă un balot. Acesta era plin de bancnote de cinci 
lire. Desfăcu un teanc, aruncă o privire fugară asupra 
câtorva hârtii şi clătină din cap. 

— Tot aşa, la prima vedere par bune, dar nu sunt, spuse 
el, apoi mai tăie câteva baloturi, conţinând bancnote de 
zece şi de cincizeci de lire. După aceea, Tweed îi conduse 
spre garaj şi arătă spre camioane. 

— Câte bancnote false ar fi încăput în ele? 

— Milioane, multe milioane, îi răspunse Kent. Sunt 
camioane mari. Ar fi încăput suficient de multe bancnote. 
Dacă bancnotele ar fi fost distribuite, erau suficiente pentru 
a da lira peste cap. 

— E mai grav decât mi-am închipuit. Cu mult mai grav. 
Un camion plin a plecat deja. 

Se întoarseră în sala maşinilor şi-l văzură pe Marler 
venind împovărat de o geantă foarte grea. O lăsă să cadă 
cu un bufnet pe podea, departe de balta roşiatică ce se 
întinsese între timp. Cuprinse apoi cu privirea întregul 
subsol. 

— Înţeleg că vrei să dispară tot ce-i aici, corect? 

— Da, totul. Se poate? 

— Fără probleme. Am la mine bombe aluminotermice, iar 
ele transformă totul într-un infern. Plus nişte explozibil 
foarte puternic, asta ca să dăm şi o notă de profesionalism. 
Dacă aţi terminat, v-aş sugera să mă lăsaţi singur. Vă 
întoarceţi la albia torentului şi n-aţi face rău să mă aşteptaţi 
acolo. 

— Cum funcţionează? 

— Cu asta, răspunse el şi scoase din buzunar un obiect 
negru, mai mic decât o cutie de chibrituri, care avea o 
adâncitură pe una dintre laturi. Apăs aici, explică el, şi totul 
zboară până la cer. Ca o telecomandă pe care o foloseşti 
când ajungi acasă. Apeşi când ajungi la capătul aleii şi gata, 
uşa garajului se deschide automat. Se bazează pe un 
semnal radio codificat. La fel ca la chestia asta. Am pus 
pretutindeni bombe aluminotermice. Toate au receptor, iar 
clădirea se va face bucățele când o să apăs pe buton. 

— Pune-l bine în buzunar, îi sugeră Kent. N-am vrea să se 
petreacă un accident. 

— Atunci ştergeţi-o şi lăsaţi totul în grija mea! repetă 
Marler. 

După ce parcară automobilele dincolo de gura de vărsare 
a albiei torentului, rămaseră în aşteptare. De acolo vedeau 
bine casa cocoţată pe ieşitura de stâncă, aflându-se în 
acelaşi timp şi aproape de drumul ce înconjura lacul. Avură 
impresia că aşteptau de o veşnicie însă Tweed, privind la 
ceas, observă că trecuseră doar cinci minute. Auziră două 
explozii surde. 

— A început, spuse Paula. Of, Dumnezeule, dar unde-i 
Marler? 

— Încă nu s-a pornit distracţia, o asigură Tweed. Uite-l şi 
pe Marler. Parcă-i o rachetă. 

Când ajunse la cele două automobile, Marler abia îşi 
trăgea sufletul. Rămase nemişcat vreme de câteva clipe, 
apoi scoase micuțul obiect din buzunar şi privi spre Tweed. 

— Sunteţi pregătiţi să asistați la focul de artificii? 

— Sigur! 

Marler apăsă pe buton. Rămaseră cu toţii cu privirile 
aţintite asupra ciudatei case. Lăsaseră luminile aprinse, iar 
Paula reuşi să vadă până şi ferestrele căscate. Urmă un 
bubuit puternic, preluat şi amplificat de ecoul pădurii, 
însoţit de o pânză orbitoare de foc. La început flăcările 

ţâşniră prin ferestre, apoi casa păru să se disloce. Garajul 
explodă. Incendiat, unul dintre camioane zbură prin aer. 
Descrise un arc de cerc şi căzu în lac. Vâlvătăile sfârâiră în 
atingere cu apa şi gheaţa, apoi camionul se scufundă. La 
câteva secunde după aceea răsună un bubuit asurzitor, iar 
casa se destrămă. Fațada se ridică în aer, căzu, apoi 
alunecă de pe ieşitura stâncii şi ateriză în lac. Arzând, pluti 
vreme de o clipă, creând o imagine bizară, apoi se scufundă 
cu un sfârâit înspăimântător. Dădu naştere unui val care se 
năpusti spre mal şi mătură plaja lungă. Văzu cum se ridică 
un nor. 

— Acelea sunt bancnotele, exclamă Paula. 

Cu o mişcare precipitată, ridică binoclul pe care îl folosise 
ca să vadă clădirea înainte de sosirea lui Marler. Deasupra 
laturii fărâmiţate şi a zidurilor din spate ale clădirii se iscase 
un vârtej ca de vifor. După ce duse binoclul la ochi constată 
că nu se înşelase. Era format din bancnote. Apoi o pânză de 
flăcări ţâşni spre înalt şi cuprinse vârtejul. Unda de şoc 
azvârli în aer un obiect mare. Îl surprinse şi pe acesta în 
obiectiv. Era o secţiune uriaşă a maşinii de tipărit, care 
fusese smulsă cu o bucată din soclul din beton. Se prăvăli 
în lac făcând un zgomot impresionant şi se duse la fund 
instantaneu. Flăcările, care se transformaseră într-un 
adevărat infern, ajunseseră deja la copacii cei mai apropiaţi 
de clădire, incendiindu-i. 

— O să ardă pădurea, strigă Paula. 

— Focul nu se poate întinde, din cauza copacilor încărcaţi 
de zăpadă, o linişti Tweed. 

Incetul cu încetul, flăcările se mai potoliră şi, nu mult 
timp după aceea, de-abia mai pâlpâiau. Constatară acum 
că toată clădirea dispăruse, lăsând în loc mormane de 
cenuşă. Cât arsese cu flăcări mari, lemnul trosnise puternic, 
însă acum se lăsase o tăcere mormântală. Ca şi cum casa 
amintind de cea din Psycho nici nu existase. 

— Plecăm, hotărî Tweed. Înapoi la Freiburg. 

Condus de Ronstadt, Audiul negru trecu în viteză prin 
H6llental. Îl avea în dreapta pe Chuck Venacki, iar, în spate, 
Madison stătea alături de Kolkovski. După ce părăsiseră 
baza de la Schluchsee, simțind că şoferul nu era deloc în 
toane bune, nimeni nu deschisese gura. 

— O să-i băgăm în pământ pe tipii aceia, spuse pe 
neaşteptate Ronstadt. Important e că avem pe drum un 
camion plin şi cred că o să ajungă conform planului. lar asta 
o să zdruncine binişor moneda britanică. E încărcat cu 
milioane de lire. 

— Şi-acum unde mergem? întrebă Madison. 

— l-auziţi, prieteni! Bilă vrea să ştie încotro mergem. 
Poate-o să-i zic. Bilă, ne-ntoarcem la Freiburg. Când 
ajungem acolo, voi trei mergeţi să mâncaţi. Eu îmi iau din 
nou o cameră la hotel. 

— Rămânem acolo peste noapte? insistă Madison. 

— Sigur. Tocmai de aceea am rezervat o singură cameră. 
Mare dobitoc eşti! Am nevoie de cameră ca să iau legătura 
cu Charlie. Pentru asta trebuie să fiu singur. O să-l informez 
în legătură cu ceea ce am făcut până acum. 

— Hei, dar unde-i Charlie ăsta? nu se putu stăpâni 
Madison. La Washington? A, nu. Am priceput, la ambasada 
din Londra. 

— Dacă mai continui cu jocul ăsta de-a ghicitul o să te 
trezeşti c-un glonţ în scăfârlie. p 

Ronstadt se holbă la Madison în oglinda retrovizoare. li 
aruncă o privire otrăvită, apoi mări viteza. Când ajunseră la 

Colombi, totul se desfăşură conform planului. Ronstadt 
rămase la recepţie, iar cei trei se grăbiră să ajungă la 
restaurant. Când erau la jumătatea mesei apăru şi 
Ronstadt, iar Madison observă că acesta era cenușiu la faţă. 

— Charlie te-a luat la şuturi? se interesă el. 

— Terminaţi imediat de mâncat, fiindcă trebuie să pornim 
din nou la drum! Vă umpleţi burdihanele în Petite France, în 
Strasbourg. , 

— Petite France? se miră Madison. Asta-i un hotel sau ce? 

— Nu, Bilă, e un cartier al Strasbourgului. Vom sta la 
Hotel Regent. lar acum închide pliscul, altfel ţi-l rup! 

Nerăbdarea lui Ronstadt de a pleca era atât de evidentă, 
încât tuturor le trecu pofta de mâncare. Inainte de a se 
ridica, Ronstadt puse o bucată de carne între două felii de 
pâine, pregătindu-şi astfel un sandviş pe care îl înveli într- 
un şerveţel. 

— Trebuie să merg la toaletă, spuse Venacki. 

— Bine, dar grăbeşte-te. Maşina e afară. 


Cele două maşini albe goniră prin H6llental cu o viteză 
care i se părea aproape de necrezut Paulei care rămăsese 
cu ochii la vitezometru. Primul automobil era condus de 
Tweed care, la plecarea de la Schluchsee, insistase să 
treacă la volan, motivând că Newman trebuia să-şi 
odihnească piciorul beteag. 

Paula îi masase glezna cu un unguent, apoi îi bandajase 
laba piciorului. Tweed o întrebase pe Paula dacă accidentul 
era serios. 

— Nu prea, îi răspunsese Paula. Cu ajutorul unguentului, 
umflătura va dispărea peste trei-patru ore. Dar încă nu 
poate conduce. Trec eu la volan. 

— Lasă-mă pe mine, spusese Tweed pe un ton ce nu 
admitea contrazicere. E mai bine aşa. 

Acum o avea în dreapta pe Paula, iar în spate erau 
Newman şi Kent. Marler conducea cealaltă maşină în care 

se afla restul echipei; îi era foarte greu să se ţină după 
Tweed. 

— Asta zic şi eu viteză, îndrăzni Paula, când trecură ca 
vântul prin H6llental. 

— Nu te îngrijora, o asigură Tweed. Plugul acela pe care l- 
am văzut a îndepărtat toată zăpada de pe şosea. Trebuie să 
ajung cât mai repede la Freiburg, mai precis, la Colombi. S- 
ar putea să mă aştepte un mesaj. 

— De la cine? 

— De la Monica, bineînţeles. 

— Nu ne-a prea mers grozav la Schluchsee, gândi Paula 
cu voce tare. Ne-a scăpat un camion. 

— Ei, termină cu văicăreala! o potoli Newman. Ronstadt a 
pornit cu doisprezece oameni din Basel. Acum mai sunt 
patru, cu el cu tot. 

— Şi să nu uităm că am distrus o avere în bancnote false, 
tinu să sublinieze Tweed, ca să nu mai socotim maşinile 
care puteau produce în continuare şi baza în sine. Când 
sosim la Colombi, o să încerc din nou să iau legătura cu Roy 
Buchanan, ca să se ocupe de camionul acela. 

— Ştiu c-ai mai încercat o dată pe drum, îi aduse aminte 
Paula. Şi n-ai reuşit. 

— Cred că din cauza Muntelui Feldberg. 

— De ce Buchanan, când Otto Kuhlmann ar face tot ce i- 
ar sta în puteri ca să ne ajute? 

— Fiindcă eu cred că Otto s-ar afla într-o situaţie dificilă 
din punct de vedere politic. Sunt convins că banii sunt în 
drum spre baza aeriană americană din Germania. Cred că 
au un avion de transport pregătit să ia camionul la bord şi 
să-l transporte până la baza lor din East England. Roy ar 
avea vreme să blocheze camionul, cu condiţia ca noi să ne 
mişcăm repede. Am senzaţia că suntem în mare criză de 
timp. 

— Apropo, interveni Newman, exploziile mai mici pe care 
le-am auzit înainte de a vedea clădirea sărind în aer au fost 

produse de grenadele aruncate de Marler sub automobilele 
rămase acolo. Au nimerit sub rezervoare. Mi-a povestit în 
timp ce admiram focul de artificii. 

— La Colombi o să luăm masa, anunţă Tweed. O armată 
mărşăluieşte mai bine cu burta plină, aşa a spus Napoleon. 

— Şi după aceea ce facem? întrebă Paula. 

— Încă nu ştiu. De aceea, sper să primesc mesajul despre 
care vă spuneam. 


După ce parcară maşinile în faţa hotelului, Tweed reuşi 
să ia legătura cu Buchanan, folosindu-se de celularul dat de 
Beck. Îi explică situaţia foarte succint, iar Buchanan ascultă 
fără să scoată o vorbă până ce Tweed încheie: 

— Roy, important e să descoperi unde se află camionul 
acela. 

— Tweed, nu e important, ci vital. Dacă banii falşi sunt 
aşa de bine făcuţi cum zici, trebuie să facem tot posibilul 
pentru a împiedica să fie puşi în circulaţie. 

— Sper să ai timp. 

— Am, fiindcă, din întâmplare, mă aflu în Norwich. O să 
mă slujesc de toată puterea ce mi-a fost acordată pentru a 
telefona tuturor bazelor americane. Ai zis că s-ar putea să 
vină cu un avion de transport C47, care are nevoie de o 
pistă de aterizare lungă, iar asta reduce numărul bazelor 
aeriene pe care trebuie să le am în vedere. Am şi trecut la 
treabă. 

Tweed, Newman şi Paula intrară primii în hol. 
Recepţionerul se aplecă peste birou. 

— Domnule Newman, am un mesaj pentru 
dumneavoastră lăsat aici în caz că vă întoarceţi. 

Luând plicul lipit, Newman păru surprins. Tweed tocmai 
se pregătea să se îndrepte către restaurant, când 
recepţionerul strigă după el: 

— Domnule, am şi pentru dumneavoastră un mesaj. 

Tweed luă plicul şi-l vâri în buzunar. Apoi, alegându-şi 

atent cuvintele, îl întrebă: 

— S-ar putea ca o prietenă apropiată să se mai afle în 
hotel. Sharon Mandeville. Probabil că ne-aţi văzut împreună 
în hol. 

— Da, domnule, am observat. Doamna Mandeville a 
plecat acum câteva ore, cu secretara ei, domnişoara Denise 
Chatel. 

— A lăsat cumva vreo adresă unde am putea s-o găsim? 

— Regret, domnule, nu a lăsat nimic. Am avut o seară 
destul de animată, iar acum aţi apărut şi dumneavoastră. 

— Te superi dacă te întreb cine a mai sosit? Nu cumva 
vechiul meu amic, Jake Ronstadt? 

— Domnule, sunt aici doar de puţină vreme, zise 
recepţionerul şi îşi cobori glasul. Da, domnul Ronstadt a 
trecut pe aici cu alţi trei bărbaţi. Au luat masa şi au plecat. 

— Mulţumesc. Deci i-am ratat. Asta e, ce să-i faci... 

Işi lăsară paltoanele şi o urmară pe Paula în restaurant, 
unde mai erau două perechi care luau masa. Chelnerii le 
pregătiră o masă mare şi ei se aşezară să studieze meniul. 
După ce comandară, Tweed scoase plicul şi-l deschise. 
Scrisul, la fel ca şi numele trecut pe plic, era cu litere de 
tipar, având trăsături stângace. 


REGENT HOTEL, PETITE FRANCE, STRASBOURG. 


Newman deschisese plicul său în acelaşi timp. Citind 
mesajul, scris cu litere ciudate, se încruntă. 


Hôtel Regent, Petite France, Strasbourg. 


— Ce Dumnezeu mai e şi asta?! întrebă el, înmânându-i 
mesajul lui Tweed. Şi nici nu recunosc scrisul. 

— Indrăznesc să spun că nici nu trebuie, remarcă Tweed, 
după ce analiză textul. Un scris educat, dar forţat. Eu cred 
că e scris în grabă cu mâna stângă de un dreptaci. Uită-te 

la mesajul meu. 

— Incredibil, exclamă Newman. Ce înseamnă asta? 

— Versiunea pe care o priveşti a fost scrisă pesemne de 
cineva mai puţin şcolit. Te rog să observi modul diferit în 
care apare numele hotelului. Am stat acolo şi ştiu că în 
Franţa i se zice Hotel Regent. Ceea ce întăreşte 
presupunerea că e vorba de o persoană educată. 

— Nu vreţi să mă faceţi şi pe mine părtaşă la secretul 
vostru? se rugă Paula. 

Îi înmânară ambele scrisori. Ea le examină fără să se 
grăbească, apoi ridică privirea. 

— Extraordinar. Aceeaşi adresă, dar evident din două 
surse diferite. De ce? 

— Aici e misterul, o aprobă Tweed. Dar uite că ne-a sosit 
mâncarea. V-aş ruga să vă ocupați de ea cât mai expeditiv. 
Sunt convins că nu avem timp prea mult. 

— Am înţeles, spuse Paula, înghiţim pe nemestecate, cu 
toate că n-am mai pus nimic în gură de ore întregi. lar apoi 
o să facem indigestie. 

— Nu-i nevoie să vă grăbiţi chiar aşa, o asigură Tweed. 

Marler termină primul. La fel ca Paula, Tweed bău numai 
apă, evitând vinul. Când conduceau, nici unul nu se atingea 
de alcool. 

— V-am povestit despre scurta noastră confruntare cu 
cele patru gorile în H6llental, nu? începu el. Şi despre 
avalanşa declanşată de ei. M-am temut că, la coborâre, o 
să găsim valea torentului blocată de pietre şi n-o să putem 
ieşi. Din fericire, avalanşa n-a acoperit decât culoarul din 
dreapta, aşa că am intrat foarte uşor pe şosea. 

Curând după aceea, Tweed chemă chelnerul şi achită 
nota. Îşi împinse scaunul în spate, abia aşteptând să plece. 

— O clipă, îl opri Paula. Ar fi frumos din partea ta să ne 
spui încotro mergem. 

— La Strasbourg, fireşte. 

— Ar putea fi o capcană, îl avertiză Newman. 

— De acord, dar nu vom afla asta decât dacă mergem 
acolo. Cum v-am spus, am locuit la Hotel Regent. E un hotel 
foarte bun. 

— Trec eu volan, se oferi Paula. 

— Mulţumesc, dar tocmai mi-am revenit, aşa că o să 
conduc tot eu, spuse Tweed. 

— Şi eu la fel, îl imită Marler. 

— Bine, spuse Paula cu regret. Atunci, spre Strasbourg! 


Paula era convinsă că nu va uita vreodată drumul pe 
autostrada spre Strasbourg. Işi ocupaseră locurile ca şi la 
sosirea de la Schluchsee. Ea stătea alături de Tweed, iar 
Newman şi Kent se aşezaseră în spate. Ea ţinea harta pe 
braţe şi, ajutându-se de lanternă, o consulta mereu. 

Zăpada dispăruse cu totul, iar luna revărsa o lumină 
puternică. In faţă nu vedea decât panglica lată a autostrăzii 
desfăşurându-se la nesfârşit. Tweed depăşea mereu 
autocamioane uriaşe care păreau că abia se mişcă. Acum le 
vedea luminile de poziţie, iar după câteva clipe - cel puţin 
aşa i se părea Paulei - treceau ca vântul pe lângă 
vehiculele greoaie. Gardul viu ce despărţea sensurile de 
circulaţie defila cu repeziciune, devenind o imagine neclară. 
Aruncă o privire spre Tweed. 

Acesta stătea foarte calm, cu mâinile relaxate pe volan, 
având privirea aţintită în depărtare. Paula îşi întoarse ochii 
spre vitezometru. O, Doamne! gândi ea. Dar ştia că pe 
autostrăzile germane nu existau restricţii de viteză. Aşa 
cum, după câte se părea, nici pentru Tweed nu existau 
restricţii în privinţa vitezei. Maşina gonea, mâncând 
pământul. 

— Incercăm să doborâm vreun record? întrebă Newman. 

— Avem foarte puţin timp la dispoziţie, îi răspunse 
Tweed. 

Apoi, parcă trezit de comentariul lui Newman şi de 
propriul lui răspuns, apăsă şi mai tare pedala de 

acceleraţie. Paula abia reuşi să-şi reţină un strigăt. Mulţumi 
cerului că zăpada rămăsese deja departe în urmă. În 
depărtare apărură câteva puncte roşii, indicând prezenţa 
unui alt camion. Apoi Tweed intră în depăşire. Trecură 
vâjâind pe lângă namilă. Paula îşi dădu brusc seama că se 
proptise cu tălpile în podea, iar palmele i se umeziseră. Şi le 
şterse pe ascuns de pantaloni. 

— Aproape c-am ajuns, anunţă Tweed bine dispus. 

— Simţeam eu..., răspunse ea. 

In cel de-al doilea Audi, la o oarecare distanţă în urmă, 
Marler menținea viteza impusă de Tweed. La un moment 
dat, îşi aruncă ochii pe vitezometru şi ridică mirat din 
sprâncene. 

— Cred că-ţi dai seama, i se adresă el lui Nield, care 
stătea alături, ori reuşim, ori pierim. Cu alte cuvinte, Tweed 
trebuie să rişte. 

— A, deci despre asta e vorba, îi răspunse Nield, dându-şi 
seama că până atunci stătuse foarte încordat. 

— Am impresia că se cam grăbeşte să ajungă la 
Strasbourg, remarcă Marler. 

— Da, şi-şi închipuie că pilotează un Concorde. 

Paula se mai uită o dată la harta de pe genunchi şi ridică 
privirea brusc, fiindcă ceva trecuse fulgerător prin dreptul 
geamului ei. Îşi drese glasul pentru a-l preveni pe Tweed că 
voia să-i spună ceva. Elo privi scurt. 

— Te simţi bine? vru el să ştie. 

— Da, cât cuprinde. Te superi dacă te-aş ruga să mai 
încetineşti? 

— Trebuie să ajungem acolo. 

— Ştiu, dar ne apropiem de intersecţia cu numărul 54, 
unde ieşim de pe autostradă pentru a o lua spre Kehl. 

— Dar abia am trecut de intersecţia 55, se opuse Tweed. 

— Da, adevărat, dar la viteza asta o să trecem şi de 
intersecţia 54 şi nici n-o s-o zărim. 

— Nici o şansă. 

Depăşiră apoi un convoi format din trei camioane mari. 
Paula privi prin trapa transparentă şi avu impresia că 
urmăreşte un film ce se derulează cu viteză accelerată. 
Trebuia să fi ajuns foarte aproape de intersecţia 54. Apoi îşi 
dădu seama că Tweed încetinea; măcar nu mai goneau cu 
viteza nebună de mai devreme. 

— Cred că acum suntem foarte aproape de ea, îl 
atenţionă ea. 

— Sigur. 

Paula îl privi din nou cu coada ochiului. Abia acum îşi 
dădu seama că Tweed trecea prin momente de îngrijorare 
amestecate cu sentimente de bucurie pură. Simţea că 
realizează ceva. Asta, gândi ea, dacă ajungeau acolo teferi. 

— Ne-apropiem de intersecţia 54, spuse ea. Şi, înainte de 
a mă pune iar la punct, ţin să-ţi aduc aminte că eu sunt 
ghidul, bine? 

— Cel mai bun din lume, recunosc. 

— Să nu crezi că o să mă dai gata cu laudele. 

Tweed redusese mult viteza. După ce ajunseră la 
intersecţie şi ieşiră de pe autostradă, continuă să conducă 
într-un ritm mai potolit. Paula verifică încă o dată harta. 

— Curând vom traversa un pod peste Rin şi, după aceea, 
o să intrăm în Strasbourg. 

— Să cauţi din ochi turla catedralei, o sfătui Tweed. E 
ameţitor de înaltă. Din vârful ei, dacă ai noroc de o zi 
senină, poţi vedea Munţii Vosgi şi Pădurea Neagră, care 
sunt foarte departe. 

— Şi Strasbourgul cum e? 

— Centrul, aflat în jurul catedralei, reprezintă un 
adevărat labirint de străzi şi de străduţe. Clădirile sunt 
vechi de când lumea. Stau aproape lipite una de alta şi 
acoperişurile au înălţimi diferite, iar multe sunt ciudate şi 
asimetrice. Partea cea mai frumoasă e acolo unde mergem 
noi - Micuța Franţă. 

— Şi ce speri să găseşti când ajungem la Hotel Regent? 

— Ceva neplăcut, dar deja ne-am obişnuit cu asta. 

Ajunşi în inima Strasbourgului, Paula aproape că oftă de 
plăcere când Tweed conduse peste un pod vechi cu 
balustrade din fier forjat. Văzu hotelul. Era o clădire 
impunătoare, cu formă rectangulară, iluminată de 
reflectoare de diferite culori. Rămase cu privirea aţintită 
dincolo de balustrada podului, spre imaginea hotelului, 
reflectată în apă. 

— Am trecut o mulţime de poduri până să ajungem aici, 
constată ea. 

— Căile navigabile reprezintă o parte esenţială a oraşului, 
explică Tweed. Există un sistem complex şi, cine vrea, se 
poate deplasa pe apă chiar până la Rin; în timpul sezonului 
sunt multe ambarcaţiuni de agrement. Sper să găsim 
camere. Aşa-numitul Parlament European se află chiar aici 
şi, când sunt în sesiune de dezbateri, şefii de guvern din 
Europa, care au la dispoziţie conturi grase pentru cheltuieli, 
pun mâna pe cele mai bune locuri din hotel. 

Paula radia de fericire când intrară în holul recepţiei, 
foarte modernă şi cu aspect de interior de palat. Pardoseala 
din marmură de culoare verde-deschis strălucea, iar 
capetele biroului de recepţie erau şi ele placate cu 
marmură. Stâlpii rotunzi şi albi sprijineau tavanul înalt, 
reflectând lumina odihnitoare. 

— Am dori camere pentru şapte persoane, dacă se poate, 
spuse Tweed, adresându-se unei recepţionere foarte 
atrăgătoare, îmbrăcată elegant şi având un aer autoritar. 
Am condus foarte multe ore până aici, adăugă el. 

— Nici o problemă, îl linişti femeia, zâmbindu-i în semn 
de bun-venit. Vă putem asigura tuturor camere foarte bune. 
Vă rog să completaţi în registru, domnule. 

Tweed îndeplini formalităţile, apoi privi spre femeie şi-i 
întoarse zâmbetul. 

— Câţiva dintre noi ar dori să meargă la bar. Unde am 
putea să ne lăsăm paltoanele? 

— Imediat, domnule. Să vă arăt drumul. 

Paula şi Tweed porniră după ea, urmaţi de Newman şi 
Kent. Tweed îi auzi pe Marler şi pe ceilalţi spunând că ar 
vrea să meargă direct în camerele lor. La fel ca şi holul, 
barul era modern şi decorat cu gust. Ca toate barurile 
selecte, avea fotolii comode, tapiţate cu piele. 

Imediat ce intrară, pe faţa lui Tweed apăru un surâs. 
Singură, aşezată pe una dintre canapelele aşezate faţă în 
faţă, o văzu pe Sharon Mandeville. 


Marler urca scările spre cameră când, de după colţ, apăru 
o femeie care cobora treptele. Denise Chatel. Părea hăituită 
şi ducea o valiză diplomat sub braţ. Când îl văzu, încremeni. 

— Bună, Denise, o întâmpină el. Poate crezi că te 
urmăresc. 

— Aşa e? îl întrebă ea pe un ton tăios, apoi trecu grăbită 
pe lângă el, continuând să coboare. 

Expresia de pe faţa ei era sumbră, lipsită total de 
căldură. Marler ridică nedumerit din umeri. 

— Nu cred că mai ţine la tine, îi şopti Nield. 

In bar, Tweed merse direct spre Sharon, care ridică ochii 
spre el şi-i adresă un zâmbet de încântare. Lăsând deoparte 
dosarul pe care îl analiză, se ridică în picioare, lăsându-se 
îmbrăţişată. 

— Ai apărut exact când mă plictisisem de atâta muncă, 
aşa că acum ne putem bucura de o seară antrenantă. 

— E cam târziu ca să vorbim de seară, o corectă el, 
aşezându-se cu faţa spre ea. 

— Ei, noaptea e abia la început. Cine ştie? Poate ne prind 
şi zorile aici. 

— El e Keith Kent, spuse Tweed. Keith, doamna Sharon 
Mandeville. 

— Mă bucur să cunosc un tânăr care pare să ştie ce vrea 
de la viață. Aş vrea să ştiu cu ce te ocupi. 

— Sunt bancher. 

— Specialist în finanţe, deci. Bravo, ştii cum se spune, 
banii fac lumea să se învârtă. 

— Da, numai că, uneori, după ce e satisfăcută, pofta de 
bani se transformă în dorinţă de putere, interveni Tweed. 

— Eşti cinic, spuse Sharon şi râse. Un cinic înnăscut. 

— Sau poate realist. 

— A, Paula, făcu Sharon şi-şi îndreptă atenţia asupra ei. 
Mă bucur că eşti şi tu aici. Altfel m-aş simţi copleşită. Ce-ar 
fi să mergem împreună la cumpărături? Dacă ştii unde să te 
duci, găseşti magazine minunate în acest oraş. 

— Da, dar contul meu nu se compară cu al tău, spuse 
Paula zâmbind. 

— Prostii! Voiam să spun că lucrurile stau altfel când 
mergi la cumpărături cu o femeie. Eu eram la şampanie, 
mai comand o sticlă? 

— Pentru mine nu, se grăbi Tweed să o tempereze. 

— Da, dar mai sunt Paula şi Keith. Sper că pot să-ţi spun 
pe nume, da? Bun. Ei, Bob, văd că şchiopătezi. Vii din 
război? 

— Am alunecat pe nişte trepte, la Freiburg. N-am mai 
nimic. 

Sharon făcu semn unui chelner şi comandă două sticle de 
Dom Perignon, apoi se aplecă spre Tweed şi-i spuse cu voce 
înceată. 

— Dacă tot vorbea de companie, ai văzut cine e la bar? 

Tweed se întoarse şi la barul a cărui faţă era vopsită în 
galben, văzu doi bărbaţi cocoţaţi pe scaune, stând cu 
spatele spre ei. Rupert şi Basil Windermere. Apoi se uită la 

Sharon. 

— Ce caută aici? 

— Dumnezeu ştie. Prezenţa lor a devenit supărătoare, 
fiindcă, pe rând, fiecare dintre ei a încercat să intre în vorbă 
cu mine. Le-am întors spatele. Nu-mi explic de ce au apărut 
şi aici. Poate că m-au urmărit pe autostradă. Dar ce motiv 
au? 

— Ştiu tot atât cât ştii şi tu. 

— lar apoi, ca să pună capac la toate, bagă de seamă 
cine stă singur la masa aceea din colţ. Nesuferitul acela de 
Ed Osborne. 

Tweed se răsuci din nou. În aceeaşi clipă, Ed Osborne 
ridică ochii, îi surprinse privirea, se sculă în picioare şi se 
apropie cu paşi rari de masa lor, aflată între două canapele. 
Îl plesni pe Tweed pe spate, rânji şi i se adresă cu glas 
tărăgănat; 

— Bună, amice! Mă bucur enorm să te revăd. Vă supăraţi 
dacă vă ţin companie? Cred că n-aveţi nimic împotrivă. 

În timp ce se aşeză alături de Tweed, Osborne privi către 
Sharon şi îi clipi complice. Ea nu-l luă în seamă şi începu să 
discute cu Newman. Osborne avea un pahar cu scotch în 
mâna dreaptă. Aroma băuturii îi pătrunse lui Tweed în nări. 

— Ce vânt vă aduce pe toţi în colţul acesta de lume? Aşa 
se spune la noi, în sud. 

— Dar pe tine ce te aduce aici? îl întrebă Sharon tăios, 
măsurându-l cu o privire rece. 

— Bună întrebare! Foarte bună, bolborosi Osborne. Cred 
că o să-ţi dau un răspunse pe măsură. Am avut o mulţime 
de îndurat la Washington, apoi la Londra. De aceea mi-am 
luat câteva zile libere, un soi de concediu. Umblu de colo- 
colo, unde mă duce inspiraţia. 

— Atunci sper că te distrezi bine, îi răspunse Sharon, 
păstrându-şi tonul glacial. 

— Ce mă pune pe gânduri, continuă Osborne netulburat, 
este că apărem cu toţii în aceleaşi locuri. Întâi la Basel, apoi 

la Freiburg, iar acum, unde altundeva decât... la 
Strasbourg. Întrebarea e cine pe cine urmăreşte. 

Se lăsă tăcere. Sharon îşi făcu de lucru turnând şampanie 
în pahare. Paula clătină din cap şi-i mulţumi. Kent se aplecă 
în faţă şi spuse insidios: 

— Poate că, dacă am începe cu Londra, am pricepe ce se 
întâmplă. Eşti de acord, Sharon? 

— Regret, Keith, dar nu înţeleg. 

— Păi, să luăm cazul meu. Am călătorit la Basel pentru a 
verifica un cont bancar. Apoi am plecat spre Freiburg 
deoarece un individ pe nume Jake Ronstadt mergea într- 
acolo. 

— Un individ îngrozitor, exclamă Sharon. Total lipsit de 
maniere. 

— Aici sunt de acord, o susţinu Paula. Să ucizi oameni şi 
să faci atâtea victime cu bombele plasate în magazinele din 
Marea Britanie... Masacre fără nici o noimă. 

— Paula, nu pot crede aşa ceva, izbucni Sharon plină de 
indignare. Din cele spuse acum câteva clipe aţi remarcat că 
nu vreau să am nimic de a face cu un om ca Ronstadt, dar 
ideea că el ar putea fi implicat în acţiunile acelea 
înspăimântătoare este absurdă. Ce Dumnezeu, doar are o 
funcţie importantă la Ambasada SUA din Londra. 

— Ce funcţie anume? întrebă Paula. 

— Îmi pare rău, dar nu am idee, zise Sharon calmându- 
se. La ambasadă activitatea este strict compartimentată. 
Aşa a hotărât noul ambasador. Ceva legat de securitate, din 
câte-am înţeles. 

— Nu cumva conduce Departamentul Executiv de 
Acţiune? sugeră Newman. DEA, pe scurt? 

— N-am auzit de el. 

Sharon sorbi din pahar şi se încruntă. 

— Dacă există aşa ceva, îmi sună mai curând ca un 
serviciu condus direct de către ambasador, pentru a se 
asigura că hotărârile lui sunt respectate. El pare, mai 


464 


degrabă, om de afaceri decât diplomat, fiindcă a fost numit 
ambasador după ce a demisionat din funcţia de preşedinte 
al unei mari companii petroliere. 

— Conducătorii marilor companii petroliere nu ştiu ce-i 
mila, comentă Osborne. Se pretează la tot felul de acţiuni 
murdare, lucruri care nu ajung niciodată la urechile 
publicului. Washingtonul n-ar trebui să amestece marile 
corporaţii în diplomaţie. 

— El, adică ambasadorul, mi s-a părut o persoană absolut 
încântătoare, spuse Sharon. 

Ridică ochii, fiindcă apăruse Denise Chatel care aducea 
un dosar. 

— Nu acum, Denise. Nu vezi că am invitaţi? 

— Ai spus că e important, se apără Denise. 

— Da, dar va trebui să mai aştepte. Şi-aşa nu prea am 
şansa de a mă relaxa. Ne ocupăm de el mai târziu. Ai 
înţeles? 

Părând umilită, Denise plecă. În drumul spre ieşire, trecu 
pe lângă bar. Rupert întinse un braţ şi îl încolăci în jurul 
taliei ei. 

— Dă-mi drumul! 

— Toate vă daţi greu de cucerit. Crezi că nu ştiu asta? 
spuse el rânjind. 

Newman se ridică şi păşi spre bar, încă şchiopătând uşor. 
Ajungând lângă Rupert, îi puse mâna pe umăr. Surâse și i 
se adresă tânărului: 

— Rupert, doamna ar prefera să se lipsească de 
asemenea atenţii. Nu-i place să fie atinsă de unul ca tine. 

— Nici mie nu-mi place să fiu atins de oricine, aşa că te 
invit să-ţi iei mâna de pe umărul meu. Nu dau în ologi, rosti 
el dispreţuitor. 

— Foarte înţelept. 

Newman îşi retrase mâna şi în aceeaşi fracțiune de 
secundă îl izbi cu pumnul în bărbie. Rupert se dezechilibră, 
alunecă de pe scaun, dar reuşi să se apuce de marginea 

barului şi nu căzu lat la podea. Denise plecase imediat ce el 
îi dăduse drumul. Tânărul îşi pipăi falca şi-l fulgeră din ochi 
pe Newman. 

— i-o fac eu pentru asta. E o promisiune. 

— Băieți, interveni Basil, ne vede lumea. Nu credeţi că, în 
asemenea situaţii, ar trebui să ne păstrăm demnitatea? 

— Nu pot decât să te aprob, spuse Newman şi se întoarse 
la masa lui. 

— Sunt de-a dreptul revoltători, comentă Sharon, apoi 
privi spre Newman. Îmi plac bărbaţii care-şi poartă singuri 
de grijă. 

— Ştiţi ceva? interveni Tweed, ieşind din muţenie, am 
condus foarte mult şi aş vrea să mă mişc puţin. Cred că o 
mică plimbare ne-ar prinde bine, ca să ne mai revenim. 

— Bună idee, îl aprobă Newman şi se uită la Sharon. Sper 
că nu vei interpreta asta drept o impoliteţe. 

— Nicidecum. Când vă întoarceţi, o să mă găsiţi tot aici, 
lucrând. Trebuie să recuperez timpul pierdut. După aceea, 
puteţi veni să mă salvaţi şi vom termina împreună 
şampania. 


În hol, Tweed o ajută pe Paula să-şi îmbrace paltonul, iar 
Kent şi Newman şi le luară pe ale lor de la recepţie. Apoi 
apăru şi Marler, îmbrăcat de plimbare. Tweed îi spuse şi lui 
ce-şi propuseseră să facă. 

— Tocmai am fost în parcarea oaspeţilor. Audiul lui 
Ronstadt e acolo. 

— Îmi închipuiam că Ronstadt şi ticăloşii lui se ascund în 
hotel, zise Tweed după ce ieşiră afară. Ar cam fi vremea să 
dispară de pe faţa pământului. 

— Cum, transformându-te în momeală? sugeră Marler. 

— Mă îngrijorează faptul că timpul trece. Tare mult aş 
vrea să nu mai fim siliţi a anticipa stratagemele murdare 
ale lui Ronstadt. Dar ce-mi văd ochii?! 

Înfofoliţi în paltoane, Butler şi Nield stăteau ascunşi 

vederii celor care intrau şi ieşeau pe uşa hotelului. Marler le 
spuse să îi urmeze la o oarecare distanţă. 

— Pesemne că Ronstadt şi ai lui or să apară curând, îi 
preveni el pe cei doi. 

— Abia aştept, spuse Butler. 

Paula îşi strecură mâna în geanta de umăr şi-şi scoase 
Browning-ul, apoi băgă mâna sub palton. După atmosferă 
plăcută din hotel, gerul de afară li se păru siberian. 

Trecură pe lângă un canal şi Paula se opri o clipă să 
privească în jos, peste zidul de protecţie. Apa se afla la mai 
bine de patru metri dedesubt. Aruncă apoi o privire în urmă 
şi remarcă un şir de trepte ce cobora către un mic 
debarcader. La poalele scării stătea legată o mică 
ambarcaţiune deschisă. | se păru că surprinde o mişcare, 
apoi socoti că imaginaţia îi jucase o festă. Işi continuară 
plimbarea, urmaţi de Marler, însoţit de Nield şi Butler. 

— Trebuia să vedeţi noaptea această zonă a oraşului, în 
felul acesta îi puteţi aprecia frumuseţea şi ciudăţenia, spuse 
Tweed. 

— Ciudată e lumea asta, îl aprobă Paula şi-şi strânse 
paltonul mai bine în jurul corpului. 

În întunericul nopţii nu se auzea decât sunetul paşilor lor. 
Nu zăriră nici o maşină. La ora aceea nu mai era nimeni pe 
stradă. Paula era fascinată de arhitectura oraşului. Prin 
masivitatea lor, clădirile vechi păreau să strivească străzile 
pavate cu piatră cubică. Observă că multe dintre ele aveau 
foişoare ascuţite, linia acoperişurilor urca şi cobora, iar în 
ziduri erau încastrate grinzi din lemn ce se încrucişau. 
Majoritatea clădirilor aveau patru etaje, etalând pe 
acoperişurile cu pante ameţitoare o varietate nesfârşită de 
lucarne, unele dintre ele atât de precare, încât creau 
impresia că sunt gata să alunece în stradă. O casă veche 
avea acoperişul atât de înţesat de lucarne, încât ducea 
stilul gotic la extrem. Asta îi aminti de o scenă sumbră 
dintr-un basm de Fraţii Grimm. 

— Străzile acestea atât de înguste dominate de clădiri îţi 
dau o senzaţie de claustrofobie, spuse ea. 

— E un sentiment unic, din câte ştiu, încuviinţă Tweed. 

Urmaseră un drum complicat, mergând pe nenumărate 
străzi, străbătând multe intersecţii. În dreapta lor aveau 
mereu zidul înalt de piatră, dincolo de care se afla mereu 
câte un canal. Paula se simţea dezorientată. 

— Sper că ştie cineva drumul de întoarcere, remarcă ea. 

— İl ştiu eu, o asigură Tweed. 

— Orice vizitator ar avea nevoie de o hartă. 

— Eu am una în minte de la ultima vizită pe care am 
făcut-o aici. Şi am observat că la hotel mai au un tip de 
hartă, care indică reţeaua de canale, folositoare celor ce 
închiriază ambarcaţiuni. 

Paula era tulburată de zonele cufundate în întuneric 
deplin, unde lumina lunii nu putea pătrunde. Din loc în loc 
strada era luminată de lămpi, dar între ele domina 
întunericul. Se uita mereu peste umăr, constatând de 
fiecare dată că Marler şi cei doi prieteni ai lui se aflau la 
mică distanţă în urmă. Marler flutură mâna spre ea în semn 
de încurajare. Ea îi răspunse, apoi se opri. 

— De fapt, mergem în cerc, pentru a ne apropia de hotel, 
o lămuri Tweed. 

— Aud un zgomot ciudat. O apă care curge. 

—Apa care trece peste stăvilar, o privelişte 
spectaculoasă. Vai de cei care cotesc greşit pe canale şi se 
trezesc purtaţi de curent. Există pe ziduri tăblițe avertizoare 
pentru cei din ambarcaţiuni. Am ajuns lângă Pont St-Martin. 
Acesta e podul cel mai apropiat de stăvilar. Hai să aruncăm 
o privire. 

Tweed pornise în acea direcţie şi zgomotul apei ce se 
prăbuşea cu viteză ameţitoare devenise mai puternic. Paula 
se opri din nou. 

— Acum ce mai e? o întrebă Tweed pe un ton liniştitor. 

— Mai aud un zgomot. Pare motorul unei bărci. 

— Ai dreptate. Şi se apropie. Nu te uita peste zid, o 
preveni el. 

— Fă ce-ţi spune, întări Kent. Stai unde eşti şi nu te 
mişca! 

Se opriseră cu toţii. Paula privi în urmă. Marler ridică o 
mână, făcându-i astfel semn să nu mai înainteze. Ea îl 
urmări cum se sfătuieşte rapid cu Butler şi Nield. Uimită, îl 
văzu pe Butler scoțând o beretă din buzunar. O aşeză în 
vârful ţevii pistolului şi se lipi de zid. 

Paula îşi scoase pistolul de sub palton şi constată că 
zgomotul sacadat al motorului se auzea tot mai distinct. 
Ţinându-şi capul aplecat sub coama zidului, Butler împinse 
bereta până ce aceasta se ridică deasupra. O rafală de 
pistol-mitralieră sfâşie liniştea. Sfârtecată în bucăţi, bereta 
dispăru. Vârându-şi mâna în geanta agăţată de umăr, 
Marler scoase una dintre grenadele ce-i mai rămăseseră. 

Butler îşi luă fularul de la gât şi înfăşură în jurul ţevii 
pistolului.  Răsucise materialul în aşa fel încât, în 
semiintuneric, arăta aproape ca un cap de om. Apropie din 
nou arma către coama zidului şi o ridică la câţiva centimetri 
deasupra. Un nou clănţănit ucigător al gloanţelor zdrenţui 
fularul. De dată asta fusese o rafală mai lungă şi când 
încetă Paula îşi dădu seama că trăgătorul trebuia să 
reîncarce arma. 

Profitând de această pauză, Marler aruncă o privire peste 
coama zidului şi aruncă grenada. Nesocotind 
avertismentului lui Tweed, Paula trase cu ochiul de-a lungul 
canalului. În lumina aruncată de o lampă, zări mica 
ambarcaţiune pe care o remarcase mai devreme, legată de 
un debarcader. În ea stătea Ronstadt, agitându-se să 
reîncarce pistolul-mitralieră. Alături de el se afla un tip cu 
faţa rotundă ca o bilă şi un al treilea bărbat cu trăsături 
rigide şi oase proeminente. Văzu grenada căzând şi îşi trase 
capul brusc înapoi. Deşi înăbușită de pereţii înalţi, explozia 
răsună puternic în liniştea nopţii. Uitându-se peste zid, 

469 


Paula văzu ambarcaţiunea distrusă venind cu viteză spre 
ea. Cel cu faţa rotundă se aflase la comandă şi lăsase 
motorul să meargă. Acum ea se deplasa de-a lungul 
canalului fără a fi controlată. Tweed, Newman şi Kent nu-şi 
putură stăpâni curiozitatea şi se uitară la epava ce trecea 
pe sub ei. În ea se vedeau trei trupuri prăbuşite, nemişcate. 

— la apă, constată Tweed. Şi a ajuns lângă stăvilar. 

Urmăriră cu toţii, parcă hipnotizaţi, cum ambarcaţiunea 
avariată pătrunse în zona unde apa bolborosea înspumată. 
Apoi barca alunecă în jos, se răsturnă pe o parte, 
azvârlindu-şi încărcătura în vârtej. După câteva secunde 
cadavrele dispărură, înghiţite de apa nesăţioasă. 


— Sper că n-aţi apucat să despachetaţi bagajele, spuse 
Tweed când Hotel Regent le apăru în faţă. 

Nici unul n-o făcuse. Pe măsură ce se apropiau de intrare, 
Tweed începu să păşească mai grăbit. Când erau încă 
afară, Tweed se opri o clipă. 

— Plecăm imediat, le spuse el. Mergem întâi la Paris, apoi 
la Londra. Vă luaţi bagajele şi ne întâlnim în hol. Trebuie să 
plătesc. 

Paula aşteptă alături cât el îi explică recepţionerei că 
primise un mesaj urgent. Dacă voia cineva să ia legătura cu 
el, să i se comunice despre plecarea lor spre Paris, unde ar 
putea rămâne câteva ore la Ritz înainte de a-şi continua 
drumul spre Londra. 

Mergeau pe coridorul de la etajul întâi când auziră voci 
ridicate răzbătând printr-o uşă, moment în care apăru şi 
Newman. Tweed duse un deget la buze şi se opriră să tragă 
cu urechea. Glasul Denisei se auzea clar şi puternic. 

— Nu mai suport. Te-ai purtat oribil la ambasadă... 

— Să nu îndrăzneşti să-mi vorbeşti mie astfel, trădătoare 
nenorocită ce eşti, se auzi vocea cuiva care răcnea, timbru 
pe care nu-l recunoscură. Ai profitat din plin de fondurile 
ambasadei ca să pui pe ţine numai lucruri de la Versace. 

— Tot timpul m-ai terorizat! urlă Denise drept răspuns. La 
ambasadă am făcut tot ce mi-a stat în putinţă ca să te evit. 

— Dacă mai scoţi o vorbă, te omor. Te-arunc pe fereastră 
şi o să stau să văd cum te zdrobeşti de trotuar! 

— Ba n-o s-o faci, nu se lăsă Denise. De-acum înainte o 
să am grijă să am mereu pe cineva ca martor când eşti pe 
lângă mine! 

— Martor! Ce vrei să insinuezi, ticăloaso? Crezi că 
sistemul nu se poate lipsi de tine? Cine eşti tu, la urma 
urmei? O aventurieră de doi bani! 

Urmat imediat de Paula şi Newman, Tweed porni grăbit 
spre camera lui. Până nu ajunseră înăuntru nimeni nu 
scoase o vorbă. 

— O ceartă în toată regulă, nu credeţi? remarcă Tweed. 

Tweed insistă din nou să conducă, astfel că Paula se 
aşeză alături pe post de ghid, cu o altă secţiune a hărții 
deschisă pe genunchi. Newman şi Keith Kent se aşezară în 
spate. În cealaltă maşină, condusă de Marler, luară loc 
Nield şi Butler. Paula anticipase că, de astă dată, Tweed va 
conduce mai domol pe autostrada spre Paris, dar curând se 
lămuri că nu şi speranţa se transformă în deziluzie. 

Tweed accelera mereu, astfel că oraşul Strasbourg 
deveni curând o amintire neclară. Newman se rezemă de 
spătar, îşi scoase bandajul, pipăindu-şi glezna şi mişcându- 
şi laba piciorului pentru a şi-o dezmorţi. Kent îl întrebă cum 
se simţea şi el îi spuse că nu mai avea nimic. 

— Tweed, spuse el ceva mai tare, încheietura nu mă mai 
supără deloc. Pot trece la volan oricând doreşti. 

— Poate ceva mai târziu. 

— Poate niciodată, mormăi Paula şi aruncă o privire spre 
Tweed. Am rămas surprinsă de turnura pe care a căpătat-o 
conversaţia noastră cu Sharon şi Ed Osborne. Ai atacat-o cu 
nişte remarci foarte dure, continuă ea, uitându-se peste 
umăr. 

— Au procedat astfel la sugestia mea, o informă Tweed. 
Am schimbat câteva cuvinte cu Bob şi Keith când ne aflam 
încă la recepţie. S-au comportat splendid. lar, tu, Paula, ai 
intrat repede în joc şi ai pus sare pe rană cu remarcile tale 
acide. Ai simţit foarte bine încotro se îndreaptă lucrurile. 

— Şi ai aflat ceva nou din discuţie? 

— Să spunem că a fost, mai curând, interesantă. 

— După părerea mea, Sharon a făcut faţă foarte bine, 
dacă ţinem seama că era şi Osborne de faţă. N-avem de 
unde să ştim câtă putere deţine individul, spuse Paula 
gânditoare. 

— Tocmai de aceea s-a vărsat atâta sânge, spuse Tweed. 
Totul se reduce la dorinţa de putere, doar ea îi înveninează 
pe oameni. 

— Singurul lucru pe care l-ai spus în timpul discuţiei s-a 
referit tot la putere, îşi aduse aminte Paula. În afară de 
asta, n-ai scos o vorbă. 

— Am ascultat, urmărind reacţiile lor. 

— De ce ai lăsat mesaj la recepţie în legătură cu 
destinaţia noastră? De obicei nu procedezi aşa. 

— Pentru ca aceia care vor să ne urmărească să ştie 
încotro să meargă. N-ar fi rău să eliminăm cât mai mulţi 
urmăritori. 

— Aşadar nici la Paris n-o să ne simţim în largul nostru, 
aşa-i? 

— Acum nicăieri nu te mai poţi simţi în siguranţă. 

— Dar văd că tot apeşi pe acceleraţie, constată ea. 

— Sunt convins că nu mai avem timp, ceea ce ar putea 
însemna sfârşitul nostru. 


Contraamiralul Honeywood, cunoscut de toată marina 
sub numele de Stâncă, se aşeză mai comod pe scaunul de 
pe puntea de comandă a imensului portavion President. 
Uriaşa flotă de nave de escortă era desfăşurată larg la 
prova, pupa, precum şi la tribord şi babord. 

— Cred că vom ajunge pe poziţia stabilită din Canalul 
Mânecii peste două zile, spuse el, adresându-se ofițerului 
de la Operaţiuni. 

— Aşa am calculat şi eu. 

— lar până acum, gândi Stâncă cu voce tare, încă n-am 
întâlnit nici o navă. 

— Exact, domnule. Cei de la sonar n-au detectat nici un 

submarin. Nu a fost văzută nici o navă care să poată 
raporta prezenţa noastră. Pe deasupra forţei noastre de 
intervenţie nu a trecut nici un avion comercial. 

— Să sperăm că lucrurile vor rămâne la fel. Pentagonul 
are în vedere debarcarea noastră cât mai discretă pe 
coastă, ca să-i zăpăcim de tot pe britanici. 

— Cred că ar fi momentul să raportăm situaţia către 
preşedintele Cartierului General al Forţelor Reunite. Incepe 
să se agite dacă nu este ţinut la curent cu mersul 
operaţiunii. 

— Exact asta o să şi fac. Transmite-i un raport. Nu uita să 
incluzi exprimarea aceea prăfuită: „Operațiunile se 
desfăşoară conform planului.” Asta o să-l umple de bucurie. 


— Trăsurica asta nu poate merge mai repede? întrebă 
Osborne. 

— N-am ce să-i reproşez şoferului. Şi-aşa mergem cu 
viteză foarte mare, îi răspunse tăios Sharon. 

Stătea pe bancheta din spate a limuzinei, avându-l alături 
pe Osborne. Lângă şofer se aşezase Denise Chatel care, cu 
capul plecat, studia un dosar deschis pe genunchi. 
Vehiculul se deplasa cu iuţeală pe autostrada spre Paris. 

— Cred că aş putea conduce mai repede rabla asta de 
maşină, mormăi nemulţumit Osborne. 

— N-am înţeles de ce a ai ţinut cu orice chip să te iau ca 
pasager, încercă Sharon să-l pună la punct. 

— E foarte simplu, doamnă. Maşina ta pica exact când 
aveam nevoie. Vreau să ajung la Ritz înaintea lui Tweed, ca 
să-l aştept. 

— Atunci ţi-aş fi recunoscătoare dacă l-ai lăsa pe şofer 
să-şi facă meseria 

— Trebuie să ne mişcăm mai repede, scumpo. 

— Te-aş ruga să nu-mi mai spui aşa. Nici măcar nu ştiu 
ce funcţie ai în ambasadă. 

— Să zicem că aceea de descurcăreţ. Hei, Denise, strigă 

el, care-i viaţa ta? 

Denise Chatel rămase aplecată asupra dosarului şi nu-i 
răspunse, în schimb, închise geamul care separa partea din 
faţă a automobilului de compartimentul pasagerilor. 
Osborne ridică din umeri şi făcu un gest de resemnare din 
mâini. 


— Dacă nu sunt prea curioasă, ce căutăm la Paris? 
întrebă Paula. 

— Vreau să-l întâlnesc pe Rene Lasalle, şeful DST-ului. 
Cred că la o discuţie faţă în faţă o să-mi spună mai multe 
despre tatăl Denisei. 

— Cel care a fost ucis împreună cu soţia într-un accident 
de automobil undeva prin Virginia acum un an? 

— Exact. Jean Chatel, trimis oficial ca ataşat, dar, de fapt, 
membru al serviciului secret francez... 

— De ce te interesează atât de mult? întrebă ea în timp 
ce Tweed tocmai depăşea un convoi format din trei 
camioane. 

— Fiindcă a fost trimis să afle planurile americanilor, dar, 
mai ales, pentru că el şi soţia lui au avut accidentul mortal 
exact la acelaşi pod unde, cu ani în urmă, muriseră şi 
părinţii lui Sharon. 

— Nu văd legătura. 

— Nici eu, recunoscu Tweed, dar sper că există una, iar 
ea ar putea constitui cheia evenimentelor de acum. Sper că 
René va putea să-mi dea mai multe informaţii. 

— Dar ştie că venim? 

— Da. L-am sunat de pe mobil când am fost în cameră 
să-mi iau bagajul. 

— Nu mai avem prea multă benzină, îl preveni Paula. 

— Da, am băgat de seamă. Şi mi se pare că văd luminile 
unei benzinării deschise. Cât facem plinul, vreau să-l sun şi 
pe Roy Buchanan. 

— Mă ocup eu de plin, spuse Newman. 

— Pot s-o fac şi eu, se oferi Kent. Simt nevoia să mă 
dezmorţesc puţin, să mă simt şi eu util. 

— Ne-ai fost deja de mare ajutor, Keith, îl asigură Tweed. 
Dar dacă ţii neapărat, fă tu plinul. Uite c-am ajuns. 

Cât Kent se ocupă de realimentare, Tweed luă legătura 
cu Buchanan. Avu noroc, fiindcă acesta îi răspunse imediat, 
pe tonul lui obişnuit: îngrijorat şi puţin încordat. 

— Cine e? 

— Tweed. Roy, te-aş ruga să-mi faci un serviciu. Când mă 
întorc la Londra vreau să-l întâlnesc pe Jefferson 
Morgenstern. Ai vreo dovadă că americanii sunt 
organizatorii atentatelor cu bombă? 

— Sigur. O înregistrare video făcută în Oxford Street a 
supravieţuit exploziei. Avem imaginea foarte clară a celui 
care a pus bomba. Un tip foarte înalt cu o faţă osoasă... 

— Un bărbat foarte înalt cu o faţă osoasă, repetă Tweed, 
privind spre Newman. 

— Vernon Kolkovski, spuse Newman fără să clipească. 

— Îl ştim, adică... l-am întâlnit, îl informă Tweed pe 
Buchanan. A închis ochii pe vecie. Îl chema Vernon 
Kolkovski. Ţi-l spun pe litere... Ai notat? Bun. Probabil că 
ţinea legătura cu ambasada pe când eram la Londra. 

— Exact. L-am fotografiat în secret când intra în 
ambasadă. Dar n-am putu face nimic, fiindcă toţi aveau 
paşapoarte diplomatice. 

— Te-aş ruga să alcătuieşti un dosar cu probe, inclusiv ce 
mi-ai spus, însoţit de fotografii. Vreau să fie cât mai solid, 
ca să i-l arăt lui Morgenstern când mă întorc. 

— S-a făcut. Atentatele cu bombe au încetat. Măsurile 
drastice de securitate pe care le-am luat au dat roade. Dar 
să bat în lemn, adăugă el. Când te întorci? 

— După câte s-ar părea, în următoarele douăzeci şi patru 
de ore. 

— O să te-aştept cu dosarul. 

Convorbirea se încheie şi Tweed se lăsă pe spătar cu un 

oftat de uşurare. Surâse, fiindcă Paula, aşa cum anticipase, 
avea de întrebat ceva. 

— De ce vrei să discuţi cu Morgenstern? 

— Cu câtva timp în urmă am afirmat că sunt convins că 
americanii acţionează la două niveluri diferite, care nu 
comunică între ele. Sharon ne-a confirmat asta. Nu cred că 
serviciul diplomatic are habar de activitatea trupei 
Departamentului de Acţiune Executivă şi de crimele pe care 
le-a comis. lar Morgenstern e foarte respectat, nu doar pe 
plan internaţional, ci şi în Statele Unite. Pentru publicul 
american, Morgenstern reprezintă Washingtonul. 

Aruncă o privire în oglinda retrovizoare. Maşina lui Marler 
oprise în spatele lui, iar Butler făcea plinul. Kent reapăru 
dintr-o cafenea de lângă benzinărie. Paula cobori geamul, 
iar el îi întinse două pungi mari din hârtie, apoi se aplecă 
spre ea. 

— Ai apă minerală într-una şi cornuri proaspete în 
cealaltă. Majoritatea clienţilor dinăuntru sunt camionagii. În 
Franţa, patiseriile lucrează toată noaptea ca să aibă marfă 
proaspătă mereu. Francezii se dau în vânt după cornuri, 
cred că ştii asta, iar dimineaţa, gospodinele fac primul drum 
la cel mai apropiat magazin ca să le cumpere. Fără cornuri 
la micul dejun nu se poate. 

— Keith, eşti un scump, se alintă Paula, apoi se aplecă pe 
fereastră şi-l sărută pe obraz. 

În acelaşi moment, Marler se apropie de maşina lor, pe 
partea lui Tweed, care îşi întindea braţele. 

— Îmi acorzi o clipă? întrebă el. 

— Da, dar nu mai stăm mult. les şi eu să mă dezmorţesc 
puţin. 

Paula bău apă direct din sticlă şi, după ce-şi potoli setea, 
şterse gâtul ei cu o batistă, după care îi întinse sticla lui 
Newman. 

— Scuză-mi manierele nu prea elegante. După ce bei, o 
să-ţi dau şi cornuri. Să nu-l uiţi pe Keith, continuă ea, în 

timp ce acesta se aşeza alături de Newman. 

— Când am rămas singur la Schwarzwälder Hof, în 
Freiburg, am ieşit în oraş şi am găsit un telefon public, de 
unde l-am sunat pe Alf. 

— Alf? 

— Alf Rudge. Mare şef în banda aceea cockney despre 
care am adus vorbă odată... În timpul liber, vreme de 
câteva săptămâni, i-am antrenat ca forţă de rezervă. O 
adunătură de duri, cu toţii şoferi de taxi. l-am dus într-o 
zonă pustie, la Chiltern Hills. Sunt şapte, cu Alf cu tot. Am 
înjghebat un poligon de tragere undeva la naiba-n praznic 
şi i-am instruit să folosească arme uşoare, grenade şi 
pistoale-mitralieră. Trei dintre ei erau deja pregătiţi, fiindcă 
sunt veterani ai războiului din Golf. Acum au ajuns aproape 
trăgători de elită. 

— Ne-ar putea fi de folos, spuse Tweed gânditor. 
Americanii au forţe nelimitate. Dar dacă sunt taximetrişti, 
au timp de aşa ceva? 

— Stai uşor. Îşi conduc propriile camioane. Alf are unul 
sau doi prieteni americani dar, ca şi restul bandei, nu-i 
înghite pe yankei. Vrei să-ţi povestesc o aventură de-a lui 
Alf? 

— Mai stăm cel mult cinci minute, fiindcă trebuie să 
ajungem la Paris cât mai curând. 

Ca să-şi pună sângele în mişcare, făcură câţiva paşi prin 
staţia de benzină luminată ca ziua. Cu o grenadă ţinută pe 
ascuns într-o mână şi cu un pistol în cealaltă, Nield stătea 
lângă maşină, atent la şosea. 

— Alf ăsta, începu Marler, a mers odată la Los Angeles. 
Într-o noapte a ieşit la plimbare şi a fost înconjurat de trei 
indivizi care i-au cerut banii. El a scos portofelul, le-a arătat 
că nu avea decât o sută de dolari şi a zis că mai avea bani 
în cameră, care era în apropiere. l-a rugat să nu-i facă 
nimic, fiindcă le dă tot ce are. l-a condus la hotelul de mâna 
a şaptea unde trăsese şi i-a dus în cameră. Şeful bandei a 

urcat cu Alf, ţinându-i pistolul la gât, iar ceilalţi doi au 
rămas jos, pentru cazul când ar fi apărut poliţia. Alf i-a spus 
individului că dacă-i ia pistolul de la gât îi arată unde ţine 
banii. Individul a făcut întocmai şi Alf i-a zis să deschidă un 
sertar. Bruta l-a deschis, iar Alf, împingând brusc sertarul, i- 
a prins mâna în el. După aceea i-a tras una în falcă şi 
individul a căzut lat. Alf i-a chemat apoi şi pe cei doi de jos, 
care au sosit şi el le-a spart capetele cu tocul pistolului. l-a 
azvârlit pe toţi trei în stradă de-a berbeleacul şi atunci a 
apărut şi proprietarul, un tip uscat, aşa că Alf a plătit şi l-a 
minţit că pleacă în Malibu. După aceea şi-a făcut valiza, a 
oprit un taxi şi a prins primul avion spre casă. 

— Deci ştie să-şi poarte singur de grijă, remarcă Tweed. 
Văd că Butler s-a luat după Kent şi a cumpărat ceva 
bunătăţi pentru voi. lar acum să ne mişcăm repede. 


— Bagă piciorul în ea, se răsti Rupert. Ne mişcăm ca 
melcul. 

— Care melc, amice? îi răspunse Basil, aflat la volan. Am 
depăşit deja limita de viteză. 

— Dă-o dracului de limită! Vreau s-ajung la Paris. 

— Într-acolo mergem, băiatule. 

— Nu mă lua pe mine cu „băiatule”. Doar avem aceeaşi 
vârstă, treizeci şi doi de ani. Asta dacă ai uitat cumva. 

— N-am uitat, dar dacă depăşesc limita de viteză, s-ar 
putea să ne prindă vreo patrulă a poliţiei şi sfârşim în 
închisoarea Sante din Paris. Ai auzit cum e viaţa acolo, nu? 
Te-aruncă înăuntru, apoi aruncă cheile. 

— Trec eu la volan. Opreşte maşina, strigă Ruperi 
înfuriat. 

— N-am convingerea că e o idee prea deşteaptă. Mai ales 
după ce-ai băgat în tine la Hôtel Regent. Şi ce-i cu graba 
asta de-a ajunge la Paris? 

— Vreau să beau ceva. 

— Eu credeam că vrei să-ţi închei socotelile cu Newman. 

Nici asta nu-i o idee bună. Ştie să se apere, şi încă bine. 

— Nu mă interesează Newman, un fost reporter de mâna 
a şaptea. Vreau să beau. La barul acela nenorocit n-am 
putut bea nimic. Ce-i aia, să închidă aşa devreme? 

— Era miezul nopţii, explică Basil. 

— Şi ce-are a face? Trebuia să-mi aduc sticla cu mine. 

— Uite că n-ai făcut-o! Şi-aşa ai băut de cinci ori mai mult 
decât mine. 

— Mi-ai ţinut socoteala? se zbârli Rupert din nou. Eşti în 
stare şi de aşa ceva, constată el şi făcu un gest de 
lehamite. Te superi dacă spun că eşti un şofer de două 
parale? 

— Suntem deja aproape de Paris. Ce-ar fi să tragi un pui 
de somn? 

— Nu vreau să dorm, vreau să beau. 

— Ca să nu uit, Rupert... Ştiu că i-ai telefonat avocatului 
tatălui tău când ne aflam la hotelul Colombi din Freiburg. 
Mi-ai spus că a fost de acord să-ţi dea un avans. Mă aflu 
într-o situaţie disperată în privinţa banilor şi-aş avea nevoie 
urgent de un împrumut. Sunt convins că te poţi lipsi de vreo 
zece mii de lire, nu? 


— Cred că ne-am apropiat de Paris, spuse Tweed. 

— Ai dreptate, îl aprobă Paula. Curând o să vedem 
suburbiile lui. Eşti obosit? 

— Nu, dar mă frământă nişte gânduri. Am senzaţia că ar 
trebui să ne întoarcem la Londra cât mai e timp. 

— Mi-am adus aminte ceva şi cred că e important, spuse 
Newman. La Schluchsee, când Ronstadt o ştergea şi era cât 
pe-aci să treacă peste mine, am observat că în maşină erau 
patru persoane. Dar la Strasbourg, în ambarcaţiunea pe 
care a aruncat-o Marler în aer se aflau doar trei indivizi. 
Lipseşte unul. 

— O fi fost Fantoma, glumi Paula. S-ar părea că dispare 
ca prin farmec. 

— S-ar putea să ai dreptate, spuse Newman pe un ton 
serios. Din câte ştim, e încă în libertate. 

— Dacă nu cumva o fi murit, remarcă Tweed. Sper că, 
mai curând sau mai târziu, să apară. Trebuie lichidat, să 
plătească pentru crimele comise până acum. 

— Şi după ce-ţi termini de rezolvat treaba la Paris, cum 
ajungem acasă? întrebă Newman. 

— Depinde ce mijloc de transport e mai rapid, răspunse 
Tweed. Ori Eurostar-ul, ori avionul de la aeroportul Charles 
de Gaulle. O să ne lămurească Lasalle. 

— A început să se lumineze, observă Paula. Cu puţin 
noroc, o să ajungem la Ritz fără să prindem ambuteiajele 
de dimineaţă. 

Inspre est se vedea o geană de lumină palidă. Treptat, 
aceasta crescu şi cuprinse totul. Cerul senin era de un 
albastru spălăcit, promițând o zi frumoasă. 

— Parcă e altfel decât în Munţii Pădurea Neagră, spuse 
Paula bine dispusă. 

— La buletinul meteo au anunţat că, în zona asta, o să 
avem o zi rece, dar senină, îşi aduse Tweed aminte. Aveam 
nevoie de o schimbare. Apropo, mă-ntrebam cum s-o fi 
descurcând Howard. A rămas să se ocupe singur de toată 
activitatea şi încă în condiţii foarte grele. 


Cu câteva ore mai înainte - trecuse puţin de amiază - 
Howard socotise că era cazul să meargă până la buncăr 
pentru a vedea personal cum se desfăşurau operaţiunile. 
Era o zi deosebit de frumoasă şi însorită, dar Howard trebui 
să facă un efort pentru a întreprinde acea călătorie. Abia 
dacă dormise în ultimele patruzeci şi opt de ore şi se 
concentră din răsputeri să fie atent la volan. 

Când trecuse prin satul Parham, se gândise pentru o clipă 
să facă o vizită la lrongates pentru a-l vedea pe Sir Guy 
Strangeways, dar hotărâse că era de preferat să-şi vadă de 
drum cât mai putea sta treaz. 

Ochii dădeau mereu să i se închidă şi fu cât pe ce să 
treacă de intersecţia de la sud de Ashford, pe unde trebuia 
să o ia spre lvychurch. Acum avea nevoie de toată atenţia 
pentru a conduce pe drumurile înguste şi întortocheate. 
Gardurile vii sau câte o încâlcitură de tufişuri în aşteptarea 
primăverii pentru a înfrunzi, îi blocau vederea la fiecare 
curbă. 

— Pot deveni ucigaş fără voie, spuse el cu voce tare. 
Trebuie să fiu atent. 

În mod normal, s-ar fi alarmat auzind bătaia sacadată a 
motorului elicopterului care se apropia, dar, în starea de 
epuizare în care se găsea, îşi închipuise că, probabil, 
supraveghea traficul rutier. Când se apropie de poarta 
automată a fermei încetini. Încă mai auzi zgomotul 
aparatului când doamna Carson ieşi alergând în curte şi, 
furioasă, îi făcu semn să bage maşina într-o magazie a cărei 
uşă era deschisă. Făcu întocmai. In timp ce cobora, se 
împletici de oboseală. Imediat ce ieşi din magazie, doamna 
Carson trânti uşile. 

— Treci în casă. Imediat! strigă ea. 

Când ajunseră înăuntru, ea închise imediat uşa, iar 
Howard se prăbuşi pe un fotoliu. Ştia că, dacă nu va fi 
atent, va adormi buştean. 

— Cafea neagră, te rog, bolborosi el. Cât mai multă. 

— Am văzut un elicopter care se rotea pe deasupra, 
spuse ea. Nu avea nici un fel de însemne. Trebuia să te 
asiguri înainte de a veni aici. 

— Îmi pare rău. Acum îmi dai cafeaua aceea? 

Copilotul elicopterului avea un aparat de fotografiat 
îndreptat spre fermă. În timp ce elicopterul se rotea, el 
fotografia toate detaliile din diferite unghiuri. 

— Gene, am descoperit centrul secret de comunicaţii al 
britanicilor, spuse el cât se poate de încântat. Am făcut un 
film pe cinste. 

— Grozav, Lou. Ai notat coordonatele? 

— Am marcat cu precizie locul pe harta în detaliu. Cred c- 
o să ne alegem cu o promovare pentru asta. 

— Dar ce-i cu gardul acela viu din jurul perimetrului? 

— Un gard ca oricare altul. Acum avem tot ce ne trebuie. 

— Bravo, Lou. Atunci ne întoarcem la bază. Putem trimite 
la Washington fotografiile şi harta. Cred că vor merge direct 
la şeful Cartierului General al Forţelor Reunite. 

— René Lasalle e plecat, spuse Tweed, după ce închise 
telefonul din dormitorul lui de la Ritz. A lăsat un mesaj că 
vă suna imediat ce se întoarce. 

— Ai o cameră frumoasă, se entuziasmă Paula, cu vedere 
spre minunata Place Vendôme. Arată grozav, mai ales că şi 
ziua e neasemuit de senină. 

Tweed veni lângă ea la geam şi admiră renumita coloană 
închinată lui Napoleon, aflată chiar în centrul pieţei. 
Superbele faţade ale clădirilor din piatră ce înconjurau piaţa 
fuseseră curățate. Dintotdeauna considerase că aceasta era 
cea mai frumoasă piaţă din Paris. 

— Sunt convins că n-ai idee de ce a trebuit Rene să plece 
în mare grabă, spuse el. 

— Mai bine-mi spui tu. 

— A explodat o bombă într-un mare magazin. Au fost 
câteva victime. 

— Vrei să insinuezi că acum americanii îşi îndreaptă 
atenţia asupra Franţei? Noi isprăvi ale Departamentului de 
Acţiune Executivă? 

— Nu, exclud ideea. Adjunctul lui René, cu care am 
vorbit, a spus că e opera extremiştilor algerieni. Lumea a 
luat-o razna. 

— Deci, după încheierea Războiului Rece, avem, în 
prezent, un la fel de primejdios „război fierbinte”? Intr-un 
fel, e chiar mai grav, pentru că acum e mai greu să-i 
depistezi pe ucigaşii fanatizaţi. 

— Ceva mai târziu aş vrea să-i telefonez Monicăi, poate 

să discut cu Howard. Mi-e dor de un dejun englezesc. Ţie 
nu? 

— Simt şi eu un gol în stomac. Un dejun bun nu mi-ar 
strica. 

Când coborâră din lift la parter, Newman, care li se 
alăturase, începu să-şi frece mâinile în aşteptarea 
dejunului. 

— Ştii ceva? A început să-mi placă traiul luxos. Cred chiar 
că mi-am câştigat acest drept când mă gândesc în ce 
bordeie am fost să dorm în diverse ţări pe vremea când 
eram corespondent. 

— Haita nu ne-a pierdut urma, spuse Paula în şoaptă 
către Tweed. 

Ed Osborne cobora treptele în fugă, dovedind o agilitate 
uimitoare pentru un bărbat masiv. În acelaşi timp, când se 
apropiară de intrarea în restaurant, îl văzură pe Rupert 
ieşind însoţit de Basil Windermere. Când ajunseră lângă ei, 
Rupert se opri o clipă şi făcu o plecăciune ironică spre 
Paula. 

— V-am luat-o înainte de data asta. Păsărica matinală 
prinde viermişorul. 

— Stai liniştit, că nu aveam de gând să te prind, îi 
răspunse ea pe un ton muşcător. 

— Ţi-a zis-o la fix, Rupert, comentă Basil. 

Rupert îi aruncă Paulei o privire înveninată. Cei doi mai 
făcură câţiva paşi, iar Newman îl prinse uşor de braţ pe 
Tweed pentru a-l opri o clipă. Nu mai era nimeni în jur, 
astfel că altcineva nu auzi schimbul de cuvinte dintre ei. 

— Mă duc până la maşină să iau ceva, spuse Basil. 

— lar eu, rosti Rupert cu voce tare, aruncând o privire 
peste umăr, vreau să fac un duş. E plăcut să ai companie la 
duş, continuă el, fixând-o pe Paula. Poate te mai gândeşti şi 
vii curând să facem duş împreună. 

Cei doi se îndepărtară, iar Paula strânse din dinţi şi roşi. 
Dacă Rupert ar fi fost mai aproape de ea, l-ar fi plesnit. 

Newman o apucă de braţ şi o îndrumă spre restaurant, fiind 
urmaţi de Tweed. 

— N-are rost să schimbi insulte cu asemenea gunoaie, o 
sfătui el. Şi, surpriză-surpriză, ia te uită pe cine avem aici! 

Sharon stătea singură la o masă mare şi, cu gesturi 
elegante, rupea un corn cu degetele ei delicate. Le făcu un 
semn cu mâna, invitându-i să se aşeze alături de ea. Tweed 
se îndreptă spre masa ei şi aşteptă ca Paula şi Newman să i 
se alăture. 

— Paula, stai lângă mine, te rog, îi sugeră Sharon. 
Domnilor, alegeţi-vă un loc. 

— Credeam că vei spune „alegeţi-vă armele”, glumi 
Newman. 

— Bob, mă urmăreşti? îl întrebă Sharon în timp ce acesta 
se aşeza. Dacă da, voi lua această drept un compliment. 
Sau poate tu, Tweed, eşti acela care mă urmăreşte... 

— Ai dreptate, îi răspunse Tweed, aruncând o privire la 
meniu, inspiraţia divină ne-a dat de ştire că te vom găsi 
aici. 

— Mai e vreun hotel în Paris care să merite? nu se lăsă ea 
mai prejos. 

— Vă supăraţi dacă mă aşez şi eu? se auzi un glas 
baritonal cu accent american inconfundabil. 

Ed Osborne ţinea mâna pe spătarul unui scaun liber din 
faţa lui Tweed. 

— După cum ne întâlnim mereu, am impresia că începem 
să devenim o adevărată familie, continuă el. 

— Eşti binevenit, Ed, îi răspunse Sharon fără entuziasm. 

— Grozav. Eu sunt un tip sociabil. Îmi place să fiu în 
compania cuiva. Voi ce luaţi la micul dejun? întrebă el. 

— Noi vrem ceva tipic englezesc, îi răspunse Tweed. Uite 
că vine şi chelnerul. 

— Cred că o să încerc şi eu aşa ceva, aprobă Osborne. 

După ce dădură comanda, Sharon îşi îndreptă atenţia 
asupra Paulei. Ducând mâna la faţă drept paravan, ea ridică 

din sprâncene şi privi în stânga ei, spre Osborne, parcă 
vrând să spună: „lar o luăm de la capăt”; însă rosti altceva: 

— După ce mănânc, dau o fugă până la coafor. Am auzit 
că este unul foarte bun. 

Paula privi părul lui Sharon, blond şi ondulat, căzându-i 
grațios pe umeri. 

— Dar arăţi oricum de parcă ai fi ieşit de la coafor, 
remarcă ea. 

— E cel mai măgulitor compliment ce mi s-a făcut în 
ultima vreme, zise Sharon şi întinse mâna peste masă să i-o 
strângă pe a Paulei. Mulţumesc. Tweed, de ce te afli la 
Paris? întrebă ea pe neaşteptate. 

— Mă ocup de cazul părinţilor Denisei Chatel, care se 
pare că au fost ucişi pe un drum puţin circulat, lângă un 
pod, din statul Virginia. 

În aceeaşi clipă Osborne vărsă cana pe care o ţinea pe un 
şerveţel. Un chelner apăru imediat în ajutor, asigurându-se 
că Osborne nu-şi pătase costumul elegant de culoare gri. 
Oferindu-i un şerveţel curat, chelnerul îl luă pe cel murdar. 

Paula rămase uimită de sinceritatea neobişnuită a lui 
Tweed. Se crispă, însă reuşi să nu-şi trădeze în nici un fel 
mirarea. 

— Ucişi?! Sharon părea nedumerită. Credeam că au murit 
într-un accident rutier. 

— Ai fost informat greşit, amice, interveni Osborne. 
Ancheta oficială a stabilit că a fost un accident. 

— Eu am găsit un martor care susţine contrariul, îi spuse 
Tweed. 

— Un martor? făcu Osborne neîncrezător. Cine e aşa-zisul 
martor? 

— Nu pot să-i divulg numele. 

— Suntem la Paris, în Franţa, nu în Virginia, protestă 
Osborne. 

— Da, dar braţul lung al fărădelegii se întinde uneori şi 
peste ocean. 

— Sunt şocată, afumă Sharon. Şocată şi cutremurată. 
Dacă ai dreptate? Denise ştie asta? 

— Apropo, Denise unde e? o întrebă Tweed, evitând un 
răspuns direct. 

— In camera ei. Lucrează. A luat dejunul foarte devreme. 

— Fiindcă tot vorbeam de mâncare, iată-l că vine, slavă 
cerului! spuse Osborne. Sunt convins că în sinea voastră 
gândiţi că, având în vedere masivitatea mea, ar trebui să 
mă limitez la un grapefruit. Adevărul e că mă aflu în formă 
bună, fiindcă merg frecvent la sala de gimnastică. Ridic 
greutăţi, exersez la sacul de box. Tot tacâmul. 

— Inseamnă că ai reflexe bune, îl încercă Newman. 

— Are, confirmă Paula. L-am văzut coborând scările 
ţopăind ca un şcolar. 

— Mă grăbeam să ajung la micul dejun, zise Osborne şi 
chicoti. 

— Trebuie să merg până în cameră să dau un telefon, îi 
anunţă Tweed după ce terminară de mâncat. 

Aruncă o privire prin restaurant. Aşa cum primise 
instrucţiuni, Marler stătea singur la o masă mai depărtată. 
La o alta, din ordinul lui Tweed, se găseau Butler şi Nield. 
Nu era cazul să-şi expună toţi oamenii laolaltă în faţa cuiva 
care ar manifesta interes să le facă rău. 

— Sper că mă ierţi, îi spuse Tweed lui Sharon. 

— Desigur. Eu o să mai cer o cafea şi o să-mi văd de 
lucru. 

Când Tweed ieşi din restaurant, Marler se ridică şi porni 
dezinvolt după el. În drum spre lift, alături de Newman, 
Tweed simţi dorinţa de a respira aer proaspăt. Aşa cum 
spusese şi Paula ceva mai devreme, care îi urmă la o 
oarecare distanţă, era o zi minunată. 

După ce merse pe coridorul lung, Tweed se apropie de 
ieşirea principală care dădea în Place Vendôme. Nu mai era 
nimeni în preajma lui când ajunse la uşă. Păşi afară şi, 
deodată, Marler îl trase înapoi cu putere. Un glonţ lovi în 

caldarâm exact în locul în care se aflase o clipă mai 
devreme. Glonţul ricoşă spre piaţă. Portarul cu fireturi ce 
stătea în faţa uşii se grăbi spre el. 

— Aţi păţit ceva, domnule? 

— Am alunecat pe o piatră care a ajuns cine ştie cum în 
faţa intrării. 

— Mi s-a părut că aud un zgomot. 

— Vreun motor care a dat rateuri. 

Marler ieşise alergând în piaţă. Portarul nu observase 
acest lucru, deoarece se afla înăuntru şi vorbea cu Tweed. 
Marler dădu ocol pieţei cu un Walther în mână, ţinându-l 
ridicat în sus, către acoperişurile mansardate de peste 
drum. Nu se aştepta ca să tragă în el cineva, deşi constituia 
o ţintă mişcătoare. Acţiunea lui era un avertisment la 
adresa trăgătorului nevăzut care voise să-l ucidă pe Tweed 
tot de pe un acoperiş, cum se întâmplase şi la Basel. 

Stând în hol, Tweed evalua calm şi filozofic incidentul în 
urma căruia fusese la un pas de moarte. Atitudinea lui era 
în vădit contrast cu reacţia Paulei sau a lui Newman. Ea nu 
ridică deloc vocea, însă exprimă situaţia fără să-şi aleagă 
vorbele: 

— Cred că eşti nesăbuit să ieşi singur pe uşa aceea. Doar 
datorită lui Marler ai scăpat cu viaţă. Unde-ţi era mintea? 

— Paula are dreptate, o aprobă Newman. Tu nu te-ai 
gândit că te expui? 

— Aveţi amândoi dreptate, răspunse Tweed. Mă 
gândeam la ceva ce s-a petrecut la micul dejun sau, mai 
curând, la ceva ce nu s-a întâmplat. O să-mi exprim 
recunoştinţa faţă de Marler cu prima ocazie. 

— Asta înseamnă că Fantoma te-a urmărit până aici, 
constată Newman cu glas sumbru. 

— Exact, spuse el aprobator. 

Ceva mai devreme, în drum spre lift, înainte de a se 
hotări să iasă la aer, Tweed se oprise şi privise îndelung 
curtea interioară. Işi adusese aminte că, vara, femeile din 

înalta societate se adunau acolo să bea ceai şi să 
comenteze ultimele scandaluri mondene. Osborne trecuse 
pe lângă ei, ieşind din restaurant, grăbindu-se către ieşire. 

De astă dată se oprise şi Paula în loc să privească o 
casetă de prezentare în care erau expuse objets dart, pe 
care le vindea un renumit magazin de pe rue St.-Honore€. 
Preţurile erau ameţitoare. 

— Lucruri de mare valoare, comentă Tweed. 

— Tu valorezi mult mai mult decât orice din vitrina 
aceea, îl dojeni ea. Pe viitor, să nu mai ieşi decât însoţit de 
mine şi de Bob. 

— Am înţeles, doar ştii că fac întotdeauna ce mi se 
ordonă, îi răspunse el zâmbind. 

— Nu glumesc deloc, îl puse ea la punct. Vreau să ne 
promiţi că aşa vei proceda. 

— Promit. Acum mă duc în cameră să dau telefon. 

Nici nu apucă să termine ce avea de spus că Osborne 
apăru pe uşa principală. Americanul gâfâia şi trebui să 
aştepte câteva clipe până să poată vorbi. 

— Bună, prieteni! Am tras o fugă până afară. V-am spus 
doar că-s în formă. Să nu mă spuneţi - am comis o 
infracţiune. 

— Ce anume? întrebă Newman. 

— Am pus câteva monede într-un parcometru. Era cam 
departe. Seara trecută mi-am parcat maşina pe o stradă 
lăturalnică, în apropiere de rue St.-Honore€, fiindcă n-am mai 
găsit loc în garajul de la Ritz. Pe curând. 

Paula îl urmări alergând vioi pe scările pe care, ceva mai 
devreme, le coborâse la fel în drum spre restaurant. Acum 
urca treptele câte două. 

— Şi-a revenit repede după ce a alergat atât, remarcă 
Paula. 


Tweed urcă singur în lift, iar Paula rămase să mai admire 
obiectele din caseta de prezentare. O atrăgea în mod 

deosebit un clips cu un diamant în formă de aripi de pasăre. 
Newman rămase răbdător lângă ea. Marler reveni apoi pe 
uşa principală şi se îndreptă spre ei. 

— Veniţi să discutăm. La capătul scărilor ştiu un salonaş, 
unde nu e nimeni. 

După ce se aşezară pe o canapea, Newman îl întrebă: 

— Ai găsit ceva? 

— Doar glonţul ce-l avea pe Tweed ca ţintă. Uite-l. 

Scoase din buzunar o cutie veche de tutun. Nedumerită, 
Paula rămase cu ochii la ea, apoi îşi aduse aminte că Marler 
fumase pipă înainte de a trece la ţigări. Ridicând capacul, le 
arătă un glonţ deformat. 

— E şi asta o dovadă, constată Marler. 

— Vreun indiciu privindu-l pe asasin? îl întrebă Paula. 

— Nu. La început am bănuit că trăsese de pe un acoperiş. 
După ce l-am smucit pe Tweed înăuntru, am ieşit afară 
foarte repede. Am verificat întreaga piaţă, apoi mi-am dat 
seama că nici măcar o pisică nu s-ar fi putut căţăra pe 
acoperişurile acelea. In plus, nu era nici o fereastră 
deschisă. Chiar dacă s-ar fi închis vreuna, tot aş fi observat, 
fiindcă am ieşit afară imediat. 

— Atunci de unde a tras? vru să ştie Newman. 

— Sigur de la nivelul solului, de după vreun colţ. Ceva 
mai departe, pe dreapta, cum ieşi pe uşa principală, există 
o arcadă mare. Era pustie. Noi am luat dejunul foarte târziu. 
La ora asta, toată lumea e la lucru. Doamnele care ies la 
cumpărături se află încă în faţa oglinzii, ca să se machieze 
şi cine ştie ce altceva mai fac. 

— Devii cinic, Marler, îl sâcâi Paula. 

— Chiar mă înşel? 

— Nu, ai dreptate. Mă amuza doar remarca ta privind 
obiceiurile femeilor. O ştii din experienţă, nu? 

— Păi, cum altfel? 


Zborul BA 9999 cu destinaţia New York, ajunsese departe 

deasupra Atlanticului. Deviase de la ruta obişnuită de zbor 
pentru a evita o zonă de turbulenţă. Vrând să se mai 
dezmorţească puţin, căpitanul predase comanda copilotului 
şi privea prin hublou. 

Aflaţi la peste douăsprezece mii de metri, aveau sub ei o 
mare nesfârşită de nori care ascundeau vederii orice petic 
de ocean. Potrivit prognozei meteo, aveau să zboare pe 
deasupra plafonului de nori mai tot drumul, care avea să 
mai dureze câteva ore. Căpitanul Stuart Henderson tocmai 
sugea o bomboană pe care i-o dăduse Linda, şefa 
stewardeselor. Pe un raft, bine asigurată ca să nu alunece, 
avea o cameră video. Henderson îi promisese soţiei că va 
încerca să filmeze câteva imagini înainte de a începe 
manevrele de apropiere de New York. Linda acceptase să 
se ocupe de filmare, dar Henderson se îndoia că vor avea 
noroc, mai ales în acea perioadă a anului. Plafonul de nori 
avea să persiste până la aterizarea pe aeroportul Kennedy. 

Henderson îşi privi în treacăt ceasul de la mână. Era 
vremea să preia comanda; se odihnise îndeajuns. Mai 
aruncă o privire în jos, încremeni şi holbă ochii, incapabil să 
creadă că ceea ce vedea era adevărat. 

— Linda, dă-mi camera, repede! exclamă el. Dar repede. 

Dedesubt se făcuse o spărtură enormă în plafonul de nori 
şi pe ocean se zărea un portavion. Răspândită la tribord şi 
babord, se găsea escorta formată din crucişătoare. In timp 
ce, răbdătoare, Linda ţinea camera întinsă spre el, 
Henderson duse la ochi un binoclu de mare putere. Reuşi să 
distingă drapelul american desfăşurat. Câteva crucişătoare 
având la bord proiectile teleghidate protejau portavionul şi, 
între  crucişătoare şi portavion, navigau câteva 
distrugătoare, urmând acelaşi curs. 

— Linda, ia binoclul şi dă-mi camera! Văd o forţă de 
intervenţie uriaşă. judecând după cursul pe care-l urmează, 
se îndreaptă spre Marea Britanie. 

Spunând acestea, el puse camera de filmat în funcţiune. 

O răsuci pentru a surprinde imagini din diferite unghiuri, 
încercând să înregistreze pe peliculă desfăşurarea întregii 
flote de luptă. Apoi stratul de nori redeveni compact, 
ascunzând totul. Henderson rămase nemişcat, lovind ritmic 
cu degetul arătător în corpul camerei de filmat pe care o 
oprise. 

— Frank, se adresă el copilotului, ai auzit ceva de vreo 
forţă americană de intervenţie îndreptându-se către 
coastele Marii Britanii? 

— Nu. 

— Nici eu, spuse şi Linda. Şi doar am citit ziarele de la 
prima până la ultima pagină. Nici la radio nu s-a anunţat. 
Nici la televiziune. 

— In acest caz, cred c-o să transmit un mesaj radio de 
urgenţă către Ministerul Apărării, anunţă Henderson. 

Folosind telefonul primit de la Beck, Tweed încercă să-i 
telefoneze Monicăi, dar, în cele din urmă, se văzu silit să 
renunţe, deoarece linia era permanent ocupată. De aceea, 
îl sună pe Roy Buchanan, care îi răspunse imediat. 

— Tweed! vocea lui Buchanan suna triumfător. Glonţul se 
potriveşte! 

— Poftim? 

Se gândea la altceva, rememorând discuţia de la micul 
dejun, când Osborne li se alăturase. 

— Glonţul! repetă Buchanan. Ai uitat? Mi-ai telefonat de 
la Freiburg şi mi-ai spus să fiu prezent la sosirea avionului 
care aducea corpul neînsufleţit al lui Sir Guy Strangeways. 
Am asistat personal la aterizarea aparatului pe Heathrow. 
Am chemat un medic specialist şi căruia i-am dat cadavrul. 
A făcut autopsia şi a extras glonţul care l-a ucis. L-am 
comparat cu glonţul folosit în cazul asasinării primului- 
ministru. Sunt identice; asta înseamnă că Fantoma i-a ucis 
pe amândoi. 

— Are deja multe pe conştiinţă... 

— N-am terminat. Am trimis glonţul extras din 
Strangeways la Paris prin curier. Lasalle sigur e în posesia 
lui deja, astfel că-l va putea compara cu glonţul folosit în 
asasinarea ministrului francez. 

— Roy, ai procedat foarte bine. 

— Stai că mai am ceva. Am plasat maşini de patrulare în 
apropierea bazelor aeriene americane din East England. Un 
avion a adus un camion mare tocmai din Germania, 

împreună cu şofer. Ştii ce era în camion? 

— Bani. 

— O cantitatea de bancnote foarte bine falsificate care, 
dacă ar fi fost aruncate pe piaţă, ar fi declanşat panică în 
domeniul financiar. Am trimis câteva către Banca Angliei şi 
specialiştii de acolo au rămas şocaţi. 

— Minunate veşti, Roy. Felicitări! 

— S-a terminat cu orbecăiala, mergem la sigur, spuse 
jubilând Buchanan care, din câte ştia Tweed, rareori îşi 
exterioriza sentimentele. 

— Roy, să nu închizi, îl preveni Tweed. Eu cred că abia 
acum urmează punctul culminant al crizei. Atentate cu 
bombă aţi mai avut? 

— Nici unul de când am înconjurat ambasada cu agenţi în 
civil. 

— Slavă cerului! Dar să nu slăbiţi deloc măsurile de 
siguranţă. 

Tweed abia aşezase receptorul în furcă şi trebui să-l 
ridice din nou, pentru că începuse să sune. 

— Alo, cine e? 

— René. M-am întors. N-ai putea veni până în strada... 

Lasalle făcu o pauză. 

— Telefonul tău e sigur? 

— Da, am unul ce nu poate fi interceptat. 

— Atunci poţi să vii acum pe Rue des Saussaies? Am 
noutăţi pentru tine. 

— Poţi scoate dosarul referitor la Jean Chatel? 

— Te aştept cu el pe masă, prietene. 

— Am plecat. Pot să vin însoţit de Paula şi Newman? 

— Sunt bineveniţi. 

Tweed se ţinu de cuvânt. Le telefonă Paulei şi lui 
Newman şi le ceru să vină imediat în camera lui. 

Foarte puţini cunosc - sau bagă de seamă - Rue de 
Saussaies, unde se află Direction de la Surveillance du 
Territoire, altfel spus, sediul contraspionajului francez. O 

stradă scurtă şi îngustă, aproape peste drum de Palatul 
Elysee, pe care turiştii trec fără să îi acorde atenţie. 
Intrarea în clădirea care nu reţine atenţia prin nimic se 
găseşte cam la jumătatea străzii, pe partea stângă venind 
dinspre Elysee. Newman opri maşina la intrare, iar Tweed îi 
arătă paşaportul paznicului, care le făcu semn să intre, 
spunând: 

— Domnul Lasalle vă aşteaptă. 

Newman parcă automobilul într-o curte interioară 
pietruită, aflată la capătul unui scurt tunel din piatră. Un 
ofiţer în civil îi conduse înăuntru pe scările vechi din piatră, 
către un birou de la etajul întâi. Lasalle se ridică de la birou 
şi-şi întâmpină oaspeţii. 

— Cafea? întrebă el. 

— Ne-ar prinde bine, aprobă Tweed. 

René Lasalle, un bărbat trecut de cincizeci de ani, era 
scund şi zvelt; se mândrea cu mustaţa lui bine îngrijită. 
Purta un costum închis la culoare. Trase un scaun pentru 
Paula, apoi reveni la birou. Cu excepţia telefonului, singurul 
lucru de pe masă era un dosar nu tocmai curat, cu coperte 
de culoare verde. 

— Am primit recent glonţul trimis de inspectorul-şef 
Buchanan, începu el. Sunt convins că ştiţi la ce mă refer. 

— Ştiu prea bine, îl asigură Tweed. 

— Am avut timp, explică Lasalle, vorbind englezeşte 
impecabil, să-l comparăm cu glonţul extras din cadavrul 
fostului ministru francez. Se potrivesc perfect. 

— Deci, din nou Fantoma. 

— V-aş cere permisiunea să-l trimit lui Otto Kuhlmann, 
colegul meu de la poliţia din Wiesbaden. Spre a fi comparat 
cu cel extras din cadavrul lui Keller, de asemenea asasinat, 
după cum ştiţi. 

— Chiar te rog, îl îndemnă Tweed. Acela e dosarul 
referitor la Jean Chatel? 

— Da. V-aş ruga să păstraţi secretul privind conţinutul 

său. Mai bine zis, în mod oficial, nici nu ştiţi de existenţa lui. 
Cei de la Serviciul Secret sunt foarte suspicioşi când vine 
vorba de documentele lor. Şi au dreptate, cred că sunteţi 
de acord. 

— Bineînţeles. 

Tweed citi primele câteva paragrafe dactilografiate în 
franceză, apoi spuse: 

— Se afirmă aici că scopul real al numirii lui Chatel la 
Washington era de a lămuri anumite lucruri. Mai precis, 
dacă e adevărat că americanii pregătesc un plan pentru 
schimbarea echilibrului politic al Europei. Mi se pare 
deosebit de important faptul că planul are în vedere şi 
Marea Britanie. 

Tweed continuă să citească. 

— Chatel a plecat la Washington în urmă cu ceva mai 
mult de un an, adevărat? întrebă Newman. 

— Nu, acum douăzeci de luni. Dar acum un an şi ceva a 
fost asasinat împreună cu soţia în acel presupus accident 
din Virginia. 

— Ucis? Probe aveţi? se interesă Newman. 

— Să-l lăsăm pe Tweed să citească. Veţi vedea după 
aceea. 

— Aici e un rezumat al raportului pe care Chatel l-a trimis 
la Paris acum cincisprezece luni. El informa că este urmărit 
peste tot de agenţi americani. Se temea pentru viaţa lui, 
dar cerea să i se permită continuarea investigaţiei. 

— Lucrurile sunt din ce în ce mai sumbre, comentă Paula. 

— Ba chiar mai mult de atât, îi spuse Lasalle. 

— In următorul lui raport, Chatel afirmă că există un plan 
extrem de amănunţit privind ocuparea Marii Britanii prin 
diverse metode subversive, folosind orice tehnică, 
indiferent cât de brutală, pentru atingerea obiectivului, 
continuă Tweed. 

— Pe noi de ce nu ne-a prevenit? întrebă Newman. 

— Eu am vrut s-o fac, spuse Lasalle cu amărăciune, dar 

şeful meu a susţinut că nu aveam nici probe concrete, nici 
documente. A zis că britanicii vor socoti acest lucru drept o 
stratagemă a guvernului francez de a deteriora relaţiile 
dintre Marea Britanie şi Statele Unite. Am protestat ferm. 
Chestiunea a ajuns în atenţia preşedintelui, iar acesta a fost 
de acord cu hotărârea superiorului meu. 

— Uite c-am ajuns şi la asta, constată Tweed. Chatel a 
anunţat că uriaşa operaţiune a fost pusă la cale şi condusă 
de o persoană pe nume Charlie. 

— Doamne! exclamă Paula. 

— Dă-mi voie să continuu, spuse Tweed. Chatel a 
raportat că a făcut toate eforturile pentru a identifica 
persoana, dar nu a reuşit. Incheie spunând că, după 
părerea lui, e pe punctul de a o descoperi. 

Tweed ridică ochii spre Lasalle: 

— De când e raportul acesta? întrebă el. 

— A fost trimis cu o săptămână înainte de a muri în acel 
aşa-zis accident. 

— Rene, n-aş putea primi şi eu o copie a acestui raport 
final? Dacă da, fă-o în aşa fel încât pe document să nu 
apară antetul serviciului vostru. 

— Îmi ceri cam mult. 

Lasalle tăcu o clipă, îşi prinse mâinile laolaltă şi rămase 
cu privirea aţintită în tavan. 

— Dar meriţi, se hotărî el în cele din urmă. Asta pentru că 
nu v-am prevenit mai devreme. În sfârşit, a venit şi 
cafeaua! 

Se adresă în franceză ofițerului care adusese tava: 

— A trebuit să zbori până în Brazilia să cumperi cafea? 
Pune-o pe birou şi ai grijă să nu ne deranjeze nimeni! 

Ridică receptorul şi vorbi repede în franceză cu cineva. 
Nici nu încheie bine convorbirea că în birou sosi o tânără 
atrăgătoare, luă fila extrasă din dosarul pe care Tweed i-l în 
apoiase. Apoi Lasalle turnă cafea şi îi întinse Paulei prima 
ceaşcă. 

— Mă mustră conştiinţa că nu v-am contactat pentru a vă 
avertiza. Am colaborat atât de bine în trecut, încât am 
simţit că s-a comis un fel de trădare. 

— Lasă asta, îi răspunse Tweed, după ce sorbi din cafea, 
probabil că preşedintele vostru a avut dreptate. Fostul 
nostru prim-ministru nu era expert în politică internaţională. 
Şi-ar fi închipuit că era doar o uneltire a francezilor pentru a 
submina relaţiile noastre cu americanii. 

— Mă consolez cu gândul că te-am informat în legătură 
cu grupurile de americani suspecți care s-au infiltrat în 
Anglia pe calea aerului şi cu Eurostar-ul. 

— Sigur, René, iar fotografiile pe care ni le-ai trimis ne-au 
permis să-i identificăm pe câţiva dintre cei mai periculoşi, 
dintre care cei mai mulţi sunt acum morţi. 

— Morți? 

Privind spre Newman şi Paula, ochii cenuşii ai lui Lasalle 
clipiră a mirare. Apoi continuă: 

— Atunci îmi închipui că aţi avut mult de lucru. 

— Da, am fost destul de activi, recunoscu Newman. 

Mai discutară câteva minute despre vremea când 
cooperaseră în cazul altei crize politice!. Fata atrăgătoare 
reveni şi-i înmână câteva foi de hârtie lui Lasalle. Acesta luă 
foaia originală şi o introduse atent în dosar. Apoi împături 
celelalte trei foi, le băgă într-un plic şi i-l întinse lui Tweed. 

— Ai acolo trei fotocopii ale paginii în chestiune. Nu 
trebuie să-mi mulţumiţi. 

Telefonul sună. Lasalle răspunse, scoase un blocnotes din 
sertar şi notă grăbit. La un moment dat, Lasalle îl rugă pe 
interlocutor să-i pronunţe un nume pe litere. Apoi încheie 
convorbirea. 

— Tweed s-ar putea ca informaţiile acestea să te 
intereseze. O anumită doamnă Sharon Mandeville a părăsit 
recent hotelul Ritz ca să prindă un avion spre Londra. La 


1 Vezi romanul „Crucea de foc” [Tweed and Co. 10], RAO, 1993. 

scurt timp după aceea, cu altă maşină, un anume domn 
Osborne a plecat să prindă acelaşi zbor. lar Basil 
Windermere şi Rupert Strangeways au plecat ceva mai 
devreme şi s-au îmbarcat pe Eurostar-ul pentru Londra. 

— Da, informaţiile sunt foarte utile, îi răspunse Tweed. 
Îmi dai voie să te întreb de unde ştii toate astea? 

— Am avut pe cineva cazat la Ritz să vadă ce se petrece. 
Informaţiile nu au fost obţinute de la personalul hotelului. 

— Rene, îţi mulţumesc pentru tot. Am face bine să ne 
întoarcem şi noi la Ritz. Cum am putea ajunge la Londra în 
cel mai scurt timp? 

— Imediat, spuse Lasalle şi se uită la ceas. Mai aveţi 
două-trei ore. Următorul Eurostar ar fi cel mai rapid mijloc 
spre Londra. 


Ajunşi în holul hotelului, Tweed îi dădu lui Newman 
câteva instrucţiuni cu voce scăzută: 

— Te rog să iei legătura cu Marler, Nield şi Butler. Nu-l 
uita pe Kent, bineînţeles. Spune-le să fie pregătiţi să plece o 
dată cu noi, peste exact o oră şi jumătate din acest 
moment. Şi, cu ajutorul celor de la recepţie, rezervă şapte 
locuri la clasa întâi pentru Eurostar. Vom mai avea nevoie 
de două automobile ale hotelului să ne ducă până la Gare 
du Nord, de unde luăm trenul. În sfârşit, predaţi celei mai 
apropiate firme de închirieri cele două maşini Audi cu care 
am venit până aici. Acum trebuie să merg în cameră ca să 
dau un telefon. 

— Pot veni cu tine? îl întrebă Paula. Eu sunt gata de 
plecare. 

— Da, sigur. 

Imediat ce intră în cameră, Tweed se grăbi să se aşeze la 
birou şi o sună pe Monica de pe mobil. Paula se îndreptă 
spre fereastră ca să arunce o ultimă privire la Place 
Vendôme. 

— Tweed! exclamă Monica; vocea îi trăda uşurarea. Am 

încercat să dau de tine la hotel, dar centralista m-a anunţat 
că eşti plecat. 

— Aşa a fost. Ce s-a întâmplat? 

— Am o mulţime de date ce te interesează privind 
profilurile la care am lucrat. Mi-au sosit din America, prin 
curier, certificatele de naştere conţinând numele complete 
şi alte amănunte. Eşti pregătit? 

— Stai o clipă. 

Tweed strigă spre Paula: 

— Adu-mi blocnotesul din buzunarul cu fermoar al valizei. 

Ea i-l aduse în fugă şi-l aşeză în faţa lui pe birou, după 
care reveni la fereastră. 

— Dă-i drumul, Monica! 

Tweed începu să-şi noteze rapid, folosind foi separate 
pentru datele referitoare la fiecare nume. După ce Monica 
încheie, Tweed rămase cu privirea la una dintre file, apoi 
închise blocnotesul. 

— Howard ţine să vorbească neapărat cu tine. E lângă 
mine, îl anunţă Monica. 

— Tweed, când te întorci la Park Crescent? E esenţial să 
fii aici în cel mult câteva ore. A apărut o problemă 
îngrozitoare. Ne paşte pieirea. Este cumplit! 

Vocea lui Howard nu trăda deloc panica. Părea să se 
stăpânească foarte bine, dar, dincolo de cuvinte, Tweed 
depistă o îngrijorare extremă. 

— Spune-mi despre ce e vorba, spuse el calm. 

— Nu pot la telefon. 

— Linia e sigură. 

— Nici o legătură telefonică nu mai e sigură. Nu pot risca 
să-ţi prezint amănunte. Trebuie să aştepţi până ne vedem. 
Când ajungi? 

— Azi. Sigur. După aprecierea mea, pe la jumătatea 
după-amiezii. 

— Te aştept. 

După ce întrerupse legătura, Tweed socoti că nu era 

cazul să-i spună Monicăi despre discuţia cu Howard. Ce rost 
avea să semene teamă în rândul echipei, ba chiar să creeze 
o atmosferă de panică? Se roti cu scaunul. 

— Acum ştiu cine e Charlie, o anunţă el pe Paula. 

— Cine? 

— Încă nu pot să spun. Înainte de a mă acuza că vreau să 
fiu secretos, e puţin probabil să-l întâlneşti pe Charlie, însă 
ti-ar fi greu să rămâi netulburată şi să te comporţi normal. 

Vrând apoi să schimbe subiectul discuţiei, adăugă: 

— Aş vrea să ajungem cât mai curând la Gare du Nord. 


Aşezându-se mai comod pe scaunul său de pe puntea de 
comandă a portavionului President, contraamiralul desfăcu 
mesajul pe care abia îl primise de la Pentagon. Era lung şi 
însoţit de o hartă. După ce termină de citit, se îndreptă de 
spate şi strânse din buze. Se uită spre ofiţerul însărcinat cu 
operaţiunile. 

— Bill, trebuie să-i atacăm pe britanici. 

— Poftim? 

— Nu cu rachete, Bill. Intră în acţiune trupele SEAL. 

— Şi ce obiectiv au, domnule? 

— Un centru secret de comunicaţii plasat între o aşezare 
cu nume ciudat, Dungeness, şi o alta, Hythe. Zona de 
desfăşurare a atacului este, de fapt, Romney Marsh. E 
aproape pe coastă, există plaje nisipoase unde luptătorii 
SEAL pot debarca uşor, apoi se vor deplasa pe o scurtă 
distanţă spre interior, localizează instalaţia şi o distrug. 

— Asta nu va provoca o criză internaţională? 

— De obicei, şeful Armelor Reunite ştie ce face, iar 
operaţiunea aceasta are binecuvântarea celor de la vârf. 
Harta e bună, precizează poziţia exactă a acestui centru de 
comunicaţii. Contactează-l pe coordonatorul misiunii, care 
se află la bordul navei pe care sunt şi trupele SEAL. Cred că 
atacul ar trebui declanşat mâine, la miezul nopţii. După ce 
primeşte mesajul şi harta, vezi ce părere are comandantul. 

Dar, mai întâi, aruncă şi tu o privire pe ea. 

— Deci asta va reprezenta mai mult decât o 
demonstraţie de forţă? 

— Cam aşa s-ar părea. 

Imediat ce sosi la Park Crescent, Tweed urcă în fugă 
scările spre propriul birou, urmat de Paula şi de Newman. 
Monica zâmbi uşurată când îl văzu şi-i făcu semn spre 
birou. 

— Plicul acela gros a sosit din partea lui Roy Buchanan. 


— Bine. 

Tweed îl deschise şi evaluă conţinutul dintr-o privire, apoi 
spuse: 

— Monica, acum încearcă să-l găseşti pe Jefferson 
Morgenstern. 


— lartă-mă. E singurul lucru pe care am uitat să ţi-l spun. 
Chiar Morgenstern vrea să te vadă. Cred că mi-a telefonat 
deja de vreo opt ori. 

— Spune-i că acum sunt dispus să-l întâlnesc în cel mult 
o oră. Oriunde doreşte. Acum urc să discut cu Howard. 

Părăsi biroul, alergă pe scări, urmat de Paula şi Newman, 
care aşteptau în faţa biroului lui Howard. Tweed intră fără 
să mai bată. Ilmbrăcat impecabil ca întotdeauna, Howard 
stătea la masa de lucru. Pe chipul lui se citea încordarea, 
dar vocea îi rămăsese fermă. 

— O, ce mă bucur să te revăd, îl întâmpină el pe Tweed, 
ridicându-se să-i strângă mâna. Stai jos, te rog. 

— Am venit cu Paula şi Bob. Pot intra şi ei? 

— Cred c-ar fi mai bine să fie şi ei aici. 

După ce se aşezară cu toţii, Howard îşi împreună mâinile 
pe tăblia biroului, apoi se aplecă în faţă. 

— lţi povestesc pe scurt: o uriaşă forţă americană de 

intervenţie se apropie de coastele noastre. Nu am primit 
nici un semn de la Washington referitor la faptul că aceasta 
s-ar îndrepta spre noi. N-am fi aflat decât în momentul 
debarcării; am avut noroc, fiindcă a descoperit-o căpitanul 
unui zbor British Airways ce se îndrepta spre New York. A 
văzut toată flota printr-o spărtură a plafonului de nori, ba 
chiar a şi filmat desfăşurarea de nave, lucru foarte 
inteligent. Imaginile ne-au fost aduse cu următorul zbor de 
la New York. Convingeţi-vă singuri. 

Howard împinse spre ei o serie de fotografii color de 
dimensiuni mari. Tweed rămase surprins de claritatea 
imaginilor. Se uită la Howard. 

— Cât de sus era avionul? 

— Am vorbit personal la telefon cu căpitanul. Zbura la 
douăsprezece mii de metri. S-ar părea că are o pasiune 
pentru fotografie şi film. Mi-a zis că a cheltuit o avere pe 
aparatul acela de filmat. Imediat ce a făcut fotografii după 
film, a transmis un mesaj către Ministerul Apărării, iar un 
prieten de-al meu cu grad mare m-a contactat. Originalele 
se află la Apărare, astea sunt doar copii. 

— Mă uimesc detaliile. Ce-i cu microscopul acela de pe 
birou? 

— Cel mai perfecţionat din lume. Mi l-a împrumutat un 
amic de la marină. Foloseşte-l. 

Newman aduse microscopul mai aproape şi examina o 
navă de luptă care se afla la babordul portavionului, apoi 
scoase un fluierat. 

— Am impresia că au la bord o mulţime de trupe SEAL, 
care par să se antreneze în vederea unei debarcări. Aici 
coboară peste bord mici amfibii cu motor. 

— Aşa a zis şi amicul de la marină, confirmă Howard. E 
înfricoşător, nu credeţi? 

— Ai idee ce curs urmează sau când urmează a sosi 
grupul de luptă? întrebă Tweed. 

— Căpitanul avionului mi-a spus că, după aprecierea lui, 

se îndreaptă direct spre Marea Britanie. Cei de la Marină 
mi-au comunicat că, dacă îşi menţine cursul, forţa de 
intervenţie ar trebui să apară în Canalul Mânecii după 
căderea întunericului. Mâine. 

— Confruntarea pare iminentă. 

— Tweed..., începu Howard, apoi tăcu, evident stânjenit. 
Trebuie să-ţi mărturisesc o gafă enormă pe care am comis- 
o. Eram la capătul puterilor, nu dormisem de două zile, dar 
eu n-aş accepta scuza asta din partea unui subordonat. 
Mergeam cu maşina spre buncăr, pe la mijlocul după- 
amiezii. Mi-am dat vag seama că, pe deasupra, zbura un 
elicopter, dar nu l-am băgat în seamă şi am condus direct 
până în curtea buncărului. Doamna Carson mi-a tras o 
săpuneală pe cinste. Dar meritată. Aparatul acela 
blestemat a dat roată complexului vreme de câteva minute, 
apoi s-a îndepărtat. Doamna Carson a remarcat că 
elicopterul nu avea nici un însemn. Îmi pare rău, tare rău. 
Să mă las descoperit în aşa un hal... 

— Lasă regretele, spuse Tweed zâmbind. Nimeni nu-i 
infailibil. Şi eu am comis greşeli copilăreşti în trecut. Te 
superi dacă plec imediat? Aveam oricum o mulţime de 
lucruri de făcut, dar după cele aflate de la tine trebuie să 
mă mişc cu viteza luminii. 

— Acum, că te-ai întors, mă simt mai sigur pe mine. 

— O să te ţin la curent cu evoluţia situaţiei. De-acum 
încolo, totul se va petrece extrem de rapid. 

Era în drum spre uşă, când Howard sări de pe scaun şi 
veni după el spre uşă şi îi spuse aproape în şoaptă: 

— Încă ceva important. Primul-ministru vrea neapărat să 
te prezinţi la el cât de curând, spuse cu un surâs amar. 
Cred că nu mai are încredere în mine. 

— Prostii... 

Când intră în birou, Tweed o găsi pe Monica foarte 
agitată, fluturând un petic de hârtie. 

— Jefferson Morgenstern spune că te primeşte la biroul 

lui de la ambasadă. Te aşteaptă. În după-amiaza asta, la 
orice oră. 

— Bun. Acum aş vrea să mi-o dai la telefon pe Sharon 
Mandeville. Probabil că e la ambasadă. 

Paula stătea la biroul ei, Newman se instalase într-un 
fotoliu, iar Tweed era gata să se aşeze pe propriul scaun 
când uşa se deschise şi intră Marler cu o ţigaretă neaprinsă 
în mână. 

— Îmi cer scuze că dau buzna aşa, dar am jos o persoană 
pe care sunt convins că ai vrea s-o cunoşti. Alf Rudge, şeful 
grupului de taximetrişti. 

— Invită-l sus. 

Când uşa se dădu în lături, toţi rămaseră cu ochii mari la 
individul pe care Marler îl poftise. Trecut de cincizeci de ani, 
Alf Rudge avea cel puţin doi metri şi era foarte masiv. Ţinea 
în mână una dintre acele şepci demodate pe care obişnuiau 
să le poarte taximetriştii. Ochii lui dădură imediat roată 
încăperii, încercând, parcă, să reţină detalii. 

— Încântat să te cunosc, Alf, spuse Tweed, întinzându-i 
mâna. Mă numesc Tweed. Te rog să te simţi ca acasă. la loc 
pe fotoliu. 

Apoi se răsuci spre Monica: 

— Mai aşteaptă puţin cu convorbirea aceea. 

Tweed îl prezentă apoi pe Alf tuturor celor prezenţi. Alf se 
ridică şi le strânse mâinile. Când el îi strânse delicat mâna 
între degetele masive şi puternice, Paulei i se păru că 
bărbatul era destul de timid - sau, poate, rezervat. Alf se 
aşeză din nou în fotoliu şi privi spre Tweed, care revenise la 
birou. 

— Am auzit multe despre tine, domnule Tweed. Doar un 
tâmpit ar face greşeala să se pună cu tine. 

Avea un accent cockney foarte pronunţat şi Tweed simţi 
imediat că-l simpatizează. Oamenii ca Alf sunt sarea 
pământului - forța pe care se poate baza tara în caz de 
nevoie. 

— O să facem tot ce putem să sărim în ajutor, spuse Alf, 
numai să ne spuneţi. Dom' Marler a scos untul din noi la 
pregătirea aia făcută undeva la naiba-n praznic. 

Se uită peste umăr către Paula şi Monica: 

— Doamnelor, vă rog să mă iertaţi. 

— S-ar putea să avem nevoie de ajutorul vostru ca 
întăriri, iar asta destul de curând, îl asigură Tweed. O să 
ştiu mai precis cel târziu mâine. Cum îi putem mobiliza pe 
oamenii tăi? 

— Simplu, domnule Tweed. Eu am mobil, la fel ca şi 
băieţii mei. Să vă zic o chestie: începând din seara asta îi 
pun să patruleze pe străzile din preajmă. N-or să ia nici un 
client. Da’ nici parcaţi la trotuar n-or să stea, asta i-ar sări 
în ochi oricui. 

— Spui că vor patrula toată noaptea, fără să-nchidă 
ochii? 

— Asta nu-i deranjează nicidecum. Pot oricând să 
oprească undeva şi să tragă un pui de somn, dacă simt 
nevoia. Se face? 

— Da, chiar te rog, Alf. Ţii legătura cu Marler. Şi, pentru 
că ţi-ai oferit sprijinul, îţi mulţumesc. 

— Floare la ureche, domnule Tweed, spuse Alf, parcă 
stânjenit când veni vremea să se ridice. 

Ajuns la uşă, se întoarse şi adăugă: 

— Dacă asta înseamnă că avem liber să ne dăm la 
yankei, băieţii o să se bucure... 

Marler reveni imediat după ce îl conduse pe Alf până la 
ieşire. Se uită în jur. 

— Ei bine, ce părere ai? 

— Dacă toţi amicii lui sunt la fel, atunci o să avem un 
adevărat pluton de băieţi duri la dispoziţie. 

— Toţi sunt la fel, îl asigură Marler. 

— Chiar mi-a plăcut tipul, zise Paula încântată. M-a 
mişcat sfiiciunea lui, dar am simţit că e genul de om care 
nu te lasă baltă, indiferent de cât de disperată ar fi situaţia. 

— Eu propun să îi folosim pe băieţii lui Alf, spuse 
Newman. 

— Bun, dar cum facem rost de arme? întrebă Tweed. 

— Doar mă cunoşti, zise Marler, stând rezemat de perete, 
sunt în stare să calc orice lege. Ca să se mai antreneze, 
acum câteva zile le-am trimis un întreg arsenal de la 
conacul din Surrey. Acum Alf şi-ai lui sunt înarmaţi până-n 
dinţi. Inclusiv cu arme tip bazooka. 

— l-ai învăţat să folosească o asemenea armă? se miră 
Tweed. 

— Da, chiar ştiu să tragă cu ele. Mai ales cei trei care au 
participat la Războiul din Golf. Alf s-ar fi gândit oricum la 
arme. Băieţii lui le au puse bine în taxiuri. Acum vă spun 
toate cele bune şi vă las. Am ceva de rezolvat. 

— Poţi să-mi faci legătura, Monica, o rugă Tweed după ce 
Marler plecă. 

— Tweed! se auzi vocea mieroasă a lui Sharon. Te-ai 
întors la Londra? Minunat! Să ştii că m-ai cam neglijat. Să 
nu îndrăzneşti să negi asta. 

— Sharon, nici prin gând nu mi-ar trece. Mă bucur să aflu 
că ai revenit cu bine. Dacă se poate, aş dori să te văd în 
această după-amiază. Ai spus da? O, splendid. A, şi încă 
ceva, te superi dacă vin însoţit de Newman şi de Paula? Eşti 
încântată să-i revezi? Atunci, pe curând. 

În timp ce se îmbrăca de plecare, îi spuse Monicăi: 

— Te rog să-l informezi pe Howard unde ne ducem. 
Anunţă-l că plec împreună cu Paula şi Newman şi atunci n-o 
să-şi mai facă griji. 


— Cu cine ne întâlnim mai întâi? întrebă Paula. 

Stăteau pe bancheta din spate a maşinii conduse de 
Newman către Grosvenor Square. Vremea se menținea 
frumoasă. Era o după-amiază însorită şi luminoasă, fără nici 
un nor pe cerul albastru. Aerul era proaspăt, iar trecătorii 
păşeau vioi, parcă bucurându-se de revenirea soarelui. 

— Ordinea e importantă, spuse Tweed. Întâi mergem la 
Morgenstern, iar, după aceea, o vizităm pe Sharon. 

— Ca să o poţi invita la cină, nu? îl sâcâi Paula. 

— Credeam că eu am întâietate, se trezi Newman. 
Trebuie să stau la rând? 

— Vom vedea, îi răspunse Tweed. 

— Văd că strângi la piept plicul acela cu probe de la 
Buchanan de parcă de el ar depinde soarta lumii, comentă 
Paula. 

— Poate că da, spuse Tweed. 

— Ce-i în el? 

— Printre alte lucruri, fotografii ale indivizilor cu umbrele 
care au încercat să mă omoare la Basel, lângă Market-platz. 
Cu numele fiecăruia. 

— Cum de-ai făcut rost de ele? 

— Le-a trimis Arthur Beck, un amic de nădejde. A omis 
să-mi spună, dar a trimis tot materialul lui Roy Buchanan, la 
Scotland Yard. Cei doi s-au cunoscut la o conferinţă 
internaţională pe probleme de securitate, care a avut loc în 
urmă cu câteva luni. Roy mi-a spus că s-au înţeles foarte 
bine. 

— Am şi depistat câţiva, constată Newman, când se 
apropiară de Grosvenor Square. 

— Ce anume? vru Paula să ştie. 

— Agenţii în civil trimişi de Buchanan. Postaţi astfel încât 
să nu le scape nimeni care intră sau iese din ambasadă. 
Cred că i-a instruit pe unii să rămână la vedere - asta ca 
element de descurajare. Roy ştie toate tehnicile şi le aplică 
dacă împrejurarea o cere. 

În timp ce urcară scările şi pătrunseră în holul spaţios de 
la intrare, Tweed avu senzaţia că revede un film. La 
recepţie se afla aceeaşi fată care îl tratase cu atâta 
indiferenţă în cursul precedentei vizite, dar, de data 
aceasta, atitudinea ei se dovedi cu totul diferită când se 
prezentă. Ridicându-se îi zâmbi seducător. 

— Domnule Tweed, domnul Morgenstern vă aşteaptă. 
Biroul său este la primul etaj. Uitaţi numărul camerei, zise 
ea şi îi înmână un disc din plastic. Luaţi, vă rog, şi ecusonul 
acesta. Avem mulţi paznici care v-ar putea opri. Dacă le 
arătaţi ecusonul, vă vor conduce direct acolo. 

— Mulţumesc, spuse Tweed. 

Porni primul către lift şi îl chemă. Uşa se deschise şi, 
după închiderea ei, apăsă butonul pentru etajul întâi. Liftul 
urcă, uşile se deschiseră şi ei ieşiră direct în coridorul larg. 
Tweed se opri şi zâmbi. 

Denise Chatel venea spre lift. De data aceasta, observă 
Paula cu oarecare surprindere, nu avea în mână nici un 
dosar. Ba mai mult de atât, purta un costum de călărie 
elegant, cu pantaloni bufanţi strânşi pe genunchi şi cizme 
de călărie care sclipeau. 

Le adresă un zâmbet cuceritor. Se apropie de Paula şi o 
strânse în braţe, îl sărută pe Tweed pe obraz, apoi pe 
Newman. Lui Tweed i se părea că are în faţă o cu totul altă 
femeie. Purtarea ei era entuziastă, plină de dispoziţie, 
radiind căldură. Oare ce se întâmplase? 

— Vă place costumul meu? întrebă Denise şi se roti, iar 
părul negru i se răsfiră pe umeri; chipul ei îşi pierduse 
paloarea şi devenise plin de viaţă. 

— Foarte atrăgător, recunoscu Paula. 

— Parcă eşti imaginea fericirii, constată Tweed. 

— Arăţi grozav, spuse Newman. Ce pui la cale? 

— Tocmai m-am întors de la o oră de călărie în Hyde 
Park. Am profitat de ziua asta minunată. Am reuşit chiar să 
merg la galop, ceea ce nu e permis, dar nu m-am sinchisit. 
Mă simţeam în al nouălea cer. 

— De aceea eşti atât de bine dispusă, remarcă Tweed. 

— Ai ghicit, îi răspunse Denise. 

— Altceva? 

— Ce? făcu ea, nedumerită. Nimic altceva. 

— Te rog să ne ierţi. Avem o întâlnire importantă. 

— Ce-a însemnat chestia asta? întrebă Paula după ce se 
îndepărtară puţin pe coridor. 

— Habar n-am. 

Un bărbat cu faţa fără nici un rid apăru dintr-o încăpere şi 
închise uşa în urma lui. Era îmbrăcat cu un costum elegant 
cu dungi discrete. Se apropie de ei sigur de sine. Apoi se 
opri şi le zâmbi larg. 

— Chuck  Venacki, îl întâmpină Newman. Marele 
supravieţuitor. Cum ai reuşit? 

— Ce anume? 

— Să supravieţuieşti catastrofei de la Schluchsee. 

— Unde-i asta? întrebă Venacki, păstrându-şi aerul 
amabil. După nume, pare a fi în Austria, Elveţia sau 
Germania. 

— Gata, ai câştigat premiul, spuse Newman ironic. Chiar 
dacă n-ai nimerit-o din prima, aveai dreptul la trei încercări. 
Hai, las-o baltă, Venacki! Doar îţi aminteşti de ultima 
noastră întâlnire. 

— Sigur că da. În faţa clădirii de la Park Crescent acum 
vreo sută de ani. Când mi-ai avariat Lincolnul cu maşina ta 
de teren. 

— Te-ai descurcat bine. La Schluchsee, Ronsadt a vrut să 
mă calce. In maşină erau patru persoane. Tu stăteai alături 
de Ronstadt, în faţă. Apropo, el e mort, dar văd că tu ai 
scăpat cu viaţă. 

— Cred că mă confunzi cu altcineva, indiferent unde s-a 
petrecut întâmplarea asta dramatică de care spui. Trebuie 
să plec. 

Privi spre Paula, apoi spre Tweed. 

— Distracţie plăcută! Încercăm să-i facem pe oaspeţi să 
se simtă ca acasă. 

— lar asta îmi aminteşte de vocea anonimului de origine 
americană care mi-a telefonat la Colombi. Ca să mă anunţe 
că Ronstadt plecase. 

— Nu pricep, comentă Paula. Mi s-a părut destul de 

agreabil. 

— lar acesta este biroul în care lucrează Sharon, spuse 
Tweed încet, când trecură prin dreptul unei uşi. Vom reveni 
mai târziu. Discuţia cea mai importantă e cea cu 
Morgenstern. 


513 


47 


— Poftiţi, vă rog. Mă bucur să vă văd. M-a anunţat 
recepţia că aţi sosit şi am comandat deja cafeaua, care 
trebuie să sosească. 

După ce Tweed bătuse la uşă, Morgenstern personal le 
deschisese şi-i invitase în birou. Încuie uşa, apoi îi măsură 
pe vizitatori zâmbind. Tweed o prezentă pe Paula drept 
secretară personală şi de încredere. Morgenstern zâmbi şi 
mai generos când Tweed se întoarse către Newman. 

— De data aceasta, nu e nevoie de prezentare, Tweed. 
Bob Newman mi-a luat un interviu, iar eu nu prea aveam 
obiceiul să stau de vorbă cu reporterii. 

Îi strânse mâna cu căldură lui Newman. 

— Arăţi în mare formă şi, parcă, un pic mai dur. Asta 
apare o dată cu experienţa, dacă există dotarea necesară. 
Veniţi şi aşezaţi-vă. Vă servesc eu cafeaua. 

Paula îl studiase atent pe Morgenstern. Era mai scund 
decât îşi închipuise, dar silueta lui era totuşi impresionantă, 
graţie costumului de culoare gri cumpărat de la Savile Row. 
Îi făcu impresia unui bărbat deosebit de inteligent, căruia îi 
plăceau lucrurile de calitate pe care le oferea viaţa - 
îndeosebi vinul şi femeile. Părul atent pieptănat încărunţise, 
iar chipul lui radia energie şi siguranţă de sine, chiar forţă. 

Biroul masiv era o piesă de colecţie, un Chippendale, 
aprecie ea. Pe el se găseau o tavă din argint gravat şi 
serviciul de servit cafeaua. Trei scaune drepte cu spătar 
fuseseră aranjate în faţa biroului, iar Morgenstern îşi trase 
fotoliul pe rotile pentru a fi mai aproape de ei. Nu părea o 

persoană care să fi devenit arogantă datorită funcţiei. 

— Am observat că te-ai uitat la serviciul meu de cafea, i 
se adresă el Paulei, după ce ea se aşezase, lucru care o 
convinse că omului nu-i scăpa nici un amănunt. Odată, 
când eram un student amărât în Europa, am fost invitat la 
un conac unde am văzut un serviciu la fel. Atunci am 
hotărât, urmă el în timp ce le turna cafea, să-mi cumpăr 
unul la fel. A trecut însă multă vreme până să-mi pot 
permite asta. 

Paula remarcă faptul că avea un chip prelung. Nasul era 
lung, trăsăturile - puternic conturate - şi, dincolo de 
accentul american, depistă o intonaţie uşor europeană. 
După ce servi cafeaua se aşeză lângă Paula, bău jumătate 
de ceaşcă şi-şi încrucişă braţele. 

— Tweed, m-am gândit mult la ceea ce mi-ai spus în 
cursul ultimei noastre întâlniri. La vremea aceea nu 
admiteam contraargumente. De atunci încoace am analizat 
acuzaţiile tale. Recunosc, m-au tulburat. Privi spre Paula, 
apoi spre Newman. 

— Inţeleg că ceea ce discutăm azi rămâne absolut secret. 

— Fără nici o îndoială. Paula şi Newman sunt colaboratorii 
mei cei mai apropiaţi. Am spus recent că aş putea să mă las 
cu totul pe mâinile lor. Şi am şi făcut-o. 

— Asta-mi este de ajuns. Elementul slab în ceea ce mi-ai 
spus atunci era lipsa de dovezi. 

— Este exact ce-am adus cu mine. Dovezi copleşitoare. 
Cu fotografii şi documente. Unele dintre ele mi-au fost puse 
la dispoziţie de Arthur Beck, şeful Poliţiei Federale din 
Elveţia. Iti pot da şi numărul lui din Berna, dacă vrei să 
discuţi cu el mai târziu. În vreme ce mă aflam la Basel, 
patru dintre oamenii care aparţineau ambasadei au 
încercat să mă asasineze. Au încercat să-i omoare şi pe 
Paula şi pe Bob; însă au fost ucişi. lată fotografia în care 
apar cei patru ucigaşi morţi, pe care mi-a trimis-o Beck. lar 
aici sunt copii după paşapoartele lor. Originalele au rămas 

la Beck. 

Morgenstern examină fotografia înfăţişându-i pe cei patru 
cu umbrele. O aşeză pe birou şi privi fotocopiile 
paşapoartelor. Strânse din buze, apoi le puse şi pe acestea 
alături de fotografie. 

— Şi asta nu-i tot, îl preveni Tweed. Avem o imagine 
video clară a celui care a plasat bomba în magazinul din 
Oxford Street. 

— Se numeşte Vernon Kolkovski, spuse Newman fără să 
se grăbească. Şi el avea paşaport diplomatic. Când am fost 
odată la New York, şeful poliţiei mi-a spus că acest Vernon 
era ucigaş profesionist; ucisese cel puţin şase persoane. Nu 
l-au putut aduce în faţa justiţiei, fiindcă nimeni nu a 
îndrăznit să depună mărturie împotriva lui. Cel care ar fi 
făcut-o ar fi sfârşit tragic, pe o stradă lăturalnică. 

— Apoi am salvat o sărmană femeie torturată de un alt 
american cu paşaport diplomatic. Se numea Rick Sherman. 
E mort şi el. 

— Opriţi-vă puţin, îi rugă Morgenstern, apoi scoase din 
buzunar un carneţel legat în piele. Aş vrea să-mi notez 
câteva nume. Cum îl chema pe ultimul? 

— Rick Sherman. 

— Mulţumesc. Şi Vernon...? Aş dori şi celălalt nume. 

Newman i-l dictă pe litere şi Morgenstern şi-l notă. Apoi 
privi din nou fotografia făcută după banda video din 
magazinul de pe Oxford Street. 

— Din câte înţeleg, urmă Tweed, ştiu că te ocupi de 
partea diplomatică a acestei operaţiuni uriaşe. Dar, în 
cadrul ambasadei, mai e o secţie secretă denumită 
Departamentul Executiv de Acţiune, al cărei personal 
provine din lumea interlopă. Fiecăruia i s-a dat paşaport 
diplomatic. 

— Cum să vă explic? spuse Morgenstern, oarecum mirat. 
Cât ai fost plecat, am efectuat unele cercetări aici. Am avut 
impresia că unele persoane au evitat să-mi răspundă clar la 

unele întrebări. 

— Ai auzit de Departamentul Executiv de Acţiune? 

— Nu. 

— Sunt sigur că îşi desfăşoară activitatea în această 
clădire. El se face răspunzător de toate atrocitățile. De 
crime şi de plasarea de bombe. 

— Tweed, mă pricep să pătrund caracterul oamenilor şi 
sunt convins că nu ai inventa toate scenariile acestea 
îngrozitoare. 

— Ai putea verifica numele tuturor persoanelor cărora li 
s-a eliberat paşaport diplomatic în ultimele şapte 
săptămâni, de exemplu? 

— Chiar mă gândeam la asta. Da, sigur. Dar, mai întâi, 
daţi-mi voie să vă umplu din nou ceştile. 

Cât Morgenstern îşi făcu de lucru cu cafetiera din argint, 
Paula privi cercetător în jur. Incăperea era mobilată scump, 
dar fără ostentaţie. La ferestre erau draperii grele, cu o 
dungă în stil Regency, sugerând simplitatea. Covorul, întins 
din perete în perete, avea o culoare galben-nisipie, iar 
celelalte piese de mobilier erau antichităţi. Camera degaja 
o atmosferă odihnitoare. Pe un alt birou se găsea drapelul 
american suspendat de o coloană din bronz. 

— O să-i cer secretarei private a ambasadorului registrul 
cu toate paşapoartele diplomatice eliberate recent, spuse 
Morgenstern. Doamnă Pendleton, spuse el la telefon, vă rog 
să-mi aduceţi urgent lista tuturor persoanelor din cadrul 
ambasadei cărora li s-au eliberat paşapoarte diplomatice în 
ultimele şapte săptămâni. 

Doamna Pendleton îi răspunse cu glas răguşit şi certăreţ, 
cu un pregnant accent american: 

— Da, există o listă, dar nu v-o pot prezenta fără 
aprobarea ambasadorului. 

— Atunci cere aprobarea. 

— Nu pot. E plecat. 

— Doamnă Pendleton, îmi recunoaşteţi vocea? 


517 


— Desigur, domnule. 

— Vă rog să nu uitaţi că vorbiţi cu secretarul de stat. 

— Ştiu asta prea bine, domnule. 

— În acest caz, te aştept cu lista peste două minute. Unii 
oameni care deţin o slujbă ani de zile încep să sufere de 
mania grandorii, le spuse apoi Morgenstern cu o umbră de 
surâs. 

Paula rămase uimită de acel surâs. Morgenstern se 
schimbase la faţă după ce Tweed începuse să-i prezinte 
dovezile. În locul bunei dispoziţii de la început, pe chipul lui 
Morgenstern se instalase o expresie de seriozitate. /a totu/ 
în serios, gândi ea. A 

Se auzi o bătaie la uşă şi Morgenstern răspunse. In 
cameră intră o femeie plinuţă, cu un aer autosuficient, 
având mult peste cincizeci de ani. Avea în mână un dosar 
verde, legat în piele, pe care îl aşeză pe birou. 

— Regret, dar aş vrea un bon de primire pentru acest 
dosar, spuse ea, scoțând un blocnotes. 

— Serios? făcu Morgenstern şi o fixă neiertător. Dacă aşa 
stau lucrurile, poate reuşim să rezolvăm chestiunea. Acum 
câteva minute ţi-am reamintit că sunt secretar de stat. 

— Presupun că de această dată aş putea face o excepţie. 

— Doamnă Pendleton, vezi clanţa uşii pe care ai deschis- 
o pentru a intra? 

— Da, domnule. 

— Apropie-te de ea şi apas-o. Aşa... 

— Îmi pare rău, domnule, dacă... 

— Acum ţine bine clanţa. Trage uşa spre tine. Văd că te 
descurci. Apoi ieşi afară şi închide uşa fără zgomot. Nu-i 
deloc greu. 

Tweed zâmbi în sinea lui. Se ştia că Morgenstern avea un 
umor destul de caustic. Nu-i suferea pe proştii înfumuraţi. 

— Acum ne putem face tema, spuse Morgenstern. 
Scuzaţi-mă dacă mă aşez o clipă la birou. 

Luându-şi scaunul de unde îl adusese, răsfoi fotografiile şi 

documentele pe care le aranjase rapid înainte de sosirea 
doamnei Pendleton, pentru ca aceasta să nu le poată 
vedea. Scoţându-şi apoi carneţelul, deschise dosarul. Il 
rezemase de o călimară, astfel încât vizitatorii să nu vadă 
paginile. 

Folosind un creion pentru a urmări rândurile, începu să 
confrunte numele puse la dispoziţie de Tweed cu cele din 
dosar. Îi luă ceva timp, dar din, când în când, împungea cu 
vârful creionului în fila dosarului. Expresia de pe faţa lui 
deveni întunecată. După ce închise dosarul, rămase cu 
privirea fixată asupra lui Tweed. Apoi reveni cu scaunul 
alături de oaspeţi. 

— M-am hotărât, spuse el. 

— Anume? îl întrebă Tweed. 

— Îmi poţi lăsa toate documentele şi fotografiile? 

— Desigur. 

— Am la Heathrow un avion cu reacţie tip Gulfstream 
care e permanent gata de zbor. Îmi place să am libertate de 
mişcare. După ce plecaţi, mă duc la aeroport, mă îmbarc şi 
zbor direct la Washington. Dacă vreţi să luaţi legătura cu 
mine, telefonaţi la acest număr. 

Scoase un blocnotes din sertar, scrise un număr şi i-l 
întinse lui Tweed. 

— Îmi voi informa consilierii şi, dacă se întâmplă să mă 
cauţi, îţi vor face imediat legătura cu mine, chiar dacă mă 
aflu la Casa Albă. 

— Urmează Sharon Mandeville, spuse Tweed, după ce 
plecară din biroul lui Morgenstern. S-ar putea ca lucrurile să 
se lege în cele din urmă. 

— Poftiţi! 

La fel ca şi Morgenstern, Sharon le deschise personal uşa 
ca să-i primească. Ce plăcere să vă revăd. 

Îl sărută pe obraz pe Tweed, apoi dădu mâna cu Paula şi 
cu Newman. Îi însoţi către biroul care era chiar mai mare 
decât al lui Morgenstern. În timp ce traversa camera, Paula 

aruncă o privire în jur. Era mobilată foarte scump - se 
vedea că banii nu contaseră - dar, spre deosebire de biroul 
lui Jefferson, totul era foarte modern. 

Enormă, masa de lucru era dintr-un lemn de un alb 
strălucitor, avea toate scaunele îmbrăcate în piele albă; 
covorul era alb, presărat cu câteva piei de tigru. Serviciul 
de cafea şi tava aveau un design aproape suprarealist. Din 
ceştile de formă hexagonală era greu de băut fără a risca 
să-ţi verşi conţinutul în poală. 

În faţa mesei stăteau aliniate trei scaune. De cealaltă 
parte a mesei, se găsea un scaun cu spătar înalt care, prin 
dimensiuni, îi păru Paulei asemănător unui tron. Sharon îi 
aruncă un zâmbet cuceritor lui Tweed. 

— Vă rog să luaţi loc. Cafea vreţi? 

— Eu nu, zise Tweed în timp ce se aşeza. 

— Nici eu, mulţumesc, spuse Newman. 

— Merg şi eu pe „nu”, îi imită Paula. 

Sharon purta un costum cu pantaloni de culoare 
bleumarin, care sugera forţa unei femei de afaceri. 
Newman avu impresia că Sharon, care tocmai îşi turna 
cafea, nu păruse niciodată mai atrăgătoare. 

— lertaţi-mă, dar eu am nevoie de un ocean de cafea ca 
să funcţionez. Se aşeză pe scaun. Ei bine, Tweed, acum 
putem afirma că am încheiat „Marele Tur al Europei”. 

— Cam aşa e... 

— Hai, făcu ea, măsurându-l peste marginea ceştii, nu 
văd ce motiv ai să fii atât de grav. Doar nu s-a sfârşit 
lumea. 

— Oare? 

Sharon avea unghiile date cu ojă sângerie, o culoare pe 
care Paula o detesta, iar haina cu guler înalt, încheiată până 
la gât, nu o avantaja. Sharon continua să-l fixeze pe Tweed, 
de parcă ar fi încercat să ghicească în ce ape se scaldă. El 
îşi scosese ochelarii şi îi ştergea cu batista. Apoi şi-i puse la 
loc pe nas. 

— Acum poţi vedea mai limpede frumuseţea, glumi 
Newton. 

— Acum pot vedea lucrurile mai limpede, îl corectă 
Tweed. 

— Deci, de ce aţi venit în vizită? întrebă calm Sharon. Cu 
ce vă pot ajuta? 

— Poţi confirma anumite informaţii pe care le-am primit. 

— Ţi-ai luat o voce de poliţist. 

— Am fost şi poliţist, confirmă Tweed. Cu multă vreme în 
urmă. 

— A fost cel mai tânăr inspector de poliţie de la Scotland 
Yard. Specialist în omucideri. 

— Despre ce informaţii e vorba? întrebă Sharon. 

Reuşise să-şi păstreze calmul dintotdeauna. Se rezemă 
de spătarul scaunului. Ochii, pe jumătate deschişi, îl fixau 
pe Tweed. 

— Am aici un anumit document, zise Tweed şi scoase un 
plic gros din buzunarul de la piept, din care extrase o foaie 
de hârtie. Aceasta este o copie a certificatului tău de 
naştere. 

— Serios? Nu reprezintă cumva un document personal? 
Aş vrea să ştiu cum de-ai reuşit să-l procuri. 

— Prin mijloace perfect legale. Astfel de certificate sunt 
de domeniul public, cred că ştii asta. 

— Hai, lasă, Tweed. 

Încă rezemată de spătarul înalt şi ţinându-şi corpul foarte 
drept, surâse. 

— Tocmai de peste Atlantic? 

— Exact. Tocmai de acolo, spuse Tweed şi desfăcu hârtia. 
Te-ai născut la Washington, DC. Ai patruzeci şi doi de ani. 

— Nu-i prea elegant din partea ta să-mi trâmbiţezi vârsta. 

— Aici apare numele tău complet. Sharon Charlotte 
Anderson. 

— Şi? spuse, ţinând acum ochii aproape închişi. Unde vrei 
să ajungi cu asta? 

— Charlotte. Uneori prescurtat în Charlie. Chiar în cazul 
femeilor. Tu eşti Charlie! 

Paulei îi veni greu să-şi reprime o exclamaţie de uimire. 
Aruncă o privire spre Newman. Şi el părea deconcertat. Îşi 
mută privirea asupra lui Tweed, care stătea alături de ea. 
Părea foarte detaşat. Încă ţinând în mână copia, o măsura 
din ochi pe Sharon. 

— Noi ştim că Charlie a conceput toată această 
operaţiune uriaşă, în plină desfăşurare, pentru a îngloba 
Marea Britanie în America, sub forma celui de-al cincizeci şi 
unulea stat, zise el. Susţii că nu tu eşti Charlie? 

— Du-te dracului! Individ de două parale care îţi bagi 
nasul peste tot! Un amărât care se pretinde detectiv! 

Sharon se ridicase în picioare şi se aplecase peste masă, 
gata să sară la gâtul lui Tweed. 

— Habar n-ai ce vorbeşti! 

Continuă să urle din răsputeri, rostind un şir neîntrerupt 
de insulte respingătoare. Vocea i se schimbase cu totul. 
Părea să aibă o forţă nebănuită în piept. Pe neaşteptate, 
smulse certificatul din mâinile lui Tweed, îl rupse în bucăţi şi 
le azvârli spre vizitatori. 

— Am şi alte copii, o anunţă Tweed netulburat. 

— Tare mult or să-ţi slujească. Nu poţi dovedi nimic din 
prostiile astea neobrăzate pe care mi le arunci în faţă. Cum 
de-ndrăzneşti? 

— Evenimentele ce urmează a se petrece vor dovedi că 
am dreptate. 

— Evenimentele te vor lăsa fără slujbă, ca pe un gunoi în 
vânt, strigă ea. O să te consideri norocos dacă rămâi în 
viaţă. 

— Să iau asta drept o ameninţare? întrebă Tweed 
impasibil. Astfel de ordine i-ai dat lui Ronstadt? Fiindcă pe 
el nu te mai poţi baza. 

— Ce vrei să insinuezi? răcni ea. 

— Jake Ronstadt e mort. 

— Mort? 

— A încercat să mă lichideze la Strasbourg - din ordinul 
tău, sunt convins. Unul dintre oamenii mei a aruncat o 
grenadă în ambarcaţiunea pe care el o conducea pe un 
canal. Urmarea? El şi cei doi care îl însoțeau au pierit când 
ambarcaţiunea s-a prăbuşit de pe stăvilar. 

— Tweed, dai dovadă de multă imaginaţie, se răsti ea la 
el. 

— Apoi a mai fost Rick Sherman. O tortura pe soţia lui 
Kurt Schwartz - tot din ordinul tău, sunt sigur. A murit şi el - 
cu un cuţit înfipt în gâtlej. 

— Minţi, Tweed, spuse ea, cu glas hărâit, plin de ură. 
Minti întruna. 

— Când se va deschide ancheta, sigur se va descoperi că 
tu ai pus la cale recrutarea acestei bande de criminali 
adunaţi din fundăturile New Yorkului. Tot tu ai aprobat 
eliberarea de paşapoarte diplomatice unei armate de 
ucigaşi. Trebuie să existe un document care să dovedească 
şi asta. 

— Eşti nebun! continuă ea să urle. De-a dreptul nebun de 
legat. Va trebui să dovedeşti asta. M-auzi? M-auzi? 

— Chiar şi dacă n-aş vrea, tot te aud, Sharon, spuse 
Tweed şi se ridică. Consider că întâlnirea s-a încheiat şi că e 
timpul să plecăm. 

Ea apucă o ceaşcă şi o aruncă în el. Tweed se feri, iar 
ceaşca se izbi de perete, făcându-se ţăndări. Tweed porni 
spre uşă, o deschise, se dădu la o parte pentru a le permite 
Paulei şi lui Newman să treacă, apoi ieşi şi el, după care 
închise uşa fără să mai privească înapoi. 

— Am rămas fără grai, recunoscu Paula. 

— Sunt copleşit, spuse Newman. 

— lar tu, Bob, ai descris-o odată drept o doamnă delicată, 
englezoaică tipică, îşi aduse aminte Tweed în timp ce se 
îndreptau spre lift. 

— Sharon e chiar Charlie? întrebă Paula. 

Tweed nu apucă să-i răspundă, deoarece un bărbat 
masiv, cu o siluetă familiară se apropia de ei. Paula nu 
reuşea să-şi stăpânească mirarea că bărbaţii masivi purtau 
număr mic la pantofi şi reuşeau să se mişte cu mare 
agilitate. 

— Bună, prieteni! îi întâmpina Ed Osborne. Mă bucur că 
ne faceţi o vizită. Asta numesc şi eu amiciţie. 

— Ed, te rog să ne scuzi, îi răspunse Tweed, dar avem o 
întâlnire importantă şi suntem deja în întârziere. Ne mai 
vedem noi. 

— Bineînţeles. 

— Trebuie să ne grăbim, îi preveni Tweed când se 
apropiară de lift. Howard a zis că primul-ministru vrea să 
discute cu mine aşa că pe mine mă laşi în Downing Street, 
Bob, după care vă duceţi la Park Crescent. 

— Nu, te lăsăm acolo şi aşteptăm, spuse Newman cu glas 
hotărât. 

După ce coborâră din lift, recepţionera se ridică şi le 
spuse: 

— Vă doresc o zi plăcută. 

_ Revenind din Downing Street, Tweed se repezi în birou. 
In afară de Monica, aflată la biroul ei, îl aştepta şi Marler. 
Paula şi Newman intrară şi se aşezară. 

— Tocmai m-am întors de la buncăr şi cred că am stabilit 
un record de viteză, spuse Marler. 

— Ce treburi ai avut acolo? îl întrebă Tweed, care se 
aşezase la birou. 

— Howard m-a informat şi pe mine după ce tu ai plecat la 
ambasadă. Mi-a spus despre forţa americană de intervenţie 
şi despre ceea ce a observat Newman în fotografii în 
legătură cu pregătirile de debarcare ale foiţelor SEAL. Aşa 
am aflat de călătoria lui până acolo şi de istoria cu 
elicopterul care l-a urmărit. De aceea, am o propunere. 

— Te ascult. 

— Howard mi-a zis că tot ce era mai important aici a fost 
transferat la buncăr. Cred că una dintre ţintele principale 
ale acelei forţe de intervenţie va fi buncărul. De aceea m- 
am dus acolo să verific sistemul de apărare. Mi s-a părut 
totul în regulă. 

— Bun. Şi ce sugerezi? 

— Cred că ar trebui să trimitem acolo şi grupul lui Alf. lau 
eu legătura cu el. 

— De acord. Sper că nu vor călători în convoi. 

— Nu. Alf e un tip cu capul pe umeri. De asemenea, dacă 
pleacă după căderea întunericului, nu-i va depista nimeni. 

— Se aprobă. Monica, telefonează-i doamnei Carson şi 
anunţ-o că trebuie să primească şapte oameni şi tot atâtea 

maşini. Poţi să-i spui cine sunt aceştia. Se uită apoi la 
Marler. Vor trebui să găsească o ascunzătoare pentru 
taxiuri, ca să nu fie văzute din aer. 

— Vă găsi Alf soluţia, doar e un tip descurcăreţ. 

— Ar mai fi ceva. 

Tweed deschise un sertar. 

— Dă-i harta asta, altfel n-o să găsească locul. 

— Tocmai mă pregăteam să ţi-o cer. 

După ce luă harta, Marler privi pe fereastră. 

— Vorbeam de lup şi când colo... Taxiul lui Alf e parcat pe 
strada principală. Cred că s-a oprit să-şi aprindă o ţigară. 
Dacă mă grăbesc, îi spun chiar acum despre acţiune. Ne 
vedem mai târziu. Am fugit. 

— Fir-ar să fie! făcu Tweed. Am uitat să-i spun ceva. 
Monica, după ce termin, să-i telefonezi doamnei Carson. 
Spune-i să-l anunţe pe Alf şi pe oamenii lui imediat ce 
sosesc. Pe ceilalţi i-am prevenit, inclusiv pe Cord. 

— În legătură cu ce? întrebă Paula. 

— Pe vremea când Marler se ocupa de construcţia 
buncărului, Marler a descoperit o serie de puțuri foarte 
adânci. Fiindcă erau atât de vechi, a bănuit că erau căi de 
ventilaţie. Duc spre tunelurile orizontale pe care traficanţii 
le foloseau cândva. Marler a pus grătare deasupra fiecăruia, 
ca să prevină căderea cuiva în ele. Aveau deja nişte 
capace, dar se deterioraseră cu trecerea timpului, de aceea 
le-a înlocuit. Mi-e teamă că le-o fi scăpat vreun asemenea 
puț descoperit. 

— O să-i telefonez doamnei Carson, promise Monica. 

— Deci eşti convins că Sharon e aceeaşi persoană cu 
Charlie!? comentă Paula. Acum ne-am putea linişti câteva 
minute. 

— Nu avem vreme de aşa ceva; mai curând ar trebui să 
dăm timpul înapoi. 

— Şi ai bănuit-o de mult? întrebă Monica. 

— Da, de la un anumit punct. Cine era mereu prin 

preajmă când s-a încercat uciderea noastră la Basel, la 
Freiburg sau la Strasbourg? Sharon Mandeville. Ronstadt şi 
ticăloşii lui trebuia să primească ordine de undeva. 

— Monica, urmă Paula, răsucindu-se cu scaunul, ai reuşit 
să completezi petele albe din viaţa lui Ed Osborne? 

— Nu, el rămâne un tip misterios. 

Paula se întoarse către Tweed: 

— Am observat că Sharon n-a recunoscut că ea e Charlie. 
lar Osborne a fost şi el prezent peste tot: la Basel, Freiburg 
sau Strasbourg. 

— Ai un spirit de observaţie foarte bun, remarcă Tweed. 

— M-a şocat şi Chuck Venacki, mai zise ea, cel pe care l- 
am întâlnit pe coridor. Mi s-a părut mult mai bine crescut 
decât ceilalţi; educaţia se vede în exprimare. Şi se îmbracă 
foarte bine. 

— Mulţi americani sunt astfel, spuse Newman. Ne-am 
confruntat cu drojdia societăţii americane. Lucru valabil şi 
în cazul lui. 

— Eşti sigur că l-ai văzut în maşină alături de Ronstadt la 
Schluchsee? insistă ea. 

— Sunt sigur că am sărit foarte repede din faţa maşinii ca 
să-mi salvez viaţa, dar l-am văzut foarte clar. Dar nu mă 
pune să-ţi spun cine erau ceilalţi doi... 

— Ciudat, comentă ea. În fine, când plecăm la Romney 
Marsh? 

— Cu întrebarea asta m-ai făcut să-mi aduc aminte de 
ceva, spuse Tweed. Trebuie să-i telefonez unui prieten de la 
Ministerul Apărării. După ce discut cu el, o să-ţi pot 
răspunde. 

Paula se ridică pentru a se dezmorţi şi se apropie de 
fereastră. Marler continua să discute cu Alf şi chiar se sui în 
taxi, ca să pară un client oarecare. Alf nu aprinsese 
beculeţul, ceea ce însemna că nu putea lua pasageri. 

— Philip, începu Tweed, vorbind de pe mobil, Howard mi- 
a vorbit despre... 

— Stai puţin, îl întrerupse celălalt. Vorbim pe o linie 
sigură? 

— Absolut. Folosesc un mobil ce nu poate fi interceptat, 
de producţie elveţiană. Putem continua? Vreau să ştiu cât a 
mai înaintat forţa americană de intervenţie şi cât de 
aproape a ajuns de coastele noastre. 

— Te-ai adresat cui trebuia, Tweed. Chiar eu mă ocup de 
problema asta. Continuă să se îndrepte spre noi. Apreciem 
că va ajunge în Canalul Mânecii mâine seară târziu. Dacă 
asta te ajută cu ceva, te pot ţine la curent. 

— Mi-ar fi de mare folos. Planul pe care-l concep depinde 
de factorul timp. Dacă nu mă găseşti aici, îi poţi transmite 
Monicăi toate informaţiile. Te rog să ai toată încrederea în 
ea. 

— Cred că am mai multă încredere în ea decât în tine, 
glumi Philip. O să te ţin la curent cu ultimele noutăţi. Dar, 
după ce se termină totul, aş vrea să ne întâlnim să bem 
ceva. 

— Da, ar fi timpul să dai şi tu un rând. La revedere! 

— Ar mai fi ceva, remarcă Newman. 

— Şi eu care-mi închipuiam că am definitivat lista 
problemelor, îl ironiză Paula. 

— Nu trebuie să uităm că Fantoma e încă în libertate, 
spuse Newman îngrijorat. 

— A, o să apară el, îl asigură Tweed. Poate că data 
viitoare va comite o greşeală fatală. Mă-ntreb cine îl 
plăteşte. 

— Să fie Sharon? sugeră Paula. 

— Tot ce se poate. î 

— Şi când va fi ora zero? Imi imaginez că, după ce ai 
discutat cu vechiul tău prieten, ştii. 

— Aş spune că între ora 22.00 şi miezul nopţii. A 

In timp ce făcea această apreciere, Marler reveni. li 
adresă Paulei un salut şi-şi reluă poziţia preferată. După ce 
se rezemă mai bine de perete, se uită spre Tweed: 

— L-am instruit pe Alf, iar acum a plecat să-şi întâlnească 
amicii pentru a-i comunica fiecăruia ce să facă. O să 
multiplice harta la un copiator care lucrează toată noaptea 
şi unde-i cunoaşte pe lucrători. Omul ăsta e în stare să 
rezolve orice. 

— Mă bucur că te-ai întors atât de repede. Un prieten de 
la Ministerul Apărării m-a prevenit că forţa de intervenţie va 
sosi mâine seară, după căderea întunericului. Atunci cred 
că vor lansa şi atacul împotriva buncărului. Întunericul le va 
fi aliat. 

— Problema e ca şi rezolvată. Mă duc până în biroul meu 
să telefonez celor de la conacul din Surrey. Au acolo o 
colecţie întreagă de reflectoare mobile, multe dintre ele 
portabile. Nici o serie de rachete de semnalizare nu ne-ar 
strica. O să discut cu singurul om care ştie unde se află 
buncărul şi o să-i dau ordin să le încarce imediat într-o 
furgonetă pentru a le duce personal la buncăr chiar în 
noaptea asta. 

— O idee genială, recunoscu Tweed. 

— A, Ştiam asta, dar aveam nevoie de o confirmare. Pe 
curând! 

— Cum de nu m-am gândit la asta? întrebă Tweed după 
plecarea lui Marler. 

— Fiindcă nu eşti un geniu, îl lămuri Paula. Apropo, n-am 
de gând să te întreb ce ai discutat cu primul-ministru. 
Depăşeşte competenţa mea. Mai bine spune-mi ce ţi-ai 
propus când ai vizitat Ambasada SUA? 

— Să-i destabilizez, aşa cum au încercat şi ei. Mi-a reuşit 
mai bine decât m-am aşteptat. Important e că l-am convins 
pe Morgenstern, care e pionul principal. 

Îşi aruncă ochii pe ceas şi continuă: 

— La ora asta sigur e în avion, îndreptându-se spre 
Washington. 

— Oricum, pe Sharon ai dat-o gata. 

— A fost cam dramatic, nu crezi? Chiar mă întrebam ce 

zace sub pojghiţa aceea de calm afişat în orice împrejurare. 
Acum am aflat. Un adevărat vulcan, pe care am reuşit să-l 
fac să erupă. A fost o explozie pe cinste. 

— Şi ce crezi că face acum? Încearcă să obţină o 
rezervare pentru primul avion spre Statele Unite? 

— Poate da, poate nu. 


Rămasă în biroul ei mobilat în alb, Sharon Mandeville 
reuşise să-şi recapete calmul glacial. Rezemându-se de 
spătarul scaunului înalt, formă un număr de Washington. 

— Bună, domnule senator, sunt Sharon. Cum vă merge? 

— Grozav. De-a dreptul nemaipomenit, scumpo. Va 
trebui să vii aici pentru a-ţi începe campania. Afişele sunt 
pregătite. Pe toate arăţi ca o învingătoare. Şi-aşa va fi. 
Pariez. 

— Îţi rămân recunoscătoare, Grant. Sper că ştii asta deja. 

— Lasă asta acum. Abia aştept să mă retrag şi să te las 
pe tine în locul meu. Nu uita că acesta e un stat mare, 
extrem de important când se va pune problema 
nominalizării candidatului la preşedinţie. Vei avea în 
buzunar o mulţime de voturi. 

— Grant, întâi trebuie să ajung acolo, să fiu aleasă 
senator şi să pot folosi asta drept rampă de lansare pentru 
preşedinţie. 

— Treci tu şi de hopul acesta. Vei deveni senator, iar apoi 
candidat la preşedinţie. Doar ai ţinut destule cuvântări până 
acum şi pretutindeni ai entuziasmat mulţimea. Ştiu că 
intenţia ta nu a ajuns la urechile presei sau televiziunii, dar 
asta pentru că aşa am hotărât noi. O să apari ca marea 
surpriză. Suntem pe o linie sigură? 

— Absolut. 

— Am nişte veşti, dar să le ţii pentru tine. Rivalul tău cel 
mai puternic pentru postul de senator se retrage din cursă. 

— Serios? Cum naiba de-a luat o asemenea hotărâre? 

— E mâna mea. Am declanşat o investigaţie şi am 

descoperit că a luat mită de la chinezi. Avea mare nevoie 
de bani şi cei de la Beijing i-au sărit în ajutor. Îi trebuia banii 
ca să-şi menţină companiile pe linia de plutire, dar tot a 
intrat în faliment. Nu ştie nimeni altcineva, dar eu am pus 
mâna pe nişte documente compromiţătoare. M-am dus la o 
şuetă cu vechiul meu duşman la casa aceea a lui cât un 
palat. l-am spus să-şi anunţe retragerea din cursă din 
motive de sănătate, altfel trimit documentele la CNN şi la 
New York Times. Mâine va face ştirea publică. 

— Rău mai eşti! Asta-i şantaj. 

— Nu te bucuri că sunt de partea ta? Ştii ceva? 

— Spune, te rog, Grant. 

— Abia aştept ziua în care o să le pot povesti nepoților 
cum am ajutat prima femeie să devină preşedinte la Casa 
Albă. 

— Îţi mulţumesc, Grant. 

— Cu banii tăi şi cunoştinţele mele în politică vom reuşi 
sigur. 

— iți mulţumesc încă o dată, Grant. 

— Cam când crezi că vei sosi la Washington? 

— Curând, foarte curând. Îți dau de ştire când mă 
pregătesc să iau avionul şi o să-ţi spun şi ora precisă de 
sosire. 

— O să te aştept la aeroport. Cu flori. 

— Ţi-a mai spus cineva că eşti nemaipomenit? Dacă nu, 
ţi-o spun eu acum. Făcu apoi o pauză. Mai am unele treburi 
de pus la punct. 

— Noapte bună, doamnă preşedinte! 


Contraamiralul stătea nemişcat pe scaun în timp ce forţa 
de intervenţie se îndrepta cu mare viteză spre ţintă. Cu 
câteva minute mai devreme sosise un aghiotant care, după 
ce traversase puntea şi salutase, îi înmânase un plic. 

— Noile hărţi, domnule. Tocmai ne-au fost transmise de 
la Washington. 

— Mulţumesc. 

Consilierul salută din nou şi plecă. Stâncă deschise plicul 
şi scoase câteva hărţi. Un mesaj anexat îl anunţa că 
fotografiile aeriene pe care aghiotantul le numise hărţi 
fuseseră făcute dintr-un elicopter care zburase pe deasupra 
regiunii de coastă din Kent, de maxim interes. Stâncă luă o 
lupă puternică ce stătea pregătită pe masa lui de lucru. 


Examină atent fotografiile şi mormăi, apoi ridică ochii. | le 
întinse ofițerului însărcinat cu operaţiunile. 
— Bill, cred că trebuie să le trimitem urgent 


comandantului forțelor SEAL. După părerea mea, 
operaţiunea va fi floare la ureche. Va debarcă pe o plajă 
lină, la est de o localitatea ce se numeşte New Romney. 
Apoi se va deplasa pe un teren plat ca în palmă. lar asta e 
la mică distanţă de cartierul general al sistemului de 
comunicaţii. 

— Domnule, pe mine mă îngrijorează că britanicii ştiu 
probabil de sosirea noastră. Avionul acela comercial care a 
zburat pe deasupra noastră exact când s-a făcut spărtura 
aceea în nori s-ar putea să ne fi observat. 

— Eu nu mi-aş face probleme, spuse contraamiralul 
întinzându-şi braţele lungi şi reprimindu-şi un căscat. 
Pasagerii de pe zborurile astea se plictisesc să se tot uite 
pe fereastră. Sunt obosiţi, beţi sau şi una şi alta. Şi era la 
altitudine cam mare. Am estimat-o la douăsprezece mii de 
metri. 

— Mă duc să raportez şefului Statului Major că am primit 
mesajul şi fotografiile. 

— Fotografii aeriene, Bill. Mai aşteaptă cu transmiterea 
raportului. Să vedem ce părere are comandantul trupelor 
SEAL. 

Stâncă rămase pe gânduri. Trecu în revistă secţiile forţei 
de intervenţie cu care luase legătura recent. Unii amirali 
care ar fi deţinut funcţia lui ar fi făcut o listă scrisă pe care 
ar fi urmărit-o cu creionul în mână. El însă avea această 

listă în minte. 

Cincisprezece minute mai târziu - dintre care zece 
fuseseră răpite de coborârea la apă a şalupei pentru 
transmiterea informaţiilor şi de revenirea ei la portavion, 
ofiţerul însărcinat cu operaţiunile se întoarse cu un mesaj. 

— Îmi daţi voie să vi-l citesc, domnule? Ţin să precizez că 
folosesc întocmai cuvintele rostite de comandantul forţelor 
SEAL. 

— Să auzim, Bill. 

— „Cincisprezece minute ca să-i spulberăm în toate 
vânturile.” Probabil că la atât apreciază durata întregii 
operaţiuni. 

— Aşa şi trebuie. 

Contraamiralul îşi îngădui să zâmbească, ceea ce 
constituia un eveniment foarte rar. 

— Întotdeauna l-am considerat un comandant de elită. 

Era miezul nopţii. Tweed era în biroul lui. Monica scosese 
patul de campanie din dulap şi i-l instalase în spatele mesei 
de lucru. Uşa se deschise şi Marler intră. Monica duse un 
deget la buze, făcându-i semn să nu facă zgomot. 

— Cum merge organizarea, Marler? întrebă Tweed. 

Işi ridicase capul de pe pernă şi acum stătea în capul 
oaselor, îmbrăcat într-un halat cu motive orientale. 
Ingrijorat la gândul că-l trezise pe Tweed, Marler ezită. 

— Hai, spune! îl îndemnă Tweed, care îşi pusese între 
timp şi ochelarii pe nas. N-am nevoie de prea mult somn şi 
prefer să fiu informat. 

— Am progresat, îi răspunse Marler. În primul rând, acum 
două ore, furgoneta de la conacul din Surrey a sosit la 
buncăr. Acum au acolo reflectoare şi rachete de 
semnalizare. Am înţeles că Alf şi ai lui s-au şi familiarizat cu 
ele. 

— Deci Alf e deja acolo? 

— Da, de vreo trei ore, împreună cu amicii lui. 

— Până aici, totul e foarte bine, spuse Tweed 
îndreptându-şi mai bine spatele; apoi se uită la ceas. 
Oricum aveam intenţia să mă trezesc. Doar ştii că am un 
deşteptător în cap. Monica, fă-mi te rog legătura cu Philip 
de la Ministerul Apărării. Aş vrea să discut cu el. 

Legându-şi cordonul în jurul taliei, se duse la birou. Apoi i 
se adresă lui Marler cu un zâmbet întunecat: 

— In momente ca acesta, important e să-ţi păstrezi 
calmul. Am detectat o nuanţă de nelinişte în vocea ta sau 

m-am înşelat? 

— Tot ce se poate, recunoscu Marler. 

— Mai stai până termin discuţia şi, după aceea, te duci în 
biroul tău ca să te întinzi puţin. 

— Nu mi-e somn. 

— N-are importanţă. Toţi avem nevoie de odihnă ca să 
fim în formă. 

— Dacă insişti..., mormăi Marler. 

— Îţi ordon! 

Ridică receptorul, fiindcă Monica îi făcea gesturi 
disperate, încă folosea celularul primit de la Beck. li ceru 
Monicăi să-i comunice lui Philip că îl va suna imediat, ceea 
ce şi făcu. 

— Tweed la telefon. Da, Philip, suntem din nou pe o linie 
sigură. Ce noutăţi ai? 

— Forţa de intervenţie continuă să înainteze spre Canalul 
Mânecii. Am trimis în misiune avioane care zboară la mare 
altitudine şi sunt dotate cu instalaţii radar de ultimă 
generaţie, astfel că yankeii nu le vor detecta, iar aparatele 
vor reveni imediat ce vor repera flota. 

— Care ar fi ora de sosire în Canalul Mânecii? 

— Neschimbată. Între ora 22.00 şi miezul nopţii în seara 
asta. Sunt foarte aproape. 

— Nu s-a zvonit despre prezenţa lor? 

— Nu am fost informat. Dar dacă s-ar fi vorbit, aflam. O 
să te ţin în continuare la curent, ori îi comunic Monicăi. 
Apropo, tu dormi vreodată? 

— Am tras un pui de somn. 

— Mare noroc au unii. 

Tweed puse celularul pe masă. Era perfect treaz şi se 
simţea proaspăt. 

— M-am gândit la ceva, probabil în timp ce dormeam, i se 
adresă el lui Marler. Mi se mai întâmplă. Înainte de a te 
culca - lucru pe care trebuie neapărat să-l faci - vrei să le 
telefonezi Paulei, lui Newman, Nield şi Butler din biroul tău? 

Spune-le că plecăm de aici la ora 22.00 fix direct la buncăr. 
La ora aceea traficul se mai linişteşte, dacă se poate spune 
aşa. 

— Imediat, spuse Marler şi surâse. N-o să le devin mai 
drag dacă îi trezesc în miez de noapte. 

— Eu nu mi-aş face probleme. Imediat după ce o să-i suni 
şi o să înjure, vor adormi la loc. Sunt cu toţii obosiţi după 
evenimentele din ultima vreme. Ca şi tine, de altfel, de 
aceea te rog să iei în serios ordinul meu. Mai e ceva ce am 
uitat, spuse el, după ce Marler plecă. Alimente. Trebuie să 
trimitem mâncare la buncăr. 

— Când personalul s-a mutat acolo, am trimis şi doi 
bucătari, îl informă Monica. Sper că nu te deranjează, dar 
m-am gândit că sosirea lui Alf şi a oamenilor lui ar putea să 
creeze probleme suplimentare. De aceea am telefonat la 
conac şi bucătarul lor cel mai bun, doamna Payne, s-a 
deplasat la buncăr cu furgoneta care a transportat 
reflectoarele şi rachetele de semnalizare. Face o budincă de 
cartofi cu carne pe cinste. A luat cu ea vase, ingrediente şi 
tot ce-i mai trebuie. 

— Eşti o scumpă. Budincă? Îmi lasă gura apă deja. 

— Poate reuşesc să-ţi aduc chiar acum o porţie. Ştiu un 
loc unde e deschis toată noaptea şi nici nu-i departe de aici. 

— Stai până fac un duş şi mă schimb, spuse el, 
adunându-şi hainele. 

— La plecare să nu uiţi să-ţi iei paltonul. L-am pus eu pe 
un umeraş. Cred că va fi frig acolo, în apropierea coastei, 
iar după căderea întunericului e şi mai şi. 

— Eşti un înger, ce să mai zic... Budincă... 

În timp ce ieşea din birou, pe faţa lui Tweed apăru o 
expresie visătoare. 

Când reveni complet îmbrăcat, rămase uimit. Paula 
stătea la biroul ei, purtând aceleaşi haine pe care le 
avusese în Munţii Pădurea Neagră, inclusiv jambierele şi 
bocancii. Haina ei stătea agăţată pe spătarul scaunului. 

— Bună dimineaţa, Tweed, îl întâmpină ea cu un zâmbet 
larg. Te-ai sculat cam devreme. 

— Şi tu la fel. Şi arăţi proaspătă ca o floare. N-ai mai putu 
dormi după ce ţi-a telefonat Marler? 

— Eram trează. Ai uitat că sunt la fel ca tine? Câteva ore 
de somn îmi ajung. Monica a plecat să cumpere bunătăţi. l- 
am spus că răspund eu la telefon cât lipseşte. Doar ea ştie 
unde se află probabil singurul restaurant din apropiere care 
e deschis toată noaptea. 

Nici nu termină de vorbit că uşa se deschise şi Monica 
apăru cu o tavă în mână. Pe ea erau aranjate două cutii din 
plastic acoperite. Aşeză tava pe masă cu un capăt spre 
Tweed şi cu celălalt spre scaunul din faţa biroului. 

— Paula, parcă am ştiut că te găsesc tot aici. iți place 
budincă de cartofi cu carne? 

— Mi-e atât de foame, că n-o să las nici o firimitură, 
spuse Paula. Acasă n-am avut răbdare să-mi pregătesc 
nimic. 

— Atunci adu-ţi scaunul mai aproape, o invită Monica. 

Aşteptă până când cei doi se aşezară faţă în faţă la birou, 
după care făcu o plecăciune. 

— Trebuie să procedăm frumos, ca la restaurantele de 
lux, anunţă ea, apoi prinse capacele tăviţelor din plastic şi, 
cu o mişcare elegantă, le scoase. 

Tweed îşi dădu seama cât de flămând era abia după ce 
aroma apetisantă se răspândi în încăpere. 

— Mulţumesc, chelner, spuse Paula. 

— Vine imediat şi ceaiul. Ce mai aşteptaţi? Vi se răceşte 
mâncarea. 

— Trebuie să-ţi transmit câteva lucruri, spuse Tweed 
printre îmbucături. 

Îi relată discuţia avută cu Philip la Ministerul Apărării, 
despre sosirea lui Alf şi a grupului său la buncăr şi despre 
livrarea de reflectoare şi rachete de semnalizare. Incă nu 
terminaseră când Howard, destul de şifonat, intră în 

cameră. Avea gulerul cămăşii desfăcut, părul îi era aproape 
nepieptănat şi nu se bărbierise. 

— lertaţi-mi înfăţişarea. Am aţipit câteva ore în biroul 
meu. lartă-mă, Tweed, adăugă el şi, cu o lingură, luă copios 
din budincă. E foarte bună. Eu de ce nu beneficiez de 
asemenea servicii? 

— lubeşte-o mai mult pe Monica, îi sugeră Paula. 

— O să-i iau şi lui o porţie, se grăbi să intervină Monica. 

— Howard, spuse Tweed, la ora 22.00 plecăm spre 
buncăr. O să te ţin la curent în măsura în care voi putea. 

— Chiar te rog. O să fiu alături de voi. 

Îşi lăsă o palmă pe umărul Paulei şi o strânse uşor, apoi 
spuse: 

— Să ai grijă! 

— Cred că mă pricep la asta. Dar îţi mulţumesc oricum că 
te-ai gândit la mine. 

— Plec şi eu să mă mai aranjez puţin. Succes tuturor, mai 
spuse el şi plecă imediat. 

Paula avu impresia că şeful lor era pe punctul de a 
deveni sentimental. Ei terminară de mâncat, iar Monica 
rămase la birou definitivând profilurile. 

— Sharon Charlotte Mandeville! exclamă ea pe 
neaşteptate. Charlotte. Nu se poate să fie ea Charlie. 

— Tweed aşa consideră, îi răspunse Paula. Eu una nu 
sunt sigură sută la sută. 


Exact la ora 22.00, două automobile plecară de la Park 
Crescent. Cea din frunte era condusă de Paula, care îl avea 
alături pe Tweed. Newman stătea comod, cu picioarele 
încrucişate, pe bancheta din spate şi privea pe geam. 

Cea de-a doua era condusă de Marler. Alături de el se 
aşezase Nield, iar Butler, pe bancheta din spate, stătea 
foarte drept şi verifică traficul, privind mereu în urmă 
pentru a vedea dacă erau urmăriţi. Nu observă nici un 
urmăritor. 

— Îţi mulţumesc că m-ai lăsat pe mine la volan, spuse 
Paula când lăsară oraşul în urmă. 

— M-am gândit că e rândul tău, îi răspunse Tweed. Şi n- 
am uitat că-ţi place să şofezi. Ştii că, la un moment dat, ai 
început să fredonezi o melodie? 

— Ştiu. Asta pentru că e o zi frumoasă. Nu văd nici un nor 
pe cer, iar aerul e proaspăt şi tonic. 

— După căderea întunericului lucrurile vor sta altfel, 
comentă Newman. S-ar putea să te pişte puţin gerul, Paula. 

— Te-aş ruga să încetezi cu pişcăturile, glumi Tweed. 
Cred că acum n-are de ce să-şi facă probleme dacă stai în 
spate. 

— Deci cu tine în faţă e în siguranţă, nu? 

— Până acum, da. Dar nu garantez pentru mai târziu. 

Tweed continuă să glumească. Ştia că o dată ce vor 
ajunge la buncăr avea să le fie imposibil să scape de starea 
de încordare. Acum însă, dorea să creeze o atmosferă 
degajată, ca şi cum ar pleca în vacanţă. Atmosfera se mai 
înnegură când trecură încet prin Parham. 

— Satul lui Sir Guy, zise Paula. Sărmanul n-o să-şi mai 
vadă castelul. Ce curaj a avut oferindu-şi ajutorul când ne 
pregăteam să plecăm spre Munţii Pădurea Neagră. Ştii 
ceva? Aş fi în stare să-l strâng de gât pe Fantomă cu mâna 
mea. Dar încet... 

— A fost un individ deosebit, aprobă Tweed, atât în ceea 
ce priveşte cariera militară, cât şi în afaceri. Îţi împărtăşesc 
sentimentele, Paula. 

In maşină se lăsă o tăcere care persistă în timp ce-şi 
continuară drumul la sud de Ashford, cotind apoi şi ieşind 
de pe şosea pentru a se îndrepta spre lvychurch. Paula 
încetinise şi conducea atent, deoarece avea de urmat un 
drum îngust, plin de curbe. 

Se apropiau de ferma unde se afla plasat buncărul când 
opri brusc şi privi în stânga ei. Tweed şi Newman se uitară 
în aceeaşi direcţie. 

— Ce s-a întâmplat? 

— Mi s-a părut că văd ceva. Mă-ntorc într-o clipă. 

Până să apuce Tweed să protesteze, Paula sări din 
maşină şi porni pe un drum ce ducea spre un lăstăriş, o 
privelişte rară pentru Romney Marsh. Newman se grăbi să o 
urmeze cu pistolul în mână. 

— Ce naiba faci? şuieră el printre dinţi când o ajunse din 
urmă. 

— Mi s-a părut că văd o sclipire. la te uită! 

Se opri. 

— Vezi unde a parcat Alf toate taxiurile? Inteligentă 
alegere. Nu pot fi văzute din aer. 

Newman rămase cu ochii căscaţi. Maşinile erau aranjate 
ca o tabără de căruţe, în cerc. Toate erau protejate de 
ramurile mari ale arborilor, fiind ascunse ochilor iscoditori 
din aer. 

— Nu se-ncurcă Alf, constată el. 

— Foarte isteţ. Hai să ne întoarcem repede, altfel Tweed 
va începe să se agite. 

După ce ajunseră la maşină, îi povestiră lui Tweed ce 
descoperiseră. Acesta se miră, fiind de acord că Alf ştia 
cum să procedeze în orice situaţie. Paula cobori geamul şi 
porni motorul. Procedase astfel de câteva ori de când 
părăsiseră satul Parham. 

— De ce faci asta? o întrebă Tweed. 

— Trag cu urechea, în caz că apare vreun elicopter. De 
data asta n-am auzit nici o adiere, aşa că ne putem 
continua drumul. Aproape c-am ajuns. 

— Ştiu, spuse Tweed încet. 

Rulară încet şi curând ferma le apăru în faţă. Încetiniră şi 
mai mult, pentru a-i permite doamnei Carson să-i vadă şi să 
le deschidă poarta automată. 

Tweed privi concentrat clădirea, dar îşi păstră expresia 
neschimbată pe chip pentru a-şi ascunde reacţia. Îşi zise 
încet, fără să audă nimeni: 

— Câmpul de bătălie... 

Paula rămase uimită de complexitatea şi de întinderea 
impresionantă a sistemului de comunicaţii ce fusese creat 
la fermă. Doamna Carson îi conduse ca un adevărat ghid. 
Ajunseseră în labirintul de coridoare unde se aflau birourile, 
după ce coborâseră în pivniţa de sub fermă. 

— Intrăm pe aici, explică ea. 

Deschise o uşă din oţel groasă cât o lespede de mormânt 
şi pătrunseră într-un tunel lung. Plafonul din beton era 
arcuit, iar tunelul avea iluminarea asigurată de o serie de 
tuburi de neon suspendate. Deschise o uşă şi Paula aruncă 
o privire înăuntru. Văzu o mulţime de bărbaţi purtând 
cămăşi cu mânecă scurtă, care stăteau la computere şi 
terminale radio. Toţi aveau căşti la urechi şi majoritatea 
notau grăbiţi pe hârtie tot ce auzeau. 

— Mesaje codificate ce sosesc din întreaga lume, explică 
doamnă Carson. 

— Când am sosit, n-am văzut catarge sau antene, se 
miră Paula. 

— Aşteaptă până ajungi sus. Până să veniţi voi, Alf şi 
Marler au reproiectat întreaga recepţie. E uimitor ce-au 
putut realiza amândoi, bineînţeles, cu ajutorul altor câţiva. 
Aici se află sala de decodificare. 

Deschise apoi o altă uşă. lnăuntru se găseau alţi bărbaţi 
în cămăşi cu mânecă scurtă. Stăteau fiecare la biroul lui cu 
manualele de decodificare deschise şi descifrau mesaje, pe 
care le scriau pe filele unor blocnotesuri de culoare 
galbenă. Paulei nu-i scăpă faptul că nimeni nu ridicase ochii 

atunci când uşa se deschisese, dovedind că toţi erau 
concentrați asupra activităţii pe care o desfăşurau. 

Doamna Carson o conduse pe Paula în alt tunel ce avea 
numeroase coturi drepte şi ducea la tunelul principal. 
Deschise o altă uşă şi le apăru în faţă o cantină spațioasă. 
Paula o recunoscu pe doamna Payne, care purta halat alb şi 
pregătea mâncare în cantităţi impresionante. Indrumând-o 
pe Paula mai departe prin tunel, doamna Carson deschise 
uşa unui spălător modern şi foarte curat. 

— Cred că ai văzut îndeajuns ca să-ţi faci o idee, socoti 
doamna Carson. Dacă stai aici multă vreme şi nu reuşeşti 
să te obişnuieşti, capeţi o senzaţie de claustrofobie. lar 
ţăcănitul teleimprimatoarelor te scoate din minţi. 

— Şi cum se descurcă doamna Payne singură? 

— Nu e chiar singură. Mai avem bucătari care urmează să 
intre în tură foarte curând. Ea pregătea prânzul pentru voi, 
care sunteţi ultimii sosiți. 

— Când te gândeşti că aici a fost o ascunzătoare a 
traficanţilor de altădată! 

— Da, iar tunelul principal se întindea până aproape de 
mare. Cu uneltele primitive de pe vremea aceea, cred că au 
trudit ca nişte sclavi. 

— Dar imaginează-ţi câte butoaie de brandy au trecut 
prin tunelul acesta. 

— Ameţesc numai gândindu-mă, recunoscu doamna 
Carson, după care îi conduse înapoi spre pivnita fermei. 
Acum, după ce v-am arătat sistemul, pot să montez pistolul 
mitralieră la loc. L-am desfăcut azi dimineaţă, ca să-l curăţ 
şi să-l ung. 

— Pistol mitralieră? întrebă Paula în timp ce urcau scările, 
revenind în clădirea fermei. 

— Da. Tweed mi-a telefonat mai devreme să mă prevină 
în legătură cu ceea ce ne aşteaptă. Va fi nevoie de toată 
lumea care ştie să mânuiască o armă. Pe mine m-a instruit 
Sarge, un tip foarte drăguţ de la conacul din Surrey. Ştii de 

ce i se spunea aşa? 

— A fost sergent, parcă în SAS. 

Tweed îşi bea ceaiul aşezat la o masă mare în sufragerie. 
Când intrară, puse cana jos. 

— Ei, Paula, ce părere ai? 

— Aici, jos, e mai mult loc decât în cea de-a două clădire 
pe care ei o ocupă în Park Crescent. Crezi c-ar fi bine să 
rămână aici? 

— Vom analiza problema, dacă supravieţuim atacului din 
noaptea asta. 

— Nici nu încape îndoială, se burzului doamna Carson. li 
spulberăm. 

Paula o fixă pe doamna Carson. Plinuţă şi cu obrajii 
îmbujoraţi, ea zâmbise când rostise acele cuvinte. Părea să 
aştepte cu nerăbdare confruntarea. 

— Trebuie să plec, spuse Paula. 

— Să-ţi iei paltonul, strigă doamna Carson, dispărând 
într-o încăpere. E cam frig afară. 

Cred că are ochi la ceafă, gândi Paula, apoi îşi puse 
paltonul şi ieşi în curtea fermei. Newman, care stătea lângă 
intrarea unui pasaj îngust dintre cele două hambare, îi făcu 
semn. Ea îl urmă şi ieşiră la celălalt capăt. Privi roată. Ca şi 
în cazul vizitei precedente, avu impresia că nu mai văzuse 
un teren atât de pustiu şi de deprimant. 

Spre sud, unde terenul fermei se termina, se găsea un 
gard viu; terenul era aproape complet neted, fiind acoperit 
cu smocuri pipernicite de iarbă. Ca într-un deşert, îşi zise 
ea. Vântul rece, care îi îngheţa faţa, o convinse că 
procedase bine urmând sfatul doamnei Carson. 

— Pe aici, o invită Newman. 

O conduse până la un pâlc de copaci desfrunziţi şi foarte 
înalţi. Ramurile groase, înnegrite şi scheletice se întindeau 
spre cer. Marler stătea în apropierea unei cutii înalte până 
la şold, pe care se vedea o adevărată piramidă de cabluri şi 
fire. De vârful acelei piramide fusese fixat un scripete. Un 

cablu, pornind în sus, era petrecut pe după două crengi 
masive şi rămăsese atârnat până aproape de pământ. 
Marler purta mănuşi de automobilist. 

— Ce Dumnezeu e chestia asta? întrebă Paula. 

— Un punct de observaţie. Unul din băieţii lui Alf, veteran 
din Războiul din Golf, a zis că avem nevoie de aşa ceva. lar 
cutia pe care stă seamănă cu una din cuştile acelea pentru 
ştergătorii de geamuri la clădirile înalte. Vrei să faci o 
plimbare cu ea? 

— Singură? Dar cine a făcut cutia? 

— Alf, cu ajutorul lui Marler şi al câtorva taximetrişti. 
După ce s-a terminat construcţia complexului, muncitorii au 
lăsat într-un hambar o ladă plină cu scule. Şi, apropo, n-o să 
fii singură. Urc şi eu cu tine. 

Newman avea un binoclu puternic agăţat de gât. Din 
buzunarul hainei de vânt scoase telefonul dat de Beck, pe 
care îl împrumutase de la Tweed. Marler mai avea şi 
propriul celular atârnat la gât. 

— Comunicare, rosti Newman. Suntem la post. 

O ajută pe Paula să urce în ladă, apoi i se alătură. Aveau 
loc destul. Marler strigă la unul dintre oamenii lui Alf să vină 
pentru a da o mână de ajutor. Parcă hipnotizată, Paula îi 
urmări pe cei doi bărbaţi cu mânuşi trăgând cablul. Când 
lada începu să se ridice, se prinse de marginea ei cu 
ambele mâini. Legănându-se, urca mai repede decât îşi 
închipuise. Strânse din dinţi şi se încăpăţână să nu 
privească în jos. Newman o cuprinse pe după talie. 

— E cât se poate de sigur. 

— Va trebui să te cred pe cuvânt. 

Pe măsură ce ascensiunea continua, trăi o neaşteptată 
schimbare a stării de spirit. Când în faţa ochilor îi apăru 
vasta desfăşurare a zonei Romney Marsh, avu o senzaţie de 
însufleţire. Se aflau sus de tot când cutia se opri. Rămase 
cu ochii aţintiţi la o platformă mare din lemn, construită din 
scânduri şi aşezată între ramuri. 

— Gata, debarcarea, o anunţă Newman. Să nu te uiţi în 
jos. 

O ajută să coboare din ladă. Paula se trezi pe platformă. 
Starea de agitaţie se risipi când privi în depărtare. 

— Putem vedea până la Canalul Mânecii. 

— Tocmai acesta e şi rostul postului de observaţie. Vrei 
binoclul? Te ţin eu, o asigură el şi o prinse de talie. 

— Văd o navă. Reglă binoclul. Îi pot citi chiar şi numele. 
Mexicali. Minunat. 

— Acum ai priceput? 

— O să-i vedem venind. Ba nu, fiindcă va fi întuneric. 

— Dar o să folosim binocluri pentru vedere nocturnă. ŞI 
avem şi cu ce să comunicăm. 

Scoase mobilul lui Beck. 

— Marler, au sosit. 

— Ce? Unde? 

— Glumeam. 

— Bob, să nu mai faci asta! Era cât pe ce să declanşez 
alarma generală. 

— lartă-mă. A fost o copilărie, spuse şi se uită la Paula. 
Asta ne dovedeşte că se poate comunica E vremea să 
coborâm. 

După ce reveniră în ladă, Newman îl sună pe Marler pe 
mobil. Cei doi bărbaţi care aşteptau la sol eliberară cablul 
din cârligul înfipt adânc în pământ. În timp ce coborau, 
Paula observă un cablu subţire de culoare neagră fixat de 
scoarţa copacului şi făcu un semn spre el. 

— Ce e? 

— Cablul ce leagă complexul subteran de antena 
camuflată în vârful copacului. Aveam un catarg înalt de 
zece metri, dar sărea în ochi; de aceea l-am înlocuit astfel. 

— Isteaţă idee. 

Lada se aşeză lin pe pământ şi Paula cobori, urmată de 
Newman. Fu surprinsă când realiză că-i este greu să 
păşească. Din cauza încordării, presupuse ea. Apoi îi 

arătară cum funcţiona unul dintre reflectoarele mobile, ce 
putea fi deplasat uşor pe roţile-i mari din cauciuc. La 
îndemnul lui Newman, îl îndreptă spre pâlcul de arbori unde 
erau ascunse taxiurile. Îl porni şi rămase uimită de 
intensitatea luminii, chiar şi pe vreme de zi. Arborii 
străluceau puternic. Îl închise imediat şi, după aceea, o 
văzu pe doamna Carson apropiind-se. 

— Am mai întârziat puţin servirea prânzului, strigă ea. 
Văd că aveţi treabă. Tweed a zis că ar dori să mergeţi puţin 
cu el. Verifică perimetrul. 

Avură ceva de mers până să ajungă pe terenul deschis, 
dar Paula se bucură că are prilejul să se dezmorţească şi să 
facă mişcare. Tweed îi aştepta cu mâinile în buzunare. 

— Observi ceva anormal la gardul viu? o întrebă el. 

— Nu, răspunse ea după ce îl examină. Doar un gard plin 
de ţepi. 

— Foarte ascuţiţi, o asigură el. Am vârât colaci de sârmă 
ghimpată de-a lungul întregului gard din jurul perimetrului. 
Am vopsit sârmă în culoarea rămurelelor, aşa că acela care 
încearcă să treacă prin el îşi face hainele ferfeniţă. 

— Diabolic, spuse ea. 

— Nu ne jucăm, zise Tweed pe un ton sumbru. Haideţi să 
mergem, fiindcă mi-e foame iarăşi. 


După-amiaza trecu dureros de încet. Aşteptarea se 
dovedea încă o dată foarte grea. Se distribuiseră armele şi 
fiecare primise câte o geantă de umăr plină cu explozibil. 

— Eu o să-mi iau un pistol-mitralieră şi muniţie 
suplimentară, îi spuse la un moment dat Paula lui Newman. 
— Dar ai în geantă Browning-ul şi muniţie cât cuprinde. 

— Bob, ţi-ai pierdut memoria? Nu ştii că la Schluchsee cu 
pistolul-mitralieră i-am doborât pe cei trei indivizi care 
voiau să iasă pe o uşă laterală? 

Astfel, Paula primi un  pistol-mitralieră. Scoţându-i 
încărcătorul, se duse să exerseze, pentru a-l simţi mai bine 

în mână. Deşi era destul de târziu, ziua rămăsese însorită şi 
sclipitoare. Tweed şi Newman i se alăturară şi se plimbară 
pe porţiunea plană a proprietăţii. 

Pe neaşteptate, din direcţia Canalului Mânecii apăru un 
avion care zbura la joasă altitudine. Cobori şi mai mult şi, în 
timp ce Tweed îl privea cercetător, descrise un cerc pe 
deasupra lor. Marler apăru în goană cu o puşcă în mână, 
dar avionul zbură spre mare şi dispăru curând. 

— Crezi că erau ei? întrebă Newman. 

— Sunt convins, îi răspunse Tweed. Marler, bine că nu 
erai în copac şi că reflectoarele mobile stau încă în hambar. 
Aşa că n-au aflat prea multe, chiar dacă pasagerul ar fi avut 
aparat de fotografiat. Eu propun să ne adăpostim în fermă. 

Noaptea cobori iute, ca o ameninţare întunecată. 
Doamna Carson le servi cina la ora 18.00. Spre 
dezamăgirea ei, cei de la masă mâncară doar cel mult 
jumătate de porţie, cu excepţia Paulei, care era din nou 
flămândă. Se distribuiseră deja telefoane mobile pe care 
toţi le purtau agăţate de gât. Acestea aveau amplificatoare 
speciale, astfel că fiecare putea auzi ce se discută, 
indiferent de zgomotul produs de armele de foc. 
Amplificatoarele fuseseră proiectate în săptămânile 
precedente de specialiştii de la Park Crescent. 

— Să nu uitaţi, îi preveni Newman, întregul perimetru e 
împărţit în sectoare, de la A la G. 

— Ne spui asta a treia oară, îi reproşă Paula. 

— Vreau să ţii minte, se scuză Newman. 

— Ar fi trebuit să ascultăm muzică pentru a ne petrece 
seara în mod plăcut, spuse Marler. 

— Şi ce-ai fi sugerat? întrebă Newman. 

— Partea finală a Uverturii 18121. Loviturile de tun. 

— Nu mi se pare chiar atât de amuzant, se supără Paula. 


1 Uvertura 1812, Opus 49, compusă de Piotr Ilici Ceaikovski în 1889 
pentru a comemora rezistenţa rusească împotriva armatelor lui 
Napoleon. 

— Nici n-am vrut să fie. 

Tweed îşi verifică din nou ceasul. Strânse din buze şi privi 
cercetător către fiecare. 

— Ea cincea oară când te uiţi la ceas, constată Paula. 

— ii evidenţa, i-o întoarse Newman. 

— Da. 

— E ora 21.00, spuse Tweed iar în glasul lui se simţea 
plictisul. 

Abia rosti aceste cuvinte când veteranul Mike, unul dintre 
oamenii lui Alf, se ridică de la masă şi îmbrăcă o scurtă din 
piele. Avea binoclul pentru vedere nocturnă agăţat la gât. 

— E vremea să urc în copac, la postul de observaţie. 
Veniţi să mă-nălţaţi la cer. 

Newman şi Marler se ridicară şi-l însoţiră pe Mike. 
Agitată, Paula se încruntă. 

— O să îngheţe acolo. E cam devreme. 

— Mai bine mai devreme decât prea târziu, spuse Alf, 
care abia dacă rostise câteva cuvinte toată seara. Şi n-o să 
păţească nimic. A făcut instrucţie trei luni în regiunile 
arctice. 

— AŞ vrea să dau drumul la radio, spuse doamna Carson, 
înviorată. Asta dacă nu vă deranjează. 

Nimeni nu dorea să asculte radioul, deşi liniştea devenise 
apăsătoare. Socoteau însă că vorbăria fără rost de la radio 
i-ar fi iritat şi mai mult. Tweed se uită din nou la ceas. Paula 
îşi muşcă buzele ca să pună frâu intenţiei de a protesta. In 
cazul lui Tweed, gestul nu reprezenta un reflex nervos, 
fiindcă era probabil cel mai calm dintre toţi. Ştia şi ea cât 
de repede trece timpul. 

Se ridică şi ieşi. Luna era sus pe cer, strălucitoare, 
constată ea recunoscătoare. Aveau nevoie de lumina ei 
palidă pentru a depista deplasarea duşmanului. Inspiră 
adânc şi simţi o uşoară ameţeală. Temperatura scăzuse 
mult sub zero grade. Se grăbi să revină la căldură. 

— Cum e afară? o întrebă Tweed degajat. Ştiu că aş 

putea afla şi singur, dar de ce să îngheţăm amândoi? 
întrebă el în glumă. 

— E al naibii de frig. Dar a ieşit luna şi e destulă lumină. 

— Nici nu se putea mai bine. Aşa i-am dat comandă 
meteorologului de serviciu. 

— Mai vrea cineva cafea? întrebă doamna Carson. 

— Mai bea, Paula, o îndemnă Newman. Îţi menţine 
simţurile treze. 

— Dacă ţii neapărat să ştii, domnule Newman, niciodată 
nu m-am simţit mai trează. 

— Cum doreşti... 

— Aşa gândeam şi eu. Mulţumesc, doamnă Carson, dar 
am băut destulă. 

— E aproape 22.00, anunţă Tweed, după ce-şi verifică 
ceasul. Bob, ne-ai putea descrie din nou - ca să reținem cu 
toţii - micuța ambarcaţiune de debarcare pe care ţi-a 
arătat-o amicul tău american când ai vizitat baza aceea 
navală în urmă cu şase luni? 

— O adevărată armă secretă, începu Newman. A trebuit 
să semnez un document angajându-mă că, indiferent de 
situaţie, nu voi publica nimic despre ea. Aceste 
ambarcaţiuni folosite de trupele SEAL sunt de mărimea 
unor microbuze, dar nu au acoperiş. Sunt amfibii şi au o 
bună stabilitate pe apă. lar când ajung pe uscat, roţile mari, 
cu pneuri de iarnă ies de sub caroserie. Şoferul nu face 
decât să tragă de o manetă. Pe uscat, se pot deplasa cu 
aproximativ şaizeci de kilometri pe oră. 

— Câţi luptători încap la bord? 

— Maximum zece. Are trei uşi pe fiecare parte, deci 
oamenii pot cobori foarte repede. lar motorul foarte 
puternic abia dacă se aude. 

— Ar trebui să le dăm un nume, propuse Tweed, privind 
în gol. Am găsit. Ceva care se simte în largul său atât pe 
apă cât şi pe uscat... Crabi! Aşa o să le spunem. 

Apăsă un buton de pe mobil. 


550 


— Sunt Tweed. Dacă inamicul are vehicule de debarcare, 
le vom numi Crabi. 

— Ce-nseamnă asta? se miră Mike. A, am priceput. Crabi. 
Ca animăluţele acelea. 

Cinci minute mai târziu îi auziră din nou vocea glacială. 
Toţi îşi deschiseseră telefoanele celulare. 

— Acum chiar vin. O flotă enormă. Se-ntinde pe mile 
întregi. Staţi puţin. Cei de la masă stăteau tăcuţi şi 
încordaţi. Acum disting un portavion mare şi urât, de 
mărimea unui stadion de fotbal. Aşteptaţi, un vas care e 
mai în faţă se întoarce spre coastă şi se îndreaptă spre ea 
cu viteză. Staţi aşa. 

Aflaţi încă în jurul mesei, ceilalţi avură senzaţia că 
aşteaptă de secole. Apoi se auzi un păcănit în fiecare 
telefon. 

— Se pare că acum chiar vin spre noi. Crabii sunt 
coborâţi la apă. O clipă. 

— Câţi Crabi? 

— Trei au coborât deja. Cred că asta-i tot. Trei se 
apropie. 

— Vă sfătuiesc să vă ocupați posturile de luptă, spuse 
Tweed. Nu uitaţi ce v-am ordonat. Nimeni nu deschide focul 
decât dacă încep ei sau dacă încearcă să treacă de gardul 
viu. Aş vrea să pot afirma cu toată tăria mai târziu că ei au 
deschis ostilitățile. 

— Prieteni, încă un Crab a coborât, îi anunţă Mike. Le 
urmează pe celelalte către țărm. Bagă viteză. 

— Asta înseamnă patruzeci de oameni, spuse Tweed cu 
răceală. Suntem depăşiţi numeric. Aşadar, dacă deschid ei 
focul, vom riposta. Imediat ce vedem ţinta. 

— Amici, încă un crab. Le urmează pe celelalte. 

— Vasăzică cincizeci de oameni, făcu Tweed. Ordinul 
rămâne valabil... 

Paula ieşi prima. Îmbrăcase paltonul încă de la primul 
anunţ făcut de Mike. Avea în mâini mănuși chirurgicale. Nu 
ţineau prea cald, însă avea nevoie de flexibilitate pentru 
mânuirea trăgaciului. Pe umăr, deasupra sacului greu cu 
grenade, îşi pusese geanta în care avea pistolul. Apoi ridică 
pistolul-mitralieră şi un încărcător de rezervă de pe 
canapea. 

Doamna Carson ieşi după ea, echipată la fel. O ajunse din 
urmă şi agită arma, chicotind. 

— Am folosit-o pentru a vâna iepurii care aproape că ne 
cotropiseră. Dar nu le-a mers cu mine. Avem amândouă 
sectorul A. 

— In porţiunea din centrul gardului viu, pe unde se va da 
probabil atacul, îi răspunse Paula sec. Bănuiesc că trebuie 
s-o luăm drept compliment. 

— Vin şi eu cu voi, le anunţă Newman. Paula, tu mergi în 
sectorul A. Ai dus acolo reflectorul? 

— Sigur. 

Se deplasară cu repeziciune către zona desemnată, dar 
evitară să alerge. In cazul unei căzături, ceea ce aveau 
asupra lor se putea dovedi fatal. Paula scăpase de starea 
de încordare. Acum se simţea calmă, hotărâtă şi atentă la 
tot ce mişcă. In lumina lunii vedeau clar gardul viu de care 
se apropiau. Noaptea, gardul avea o formă neclară, părând 
un zid. Paula se simţi total înviorată de aerul rece. În fermă 
atmosfera devenise apăsătoare. 

In stânga şi în dreapta lor se zăreau siluetele celorlalți 

care se grăbeau să-şi ocupe poziţiile. Grupul lui Alf se mişca 
cu agilitate. Aplecaţi sub greutatea sacilor cu grenade, îi 
aminteau Paulei de primul paragraf din Silas Marner. Şi 
acolo o siluetă misterioasă se mişca prin întuneric, 
încovoiată de povara unui sac. 

— Ai spus iepuri, nu? făcu Newman, care auzise remarca 
făcută mai devreme de doamna Carson. Asta înseamnă 
vizuini, gropi şi glezne scrântite. Să fim atenţi pe unde 
călcăm. 

— Nu-i nevoie, îi răspunse doamna Carson, păşind 
netulburată. Sunt în colţul dinspre sud-est şi dincolo de 
gard. 

Tweed era singurul care nu se alăturase celor ce se 
deplasau spre gardul viu de la sud. După ce îmbrăcase 
paltonul, ieşise şi urcase o scară din lemn pe care i-o 
arătase doamna Carson. Era proptită de o latură a fermei şi 
ducea până la o platformă. De pe ea putea vedea limpede 
peste coama acoperişului. Nu avea imaginea din postul de 
observaţie, însă îi oferea o perspectivă bună asupra 
gardului viu şi asupra zonei Romney Marsh. Indreptă 
binoclul către gard. 

— Cei patru Crabi au ajuns pe plajă. O traversează. Se 
deplasează pe uscat cu viteză spre noi. Crabul numărul 
cinci iese acum pe plajă. 

— Toată lumea pe poziţii, vorbi Tweed în telefon pe care 
îl apropie de gură. Aţi auzit ultimele informaţii. Capetele jos. 

Tweed, care de obicei nu avea încredere în telefoanele 
mobile, socoti că acest mijloc de legătură era excelent. Il 
puteau auzi cu toţii. De asemenea, puteau auzi indicaţiile 
celui din postul de observaţie. Informaţia însemna putere. 
Acest lucru avea să decidă soarta înfruntării. 

— Amici, se apropie patru Crabi. Numărul cinci se apropie 
din urmă. Repede. 


1 Roman de factură psihologică de George Eliot. 

Tweed reglă binoclul şi îl îndreptă spre o uşoară vălurire 
a terenului. Peste un minut văzu patru dintre ciudatele 
maşinării, ale căror boturi se iveau de după denivelarea de 
teren. Trecură de ea şi înaintară spre sectoarele A, B şi C. 
Avea să urmeze un atac frontal. Tipic pentru americani... 
După principiul: „Tot înainte!” 

— Socotiţi câte zece oameni de fiecare Crab. Cinci e 
ciudat. Pare să fie doar pilotul. Nimeni altcineva la bord. 

Tweed se încruntă. Acum îl vedea şi el pe numărul 5 
îndreptându-se către centrul gardului viu. Celelalte vehicule 
se opriră brusc la vreo sută de metri de gard. Luptătorii 
solizi, în uniformă şi purtând căşti săriră din ele şi se 
dispersară cu armele în mâini. Numărul 5 continuă să 
avanseze şi se opri la mai puţin de zece metri de gard. Care 
era destinaţia acestuia? 

— Toată lumea pe poziţii? întrebă Tweed. 

— Da... da... 

Confirmările veniră în cascadă. Întâi o auzi pe Paula, apoi 
pe doamna Carson după care urmă o amestecătură de 
replici, suprapunându-se. Tweed se declară satisfăcut: 
toată lumea era unde trebuia. 

— Au coborât din Crabi. Patruzeci de oameni... 
Avansează. Par să aibă ca obiective sectoarele A, B şi C. Fiţi 
pregătiţi! 

Atacul se putea declanşa dintr-o clipă în alta. Invadatorii 
aveau să deschidă focul primii? Sau vor încerca să treacă 
de gardul viu? Trebuia să aştepte. 


Sharon conducea limuzina cu viteză turbată. Lăsase deja 
în urmă satul Ashford. Acceleră. Acul vitezometrului urca 
mereu. Alături de ea, Denise Chatel stătea ca împietrită. Se 
ghemui pe scaun. Sharon stătea dreaptă şi încordată. 

— Unde mergem? întrebă Denise. 

— Să verificăm dacă a fost distrusă o bază-cheie. 

— Ce bază? 

— Mai tacă-ţi gura! 

— Dar unde mergem? insistă Denise. 

— Dacă vrei conversaţie, hai să conversăm. Ca să 
lămurim lucrurile de la început: cum de-ai intrat în posesia 
dosarului pe care te-am găsit citindu-l? 

— Tu m-ai trimis să iau un dosar. Pesemne că am luat 
altul. 

— Prostii! 

— Se referea la investigarea morţii tatălui meu în aşa- 
zisul accident rutier din Virginia. 

— Era un dosar roşu. 

— L-am găsit pe biroul tău. 

— Minti! Majoritatea dosarelor mele au coperte verzi. Cel 
pe care ţi l-am cerut era pe birou. Ţi-ai băgat nasul în fişetul 
meu. Uitasem să-l încui. Cel roşu era în partea din faţă a 
fişetului. 

— Nu ştiu ce vrei să spui cu asta. Dar am citit câte ceva 
din dosarul acela, unde se exprimau îndoieli cu privire la 
aşa-zisul accident. 

— Ţine-ţi gura! Dacă n-aş avea nevoie de ambele mâini 
ca să conduc, ţi-aş trage una peste mutra aia de 
prostănacă. Şi nici n-ai idee ce ridicol arăţi în costumul 
acela de călărie. 

— Nici nu mi-ai dat timp să mă schimb. Fii atentă! 

Văzând în ultima clipă semnul indicator pentru Ivychurch, 
Sharon cotise brusc de pe şoseaua principală. Inainte de 
plecare, pusese pe bord harta care indica drumul către 
buncăr, pe care o primise de la Washington. Acum mergea 
cu viteză pe un drum plin de cotituri. Denise strigase 
deoarece în momentul când luase o curbă, din direcţia 
opusă se apropia un vehicul cu un singur far, o motocicletă. 
Deplasându-se doar cu treizeci de mile pe oră. 
Nemaiputând să frâneze, limuzina trecuse ca vântul, 
ştergând-l cu aripa pe motociclist. Vehiculul se răsturnase, 
azvârlindu-l pe ocupant într-un şanţ, iar acum motocicleta 

zăcea pe o parte, cu roţile rotindu-se încă inutil. 

— Cred că l-am ucis, exclamă Denise, îngrozită. 

— Ucis? Pe cine? 

— Pe motociclistul pe care l-ai lovit. 

— Despre ce motociclist vorbeşti? Imaginaţia ta a luat-o 
razna, eu n-am văzut pe nimeni. 

— Eşti o ucigaşă! 

— Să nu-mi vorbeşti mie astfel, îi spuse Sharon, dovedind 
un calm glacial atât în voce, cât şi în expresia feţei. 


Liniştea nefirească a nopţii ce căzuse peste Romney 
Marsh era spartă de un sunet la fel de nefiresc. Era 
zgomotul motoarelor care nu fuseseră oprite. Acest zgomot 
îi evocă Paulei torsul unei feline primejdioase şi 
amenințătoare. Stătea ghemuită la pământ, la fel ca ceilalţi. 
Nu ştia ce se întâmplă şi încordarea creştea clipă de clipă. 

Un strigăt puternic rupse tăcerea: 

— Baraj! 

După accent, socoti că ofiţerul ce dăduse ordinul era 
texan. Farmecul nopţii dispăru,  sfârtecat.  Rafalele 
asurzitoare de arme automate pornite în acelaşi moment o 
făcură să-şi lase capul pe pământ. Comandantul trupelor 
SEAL era texan. Nu voia să rişte nimic, chiar dacă dinspre 
instalaţia invizibilă nu venea nici un semn de viaţă. Aşa 
procedau americanii, scena părea copiată după alte 
războaie, precum cel din Vietnam, când nave de luptă 
aflate departe, în larg, tocaseră jungla, fără să ucidă pe 
nimeni. 

Atacul concentrat fusese îndreptat către mijlocul 
terenului din faţa fermei. Ploaia de gloanţe smulse smocuri 
de iarbă, aruncă bulgări de pământ în aer. Asurzitor, barajul 
mai continuă câteva clipe, apoi se opri la fel de brusc 
precum începuse. Luptătorii SEAL îşi reîncărcau armele. 

Aflat pe platformă, Tweed observase totul şi-şi dădu 
seama că nimeni din rândul trupei sale nu fusese rănit, 

deoarece oamenii se aflaseră mult mai în faţă. Rosti în 
telefon: 

— Trageţi în orice ţintă vizibilă. 

Postat în sectorul C, spre dreapta Paulei, Marler ţinti cu 
Armalite. Un luptător SEAL, sigur că nimic nu-l poate atinge, 
mai făcuse câţiva paşi înainte în timp ce-şi încărca arma. 
Glonţul îl izbi drept în piept. Se opri, îi scăpă un strigăt 
gâtuit şi se prăbuşi, rămânând nemişcat. 

Alf îndreptă ţeava armei către doi luptători care stăteau 
prea aproape unul de celălalt. Trase de două ori. Ambii se 
prăbuşiră. Apoi urmară noi rafale dezlănţuite, îndreptate 
spre aceeaşi zonă. Alte smocuri de iarbă, alţi bolovani 
dislocaţi. Tweed li se adresă din nou: 

— Aşteptaţi până termină de tras... 

Comandantul texan, care credea în focul de baraj, 
dispreţuind acţiunile individuale, aşteptă ca oamenii lui să 
încarce din nou. Unul dintre oamenii lui se sătură să aştepte 
alt ordin. Trebuia să treacă prin gardul acela blestemat. 
Încărcase mai repede decât ceilalţi. Porni în alergare înainte 
şi se împiedică de gard. Căzu peste sârma ghimpată. 
Scoase un răcnet, apoi rămase neclintit. 

Doamna Carson văzu un luptător şi mai masiv 
năpustindu-se înainte. Îşi închipuise că va putea folosi 
cadavrul celuilalt drept punte de trecere. Doamna Carson 
şuieră spre Paula: 

— Aprinde reflectorul! Repede! 

Un al doilea american îl urmă pe primul, având aceeaşi 
idee. Acum aveau o punte. Paula răsuci reflectorul, îl 
îndreptă asupra cadavrului, acum plin de sânge. Lumina 
incredibil de puternică licări o fracțiune de secundă, cât 
primul luptător călcă pe cadavru. Doamna Carson slobozi o 
rafală de automat. Individul rămase o clipă în picioare, 
braţele lui se ridicară spre cer, lăsând arma să cadă, 
descriind un arc de cerc şi aterizând de cealaltă parte a 
gardului. Doamna Carson continuă să tragă şi gloanţele se 

înfipseră în trapul celui de-al doilea luptător. Primul se 
rostogoli pe spate, iar cel din spatele lui se împletici, mai 
făcu doi-trei paşi ca un beţiv, apoi se lăsă moale la pământ. 

— Baraj! urlă texanul. 

— Incetaţi focul, ordonă Tweed. 

— Baraj! strigă din nou texanul. 

Acest foc de baraj lovi ceva mai aproape, dar se 
concentrase tot dincolo de apărătorii care stăteau lipiţi de 
pământ. Alţi trei luptători SEAL, care nesocotiseră ordinul 
comandantului lor, se năpustiră înainte trăgând din plin, cu 
gând să folosească drept punte cadavrul tovarăşului lor. 
Doamna Carson trase în momentul în care aceştia apărură 
în conul de lumină al reflectorului manevrat de Paula. Toţi 
trei căzură dincolo de gardul viu, prăbuşindu-se unul peste 
altul. 

Pe Tweed îl neliniştea prezenţa Crabului nemişcat. Apoi 
îşi dădu seama ce ar fi putut conţine. 

— Marler, aruncă în aer crabul avansat. Restul, la 
pământ. 

Paula aruncă o privire spre dreapta, moment în care şi 
Marler se uită în direcţia ei. În timp ce căuta o grenadă în 
geanta de umăr cu mâna dreaptă, cu stânga o salută şi-i 
surâse. Ea dădu din cap în semn de răspuns. Apoi se târî 
câţiva paşi, apropiindu-se de doamna Carson. Se îndepărtă 
de lumină orbitoare a reflectorului, ca să nu devină o ţintă 
sigură. 

Dându-şi seama că Marler avusese ceva în mână cu care 
o salutase, privi din nou către el. Acum zări un pistol cu 
teava foarte largă. Uitase de rachetele de semnalizare. 

După ce focul dezlănţuit se stinse, Butler şi Nield se 
ridicară brusc în picioare cu pistoalele automate în mâini. 
Marler încă aştepta. Dincolo de gard, patru americani, 
destul de apropiaţi unul de altul, îşi reîncărcau armele. 
Nield şi Butler deschiseră focul, descriind cu ţevile un mic 
arc de cerc. Cei patru luptători se prăbuşiră şi rămaseră 

laţi. Marler îi urmări pe Butler şi pe Nield lipindu-se de sol şi 
mai aşteptă o clipă. Sosise momentul. 

Marler sări în picioare. Mâna lui dreaptă, în care ţinea 
grenada, descrise un arc, apoi el se lăsă la pământ. În 
lumina orbitoare a reflectorului mânuit de Paula, Tweed 
observă grenada căzând în interiorul Crabului numărul 
cinci. O secundă mai târziu, reflectorul Paulei se stinse, lovit 
de un glonţ. 

Sincronizându-se cu zborul grenadei, Marler începu să 
lanseze rachete de semnalizare, rămânând lipit de pământ. 
Explozii albe, apoi verzi, iluminară scena din aer. Grenada 
explodă. Întreaga lume se cutremură. Crabul se făcu 
fărâme, însoţit de zgomotul asurzitor al exploziei care se 
rostogoli peste întinderea mlaştinii. Tweed văzu cel puţin 
zece-cincisprezece luptători SEAL ridicaţi în aer şi azvărliţi 
care încotro. În locul în care fusese Crabul acum se căsca 
un crater adânc. Lumina rachetelor de semnalizare păli în 
flacăra exploziei. 

Aşa cum bănuise Tweed, numărul cinci fusese încărcat cu 
explozibil pentru distrugerea complexului. Deasupra zonei 
înfloriră alte lumini verzi, roşii şi albe, ale rachetelor de 
semnalizare, înfăţişându-i lui Tweed proporţiile dezastrului. 
Cadavrele zăceau pretutindeni. Câţiva luptători SEAL 
porniră nesiguri pe picioare şi şchiopătând către cele două 
vehicule rămase intacte, ale căror motoare continuau să 
meargă, acesta fiind singurul sunet ce se auzea în tăcerea 
mormântală. 

Tweed, care evaluase în mare pierderile suferite de 
inamic, socoti că mai bine de jumătate din forţele 
atacatoare fuseseră nimicite. Câţiva americani îşi târau 
tovarăşii răniţi către cele două vehicule care scăpaseră 
întregi. Nu se mai auzi răcnetul comandantului texan - dacă 
acesta mai era cumva în viaţă. Tweed urmări scena în 
tăcere. Luptătorii SEAL nu dădeau semne că ar mai dori să 
atace. Cei care supravieţuiseră se chinuiau şchiopătând, 

sărind într-un picior sau târându-se către Crabi pentru a se 
îmbarca. Alţii, care scăpaseră nevătămaţi, îşi târau răniții şi 
morţii către cel de-al doilea Crab. 

— Încetaţi focul, ordonă Tweed. Marler, strigă şi tu 
comanda, cât poţi de tare. 

— Încetaţi focul! se auzi glasul tunător al lui Marler. 

Aceste cuvinte părură să-i mobilizeze pe soldaţii inamici, 
care începură să se mişte mai repede, mai încrezători. Doi 
dintre ei se apropiară de gard şi încercară să elibereze 
cadavrul celui care se înfipsese în sârma ghimpată. Paula 
întoarse capul. Când se uită din nou, cadavrul dispăruse, 
însă acea porţiune de gard era scăldată în sânge. 

Apoi auzi zgomotul tot mai puternic al motoarelor. De pe 
platformă, Tweed văzu cele două vehicule întorcând şi 
îndepărtându-se, ocolind enorma groapă unde se aflase mai 
devreme Crabul numărul cinci. Tweed mai aşteptă câteva 
minute pentru a fi sigur. Crabii dispăruseră deja dincolo de 
coama deluşorului. 

— Dom'le, se-ntorc la mama; au ajuns pe plajă şi au 
intrat în apă. 

— Toată lumea revine la bază. Nu uitaţi să recuperaţi 
echipamentul de luptă, ordonă Tweed. 


Tweed, Paula şi Newman se opriră afară, la mică distanţă 
de fermă. Toţi ceilalţi coborâseră spre spălătorul din 
subsolul casei. Doamna Carson plecă ultima, spunând: 

— Bine că personalul a rămas pe loc, aşa cum s-a 
ordonat. Cred că voi cobori să-i asigur că totul e în ordine. 
Sunt sigur că au simţit explozia Crabului încărcat cu 
explozibil. 

— Bună idee, spuse Tweed. 

— Eu aş prefera să mai stau afară, la aer curat, spuse 
Paula. 

— Şi eu, o imită Newman. 

— Mi se pare firesc, întări Tweed. După atâta încordare 

560 


fizică şi psihică am avea nevoie de puţină relaxare. Adică să 
stăm pur şi simplu, fără a face nimic şi fără a vorbi. 

Rămaseră tăcuţi. Paula se îndepărtă câţiva paşi pentru a 
se dezmorţi, apoi reveni. Aprecia poate pentru prima oară 
liniştea ce se lăsase peste Romney Marsh. Semn de pace. 
Apoi strânse din buze. 

— Aud o maşină venind în mare viteză. Nu mai vreau alt 
atac. 

Limuzina condusă de Sharon frână brusc, la câţiva 
centimetri de poarta închisă. Newman oftă, alergă până în 
fermă şi, după ce intră, apăsă butonul pentru deschiderea 
porţii. Reveni apoi afară Sharon tocmai întorcea maşina, ca 
pentru plecare. Apoi cobori şi se îndreptă spre ei. 

Purta o haină de nurcă şi avea pe umăr o geantă mare 
cum Paula nu mai văzuse până atunci. Semăna cu un plic 
uriaş. Paula clipi nedumerită văzând-o pe Denise urmând-o 
pe Sharon. Rămăsese îmbrăcată în costumul de călărie. 
Foarte bizar. Paula simţi dintr-o dată că liniştea ascundea o 
mare ameninţare şi o privi fix pe Sharon, care păşi spre ei. 
Se opri la câţiva metri. 

— Ce te aduce la noi, Charlie? o întâmpină Tweed. 

— Charlie! exclamă Denise. 

— Da, Charlie, îi răspunse Sharon, apropiindu-se mai mult 
şi distanţându-se de Denise. Al doilea nume al meu e 
Charlotte, după cum a aflat şi Tweed în inteligenţa sau în 
prostia lui. Newman, să nu încerci să scoţi arma! se răsti 
ea. 

Spunând acestea, Sharon scoase mâna din geantă şi 
îndreptă spre ei un revolver Magnum. Paula căscă ochii la 
acea armă impresionantă, uimită că Sharon o putea mânui 
atât de dezinvolt cu mâna ei delicată. Ea descrise un arc cu 
revolverul, ameninţându-i pe toţi. 

— Ţineţi mâinile la vedere, strigă spre ei cu glas ascuţit, 
îndepărtate de corp, altfel vă împugşc în stomac. O să muriţi 
în chinuri. O să dureze mult până o să vă daţi duhul. 

Ei se supuseră, ţinând braţele întinse în faţă. Gura ţevii îi 
aminti Paulei de o gură de tun. 

— În raportul acela din dosarul roşu se afirmă că tatăl 
meu a fost ucis din ordinul lui Charlie, ţipă Denise. 

Sharon se furişă lângă Denise. Cu o mişcare extrem de 
iute şi venită pe neaşteptate o lovi pe Denise peste faţă cu 
teava armei. Denise îşi feri capul, astfel că ţeava abia reuşi 
să o şteargă, însă ea alunecă pe o piatră umedă, se prăvăli 
pe spate şi-şi feri capul cu mâinile. Apoi rămase jos, cu un 
picior răsucit într-o poziţie ciudată. 

— Mi-am luxat piciorul, se plânse ea, frecându-şi piciorul 
cu o mână. 

— Rămâi unde eşti, se răsti Sharon. N-o să mori dintr- 
atât. Dar eu sigur te ucid dacă mai faci o mişcare. 

Apoi răsuci din nou arma către cei trei. E a naibii de iute, 
prea iute ca să încerc să scot pistolul, gândi Newman. Până 
să duc mâna la el, am fi morți cu toții. Sharon ştia precis ce 
voia. Stătea prea departe pentru a fi atacată, dar suficient 
de aproape ca să-i doboare pe toţi. 

— Te mai întreb o dată, Sharon, spuse Tweed cu glas 
stăpânit. Ce te aduce la noi? 

— Voiam să mă asigur că v-a fost distrus centrul de 
comunicaţii. 

— N-ai nimerit-o. Americanii care au încercat s-o facă se 
întorc pe nava lor, adică aceia care au supravieţuit. 

— Minti! Tot timpul minţi! Să te ia dracu’, Tweed! răcni 
ea furioasă. M-ai minţit permanent, om de nimic ce eşti! 
Încerci să mă tragi pe sfoară. Pe mine?! Tocmai pe mine?! 

Newman rămase înmărmurit, incapabil să creadă ceea ce 
vedea. Se petrecuse o transformare uimitoare. Faţa ei era 
atât de schimonosită de furie, încât abia dacă o mai 
recunoştea. Jekyll devenise Hyde. Deodată, Sharon se 
mişcă în lateral, păşind pe o ridicătură a terenului, pentru a 
domina mai bine scena. Gemând, Denise rămăsese la 
pământ şi-şi frecă piciorul răsucit. 

— Charlie, acum câteva clipe ai zis: „Pe mine?! Tocmai 
pe mine?!” observă Tweed. Încotro te îndrepţi? Vrei să devii 
preşedinte la Casa Albă? o întrebă el cu sarcasm. 

— Exact asta ţintesc, om de nimic ce eşti! ţi închipui că o 
să-ţi îngădui să mă împiedici? O să zaci în pământ când eu 
voi începe campania pentru postul de senator. N-o să 
permit nimănui să-mi stea în cale! M-auzi!? 

Avea chipul schimonosit îngrozitor, încă imposibil de 
asociat cu ceea ce-şi aminteau ei. Rămase cu armă aţintită 
asupra lor şi respira adânc, pregătindu-se să apese pe 
trăgaci. 

— Mi-ai ucis tatăl! ţipă Denise. A 

— Da, eu am dat ordin ca el să fie eliminat. Incă un om 
de nimic care-mi stătea în drum! Nimeni dintre cei ce mi se 
opun nu rămâne în viaţă! 

Paula îşi cobori privirea. Moviliţa pe care stătea Sharon 
avea un grătar ruginit, semănând cu un capac de 
canalizare. Apoi ridică ochii. Tweed furişase o privire către 
mâna dreaptă a Denisei, care tocmai scotea ceva din 
interiorul cizmei. 

— Sharon, n-am putea cădea la o înţelegere? sugeră 
Tweed. 

— Vasăzică am devenit iar Sharon?! Tremuri în pantaloni, 
Tweed! Şi pe bună dreptate! 

Purtată de valul de furie, Sharon o uitase cu totul pe 
Denise. Smucindu-şi mâna din cizmă, Denise scoase un 
pistol Beretta de calibrul 22, ţinti grăbită la întâmplare şi 
trase. Glonţul o lovi pe Sharon în coapsă. Scoase un țipăt de 
uimire, scăpă revolverul şi se apucă de picior. Din cauza 
mişcării bruşte, capacul din metal se sparse. Pământul cedă 
în jurul ei şi Sharon se prăbuşi în puț. Urlă ca un animal 
încolţit. În acelaşi moment, apăru şi Marler în goană, venind 
dinspre fermă. 

Acum doar capul şi umerii lui Sharon mai rămăseseră la 
vedere. Degetele i se agăţaseră cu disperare de marginea 

puţului, adâncindu-se în solul îngheţat. Mai scoase un țipăt. 

— Ajutor! Ajutor! Ajuu...! 

Pământul de care se agăţase cu ambele mâini se 
fărâmiţa şi Sharon alunecă ducându-se în abis. Se mai auzi 
un răcnet înspăimântător, care se stinse curând, ca un ecou 
înfundat. Alte bucăţi de pământ dislocat se prăbugşiră în puț. 

— Sunt şanse să fi scăpat? întrebă Tweed. 

— Nici una, îi răspunse Marler. Puţurile acestea de 
ventilaţie au adâncimea de peste douăzeci şi cinci de metri. 
lar constructorii au turnat beton la bază. 

— Ca să nu mai socotim pământul ce s-a prăbuşit. 
Cântăreşte vreo tonă. 

— Cel puţin. 

— Bob, spuse Tweed. la pistolul de la Denise. Şterge 
amprentele şi apoi aruncă-l în puț. Revolverul e tot acolo. 

— Mai avem câteva grătare noi, din oţel, spuse Marler. O 
să mă ajute Alf să acoperim groapa asta. E periculoasă. 

— Bob, urmă Tweed, în timp ce arunca pistolul în groapă, 
ar trebui să o duci pe Denise la doctor. 

— Nu e nevoie, interveni ea, ridicându-se în picioare. 
Doar m-am prefăcut că mi-am luxat piciorul. Altfel nu 
puteam scoate arma. O aveam la mine ca să o ucid, dara 
condus prea repede şi n-am putut să o folosesc. 

— Atunci poate o duci în Belgravia, Bob. 

Apoi Tweed se întoarse către Denise: 

— Uiţi tot ce s-a întâmplat aici. Nici nu ştii de acest loc. 
Dacă te întreabă cineva de la ambasadă, te-ai dus direct 
acasă. 

Epilog 


Era foarte devreme. La puţin timp după răsăritul soarelui, 
cerul de deasupra Londrei redevenise senin, fără nori. La 
acea oră, traficul era ca şi inexistent. De astă dată, maşina 
condusă de Marler, avându-i ca pasageri pe Butler şi pe 
Nield, se afla în faţă. 

Când ajunse aproape de intrarea în Park Crescent, 
Newman reduse viteza maşinii în care îi avea ca pasageri 
pe Tweed şi pe Paula. Newman dădu colţul foarte încet, 
intrând în curtea sediului. În partea stângă, parbrizul era 
uşor aburit. Glonţul trecu prin sticlă. Silueta aflată alături de 
Newman alunecă. 

Newman opri maşina şi sări jos. Se auzi o a doua 
împuşcătură. Paula coborâse şi ea şi se ghemuise la 
pământ cu câteva clipe mai devreme, urmată de cel care se 
făcuse mic lângă ea. Ridicară privirea şi în aceeaşi fracțiune 
zăriră cum silueta cocoţată pe acoperişul de deasupra 
intrării în sediu se ridică brusc, ca şi cum ar fi fost atinsă de 
un curent de înaltă tensiune. Apoi silueta se prăbuşi ca un 
avion în picaj, căzând pe treptele de la intrare. 

— Nu chiar în pragul uşii noastre, spuse Tweed, pornind 
în fugă alături de Paula. 

Newman ajunsese primul. Îi aştepta. Trupul bărbatului 
care purta o cagulă cu găuri pentru ochi nu dădea semne 
de viaţă. Newman se aplecă, îi căută pulsul la o venă a 
gâtului şi clătină din cap. Apoi prinse cagula şi o trase de pe 
cap pentru a dezveli faţa cadavrului. 

Cu ochii larg deschişi şi gura schimonosită, Rupert 

Strangeways părea să se holbeze la ei. Paula avu chiar 
impresia ciudată că rânjea. Newman se trase înapoi, în timp 
ce Marler care dăduse clădirii ocol în goană se apropie. 

— lar eu, care-am crezut că era Basil, zise Paula. 
Fantoma. 

— Frumos ai ţintit, spuse Newman admirativ. 

Glonţul pornit din arma lui Marler făcuse o gaură mică şi 
rotundă în mijlocul frunţii lui Rupert. George, portarul şi 
paznicul de la Crescent, ieşi pe uşă. Rămase înmărmurit. 

— Dumnezeule! Asta cine e? 

— O fantomă, îl lămuri Tweed. Acoperă cadavrul cu ceva. 
Nu vrem să atragem atenţia trecătorilor. 

Urcă în fugă treptele, urmat de Paula. 

— Trebuie să-i telefonez imediat lui Roy Buchanan şi să 
cer o ambulanţă. 

Ajuns sus, privi mirat spre biroul gol de alături. 
Computerul Monicăi încă avea husa pe el iar scaunul stătea 
lipit de tăblia mesei de lucru. 

— Unde e Monica? 

Paula ridică un bilet scris în grabă. Era un bilet de la 
Monica. In ciuda alergiei la fructe de mare, la masa de 
seară se desfătase cu o salată de creveţi, ceea ce îi 
provocase o stare de rău, motiv pentru avea să lipsească 
toată ziua. 

— O să-l sun pe Buchanan, ca să-i explic situaţia, preciză 
Paula, şi o să rămân aici, în locul Monicăi, să răspund la 
telefoane. 

Newman şi Marler sosiră câteva clipe mai târziu. Newman 
se aşeză şi zise: 

— Eu şi Marler credem că, până la sosirea lui Buchanan, 
e mai bine să lăsăm acolo maşina în care ai călătorit. Aşa 
poate vedea şi el manechinul reprezentându-l pe Tweed. 
Glonţul te-ar fi lovit în cap dacă ai fi stat alături de mine. A 
trecut prin manechin şi s-a oprit în tetiera pe care am 
întărit-o. 

Înainte de a pleca de la buncăr pregătiseră un manechin 
care să semene cu Tweed. Primiseră ajutorul doamnei 
Carson, care le dăduse perne pentru a fi îmbrăcate cu o 
haină împrumutată de la unul din membrii personalului. 
Partea superioară a unei perne fusese modelată să semene 
cu un cap, iar Marler pusese la dispoziţie o pereche de 
ochelari cu ramă groasă şi cu lentile din sticlă normală, pe 
care o folosea uneori pentru a se deghiza. Doamna Carson 
fixase ochelarii cu ace de siguranţă, într-un mod care să 
facă manechinul să arate cât mai credibil; iar ca ultimă 
măsură de precauţie, Newman folosise fixativul de păr al 
doamnei Carson. Oprise maşina cu puţin înainte de a 
ajunge la Park Crescent şi stropise parbrizul în partea 
stângă pentru a înceţoşa imaginea. 

— Bravo, am reuşit! spuse Marler. Am avut dreptate 
considerând că Fantoma va aştepta aici sosirea lui Tweed. 
Acum mă întorc în biroul meu. 

— Aş vrea cafea, zise Paula. 

Cincisprezece minute mai târziu, Buchanan, însoţit de 
sergentul Warden, secretarul său cu figură impasibilă, se 
afla în biroul lui Tweed. Stând la fereastră, Paula văzu doi 
oameni ducând o targă pe care fusese aşezat cadavrul 
acoperit cu un cearşaf. Cei doi împinseră targa într-o 
ambulanţă. 

Tweed şi Newman explicară ce se petrecuse şi Buchanan 
ascultă fără să scoată un cuvânt. Dădură declaraţiile fără 
amănunte de prisos şi nu aduseră vorba de Sharon sau 
Denise. 

— Marler aşteaptă în biroul de la etaj, urmă Tweed, aşa 
că puteţi să-i luaţi şi lui o declaraţie. 

— E preferabil aşa, se declară Buchanan de acord. E mai 
bine să discut cu el separat. Am doar o întrebare. Cine e 
atras primul? 

— Rupert Strangeways. Marler o să-ţi spună că stătea cu 
arma pregătită ascuns după maşina lui care era parcată. 

Abia după ce a văzut flacăra de la gura ţevii lui 
Strangeways, a putut să-l depisteze. 

— Aţi procedat bine lăsând manechinul în cealaltă 
maşină, constată Buchanan. Înainte de a mă întoarce la 
sediu, o să luăm şi declaraţia lui Marler, apoi o să cercetăm 
maşina şi vom lăsa câţiva poliţişti de pază. Am plecat. 

Când ajunse la uşă, Buchanan se opri. 

— Tweed, vreau să-ţi spun că glonţul pe care l-am trimis 
prin curier lui René Lasalle este identic, nu numai cu glonţul 
care l-a ucis pe fostul nostru prim-ministru, ci şi cu cel 
folosit pentru asasinarea lui Heinz Keller. Prietenul tău, Otto 
Kuhlmann, şeful poliţiei din Wiesbaden l-a vizitat pe Lasalle. 
El a adus glonţul extras din cadavrul lui Keller. Se potriveşte 
şi, în acest caz, Rupert Strangeways n-a fost doar un ucigaş 
plătit, ci şi un ucigaş în serie. 

— Cumplit, spuse Paula după ce polițistul plecă, dacă te 
gândeşti că Rupert şi-a ucis şi tatăl. 

— A fost cât se poate de calculat şi de lacom, concluzionă 
Tweed. Nu încape nici o îndoială că spera să moştenească 
averea tatălui său. Am senzaţia că nu ar fi acţionat astfel 
dacă ar fi ştiut prevederile testamentului. Dar să schimbăm 
subiectul. Eu cred că Denise îşi va ţine gura. 

— Când am lăsat-o la apartamentul ei din Belgravia, mi-a 
promis că nu va scoate o vorbă, spuse Paula. 

Se referea astfel şi la faptul că plecaseră de la buncăr în 
trei automobile. Purtând mănuşi, pentru a nu lăsa 
amprente, Newman condusese limuzina având-o pe Denise 
alături. Cea de-a două maşină fusese condusă de Tweed, 
având-o ca pasager pe Paula, în spatele lor mersese Marler, 
împreună cu Butler şi Nield. 

Nu se aflase nimeni prin preajmă când Newman o lăsase 
pe Denise în Belgravia. Apoi dusese limuzina până în 
Mayfair şi, nebăgat de nimeni în seamă, o lăsase într-o 
parcare. După aceea se urcase în maşina cu manechinul, în 
vreme ce Tweed şi Paula stătuseră ghemuiţi pe bancheta 

din spate. 

Howard intră furtunos în birou, amintindu-le de vremurile 
lui bune. Purta un costum gri Chester Barrie, era proaspăt 
bărbierit, avea chipul rozaliu şi părul bine pieptănat. Işi luă 
poziţia preferată, cu un picior petrecut peste unul din 
braţele fotoliului. 

— Ştiri senzaţionale de la Washington, anunţă el. 
Morgenstern şi-a dat demisia din postul de secretar de stat. 
Hotărârea lui a venit ca un trăsnet pentru americani. În 
cursul zilei va ţine o conferinţă de presă. 

— Asta e urmarea discuţiei pe care a avut-o Tweed cu el, 
concluzionă Paula. 

— Serios? făcu Howard şi se holbă la ea înainte de a 
continua. Tweed, mulţumesc pentru că m-ai sunat pe mobil 
în timp ce te întorceai. La scurt timp după aceea, mi-a 
telefonat Philip, amicul tău de la Ministerul Apărării. Forţa 
americană de intervenţie a părăsit Canalul Mânecii şi se 
grăbeşte spre Statele Unite. O altă veste de senzaţie: prin 
Statele Unite circulă zvonul că exerciţiul de debarcare al 
trupelor SEAL s-a dovedit catastrofal. Ar fi trebuit să se 
distribuie cartuşe oarbe. Luptătorii au fost împărţiţi în două 
forţe, una de atac şi alta de apărare. Problema lor a constat 
în tipul de muniţie distribuită. S-au înregistrat douăzeci şi 
cinci de morţi. În combinaţie cu hotărârea lui Morgenstern, 
în SUA s-a dezlănţuit un adevărat iad. 

Howard sări. 

— Tweed, trebuie să plec. Te aştept la clubul meu să 
luăm masa. 

Paula răspunsese la telefon înainte ca Howard să termine 
de vorbit. Aşteptă fără să se trădeze în nici un fel până ce 
şeful ei plecă, apoi îl anunţă pe Tweed: 

— Avem oaspeţi la parter. Ed Osborne şi Chuck Venacki. 
Ce fac? 

Newman îşi vâri mâna în buzunar, căutându-şi pistolul. 

— Stai liniştit, Bob, îl sfătui Tweed. Paula, invita-i sus. 

Discret şi zâmbitor, Ed Osborne intră urmat de Chuck 
Venacki, la fel de radios. Tweed se ridică, le strânse mâinile 
şi-i pofti să ia loc. 

— Toţi cei prezenţi, începu el după ce se aşeză, trebuie 
să trateze ceea ce aud drept strict secret. Vi-l prezint pe Ed 
Osborne care, în măsura în câte s-a putut, m-a ţinut la 
curent cu ceea ce punea la cale Ronstadt. 

— Mama a fost englezoaică, spuse Ed, pe un ton agreabil, 
astfel că am avut dintotdeauna o slăbiciune pentru Anglia şi 
am dezaprobat planul lor. lar cel pe care trebuie să vi-l 
prezint e Chuck Venacki, omul meu de încredere. El şi-a 
riscat viaţa, călătorind cu Jake Ronstadt şi informându-mă 
ori de câte ori putea. 

— Trebuie să vă mulţumim amândurora, spuse Tweed. 

— Frumos din partea voastră. Din nefericire, nu putem 
sta mult, dar am simţit nevoia de a vă vedea. La 
Washington e un adevărat haos. Ambasadorul de aici a fost 
rechemat; urmează să fie înlocuit. lar eu demisionez din 
funcţia de director-adjunct al CIA. La Langley va veni un 
nou director, un vechi prieten de-al lui Cord Dillon. la ghiciţi 
cine o să-mi ia funcţia. 

Se ridică. 

— Mă bucur că sunteţi cu toţii în viaţă. 

Trecu prin dreptul fiecăruia şi le strânse mâinile. 

— Aveţi grijă de voi. Noi plecăm. 

— Sunt copleşită, recunoscu Paula după plecarea celor 
doi. Eu am bănuit că ai pe cineva ca informator. Apropo, 
cine îl plătea pe Rupert? 

— Sharon, sunt convins. Îşi schimba vocea şi îl anunţa 
telefonic care va fi următoarea ţintă. Era important să-şi 
ascundă identitatea 

— Mă frapează o coincidenţă... Părinţii lui Sharon au 
murit într-un accident de circulaţie. La distanţă de mulţi ani, 
sărmanii părinţi ai Denisei pier într-un accident în acelaşi 
loc. 

— Sunt convins că Sharon a dat ordin ca tatăl Denisei să 
fie ucis înscenând o coliziune pe acelaşi pod din Virginia. 
Podul a rămas în amintirea ei drept locul în care trebuie să 
se petreacă accidentele. N-am cum să dovedesc asta, 
desigur. 

— Ar mai fi ceva, urmă Paula. Monica s-a străduit din 
răsputeri să umple acele pete albe din biografia lui Ed 
Osborne. N-a reuşit să afle unde a fost Osborne în unele 
perioade destul de îndelungate. Tu ştii cumva? 

— Va trebui să-mi cer scuze faţă de Monica pentru asta, 
recunoscu Tweed. In acele perioade a lucrat pentru mine, 
astfel că s-au şters orice evidențe şi dovezi. Asta e, deşi 
mai am o problemă. 

— Care anume? 

— Paula, spuse Tweed pe un ton rugător, nu inventezi tu 
vreun motiv plauzibil ca să scap de masa cu Howard? Nu 
suport mâncarea de la clubul lui. Şi nici pe ceilalţi membri 
nu-i prea agreez, fiindcă-mi evocă personaje din muzeul 
figurilor de ceară. 

Marea Britanie este în pericol de moarte 
Prim-ministrul englez a fost asasinat 
Se pregătește cumva una dintre Marile Puteri 
includă Anglia în propriul sistem? 
În încercarea lor de a rezolva acest mister 
Tweed şi echipa lui vor ajunge pină în Elveţia 
apoi în sumbra Pădure Neagră şi chiar la Paris 

